
Doar la invitația noastră 


Sanguis electorum dives est. 


Cea mai sigură măsură a protecției noastre 

va fi în elasticitatea noastră ca unic trup, 

căci povara responsabilităţi pe care magia o cere 

ar fractura umerii dezbinați. 

Prin urmare, semnez acest Pact de Bună Funcţionare a Sferei, 
în această a paisprezecea zi a lunii iunie din mărețul an 1781, 
Și pun jugul poverii în păstrarea unității şi 

a datoriei credincioase a unuia faţă de celălalt. 

Această misiune va fi sau 

cea mai mare realizare a lumii celor vii, 

sau distrugerea eternă a noastră, a tuturor. 


Westin AlRomae, 

Superior, al Saptelea din Doisprezece, Primul în Descendenţă, 
Prestigiosul Ordin a Celor mai Mari Mistere 

1740-1781 


DRAGONUL 


Yagrin și-a trecut degetul peste lama pumnalului și a inspirat adânc. 
Ura această parte. Mirosul tomberonului era insuportabil; și-a strâns 
haina în jurul corpului, apoi și-a ițit capul din intrândul în care 
pândea, aflat între magazin și cofetărie. 

Memento sumptus, a recitat pentru sine, de parcă această incantaţie 
ar fi putut pune capăt emoției pe care o simțea ca pe niște țipari 
zvârcolindu-i-se în stomac. A privit atent prin mulțime. 

Și iat-o! 

De sub căciulița cu dungi roz ce-i acoperea capul fluturau bucle 
blonde. Purta jeanși mulați și un pulover verde fosforescent cu mâneci 
kimono. Pe Yagrin, încordarea îl sugruma. Bătea din picior 
incontrolabil. Dar degetele îi erau încleștate pe pumnalul din buzunar. 

Era o armă de mare agilitate, mânerul opulent sculptat i se potrivea 
perfect în palmă. Și-a simțit vârfurile degetelor umezindu-se. S-a șters 
de sânge pe pantaloni, așteptând să treacă de el Căciulița Roz, pentru a 
o putea apoi urmări ascuns în mulțime. Avea să fie răbdător. Atent. De 
aceea amânase acea misiune săptămâni întregi. Trebuia să fie discret, 
Până la urmă, era vorba despre reputația Casei. Trebuia să se ridice la 
înălțimea acestei reputați. 

În primul rând, trebuia să aștepte să fie singură. izolată. 

Nu ești un ucigaș, Yagrin, îl certa vocea din cap, pe care o amuţea însă 
cu recitările înscrise în inima sa. Secretum. Căciuliţa Roz era o 
ameninţare directă a modului ior de viață, indiferent dacă ea o știa sau 
nu. Și pentru asta, trebuia să moară. 

Fata a trecut pe lângă el. Yagrin și-a netezit haina uitându-se în 
vitrina de vizavi înainte de a porni pe urmele ei pe acea străduță 
întunecată din aglomeratul cartier comercial. Căciulița se ițea din când 
în când prin mulțime; ținea telefonul lipit de obraz. Yagrin nu-i putea 
vedea expresia de pe chip, dar pasul îi era lent şi elegant, și îi saluta pe 
toţi cei cărora le întâlnea privirea. 

Degetele lui au tresărit când și-a repetat planul în minte. Pumnalui 
fermecat era mai precis. Mai silențios. Yagrin a scos din buzunar o 
monedă rotundă și a aruncat-o în sus. Pajură. Fă să fie pajură. N-ar fi 
trebuit să fie superstițios; superstiția era magie prefăcută, iar el n-avea 
nevoie să se prefacă. Magia adevărată era de partea sa. Moneda a 
strălucit în soare și i-a aterizat în palmă. Cap. 

— Fir-ar! a murmurat. 

Indiferent care-ar fi fost scopul strădaniilor sale, totul avea să iasă 

bine. 


Dacă n-ar fi fost el, ar fi fost unul dintre frații săi Dragoni, și-a spus. I 
s-a strâns stomacul. Și-a încleștat degetele în jurul monedei. Avea 
broboane de sudoare pe frunte; la o intersecție, s-a tras puțin într-o 
parte ca să facă loc unei persoane ce plimba o mulțime de câini. 
Căciulița Roz s-a oprit la o cafea, iar el a așteptat ceva mai încolo, atent 
să nu fie văzut. 

Fata și-a întins un scaun pliant și a început să soarbă din 
cappuccino, în timp ce el stătea cu ochii în telefon, puţin mai drept, de 
parcă acest moment de îngăduință făcea lucrurile mai bune. Î făcea pe 
el mai bun. Mai ușor de mântuit pentru această viaţă care-l alesese. 
Fetei îi plăcea cafeaua cu scorțișoară și extrafrișcă. Și îi plăcea s-o lase să 
se răcească. 

Degetul lui Yagrin a zăbovit puțin deasupra telefonului, la „Mama“, 
nu cea care-l născuse, ci aceea căreia îi fusese încredințat prin 
jurământ. Cu un nod în gât, a atins ecranul și a sunat. Apoi l-a atins 
încă o dată și a închis, știind ce-avea să-i spună. Datoria este onoarea 
voinţei. 

A privit mulțimea de oameni care intrau și ieșeau din magazine, 
eventuali martori nedoriți. Doi îndrăgostiți stăteau cu braţele 
întănțuite și împărțeau o brioșă. O fată cu părul ondulat și pistrui 
aştepta în stația de autobuz, jucându-se cu un breloc. 

Yagrin a simţit că-l străbate un fior rece. Azi nu părea o zi bună 
pentru ucis. 

O fetiță a trecut pe lângă ei, ținând în dreptul feței o îngheţată 
triplă, aproape cât ea de înaltă. Era gata să i se răstoarne peste degete, 
când Yagrin s-a întins către ea să-i îndrepte mânuţa. În semn de 
mulțumire, fetiţa i-a zâmbit, iar buzele lui s-au deschis și ele într-un 
zâmbet. Pe care însă și l-a șters repede de pe chip. Nu merita bucuria pe 
care i-o aducea. 

A înghițit în sec și și-a încleștat pumnul. Cu cât o făcea mai mult, cu 
atât avea să fie mai ușor. Dar nimic din toate astea nu i se păruse ușor. 
Nu măcar atunci când acceptase misiunea. Nici când intrase în Ordin. 
Doar prefăcându-se reușise să treacă prin toate. Executase mișcările, 
purtase smochingul căptușit cu mătase, își pusese masca, luase 
pumnalul și îl dusese ia inimă. Poate că nu era curajos. Dar era 
inteligent. Întotdeauna fusese inteligent. 

Scrâșnetul pumnalului pătrunzând în os era ceva ce ridicase la rang 
de perfecțiune. Îi era ușor să păcălească urechile, să transforme forma și 
sunetele pe măsură ce se deplasau în aer. Fusese simplu să-i facă pe 
Mama și pe ceilalți să creadă că se înjunghiase. Dacă scotea acel sunet 
și arăta așa cum trebuia, avea să pară că finalizase al Treilea Ritual. 
Nimeni nu trebuia să știe că, în realitate, era un laș. 

Dar astăzi nu putea să se mai prefacă. Trebuia s-o ucidă pe fată. 


Și apoi încă una, și încă una. Trecuse de mult timpul în care ar fi 
trebuit să se obișnuiască cu gândul. S-a uitat după Căciulița Roz, dar la 
masă nu mai era decât ceașca goală de cafea. Inima a început să-i 
bubuie în piept, în timp ce scruta cu privirea mulțimea de oameni ce 
fremăta prinsă în conversații, cu servietele la picioare. 

Acum o clipă era aici, şi-a spus. 

Se plimba pe lângă gardul viu ce împrejmuia terasa cafenelei; 
înainte s-o poată vedea, Yagrin i-a simțit mirosul. Vanilie, scorțișoară, o 
grădină de iasomie. Un strop de frișcă pe buza de sus. 

— Îmi cer scuze..., a spus fata, încercând să treacă pe lângă el. 

Ochii îi erau de un negru profund, dar, în același timp, strălucitori 
ca soarele. 

— NU, eu îmi cer scuze. 

— Cumva ne..., a zâmbit ea, dându-și o șuviță după ureche. Îmi pari 
cunoscut, a mai spus, reușind în cele din urmă să treacă pe lângă el. 

Yagrin a continuat să meargă alături de ea, cu mâna în buzunar, 
strângând cu putere metalui între degete. 

— A... adică... mi-ar plăcea să cred că ne-am mai întâlnit... sau că ar fi 
trebuit, a zâmbit el. 

Fata s-a îmbujorat, ceea ce a avut asupra lui un efect pe care n-ar fi 
trebuit să-l aibă. Dar avea o misiune de îndeplinit, trebuia să respecte 
planul: Câștigă-i încrederea. Au continuat să meargă unul lângă celălalt, 
iar Yagrin să-i continue frazele, punctându-și răspunsurile cu zâmbete 
și aprobări din cap. Ea rostea torente de cuvinte pe minut, 
însuflețindu-se imediat. El aducea vorba despre subiecte care știa că-i 
plăceau, precum cățelușii Teacup, puloverele cu torsade, tot ce avea 
aromă de măr. Cu fiecare detaliu rostit de Yagrin, cutele din jurul 
ochilor ei se adânceau. 

— Parcă ar fi predestinat, a spus ea. 

— Trebuie să fie. 

Yagrin simțea că i se face rău. 

— Ai o clipă? 

— Pentru? 

Yagrin și-a adunat întregul curaj tremurător și a lăsat monstrul care 
fusese crescut să devină să preia controlul. 

— E o cafenea foarte drăguță în apropiere, pe-o străduță lăturalnică, 
are cele mai bune gogoși pe care le-ai mâncat vreodată, a spus el, 
arătând către o străduță aflată dincolo de mulțimi, dincolo de zgomot. 
N-ai vrea să mergem? 

Ea a ezitat, apoi și-a verificat telefonul. Liniștește-o, Yagrin. A încercat 
să schițeze un zâmbet plin de bunătate, asigurându-se că-și arată dinții, 
ridicând obrajii până când ochii i s-au înconjurat de cute. 

— Chiar sunt delicioase. 


Fata a strâns din buze, părând să cântărească decizia. Strălucirea din 

ochi i s-a transformat în nerăbdare. 
— Bine, câteva minute. Sigur. 

Concentrat ca o rază de laser, a condus-o printre nenumărații 

oameni care luau prânzul pe o alee liniștită. 
— E chiar aici. 

Ea a aprobat din cap. Pe măsură ce mergeau, umbrele deveneau din 
ce în ce mai întunecate. 

— Cât de departe este? a întrebat ea, cuprinzându-se cu braţele. 

Yagrin își auzea inima bătând tot mai puternic. 

— Mai e puţin. Pe-aici. 

Fata s-a înălțat pe vârfuri, încercând să vadă cât mai departe. Yagrin 
s-a simțit străbătut de acea bine-cunoscută febră granulară: propria lui 
magie, din ce în ce mai fierbinte. Ajunsese să urască acea senzație. Dar 
acum îl ardea cu acel curaj ce-i lipsea, reamintindu-i cine e A 
douăsprezecea parte din sângele lui, magia era în el la fel de puternică 
precum în tatăl și bunicul lui. Douăsprezece generaţii ale familiei sale, 
cu toții Dragoni. A tras aer adânc în piept și a lăsat să preia controlul 
memoria trupului, așa cum fusese învățat. Apoi a întins mâna, 
desenând în aer un fior de gheață. A rămas nemișcat, frigul 
răspândindu-se din palma lui în sus, de-a lungul braţelor. Era străbătut 
de peste tot de magie; s-a întors în el însuși și a dispărut într-un nor 
negru. 

Fetei i s-a tăiat respirația. 

Yagrin a văzut în spatele pleoapelor blazonul Casei sale și și-a 
înăbușit orice urmă de regret. S-a lipit de ea. Fata a țipat. El și-a arcuit 
trupul, invocând Pulberea Solară ce-i curgea în vene, trăgând de niște 
fire invizibile ce străbăteau văzduhul. Țipetele ei îngrozite s-au prefăcut 
în râs, magia lui caldă fermecând toate sunetele, notă după notă. În 
acest fel părea cumva mai blând. Yagrin a închis ochii și și-a închipuit- 
o zâmbind așa cum zâmbea mereu. 

— Îmi pare rău, a șoptit peste trupul moale al fetei. 

Și chiar îi părea rău. 

Datoria era sfârșitul libertății. 


PARTEA ÎNTÂI 


UNU 


Pe vremuri credeam că magia era o prefăcătorie scânteietoare, 
bizară. 

Apoi am înţeles că magia este reală. 

Dar e întunecată și otrăvitoare. 

Și singura modalitate de-a te ascunde de ea 

este să nu exiști deloc. 


— Quell, asculți ce spun? 

Mama mă strânge de mână în timp ce mașina frânează brusc la un 

semafor din fața Pieței Franceze din North Peters. 
— Da, intru, îmi iau salariul pe săptămâna asta, apoi ies. 
— Așa, foarte bine. Și grăbește-te! Eu o să dau ture pe-aici până ieși. 

Cu un zâmbet firav, îmi dă la o parte de pe față câteva bucle rebele, 
apoi cobor din mașină, o Honda Civic din '99, găsită la fiare vechi, cu 
vopseaua albastră scorojită. Înainte de asta, avuseserăm o camionetă 
galbenă. lar înainte de ea, autobuzul. Dar mamei nu-i plăcea să n-aibă 
posibilitatea de-a se ridica și a pleca — de a fugi — în orice clipă. Așa că 
a făcut tot posibilul să devină foarte pricepută la reparat rable. 

Foarte pricepută la a mă ascunde. 

Paisprezece școli. Doisprezece ani. Nouă orașe. 

Toate locurile sunt ła fel: un fundat în care mă pierd. De fiecare dată 
când începe să aibă bănuieli că cineva ar putea ști despre otrava ce-mi 
curge în vene, mama înghesuie întreaga noastră viață într-o valiză 
galbenă de plastic. E utuitor cum toată existența mea poate încăpea în 
ceva atât de mic, aruncat în portbagajul mașinii. La început, încercam 
să bag în geantă cât puteam de multe. Acum, îmi iau doar tenișii, 
încărcătorul de telefon și brelocul norocos. Nenumăratele locuri în care 
ne-am mutat și chipurile estompate de la care îmi iau rămas-bun 
reprezintă spațiul alb dintre amintiri, elipsele înlănțuite dintre 
propoziţii neterminate. Am încetat de mult să mai întreb unde 
mergem. 

Pentru că fuga a fost o destinaţie în sine. 

Aerul umed — învolburatul Mississippi curge în apropiere — mă 
învăluie, mi se lipește de pielea jitavă. Spatele mașinii noastre ruginite 
se înroșește înainte de-a dispărea după colț. Au rămas doar două 
săptămâni de școală, așa că încerc să muncesc cât mai mult, ca să pot 
strânge suficienţi bani pentru marele plan al meu și-al mamei. 

Să ne mutăm undeva și să rămânem acoto. 


Dacă o pasăre în colivie cântă despre libertate, iar un cântec poate fi 
o rostire fără de cuvinte, o dorință, o poftă arzătoare, atunci eu cânt 
despre aer sărat și nisip pe tălpi. Despre o casă care nu e o ţintă în 
mișcare. După absolvire, planul e să găsim un orășel aproape de 
plajă — o plajă adevărată, nu ca mâlui ăsta care ne înconjoară în New 
Orteans de șase luni încoace — și să ne contopim cu nisipul. 

Mai sunt doar două săptămâni. 

Mă afund în freamătul după-amiezii aglomerate din Piaţă, e ca și 
cum m-aș încălța cu o pereche de pantofi vechi. Cu bărbia în piept și 
mâinile în buzunare, îmi fac loc prin mulțimea de cumpărători din 
pavilionul exterior. 

Nu ieși în evidență. 

Doamna Broussard trebuie să-mi dea banii pentru turele de 
săptămâna trecută. Este o cofetăreasă din oraș, a cărei familie lucrează 
în afacerea cu praline de pe vremea când se putea vorbi despre așa 
ceva. Piaţa trepidează cu o energie care îmi încetinește pașii. Prea mulți 
oameni. Locul în care doamna Broussard își pune de obicei masa cu 
bunătăți e ocupat de cineva care etalează diverse niveluri de iute, în 
sosuri picante. Pulsul îmi accelerează din cauza acestei schimbări 
neașteptate. 

Intru și ies din mulțime, evitând priviri curioase, căutând din ochi 
bandana legată peste părul încărunţit prins cu agrafe. În degete simt 
înţepăturile unei dureri reci, semn bine cunoscut că blestemul din 
vene — toushana mea — începe să clocotească. Încerc să respir adânc, 
implorându-l să dea înapoi, să se liniștească. E mai sigur să fii 
invizibilă; e mai sigur să nu fii cunoscută. 

— Quell? 

Tresar când îmi aud numele. 

— Tu ești, fetițo? 

Doamna Broussard îmi face semn să mă duc la ea, iar coada de 
clienți din fața mesei sale se întrerupe, făcându-mi loc să trec. Îmi arde 
pielea, simt privirile insistente ale celor din jur. Nu privi pe nimeni în 
ochi. 

— Da, Tonta'lise a ajuns înaintea mea. A trebuit să-mi așez totul aici. 
Știe foarte bine că stau în locul ăla în fiecare zi. Dar uite că-mi ia locul, 
dă să-mi ia și clienții, îmi spune cu mâna în șold. Ai venit după bani? 

Aprob din cap și doamna Broussard scoate din șorț un plic. E primul 
job pe care mama mi-a dat voie să-l am, și asta pentru că avem nevoie 
de bani, iar doamna Broussard nu pune prea multe întrebări. Mă 
plătește cash și m-a întrebat doar o dată cum mă cheamă. 

— Săptămâna viitoare poți face niște ore suplimentare? 

— Până nu se termină școala, nu. 


— În regulă. Nu sta prea mult p-aici. Tre! să ieși înainte să se întunece, 
ai înțeles? 

Plicul gros din mână mă linişteşte. Număr banii. De două ori. Îi 
mulțumesc doamnei Broussard și mă întorc să plec. Mulțimea s-a 
îngroșat ca un sos de rântaș bine făcut. Fii imprevizibilă. Un grup de 
turiști blochează ieșirea și încerc să găsesc alta. Dincolo de tarabe, 
lângă un cort abandonat plin de sfeșnice cu fleur-de-lis, văd semnul 
pentru toaletă. Lângă el, clipește un indicator roșu ce indică o ieșire, 
așa că o iau în direcția respectivă. Mama se va îngrijora dacă stau prea 
mult aici. 

Coridorul șerpuitor ce duce la toaletă se tot sucește și răsucește, iar 
becurile din tavan pâlpâie. Mici săgeți luminoase roșii mă îndeamnă să 
merg în continuare. Mă aștept să ajung la băi, dar deocamdată nu se 
zăresc. Pavilionul pieţei e deschis și în aer liber, deci ar trebui să văd 
deasupra lumina soarelui. Neoanele pâlpâie din nou și încetinesc 
pasul. Ceva nu e-n regulă. Încep să mă îngrijorez și mă întorc în 
direcția din care am venit. 

Dar acolo e acum un perete. 

O formă, ca o umbră sau un joc de lumini, compune un contur 
floral pe suprafața văruită. Clipesc și dispare. Îmi sare inima din piept; 
toushana îmi pune stăpânire pe oase, dansează cu panica mea, 
amenințând că, în curând, se va ridica în mine. 

Mă întorc, dar în toate direcţiile pereții s-au deplasat ori s-au închis. 
Niciun semn pentru toaletă, nicio săgeată luminoasă roșie arătând 
către ieșire, 

— Memento sumptus, se aude o voce. 

Glasul vine dinspre o ușă îngustă, perfect contopită cu peretele. 
Precauția e singurul lucru la care mă pot gândi. Lipită cu atenție de 
ușă, ascult, cu mâinile împreunate la spate, în caz că apare ceva. Voci 
încordate se învălmășesc într-o dispută șoptită. Par să fie doi bărbați, 
Ascult din nou și mai aud câțiva. Pe vârfuri, mă aplec ușor în față, 
împingând ușa ca s-o deschid puțin. 

Înăuntru, un cerc de bărbați în robe negre în jurul unui scaun de 
care este legat un alt bărbat. În jurul lor, rânduri de butoaie marcate cu 
o ramură cu spini încolăcită în jurul unui soare negru și ceva scris într- 
o limbă pe care n-o cunosc. 

— Continuă, Sand. Facem curăţenie după aia, spune unul dintre ei 
după ce umple un butoi cu un lichid deschis ia culoare. 

Un tip blond face cu mâna un lasou în aer și zecile de butoaie încep 
să trepideze. O ceaţă deasă umple încăperea și vălurește ca ploaia ce 
bate în fereastră. Se risipește, iar el o face din nou și de data aceasta 
butoaiele dispar. Mijesc ochii și-mi simt inima în gât. 


Îmi privesc derutată mâinile, încă îmi amintesc firele de întuneric 
care-mi străbat vârfurile degetelor când își face apariția toushana, 
distrugând tot ce ating. Când eram mică, îi spuneam „negreala“. Apoi, 
pe măsură ce-am crescut și i-am înțeles natura urâtă, „blestemul“. În 
cele din urmă, acum câțiva ani, mama m-a corectat după ce mă auzise 
cineva plângându-mă despre asta. Se numește foushana. Un defect 
genetic, îmi explicase mama. Minţea. Dar așa face ea. Am auzit-o 
șoptind către sine despre otrava din mine. 

Ea îi spune magie. 

Dar ceea ce fac bărbații aceștia pare cu totul diferit. Încerc să 
deslușesc ceva în încăperea întunecoasă și aproape că străpung cu 
unghiite cadrul ușii. 

— Care e ordinul, Charlie? întreabă Sand, în timp ce ceilalți privesc 
din umbră. 
— Azi nu luăm prizonieri. 

Charlie își proptește mâinile pe genunchi și se uită fix la captiv, de 

data aceasta privindu-l în ochi. 

— Fie ca Sola Sfenti să-ţi facă o judecată dreaptă. 

— Du-te dracu! și tu, și-al tău Zeu Soare, șuieră printre dinți bărbatul 
legat, în timp ce Charlie trage cu poftă dintr-un trabuc. 

Apoi suflă fumul în fața captivului. Își mișcă degetele ciudat, dar 
prea repede și prea departe de mine ca să-nțeleg ce face. Prizonierul își 
dă capul pe spate, sufocându-se și contorsionându-se de durere, cu 
încheieturile de la mâini și de la picioare înroșite de strânsoare. Fumul 
de pe buzele lui Charlie îi învăluie chipul ca un nor înecăcios, 
chinuitor. Bărbatul încearcă să respire, dar peste câteva clipe se oprește 
din tremurat. Capul îi atârnă inert; împleticindu-mă, mă trag în spate, 
cu degetele împreunate, încercând să-mi potolesc bătăile inimii. E... 
mort. L-au... 

— Fratis fortuna, se aude o voce în spatele meu. 

Mă întorc și văd un bărbat în veșminte închise la culoare, la fel ca 
ale celor pe care i-am văzut înăuntru. Dar, spre deosebire de ei, o mască 
neagră, strălucitoare îi ascunde sprâncenele și nasul, decupajele ei 
elaborate acoperindu-i pomeţii. Văzând că tac, expresia de pe chip i se 
înăsprește. 

Fac câțiva pași înapoi, îmi simt spatele atingând peretele. N-am 
unde să mă ascund. Se încruntă intrigat și inima îmi bate și mai tare în 
piept. Durerea dată de toushana se accentuează, mâinile mi se răcesc. În 
doar câteva momente îmi va străpunge vârfurile degetelor mânioasă ca 
apa înspumată dintr-o conductă spartă. Simt o presiune sufocantă în 
piept. Fugi. Fac un pas în lateral. Întinde mâna și mă prinde de 
încheietură, dar eu simt strânsoarea în jurul gâtului. 

— Ce faci aici? 


Plicul cu bani îmi scapă printre degete și încerc să mă întind după 
el. 

— Stai! Nu mișca! 

Haina sa lungă e închisă până la gât, unde îi strălucește un medalion 
rotund de argint. 

Are gravată pe el o imagine, o columnă, traversată de o linie 
zimțată, ca și cum ar fi fost ruptă în două. Mijesc ochii, încercând să- 
mi amintesc dacă am mai văzut acel simbol. Sprâncenele stufoase îi 
umbresc ochii îngustați. 

— Răspunde-mi la întrebare! 
— M-am rătăcit, încercând să găsesc ieșirea. Am crezut că e lângă 
toaletă. 

Încerc să mă smucesc din mâinile lui, dar nu reușesc. Priveşte pe 
lângă mine, acolo unde înainte era o ușă, iar acum e un zid de piatră. 
Inima îmi zvâcnește în piept. 

— N-am... n-am intrat acolo, dacă asta crezi. 

— Acolo... unde? 

— Era o ușă, dar mi-am dat seama că nu era de la toaletă, așa că m-am 
întors. Jur! 

O minciună e prea riscantă. Oamenii cred mult mai ușor jumătățile 
de adevăr. 

— Cum te cheamă? 
— Eu... 

Răspunsul mi se oprește în gât, magia vibrează în jurul meu ca un 
fluture ce caută o petală pe care să se așeze. Mama îmi schimbă numele 
de fiecare dată când ne mutăm, alegând unul dintre aceleași trei sau 
patru. Quell Jewel. Nu Quell Marionne. Care locuiește pe Strada Liberty, 
numărul 711. Născută într-un orășel din apropiere. Mutată de curând 
în zonă. Slujba tatălui ei necesită multe călătorii. Doi părinți înseamnă 
întrebări mai puține. Scenariul meu, lecţia pe care mama mă pune s-o 
învăţ pe de rost an de an, îmi stă pe buze. Toate minciunile, asezonate 
cu îndeajuns de mult adevăr, cu inflexiunea potrivită și căldura unui 
zâmbet sincer, pot fi crezute. Să confere adevăr acelei pojghiţe de viață 
pe care noi am trăit-o, pe care eu am trăit-o, de când mă știu. 

— Quell. 

Buzele i se curbează bănuitoare. 

Degetele mă dor în timp ce toushana se întinde ca o pisică abia 
trezită din somn. Ghearele ei îmi freamătă sub piele, filamente ascuțite 
de gheață ce-mi zgârie oasele. Respir din ce în ce mai repede. Masca de 
pe chip i se estompează, intrând în pori ca picăturile de ploaie în 
pământul uscat. Clipesc și îmi înăbuș un geamăt. Dar el nu schițează 
niciun gest. 


— Inima îţi bate repede. Ai pupilele dilatate. lar, dacă te mişti, acea 
amăreală din stomac e gata să-ți năvălească în gât. Ai pățit ceva? 

Mă privește și mai intens, de parcă ar vrea să invoce o întrebare, dar 
după o clipă craterul dintre sprâncenele lui dispare. 

— Nu, n-am pățit nimic. Pot să ptec? 

Îmi dă drumul. 

— Ar trebui să chem un Retentor să verifice, murmură ca pentru sine 
şi apoi îmi zâmbește. Îmi cer scuze. Mi s-a părut că te știu de undeva. 
leșirea e chiar acolo, în spatele tău. 

Mă întorc repede și văd că acolo unde înainte fusese un zid de piatră 
este acum o ieșire către bulevard. Cu siguranță nu era acolo cu o clipă 
înainte. 

— A, da. Mulţumesc. 

Îmi zâmbește și se întoarce, iar eu ies în stradă, nerăbdătoare să mă 
îndepărtez de orice-ar fi fost acolo. Dar mi se taie respirația. 

Plicul. 

Mă întorc, dar piatra a acoperit din nou ieșirea. Mă străbate un 
amestec clocotitor de iritare și durere. Acei bani ne asigurau hrana 
pentru o săptămână! 

— Lasă-mă să intru, te rog! 

Lovesc cu pumnii în zid și fiorul înghețat dat de toushana, deja ajuns 
la maximum din cauza celor întâmplate, mi se strecoară cu furie prin 
oase și-mi urcă în pumn înainte să-l pot stăpâni. Gem de durere: o mie 
de pumnale îmi străpung pielea. Piatra se înnegrește la atingerea mea, 
fărâmițându-se putredă, bucată cu bucată, centimetru cu centimetru, 
până când mă trezesc în fața ruinelor unei clădiri ce pare arsă din 
temelie. Ce-am făcut? Ce-am făcut? 

Memoria musculară mă pune în mișcare. Alerg. Întoarce-te pe strada 
Ursulinelor, apoi fă dreapta pe North Peters. Honda, albastră. Răsună 
un claxon și o văd pe mama că îmi face semn de la volan. S-o văd e un 
balsam pentru toushana mea. Fiorul rece din oase se retrage în timp ce 
fac slalom printre mașini, deschid portiera din dreapta şi urc. 

— Porneşte! 

— Ai luat banii? 

— Hai, mama, pornește, pornește acum! 

Mama apasă pe acceleraţie și Piața Franceză rămâne în urma 
noastră, din ce în ce mai mică. 


Încă respir accelerat când mama îmi aruncă un încălzitor de mâini, 
din acela ieftin, și săculețul meu cu orez. Avem mereu unul în mașină 
și două la hotel. Toushana s-a mai domolit, dar persistă durerea aceea 
pulsatilă care apare înainte și după. Oamenii aceia. Foloseau magia. Au 
ucis un bărbat! 


— Ce s-a întâmplat? 

Aruncă o privire spre geanta de voiaj de pe bancheta din spate, 
strângând volanul cu putere. Cutele din jurul ochilor i se adâncesc. 
Părul ei prins ła spate are șuvițe încărunțite, fire de argint într-o mare 
de negru. În ridurile ei sunt îngropate amintiri, mistere pe care aș da 
orice să le înțeleg. Cum ar fi, de ce magia e doar în mine și nu și în ea? 
De cine fugim? Dar când intrăm pe strada principală, curbura buzelor 
sale îmi dezvăluie ceea ce o îngrijorează: dacă nu cumva e timpul să 
plecăm din nou. 

Îmi mușc buzele și încerc să găsesc ceva la care să mă uit pe geam, 
pentru ca mama să nu-mi citească pe chip frustrarea. Sunt foarte 
aproape de absolvire, care presupune o oarecare libertate. Gata cu 
absenţele nemotivate. Gata cu profesorii care-mi respiră-n ceafă. În 
numai două săptămâni va fi mult mai ușor ca eu și mama să putem 
trăi, pur și simplu, și să ne ascundem la vedere. 

— Deci? 
— Nimic. 

Acei bărbaţi de la piață nu m-au văzut privindu-i. Iar cel care m-a 
prins m-a lăsat să plec. N-a văzut toushana mea distrugând peretele. N- 
am de gând să pun paie pe foc. 

— Nu mă minţi! 

Privirea ei pătrunzătoare mă arde. 

Un fior îmi străbate brațele. Am obosit atât de tare să tot fugim. 
Mama oftează, scoate un pachet de țigări din geantă și își aprinde una, 
în timp ce trecem repede pe lângă un șir de muzee pe care le-am văzut 
doar pe dinafară. 

— Știi că tot ce fac e ca să te protejez, nu? 

Expresia de pe chipul ei se îmblânzește. 

— Poate că nu avem prea multe, dar ne avem una pe cealaltă. 

Îmi întorc privirea către geam. În vine în minte o casă înghițită de 
flăcări. Încă simt gust de fum. Din ultimul loc am plecat după ce a luat 
foc casa unui tip, pentru că îmi petreceam timpul cu et după școală. 
Nici măcar atunci mama nu mi-a oferit o explicaţie. Știu că mă iubește. 
Dar asta nu înseamnă că mă și înțelege. Aș fi putut fi ucisă acolo. Dacă 
aș ști mai multe, poate că aș putea fi mai deşteaptă. Dacă aș ști mai 
multe, poate că amândouă am fi mai în siguranță. Poate că mama 
crede că sunt prea mică pentru a înțelege. Încearcă să mă mângâie pe 
umăr și-aș vrea să mă feresc. Dar n-o fac. Îi zâmbesc, ca să simtă că 
eforturile ei sunt îndeajuns. 

Parcurgem restul drumului în tăcere și încerc să mă cufund în una 
dintre cărţile din rucsac pe care le-am luat de la bibliotecă. Dar mașina 
se oprește cu o frână bruscă în parcarea motelului, ultimul loc pe care 
mama ni l-a putut asigura, și cobor repede. 


Odată ajunse în cameră, nu mă mai pot abține. 

— Mama, vreau să-mi înțeleg magia. Vreau să înțeleg de ce facem asta. 

Lasă geanta de voiaj lângă ea și se descalță, iar pentru o clipă mă 
întreb dacă m-a auzit. 

— Quell. 
Trage aer adânc în piept și epuizarea de pe chipul ei se accentuează. 
— Nici nu știu de unde să încep, cum să... 
— Pur și simplu, spune-mi adevărul! Pot face față. 
— Așa crezi tu. 
— Chiar pot. Am 17 ani, nu mai sunt un copil. 
Tonul meu se înăsprește iritat. 
— Te rog, adaug mai blând. 

Nu spune nimic, oftează încă o dată. Rămânem în tăcere câteva 
momente lungi. lar eu mă complac în ea, pentru că de data asta reacția 
mamei la întrebările mele e mai mult decât o simplă tăcere. 

— Quell, bunica ta e o femeie foarte puternică și influentă, într-o 
lume diferită de cea în care trăim acum. 

Inima mi se strânge de emoție, auzind-o vorbind de bunica. Nu m- 
am mai gândit la ea — și n-am mai văzut-o — de când eram mică. 
Răzbate în mine speranța că voi primi în sfârșit niște răspunsuri. 

— Bunica are magie în ea, la fel ca mine? 

Magia mea trebuie să provină de undeva. Poate că face salturi peste 
generații. 

— În copilărie, casa noastră era un spaţiu de antrenament pentru o 
societate magică secretă, spune mama, învelindu-se într-o pătură. 
Ordinul. 

Un zâmbet flutură între noi. 

— Și viața acolo, la Chateau Soleil, chiar și în afara sezonului era... 

— Chateau Soleil? 

— Domeniul bunicii. 

— Domeniul? Cât de mare trebuie să fie o casă pentru a avea propriul 
nume? 

Am locuit cu bunica până la vârsta de cinci ani. Nu mi-o amintesc 
cu adevărat, nu mi-o pot imagina. Memoria mea e plină de pânze de 
păianjen. Eram mică. Mă lua în poala ei. Mirosea a mesteacăn și 
ienupăr. Razele soarelui umpleau camera și totul părea să strălucească. 
Îmi dădea câte o jucărie. Mă simţeam în siguranță. Dar mama năvălea 
în încăpere, îmi lua jucăria și mă ridica din braţele ei. Restul e o 
nebuloasă. 

— Magia lor e diferită de a noastră, Quell. Ei există în această lume așa 
cum tu n-o vei putea face niciodată din cauza acestei foushana a ta. 

Dezamăgirea îmi apasă umerii. 

— Draga mea, nu tot ce strălucește... 


— E aur. Știu. 
Îmi vine în minte o altă întrebare. 
— Bunica știe de foushana mea? 
— Nu. 
— Atunci de ce... 

În depărtare se aud tunete înfundate și lumina tremură. Această 
impetuozitate ne amuţește pe amândouă. Mama se încruntă, parcă 
profund concentrată asupra unui lucru. Îi știu acea privire. Acea 
scânteie ce nu se stinge niciodată. 

— Fă-ţi bagajele! 

— Mama... 

— Quell, trebuie să-mi spui imediat tot ce s-a întâmplat la piață. Te 
rog! 

la geanta de voiaj și ceva se frânge în mine. 

Îi spun totul: cum m-am rătăcit și am văzut niște indivizi omorând 
un bărbat, cum m-am întâlnit cu acel tip cu masca ce i-a intrat în piele, 
cum am scăpat plicul și cum toushana mea a făcut o gaură în piatră 
când am încercat să-l recuperez. Pe măsură ce vorbesc, mama strânge 
în mână geanta din ce în ce mai tare. 

Tunetul îndepărtat se rostogolește din nou și fața mamei se 
întunecă. Își pune în geantă puţinele haine pe care le are și hotărârea 
mea începe să se clatine. 

— Mama, te rog! 

Lacrimi fierbinți îmi înțeapă ochii. Nu pot. Nu din nou. Suntem atât 
de aproape. Două săptămâni. 

Mama îmi întinde borcanul albastru cu economii în care am început 
să strângem bani de-acum șase ani, când am făcut planul de-a ne muta 
lângă plajă. Aproape că pot vedea casa pe care o construiesc pentru noi 
în visurile mele. Pe două niveluri, simplă, de formă pătrată, intimă, cu 
obloane. Aerul sărat pătrunde prin fereastra deschisă. 

— Încă o dată, îmi pare rău. 

Își ține haina Ia piept. 

Mereu e pentru doar încă o dată. 
— Nu te cred! 

Urăsc asta. O urăsc atât de mult. Cum s-o conving că am fost atentă 
la piață? Am scăpat! Vom fi bine, așa cum am fost mereu, pentru încă 
două săptămâni. Îmi încordez picioarele și încerc să vorbesc cât mai 
convingător. 

— Nu. 
— Ce-ai spus? 

Vocea ii e tăioasă, dar, din felul în care strânge în mână marginea 
patului, înțeleg că frica, nu mânia îi face cuvintele apăsătoare. 

— Mama, am spus mu. 


De data asta, tonul meu e mai puternic, în mine se ridică un cântec. 
Magia îmi furnică vârful degetelor și le ascund ca să le încălzesc, 
neștiind ce poate face. Până acum supărarea nu m-a făcut niciodată să 
răbufnesc așa. Mânia mamei pâlpâie ușor, apoi se transformă în 
altceva; ochii îi sunt înroșiți de lacrimi. Stinge ţigara și se apropie de 
mine atât de mult, încât îi simt mirosul de tutun din respirație. 

— Vrei să știi adevărul? Ăla nu e tunet. E magie. 

Inima aproape că mi se oprește în piept. 

— Nu înțeleg. 

O lacrimă își croiește drum pe obrazul ei. O șterge atât de repede, 

încât aproape c-o ratez. 

— Acei Dragoni pe care i-ai văzut... 

— Dragoni? 

— Asasini ai Ordinului. Misiunea lor este să-i ucidă pe toți cei care au 
toushana. 

Unghiile ei îmi străpung brațul. 

— Dacă ne află cineva secretul, te vor ucide, Quell! 

Cuvintele ei îmi opresc respirația. Încerc să mă sprijin de perete în 
timp ce lumea din jur se clatină. Cineva m-ar ucide pentru o magie pe 
care nici măcar n-o vreau și nici n-o folosesc. 

— Dacă te-a văzut cineva la piață? spune, clătinând din cap. Nu 
putem risca. Încă o dată, Quell, te rog! 

Mă ia de mână ca și cum strânsoarea degetelor mele i-ar menține 
lumea pe orbită. Știu ce trebuie să fac, dar asta nu face lucrurile mai 
ușoare. Dacă are dreptate, dacă acesta e momentul în care așa-numitul 
Ordin chiar ne-a găsit, atunci n-am încotro. Golesc pe pat borcanul cu 
economiile pentru casa de pe plajă și ultimele fărâme din mine se 
năruie. 

— Bine, îi răspund, oftând, eliberând-o de durere și încercând s-o 
alung pe-a mea. 

Încă o dată. 

— Mă duc la magazin să iau strictul necesar. Așteaptă-mă cinci 
minute. 
— Bravo! Și... 

Își ridică fusta. Are prins de coapsă un pumnal cu mâner de aur, 
bogat ornamentat și încrustat cu pietre prețioase. Mi-l pune hotărâtă în 
mână, 

— În caz că ai nevoie. 

Nu-mi vine să cred. Lama e două ori mai lungă decât mânerul, dar, 
cumva, îl simt în mână la fel de ușor ca aerul. Pe mânerul bogat 
ornamentat, aurul strălucește și pietrele prețioase scânteiază. Habar n- 
aveam că mama are o armă, nemaivorbind de una atât de... superbă. 


— Dacă am dreptate și unul dintre Dragoni ne-a găsit, s-ar putea să fie 
mai mulți pe urmele noastre. 

Mă uit la arma pe care o ţin în mână. E rece, așa cum sunt și 
cuvintele ei. Cu siguranță, este cel mai frumos și mai periculos lucru pe 
care l-am văzut vreodată. O privesc în ochi pe mama și, în cele din 
urmă, înţeleg cumva greutatea pe care o implică. 

— Cinci minute, nu mai mult, spune din nou. 

Ascund pumnalul și ies repede pe ușă. 


DOI 


Afară s-a întunecat, dar e senin. În depărtare se aud tunete sau ceva 
ce seamănă cu tunetele. Îmi cuprind umerii cu brațele în timp ce mă 
grăbesc să ajung la magazinul de la colț. 

— Eşti în siguranță, șoptesc. 

Ating cu degetele pumnalul prins în talie. În caz că am nevoie. 
Ocolesc bicicletele din fața intrării în magazin. Înăuntru, proprietarul 
se ascunde în spatele unui ziar. Își ridică privirea, apoi dispare din nou 
după paginile mari. 

E imposibil de știut cât îi va lua mamei să găsească un loc nou, așa 
că înșfac un raft întreg de conserve de ton, o pâine, două tuburi de unt 
de arahide, conserve de fasole boabe, o pungă de Skittles și șase pungi 
de chipsuri cu smântână și ceapă, pe care mama va spune că am risipit 
banii. „Nu vrei deloc să-nţelegi“, îmi reproșează adesea. 

Dar chipsurile unsuroase mă fac fericită. Și, având în vedere prin ce 
trec acum, cred că merit puțină fericire. 

Clopoţelul de la ușa magazinului se tot aude, semn că au intrat mai 
mulţi clienți, și mă uit la ceas. Îmi pun pe încheietura mâinii o rolă de 
bandă adezivă și mai iau o sticluță de spirt și una de oțet. La casa de 
marcat e coadă. Ceasul din perete ticăie și îi simt bătăile în piept. 
Trebuie să ies de-aici. Repede. În spatele meu, zăresc un cap cunoscut, 
cu păr blond dat cu spumă, cu un bronz de vară și ochi strălucitori. 
Sunt colegă cu el la școala unde fac a doua jumătate din clasa a XII-a. 
Mă vede privindu-l și îmi face cu mâna. Oftez. 

— Salut! Quell, nu? Eu sunt Nigel, Nigel Hammond, ne știm de la 
cursul de literatură engleză. 

Nigel, care încearcă să copieze toate răspunsurile mele pentru că 
niciodată nu citește. Este atât de aproape de mine, că îi pot simţi apa 
de colonie scumpă. 

— Ai nevoie de ajutor? 
— Mă descurc. 
— Eşti sigură? 
Nigel ia pâinea pe care o țin într-un echilibru perfect deasupra 
conservelor de peşte. 
— Absolut. 
Mă îndepărtez de el și, slavă Domnului, coada avansează. 
— Cum dorești. 

Se așază la coadă, deși nu are nimic în mână. Poate că vrea să 
cumpere ceva ce e pus la casa de marcat. Înaintez câțiva pași, apoi mă 
uit în oglindă, iritată de senzația clară că mă privește cineva. Dar, când 


îmi ridic privirea, îl văd pe Nigel jucându-se cu o monedă și înjurând 
în șoaptă. 

În cele din urmă, ajung la casă. Bat din picior. Au trecut șapte 
minute. Durează prea mult. Casierul scanează toate produsele și le 
pune în pungi. 

— Mulţumesc. 
Întind mâna să plătesc și îl lovesc pe Nigel cu cotul în piept. 
— Serios, lasă-mă să te ajut. 
Îmi ia una dintre sacoșe. 
I-o smulg din mână. 
— Nu, chiar nu e nevoie. 
— Insist. 

Frica îmi urcă tiptil pe șira spinării. L-am urmărit pe Nigel la școală. 
Se înconjoară de admiratoare. Odată, o fată din clasa a IX-a a lăsat să-i 
scape cărțile în fața lui, iar el doar și-a dat ochii peste cap și le-a împins 
cu piciorul. Acum se poartă... straniu. Plătesc și-mi iau cumpărăturile. 

— Mulţumesc. 

Mă îndrept repede către ieșire. Dar îl simt pe Nigel urmărindu-mă. 
Îmi ține ușa. Grăbesc pasul. 

— Vreau doar să vorbesc cu tine. 

Pașii lui îi urmează pe ai mei. Încep să alerg. Mă uit în spate să văd 
dacă mai e acolo şi, în lumina proiectoarelor de ceață murdare din 
parcare, chipul lui Nigel se schimbă. Părul lui blond și drept se 
transformă într-unul închis la culoare, iar fața i se modifică din cea 
atrăgătoare a lui Nigel Hammond în cea a unui necunoscut. 

Crește câțiva centimetri în înălțime, mici adâncituri îi crestează 
obrajii supți, iar părul lung îi ascunde masca strălucitoare de pe față. În 
ochii lui întunecaţi arde ceva bizar care aproape că mă face să-mi pierd 
echilibrul. Se apropie de mine cu pumnii încleștați, iar hainele sale se 
transformă și ele, apărând din ce în ce mai clare. Aruncă moneda încă 
o dată, iar aceasta se prinde de guler ca un magnet. Pe ea e o imagine 
cunoscută. O columnă frântă în două. Simt o gheară în piept. Bărbatul 
pe care îl întâlnisem la piață purta același simbol. 

Frica mă ţintuiește în loc. Magie. Duc mâna la armă. 

— Quell, nu-i așa? De luni de zile mi s-a ordonat să te găsesc. Eşti 
foarte greu de găsit, știi asta, nu? 

Scot pumnalul dat de mama. 

— Linișteşte-te! 

Mă împiedic de câteva biciclete aparținând unor clienți aflaţi încă în 
magazin. 

— Nu-ţi fac niciun rău. Vreau doar să vorbim. 

Las cumpărăturile jos, înșfac o bicicletă și plec. Risc și mă uit în 
spate. Nigel suflă aer printre degete și deasupra noastră se aud din nou 


tunete. Străbat intersecția în care traficul s-a aglomerat din cauza 
amenințării ploii. Pedalând din ce în ce mai repede, îmi simt gambele 
arzând, în timp ce mă strecor printre șiruri de mașini înghesuite la 
semafor ca sardelele. Ajung în parcarea motelului și urc scările în fugă. 
— Mama! 
Mâna mea atinge ușa. 
— Quell? 

Ușa se deschide, mă reped înăuntru, o închid repede și o încui. 
— Era cineva la magazin. Și fața era... Nu era tipul din piaţă. Era altul. 
Un alt... cum le-ai spus? Dragon... 

Simt că nu pot să respir. 
— Linișteşte-te, ia-o de la început! 

Mama se uită afară printre draperii. 

— La magazin, era cineva pe care am crezut că-l cunosc. Dar apoi fața 
i s-a schimbat. 

Mă așteptam să citesc șoc pe chipul mamei, dar nici urmă de așa 
ceva. 

— Avea o monedă la gât. La fel ca a tipului de la piață, reușesc să 
îngaim. 
— Ce era pe monedă? 

Închid ochii și îmi vine în minte faţa lui transformându-se. Afară, 
răsună tunetele și geamurile micii noastre camere trepidează. Dragonul 
e aici. Cu siguranță. Mă cutremur, dar încerc să răspund la întrebarea 
mamei. 

— O columnă. O columnă frântă. 
— Nu o gheară? 
— Nu. 
— Beaulah. 
Clatină din cap îngrijorată. 
— Mama... 
— Șşt, lasă-mă să mă gândesc! 

Se uită din nou pe geam. 

— Traficul s-a blocat dintr-odată. E bară la bară până la bulevard. Nu 
putem nici să ieşim din parcare. 

Se plimbă de colo-colo prin încăpere; liniile ce-i brăzdează fața se 
adâncesc. 

Cioc-cioc! 

— Trebuie să plecăm de-aici, îi spun, apucând-o de braţ. 
— Nu, tu trebuie să pleci. 
Își dă geanta jos de pe umăr. 
— Du-te! Nu-i las să-ți ia urma. 
— Mama, nu! Stăm împreună, întotdeauna... 


Nu reușesc să rostesc și restul cuvintetor. Are dreptate... De obicei, 
ea fuge și eu o urmez, ăsta e mersul lucrurilor. Dar ea nu are de ce să 
fugă. 

Prin venele ei nu curge otravă. 

Din cauza mea trebuie să facem toate astea. 

— Ai grijă de lucrurile astea cu preţul vieţii, îmi spune, deschizând 
geanta de voiaj. 

Scoate din ea un jurnal și rupe ultima pagină, pe care e scrisă în 
grabă o adresă. 

— Mergi aici. Din fericire, casele sigure sunt încă intacte. 

Apoi scoate ceva ce arată ca o pudrieră și un flacon plin cu o pulbere 
strălucitoare. O presară într-un cerc neted în compartimentul argintiu 
al pudrierei, golind flaconul. 

— Ar trebui să ajungă, spune şi-mi întinde pudriera. 

— Șoptește locul în care vrei să ajungi, apoi suflă. Te va duce acolo. 

— Și tu? Nu pot să... 

— Ai brelocul la tine? 

Îi scot din buzunar. 

Scoate și ea unul identic şi îl strânge. Brelocul meu luminează. 

— Dă-mi de veste că ești bine, strângând brelocul în mână. Și eu voi 
face la fel. Îmi va transmite unde ești, ca să te pot găsi indiferent unde 
te-ai afla. 

Strâng brelocul în mână și imediat brelocul mamei luminează. 

Degetele mă dor și simt pe ele răceala pudrierei; toushana vibrează în 
mine cu o emoție asemănătoare cu recunoştinţa. Vino cu mine, îmi 
doresc să spun, dar cuvintele refuză să fie rostite. 

— Rezolv aici, scap de Dragon și vin la tine diseară. 

Îmi închide fermoarul de la rucsac și mă îndeamnă să plec. 

— Dar... 

Am obrajii înecați în lacrimi. Nu mi se pare în regulă să plec fără 
mama. 

— Quell! îmi spune, prinzându-mă cu putere de umeri. Trebuie să-ți 
revii! 

Cioc-cioc! 

— Deschideţi, doamnă. 

E directorul motelului. 

— Cineva vrea să vă vadă. Spune că e urgent. 

— Imediat! răspunde mama pe vocea ei ciripitoare de plastic. 

Apoi șopteşte către mine: 

— Concentrează-te! Știi cum să rămâi mereu în umbră. 

Aprob din cap și îmi simt buzele sărate în timp ce ea își lipește 
fruntea de a mea. 

— Mami, te rog! Mi-e frică! 


— Eşti o Mariorme, spune, ridicând ușor bărbia. Poţi s-o faci! 

Îmi strânge mâna cu putere. Clanța ușii de la intrare se mișcă și yala 

pare să cedeze. 
— Acum, Quell! 

Inima îmi bate cu putere. Frica îmi strânge măruntaiele ca într-o 
menghină. Mă uit din nou la adresa casei unde voi fi în siguranță. O 
presiune se dezlănțuie în mine, o simt ca pe o apăsare în piept. 
Respirația îmi zăbovește în plămâni și mă clatin în față de parcă aș fi 
lovită, un șuvoi de frig strângându-mă cu putere în ghearele lui. 
Clipesc, iar lumea dispare în neant. 


Iarba se zdrobește vâscoasă sub tălpile mele. Aerul e încărcat cu 
parfum de pini și mușchi umed. Copacii mă înconjoară ca mii de 
santinele. E o tăcere asurzitoare, întreruptă doar de foşnetul frunzelor 
în adierea ușoară. Străbat pădurea, îndreptându-mă către luminișul pe 
care îl zăresc în față. Deși nu pare a fi niciun acoperiș sau verandă. 

Calc pe ceva și un clinchet răsună printre copaci. Încerc să respir 
calmă și rămân nemișcată să văd dacă m-a auzit cineva. Nu se clintește 
nimic, în afară de felinarul spart de sub talpa mea. Sunt aproape. Mă 
grăbesc către luminiș, unde dau peste o casă. 

Sau, mai bine zis, ce-a mai rămas din ea. 

Speranța mea de a găsi un loc sigur se năruie precum ruinele din jur: 
fundația prăbușită, mobila dezmembrată, pereții dărâmați și ferestrele 
sparte. Mama și-a dedicat întreaga viață protejării mele. De data asta, e 
rândul meu. Trebuie să găsesc o soluție. Pentru noi amândouă. 

— Ai grijă, ăla e piciorul meu, prostănaco! răzbate o șoaptă. 

Îmi fac drum printre tufișurile dintre copaci. 

— Dacă n-ai avea piciorul atât de mare, ar fi mai ușor să nu calc pe el, 
spune o altă voce. Serios, cum reușești să-ți găsești pantofi pe măsură? 

Două fete în pelerine lungi, negre și căptușite cu blană roșie; 
capetele sunt acoperite de gtugi. 

— Cred că să dansezi cu tine e ca și cum ai încerca să iei în brațe un 
urs. 

— Brooke, taci din gură! îi răspunde cealaltă, împingând-o în joacă. 
Dacă mai scoţi o vorbă, îți prefac oasele în metal. Să vedem dac-o să-ţi 
placă. 

Brooke râde. 

— Ai impresia că dintr-odată ești specială doar pentru că ai mai multe 
trucuri la îndemână? 

— Mama spune că aș putea fi. 

— Ha-ha, ai vrea tu! 

— Termină odată! Serios! Mama a zis să fim foarte atente. 

Arată către ruine. 


— Așa că du-te și asigură-te că nu există niciun semn că am fost aici. 
Până dimineaţă, Dragonii vor împânzi locul, cercetând tot. 

Mâna fetei se oprește deasupra unei grămăjoare de moloz. Aerul 
freamătă sub degetele ei și pietrișul adunat acolo se mișcă, se întinde și 
se răsucește până când se transformă într-un tufiș. În clipa următoare, 
fata se îndreaptă către următoarea movilă. 

Printre dărâmături, apare un nor de ceață neagră, ca o fantomă 
invocată. Din ea răsare Dragonul care mă urmăreşte. Mi se taie 
respirația. Cum de m-a găsit aici? Mama... Oare a pățit ceva? Cele două 
fete își ridică braţele, încercând parcă să se apere. 

— Spuneţi imediat cine sunteţi! le ordonă el. 

— Mai întâi tu. 

Brooke îi arată Dragonului ceva strălucitor. Își duce pumnul la piept. 

— Memento sumptus. 

Fetele lasă mâinile în jos. 

— Non reddere bis. 

— Caut pe cineva, spune el. O fată. Am primit ordine chiar de la 
Mama. Am primit un pont că s-ar putea să călătorească alături de 
cineva mai în vârstă. Dar s-a dovedit a fi o uriașă pierdere de vreme, 

Îmi mușc pumnul. Mama a reușit să fugă. 

— Aţi văzut pe cineva trecând pe-aici? le întreabă, iar fata cu picioare 
uriașe trage adânc aer în piept. 

— Nivelul de Pulbere din aer sugerează într-adevăr că, în afară de noi, 
a mai trecut cineva pe-aici recent, spune ea, frecându-și degetul mare 
de arătător. 

Mă trag cât mai adânc în umbră. Am nevoie de un loc în care să mă 
simt în siguranță. Dar nicăieri nu pot să... 

Chateau Soleil... 

Bunica. 

Răsucesc în mână pudriera, care, din fericire, s-a încălzit. 

— Șt! 

Dragonul ridică o mână și toate cele trei capete se rotesc în direcția 
mea. 

E bunica mea. Sunt sânge din sângele ei. Din câte-mi amintesc, e o 
femeie bună. Și mama a spus că nu știe de toushana mea. 

— E aici! 

Dragonul se repede în direcția mea. 

Deschid pudriera. Mama va veni după mine în curând. În seara asta, a 
spus. Îmi pot ascunde toushana câteva ore. 

— Chateau Soleil, șoptesc și suflu peste ultimele fire de pulbere 
strălucitoare, ce dispar în noapte. 

În timp ce mă fac nevăzută, mâinile lor se întind către mine. 


TREI 


Pulberea mă transportă în mijlocul unor copaci uscați. Îmi 
împreunez mâinile, încercând să le fac să nu mai tremure. O pală de 
vânt rece îmi zgârie pielea, iar mirosul aspru îmi este cât se poate de 
străin. Nici urmă de oraș în depărtare. Nicio casă. Doar o pădure deasă 
și copaci înnegriți, mucegăiți. 

Panica dată de faptul că am fost la un pas să fiu prinsă încă se 
regăsește în pașii mei șovăitori, în timp ce rătăcesc printre arbori, 
încercând să găsesc casa bunicii. Înserarea e deja adâncă atunci când 
zăresc un drum ce duce la niște porţi de fier. Lângă ele, un post de pază 
din piatră, în faţa căruia așteaptă un șir de mașini. Barierele se înalță ca 
două mâini ce venerează amurgul, iar pe ele sunt scrise cuvintele 
Chateau Soleil. Astfel de porţi sunt făcute pentru a nu-i lăsa să intre pe 
cei ca mine. 

Încerc să-mi potolesc tremurul degetelor și scot telefonul să chem o 
mașină. Contul e încă legat de un card pe care ar trebui să mai fie 
câțiva dolari. Așteptarea îmi accelerează pulsul. Oare va funcționa? 
Șoferul își face apariția destul de repede și mă privește cu neîncredere. 

— Vrei să te duc dincolo de poartă? 
— Plătesc în plus. 

Îi arăt banii rămași de la magazin. 
— Urcă! 

Mă aşez pe bancheta din spate. Mașina se pune în mișcare, iar 
gardianul ne face semn să înaintăm. Nu există alt loc în care să mă pot 
duce. Trebuie să trec de poartă. Îmi încleștez mâna pe rucsac și strâng 
brelocul între degete. 

Peste o secundă, se luminează cu un răspuns. Mama, te rog, grăbeşte- 
te! Vina îmi arde stomacul. 

Lent, ne apropiem de paznic, a cărui înfățișare e la fel de accesibilă 
precum limbajul trupului său. Buzele lui schițează o mustrare 
permanentă. Gulerul înalt al cămășii e ţinut de un inel metalic 
împodobit cu o gheară încovoiată, asemănătoare cu cea a unui dragon. 
O desprinde de la gât și o răsucește între degete ca pe o monedă. O 
monedă. 

— Oare e și el Dragon? șoptesc mult prea tare. 

Mă uit cu atenţie la imaginea de pe monedă. Nu e o columnă 
frântă... 

Nedumerit, şoferul ridică din sprâncene în oglinda retrovizoare, 
apoi încetinește. Geamul din dreptul meu coboară și mă reazem de 
spetează. Simt privirea paznicului ca pe un cuțit în coaste. Dar nu pare 


să mă recunoască. Gheara. Nu face parte din același grup cu dragonul 
care mă urmărește. Nu-mi știe secretul. 

— Numele? mă întreabă, strângând iritat din buze. 

— Quell. 

— O clipă, șuieră printre dinți. 

Dincolo de porți, sălciile își arcuiesc ramurile deasupra străzii, 
conferind serii deja cenușii o nuanță și mai întunecată. Mă uit după o 
clădire sau un acoperiș. Însă drumul pare să ducă dincolo de linia 
orizontului. 

— Nu e trecută aici nicio Quell. La cine ai venit, mai exact? întreabă 
paznicul. 
— La doamna... doamna Marionne. 
— Doamna Marionne? 
Ochii i se îngustează și jur că mă înjunghie în piept. 
— Da, domnule. 
— Aşteaptă puţin, te rog! 

Încerc să stau cât mai dreaptă. Nu știu care e prenumele bunicii. 
Pentru mine, a fost întotdeauna bunica Marionne. Gardianul se 
întoarce și arată către poartă. Respir ușurată când văd că se deschide. 

— Știți cumva numărul casei? îl întreb. Adică, care dintre case e a ei? 
— E singura casă. 
— Am înţeles. Mulţumesc. 

Mașina se pune în mișcare. Drumul șerpuiește printr-un tunel de 
copaci. Strâng și mai tare în mână pumnalul dat de mama, cu putere, 
căutând cu disperare o cât de mică senzaţie de siguranță. De control. 

— Până unde vrei să te duc? mă întreabă șoferul. 

Tot nu se zărește niciun acoperiș sau altceva, în afară de pădure și 
cerul rău prevestitor. 

— Imediat după acești copaci. 

Simt fiori pe șira spinării. N-ar trebui să fiu aici. În minte mi se 
derulează amintiri din vremurile în care eu și mama ne-am aflat în 
situaţii și mai dificile. Pe moment, foushana e liniștită și încerc să stau 
cât mai confortabil pe banchetă. Poate că nu avem prea multe, dar ne 
avem una pe cealaltă, spune mama. Și este valabil mereu. Până acum. 
Privesc pe geam copacii care freamătă, se unduiesc. 

Oare îmi spun „bun-venit“? 

Sau „fugi“? 

Când ieșim din tunelul de arbori, întunericul se risipește de parcă 
cineva ar fi ridicat o cortină. Norii cenușii s-au risipit, iar cerul înserării 
este de un roz imperial. Deschid geamul și vântul pătrunde în mașină. 
Inspir adânc și apăsarea din piept se domolește. 

Drumul înconjoară o curte mare și pietruită, plină de arbuști 
sculptați și statui, precum grădina unui castel elegant. Printre pavele 


răsar smocuri de iarbă, iar din fântâna arteziană apa țâșneşte la 
înălțime, picăturile strălucind în soarele amurgului. Privesc, încercând 
să pătrund toată acea măreție și degetele mele slăbesc din strânsoare 
mânerul pumnalului. În depărtare, un acoperiș ascuţit, o mică pată în 
verdele luxuriant al pădurii. 

— Ar trebui să fie în direcția aceea, spun, întinzându-mi gâtul ca să 
văd mai bine. 

Drumul șerpuiește până se înfundă, și atunci o văd: încă o poartă de 
fier cu un M pe ea. 

— Acolo! spun, arătând cu degetul. 

Este atât de maiestuoasă, ca un edificiu de pe o carte poștală, ca o 
imagine din manualul de istorie. Nu pare un spațiu real în care să 
intru. Ceva îmi vibrează în piept. Ceva cald, îmbătător, ușor străin. 
Ceva ce seamănă cu speranța. 

Mașina oprește în fața porţii și timp de câteva clipe nu se întâmplă 
nimic. Nu există niciun turn de observaţie, niciun interfon. Acoperișul 
întunecat nu e altceva decât o întrerupere a frunzișului copacilor. 

— Trebuie să plec. Nu sunt plătit să pierd timpul aici toată ziua. 

Aici este. Trebuie să fie. 

— Bine, mulțumesc. 

Îi las bacșiș și mașina demarează repede. 

Poarta se înalță în fața mea ca un altar ce-și așteaptă ofranda. Vântul 
bate cu putere și-i simt răceala pe brațe. Frigul mi se strecoară în 
degete, apoi se furișează în palme. Îmi încleștez pumnii și caut 
punguța cu orez. Încerc să deschid fermoarul rucsacului, dar degetele 
îmi amorțesc. Durerea se transformă într-un fior de gheață, toushana se 
agită. Mi-aș dori să știu ce o provoacă. Ce o trezește în anumite 
momente și ce o ține adormită în altele. 

— E cineva? 

Las rucsacul jos. E imposibil să nu fie camere de luat vederi. 
— E cineva aici? 

Nimic. 

Ceva planează deasupra mea și lumea din jur se întunecă. Dar, când 
îmi ridic privirea, nu văd decât o pată întunecată, de parcă norii s-ar fi 
îndepărtat, lăsându-și în urmă umbra. Clipesc. A dispărut. Lumina 
înserării scade tot mai mult. Vântul îmi atinge pielea, scuturând 
copacii, iar unghiurile ascuțite ale umbrei se apropie tot mai mult, 
întinzându-se pe jos și apropiindu-se de mine. 

— Cine-i acoto? 

Încerc să-mi înving teama și duc mâna la rucsac după pumnalul 
mamei, în timp ce în minte mi se derulează imagini ale Dragonului 
care mă caută. Brusc, întunericul de deasupra se îndreaptă spre mine și 
mă cuprinde panica. Duc mâna la pumnal chiar înainte ca o forță să 


mă lovească în spate, împingându-mă înainte și tăindu-mi respirația. 
Cad în genunchi, răpusă de durere. Duc mâna la rucsac. Fermoarul e 
blocat, dar reușesc să-l deschid, în timp ce o ceață neagră ca noaptea 
mă înconjoară. Mă recompun după lovitură, încercând să-mi dau 
seama din ce direcție vine, dar nu văd pe nimeni și nimic, doar umbre. 

Ceaţa se ridică. Rana mă ustură, pulsează. Duc mâna la punctul 
dureros în timp ce lumea se clatină ușor. Copacii se leagănă și mă 
judecă din priviri, la fel ca poarta de fier care nu-mi dă voie să intru. 
Încerc să-mi dau seama unde a dispărut umbra și din ce parte va lovi 
din nou, dar nu văd decât umbre înșelătoare. Pe jos, pete negre care se 
estompează, luând nenumărate forme. 

— Te rog, opreşte-te! 

Tremur de durere, parcă toate coastele mi-ar fi smulse de la locul lor. 
Mă uit cu și mai multă atenție, mi se face frig, mii de ace mă înțeapă în 
spatele ochilor, încercând să cuprind întunericul. Clipesc, și tot ce e în 
jurul meu se albește. Atunci îl văd. 

Deslușesc conturul tălpilor, alcătuit doar din aer. Se repede către 
mine, dar sunt pregătită. Îl apuc de gleznă, îl țin cât pot de strâns și 
trag. Se împiedică, dar reușește cumva să nu cadă. Umbra pe care o 
compusese se risipește ca firele de nisip. 

Rămâne în urmă un tip de vârsta mea, îmbrăcat la fel ca paznicul, 
cu o privire care taie ca un pumnal. 

Încă unul. Și acest Dragon are partea de sus a feței acoperită de o 
mască strălucitoare. Doar că a lui e mult mai împodobită decât cele pe 
care le-am mai văzut, cu o dantelărie complicată care se estompează în 
piele. Haina neagră și cămașa largă sunt acoperite de o bogată broderie 
roșie, mult mai frumoasă decât a celorlalți Dragoni. Dar la gât nu 
poartă moneda de argint, aşa cum mă aşteptam, ci doar o bucată de 
țesătură. 

— Paznicul mi-a dat voie... 

Dar înainte să pot rosti întreaga frază, se ridică în picioare, își umflă 

nările și dispare într-un nor întunecat. 
— Eu... 

Încerc din nou să spun, dar sunt înghițită de o ceață neagră, rece ca 
un mormânt. O ceață alcătuită din... el. O durere ascuţită îmi străbate 
întregul trup, spintecat parcă de o mie de tăișuri. Clipesc, dar totul în 
jur e negru. Și roșu. Gem de durere. Toushana rage în mine, o pătură de 
gheaţă îmi cuprinde oasele atât de puternic, încât mă arde. Strâng din 
dinți, încerc să mă concentrez și mă forțez să deschid ochii, căutând 
un contur. Un semn cât de mic care să-mi arate din ce direcție atacă 
Dragonul. Ceaţa se agită, vălurindu-se în jurul formei lui. Întind cu 
forță brațul rece ca un buștean înghețat și îl lovesc în spatele 


genunchilor. Se clatină, dar își revine imediat și, în timp ce umbrele se 
ridică, reapare. 

Ochii lui verzi se îngustează. 

Îmi iau avânt, scot pumnalul și i-l proptesc drept în faţă, în timp ce 
mă bântuie avertizările mamei legate de bunica și de această lume. 

— Dacă mă mai atingi o dată, te spintec. 

Lumea începe să se destrame, râuri roșii îmi străbat degetele, apoi 
brațele. 

Amenințarea mea nu-i provoacă nicio reacție. Fixează cu privirea 
pumnalul. Mă cuprinde un val de căldură, pe care atacul lui îl face să 
semene cu o sfâșiere pe interior. Dar ridic pumnalul mai mult, mai 
hotărât. Nu mă va atinge din nou. Tăieturi fine îmi brăzdează braţele, 
palmele. Sânge, e-atât de mult sânge. Masca de pe chipul său dispare. 

— De unde l-ai furat? 
— E al meu. 
Clatină din cap neîncrezător. 
— Cine eşti? 
Inspir adânc. Cuvintele pe care n-am avut voie niciodată să le rostesc 
mi se adună în gât ca fierea. 
— Marionne. Quell Janae Marionne. 


PATRU 


Îmi întinde mâna și, pentru o clipă, mă gândesc să-l atac, dar 
ascund pumnalul. După luptă, picioarele mele pline de zgârieturi sunt 
grele ca plumbul. Mă clatin și el mă prinde cu forță și îmi cuprinde 
ferm spatele cu brațele, trăgându-mă la el. Încremenesc lipită de 
pieptul său puternic, iar el mă duce dincolo de poartă. Înfiorată, îi simt 
corpul lipit de rănile mele. O casă impunătoare, asemănătoare cu un 
castel, luminoasă ca o stea, ne privește din depărtare peste întinderea 
verde, Pare un conac stăpânind peste propria lume. 

— Ține-te de mine, îmi spune, grăbind pasul. 

Dar durerea care radiază din tot corpul meu se accentuează și abia 
dacă pot ţine ritmul cu el. Îmi prinde mâna de braţul lui și simt că 
inima îmi bubuie în urechi. Strânsoarea sa e blândă și fermă 
deopotrivă. Stând atât de aproape de el, pot vedea ce are la gât. Ceea ce 
mi se păruse o bucată simplă de pânză e imaginea brodată a unei 
gheare încovoiate, identică cu cea de pe moneda pe care paznicul o 
avea la gât. Doar că a lui e cusută cu fir negru. O gheară... Nu o columnă 
frântă. Încerc să respir normal, dar nu reușesc, felul în care mă ține nu 
mă face să mă simt în siguranță. 

— N-am făcut nimic. Unde mă duci? 
Mă strânge și mai tare și îmi spune printre dinți. 
— Nu-mi da drumul! 

E un ordin. 

Lumea se rotește în jurul nostru și în câteva clipe ajungem în fața 
conacului, străjuit de bolte în arcuri frânte. Pe frontonul de piatră 
triunghiular e inscripționat numele Marionne. Mă cutremur. Numele 
meu. Sub el e un fel de simbol, o fleur-de-lis şi o gheară înlănţuite de 
cuvinte într-o limbă pe care nu o cunosc. Îmi surprind imaginea într-o 
fereastră și, în ciuda hainelor însângerate, îmi prind părul și îmi șterg 
obrajii pistruiaţi plini de praf, dar, zgâriate, mâinile mă ustură. 

Deschide ușile și mă trage după el înăuntru. Tavanul e o capodoperă 
de rozete aurite și stucaturi ca în cele mai frumoase castele, despre care 
am citit în cărţile de istorie. Arcadele înalte amintesc de o biserică 
străveche, bântuită. Străbatem vestibulul, apoi un labirint străjuit de 
pereţi plini de portrete și ajungem într-un foaier larg, unde o sferă 
uriașă plutește în aer ca o lună neagră. Pe suprafața sticloasă sunt 
încrustate mii de particule luminoase, ca niște constelații. Dedesubtul 
lor, turbioane violente de întuneric. 

— Ce e...? 


Întind mâna către partea de jos a sferei, dar degetele mele o 
străpung de parcă n-ar fi fost decât o iluzie. Mă frec la ochi, uluită. Mă 
trage după el și încerc să mă eliberez din strânsoare. 

— Pot să merg și singură. 

Mă strânge și mai tare. Trecem pe lângă o pereche de uși înalte, din 
lemn sculptat, din spatele cărora răzbate o muzică. Arunc o privire 
înăuntru. Lumini strălucitoare învăluie publicul așezat în jurul unei 
scene; unii dintre ei poartă măști, alţii, coronițe de aur sau argint. Pe 
scenă, o fată îmbrăcată elegant ridică un pumnal deasupra capului. 
Tresar. 

— Privirea înainte! 

Gardianul meu mă trage de mână înainte să pot vedea mai mult. 

Urcăm o scară monumentală, apoi încă una. În capul scării, o sală 
lungă. Prin ferestrele boltite se vede cerul plin de stele deasupra unei 
întinderi nemărginite de iarbă și sculpturi vegetale. Tenișii mei uzi 
scârțâie și alunecă pe podeaua lustruită. El grăbeşte pasul, în timp ce eu 
sunt mută de uimire și capul mi se învârte. Cum e posibil ca un loc 
atât de periculos să fie atât de frumos? 

— Aşteaptă aici, îmi spune când ajungem în fața unei uși duble bine 
păzite. 

Îi spune ceva unuia dintre paznici, care, de asemenea, poartă la gât 
o monedă inscripționată cu o gheară. Paznicul se uită indiferent la 
rănile mele, apoi ne dă voie să intrăm. Dincolo de uși este o sufragerie 
cu un șemineu în care focul trosnește, lângă ferestrele înalte cu draperii 
elegante. Strâng pumnii și trag aer adânc în piept, ușurată că degetele 
mi s-au încălzit și toushana a amuţit. 

Din stucatura bogat ornamentată atârnă un candelabru ce 
răspândește o lumină caldă. Tavanul e atât de înalt, încât sunt nevoită 
să-mi dau capul pe spate ca să-l pot privi. Aici a crescut mama. Vina 
care îmi apasă inima devine și mai grea. Am smuls-o din mijlocul 
tuturor acestor lucruri. 

— Stăpâna Marionne va sosi într-un minut, spune Dragonul ce-i 
păzeşte ușa. 

Strâng între degete brelocul, privind ceasul cu pendulă de pe perete. 
Gardianul meu se duce în celălalt capăt al încăperii fără să spună 
nimic, pe chip i se citește iritarea, în timp ce masca se afundă în piele. 
Acum, la lumină, il pot vedea mai bine. Stă într-un colț ca o statuie 
romană, lat în umeri, privind de sus ca un zeu, perfect și echilibrat. 
Chiar frumos. Pomeţii înalți și genele lungi îi scot în evidență ochii de 
un verde profund. Nasul e ușor curbat în sus, deasupra buzelor pline ce 
par pentru totdeauna increțite. Ar părea îmbufnat, dacă n-ar avea acea 
privire pătrunzătoare, aspră, meditativă. Este nefiresc de frumos. Îmi 


netezesc cămașa ponosită și simt în blugi găurile, care n-ar trebui să 
existe și care nu fac decât să înrăutățească lucrurile. 

Mă surprinde privindu-l și trăsăturile i se ascut. Îl frământă ceva. lar 
acel ceva, bănuiesc, sunt eu. O bătaie în ușă mă face să mă îndrept de 
spate. O fată mignonă, cu o față mică, intră, ținând în mână o casetă 
de metal. Părul închis la culoare îi ascunde expresia blândă. E 
îmbrăcată într-o rochie simplă, dintr-o pânză subțire, iar pe cap are o 
diademă subțire de argint: o bentiţă de care sunt prinse inele de metal 
și filamente de argint. Elegantă și gingașă, exact ca ea. 

Arată către brațul meu înroșit de sânge. 

— Îmi dai voie? 

Încuviinţez dând din cap și pun jos rucsacul. Timp de câteva 
minute, se concentrează pe rănile mele, plimbându-și cu delicateţe 
degetele de-a lungul brațului meu până când e iar ca nou. Îmi privesc 
mâinile îndelung. Chiar sunt defectă. 

Un val de durere îmi străbate coastele, în timp ce ea îmi vindecă 
braţul. Tresar și mă sprijin în celălalt cot, pe o pernuţă, mai elegantă 
decât orice alt lucru pe care mi-a fost dat să-l văd vreodată, darămite 
să-l am. Fata își prinde părul în coc. Când se apleacă asupra rănii, 
observ că delicata coroniță nu-i stă pe cap, ci îi iese din cap. 
Înmărmuresc, 

— Te doare? o întreb. 
— Pe mine? se încruntă ea. 
— Da, mă refer la... 
Arăt spre coroniță. 
Obrajii i se arcuiesc în cratere minuscule. 
— Vorbești serios? Nu, bineînţeles că nu. 

Își exercită magia asupra rănii de parcă ar țese cu un fir atât de 
delicat, încât e invizibil, până când pielea de pe braț e perfect 
vindecată. 

— Probabil că toate astea sunt noi pentru tine. Nu poți vedea 
diademele — arată spre ceea ce eu numisem coroniță — și măștile 
decât dacă ai magia în sânge, zâmbește ea. Dacă vreau, pot s-o ascund. 

Diadema dispare. 

— Uau! 
— E nevoie de ceva exercițiu ca să înveți să faci asta. 

Privesc din nou spectacolul de magie arcuit pe capul ei. 

— Uau! 
Se îmbujorează. 

— Mai ești rănită și în altă parte? 
Îmi ridic puțin cămaşa. 

— OK, aici s-ar putea să usture puțin. 


Se uită către gardianul meu, Dragonul, care își inspectează unghiile, 
cu aceeași expresie rigidă de iritare. Ar putea fi la fel de bine o mobilă 
în această sufragerie maiestuoasă, cu pereți căptușiţi în mătase și 
lambriuri de lemn. Masca, pe care și-o dăduse jos afară, îi acoperă din 
nou jumătate din față, sclipind în lumina candelabrului. 

Simt cum pielea se întinde în jurul rănii și îmi fac curaj să înfrunt 
durerea. 

— Încearcă să te relaxezi, îmi spune fata, apăsându-mă ușor pe umăr. 
Așa. 

Îmi întinde mâna. 

— Eu sunt Abby, Primus, a doua în descendență, candidată la funcția 
de Morfeolog, cu rol vindecător. 

Își coboară bărbia. 

— Quell, ăă... 

— Marionne, nu? întreabă, aruncând o privire către ușă. Am auzit. 

Aprob din cap încordată. 

Gardianul meu strânge din buze neîncrezător. 

— Au fost cinci Stăpâne de la înființarea Casei, spune ea, nepărând să- 
| bage în seamă. Ceea ce înseamnă că magia se regăsește în 
descendența ta încă de atunci. Deci trebuie să spui că ești a șasea în 
descendență. 

— Aha! 

Zâmbește. Fără să-mi dau seama de ce, zâmbesc și eu. 

— Mă bucur să te cunosc. O să te fac bine în câteva clipe. 

Mi-a ridicat marginea cămășii care se lăsase în jos. 

— Încearcă să respiri normal, da? Magia își face efectul mai bine dacă 
ești relaxată. 

— Mulţumesc, 

Încerc să inspir adânc și să mă concentrez pe ceva din celălalt capăt 
al încăperii, pe orice altceva în afară de pielea care este readusă la locul 
ei. Peretele opus este plin de cărți închise într-o bibliotecă cu uși de 
sticlă, încuiată cu un lacăt în formă de fleur. Le cercetez cotoarele, 
încercând să găsesc o semnificație. Dar, în afară de câte o gheară sau 
câte o fleur, din loc în loc, niciunul dintre termeni sau simboluri nu-mi 
sunt cunoscute. 

— Aproape-am terminat, spune Abby, și îi privesc opera. 

Tăietura în carne se închide și inspir adânc ca să-mi înving greața. 

Mici șanțuri îi înconjoară ochii, în timp ce curăță sângele ce-mi 
pătează hainele și mâinile. 

— Gata! Eşti ca nouă. Poţi să-mi pui o vorbă bună la Stăpâna 
Marionne, să-i zici cum m-am descurcat? 

— Sigur că da. 


Îmi mulțumește de trei ori, apoi își strânge lucrurile și dispare în 
spatele ușii duble prin care a venit. Acum suntem doar eu și gardianul 
meu. Simțindu-mă mai în putere, mă întorc către el. Priveşte fix focul 
din șemineu. Caut pumnalul în rucsac, cu ochii țintă la el și la ușă. 

— Cum ai făcut-o? 

Își bagă o mână în buzunar, continuând să stea cu spatele la mine. 
— Poftim? 

Strâng și mai tare pumnalul între degete. 
— Cum ai reușit să mă vezi cu mantia pe mine? Cum ai făcut-o? 

Se întoarce spre mine. Vorbește printre dinți, ca și cum cuvintele i s- 
ar descompune pe limbă. Îl privesc furioasă pe acest om care m-a 
atacat și apoi m-a târât aici ca pe o criminală. Își schimbă poziția și 
lumina ce pătrunde pe geam îi traversează chipul. Nu face parte din 
același ordin ca Dragonul care mă caută și, cu toate astea, m-a târât aici 
de parcă... 

— Ai crezut că încalc proprietatea? 

Aprobă din cap. Luminiţe albastre licăresc în ochii lui verzi, 
amintind de apele unui lac ce mângâie un mal înverzit. Un val de 
căldură mi se ridică în gât. 

— Ei bine, nu asta fac. 
— Rămâne de văzut. 

Se întoarce cu spatele la mine, indiferent. 

— Domeniul nu primește musafiri nepoftiți în Sezon, e o măsură de 
precauţie. 

Rămâne tăcut o clipă, apoi continuă: 

— Dar nu mi-ai răspuns la întrebare. 

Mă întorc în scaun și, spre marea mea ușurare, ușa de la 
apartamentul Stăpânei se deschide. Intră o femeie a cărei piele nu arată 
c-ar avea mai mult de douăzeci și cinci de ani. 

— Bunica?! rostesc, ridicându-mă în picioare. 

Părul strălucitor ca argintul e prins la spate cu un pieptăn de sidef. 
Diadema de pe capul ei este mult mai înaltă ca a lui Abby, ca o 
adevărată coroană. E încrustată cu perle și pietre prețioase rozalii de 
diferite mărimi, orbitor de strălucitoare. Urechile sunt împodobite cu 
pietre mari, asemenea celor de pe degete. Corsetul rochiei e lucios ca 
mătasea, brodat cu fleur-de-lis. E maiestuoasă. 

— Quell. 

Vorbește încet și blând. De pielea catifelată este lipit un zâmbet. Mă 
ridic în picioare, cu mâinile împreunate, neștiind ce ar trebui să fac. 
— Închide gura, draga mea. Arăţi ca un păstrăv. 

Strâng din buze. Se apropie de mine și jur că plutește. 

— Jordan, i se adresează ea gardianului meu, aici nu ne întâmpinăm 
oaspeții astfel. 


— Din câte-am înţeles, nu a fost invitată. 

O urmă de iritare îi străbate chipul, dar vocea nu o trădează. 
— Da, dar ea este nepoata mea. 

Se întoarce cu fața la el și acesta deschide gura, nevenindu-i să 
creadă, apoi își ferecă din nou buzele. 

— Și aș fi vrut să fie întâmpinată cum se cuvine, continuă bunica. 
Poate că ai debutat în Ordinul tău, dar până la sfârșitul verii încă ești 
unul dintre Supraveghetorii mei. 

Tânărul lasă privirea în pământ. 

Îmi trag cămașa în jos. Un Supraveghetor, deci nu aparține acestei 
Case. Deci ar putea să cunoască și alți Dragoni în afară de cei de-aici, 
Dragonul care mă caută 
— Vei respecta obiceiurile noastre sau îț 
avea în grijă siguranța acestui domeniu. 

Postura lui mândră se înăsprește, aroganța îl învăluie ca un abur. 

— Aţi face asta? Aţi... 

— Ți se pare că sunt o mincinoasă, domnule Wexton? 

— Eu... Nu, Stăpână. 

— Poate că nu ești în subordinea mea directă, dar aceasta este Casa 
mea. 

Se întoarce către mine, asprimea chipului i se topește într-un 
zâmbet. 

— Nu vrem să-și facă o primă impresie proastă despre noi, nu-i așa? 
— Mulţumesc, bunica. El m-a... 
— Nu ai fost întrebată nimic, drăguță. 

Mi se strânge stomacul. Nu așa îmi închipuisem că vor decurge 
lucrurile. Mă fac de râs. Nu pare să-l placă prea tare pe Jordan, dar nu 
sunt sigură că pe mine mă place mai mult. 

— Datorită lui Abby, arăţi bine. 

Vreau să spun ceva, dar, în schimb, dau din cap și zâmbesc. 

— Poţi pleca, îi spune lui Jordan și se așază fără să-și încline deloc 
spatele. 

Jordan pare să încerce să spună ceva, dar se răzgândește și se 
îndreaptă către ușă. Vine atât de aproape de noi, încât mă aștept să ne 
atingem. Mi se taie respirația. Dar trece pe lângă mine, păstrând 
distanța dintre noi, și deschide ușa. Apoi întoarce capul. Se uită la 
mine cu ochi pătrunzători, tăioși ca niște pumnale aurite ce mă 
străpung. Toushana vibrează. Oare el știe? Mă foiesc în scaun și încerc 
să-mi feresc privirea. Dar nu reușesc. 

— Vă rog să mă iertati, doamnă. Bine ați venit la Casa Marionne, 
spune. 

Se înclină către mine, dar fără să-și domolească suspiciunea, apoi 
iese pe ușă. 


va fi revocat dreptul de a 


— Așa. Acum, să te privesc mai bine, spune bunica, făcându-mi semn 
să mă așez pe o pernuță lângă ea. 

Privirea ei mă cercetează curioasă. Îmi pipăie hainele, îmi mângâie 
părul. Fiecare punct pe care îl atinge mă furnică. Se uită la mâinile 
mele și tresar. Mă dor. Într-o clipită s-ar putea transforma în gheață, ar 
putea arde toate lucrurile ei minunate. Ar putea să-mi divulge secretul. 
Le bag în buzunare și încerc să mă liniștesc. După o clipă, bunica se 
așază din nou pe scaun. 

— Ce te aduce aici? N-am crezut niciodată că va veni această zi. 

Îi spun totul dintr-o suflare. Cum ne-am mutat continuu dintr-un 
loc în altul pentru că mama își schimbă mereu serviciul, nu pentru că 
fugim mereu de ceva. Nu-i povestesc despre cele întâmplate în pădure 
şi nici despre Dragonul care mă urmărește. Îi explic că, în urmă cu 
câteva zile, mama mi-a spus că are ceva de rezolvat, m-a lăsat singură 
în casă și nu s-a întors. Minciuna mă înțeapă în inimă. Îmi punctez 
explicația cu zâmbete, tonuri potrivite, suficient de mult adevăr, așa 
cum fac mereu. Dar mă ascultă cu fața împietrită. Îmi frec palmele 
umede de pantaloni ca să le încălzesc. Am nevoie să mă creadă doar 
câteva ore. 

— Unde e acum Rhea... mama ta? 

— Nu ştiu, răspund cu o strângere de inimă. 

— Ştie să se facă văzută atunci când vrea. Ei bine... 

Se ridică în picioare. 

— Sezonul a început deja, spune, mai degrabă pentru sine decât către 
mine. Dar eşti nepoata mea, poți intra în joc și poți învăța din mers. 
Avem foarte multe de făcut. 

— Poftim? 

— Doar nu crezi c-o să te las să lenevești! Vei fi inițiată în Ordin. 

Ridică din sprâncene, parcă întrebându-mă cum de mă puteam 
aștepta la altceva. 

— N-am nevoie să... 

— N-ai venit aici pentru că nu aveai unde să te duci? 

— Ba da, dar... 

— Draga mea, te primesc cu brațele deschise. Dar vei dovedi că eşti o 
Marionne nu doar prin nume și îţi vei câștiga poziția ca toți ceilalți. 

— Nu, nu. Nu vreau să... Îmi pare rău. E o ofertă foarte generoasă. Nu 
știam încotro s-o iau și am venit aici, spun dintr-o suflare. 

la de pe tava argintată o ceașcă de ceai și o duce la buze, sorbind 
lent, și-mi dau seama că stau pe o mulțime de perniţe. Se ridică în 
picioare și se duce la fereastră; ceașca de ceai clincăne pe farfurioară. 

— Quell, care crezi că au fost ultimele cuvinte pe care mi le-a spus 
mama ta? 


Mă foiesc în scaun, atentă la țesătura fină de sub mine. O bogăție 
trainică, mama ar fi putut avea o viață cu totul diferită. 

Dacă nu eram eu. 

— Nu ştiu. 

— Ghiceşte. 

— Te iubesc, dar trebuie să plec? 

Asta cred că pare destul de drăguţ. 

— Nu mi-a spus nimic, rosteşte bunica, cu un zâmbet tremurat. A 
plecat ca o hoaţă, în miez de noapte. În acea seară, eu te-am dus la 
culcare. Îți plăcea să-ţi citesc o poveste despre un urs care locuiește în 
secret în subsolul unei case vechi, chicotește ea. Așa că ţi-am citit-o de 
două ori. Ai insistat. 

Nu-mi aduc aminte nimic din toate astea. Aproape că mi se taie 
respirația. O fotografie cu mine mică în poala ei își croiește drum în 
memoria mea. O înlocuiesc cu cea a magiei care îmi sângerează în 
palme. 

— După aceea, eu și mama ta am băut un pahar înainte de culcare, 
așa cum făceam în fiecare seară. lar a doua zi dimineață dispăruse. 

Face o pauză și tăcerea amenință deasupra mea ca o ghilotină. 

— S-a prefăcut. 

Mi se pune un nod în gât. 

— A mințit. 

Tresar. 

— În ciuda a tot ce i-am dăruit și i-am arătat, a continuat, strângând 
din buze. În ciuda a ceea ce i-aș fi dat. Mi-a luat totul. 

Mă uit la fotoliile cu brațe masive, rotunjite și la întinderea verde 
de-afară. Cum e posibil să considere că ea e cea nedreptățită? Probabil 
că mi-a citit gândurile, pentru că zâmbetul i s-a adâncit. 

— Quell, nu te lăsa indusă în eroare de ceea ce vezi. Mi-a răpit ceea ce 
nimeni nu poate cumpăra. Moștenirea mea. O fiică pe care s-o iubesc. 
O nepoată. 

Mă străbate un fior rece. 

— Familia. 

— Exact. 

Pentru o fracțiune de secundă, îi tremură buzele și expresia i se 
schimbă. 

Nu mă gândisem niciodată la asta, la cum trebuie să fi fost pentru 
bunica. Nu-mi pot imagina cum ar fi să n-o mai văd niciodată pe 
mama. Fără să-mi iau rămas-bun. Mama a pierdut toate astea din cauza 
mea. Slăbesc strânsoarea degetelor pe brelocul de metal din buzunar. 

Bunica se așază din nou lângă mine și mă ia în brațe. Ezit. 

— Întoarcerea ta e un vis devenit realitate, spune, mângâindu-mi 
brațul. Și vreau să te simți la fel de bine primită ca ea. N-am obiceiul 


să-i răsfăț pe oameni. Sunt severă. Dar întotdeauna este iubire în 
spatele cuvintelor mele. 

Scoate din bibliotecă o carte atât de grea, încât trebuie ținută cu 
ambele mâini. Pe cotor, scrie cu litere aurii: Cartea Numelor. O deschide 
și dă mai multe pagini albe, până ajunge la una pe care sunt trecute 
câteva nume. 

— Ni s-a oferit o a doua șansă, zice zâmbind de această dată și cu 
ochii. Semnează aici. 

Îmi întinde un stilou și îmi arată spațiul liber de lângă alte patru 
nume, sub titlul: Registru de recrutare. 

— Eu... 

— Casa Marionne a fost cea de-a doua Casă creată în Prestigiosul 
Ordin al Marilor Mistere, cu scopul de a supraveghea instruirea magică 
a aspiranților din cadranul sudic. 

Face o pauză, citind probabil în tăcerea mea nevoia de a mă 
convinge. 

— Există patru teritorii și, prin urmare, încă trei alte Case, fiecare cu 
Stăpâna ei, care conduce cu ajutorul unui Consiliu. 

Ridică mâinile. Își înalță capul cât se poate de sus. 

— Casele sunt ca niște internate de magie. Nu avem semestre, ca la 
şcoală. Dar avem un sezon, din mai până în august, în care 
debutantete pot fi primite oficial în societățile noastre. Încă de la 
înființare, Casa Marionne a pus studiul și practica magiei mai presus de 
orice. 

Își roteşte încheietura, etalându-și palma. 

— Supra alios. 

Apoi lasă mâna în jos și întinde degetele, și-mi dau seama că e un fel 
de gest oficial. 

— Nu-ţi face griji, o să înveți. 

Zâmbește și mă simt cuprinsă de o ușoară ameţeală. 

Alunec pe marginea canapelei, nerăbdătoare să aflu mai multe. 

— Din clipa în care Sola Sfenti a dezgropat Pietrele Soarelui, în acele 
zile străvechi, Ordinul a făcut tot ce-a trebuit pentru a-și apăra și a-și 
păstra magia. Secole de-a rândul, n-a existat niciun loc în care s-o 
poată studia și dezvolta în siguranță. Singura opțiune a fost s-o 
ascundă. Până când... 

Buzele i se curbează într-un zâmbet șiret. 

— Lumea s-a schimbat, capitalismul a luat amploare și Marea Britanie 
a început să se etaleze ca o mare putere mondială. În acele spectacole 
exagerate ale avuţiei dobândite în mod dezgustător, a luat naștere 
debutanta. 

— Adică Ordinul... magia a existat dintotdeauna? 

— Dacă nu cunoști istoria adevărată, o vei învăța aici, draga mea. 


— De fapt, istoria e singura materie de la care n-am lipsit niciodată. 

Sinceritatea se revarsă din mine înainte s-o pot opri. Simt în piele 
furnicături de entuziasm. Îmi mușc buza de jos. 

— Aici nu lipsim de la nicio oră, nici de la cele interesante, nici de la 
cele anoste. 

Ridică o sprânceană și mă reazem din nou de spătar. Când se 
întoarce lângă mine, blândeţea i-a înmuiat expresia de pe chip, așa că 
îmi îndrept puțin spatele. 

— Am adoptat conceptul de debutantă, bineînţeles, conferindu-i 
propriul nostru înţeles. Dar în acei ani, totul s-a schimbat pentru noi, 
Quell. 

Îmi ia mâna într-ale ei. 

— Am găsit în cele din urmă o modalitate de a ne ascunde în lume, de 
a ne camufla avuţia, de a ne justifica exclusivitatea, de a ne permite să 
ne studiem și să ne dezvoltăm înzestrarea într-un mod sigur și discret. 
Adică... pentru acelea dintre noi îndeajuns de norocoase să fie 
invitate... 

Îmi întinde Cartea Numelor. 

Exclusivitate. Magie. Avuţie. 

— Nu... Nu pot semna aici. 

Mama nu i-a spus bunicii despre toushana mea. În schimb, a plecat, 
alegând o viață de fugară. Trebuie să existe un motiv pentru care a 
făcut asta. Mă îndepărtez puțin de ea. 

— Îmi cer scuze, dar e prea... prea mult, prea repede. 

În ochi i se citește insistența. Îmi trag rucsacul mai aproape. 

— Draga mea, înţelegi că în tine există magie? 

— Da, doamnă. 

— Dar nu se poate dezvolta fără îndrumarea atentă a unui Cultivator. 
Nu ţi se pare interesant? 

— Cred că sunt foarte obosită. 

Privirea ei își pierde strălucirea și simt un nod în gât. 

— Așa este. Îmi cer scuze. Probabil că ești epuizată, spune, închizând 
cartea zgomotos, cu buzele subțiate. 

— Da. 

— Foarte bine, atunci odihnește-te. 

Întinde mâna spre mine. 

— Dar trebuie să-mi dai telefonul. E interzis aici. Acesta este un spațiu 
al intimității și discreţiei absolute. 

— Dar... 

— Dă-mi telefonul, altfel mă tem că nu vei avea voie să rămâi aici, 
draga mea. 

Își îndreaptă umerii. Caut telefonul în rucsac, recunoscătoare că 
măcar am brelocul. I-l dau și, pentru o clipă, inima mi se oprește în 


toc. Mă simt de parcă aș fi renunțat la o parte din mine. 
— Îți trimit în cameră ceva de mâncare și haine curate. Mâine 
continuăm discuţia, da? 

Îmi trec degetele peste porțiunile din braț vindecate de magia lui 
Abby și simt în piept ce poate face adevărata magie. Alung gândurile 
inutile și o privesc în ochi pe bunica. 

— Perfect. Mulţumesc. 

Dimineaţă nu voi mai fi aici. 


CINCI 


Când ies din camera bunicii, strâng în mână brelocul. Îmi răspunde 
cu o licărire. Răsutlu ușurată și desfac harta pe care mi-a dat-o bunica. 
E încercuită Camera 12 din Aripa Belles, la etajul doi. 

Cobor repede scara monumentală și străbat o sală iuminată de un 
candelabru, plină cu vitrine din sticlă. În prima, o diademă de aur, 
încrustată cu pietre preţioase, mult mai impunătoare decât a lui Abby 
și a bunicii mele, strălucește sub câteva spoturi luminoase. Pe plăcuță 
scrie: Stăpâna Claudette Marionne, prima Stăpână a Casei Marionne, 1874. 
Lângă ea, într-o altă vitrină, încolăcită ca un șarpe, e o centură de 
satin, destrămată pe margini, brodată cu același simbol, floare și 
gheară, pe care l-am văzut pe frontispiciul clădirii. Pe plăcuță e trecut 
un alt nume din familia mea, pe care nu-l recunosc. Lângă centură, 
alta. Și o alta. În sala lungă sunt mai mult de zece diademe din aur și 
argint, unele cu vârfuri ascuţite, altele de forme cu totul diferite, toate 
împodobite cu pietre scânteietoare. Fiecare la fel de unică și fabuloasă. 

Îmi rod unghiile și străbat coridorul, jinduind la o lume, o viață, o 
istorie pe care ar fi trebuit să le cunosc. Următoarea vitrină mă face să 
mă opresc în toc. Spre deosebire de celelalte diademe din aur și argint, 
aceasta e înnegrită. Strâng din pumni, amintindu-mi secretul ce-mi 
străbate venele. În timp ce celelalte diademe sunt lustruite, afișându-și 
regalitatea, metalul acesteia e îndoit în câteva locuri și plin de 
zgârieturi. Simt pe piele răceala sticlei, în timp ce încerc să văd ce scrie 
pe plăcuţă, unde e gravat un soare. Centrul soarelui e colorat. 


Această relicvă, salvată vitejește de 
legendara Aducătoare a Luminii Elopheus Aurora, 
a fost câștigată la ultima victorie cunoscută 
împotriva Aducătorilor Întunericului, în timpul celei de-a 
Doua Ere a Vulturilor, circa 87 e.n. 


— Câștigată? 
— Da, se aude o voce, atât de aproape de mine, încât tresar. 
— Jordan! 

Inima mi se oprește în piept și parfumul lui mă învăluie când mă 
întorc cu faţa spre el. 

Și-a schimbat hainele, Cei doi nasturi de sus ai smochingului sunt 
descheiați și în jurul gâtului are un papion desfăcut. Îndeasă în 
buzunar ceva mic și colorat. 


— Acea diademă a fost smulsă de pe craniul unui Aducător al 
Întunericului. Se spune că fantomele victimelor lui Elopheus încă mai 
bântuie teritoriile pe care ea le-a distrus. 

— Aducătorii Întunericului? 

— Purtătorii Nopţii, Însoţitorii Morţii, Fiii Întunericului, Dysiianii. 
De-a lungul istoriei au avut diferite nume. Dar toate îi desemnează pe 
cei care folosesc toushana și jefuiesc sate, torturându-i pe Neînzestrați. 
Într-o noapte, Elopheus a nimicit o întreagă ascunzătoare a 
Aducătorilor Întunericului. Singură, spune el râzând. Îți poți închipui? 

— Nu... nu-mi pot închipui. 

— Asta s-a întâmplat cu secole în urmă. 

Chipul îi strălucește cu venerație. 

— Sigur, au dispărut cu toții. 

— Și Aducătorii Luminii? Cei care... i-au vânat pe acei... pe cei care 
foloseau toushana? 

Îmi înfig unghiile în palmă. 

— La început, Dragon a fost o poreclă. De la flăcări. Legenda spune că 
miasma răspândită de arderea trupurilor Aducătorilor Întunericului de 
către Aducătorii Luminii, ca să se asigure că toushana din ei a murit, se 
simțea din satul vecin. Dar, după o vreme, numele s-a răspândit. Dar 
nu... 

Îşi duce mâna la medalionul cu gheară de la gât. 

— Dar existăm și astăzi. 

Ochii i se îngustează. 

— Eşti încordată. 

— Nu, m-am... 

Mă uit în stânga și în dreapta mea. Apoi la hartă. 

— M-am rătăcit puțin, asta-i tot. 

— Aripa Belles e pe-acolo, mă îndrumă el. 

— M-ai urmărit până aici? 

— E posibil s-o fi făcut. 

Riduri adânci îi marchează curiozitatea. 

— Te deranjează? 

— Înţeleg că specialitatea ta e să te ascunzi în întuneric și să ataci 
oameni. 

Cuvintele îndrăznețe îmi alunecă de pe buze în timp ce mă 
îndepărtez de el. 

— Voiam să mă asigur că ştii să ajungi în camera ta. 

Ba nu, mă spionai, pentru că n-ai încredere în mine. Lumina pâlpâitoare 
din sală i se reflectă în ochi, făcându-i să strălucească. Mă îndrept către 
Aripa Belles. 

— Ai fost înrolată, nu-i așa? mă întreabă Jordan. 

— Nu vreau să fiu nepoliticoasă, dar chiar nu te privește. 


Grăbesc pasul. 

— Mă privește tot ce se întâmplă aici. 

Mă opresc, cuvintele lui alunecă pe lângă mine. 

— Eşti un Supraveghetor. Un vizitator. 

— Sunt Jordan Wexton, Secundus, al treisprezecelea în descendența 
mea, candidat la rangul de Dragon, Casa Perl. 

Mă adun și, calmă acum, mă întorc cu fața spre el. Masca îi 
pătrunde în piele și părul răvășit e în totală contradicție cu fracul 
elegant. 

— N-am nevoie să mă ajuţi nici cu găsirea camerei, nici cu lecții de 
istorie... 

— Chiar așa? 

Face un pas către mine, dar în ochi nu i se citește nimic ce-ar putea 
semăna cu o sinceră îngrijorare. Doar suspiciune. 

— Întoarce-te la petrecerea ta sau ce-o fi chestia pentru care te-ai 
îmbrăcat așa. 

Mă îndepărtez de el, dar îmi reapare în față, într-un nor întunecat, 
blocându-mi calea cu un braț sprijinit de perete. Trupul lui sculptat se 
apleacă asupra mea. Inspir adânc, dar nu simt câtuși de puțin aroma 
lemnoasă a lambriurilor, a mahonului lustruit. Doar pe-a lui. Vetiver și 
măslini. Pulsul mi se accelerează. Scapă de el! 

— Ce vrei de la mine? 

Vine și mai aproape, cu postura rigidă a cuiva care rareori primește 
un refuz. Stau dreaptă și nemișcată. Nu trebuie să-mi simtă panica. 

— Un răspuns sincer la întrebare. Cum de-ai putut vedea prin mantia 
mea? 

Cuvintele mi se blochează în gât. 

— Poate că un somn bun îţi va dezlega limba, spune, arătând către un 
coridor lateral. Camera 12 e în direcția asta. Odihnă plăcută, Quell 
Janae Marionne! 

Merg repede pe coridor până găsesc ușa cu numărul 12, bucuroasă să 
pot pune o distanță și mai mare între mine și Jordan. Răsucesc 
mânerul sferic și, dintr-odată, simt cum Abby mă privește. Are doar un 
ochi deschis și bigudiuri în păr. 

Deschide larg ușa. 

— Stăpâna mi-a spus că vei sta în cameră cu mine. 

Ține în mână un plic pe care scrie Abilene Grace Feldsher, închis cu 
un sigiliu cu fleur. 

— Ce rapidă e! 

— Ordin prin poștă. Pus în tăvița de scrisori, cu numele întreg și 
sigiliul corect, ajunge instantaneu la destinatar, indiferent unde s-ar 
afla. Magia scrisului la cel mai înalt nivel. 


Încăperea e dreptunghiulară, cu două paturi duble, față în faţă. 
Lângă fiecare dintre ele, câte o ușă: una către baie, cealaltă către un 
dulap în perete. 

— Acesta e al tău, îmi zice, arătând către un pat cu o pernă pufoasă, 
atât de frumos aranjat, încât pare desprins dintr-o revistă, nu un obiect 
pe care într-adevăr să dormi. Colega mea de cameră și-a făcut debutul 
în această seară, continuă Abby, așezându-se pe celălalt pat. Așa că nu 
mai stă aici. 

Ridic o sprânceană. 

— A terminat cele trei Rituri. Cotillion? Să fii prezentată Ordinului ca 
membră? 

Se rotește pe vârfuri, prefăcându-se că dansează. Clatin din cap, îmi 
stau pe buze o mie de întrebări. 

— O să înveți, zâmbește Abby ușor surprinsă. 

Sub o fereastră aflată în celălalt capăt al încăperii se află două birouri 
cu câte o etajeră de fler în mijloc. Un pumnal cu mâner negru stă pe 
etajera biroului ce-i aparține probabil lui Abby. Din reflex, duc mâna la 
mânerul pumnalului din rucsac. Abby îmi surprinde privirea uluită. 

— Ascuţirea. 

— Poftim? 

— Formarea. Ascuţirea. Contopirea. Cele trei Rituri. 

Aruncă în sus pumnalul și îl prinde cu cealaltă mână. 

— Ca să fii primită în Ordin, trebuie să treci prin toate cele trei Rituri, 
Al doilea este ascuțirea pumnalului și e un chin! De două sezoane mă 
chinui să trec de el. 

Mama mi-a dat pumnalul ei. Nu știu ce înseamnă toate astea. 

— Baftă! 

Se încruntă. Las rucsacul pe pat, lângă un teanc de haine, însoțit de 
un bilet, și o diademă subțire de lemn. O ridic. Abby mi-o ia din 
mână, 

— Primul Rit e cel mai ușor. Mai ales pentru tine, spune și mă 
împinge ușor cu umărul, zâmbind. Probabil că magia ta e mult mai 
rafinată decât a tuturor celorlalți. Având în vedere că ești o Marionne. 

Mă străbate un fior rece, de data asta nu e toushana, ci o neliniște ce- 
mi îngheață oasele. 

— Odată ce începi, vei reuși imediat să te formezi. Dar deocamdată. 

Îmi pune pe cap diadema de lemn, dar, îngrozită, o dau jos imediat. 
I-am spus bunicii mele că nu mă semnez în registru. Citesc biletul de 
pe teancul de haine. 


Quell, 
lartă-mă că m-am grăbit în seara asta. Îți spun sincer, Recruții ar da 
orice să fie admiși aici. Niciodată n-am încercat să conving pe cineva. Te 


îndemn din tot sufletul să explorezi locul și, dacă vrei, să mergi la cursuri, 
sau sesiuni, cum le numim noi. Dă-mi voie să-ţi arăt cine ești și ce poți 
face. Ai la picioare multe dintre misterele lumii. Somn ușor! 

Cu drag, 

Stăpâna 


Ochii mi se umplu de lacrimi. Sub semnătură este o fleur-de-lis 
desenată de mână. Se înșală în ceea ce mă privește. Orice potențial ar 
crede că am, ca Abby sau ceilalți de-aici, se înșală. O parte din mine 
vibrează de emoție la ideea unei alte vieți, a unei vieți magice secrete, 
pe care aș putea-o avea, dacă aș fl ca toți cei de aici. 

— Sunt defectă, șoptesc și cuvintele mă sugrumă. 

Abby continuă să vorbească, dar îmi atrage atenția o mică broșură, 
aflată sub biletul de Ia bunica. O deschid, dezlipind eticheta de pe ea, 
pe care scrie: Pentru orice eventualitate. Regulile și responsabilitățile 
recruților. 

— Ce scrie în bilet? 

— Nimic. 

Arunc în coșul de gunoi biletul și broșura cu reguli. 

— Bine. 

Se dă jos din patul meu și se urcă în al ei, dezamăgită, probabil, de 
lipsa mea de entuziasm și chef de vorbă. Mă simt prost. Încearcă să 
facă conversaţie. Clipesc și văd în fața ochilor o casă înghițită de 
flăcări. De ce n-am putut avea o cameră în care să stau singură? Singură 
ştiu cum e. Singură mă descurc. 

— Micul-dejun începe Ia 6, sesiunile, la 8, spune Abby, dureros de 
blând, în ciuda incapacității mele de a-i răspunde la fel. E încă început 
de vară și uneori sesiunile se țin afară. În ultima lună a sezonului e 
prea cald pentru asta. Dacă plecăm devreme, pot să-ți fac turul. La ce 
oră ai primul curs? 

Mă foiesc stingherită. Îmi stă pe limbă să-i spun adevărul, că voi 
pleca pe furiș imediat ce mama își va face apariția. 

— N-am primit încă orarul, o mint. Dar poate că o să particip la 
câteva sesiuni de dimineață. 

Abby se bagă în așternuturi și se întoarce cu spatele la mine. 

— Somn ușor, coleguțo! 

Stinge veioza, iar eu mă bag în pat fără să-mi schimb hainele. Spre 
norocul meu, Abby începe imediat să sforăie și nu-mi pune nicio 
întrebare. Mă învelesc cu pătura. Rucsacul, în care am cele câteva 
lucruri pe care le-am luat cu mine, e la piciorul patului, iar brelocul e 
lângă mine, ca să-l pot vedea când luminează. Am degetele calde și 
tensiunea din umeri se domolește. Din fericire, toushana e liniștită. 


Mă foiesc în pat agitată, apoi scot pagina cu adresa, pe care mi-a dat- 
o mama. Acum văd că are lipită pe spate o vedere cu o plajă. Apa din 
fotografie este atât de albastră, încât nu poate fi adevărată. Mă bag din 
nou sub pătură, dar nu mă întind complet. Nu vreau să adorm. Mama 
va ajunge aici în scurt timp. În mine își face Ioc vina pentru toate 
dificultățile pe care le-a înfruntat din cauza mea. Toushana mea i-a 
distrus și ei viața, nu doar mie. 

Cumva, orice-ar fi, indiferent unde vom merge, trebuie să mă asigur 
că mama nu e în pericol. 


ȘASE 


Un bărbat îmi deschide pieptul. 

Îmi smulge inima. 

Cad în genunchi, tot corpul mi-e străbătut de un fior rece. 

O strânge cu putere în pumn și înclină paharul, în care toarnă. 

Sângele se scurge pe podea, prelingându-se peste buza paharului. 
Tremur din toate încheieturile, implorând. 

Își linge buzele într-un rânjet malefic, la gât îi strălucește o monedă. 
Paharul, acum drept, se umple din nou cu un lichid negru. 

Bărbatul strânge paharul plin-ochi din ce în ce mai tare până când sticla 
se sparge. 


Mă ridic cu respirația întretăiată. Tot trupul mi-e scăldat într-o 
transpiraţie rece. Patul lui Abby e gol și soarele îmi face cu ochiul prin 
fereastră. Mama. Bâjbâi în pat după breloc. E jos. Mama, dă-mi un semn. 
Spune-mi că ești bine. Că vei veni. Mâinile îmi tremură reci, din cauza 
visului. 

Afară e verde cât vezi cu ochii și întregul domeniu e îngrădit de 
ceața dimineții. Chiar sub fereastra lui Abby e o grădină plină de 
tuflșuri. Câţiva elevi cu diademe sau măști de diferite mărimi și forme 
sporovăiesc în timp ce iau micul-dejun. Îmi amintesc de cantina unui 
liceu, unde dimineața toți sunt puși la curent cu dramele zilnice. Doar 
că aici nimeni nu stă singur. 

Concentrează-te! 

O durere ascuțită îmi străbate oasele, avertizându-mă, ca vântul de 
dinaintea furtunii, că toushana amenință să se revolte. Mama n-a sosit. 
Nu pot rămâne aici. Mă îmbrac cu rochia simplă, cu decolteu rotund, 
pe care mi-a dat-o bunica, pentru a nu face notă discordantă. E o 
rochie dreaptă, cu simbolul crinilor brodat pe mânecile scurte. Simt 
furnicături în tot corpul, de parcă rochia s-ar strânge pe mine în 
anumite puncte. Înțepăturile de gheață se ascut. Îmi simt toushana și 
mai puternic. Când îmi iau rucsacul și trec prin fața oglinzii, îmi văd 
reflexia în oglindă și încremenesc. Materialul fin și moale e de un roz 
prăfuit, culoarea cerului Ia asfințit. Îmi vine atât de bine, parcă ar fi fost 
făcută special pentru mine. Mă îndepărtez de oglindă, deschid ușa și 
merg cu pași repezi pe coridor. 

Când ajung jos, mă opresc în fața unei mulțimi. Nu se zărește nicio 
ieșire. Durerea provocată de toushana se accentuează, apăsând în mine 
ca lama unui cuțit pe sub piele. Holul e o nebuloasă de conversații și 
pentru o clipă lumea se oprește în loc. Sunt înconjurată de măști 


lucioase și diademe sclipitoare, vorbe și chicoteli nevinovate în spatele 
mâinilor înmănușate. În jurul meu, o mare de capete, iar eu în 
mijlocul lor ca un spin într-un buchet de trandafiri. Picioarele mele 
refuză să se miște. Inima nu-și încetinește bătăile. 

— Îmi cer scuze, spune o fată cu bărbia ascuțită și părul lung, ondulat. 

Diadema de pe capul ei e triunghiulară și mărginită de pietre mici 
purpurii, 

— Scuze! 

Mă dau la o parte din calea ei, privind uluită etalarea de magie ce-i 
crește din cap. Ea și o prietenă a ei trec repede pe lângă mine, 
amândouă în rochii frumoase, mult mai împodobite decât a mea și a 
majorităţii celor din jur. Le urmăresc cu privirea, încercând să aflu 
unde se duc îmbrăcate atât de elegant. 

— Ea este? aud pe cineva șoptind în spatele meu, și-mi dau seama că 
privirea mea insistentă a atras atenția. 
— Nepoata Stăpânei s-a întors din morți, chicotește altcineva. 

Inima mi se oprește în piept și, disperată, caut cu privirea o ieșire. 

— Am auzit că s-a întors pentru că Stăpâna e bolnavă, iar ea îi vrea 
banii. 

Mă abțin cu greu să-mi acopăr urechile și o iau în direcția care mi se 
pare cea mai cunoscută. Era atât de întuneric când am ajuns, încât 
acum totul arată diferit. Ilmpunătoare, bunica stă pe coridor, 
îndrumându-i pe toți către sesiuni. E ultima persoană pe care îmi 
doresc s-o văd. Grăbesc pasul, încercând să mă pierd în mulțimea care 
se îndreaptă către sesiunile de dimineață, căutând foaierul prin care am 
trecut aseară, sfera plutitoare, orice m-ar putea ajuta să mă orientez în 
acest labirint. 

Marea de oameni străbate un coridor larg unde se află ceea ce par a 
fi clasele: uși înalte, sculptate, în tocuri arcuite pe care sunt gravate 
inscripții într-o limbă necunoscută. 

Răceala se aşază în mine ca un strat de brumă dimineața; toushana e 
perfect trează. 

— Quell? mă strigă o voce cunoscută. 

Jordan. 

O, Doamne, nu acum! 

— Nu îngreuna situația, spune, mergând după mine. 

Aproape că alerg, bătăile inimii îmi grăbesc picioarele știind ce le 
face Ordinul celor ca mine. Nu trebuie să mă vadă, nu acum... nu cât 
timp toushana este activă. Intru pe un alt coridor, dar e o fundătură; în 
faţa peretelui e o lespede sculptată elaborat. Pare o scenă dintr-o carte 
de istorie. Aud un gâfâit în spatele meu, dar nu-l văd pe Jordan. Nu 
încă. 


Mă strecor în spaţiul strâmt dintre perete și sculptură. După ce dă 
colțul, pașii lui încetinesc. Stau pe călcâie, așteptând, sperând să nu-și 
dea seama unde mă ascund. În spatele meu, peretele e rigid. 

Apoi nu mai e. 

Cad pe spate, rostogolindu-mă prin peretele casetat și mă lovesc cu 
capul de podeaua tare. 

— Au! 

Întunericul mă înconjoară. Singura rază de lumină pătrunde printr- 
o gaură din perete. Pipăi podeaua tare, în timp ce privesc uimită 
peretele solid din fața mea. Perete? Tocmai am trecut printr-un perete? 
Mă uit prin orificiu și-l văd pe Jordan, privind lespedea sculptată cu o 
frustrare îndârjită. Dar după o clipă se întoarce pe unde a venit. 

Mă scutur de praf și caut să înțeleg încotro duce acest coridor. După 
podeaua zgâriată, e unul folosit destul de des. După câteva minute, 
pulsul îmi încetinește, toushana se retrage și, în sfârșit, reuşesc să-mi 
încălzesc mâinile. Împing cu cotul în peretele prin care am căzut, 
evitând, pentru orice eventualitate, să-mi folosesc degetele, și se 
deschide ca o trapă. Aș putea să mă întorc. Dar, dacă există o cale de 
ieșire de aici, care nu presupune să mă întâlnesc cu diverse persoane, 
cum ar fi bunica, aş prefera-o. 

Clac. 

— E cineva aici? 

Strâng și mai tare rucsacul în mână și îmi trec degetele peste perete, 
căutând o ieșire alternativă. Încerc să respir cât mai ușor, ca să-mi 
controlez teama. Pereţii sunt atât de netezi. Fără arcade, mânere sau 
uși. Urmez linia peretelui până când lumina se îndepărtează atât de 
mult, încât nu-mi mai pot vedea propria mână. 

Se aud râsete, punctate de pași. Câţiva pași. 

Urmez sunetele, picioarele mele sunt mult mai curajoase decât 
conștiința, când aud o melodie îndepărtată. Note înalte, chinuite. 
Muzica răsună mai tare și îmi lipesc urechea de partea din perete unde 
se aude cel mai bine. Nu există nicio ușă, dar e ceva în spatele lui. Pipăi 
fiecare centimetru de perete, apăsând, împingând în el. Se mișcă și 
apare o ușă. Mi se taie respirația. 

Lumina spintecă întunericul și muzica se aude din ce în ce mai tare. 
Mă uit înăuntru. Lumina pâlpâie și râsetele sunt mai zgomotoase. 
Înăuntru, o masă lungă înconjurată de scaune ocupă mare parte din 
spațiu. În colț sunt teancuri de cărți vechi, legate în piele. Mă uit după 
un casetofon sau orice altă sursă de muzică, dar nu văd nimic de genul 
acesta. Și nu e nimeni aici. Mi se ridică părul pe ceafă. Am auzit 
oameni, sunt sigură de asta. 

Mă întorc și ating cu piciorul ceva moale. Se desface cu un zornăit. 
Bețele lungi și subțiri de la picioarele mele sunt mai groase la capete, ca 


niște oase foarte mari. Muzica se oprește. Mă uit în jur: doar umbre 
care apar și dispar în colțuri. Mi se face pielea de găină. Mă întorc în 
direcția din care am venit. 

— Ai ajuns devreme. 

Vocea se aude dinspre intrare sau, mai bine zis, dinspre ușa secretă 
și, imediat, își face apariția o femeie voluptuoasă, cu piele pământie și 
păr negru, drept. Gâtul și încheieturile mâinilor îi sunt împodobite cu 
tul negru, prins în câte o broșă sclipitoare în formă de fleur-de-lis. Pe 
cap are o diademă subțire, bătută în pietre albastre. 

— Eu sunt Cultivatoarea Dexler, se prezintă, întinzând mâna, pe care 
i-o strâng derutată. Bunica ta ne-a spus că s-ar putea să-ți faci apariţia 
într-o zi. Sunt onorată că ai ales să vii la mine. Nu ţi-a fost greu să 
găsești această încăpere, nu-i așa? 

— Am... 

— Poftim? 

— Nu, nu, am găsit ușor drumul. 

— Bun. 

Mă bate ușor pe spate. În cameră sunt mai mulți novici, câțiva cu 
pumnale în mână, și Dexler îmi face semn să mă așez pe unul dintre 
scaunele din jurul mesei. Îmi intru în rol. Dar, după terminarea orei, 
voi continua să merg de-a lungul acelui coridor, ca să văd dacă duce 
afară. De-acolo, voi încerca din nou s-o contactez pe mama. Mă uit la 
breloc, dar tot nu licărește. Îmi mușc buzele. 

Lângă mine, o fată cu o expresie amuzată pe chip mă privește scurt 
cu ochii ei albaștri, mestecând gumă. Se trage de cercel, mă măsoară 
din cap până-n picioare și îmi oferă un zâmbet de plastic, apoi se 
întoarce din nou la cartea mică și neagră pe care o are în față. Dar 
atenția îmi este distrasă de diadema ei de aur, înaltă și bogat 
împodobită, plină de pietre prețioase, care se arcuiește deasupra 
părului blond, tuns scurt. 

— Deci unde rămăseserăm? întreabă Dexler, bătând din palme. 

Pe peretele din spatele ei scrie Transfigurare. 

— Vom începe cu declamări. Electus? 

— Da, doamnă, răspunde la unison un grup, în timp ce toți ceilalți 
rămân tăcuți. 

— Care este sarcina voastră? 

— Să scoatem la iveală magia, incantează vocile. Roditor este sângele 
celui ales. 

— Foarte bine. Primus, care este sarcina voastră? 

— Ascuţirea pumnalului, răspunde un alt grup. intensă e munca 
truditorului. 

— Și Secundus, care este sarcina voastră? 


De data asta, răspund doar câţiva, printre care și fata cu ochi albaștri 
de lângă mine. 

—  Contopirea deplină cu propria magie. Mulți promit, puţini 
dovedesc. Datoria e onoarea voinţei. 

— Excelent, și încă două. Transfigurarea? 

— A transfigura înseamnă a schimba, rostesc toți într-un glas. Esența 
magiei este schimbarea. Să transflgurezi ceva în altceva, ținând cont de 
Regulile Legii Naturale. 

Dexler pocnește din degete, în ritmul cadenţei declamaţiilor. 

— Și care este Prima Regulă a Legii Naturale? 

Răspund nenumărate voci, într-un amestec de cuvinte și înțelesuri. 

— Superb. 

Dexler își îndreaptă privirea către mine. Mă foiesc în scaun. Te rog, 
nu mă pune să răspund! Nu știu nimic. 

— Înainte de-a începe, vă rog să predați studiile individuale despre 
augratică. 

Se plimbă prin încăpere, adunând lucrările. Înțepenesc. 

— Astăzi vom analiza necrantica, un tip de Transformare care se ocupă 
de transfigurarea anatomiei morților, pentru cei care au nevoie de o 
reîmprospătare a memoriei. 

Rumoare. 

— Reţineţi: evaluarea lucrărilor în timpul sesiunii reprezintă doar o 
parte a instruirii. Magia este o deprindere dobândită kinetic. Dacă staţi 
şi vă holbaţi la mine în timp ce vorbesc, n-o să vă dezvoltați abilitățile 
de magie. 

Îşi dă jos ochelarii și ne privește pe fiecare în parte. 

— Ar trebui să dedicați ore în șir studiului individual. Mai ales voi, 
Secundus. Timpul liber nu e pentru socializare. 

Amuţesc cu toții, iar Dexler ia un os din mormanul de oase de pe 
podea. E mai lung decât tot brațul meu. Ascult uluită fiecare propoziție 
rostită de ea. 

— Lecţia de azi vă cere o mai mare implicare. Mai întâi, veți avea 
nevoie de kor. De sursa energiei voastre. În cele din urmă, veţi putea să 
invocaţi propria voastră energie, dar deocamdată de cele mai multe ori 
o veți face cu ajutorul focului. 

Foc. Mi se taie respirația. 

Își potrivește pe deget un inel cu o piatră violetă, masivă, apoi ia 
dintr-o cutie un mănunchi de lumânări și alege una, căreia îi taie 
capătul, dezvelind fltilul. După ce o fixează într-un sfeșnic, își trece 
mâna pe deasupra ei, piatra violetă sclipește și lumânarea se aprinde. 
Tresar și, pentru o clipă, mă lipesc de spătarul scaunului, apoi mă aplec 
în față cu gura căscată. Îmi dau seama că strâng atât de tare masa în 
palme, încât ceilalți se uită cu toții la mine. 


Dexler îmi zâmbește. 

— Mai întâi, am modificat compoziția aerului pentru a-l face mai 
inflamabil. 

Ne arată palma, este de un cenușiu opac. 

— Mi-am transformat pielea, acoperind-o cu ceva complementar kor- 
ului meu. Pentru foc, am ales magneziul. 

Se aud creioane pe hârtie, dar eu nu reușesc să-mi iau ochii de la ea. 

— Acum, să luăm osul. 

Ține osul în mână și îl apropie de foc, plimbându-și degetele de-a 
lungul lui, în timp ce piatra inelului sclipește în continuare. După 
câteva rotiri, învelește osul într-o pânză destrămată. Din nou, o 
apropie de flacără. Încerc să detectez un semn de ars, dar nu e niciunul. 
Pânza bolborosește pe os, în timp ce Dexler își mișcă degetele, netezind 
bulele de fiecare dată când strălucirea violetă a inelului se întrerupe. 

Flacăra devine din ce în ce mai mare. 

— Au! exclamă, când se stinge focul, și își scoate inelul de pe deget, 
cutremurându-se. Ei bine, e un început. Magia e periculoasă. 

Pune la loc inelul în cutia ferecată, apoi lasă osul pe masă și cu toții 
se apleacă asupra lui. Pânza înfășurată în jurul osului s-a transformat în 
fibre, asemenea unui mușchi. 

— Este piciorul unei creaturi străvechi. Și, cu îndeajuns de mult timp, 
concentrare și pricepere, putem recrea întregul corp. Aceasta este 
abilitatea unui Morfeolog, un maestru în transformarea unui material 
în altul. Morfeologii obișnuiți pot lucra cu materiale solide. Mai rarul 
Morfeolog complex poate lucra cu lichide și gaze. Dacă își stăpânește 
magia așa cum trebuie, poate preschimba aerul pe care-l respirați într- 
un gaz toxic. 

Toţi cei din încăpere o privesc cu gura căscată. 

— Așa că nu strâmbaţi din nas la cea mai răspândită specializare. 
Majoritatea dintre voi veți deveni Morfeologi, au o putere 
impresionantă. 

Ridică piciorul mort. 

— Acum, dacă această creatură ar fi vie, n-ar fi de-ajuns un Morfeolog 
pentru a o transfigura. Am avea nevoie de un Anatomolog. 

O privesc, nevenindu-mi a crede. A recreat piciorul unui animal 
mort. 

— Magia unui Morfeolog este folosită la vindecarea rănilor. Și, până la 
un punct, la transfigurarea unui corp. Așa că voi, vindecători optimişti, 
fiți atenţi. E rândul vostru să încercați. 

Bate din palme și toată lumea se pune în mișcare, fără să stea pe 
gânduri. Eu, pe de altă parte, rămân încremenită în scaun. Pot face 
asta? Mă uit la ușă, apoi la rucsac, dar curiozitatea mă ține acolo, pe 
loc. 


Dexler lucrează la o măsuţă din spate, oferindu-le celorlalți bucăţi de 
pânză, și mă așez la rând ca să încerc și eu. Îi dă fiecăruia un kor deja 
aprins, pânză și un os. După ce-l iau pe-al meu, mă duc într-un colț ca 
să lucrez singură. Fac tot posibilul să-mi înving frica enervantă de foc 
și rotesc osul deasupra flăcării, așa cum a făcut ea, încet, cu grijă, apoi 
îl învelesc în pânză. Dintr-odată, totul se răcește în mine. Muchia albă 
a osului se înnegrește, putrezind. Îmi cade din mână, pulsul îmi bubuie 
în tot corpul și mă uit în jur să mă asigur că nu mă vede nimeni. N-aș 
putea face asta niciodată. Toushana e singurul fel de magie pe care pare 
că-l pot invoca. Și nu face decât să strice totul. Probabil că aș omori pe 
cineva, încercând să-l vindec. 

— Ai nevoie de ajutor? mă întreabă Dexler, apropiindu-se de mine. 

Mă ridic nesigură în picioare. 

— Nu, mă descurc. 
— Arată-mi ce-ai făcut. 
— Nu e nevoie, e OK. 

Dar ea apucă osul și îl întoarce. Încremenesc de frică. 

— Ce ciudat! Credeam că ţi-am dat unul bun. Ăsta pare putrezit. 

Inima îmi bate tare în piept. Sunt prea stresată ca să mă simt ușurată 
de confuzia ei. 

— la altul, îmi spune și îmi dă un os nou. 
Toushana îmi răscolește trupul într-un val de răceală. 
— Încearcă din nou, Eşti gata? 

Dispari, te rog, îi spun în gând toushanei, frecându-mi mâinile. Pe 
măsură ce se încălzesc, repet în minte toți pașii necesari. Pentru o 
clipă, îmi ard degetele, dar răceala înlătură senzația. 

— Prima dată când îţi foloseşti magia, arde puţin, îmi spune ea, cu o 
expresie nerăbdătoare pe chip. Dar, dacă insiști, magia te va asculta. 

Arde? Singura mea experiență cu magia este răceala ce-mi îngheață 
oasele. 

— Mulţumesc, îi răspund, așteptând încă un moment pentru ca 
degetele mele să alunge răceala, înainte de-a lua osul. 

Căldură. Apleacă-te către căldură! Închid ochii și îmi vizualizez 
toushana, adânc îngropată în mine. Dar o senzaţie de gheață își croiește 
drum prin mâinile mele, către degete. Îmi țin respirația și aerul din 
piept împinge în coastele mele, parcă pe punctul de-a exploda. 

— Fă-o, draga mea! 

Dexler stă în spatele meu, șoptind, și simt cum un val fierbinte se 
strecoară în mine, granulos, brut. 

Crește în intensitate, apoi se transformă într-o căldură dogoritoare 
care se răspândește în mine ca un morman de frunze uscate în care 
vântul bate cu putere. Toushana se luptă cu infernul ce crește în pieptul 
meu. Mă concentrez din răsputeri, îmi încordez toți mușchii, 


imaginându-mi acea senzație crescând, biruind. Magia de gheață ce stă 
la pândă în venele mele se retrage și mâinile încep să mi se 
încălzească. 

Mai tare! 

îmi încleștez pumnul. Simt un foc în mine. Ridic iar osul deasupra 
flăcării, stăpână pe mine, rotindu-l cu mișcări sigure. Pânza începe să 
se unduiască. Funcționează! Rotesc osul și mai viguros. 

— Aşa, da, asta e! 

Dexler mă strânge de umeri cu putere. 
Degetele mele sunt prea aproape de flacără, abia dacă simt focul 
atingându-mi pielea. 

— Bravo! spune Dexler. Acum, Ușor, așa. 

Atingerea lui Dexler mă arde. Pânza care învelește osul începe să 
bolborosească, să se transforme. 

— O, Doamne! 

Firele țesăturii se alungesc și devin cauciucate, fibroase. 

— Da! exclamă Dexler. Transfigurarea începe să aibă loc. 

Își ia mâinile de pe umerii mei și mă așez din nou pe scaun. 

— Ai reușit, 

— M-ai... ajutat? 

— Nu mai mult decât pe oricine altcineva. Cultivatorii au voie să 
împartă puţin din magia lor, spune arătând către inel, dar nu pot decât 
să accentuez ceva ce există deja. Tu ai făcut-o. Și chiar cu ușurință, aș 
spune. 

O, Doamne! 
Am făcut o magie adevărată! 


ȘAPTE 


Încă sunt uluită. Dexler mă strânge ușor de umeri. 

— Nu fi surprinsă. Eşti o Marionne. În tine, magia e puternică. 

Pot ajunge la adevărata maşie. 

Pot ajunge la adevărata magie! 

A suflat în jurul meu ca o furtună de nisip puternică și mi-a alungat 
toushana, am simţit-o. Entuziasmul mi se aprinde în ochi. Poate că nu 
sunt cu totul defectă. 

— Foarte bine, spune Dexler, cu mâinile la piept. Îndrăznesc să spun 
că Stăpâna se va bucura foarte mult să audă asta. 

Abia acum observ că nimeni altcineva n-a mai reușit deocamdată să 
transforme pânza în mușchi prins de os. Buzele lui Dexler sunt ușor 
curbate la colțuri. E impresionată. Mă străbate o senzaţie stranie. Pe 
buze îmi înfloreşte un zâmbet firav. 

— Bun, să continuăm! 

Dexler împarte manuale, atrăgând din nou atenția tuturor în fața 
clasei. Dar eu mă simt încă ameţită, încerc să înțeleg ce înseamnă toate 
astea. 

— Cine-și amintește cea de-a Doua Regulă a Legii Naturale? 

Lecţia continuă, se ridică mai multe mâini. 

— Magia devine mai puternică pe măsură ce o folosim, spune fata cu 
ochi albaștri, cu cartea deschisă în față. 

Ciulesc urechile. 

— Exact, domnişoară Duncan, spune Dexler. 

Îmi îndrept spatele și dau la pagina de pe care se citeşte. 

Dexler continuă, în timp ce eu caut textul respectiv în pagină. 

A Doua REGULĂ A LEGI! NATURALE 

Magia devine mai puternică pe măsură ce o folosim. 

Când te dedici unui anumit tip de magie, asta î 
abilitatea de a avea acces la alte tipuri de magie. 


diminuează 


Stai! Ridic mâna. 
— Da, domnișoară Marionne. 
Recitesc textul. 
— Asta înseamnă că, în timp ce folosesc un tip de magie, aceasta 
devine mai accesibilă? 
— Exact. Când... 
Ridic din nou mâna, în timp ce ceilalți par ușurați să revină la 
propriile lor conversații. 
— Încă o întrebare, domnișoară Marionne? 


— Să spunem că am o afinitate pentru... 

Mă uit în manual. 

— Pentru necrantică. Dacă îmi perfecționez acest tip de magie și apoi, 
la un moment dat, încerc să transform sunetul, înseamnă că nu voi 
putea? 

— După ce te contopești, cel mai probabil, nu. Odată ce te contopești 
cu un anumit tip de magie, celelalte devin extrem de greu de accesat. 
Se atrofiază, ca să zic așa. Gândește-te la magia ta ca ia o bucată de lut 
pe care-l modelezi. Odată ce prinde formă și se întărește, nu mai poate 
fi remodelat. Exersarea magiei îți modelează lutul. Contopirea îl 
întărește, 

— Contopirea? Adică al Treilea Rit? 

— Da, al Treilea Rit e contopirea, când apari la Cotillion, în fața 
Ordinului, în robă, și ești primită oficial ca membră, îmi explică 
Dexler, zâmbind. În acel moment, semnătura ta se transferă din Cartea 
Numelor în sticla Sferei, unde rămâne pentru tot restul vieţii tale. 

Îmi rod unghiile din carne, cu mintea plină de vârtejul 
nenumăratelor posibilități. Deci dacă voi continua să practic acest tip 
cald, curat de magie, așa cum am făcut astăzi, întărindu-mi abilitatea 
de a o accesa, oare îmi voi putea îngropa toushana pentru totdeauna? 
Nu... imposibil... probabil am înţeles greșit. 

Dexler își îndreaptă atenția către ceilalți. 

— Secundus, alegeţi-vă cu grijă specializarea în magie! Veţi rămâne cu 
ea pentru totdeauna. 

Toată lumea aprobă din cap, dar eu o privesc fix, clipind, cu gândul 
la ultimele ei cuvinte. 

— Deschideţi la pagina 29, continuă ea. 

Un oftat general răsună în încăpere, și Dexler începe să vorbească 
mai tare. 

— Şi copiaţi toate cele douăsprezece întrebuințări ale frunzelor de 
salcâm. Secundus, aveţi de făcut și o analiză de o pagină a celor două 
specializări care vă interesează cel mai mult. 

Cărțile se deschid. Nu mă mișc, cu mâinile încleștate de scaun, de 
parcă i-aș putea prinde cuvintele în strânsoarea mea. Greutatea lor mă 
apasă ca o cărămidă pe piept. Aș putea să recurg la genul de magie pe 
care am văzut-o aici și s-o aprofundez, să mă eliberez cu totul de otrava 
ce-mi curge prin vene! Mă lipesc de masă, amintindu-mi să respir. 

Oare mama știa despre asta? E imposibil. Mă uit la osul încă învelit 
în fibre musculare. Am simţit cealaltă magie atât de puternic. Cu totul 
diferit de impulsul rece care mă bântuie. Toţi cei prezenți scriu în 
jurnale. Speranţa se cuibărește în mine. Fuga, ascunderea, umbrele. 
Bărbia îmi cade în piept. Nu trebuia să trăim așa. Nu trebuie. N-o vom 
face. N-o vom mai face. 


Cursul ia sfârșit și, cu ajutorul hărții pe care am luat-o din cameră, 
în câteva minute ajung în apartamentul buni Slujnica mă poftește 
înăuntru. Bunica își bea ceaiul lângă foc, învelită într-o pătură. 

— Mă bucur să te văd, draga mea. 

Sunt încordată. Trebuie s-o fac acum, înainte să las îndoiala să mă 
copleșească. Da, dacă cei din Ordin află de toushana, mă vor ucide. Dar 
nu vor afla. Toată viața mi-am ascuns adevărul. Pot s-o fac și aici, până 
voi duce la bun sfârșit Riturile. E singurul mod de a lăsa în urmă 
această existență blestemată. Și mama e în siguranță — departe de 
mine —, până când nu voi mai fi un risc pentru ea. Orice altceva ar 
însemna să pășesc pe nisipuri mișcătoare, nu? 

Bunica îmi face semn să mă așez pe scaunul de lângă ea. 

— Ce te aduce...? 

— Mi-ar plăcea să încep iniţierea, să duc la bun sfârșit cele trei Rituri 
și să devin membră a Ordinului. Dacă mă mai vrei. 

Lasă cana din mână. 

— Te-ai răzgândit? 

Aprob din cap și pe faţă îi înflorește un zâmbet. 

— Eşti nepoata mea. Ai aristocrația în sânge. Bineînţeles că te vreau. 

Răsfoieşte Cartea Numelor, scoate un stilou dintr-o cutie de lemn și 
mi-l dă. ÎI iau hotărâtă, inima îmi bubuie în piept. 

— Aici, sub celelalte nume. 

Semnez, și cerneala se usucă pe hârtie. 

— După ce duci la bun sfârșit Riturile, Cartea îți va absorbi numele și 
îl va inscripționa pe Sferă, alături de celelalte mii de nume, 
pecetluindu-ţi statutul de membră. 

Încerc să mă mișc, deopotrivă sigură și îngrozită de ceea ce am 
hotărât să fac. 

— Nu te bucuri, draga mea? 

Îmi simt inima în gât. 

— Foarte mult. 

Mă prinde strâns de încheietură și mă trage către biroul ei. 

— Încă ceva. 

Îmi ia mâna și, înainte să mi-o pot retrage, mă înțeapă în buricul 
degetului. Își freacă degetul mare și arătătorul, trăgând parcă de un fir 
invizibil, și din piele îmi curge o picătură de sânge. 

— Au! 

Suflă peste deget, privind cu ochi mari. După o clipă, respiră adânc 
și pune sângele într-o fiolă. 

— Gata! 

Scrie pe un plic numele complet al cuiva și pune fiola cu sânge 
înăuntru, apoi lasă plicul în cutia de corespondență de pe biroul ei. 
Plicul dispare. 


— Doamna Cuthers o să se ocupe imediat de acte. Bine ai venit acasă, 
draga mea. 
— Mulţu... 
Buzunarul mi se luminează. Scot brelocul. Bunica mi-l ia. 
— Nu l-am mai văzut de ani de zile. 
— E mama, încearcă să ia legătura cu mine. 
— Da, știu cum funcționează, draga mea. L-am cumpărat eu însămi de 
la un Neguţător respectabil. 

Serios? Sunt atât de multe lucruri pe care mama nu mi le-a spus. Atât 
de multe pe care încă nu le știu. Bunica pune brelocul pe birou. 

— Aş putea întoarce magia pentru a vedea unde e mama ta, dacă nu 
te deranjează să mi-l lași o vreme. 

Se uită pe fereastră, cu spatele la mine. 

— Ți-ar plăcea? 

— Ai face asta? 

— Bineînţeles. Până la urmă, avem atâtea vești să-i dăm, nu zici? 
— Așa e. 

Mă chinuie vina și aproape că pot vedea expresia extenuată a 
mamei. A sacrificat atât de multe pentru mine. Un adevăr greu, 
incontestabil pe care l-am băgat sub preș iar și iar îmi arde gâtul ca 
fierea. 

Cel mai sigur loc pentru mama e departe de mine. 

Mă uit la mâinile mele. Trebuie să scap de această otravă. Ea ar spune 
că planul meu e prea periculos. Dar sunt sigură că voi reuși, o simt. Am 
fost atât de bună la cursul lui Dexler. N-o mai pot pune pe mama în 
pericol, nu acum, când am la îndemână această opțiune. Respir 
ușurată. Departe de mine e în siguranță. Când ne vom regăsi, va avea și 
ea o viață. Când am fugit, n-am avut de-ales, dar acum, am. 

Trebuie să fac asta. 

Ca să ne eliberăm amândouă. 


OPT 


YAGRIN 


Yagrin şi-a făcut apariția pe strada umedă ce străbate Parcul 
Emancipării, care conferea zonei o aură de Lume Veche. Dar era mai 
mult decât un simplu design arhitectural. Parcul elegant de pe malul 
vestic al fluviului Mississippi reprezenta o poartă pentru cei care știau, 
unde să se uite. Fata cu pistrui îl fentase. Dar nu puteau exista prea 
multe locuri în care cineva cu problema ei să poată merge. lar el știa 
cel mai bun loc în care să afle unde s-ar ascunde cineva ca ea, un loc 
fremătând de bârfele Ordinului: Taverna. 

Yagrin își dorea o viață cinstită. Dar era ridicol. Frica era seva 
Ordinului, lanțul datoriei. În cele din urmă, era vorba despre a te teme 
sau despre a fi temut, așa îl învățase tatăl lui. Și, deși nu era pe deplin 
convins, iată-l urmărind o altă țintă ce-i fusese desemnată. lată-l 
devenind monstrul pe care toți se așteptau să-l vadă în el. A lovit cu 
bocancul suprafaţa de piatră, târându-și picioarele prin balta noroioasă, 
sperând să fie doar noroi. 

A strâns din buze, gândindu-se la Faţa Pistruiată, la felul bizar în 
care Mama vorbea despre această nouă ţintă. Felul în care ezitase să-i 
spună numele ei întreg: Quell Jewel. A atins cu călcâiul punctul bine- 
cunoscut, o piatră care se mișca în pavaj. S-a uitat în jur. Doi 
îndrăgostiţi se țineau în brațe pe o bancă în parc, cu totul indiferenți la 
el. Parcul Emancipării era neclintit. Zidurile de piatră care înconjurau 
curtea memorială și grădinile interioare păreau santinele în lumina 
nopții. A lovit piatra instabilă și a tras aer în piept, lăsându-și magia să- 
i ajungă în degete, în brațe. Căldura l-a cuprins și i-a strâns stomacul, 
iar el și-a ținut respirația ca s-o lase să-i urce până la cap. Și-a îndreptat 
magia către piatră și pământul s-a deschis ca o rană adâncă, dând la 
iveală scările ce coborau în întuneric. A coborât treaptă cu treaptă, 
zgomotul Tavernei devenind din ce în ce mai puternic. Era locul de 
întâlnire preferat al membrilor Ordinului din cvadrantul sudic. De 
obicei, era plin de studenți nerăbdători care nu-și făcuseră încă 
debutul, ciripind bârfe ca niște pui de pasăre gata să plece din cuib. 
Câţiva proaspeți deb, adică debutante și debutanţi, se strângeau și ei 
aici. Și, din când în când, veneau și câțiva dintre membrii mai în 
vârstă, dar numai cei disperaţi, niciodată cei de vază. Părinții lui n-ar fi 
călcat nici morți în Tavernă. Era „sub demnitatea lor“. Acest gând i-a 
dat avânt și a intrat. 


Zgomotul s-a umflat ca un balon și Yagrin a încercat să identifice pe 
cineva din Casa lui. Dar n-a văzut decât un Dragon dintr-o altă Casă, 
pe care nu-l cunoștea prea bine. Dintr-o încăpere adiacentă unui șir 
lung de mese de joc răsunau acorduri de karaoke. Câţiva se plimbau de 
colo-colo cu câte-un pahar în mână. A căutat un loc în care să nu 
încurce pe nimeni și de unde să vadă cine intră pe ușă. Să se afle acolo 
îl făcea să se simtă ca un vierme, duhnind a moarte oriunde-ar fi mers. 
A privit încruntat în jur, în timp ce inima îi bătea tare în piept, și s-a 
așezat oftând la bar. 

Și-a desfăcut cordonul pardesiului și a căutat prin mulțime o 
persoană demnă de a fi interogată. În acea seară, era mai puțină lume 
ca de obicei, având în vedere că Taverna era un loc de întâlnire bine- 
cunoscut pentru Neguţătorii dubioși și clienții lor jerpeliți. Prin 
strângeri de mâini ascunse, pe sub mesele de joc și între două băuturi, 
se schimbau mai multe bunuri magice decât bani într-o bancă. 

Poate că lui Yagrin talismanul de Dragon de la gâtul său i se părea 
încă nelalocul lui, dar crescuse într-o familie puternică a Ordinului și 
tatăl lui îl pregătise temeinic, învățându-l cum trebuie făcut totul. Cum 
să obţii de la ceilalți ceea ce-ţi dorești. Până când Yagrin ajunsese la 
vârsta majoratului și fusese încredințat Stăpânei lui, care s-a asigurat că 
aprofundase toate lecţiile. În acea seară, avea să lase memoria 
musculară să preia controlul. Intenţiona să obţină informații 
confidențiale: unde s-ar putea simți în siguranță cineva cu foushana. 

Într-un colț întunecat, cu spatele lipit de perete, stătea un tip masiv, 
cu barbă, ținându-și degetele în buzunarele vestei. Yagrin a zâmbit, 
încântat de oportunitate. Era sigur că, dacă ar fi reușit să-i scoată 
mâinile din acele buzunare minuscule, ar fi fost pătate cu 
albastru-închis, cu unghiile însângerate, câteva chiar lipsă. Un 
Neguţător. 

Ochii bărbatului erau de un maroniu prăfos, la fel ca părul ce-i 
acoperea o parte din față. Yagrin l-a privit fix și asta l-a făcut pe tip să-și 
modifice postura trufașă. Yagrin a zâmbit răutăcios. Găsise un cal de 
bătaie. S-a apropiat de el, dar bărbatul s-a distanțat, vădit neinteresat 
de o conversaţie cu un Dragon. Yagrin trebuia să-i alunge suspiciunile. 
Dragonii erau cei care aveau grijă ca legile să fie respectate în cadrul 
Ordinului, dar el nu se afla acolo ca să-l ia la întrebări în legătură cu 
afacerea necurată pe care o avea. 

— Ai chef de-un joc de cărți? l-a întrebat Yagrin, arătând către o masă 
din apropiere care mai avea nevoie de doi jucători. 

Ochii Neguţătorului au sclipit de ambiţie și după o clipă a aprobat 
din cap. Provocare acceptată. Încrederea e ceva nestatornic și îți poți da 
seama de multe lucruri în timpul unei partide de cărți, așa îl învățase 


tatăl lui. Sistemul de valori al cuiva, cât de ușor e de citit și, mai ales, ce 
înseamnă pentru cineva a câștiga. 

Spades era jocul de cărți preferat al lui Yagrin. Red îl învățase. Buzele 
i s-au arcuit într-un zâmbet. Trebuia să-și facă timp s-o revadă. „Cel 
mai important e să-ți acoperi pariurile și să câștigi cât mai multe 
mâini“, îi explicase ea într-o noapte în care merseseră cu cortul; trupul 
ei împletit cu al lui sub lumina stelelor. Avea dreptate, mai mult decât 
își dădea seama. Adevărul se citea mereu în ochi. Asta îi plăcea la ea, la 
Red. Nu făcea parte din Ordin, nu știa nimic despre magie, era fiica 
unui fermier care trăia în mijlocul pustietății. Singurul ei plan în viață 
era să înțeleagă cum funcționează acvaponia și să poată călări fără șa. 
Era inteligentă, dar neinteresată de complexitate. Trăia deconectată. 
Pentru că asta își dorea. 

Și-a tras un scaun la masa de joc și Neguțătorul s-a așezat în fața lui. 
— Garantezi pentru el? a întrebat dealerul. 

— Îi fac o favoare, i-a răspuns Yagrin. 

Dealerul a rânjit. Nu se întâmpla în fiecare zi ca un Dragon să-și 
ofere serviciile de garant. 

— Și tu? l-a întrebat dealerul pe Neguțător. 

Părea calm. Dar Yagrin îi putea simți pulsul accelerat de nerăbdare. 
Dată fiind natura comerțului lor cu bunuri furate, neguțătorii au 
numeroși dușmani. O favoare din partea unui Dragon nu era o ofertă 
de refuzat. 

— Potenţiator de Sursă. Calitate străveche, din peșterile Aronyei, a 
spus, arătând o piatră roșie. Am extras-o cu mâna mea. 

Ultima parte era o minciună. Neguţătorii furau toate lucrurile de 
valoare care le picau în mână. Dar piatra era veritabilă; culoarea și 
strălucirea erau inconfundabile. Mulţi ar fi plătit o sumă generoasă 
pentru un astfel de premiu. Dacă era bătută în mânerul unui pumnal, 
posesorul acelui pumnal putea simți orice prezență a magiei. Adusă în 
formă lichidă de către un Morfeolog complex, devenea un ingredient 
puternic care putea manipula orice elixir. Chiar și un Anatomolog o 
putea folosi ca să-și șteargă urmele. 

Impresionat, Yagrin s-a așezat pe scaun. Era o ofertă demnă de luat 
în calcul. Dar în acea seară, Yagrin se afla în căutarea unor comori 
intangibile: secrete. Ambiţia i se citea neguțătorului în cutele din jurul 
buzelor strânse. Voia neapărat trocul. 

— Nu mă interesează, a spus Yagrin, forțându-și norocul. 
A fluturat din mână nepăsător, iar încrederea în sine a celuilalt s-a 
fisurat. 
— Dar este... 
— Este ceva ce nu-mi doresc. 
A zâmbit disprețuitor, dar înfricoșat. 


— Serviciu contra serviciu. Asta vreau. Altfel nu jucăm. 

Neguţătorul bătea din picior agitat, în timp ce la masă se comanda 
un nou rând de băuturi. Chipul lui Yagrin a îngheţat în acea expresie, 
imposibil de citit, așa cum Mama — Stăpâna — îl pusese să exerseze de 
nenumărate ori în pădure, sub razele lunii. Avea să fie impenetrabil. 
Neguţătorul va căuta pe chipul lui o urmă de nerăbdare, dar nu va găsi 
nimic. Ceea ce-i va da în vileag și mai mult propria sa disperare. 

Neguţătorul a sorbit din pahar. 

— Bine. Serviciu contra serviciu. 

Dealerul a împărțit cărțile, iar Yagrin a strâns din buze ca să-și 
ascundă zâmbetul. Schema îi reușise, acum nu trebuia decât să se 
asigure că va câștiga. N-avea o mână grozavă, dar nici dezastruoasă. S-a 
concentrat pe căldura ce-i mocnea sub piele și a îndrumat-o către 
vârful degetelor. Pe furiș, și-a trecut magia peste cărți, iar cărțile de caro 
din mână i s-au transformat în cărți de pică. 

— Șapte, a spus Neguţătorul. 
— Nouă. 

Neguţătorul s-a descheiat la manşete și a tras de gulerul cămășii. 
Dacă dealerul își dăduse seama că Yagrin trișase, n-avea să-l dea în 
vileag. Nici el nu voia să se pună rău cu un Dragon. Puterea nu era 
otrava preferată a lui Yagrin, dar era conștient de avantajele ei. Cărțile 
au fost etalate în ordine. Era rândul lui, apoi al Neguțătorului. Și Yagrin 
şi-a strecurat în mână tot mai multe cărți câștigătoare, până când a 
ajuns la doisprezece, iar Neguţătorul la trei. 

— Am câștigat. 

Neguţătorul și-a aruncat cărțile pe masă. Victoria fremăta în Yagrin, 
dar n-a lăsat încântarea să i se citească pe față. Neguţătorul l-a urmat 
într-un colț întunecat al barului și, chiar în acel moment, un chip 
cunoscut a intrat în încăpere. Felix, un prieten al lui Yagrin, debutase 
în Sezonul trecut. Felix s-a așezat la bar și a ridicat paharul spre el. 
Încrederea în sine a lui Yagrin a început să se clatine. Nu luase în calcul 
posibilitatea de-a fi văzut cu acel tip dubios. 

L-a tras pe Neguţător de guler într-un loc și mai întunecat, unde nu 
puteau fi văzuţi, rezistând impulsului de a-i cere scuze că-l bruschează. 
Avea să pară puternic. Trebuia să pară puternic ca să obțină ce dorea. 

— Voi fi concis și presupun că ce vorbim e confidenţial, da? 
— Îți sunt dator. N-am cum să te refuz, nu? 

Neguţătorului îi tremurau mâinile, dar chipul îi era la fel de 
răutăcios. 

Yagrin i-a dat drumul. 

— Am nevoie doar de o informație. Liniștește-te! 

Nu vreau să-ți fac niciun rău, şi-a spus în sinea lui, dar a păstrat 

gândul pentru el. 


— Yagrin, s-a prezentat. 

— Des, a spus Neguţătorul, îndreptându-se de umeri. Hai să terminăm 
odată cu asta. Ce vrei să știi? 

— O persoană cu toushana e fugară. Unde s-ar putea duce să caute 
adăpost? 

După încheierea celui de-al Treilea Rit, misiunile erau dictate de la 
Sediu, de însuși Marele Dragon, șeful direct al lui Yagrin. Dar Mama își 
ținea absolvenţii aproape și nu ezita să ceară favoruri. Aceasta era a 
doua țintă din acea lună pe care i-o încredințase. Căciulița Roz fusese 
prima. Mama nu-i spusese mai mult decât numele lui Quell. Dar nici 
nu era nevoie. Pe Yagrin nu-l interesa să știe mai multe despre fata pe 
care trebuia s-o găsească. Cu cât ar fi știut mai mult, cu atât i-ar fi fost 
mai greu. 

— Într-una dintre casele sigure, a spus Neguţătorul. 

Era o minciună. Yagrin tocmai se întorsese de la o astfel de casă ce 
fusese distrusă. 

— Dacă vrei să ne înțelegem, trebuie să spui adevărul. Eu sunt în 
misiune, dar prietenul meu... 

A făcut o pauză și a arătat spre Felix care stătea la bar cu o băutură 
în față. 

— El nu e în misiune. Așa că va fi bucuros să te închidă și să te ia la 
interogatoriu în legătură cu afacerile tale necurate, a continuat Yagrin 
cu o grimasă. 

Gustul amenințării era amar. Dar trebuia să-și menţină avantajul. 

Des a înghiţit în sec. 

— Bine. Casele sigure sunt demolate. 

— Și? 

— Și... nu există niciun loc în care să se mai ascundă. Doar dacă 
respectiva persoană nu are pe cineva care s-o adăpostească în secret. 

— Cine ar face așa ceva? 

Pentru o clipă, expresia de pe chipul Neguţătorului s-a schimbat, dar 
Yagrin nu și-a dat seama ce semnifica asta. 

— Nu știu prea multe, pe cuvânt. Lucrurile sunt în schimbare acum. 
Locurile mele obișnuite de vânzare au fost luate în colimator. Trebuie 
să găsesc alte căi pentru toate bunurile. Și nimeni nu mai vorbește. 
Informatorii mei obișnuiți nu mai scot o vorbă. 

O altă minciună. Yagrin a pufnit și l-a împins pe Des în perete. 

— Încă o minciună, și-o să te dezmembrez os cu os, înainte de-a te 
îngropa. 

Teme-te sau fii temut! Era atât de simplu. Nu-și alesese această viață, 
așa fusese crescut. 

— Îşi spun adevărul! Nimic nu mai e cum era. Chiar și clienții mei 
sunt agitaţi. Dacă n-aş fi fost la ananghie, nici n-aş fi acceptat să stau 


cu tine la masă, a spus Neguţătorul, privind în depărtare. Zvonurile 
legate de Sfera în schimbare îi neliniștesc pe toți. 

Yagrin s-a calmat puțin și a slăbit strânsoarea. 

— Ce fel de schimbare? 
— Am auzit că se înnegrește, ca și cum s-ar descompune din interior 
spre exterior. 

Yagrin s-a încruntat. 

— Ai văzut-o tu cu ochii tăi? 
— Nu știu dacă e adevărat, dar, dacă atât de mulți oameni cred asta, 
mai contează dacă e adevărat sau nu? 

Chipul lui Yagrin s-a întunecat. Aproape că-i venea să alerge chiar în 
acea clipă până la Casă și să vadă cum era Sfera. O imagine fidelă a ei 
se găsea în foaierul fiecărei Case, ca un memento al Pactului de 
Comisionare ce fusese încheiat cu secole în urmă. Nimeni nu știa unde 
se află Sfera adevărată. 

Fusese ceva nemaipomenit să vadă Sfera pentru prima dată, când se 
dusese cu tatăl lui în vizită la Casa acestuia, cu mult înainte ca el să se 
poată gândi la recrutare. Era atât de vie, cu interiorul strălucind de la 
particulele luminoase de Pulbere Solară, rotindu-se înainte și înapoi ca 
un glob de zăpadă. Simţise furnicături peste tot. Era mândru să știe că 
face parte din ceva atât de grandios și de special: Prestigiosul Ordin al 
Mărețelor Mistere. Magia. Magia pe care înaintașii lui știuseră s-o 
stăpânească. 

Dar asta se întâmplase înainte ca totul să se strice. Înainte să înceapă 
chinul lui de a-și arăta magia, care la el se produsese cu doi ani mai 
târziu față de cei de vârsta lui. După ce văzuse cât de furios era tatăl lui 
din cauza asta. După ce fusese supus rușinii. 

— Consideră că ţi-ai achitat datoria. 
— Cum... eu... 
— În seara asta, sunt generos. 

Yagrin l-a strâns ușor de umăr și s-a îndepărtat de el. Simțea cum 
sângele ce-i gonise prin vene lui Des începea să se domolească. Nu 
aflase informaţia de care avea nevoie. Dar Des nu știa nimic. În sinea 
lui, Yagrin era convins de asta. 

Dar cele spuse despre Sferă îl nelinișteau. Se tot gândea la cuvintele 
lui Des, în timp ce Neguţătorul străbătea mulțimea, îndreptându-se 
către ușă. Sfera putrezea din interior. Dacă interiorul Sferei ar începe să 
sângereze... S-a sprijinit de bar cu inima bătându-i tare în piept. Asta ar 
însemna sfârșitul oricărei magii. Cel puţin, în timpul vieţii lor. Ar 
dispărea toţi cei care o deţin. 

Yagrin s-a așezat pe un scaun la bar. Cum se putea întâmpla așa 
ceva? Ce sau cine era responsabil de asta? Doar cineva puternic o putea 
face. E] o putea face. Dar nu erau mulţi ca el, cu strămoși care să 


stăpânească magia atât de bine. S-a uitat după Felix, dar plecase. S-a 
rezemat în scaun și s-a gândit la Căciulița Roz și la toushana care-i 
curgea prin vene. Mirosul înțepător, de ars, pe care-l emana. Misiunea 
frăției Dragonilor era de a conserva și proteja magia cu orice preț. Dar 
misiunile lui nu erau însoțite de explicaţii. El primea doar ordine. S-a 
îndreptat de spate. Poate că era mai bine așa. Stăpâna sa ar fi spus că în 
misiunea lui nu conta să se simtă bine, ci să dea ascultare. Pentru 
binele tuturor. Acest gând ar fi trebuit să-i relaxeze umerii, să-i aline 
sentimentul de vinovăție. Dar n-a făcut-o. 

Indiferent ce se întâmpla cu Sfera, indiferent dacă era sau nu legat 
de Căciulița Roz, toate astea îl tulburau. 

A ridicat mâna ca să ceară ceva de băut, reflectând la situația grea în 
care se afla, la încercarea de-a o domoli pe Mama, de-a-i ascunde poate 
trădarea lui și de a-l evita și pe Marele Dragon. lar acum se întâmpla 
asta, N-ar fi trebuit să-i pese. Barmanul nici nu s-a uitat către el. Yagrin 
nu regreta deloc faptul că trișase la al Treilea Rit. Însă asta nu însemna 
că nu-i păsa dacă era prins. Dar luase acea hotărâre când o întâlnise pe 
Red. Nu voia să se înroleze cu totul. Văzuse ce însemna asta pentru 
familia lui. Voia să facă doar îndeajuns cât să poată supraviețui, să 
treacă neobservat. I-a făcut din nou semn barmanului. 

— Kiziloxer? l-a întrebat acesta, ștergându-și mâinile de prosopul pe 
care-l avea prins la brâu. 
— Apă. 
— OK. Îmi cer scuze, am văzut că mi-ai făcut semn și mai înainte. Am 
clienți puţini, dar foarte însetați. 
— Nicio problemă. 
— Apropo, Rikken, s-a prezentat barmanul. 
Era un tip masiv, cu barba scurtă și deasă, și părul arămiu. 
— Promoţia Slated '15. Casa Ambrose, a continuat el. 
N-a terminat stagiul. 
— Yagrin. Tocmai am absolvit. 

Rikken și-a încolăcit mâinile și a tras paharul, care s-a întins, 
crescând în înălțime. A strâns degetele și le-a frecat între ete, absorbind 
umiditatea din aer, și paharul s-a umplut cu apă, direct din vârful 
degetelor lui. 

— Cum se face că un Morfeolog complex a ajuns să lucreze într-un 
bar? l-a întrebat Yagrin și a luat paharul. 

Magia unui Morfeolog, chiar și în cea mai simplă formă, îi scăpase 
întotdeauna lui Yagrin. Îi luase mult să stăpânească magia de 
Anatomolog și de Audiolog, însă acestea îi erau mult mai potrivite. 

— Stră-străbunicul meu a deschis o cârciumă ca să ajute Ordinul și ł- 
au lăsat pe el să se ocupe de tot. Dar magia lui n-a fost îndeajuns de 
bună ca să poată fi folosită. Așa că a rămas la afaceri și s-a extins, 


deschizând un lanţ de localuri. După moartea lui, familia s-a săturat de 
toate cheltuielile pe care le implicau. Majoritatea au fost închise. În 
afară de ăsta. N-aveam nimic altceva în plan, așa că le-am spus că mă 
ocup eu de cârciumă. 

— Am înţeles, a spus Yagrin, arătând spre paharul de apă. Aș vrea să te 
văd făcând asta într-o noapte uscată, l-a tachinat el. 

Rikken a râs și a arătat către un dozator de apă obișnuit aflat în 
spatele lui. 

— Sunt acoperit. 

Era mult mai ușor pentru Yagrin să vorbească cu oameni pe care nu 
trebuia să-i amenințe. 

— Ce zici de zvonurile despre Sferă? Crezi că sunt adevărate? 

— Depinde cine întreabă. 

— Eu. 

— Tu sau Stăpâna ta? 

— Deci chiar știi ceva. 

Rikken a șters tejgheaua și a turnat de băut pentru mulțimea 
adunată la bar. Păreau a fi cu toții recruți. Cu ochi plin de strălucire și 
nerăbdare, cu diademele și măștile sclipind de parcă le-ar fi lustruit în 
fiecare seară. Yagrin se ferea de mulţime, cu gulerul ridicat, atent să-și 
ascundă fața. Erau șanse mici ca fata să se poată înscrie undeva cu acea 
otravă ce-i umplea venele. Cu toate acestea, ca să fie sigur, tânărul a 
căutat cu privirea un chip pistruiat cu ochi căprui, blânzi. 

Studenţii beau cu poftă din băuturile acidulate, iar el îi privea, 
ascuns în întuneric, în cel mai îndepărtat capăt al barului. Însă n-a 
văzut-o pe fată. S-a uitat la ceas, bătând din picior. În scurt timp, 
Mama avea să-l întrebe care e situaţia. 

— Uite care-i treaba, sunt doar fiul anonim al unuia care a ieșit din 
Ordin, a spus Rikken, întorcându-se cu mâinile pline de pahare. Nu 
vreau să am necazuri. Încerc să stau deoparte. Nu sunt unul dintre voi, 
tinerii fantastici. 

— Dar ai auzit... 

— Am auzit ceva demult, înainte ca ție să-ți crească păr pe piept, că 
una dintre Stăpâne a pus pariu că va găsi locul în care se află Sfera. 
Acum s-a înnegrit. Spune-mi tu ce crezi că înseamnă asta. 

Yagrin s-a lăsat pe spate în scaun, acea insinuare trăgându-l în jos ca 
o ancoră. Rikken credea că o Stăpână era de vină pentru putrezirea 
Sferei? N-avea niciun sens. Vieţile tor depindeau de Sferă. Cum spunea 
acea vorbă din bătrâni? Dacă Sfera dispare, orice Stăpână moare. 

Yagrin și-a terminat paharul cu apă, i-a mulțumit lui Rikken și a ieșit 
din bar. Nu-l interesau teoriile conspiraţioniste. Voia ceva palpabil. 
Măruntaiele îi bolboroseau, parcă îmbolnăvite, așa cum își imagina 
Sfera învolburată de fierea întunecată. 


S-a uitat din nou la ceas, strângându-și haina în jurul corpului. Dacă 
nu o găsea sau nu afla vreun zvon despre fata pistruiată, trebuia să se 
prezinte în fața Stăpânei cu mâna goală. L-a străbătut un fior. Nu putea 
s-o lase să-și dea seama că era, de fapt, un impostor. Și-a închipuit fața 
tatălui său schimonosită de dispreț la auzul secretului perfid al lui 
Yagrin. Oare l-ar fi apărat sau l-ar fi alungat și pe el ca pe orice 
trădător? În zarva din jur, a dat pe gât ce mai rămăsese pe fundul 
paharului. Nu era o întrebare. Știa răspunsul. 


PARTEA A DOUA 


NOUĂ 


Mă așez în genunchi pe bancheta de catifea, atentă să-mi țin capul 
plecat și, în același timp, s-o pot vedea cu coada ochiului pe bunica. 
Mă înrolez oficial. Sper din tot sufletul să nu fie o greșeală. 

Amfiteatrul e plin până la refuz de cei care urmează să-mi fie colegi, 
dar, în afară de inima care-mi bubuie în piept, nu se aude nicio 
răsuflare în timp ce Stăpâna Marionne îmi pune pe umeri roba aurie 
bogat ornamentată a Casei. Abby îmi face cu mâna din primul rând al 
rotondei. Încăperea mică, destinată venerării, aflată în aripa estică a 
domeniului, e construită din piatră, cu câteva elemente de lemn. 
Pereţii sunt acoperiți cu simboluri de inspirație solară, iar deasupra 
altarului lumina dimineții ne face cu ochiul prin ferestrele multicolore, 
ale căror imagini par să spună o poveste. 

— Stai pe călcâie, îmi spune bunica, apăsându-mă ușor pe ceafă. Roba 
trebuie să-ți acopere tot corpul în afară de cap. 

Îşi subțiază buzele nemulțumită. Oftează, iar Jordan se ridică și vine 
lângă ea. 

— Pot să fiu de ajutor, Stăpână? 
— Nu, eu... 
— O, Doamne, da, te rog, spune bunica. 

Își netezește părul, privind îngrijorată publicul. Jordan vine lângă 
mine și mi se taie respirația. Bunica se îndepărtează câţiva pași, 
adresându-se mulțimii din ce în ce mai numeroase. 

— Bagă mâinile în buzunarele robei, spune Jordan. 
— Chiar n-am nevoie de ajutor. 

Îl privesc, încercând din răsputeri să păstrez între noi o distanță cât 
mai mare, înainte ca toushana să-i confirme bănuielile și magia lui 
ucigătoare să mi se înfășoare în jurul gâtului. 

— Cred că mă descurc. 

— Mândria nu-și are locul aici. Apleacă-te în fața altarului Sola Sfenti 
și primește binecuvântarea cu demnitate. 

— Mândrie?! Crezi că... 

— Vă rog, faceți liniște, se aude la microfon vocea bunicii. Ceremonia 
începe imediat. 

Un clopot bate de trei ori și din depărtare răsună muzica. 

— Mâinile-n buzunare, imediat, spune el, șoptindu-mi aspru, iar eu 
strâng din dinți și îmi îndes mâinile în buzunarele catifelate ale robei. 

— La a douăsprezecea bătaie a clopotului, scoate mâinile din 
buzunare și ridică-ți palmele și ochii ca să-ți arăţi supunerea în fața 


Zeului Soare, îmi șoptește el, atât de aproape de mine, încât îi simt 
vorbele pe piele. 

Îmi arată ce să fac. 

— La semnalul Stăpânei, te ridici în picioare, adaugă el. 

Apoi se dă câţiva pași înapoi ca să-mi ofere spațiu. 

La a douăsprezecea bătaie mă ridic, așa cum a spus. Lumina pulsează 
prin unghiurile fațetate ale tavanului din sticlă boltit, reflectându-se în 
altarul de marmură de sub mine. Bunica se apropie de mine, ținând în 
mână o pensulă cu mâner de lemn. 

— Acum trebuie să alegi: mască sau diademă, îmi șoptește Jordan. 

— În ce îţi vei primi binecuvântarea? întreabă bunica. 

— Ăăă, în diademă. 

Jordan face ochii mari și rostește mut: stăpână. 

— Stăpână. 

Bunica înmoaie pensula într-un bol cu margine aurită, mișcându-l 
ușor înainte și înapoi. Mișcarea fină eliberează un nor de pulbere 
strălucitoare și încăperea se umple de exclamații șoptite. Mâna bunicii 
rămâne nemișcată până când pulberea se așază. 

— Pulberea Solară provine de la pietrele soarelui pe care Sola Sfenti le- 
a descoperit în vremurile străvechi, sursa oricărei magii, spune Jordan. 
Cea mai mică atingere a ei este sacră, fiecare grăunte, puternic. Îşi va 
ascuţi, concentra și trezi capacitatea de a ajunge la magie. 

Trag aer în piept, în timp ce pensula îmi atinge părul. 

— Cuvintele, spune bunica, cu roba fremătându-i la picioare în timp 
ce se mișcă în jurul nostru. Eşti gata? 

Încuviinţez din cap. 

— Fie ca eu să dovedesc că merit, Jordan îmi face semn să spun după 
el. Fie ca eu să mă dovedesc o recrută demnă. 

— Fie ca eu să dovedesc că merit. Fie ca eu să mă dovedesc o recrută 
demnă, rostesc în timp ce perii fini alunecă peste creștetul meu. 

— Încă o dată, repetă rugăciunea, din nou și din nou, până când 
începi să simți ceva. 

Rostesc acele cuvinte iar și iar, în timp ce bunica continuă să presare 
pulbere, privindu-mă cu nerăbdare. 

Pielea mă furnică, la început ușor, apoi din ce în ce mai tare, în tot 
corpul, atât de ascuțit, încât mă doare. 

— O simt. 

Zâmbetul luminează chipul bunicii în timp ce lasă pensula în bol. 

— Ridică-te și dă ochii cu Sola Sfenti, fiică a soarelui! Acum e timpul 
tău. 

Mă ridic în picioare, simțind greutatea mantiei pe umeri și a 
bijuteriilor Casei, de-a curmezișul pieptului. Îmi înalț fața către soare. 
Publicul aplaudă. Bunica mă îmbrățișează și mă sărută pe ambii obraji. 


— Te vei forma imediat, îmi spune, strângându-mă ușor de umeri. 
Simt că mi se face rău. Am făcut-o. Am pășit în lumea de care am 
fugit toată viața. 
Nu mai e cale de întoarcere. 


La scurt timp după ceremonia de înrolare, bunica îmi înmânează 
orarul și câteva rochii asemănătoare cu cele pe care mi le-a trimis în 
cameră aseară, îndemnându-mă să mă duc fără întârziere la primul 
meu curs. 

— Magia circulă mai bine prin sânge dacă te îmbraci așa, mi-a spus. 
De-acum încolo, aceasta e uniforma ta. 

Atingerea materialului fin încă mi se pare străină. Imediat după 
ceremonie, am simțit că rochia face parte din mine, amplificând 
zgomotul de fond cald al magiei pe care o simt sub piele. Mă uit în 
oglinda de deasupra comodei, dar nu pare să mai fie niciun fir de 
Pulbere în părul meu. 

— Mă voi forma..., murmur, atingându-mi scalpul cu degete 
tremurătoare și înfiorându-mă la gândul unei diademe care să-l 
străpungă. 

Îmi pun pe cap coronița de lemn și plec la curs. Pe coridoare, 
oamenii mă privesc insistent. Câţiva au măști pe față sau metale 
încrustate arcuindu-li-se în păr. Acomodarea la o nouă școală e ceva 
obișnuit pentru mine. Dar această... aici... cu numele înscris invizibil 
pe frunte, parcă îmi fuge pământul de sub picioare. Încerc să zâmbesc; 
uneori, e dezarmant. Spre ușurarea mea, cei care mă privesc îmi 
răspund la rândul lor cu un zâmbet. Mă voi acomoda. 

Coridorul se deschide în foaierul de la intrare, în care razele soarelui 
sclipesc prin ferestrele nesfârșite. Am nevoie de toată concentrarea de 
care sunt capabilă pentru a nu rămâne cu gura căscată în fața Sferei 
care se rotește în antreul grandios ca un soare înnegrit, materia 
vălurindu-se furioasă sub suprafața de sticlă ca niște valuri 
amenințătoare în timpul unei furtuni. Punctele de pe suprafața ei 
sclipesc ca o noapte înstelată. Mă apropii de una dintre particule și 
degetele mele străpung iluzia. Apoi se transformă, extinzându-se într-o 
rețea formată din ceea ce-ar trebui să fie sute de nume scrise cu litere 
atât de mici, încât abia dacă le pot descifra. Privesc uimită 
multitudinea de nume ale membrilor înscrise pe suprafața Sferei, după 
care îmi îndrept din nou atenţia către hartă. 

Pare să existe un traseu către sala de curs a lui Dexler care nu 
implică trecerea printr-un coridor ascuns. Dexler, Cultivatoarea ce mi-a 
fost desemnată, va fi ca un fel de meditatoare sau sfătuitoare, mi-a 
explicat bunica. Toată lumea are la dispoziție două Sezoane pentru a 
lucra în propriul ritm, sub îndrumarea unui Cultivator, și se poate 


înscrie pentru trecerea celui de-al Treilea Rit când se simte pregătit. 
Unora le ia câteva luni, altora, ani, ca în cazul lui Abby. Mulți nu 
reușesc să ajungă niciodată acolo. 

Sala lui Dexler se află de cealaltă parte a foaierului, pe Coridorul 
Apusului, în Aripa de Nord. Măcar în această încăpere va exista o 
persoană pe care s-o știu cât de cât. 

Ușile se deschid. Le ating și-mi rămâne pe mâini un reziduu prăfos, 
Pășesc înăuntru. 

Dar, de fapt, mă aflu afară. 

Aerul proaspăt e încărcat cu miros de gardenii, iar adierea ușoară mă 
liniștește. Domeniul străjuiește în spatele meu ca o mamă grijulie, iar 
ceața se odihnește pe întinderea verde din depărtare. În soarele 
amiezii, echipe de peisagiști îngrijesc grădinile, tund iarba și cizelează 
forma tufișurilor trecându-și mâinile pe deasupra lor. Mă îndrept 
grăbită către clasa improvizată în mijlocul a ceea ce pare a fi o grădină 
mică închisă între pereți de vegetație, în care coloane de piatră sunt 
pupitre și trunchiuri de copaci, scaune. Dexler își țese magia în jurul 
unei bucățele de scoarță care se face din ce în ce mai mică, în timp ce 
toți ceilalți o privesc cu ochi mari. 

— Bun, spune ea, făcându-mi semn să mă apropii. Mi-era teamă că 
intrarea te va încurca. Vino, ia loc! Abia am început. 

Mă așez în bancă lângă blonda tunsă scurt și trag aer adânc în piept. 
La curs participă recruți în robe ca a mea și alții în șalvari. Mai sunt trei 
fără diademe și cel puţin unul fără mască. Cine știe de când sunt aici, 
dar măcar nu sunt singura care trebuie să se formeze. 

— Așa... unde rămăseserăm? A, da. 

Dexler ia bucăţica de scoarță cu ambele mâini. Acum e atât de mică, 
încât trebuie să mijesc ochii ca s-o văd. Dexler o acoperă cu palmele și 
o ridică spre cer. Inelul ei, astăzi cu o piatră de un albastru-închis, 
strălucește în soare. 

— De la o ființă vie către altă ființă vie. 

Își deschide palmele și dintre degetele ei își ia zborul un pui de 
pasăre. 

Tuturor li se taie respirația. 

— Practica de azi este despre Calea Naturală către Schimbare, o 
ramură a magiei Anatomologului. Și o dovadă a faptului că orice tip de 
magie are un preţ. 

Puiul abia ieșit din ou bate din aripi, iar acestea se fac din ce în ce 
mai mari, pe măsură ce se maturizează, devenind sub ochii mei o 
pasăre adultă. 

— Parte din misiunea voastră este să estimaţi acel preţ. 

Aripile păsării devin cenușii la vârfuri. Apoi se franjurează, 
deteriorate parcă de vârstă. Începe să coboare, încercând să planeze, 


dar în cele din urmă se prăbușește la pământ. 
— O să..., încerc să spun și îmi mușc pumnul. 

Pasărea cade în iarbă. Cineva scâncește. Dexler ne strânge pe toți în 
jurul bietei făpturi. Întoarce pe-o parte pasărea moartă, în timp ce pe 
feţele tuturor se citește groaza. 

— Trebuie să știți care este prețul misterelor pe care le făuriți, altfel 
veţi ajunge să plătiţi un preț la care nici nu vă așteptați. 

în timp ce ne întoarcem la locurile noastre, mă străbate un fior. 

— Pentru început, Electus, care este misiunea voastră? 

Se uită la mine. 

— Să scoatem la iveală magia cuiva, răspund, de data asta pregătită, în 
același timp cu cei care nu s-au format încă. 
— Roditor este sângele celui ales. 

Cuvintele mă străbat ca un curent de gheață. Toushana tremură. Stai 
liniştită, o implor. Te rog! 

Primus și Secundus își completează recitările și îi privesc pe cei care 
nu s-au format încă, încercând să-mi dau seama ce fac. Cineva mă 
surprinde uitându-mă și mă străduiesc s-o privesc în ochi. Mă măsoară 
din cap până-n picioare, în timp ce Dexler prezintă monoton 
activităţile zilei. Își coboară umerii. Își ridică bărbia. Cunosc acea 
expresie. Nu vrea să aibă de-a face cu mine. 

Îmi vine să mă fac mică pe scaunul meu, dar încerc să rezist și mă 
concentrez asupra lui Dexler. 

— Astăzi vom lucra cu un alt kor, spune ea, arătând către soare. De 
unde și această nouă sală de curs. Magia unui Anatomolog presupune 
înțelegerea felului în care organismele funcționează, se dezvoltă și se 
transformă în mod natural. Organisme similare vor avea structuri 
anatomice similare, fiind astfel mai ușor de transformat. Schimbarea de 
la o persoană la alta este mult mai ușoară. Dar noi suntem mai buni 
decât majoritatea, noi nu ne mulțumim cu puțin, nu-i așa? 

— Poftim! 

Fata blondă de lângă mine îmi dă un creion și un caiet. 

— Mulţumesc. 

— Shelby... Duncan, spune ea, întinzându-mi mâna, în timp ce în 
ochii azurii îi licăreşte o întrebare. 

— Bună! 

Dăm mâna. 

— Secundus, a cincea în descendența mea, candidat Anatomolog. 

În minte îmi revine imaginea lui Nigel Hammond transformându-se 
în Dragonul care mă urmărește. 

— Îţi poţi modifica fața. 

— Sigur, dacă aș fi la nivel elementar. Dar cu exerciţiu și un strop din 
sângele lor, pot imita și vocea și personalitatea. Pot deveni oricine. 


Până acum aproape că am stăpânit o persoană. Mai am de exersat la 
partea cu animale. 

— Dacă ești Secundus, înseamnă c-o știi pe Abby, colega mea de 
cameră. 

— Da, Sezonul trecut am fost amândouă aici. Ar trebui să terminăm 
împreună, spune, în timp ce face un balon din gumă de mestecat pe 
care îl sparge cu zgomot. Asta, desigur, dacă reușește să se adune. 

— Quell Ma... 

— Marionne, știu. Toată lumea știe. 

Obrajii îmi ard la auzul acelor cuvinte, un sentiment necunoscut. 
Sunt obișnuită să se vorbească despre mine. Dar curbura buzelor ei și 
faptul că nu-mi zâmbește atât de fals de această dată mă fac să-mi fie 
greu s-o privesc în ochi. Are pe cap o diademă groasă, cu pietre de un 
albastru-pal, la fel ca al ochilor ei. Diadema lui Abby e mult mai mică 
decât a lui Shelby. Dar ceva îmi spune că la Shelby totul este grandios. 

Spune ceva. Nu te purta ciudat. 

— Mă bucur să te cunosc. 

Face din nou un balon din guma de mestecat și îl sparge. 

— Și eu. 

— Te superi dacă îmi spui cum funcționează formarea? o întreb, 
arătând spre propriul creștet. 

Își îndreaptă umerii semeață, de parcă n-ar fi fost oricum dureros de 
evident că sunt nouă. Marionne doar cu numele, bunica a avut 
dreptate. Dar o să-i dovedesc că nu e așa. 

— Mai am multe de recuperat, continui, încercând să rostesc 
cuvintele cu mai multă fermitate. Mama n-a făcut nimic din toate 
acestea, așa că totul e nou pentru mine. 

— Evident, 

Se apleacă să șoptească ceva, în timp de Dexler se plimbă printre 
alei, explicând ceva ce sunt sigură că ar trebui să ascult. Dar nu mă pot 
împiedica s-o ascult mai degrabă pe Shelby. 

— Formarea este cel mai simplu Rit dacă magia este puternică în 
descendența ta, ceea ce în cazul tău este, fireşte. 

Nu-mi pot ascunde un zâmbet. E tentant să cred că aș putea fi o 
membră a acestui Ordin, o păstrătoare a ceea ce bunica numește cele 
mai mari mistere ale acestei lumi. 

— Continuă! 

— Formarea are loc prin folosirea unei magii puternice într-o perioadă 
scurtă. Pentru că magia... 

— Devine mai puternică pe măsură ce o folosim, îmi amintesc. 

— Da, și în următoarele câteva zile o vei folosi întreaga zi. 


Desăvârșirea Primului Rit dovedește că magia ta e îndeajuns de 


puternică pentru a servi Ordinului. Nu trebuie să trudești. Îți va lua 
câteva zile, cel mult. 
— Înţeleg. Mulţumesc. 

Dacă folosirea magiei e ceea ce mă va ajuta să mă formez, atunci 
asta trebuie să fac: să folosesc magia. 

— Sunteţi gata? răsună glasul lui Dexler, în mâna căreia înflorește 
ceva verde. 

Ne dă tuturor mănunchiuri de iarbă și borcănele cu pământ. 

— Transfigurați aceste obiecte într-o floare de leandru! Aduceţi-o pe 
biroul meu până la sfârșitul orei! 

Toţi cei din jurul meu par să știe ce se petrece, inclusiv Shelby, așa că 
îi urmez exemplul. Torn pământul pe piatra din fața mea și aranjez 
firele de iarbă în jurul ei. 

— N-am prins ce-a spus. Trebuie să fac să crească o floare de leandru? 
— Priveşte, spune Shelby, arătându-mi o sămânță, Calea naturală de 
transformare este de la sămânță la floare. Dar magia stăpânește 
nenaturalul. 

Se întoarce către cele două ingrediente din fața ei. Cum să se 
transforme într-o floare? O privesc cu atenție, hotărâtă să nu-mi scape 
nimic. Shelby trasează cercuri în iarbă, cu o expresie dintr-odată foarte 
concentrată. Aerul din jurul degetelor ei freamătă și iarba se topește în 
pământ. Apoi trage ușor în sus de grămăjoara de pământ. Din ea răsare 
o floare albă. 

— Uau! Ai făcut iarba să acționeze ca o sămânță? 
— Exact. Relaxează-te! Durează puțin să recuperezi totul. 

Un zâmbet îi încrețește ochii și mă așez puţin mai confortabil pe 
locul meu. Îi mulțumesc și o las să-și continue munca, apoi netezesc 
din nou grămăjoara mea de pământ. 

Degetele îmi tresar, străbătute de un fior brusc, pe care încerc să-l 
îndepărtez, să-mi potolesc toushana. Căldură. Mă concentrez pe toate 
elementele fierbinți din mine. În stomac, o încordare se aprinde ca o 
flacără și îmi imaginez cum crește. Căldura îmi cuprinde întregul trup 
într-o suflare neașteptată și mă simt străbătută de nenumărate 
particule înțepătoare. Mă concentrez să transform iarba, s-o fac să 
acționeze ca o sămânță, simțindu-i prospețimea în vârful degetelor. 
Aerul din jurul mâinii mele freamătă și firele verzi se topesc. 

De entuziasm, inima îmi tresare în piept. lau între două degete 
puţin pământ și mugurul unei tulpini mă gâdilă. Trag de el și, dintr- 
odată, totul în jurul meu se răcește, alungând magia ce se învolbura în 
mine. Îmi ascund mâinile între genunchi. Pe piatra din fața mea se află 
o mică tentativă de floare. Inspir adânc pe nas și expir pe gură, până 
când răceala din degete dispare. 


— Nu-i rău, domnişoară Marionne, spune Dexler, apropiindu-se de 
mine. 

— Mulţumesc. M-a ajutat Shelby. 

— Acum, din nou, împreună cu mine! 

Dexler își pune mâna pe umărul meu și repetăm lecţia de câteva ori, 
magia ei susținând-o pe-a mea, până când fac să răsară din pământ o 
floare mult mai mare. Când se îndepărtează de mine, se clatină. 

— Cultivatoare Dexler, sunteți bine? 

O sprijin, ajutând-o să-și recapete echilibrul. 

— Sunt bine, stai liniștită. Orice magie are un preț. Cel pe care îl 
plătesc Cultivatorii este destul de mare. 

Scoate dintr-o cutie un inel cu o piatră transparentă, și-l pune pe 
deget și suflă deasupra lui. 

— Acum, trebuie să continui tot așa. Te vei forma imediat, spune ea și 
apoi se întoarce către Shelby ca să-i evalueze munca. 

— Impecabil ca de obicei, domnişoară Duncan. Un extraordinar simț 
tactil și o rugă viguroasă. 

Întoarce inelul de pe deget. 

— La fel și abilitatea ta de a-i învăța pe ceilalți. Te-ai gândit vreodată 
să te dedici muncii de Cultivatoare? 
— De fapt, eu și Stăpâna... 

Shelby se îmbujorează, iar cuvintele ei se pierd în depărtare în timp 
ce exersez. Până la sfârșitul orei, reușesc să fac să răsară trei flori din 
pământ, dar niciuna cu tulpină și frunze întregi. 

— Nu-i rău pentru prima ta zi, spune Shelby, în timp ce-și pune 
lucrurile în rucsac. 
— Mulţumesc. 

Îmi dau o șuviță după ureche, simțind că îmi este puțin mai ușor să- 

i privesc în ochi pe ceilalți. Poate că voi reuși. 


ZECE 


După un prânz rapid, pe care îl iau singură în camera mea, și o 
scurtă perioadă de studiu, mă grăbesc către următorul curs. În timp ce 
intru la Etichetă în Marea Sală de Bal, îmi îndes mâinile în buzunare. 
Sunt mai puțini cursanți decât la ora precedentă și nu pare că aici ne 
vom folosi prea mult de magie. Sala se înalță într-un tavan boltit. La 
ferestrele înguste atârnă draperii grele ce coboară până la podeaua 
lustruită. În mijlocul sălii sunt mese lungi, cu fețe de masă ce le 
acoperă până jos, și scaune cu speteaza înaltă pe toate laturile. Pășesc 
înăuntru, hotărâtă să mă descurc la fel de bine ca la ora lui Dexler. Ar 
trebui să reușesc să mănânc „cum trebuie“, chiar dacă trebuie să 
folosesc mult prea multe linguri. 

Toate capetele se întorc spre mine, dar, cu ochii în pământ, îmi 
găsesc numele pe un cartonaș așezat pe un teanc de farfurii cu margine 
aurită. Nimeni nu e așezat, așa că îmi fac loc în mica adunare. 

Niciun chip cunoscut printre cele zece, douăsprezece persoane de 
acolo. Nici Shelby, nici Abby. 

— Îmi cer scuze, spune cineva, încercând să se strecoare într-un colp 
din spatele încăperii, departe de cele câteva grupuri zgomotoase. 

Este una dintre fetele de la ora lui Dexler. Nici ea nu s-a format 
încă. 

— Tu ești Marionne, nu? 

Acea Marionne. 

Toushana pulsează în mine, accentuându-mi nesiguranța. De parcă 
ar ști că simpla idee de a mă afla în această lume este absurdă. La auzul 
numelui meu de familie, mai multe capete se întorc către noi și mă 
lupt cu impulsul de a privi în jos, de a mă face nevăzută. Mă străduiesc 
să ridic capul. Nu mai ești invizibilă. 

— Da, răspund, 

Cuvintele mi se par străine, dar mă oblig să le rostesc. Sunt o 
Marionne. Eu și bunica avem același sânge. Îmi încleștez degetele la 
spate, sperând ca purtarea mea să pară normală, să nu trezească 
bănuieli. 

— Rose, se prezintă fata cu o expresie parcă umbrită de ceva. E o 
povară greu de dus, nu? 

— Da. De cât timp ești aici? 

— De la sfârșitul Sezonului trecut, dar era prea târziu să fac într-adevăr 
ceva. 

Shelby și Abby se exprimaseră în așa fel încât lucrurile păreau să se 
întâmple rapid pentru toată lumea. Probabil că Rose mi-a citit 


gândurile, pentru că pe faţă îi apare acum iritarea. 

— Cum te-ai descurcat cu floarea de leandru? am întrebat-o, 
încercând să schimb subiectul. 

La ora lui Dexler păruse mult mai sigură pe ea decât mă simţisem 
eu. 

— Am reușit să fac să răsară o frunză. Dar nicio floare. 

— Am înţeles că e nevoie de exercițiu. 

— Sper că așa e, a spus zâmbind și răsuflând apoi ușurată. Tu ai... Ai 
auzit — întreruperea m-a luat prin surprindere — cât de frumos a fost 
la Recepţia la Lumina Lunii? m-a întrebat apoi, trăgând de firele din 
broderie. S-a ținut la Wexton Regency. În New York, ştii? 

— Ää... nu. 

— Balul care deschide Sezonul este mereu de neuitat, dar am auzit că 
anul acesta a fost decadent. Toţi cei care s-au alăturat Ordinului 
Sezonul trecut au fost invitați să înceapă fulminant, să-și frece coatele 
de cei din înalta societate. 

Pe buze îi apare un zâmbet firav care dispare repede. 

— Părinţii mei au fost acolo. Și sora mea. Dar, bineînțeles, eu n-am 
putut participa, nu încă. Tot insistă să-mi găsesc un bărbat respectabil 
în Ordin. Dacă ai în tine magia, trebuie să te căsătorești cu cineva care 
are în el magia, știi? spune ea pe un ton ironic. 

— Da? 

Doar atât pot rosti. 

— Dar cum ar trebui să pot face asta dacă nu reușesc să fac să-mi 
crească din cap chestia aia? continuă ea pe un ton plin de frustrare. 

— Sunt sigură că te vei forma și vei fi invitată foarte curând, îi 
răspund, oferindu-i cel mai cald zâmbet de care sunt în stare în situații 
stânjenitoare. 

Oftează nemulțumită. 

— Oricum, mă bucur să te cunosc, spune și se îndepărtează de mine, 
iar eu răsuflu ușurată. 

Ușile sălii de bal se deschid și intră un domn îmbrăcat într-un 
costum elegant, cu un sacou scurt, împodobit la spate cu pliuri lungi. 
La gât are o cravată neagră lată. 

— Cultivator Plume, rostesc într-un glas cei prezenți, făcând 
reverențe. 

Le urmez exemplul și mă duc mai în față să pot auzi mai bine. 

— Bună ziua! 

Piume gesticulează amplu, apoi își înclină silueta subțire, deșirată. 
Pare să se miște ușor ca aerul, plutind mai aproape de noi, cu fiecare 
pas perfect echilibrat. Legănarea șoldurilor sale face ca mersul mamei 
să pară extrem de rigid. Este întruchiparea eleganței. 

— Se pare că lipsesc câțiva, nu? 


Cu mâinile în șold, măsoară din priviri grupul din fața sa, apoi se 
uită la ceas exact în momentul în care ușile din spatele lui se deschid 
din nou. 

— Bun! Vă rog să vă găsiți numele și să luaţi loc. 

Mă îndrept repede către locul etichetat „Marionne“. Dar 
încremenesc în clipa în care o față îmi intră în raza vizuală și-mi dau 
seama că Jordan e unul dintre întârziații la care făcuse referire Plume. 
Mă reazem de speteaza scaunului. De ce se află aici? Nu e îmbrăcat în 
pantaloni obișnuiți și într-o cămașă, ca toți ceilalți, ci într-un 
smoching ca al lui Plume. Unul dintre avantajele de a fi absolvent, 
bănuiesc. 

Traversează încăperea alături de alți doi tineri cu diademe 
impunătoare. Are umerii lați, abdomenul plat, iar cei adunați îl 
întâmpină cu şoapte și zâmbete servile. Nu-mi dau seama dacă le 
observă. Ochii lui se opresc asupra mea de parcă mi-ar putea auzi 
gândurile și simți panica de la zeci de metri depărtare. Încerc să-mi 
alung șocul de pe chip și să mă uit în farfuria din fața mea, 
inventariind ridicol de numeroasele tacâmuri și pahare. Sunt atât de 
multe farfurii! 

— Bună ziua, domnișoară Marionne! 

Scaunul de lângă mine este tras în spate și simt prezența lui Jordan, 
Fac greșeala de-a mă uita la el. Maxilarul sculptat i se încordează, 
evidenţiindu-i înălțimile dăltuite de sub ochi. Gropiţele din obraji îi 
îmblânzesc expresia aspră. 

— Acum îmi poți da un răspuns? Dimineaţă nu părea să fie momentul 
potrivit. 

— Și acum este? Încerc să mă concentrez. Dar nu pot dacă tu... 

— Dacă eu... 

Ridică sprâncenele și insistența din privirea lui mă face să-mi întorc 
capul spre el și să-l privesc în ochi. 

— Dacă pui întrebări. 

Încă nu aveam nicio explicație pentru faptul că puteam vedea prin 
mantia sa. Sub privirea lui insistentă, toushana începe să vibreze. Îmi 
încălzesc mâinile între genunchi, observând câteva priviri curioase. 

— E frig, spun. 

Arăt ridicol, mai ales aici. Ca o lână aspră lângă o mătase fină. 
Jordan mă privește cu ochii mijiţi și îmi încleștez mâinile de marginea 
scaunului. 

Piume bate din palme, grăbindu-i pe cei cărora le ia prea mult să-și 
găsească locurile. Apoi ridică paharul spre toți cei adunați acolo și 
întreaga încăpere amuţește. 

— Porcii nu sunt acceptați aici decât pe platouri. 


Când începe ora, slăbesc strânsoarea degetelor, recunoscătoare să mă 
pot uita la oricine în afară de Jordan. 

— Astăzi văd că avem printre noi câțiva Electus. Așa că voi face o 
scurtă recapitulare. Va trebui să faceţi eforturi ca să recuperați. 

Se uită la mine și la Rose, așezată de cealaltă parte a mesei. Tresare, 
auzindu-l pe Plume adresându-ni-se direct. Și ea e foarte încordată și, 
deși are cu totul alt motiv, e liniștitor să știu că nu sunt singura epavă 
emoțională de-aici. 

— Uitaţi-vă la persoana din dreapta voastră! ne ordonă Plume. 

Rose se uită la cineva care a intrat odată cu Jordan. 

— Dacă aveți întrebări, vă va ajuta să ţineţi pasul, continuă Plume. 

Când îl privesc pe Jordan a doua oară, îmi dau voie să-l studiez pe 
îndelete. Astăzi, ochii lui sunt mai închiși la culoare ca de obicei, mai 
degrabă albaștri decât verzi. Așa îmi imaginez că arată marea într-o zi 
înnorată. Mă privește în timp ce-l privesc, la început coborând ochii, 
apoi ridicându-i deasupra capului meu, acolo unde am fost însemnată. 
Se uită în ochii mei. Simt nevoia să-mi feresc privirea, dar îmi țin capul 
nemișcat, așa cum ne-a instruit Plume. Nu-mi permit să fac ceva 
greșit. 

Jordan se uită la mine ca și cum ar vedea prin mine, privirile noastre 
dansează una în jurul celeilalte, iar înăuntrul meu simt ceva straniu. 
Sper că suntem aproape de sfârșit. Dar Plume continuă să vorbească 
despre faptul că a trece cu bine de debut nu este un act individual. 
Despre faptul că avem nevoie de ajutor și trebuie să-l cerem. 

— Când ai emoții, ţi se încrețește nasul, spune Jordan, bucurându-se 
de neliniștea pe care o simt când îl privesc. 

Plume merge prin încăpere, oprindu-se din când în când să aranjeze 
câte o furculiță sau farfurie puțin mișcate de la locul lor. 

— Râzi de mine. 

— Doar... observ. 

— Neliniștea mea îţi stârnește curiozitatea, mă încrunt. 
— Lipsa de sinceritate, cu atât mai mult. 

Se reazemă în scaun cu o expresie atotștiutoare, iar eu simt cum în 
gât îmi bolboroseşte fierea. Mă îndepărtez de el cât de mult pot. 

Plume se oprește în spatele nostru. 

— La fel ca poziția în această Casă, locul la masa mea se câștigă cu 
greu, spune el. 

Apoi înconjoară masa și se oprește în spatele lui Rose, punând 
mâinile pe spătarul scaunului ei. Lui Rose aproape că-i ies ochii din 
cap. În mod normal, aș încerca să-i transmit o încurajare mută, dar mă 
lupt cu propria mea criză. 

— Așa cum spunea mama, continuă Plume, dacă nu suporţi căldura, 
ieși din bucătăria mea. Standardele nu scad, vă ridicaţi la nivelul lor 


sau plecați. Unii dintre voi vor refuza eticheta, de parcă magia e 
singurul lucru care necesită exerciţiu. Și veți fi trimiși acasă. Cei care 
vor repeta așezarea tacâmurilor la masă și felurile de mâncare până 
când vor ajunge să vă bântuie visele, cei care își vor însuși postura 
corectă până în punctul în care îi va durea spatele când se vor întinde 
în pat, cei care vor dansa până când tălpile li se vor umple de răni, 
aceia vor avea privilegiul de a rămâne. 

Își ridică bărbia. 

— Misiunea mea nu este să vă țin aici. 

Conversaţiile umplu încăperea și scaunele hârșie podeaua, 
apropiindu-se de masă, în timp ce toată lumea meditează la cele spuse 
de Plume. 

— Dă oameni afară, bâigui, încercând să mă așez cât mai bine în 
scaunul pompos. 

De data asta, Jordan nu spune nimic. 

— Stăpâna mi-a încredințat misiunea de a vă pregăti să puteți sta la 
masă cu regii. Să aveți o postură regală. Nu veţi face de râs această Casă. 
Și nu mă veţi face de râs pe mine! 

Plume se uită la mine, apoi la Rose. Masa este o tapiserie de expresii, 
de la cele mai apatice la cele mai îngrozite. 

— Acestea fiind spuse, să trecem la cursul de azi, bate din palme 
Plume. Servitori, aduceţi cuţitele! 

Deja avem pe masă cel puţin câte două de persoană. Plus unul mic, 
prea bont ca să taie ceva. Avem nevoie de mai multe? 

Ușile batante de pe latura cea mai îndepărtată a sălii se deschid și o 
armată de servitori mărșăluiește spre noi. Cei mai mulți dintre ei țin 
tăvi cu hors d'oeuvre, dar câțiva au în mână mănunchiuri de cuțite 
scurte și subțiri ca niște bisturie. Mă uit la Jordan, ajutorul meu astăzi, 
și deschid gura să spun ceva. Dar mă răzgândesc. 

— Ai o întrebare, spune el, foindu-se în scaun, atent să-și păstreze 
postura dreaptă. 

— Nu, niciuna. 

După ce Plume își ia șervetul, Jordan îl pune pe al lui în poală cu un 
gest delicat ca o lebădă pe gheaţă, controlat, elegant. Ridică din 
sprâncene, lansându-mi provocarea. 

— Crezi că nu pot face faţă. 

Îmi mușc limba prea târziu. Ultimul lucru de care am nevoie e și 
mai multă atenție din partea lui. Capul jos. Gura închisă. Ăsta era planul. 

Jordan se apleacă spre mine. 

— Dacă motivul pentru care ești aici este cel pe care îl spui, atunci nu 
contează ce cred eu, îmi spune încet ca numai eu să-l pot auzi. 

Cuvintele lui acționează asupra mea ca o ghilotină. Închid ochii, 
încercând să mă liniștesc. Dar nu pot vedea decât privirea lui 


pătrunzătoare. Felul în care încearcă să vadă prin mine. 

— Alții folosesc amestecuri din prafuri, dar mantia e imperceptibilă, 
Ai o explicaţie pentru faptul că ai văzut prin mantia mea? mă întreabă, 
rupând tăcerea, în timp ce ia cu furculița aperitivele rumenite. 

Nu-l pot ignora cu totul, ar deveni și mai bănuitor. 

— Nu, nu am. 

Își încleștează maxilarul. Dar, înainte să poată deschide gura, un 
servitor cu un cuţit în mână mă înghiontește să mă aplec în față. 

— Ce încerci să...? 

ÎI privesc şocată în timp ce prinde de scaunul meu un cuțit cu vârful 
îndreptat spre mine. Jordan privește gânditor. 

— Gata, domnișoară. 

Servitorul trece la următorul scaun, fără să se oprească la al lui 
Jordan. 

Mă las pe spate puţin cam mult și simt in coloana vertebrală vârful 
ascuțit. Pufnesc frustrată, respirația accelerată spunând un secret pe 
care aș fi vrut să-l păstrez: sunt îngrozită să nu greşesc. Și Jordan știe 
asta. 

Mă îndrept de spate și mă înclin puțin în față. Lama cuțitului e 
acolo, dar nu o mai simt și, dacă-mi țin spatele drept, nu mă atinge. 
Ăsta e scopul ei. Îmi fixez privirea înainte, ignorând înnegurarea de pe 
chipul lui Jordan. Mă gândesc la mama care, dintr-un motiv sau altul, 
întârzie să vină aici. Când bunica va lua legătura cu ea, voi putea să-i 
dau vești bune despre evoluția mea aici. Nu voi eșua. Miza e prea mare. 

Restul cursului constă în încă șase seturi de instrucțiuni despre orice, 
de la cum să duci mâncarea la gură la cum să răsucești salata în jurul 
furculiței, cum să sorbi supa de pe marginea lingurii și chiar cât de 
mult să mesteci. Jordan, ale cărui mișcări sunt toate grațioase și 
perfecte, mă priveşte din când în când fără să spună nimic. Mâinile mă 
dor, dar încă nu sunt reci. Cel puțin toushana se poartă frumos. 

În cele din urmă, un servitor ia desertul de pe masă; spatele îmi 
zvâcneşte de durere, dar stau dreaptă. 

— Şi ultimul fel: pară poșată în reducție de vin roșu. 

Piume le face semn servitorilor să se întoarcă. 

Mi se pune în față încă o farfurie, dar simt că nu mai pot înghiți 
absolut nimic. Și nu pentru că aș fi sătulă, ci pentru că stomacul mi se 
strânge de neliniște din cauza felului în care Jordan se uită la mine de 
fiecare dată când ridic ochii spre el. Nimeni altcineva nu-i atrage 
atenția în același fel. 

Îmi desprind mâna încleștată pe scaun și o întind către fruct, dar un 
fior înghețat îmi străpunge degetele. Îmi retrag din nou mâna. Te rog! 
Nu aici. Printr-un nesperat dar al universului, răceala chiar dispare. 


Privirea încruntată a lui Rose mă neliniștește. Îi zâmbesc, și asta pare 
s-o îmbuneze. Aproape că sunt tentată să mă relaxez. Aproape. 

— Doar n-ai de gând să mănânci cu mâna, nu? mă întreabă Jordan. 

— Sigur că nu. 

Ba da... asta intenționam. După ce scap de tremurul glaciar, pun 
furculița lângă farfurie, dar el încă mă privește insistent. Nu va sta 
lângă tine pentru totdeauna. Mănâncă nenorocita asta de pară și pleacă de- 
aici. 

— Luaţi felii subțiri, una câte una. 

Plume se mișcă prin încăpere, aranjând mâini și încurajându-i cu 
magia lui pe ceilalți să-și păstreze postura perfect dreaptă. Iau cuțitul. 

— Încheietura mâinii trebuie să se încline foarte puțin și trebuie să 
ţineţi arătătorul în partea de sus a mânerului. 

Îmi rotesc mâna deasupra farfuriei, până reușesc să găsesc poziția 
corectă, 

— Secundus, ar trebui să vă ajutați colegii fără ca aceştia să vă roage, i 
se adresează el uneia dintre fetele care au ajuns mai târziu, odată cu 
Jordan. 

Aceasta vorbeşte cu altcineva în timp ce Rose ține cuțitul cu ambele 
mâini deasupra farfuriei, ca pe o sabie. Mă încordez și mă uit la ușă, 
după aceea la ceas, picături de sudoare alunecându-mi pe gât în timp 
ce durerea revine și îmi cuprinde brațele, apoi palmele. 

Apuc cuțitul cu o voință de fier, dar în oase am o durere ascuțită. Îl 
las jos. Clanc. Toate capetele se întorc către mine. Zâmbesc timid și 
ceilalți revin la conversațiile lor. Mă fac de râs. Îmi frec mâinile viguros, 
încercând să produc puţină căldură, și durerea se domolește. 

Încă o dată. Apuc cuțitul, Jordan mă privește atent, Își ţine cuțitul cu 
un gest elegant, cu un deget odihnindu-se pe mâner, de parcă o pasăre 
i s-ar fi urcat pe vârful degetului. 

— Mai jos, spune, arătându-mi unghiul corect. 

Nu-mi dau seama dacă vrea să mă ajute sau o face doar pentru că așa 
a spus Plume. 

— Îndoi prea mult încheietura. 

Îmi relaxez brațul, apăs vârful cuțitului în pară și o tai pe jumătate, 
dar brusc îmi simt degetele grele, fără vlagă. 

Toushana îmi joacă feste; ia forma unei zvâcniri dureroase în mână. 
Las jos cuțitul, înainte de-a putea intra în reacție cu metalul. Cuţitul se 
lovește de farfurie și jur că răsună mai tare decât niște cinele. 

În jurul meu se face liniște. Inima îmi bubuie în piept, sângele mi se 
adună în urechi. 

Toushana mă arde cu o flacără din ce în ce mai înghețată. 

Îmi încleștez degetele. 


Până și ferestrele par să strălucească sentențios. Îngrozit, Piume își 
duce mâna la piept. 

— Domnișoară Marionne. Nu puteți face asta! se răstește la mine. 

Cineva pufneşte în râs. 

— Îmi... îmi pare rău, vă rog să mă scuzați. 

Mă îndepărtez de masă și încerc să mă ridic în picioare, dar agăț fața 
de masă și trag tot ce e pe ea. 

— O, Doamne! 

Paharele se răstoarnă și întreaga masă e inundată de apă cu gheaţă și 
ceai îndulcit. 

Paharul meu alunecă spre marginea mesei. Mă întind după el, dar 
imediat îmi dau seama că nu pot atinge nimic cât timp am sângele 
rece. Îmi retrag mâna și paharul cade de pe masă, făcându-se țăndări 
pe podea. Jordan se ridică rapid de pe scaun, dar nu reușește să se 
ferească. E ud leoarcă și toată lumea, inclusiv Rose, mă priveşte cu gura 
căscată, 

— Doamne! pufneşte Jordan exasperat, scoțând din buzunar un plic 
ud fleașcă. 

Îl scutură repede, dar, având în vedere literele care începuseră să se 
întindă pe el, e deja prea târziu. 

— Poţi să distrugi mai multe? Și când mă gândesc că... 

Clatină din cap cu o expresie îngrozită. 

Încăperea se animă, toată lumea ridicându-se în picioare și 
aranjându-și hainele. Câteva priviri sunt îndreptate către mine, mă 
simt mai insignifiantă ca niciodată. Voci și zgomot de pași ricoșează în 
pereți, în timp ce toți se învârt în jurul dezastrului. Fac niște pași în 
spate, dorindu-mi să găsesc un colț întunecat în care să mă ascund. În 
care să nu fiu văzută. Cum voi putea reuși vreodată cu această otravă 
din mine? Și cu Jordan suflându-mi în ceafă. Este imposibil. Îmi 
privesc mâinile îngheţate. Trebuie să controlez ce se întâmplă. 
Gândește-te! Nu e chiar primul lucru imposibil cu care mă confrunt, 

Jordan se încruntă, cu apa șiroind de pe el, apoi iese furios. 

— Eşti bine? 

Cultivatorul Plume mă supraveghează. Tonul i s-a domolit puțin. 

— Îți clănțăne dinții. 

— Sunt bine. 

Îmi strâng tare mâinile pe lângă corp. 

— Bun, atunci ieși de-aici, spune Plume. Du-te și schimbă-te! Poţi 
apela la mentorul tău pentru orice lucru pe care l-ai ratat. A mai făcut 
asta. 

— Mentorul meu? 

Încremenesc. 


— Da, nu aţi făcut echipă doar azi. Jordan îţi va fi ghid pe toată 
perioada petrecută aici, ca să se asigure că-ți vei face debutul. Trebuie 
să lucrezi cu el îndeaproape... 

— Trebuie să plec. 

les în fugă pe ușă şi jur că pereții se strâng în jurul meu. Să lucrez cu 
Jordan îmi asigură un singur lucru: moartea. 


UNSPREZECE 


Cuvintele lui Plume încă îmi răsună în minte, în timp ce urc grăbită 
scara până la etajul trei, îndreptându-mă spre apartamentul bunicii. 
Trebuie să-l convingă pe Plume să-mi desemneze un alt mentor. Am 
hotărât cu bunica să luăm cina împreună în fiecare seară în această 
primă săptămână, când lucrurile sunt atât de noi pentru mine. Am 
crezut c-o să-i pot da vești mai bune despre prima mea zi. Și am ajuns 
prea devreme. Mult prea devreme. 

La ultimul etaj nu se aude nimic în afară de pașii mei grăbiţi. 
Comparativ cu ultimul etaj, celelalte par camerele servitorilor. Aici 
uşile sunt mult mai ornamentate, cu modele complicate în lemn și 
mânere de bronz. Am mai fost aici, dar acum, în lumina strălucitoare a 
zilei, nu pot să nu fiu impresionată. Candelabre de cristal se leagănă 
din tavanul pictat. Tușe multicolore, precise compun imaginea unui 
bărbat în vârstă și a ucenicului său într-un câmp strălucitor de grâu 
auriu. Am un sentiment de familiaritate. Nu e prima dată când privesc 
acest tavan. 

Clipesc și sunt din nou copil, degetele mele mângâie pereții cu 
modele în relief. Este etajul rezervat familiei. Aici am trăit până ia 
vârsta de cinci ani. Aici era acasă. Strâng din pleoape, încercând să 
extrag cât mai mult din păienjenișul memoriei. Dar singura imagine pe 
care reușesc s-o recompun este a unor tălpi mici alergând pe podeaua 
luminată de soare și a unor hohote de râs. Apoi se transformă în foc. 
Flăcări sufocante, acaparatoare, mistuitoare mă înconjoară în timp ce 
mă ghemuiesc într-un pat zdrențăros, într-un loc ciudat, întunecos, 
total diferit de acesta. 

Alung amintirea stranie și grăbesc pașii pe coridorul lung. Ferestrele 
oferă o priveliște pitorească asupra terenurilor nesfârșite, sclipind aurii 
în razele soarelui. Trec pe lângă câteva uși, dar nu recunosc niciuna 
care să fi fost a mea. Coridorul se termină la ușa nepăzită a 
apartamentului bunicii. Un fior nestăpânit de frig stă la pândă sub 
piele în timp ce bat la ușă. Strâng din pumni și, pentru orice 
eventualitate, duc mâinile la spate. 

Menajera mă poftește înăuntru. Focul toarce în șemineu și mă 
îndrept repede către el ca să-mi încălzesc mâinile, sperând să nu par 
prea nerăbdătoare. 

— la loc, spune femeia cu o diademă subțire de aur, îmbrăcată în 
uniformă de menajeră. Îi spun Stăpânei că ești aici. 

În timp ce aştept, mă apropii cât pot de mult de foc, străduindu-mă 
să-mi țin spatele drept, amintindu-mi avertizarea lui Plume legată de 


reușită. Căldura se răspândește în valuri către mine, alinându-mi 
neliniștea, și ușa de la dormitorul bunicii se deschide. 

— Ai ajuns mai devreme, spune, iar eu mă ridic s-o salut. 

Face o pauză, uitându-se la hainele mele. 

— S-a întâmplat ceva? 

— Nu. Am fost doar neîndemânatică, îi spun, încercând să par 
relaxată. Am vărsat o cană. 

Bunica îi face semn menajerei. 

— Trage mai mult draperiile, te rog. Și deschide-le puțin la culoare. M- 
am săturat de acest violet prăfuit. 

Menajera face o reverență și, folosindu-și magia, se grăbeşte să 
transforme draperiile din violet-închis în albastru-deschis. Bunica ezită 
o clipă, apoi îmi strânge mâinile, acum fierbinţi, în semn de salut. 

— Tocmai am terminat cursul de etichetă. 

Pliurile din jurul ochilor ei liniștesc vârtejul din măruntaiele mele. E 
mulțumită. E o victorie măruntă, dar mă bucur de ea. 

— Plume este cel mai bun. L-am furat de la Isla, scorpia aia bătrână 
nu-l aprecia deloc. 

— Isla? 

Ne așezăm într-o parte a încăperii aflată lângă o galerie de hărți 
înrămate, și văd brelocul meu pe măsuţa de cafea. 

— Isla Ambrose? Trei frunze întrepătrunse? 

Clatin din cap, cu ochii la breloc. Mama. 

— Ai atât de multe de învățat. Isla este Stăpâna Casei Ambrose. lar 
Plume era foarte trist acolo. Deocamdată, e tot ce pot spune. 

Sună din clopoțel și menajera se întoarce. 

— Margot, le spui, te rog, să servească cina în jumătate de oră? 

— Da, doamnă. 

Face o reverență, apoi pleacă. 

— Îmi cer scuze. Nu vreau ca din cauza mea să se grăbească. 

— Nu e nicio problemă. 

— Ai reușit să iei legătura cu mama? întreb cu disperare în glas. 

Privirea îi cade pe breloc și mă trag la marginea scaunului. 

— N-am avut noroc. 

Soarbe din ceai. 

— Spune-mi cum a fost la cursuri. 

ii mai multe... despre mama? E bine, nu? Ar fi trebuit să ajungă 
deja aici. Dar, dintr-un motiv sau altul, întârzie. 

Îmi mângâie mâinile. 

— Deocamdată n-am nicio veste. Dacă aud ceva, îţi spun. Rhea se 
pricepe de minune să nu se lase găsită dacă nu vrea să fie găsită, ştii 
bine. 

Are dreptate. Bărbia îmi atinge pieptul. 


— Îmi doresc atât de mult s-o văd și să-i explic totul. 

— O vei face în curând, sunt sigură, spune, ridicându-mi bărbia. Azi 
nu e o zi în care să ne încruntăm, draga mea nepoată. Simţi vreo 
furnicătură? 

— Nu. 

— Sunt convinsă că până mâine vei simți. Te-ai hotărât dacă să te 
formezi în argint sau aur? Din când în când vedem și arămiu, și auriu 
roze, dar sunt extrem de rare în vremurile noastre. 

— O să mă bucur să mă formez oricum. 

Poate că eram prea sinceră. 

— Nu te neliniști, toată lumea ajunge să-și iubească împodobirea. 
Magia alege, asta e frumuseţea formării. Fiecare diademă e unică. 

Își atinge propria podoabă de pe cap; perlele sclipesc în lumină. Ia 
ceainicul de pe tava aflată pe masă, umple două cești, adaugă un strop 
de Iapte și îmi oferă una. 

— Quell? 

— Da, doamnă. 

— Draga mea, trebuie să spui „Mulţumesc“ când ţi se oferă o ceașcă 
de ceai. 

— Îmi cer scuze. Mulţumesc. 

Nu mai fusesem niciodată servită cu ceai, nicidecum într-o ceașcă 
atât de elegantă. Sunt recunoscătoare. Căldura ceștii este ca un balsam; 
nici nu-mi mai simt toushana. Apuc ceașca cu ambele mâini, ca pe un 
bol, și bunica face o grimasă. Încerc să apuc mai bine obiectul de 
porțelan, dar ceaiul se prelinge peste buza ceștii. Bunica inspiră adânc 
exasperată, netezindu-și părul, de parcă ar fi dureros să-mi privească 
strădaniile. 

— Uite! 

Mă cuprinde cu brațele și îmi separă degetele, trecând arătătorul 
prin toarta ceștii. Mă simt învăluită de căldură, dar nu o căldură 
magică, ci de alt tip. 

— Folosește-ți degetul mare ca să ţii ceașca în echilibru. 

Încerc din nou și ceașca se clatină, dar o strâng mai tare și reușesc s- 
o stabilizez. 

Bunica îmi strânge celelalte trei degete sub toartă. 

— Foarte bine. 

Îmi dă o linguriţă și se așază. Mi-aș dori să fie și mama aici, să stăm 
toate trei, ca o familie. 

Observ felul în care bunica amestecă în ceai, înainte și-napoi, nu cu 
mișcări circulare, și îi urmez exemplul. Linguriţa mea atinge zgomotos 
marginea ceștii și tresar. Încerc din nou. De data asta, liniile fine din 
jurul buzelor ei îmi arată că e mulțumită. 


Ceva se schimbă în mine. E un sentiment straniu. O încordare care 
se domolește. Buzele mi se deschid într-un zâmbet fără reţineri. Îmi ard 
obrajii. Ceva atât de mărunt și atât de simplu: iau ceaiul cu bunica. Îmi 
arată cum să beau elegant. E ceva atât de nesemnificativ și, cu toate 
acestea, mă simt de parcă aș fi mutat munții din loc. Am tânjit după 
asta în cel mai disperat mod. Ar trebui să fie și mama aici. Și nu este. 
Din cauza toushanei. 

— Înainte să începi să lipăi ceaiul ca un căţel, reține că trebuie să-l 
sorbi puţin câte puțin. 

Bunica îmi face o demonstrație, alungându-mi gândurile negre. 
Ridic ceașca și iau o inghițitură mică, nerăbdătoare să fac ceva cum 
trebuie. Aprobă din cap. 

— Dar nu pentru asta ai venit mai devreme, nu-i așa? Nu ca să bem 
ceai și să vorbim despre etichetă. Citesc în ochii tăi că ai nenumărate 
întrebări, Așa că vorbește! Dacă ai de gând să atragi atenția asupra ta, 
fă-o cu un motiv. Altfel, fii atentă la ce spui! 

— Aș vrea să am un alt mentor. 

— Deci Plume ţi-a spus astăzi cine este persoana cu care vei face 
pereche? 

— Dap. 

— Da. Fără p. Şi nu ești încântată? Ceilalți lucrează cu Secundus. Dar 
Jordan a debutat. În ultimii trei ani, în timpul și în afara Sezonului, a 
fost instruit sub atenta mea observație ca Supraveghetor al acestei 
Case. Știe foarte bine ce are de făcut. 

— Când ne-am întâlnit prima dată, m-a atacat. 

— Așa cum ar face cu orice persoană suspectă de încălcarea 
proprietăţii. Sper că și-a cerut scuze pentru neînțelegere. 

— Da, și-a cerut scuze. 

S-a rezemat de spătar. 

— La ore, Shelby m-a ajutat foarte mult. 

— Shelby Duncan? 

Pune ceașca pe tavă și rămâne pe gânduri o clipă. Își mută privirea 
spre fereastră. În liniile ce-i compun chipul sunt scrise atât de multe. 

— Nu, nu cred că e posibil. Îmi doresc să fii fericită aici. Dar nu-ți pot 
schimba mentorul. 

Pe măsură ce vorbește, mă simt ca și cum niște mâini invizibile s-ar 
încolăci în jurul gâtului meu. 

— Domnul Wexton te-a cerut și nu sunt în măsură să-i refuz cererea. 

— Nu înțeleg. Ai... 

— Liniștește-te, draga mea. 

Mă mângâie pe umăr, dar gestul ei nu-mi aduce alinare. 

— Mă bucur mult că mi-ai spus. Dacă ar fi fost vorba de altceva, poate 
c-aș fi putut să-ți îndeplinesc dorința. Dar în privința mentorului 


kucrurile rămân așa cum sunt. Relaţia dintre Case este încordată, în cel 
mai bun caz. Și Găzduirea Supraveghetorilor este un efort de a domoli 
tensiunile. O măsură a încrederii, cum ar veni, astfel încât fiecare Casă 
are ochi și într-o alta. 

— Dar... 

Mă întrerupe, ridicând mâna. 

— Domnul Wexton a avut un motiv întemeiat pentru cererea sa și îl 
cunosc foarte bine. 

S-a așezat picior peste picior, rezemându-se și mai bine în scaun. 

— Nu e simplu să fii mentor. După ce te vei forma, trebuie să 
garanteze că ești pregătită pentru al Doilea și al Treilea Rit, înainte să 
poţi lua parte la ele. lar el respectă cele mai înalte standarde. Este dificil 
să mulțumești o astfel de persoană, dar ai ce învăța de la ea. 

Schimbă subiectul de parcă lucrurile ar fi stabilite. 

— La cursul de etichetă va fi lângă tine, la fel și la Cotillion, ca 
partener, dar, dacă vrei să participe și la orele lui Dexler sau la alte 
cursuri, nu te feri să-l rogi 

— Nu poți spune pur și simplu că te-ai răzgândit? 

Postura i se rigidizează și blândețea care-i netezise expresia feţei 
dispare. 

— Dacă m-aș răzgândi, aș da impresia că există o problemă de 
încredere. lar mătușa lui, Stăpâna Perl, e ultima persoană care are 
nevoie de un semn că n-am încredere în ea. 

Rămân cu gura căscată. 

— Mătușa lui e o Stăpână? 

— Draga mea, ai multe de învățat despre mașinațiunile interne ale 
unei organizații ca a noastră. 

Bunica se ridică în picioare și se îndepărtează de mine, limbajul 
trupului ei devenind mai rigid ca de obicei. Mă ridic și eu, pentru că 
simt că așa trebuie. 

— Am încheiat această conversație. Renunţă la idee, spune ea și se 
întoarce către menajeră. Doamna Cuthers e încă aici? 

— Da, doamnă. 

Menajera se întoarce însoțită de o femeie cu păr cărunt, pieptănat pe 
spate și prins cu o diademă de argint cu pietre prețioase mici, albe. 
Ține în mână un teanc de plicuri. 

— Da, Darragh? 

— Doainnă Cuthers, te rog să ai grijă de nepoata mea, spune bunica și 
se întoarce apoi către mine. Ea este mâna mea dreaptă în această Casă. 
Dacă ai nevoie de ceva și eu nu sunt disponibilă, ea se va ocupa de tot. 

— Domnișoară Marionne, mi se adresează doamna Cuthers. Te pot 
conduce în sufragerie. Mă îndreptam într-acolo. 


Nu este o întrebare. Mi se cere să plec. Mă ridic în picioare, 
clătinându-mă, neștiind ce să fac cu mâinile. Din nou, ceva se 
schimbase. Muntele sau întregul pământ de sub tălpile mele. Bunica se 
întoarce fără nicio îmbrățișare de rămas-bun, îndreptându-se către ușa 
de la dormitor. 

— Quell, dacă vei mai avea nevoie să ajungi mai devreme, trimite un 
bilet înainte. Eşti o Marionne și trebuie să începi să te comporți ca 
atare. 

Blândeţea a dispărut, la fel de subtil cum a venit. 

— Ne vedem la cină? întreb, și în voce mi se citește nesiguranța. 

— Bineînțeles. 

Buzele bunicii schițează un zâmbet înainte să dispară în spatele ușii 
de la camera ei. 

— Eşti bine, domnişoară Marionne? mă întreabă doamna Cuthers, 

— Da. Pot rămâne singură câteva clipe, vă rog? Sunt sigură că mă 
descurc să ajung la cină fără ajutor. 

— Sufrageria este a doua ușă pe stânga din coridorul principal. 

les din încăpere, încercând să amorţesc durerea provocată de 
cuvintele bunicii, dar pe la jumătatea holului pașii mi se îngreunează. 
Mi se îngreunează atât de tare, încât devine insuportabil. Mă reazem de 
perete și îmi cuprind genunchii cu brațele, ștergându-mi lacrimile ce- 
mi șiroiesc pe obraji. Nici n-ar fi trebuit să conteze. 

— Nu de asta mă aflu aici, murmur, dar nodul din gât nu dispare. 

Rămân acolo o vreme, dar, după ce mă opresc din plâns, reușesc să 
mă adun și mă îndrept către sufragerie. Trebuie să rămân concentrată 
pe controlarea toushanei, până voi putea scăpa de ea definitiv. Nimic 
altceva. 

Îngrop adânc în mine durerea provocată de refuzul bunicii. 

Foarte adânc. 

Într-un loc întunecat. 


După o cină dureros de tăcută alături de bunica, mă întorc repede în 
camera mea pentru a evita să dau ochii cu altcineva. Intru și duc 
instantaneu mâna la nas. Miroase urât, înțepător, a transpirație. 

— O, Doamne! Bună! Cum a fost? 

Abby îmi zâmbește din patul ei, aplecată asupra unei felii de pizza 
garnisite cu ceva ce nu recunosc. 

— Oribil, răspund, puțin prea sinceră. 

Înmărmuresc, îngrijorată că am mers prea departe. Că am arătat 
prea mult din mine însămi. Dar ochii negri ai lui Abby sunt mari și 
strălucitori, iar expresia de pe chipul ei este absolut dezarmantă. Mă 
așez pe marginea patului ei. 

— Am sperat ca formarea să fie mai ușoară. 


Să-mi deschid sufletul mă face să mă simt de parcă în mine ar dansa 
un ciocan pneumatic. 

— Și m-am făcut de râs la cursul de etichetă. Nu știu dacă pot să fac 
asta. 

Chipul lui Abby se îmblânzește îngrijorat. Rostirea acestor cuvinte 
este eliberatoare. Cum este și să am pe cineva căruia să-i pese să mă 
asculte. 

— Apoi am aflat că mentorul meu e Jordan. 

— O, Doamne, oprește-te! 

Pune farfuria deoparte și atunci îmi dau seama că acel miros oribil 
vine de la mâncarea ei. 

— Ce mănânci? 

— Pizza... cu sardine. Dar e bună și cu ton. N-am pus în viața mea 
gura pe pepperoni și nici n-am de gând. 

Icnesc, 

— Pe pizza? 

— Vrei să te-ajut? Atunci nu mai râde de opțiunile mele culinare, mă 
tachinează ea. 

— OK. 

Mă așez și mai confortabil pe patul ei. Are un zâmbet contagios și 
ridică trei degete. 

— Bun, trei lucruri: unu, nu poți să te autorespingi. Spune-o odată cu 
mine! 

Îmi dau ochii peste cap. 

— Nu ne autorespingem, bâiguim la unison. 

— Aşa, doi: trebuie să repeţi de cel puțin treisprezece ori un tip de 
magie pentru a răspunde complet. Uneori, pur și simplu nu 
funcționează. Repetiţia e cheia. Spune-o! 

— Eşti insuportabilă. 

— Aştept. 

Își apropie farfuria de mine, amenințând să mă oblige să-i miros din 
nou pizza duhnind a pește. 

— Bine, bine! la asta din fața mea! râd eu. Repetiția e cheia. 

— Bun. 

— Serios, încearcă cu pepperoni. E mult mai bună. 

— Mmm! 

Muşcă cu poftă din pizza, savurând-o teatral. 

— Bun, deci fără autorespingere și cu multe repetiții. Care e al treilea 
lucru? 

Pare elementar, dar să auzi aceste cuvinte din partea cuiva e foarte 
încurajator. Poate că nu sunt chiar o ratată. 

— Al treilea este: Doamne-Dumnezeule, Jordan! E-atât de sexy! 
chicoteşte Abby și mă împinge ușor în glumă. 


— Delirezi. 

— E-atât de... 

— Nu, nu. 

Mă dau jos din patul ei și caut carnetul pe care mi l-a dat Shelby. 

— Preferinţele tale în materie de pizza și obsesia legată de Jordan 
efectiv mi-au făcut greață. Mă apuc de învăţat și poate mai exersez câte 
ceva. 

— Nu poți să negi că e atrăgător. 

— E... periculos. 

— Exact asta am spus și eu. 

Râde zgomotos și îmi aruncă o pernă în cap. 

— Nu știu pe nimeni de-aici care să nu fie ros de invidie că acel 
Jordan Wexton e mentorul tău. 

Căldura îmi cuprinde obrajii și această senzaţie necunoscută mă 
tulbură. Îi arunc înapoi perna și întind mâna către ea. 

— Bună, eu sunt Quell, nu ne-am mai cunoscut cumva? 

Abby chicoteşte, și râsul îmi fierbe în gât. 

— Recunosc, arată bine. 

Încerc s-o privesc în ochi. 

— Și? 

— Și totuși e... înspăimântător. 

Abby își încrucișează brațele la piept. 

— Nu văd care e problema. 

Îmi dau ochii peste cap. 

— Dacă ai notițe despre Calea Naturală a Schimbării, te rog să mi le 
dai și mie. 

Își ia rucsacul. 

— O să te stresezi atât de mult, încât nu vei putea să te formezi. Există 
un motiv pentru care anumiți Primus și Secundus încă repetă odată cu 
tine. Durează. Magia poate fi încăpățânată. 

— Mie-mi spui?! 

Îmi dă notițele ei. 

Generozitatea lui Abby mă înduioșează. Discuţia dezastruoasă cu 
bunica dă târcoale memoriei mele. Pare că mă simt o străină peste tot 
în afară de această cameră. 

— Mai rămâi aici un timp? Trebuie să învăţ și poate învăţăm 
împreună, ce zici? 

— Sigur. Te simți bine? 

— Scuze, a sunat ciudat? 

— Nu. Doar că... Pentru o clipă mi s-a părut că ești tristă sau ceva. 

— Sunt OK, crede-mă. 

Mă întorc cu spatele la ea și îmi arunc ochii pe prima pagină. Și 
imediat îmi dau seama unde greșesc. Când simt căldura pulberii 


crescând în mine, în loc să încerc s-o amplific imediat, trebuie doar s-o 
menţin. S-o las să prindă viteză, ca pe un motor, pentru a deveni mai 
puternică. Mă așez pe pat, gândindu-mă la asta. Cu siguranță m-am 
încordat prea mult când am simțit căldura și am încercat s-o intensific 
instantaneu. Ca să-mi alunge toushana. Poate că asta mă va ajuta. 

— Cât a durat ta tine să te formezi? 

— Șaizeci și trei de ore. 

— Puțin mai mult de două zile. 

— Aha. 

— Of, ești de groază! 

— Ce este? 

Abby lasă farfuria din mână și se aranjează în oglindă. 

— Hai să ieşim! 

— Să ieșim? Nu, nu vreau să... 

— Eşti mult prea încordată. Nu vei reuși să te formezi dacă rămâi atât 
de tensionată. Trebuie să te relaxezi. Și știu locul perfect pentru asta, 
chicoteşte Abby. 

Nu sunt obișnuită să ies. Şi-așa mă simt prea expusă. 

— Nu, chiar nu pot. Trebuie să învăţ. 

— Hai odată! Sunt o mulțime de tipi atrăgători acolo, spune ea, ca și 
cum asta ar reprezenta pentru mine o recompensă mult-dorită. 

Un râs încordat îmi iese din gât la auzul acestui lucru ridicol. 
— Și o mulțime de bârfe, adaugă și îmi smulge orarul de pe birou. 
Exact de-asta n-ar trebui să merg. Râd din nou, iar Abby îmi 
confundă râsul cu încântarea și mă ia pe după gât. 
— Haide, te rog! 
Ridică orarul. 

— Mâine nici măcar nu ai ore de dimineaţă, așa că poți să dormi până 
târziu. 

— Îmi propusesem să folosesc acest răstimp ca să repet și să merg la 
bibliotecă. 

Și trebuie să învăţ să-mi controlez mai bine toushana. Izbucnirile ei 
haotice mă vor ucide. 

— La ora 8 te duc chiar eu la bibliotecă. Jur! 

Își duce la inimă mâna în care ţine o felie de pizza pe jumătate 
mâncată. 

— N-o să-ți pară rău, te asigur. Efectiv, toți cei care contează vor fi 
acolo. E mai bine decât la balurile de sfârșit de Sezon, și acolo lucrurile 
scapă de sub control atât de rău că ajung pe prima pagină din Debs 
Daily. 

— Bine. Dacă relaxarea mă va ajuta, merg. Dar numai câteva ore. 
Trebuie să reușesc să progresez. 


— Probabil că te vei forma până mâine-dimineață când te trezești, 
Marionne. 

Caut în șifonierul cu haine date de bunica ceva nepretenţios, care să 
nu iasă în evidență. Poate ceva negru. Sau gri. Abby își retușează 
machiajul și se îmbracă într-o rochie care-i accentuează diadema. 
Bunica nu mi-a dat niciun tricou, nicio pereche de pantaloni 
confortabili. Mă hotărăsc să-mi pun o bluză oliv care se leagă în talie și 
blugii mei ponosiți. 

— Cum se numește locul ăsta în care mergem? întreb, luându-mi 
rucsacul. 

— Taverna. De ce? 

— Voiam să-i las un bilet bunicii. 

— Nu fi prostuță! spune și îmi ia stiloul din mână. Taverna e un loc 
interzis, bineînțeles, de aceea ne și ducem. 

— Ar fi bine să merite, altfel plec, bâigui și ies din cameră în urma lui 
Abby. 


DOISPREZECE 


Debaraua din marele foaier are un perete fals. Abby împinge în 
câteva locuri în timp ce eu mă lovesc de un mop care nu stă în 
picioare, izbindu-se de podea și speriindu-mă de moarte. Abby reușește 
să găsească repede punctul corect și ieşim. 

— Eşti sigură că ăsta e drumul? 
— Nu, te conduc către damnare. Evident că ăsta e drumul. 
— N-ar putea fi adevărate ambele afirmații? 

Râde. Pe măsură ce înaintăm, întunericul se risipește. Un miros 
înțepător planează în aerul ceţos luminat de un felinar. Ca și coridorul 
prin care am ajuns prima dată la Dexler, acesta este lung și întunecat 
și, dacă Abby n-ar merge în fața mea, n-aș ști pe unde să calc. 

— Mai e puțin. 

— Unde suntem? 

— Sunt puţine locuri în care putem ieși. Din fericire, unul dintre ele 
nu e departe de Chateau. 

— leșim de pe domeniu? 

Ideea de-a pleca, de-a fi din nou afară, îmi dă fiori. Cu fiecare pas pe 
care-l fac, mă îndoiesc din ce în ce mai mult că să se furișeze într-un 
loc interzis, probabil interzis dintr-un motiv întemeiat, ar fi o idee 
bună pentru oricine. Dar mai ales pentru mine. Dragonul care mă 
urmărește este în continuare acolo. Încă am în minte imaginea 
columnei romane frânte de pe moneda de la gâtul lui. Ar trebui să mă 
întorc, dar, dacă Abby are dreptate și nu mă voi putea forma din cauza 
stresului, trebuie să încerc măcar să mă relaxez. 

Deschide ușor o ușă încuiată, lipindu-și urechea de ea. Apoi o 
deschide larg și cerul nopții fracturează întunericul, iar pe coridor se 
simte un aer proaspăt. les, pășind cu atenție. Crengi amenințătoare 
întinse de-a curmezișul ieșirii mi se prind de brațe și mă înțeapă. 
Reuşesc să scap cu doar câteva zgârieturi. E o pădure? 

Aerul rece al nopții de început de vară miroase a lemn și a fum. 
Privesc în jur, așteptându-mă să văd ceva arzând sau vreo sursă a acelui 
miros. Dar pădurea nu e decât un pâlc de copaci cu trunchiurile 
contorsionate ca niște membre rupte. Cât de departe am mers? Mă 
întorc. În mijlocul întinderii verzi, la mare distanță, se află Chateau 
Soleil, o santinelă în întuneric. 

— Unde suntem? 
— Chiar la marginea teritoriului Stăpânei. 
Abby arată către luminile și coloanele de piatră din depărtare. 


— Mai e puțin de mers, până la marginea pădurii, dincolo de 
monumente. 

Începe să meargă în direcția arătată, dar picioarele mele refuză să se 
miște. 

— Promite-mi că plecăm imediat ce sunt gata, îi spun. 
— Promit. 

Cărarea pietruită înconjoară un vechi monument dedicat eroilor 
căzuți în război și se termină într-o fâșie de gazon perfect tuns. Abby se 
uită în jos, la pietrele ce devin din ce în ce mai mici înainte de-a 
dispărea în iarbă, ca și cum ar căuta ceva. 

— Cam pe-aici... 
Atinge cu călcâiul pământul denivelat până găsește ce căuta. 
— Aici! 

Priveşte în jur, apoi lovește piatra cu tocul pantofului. Pământul se 
deschide larg și se ivesc o mulțime de trepte. 

Coborâm scara îngustă, făcându-le loc câtorva oameni care urcă, 
Unul dintre ei, într-o haină lungă, se holbează la noi. Trecătorul 
indiscret se oprește puțin cam mult și simt un fior în tot corpul. Încerc 
să respir calm, dar el nu se mișcă și în privire îi licărește ceva ce nu pot 
identifica. Încerc să-i văd chipul, inima îmi sare din piept, temându- 
mă de ce e mai rău, dar gulerul ridicat al hainei sale și întunericul de 
pe scară nu mă lasă să-l văd. O apuc de braț pe Abby. 

— Aul 
Îşi freacă semilunile pe care din greșeală i le-am lăsat în piele. 
— Îmi cer scuze, doar că... 
Mă uit din nou spre el, dar bărbatul se încheie la haină și dispare. 
— Nu, nimic, mi s-a părut că văd ceva. 
— Nu uita: trebuie să te relaxezi. 

Aprob din cap. Înăuntru, Taverna e ticsită, însuflețită de oameni 
care se apleacă asupra meselor, cu pumnii plini de bani. Unii sunt mai 
subtili în comportament, își țin servietele la piciorul mesei și se ascund 
în spatele ochelarilor de soare. Dar este evident că se face schimb de 
tot felul de lucruri și de bani. Măști și diademe se leagănă în aerul 
încărcat. Majoritatea clienților sunt îmbrăcați în haine simple, dar 
câțiva arată de parcă tocmai ar fi venit de la bal. Localul e împărțit în 
trei încăperi: una de relaxare, una pentru jocuri de noroc și încă una în 
spate, unde o fată zbiară într-un microfon pe o scenă. O chelneriță 
trece prin mulțime cu frunze violet rulate pe tăvi de argint. 

— Peckle? mă întreabă. 
— Nu. 

Îmi continui drumul repede. Din toate direcțiile simt priviri care îmi 

ard pielea. Mi se strânge stomacul și, de data asta, n-are nimic de-a face 


cu toushana. Nu sunt în mediul meu. Dacă aș putea să mă fac mică și să 
dispar, aş face-o. 

Abby salută pe cineva în timp ce ne strecurăm prin marea de 
oameni. Câţiva ne zâmbesc, alții se holbează la noi. Îmi fixez privirea 
pe ceafa lui Abby de parcă ar fi o ţintă și îi las pe ceilalți să treacă pe 
lângă mine ca prin ceață. Urăsc asta. Încerc să mă calmez și mă 
străduiesc să detectez în mulțime câteva chipuri prietenoase. 

— Deci toți cei de-aici sunt membri ai Ordinului? întreb, făcând un 
efort conștient de a-mi descleșta pumnii. 

— Da, avem propria noastră mică Misa. 

O privesc întrebătoare. Dar înainte să apuce să mai spună ceva, își 
aruncă braţele și buzele în întâmpinarea cuiva. Blugi rupți și o cămașă 
lălâie atârnă pe silueta lui suplă. Are părul lung și e nebărbierit, în mod 
intenționat, cred. Sub bretonul închis la culoare, masca simplă de un 
gri strălucitor i se retrage în piele când o sărută. Acum înțeleg de ce era 
atât de nerăbdătoare să vină aici. 

— A, scuze, el este..., începe să spună Abby. 

Dar el îmi întinde mâna înainte ca ea să-și termine fraza și nu mă 
pot abține să nu rămân cu gura căscată la semnele de pe braţele lui. 

— E o chestie de 'Roser, spune el, observându-mi privirea insistentă. 
Arată artele în care am ajuns să excelăm. 

Își întoarce încheietura mâinii. Pe pielea palidă, vânoasă sunt tatuați 
doi sori, 

— Pe-ăsta l-am făcut doar de plăcere săptămâna trecută, 

— Aha. 

— Mynick Luc Jarryn, Primus, candidat Retentor, Casa Ambrose. 

Îmi frec palmele de pantaloni, să mă asigur că nu sunt înghețate, și 
îi strâng mâna. 

— Quell. 

— Al şaselea în descendență, spune Abby către mine. lar ea e o 
Marionne, se întoarce apoi către el, completând parcă prezentările cu 
informații capitale. 

Tânărul ridică din sprâncene. 

— Nu fi aşa impresionat. Totul e foarte nou pentru mine. Nici măcar 
nu m-am format încă. 

Arăt către bentița de lemn de pe cap, dându-mi seama că tonul meu 
a fost mai disperat decât intenționasem. 

— Chiar și așa. Sunt onorat să te cunosc, Quell. Stăpâna se va bucura 
să audă asta. 

— Isla? 

Mă uit în jur, dar nu observ nicio mișcare stranie sau vreo persoană 
care să se uite la mine. Când îi reîntâlnesc privirea lui Mynick, acesta 
pare uluit că i-am spus Stăpânei sale pe numele mic. 


— Scuze, Stăpâna Ambrose, am vrut să spun. Da. 

Mă bâlbâi, dintr-odată conștientă de felul în care mă vede el: Casa 
noastră, bunica. 

— Am auzit lucruri extraordinare despre Casa voastră. 

Abby își mută privirea de la unul la celălalt. 

— Da? 

Pe ascuns, Abby îmi mângâie mâna. 

— Îmi cer scuze, oftez. Anxietatea socială chiar există. Cultivatorul 
Plume a absolvit la Casa voastră, nu? 

— Promoţia '84. A repetat faza Primus de două ori ca să termine cu 
note perfecte. Un profesor extraordinar. Oricum, mă bucur să te 
cunosc. Nore, moștenitoarea Stăpânei noastre, n-ar călca nici moartă 
într-un astfel de loc. 

Continuă să vorbească despre Casa Ambrose și Abby îi soarbe 
cuvintele, cu buzele ușor strânse, atât de îndrăgostită, încât pare pe 
punctul de-a exploda, și mi-e foarte greu să mai suport. 

Acordurile muzicale se schimbă. 

— E piesa noastră! 

Mynick o trage de mână pe Abby către încăperea cu scena. Ea îmi 
face semn să-i urmez. 

— Apoi e rândul nostru, îmi spune, mimând bosumflarea. 

— Distracţie plăcută! 

Îi fac cu mâna. Ea și Mynick își croiesc drum prin mulțime și, într-o 
mică măsură, ritmul muzicii și freamătul conversațiilor relaxate din jur 
îmi sfredelesc invidia. lată-mă, cu sânge de Marionne în vene, și totuși, 
doar un ornament stricat pe pereții împodobiți ai bunicii. Chiar și aici, 
doar o umbră. 

Mă uit după un loc în care să stau și îmi atrage atenția o mulțime ce 
se îndepărtează de bar. 

Muzica urlă în timp ce mă strecor printre oameni, încercând să 
observ ceva sau pe cineva suspect. Un motiv să plec de-aici. Dar 
diademele sclipitoare și măștile celor care și le arată îmi captează 
atenţia. Sunt toate atât de diferite. Nestemate verzi în argint se arcuiesc 
peste o împletitură de păr castaniu. Diadema altei fete este de aur, 
presărată cu pietre iridescente, fiecare modificare de nuanță sclipind 
într-o altă culoare în ochii ei cenușii. Cât despre măști, unele sunt 
conturate cu pietre mărunte, altele sunt bogat ornamentate. Am văzut 
chiar și un debutant cu o mască de aur. Mă așez pe un scaun la bar, 
singurul care nu mă obligă să stau lângă cineva. Mă întreb cum va 
arăta diadema mea. Cât de mare va fi. Oare va sclipi cu nestemate sau 
va fi doar din metal, ca a lui Abby? Barmanul îmi privește coronița. 

— Eşti nouă aici. Ce să-ţi aduc: suc, apă minerală, kizi? 

— Nimic, mulțumesc. 


Nu pot să cheltui puținii bani rămași pe ceva atât de frivol, chiar 
dacă sună delicios. 

— Pentru Electus, e din partea casei. Eşti sigură că nu vrei nimic? 

— Xă, OK. O apă minerală. 

Se îndepărtează și chiar atunci un bărbat se așază pe taburetul de 
lângă mine, fluturându-și haina ponosită, din care cad bucăţi de noroi 
ce aterizează pe bar. 

— Îmi cer scuze, spune el sec. 

Părul negru și lung îi atârnă perfect drept pe spate. 

— E urât afară. 

Mă ridic, deloc în dispoziție să fac conversație. 

— Vrei să te formezi? mormăie, fără să se uite la mine. 

— Poftim? 

— Stai jos. 

Îmi atinge scaunul cu vârfurile degetelor învinețite, dar și le retrage 
repede când observă că le privesc atentă. 

— Sunt bine, mulțumesc. 

— Am ceva care te-ar putea ajuta, spune, privind peste umăr. 

Nu are mască și clar nu arată a Cultivator. Își ține mânecile suflecate 
ca să ascundă că haina îi e mare. Pe braţe are aceleași semne ca ale lui 
Mynick. ÎI privesc în ochii sticloși. Un ocean de secrete înecate. Dar 
disperarea sau ceva la fel de puternic mă îndeamnă să mă așez. 

— Bea asta, îmi spune, scoțând din buzunar o fiolă cu un lichid 
transparent, vâscos. Te vei forma în câteva ore. 

Își încolăcește degetele mizerabile în jurul sticiei și toate gândurile 
raționale din mintea mea strigă: Ridică-te și fugi! 

— Cine ești? 

— N-ar trebui să te intereseze cine sunt, nu? Poate de ce, dar nu cine. 

— Bine. De ce-mi oferi asta? Și să nu-mi spui că pentru bani. Aici sunt 
oameni care practic emană bogăţie. Și totuși, stai de vorbă cu mine. 

Gura îi tresare într-un zâmbet. 

— Eşti sigură că ești o Marionne? Nu o Ambrose? mă întreabă, 
rotindu-se pe scaun pentru a sta cu faţa la mine. N-am vrut să te sperii. 
Te-am auzit când vorbeai cu prietenii tăi. 

— Faptul că tragi cu urechea nu dovedește deloc că vrei doar să mă 
ajuţi. 

Își dă părul pe spate, dând la iveală pielea însetată a feței. 

— Numele meu e Octos. Neguţător. Strămoșii mei au avut șantierul 
naval Misa, îmi spune, întinzând ușor braţele. 

Înţeleg că ar trebui să fiu impresionată. 

— În timpul războiului, adaugă pentru clarificare, văzându-mi 
expresia neștiutoare. 


Habar n-am despre ce vorbește. Dar tac din gură, nu vreau să par cea 
mai mare idioată. Am făcut destule azi. 

Vădita mea derută îl face să râdă. 

— Misa era regiunea noastră. Un loc în care magia era la vedere, 
înainte să existe Casele, continuă el, ghicindu-mi curiozitatea. Dar 
Ordinul era îngrijorat că, dată fiind obsesia lumii pentru expansiune, 
micul nostru colț de lume avea să fie descoperit. Era mai sigur să 
învăţăm să ne integrăm. Nu toată lumea a fost de acord cu asta, așa că 
a început războiul. În doar o săptămână, Misa a dispărut. — Pocnește 
din degete. — A fost ștearsă de pe fața pământului. Și, odată cu ea, 
afacerea familiei mele s-a prăbușit. 

Încerc să-mi imaginez un întreg oraș ca Chateau Soleil, în care 
magia există pretutindeni, la vedere, dar lucrurile nu se leagă. 

— Şi ce-a făcut familia ta, din moment ce afacerea ei nu mai era o 
opțiune? 

— Casele reprezentau noua ordine. 

Începe să turuie așa cum fac oamenii care vor să vorbească pentru că 
rareori au ocazia de-a o face. 

— Înainte, străbunicul meu dădea un test și... bum! — Bate cu putere 
în tejghea și tresar. — Erai în mod oficial Morfeolog complex, 
Cultivator, Retentor, orice, dacă luai examenul. Dar războiul a 
schimbat totul. Așa că, atunci când a venit momentul, m-am înrolat 
într-o Casă. 

Se joacă cu șervețelul, trăgând câteva fire de magie pe margini. 

— Casa Ambrose, bănuiesc. 

Îi privesc din nou brațele tatuate. 

Printr-un gest de magie, transformă șerveţelul într-un trandafir alb, 
— Da, dar nu cred că mi-au apreciat abilitățile. Nu eram suficient de 
pios. Sau poate că am ales Casa greșită, spune mohorât, trăgând de 
mânecile hainei uzate. M-au dat afară ca Primus. N-am reușit să ascut 
pumnalul. Al naibii de complicat! 

Își freacă fața cu mâinile. 

— Am completat Primul Rit, ca să nu-mi pierd toată Pulberea. Deși 
mi-am pierdut cu ani în urmă capacitatea de a-mi etala masca. 

În privire i se ivește o scânteie de ceva. Cunosc senzația, o cunosc 
foarte bine. Am trăit-o întreaga viață. Tânjirea ce se transformă în 
disperare. Mă uit în jurul meu. Poate că încă o trăiesc. E înscrisă în 
ridurile de pe chipul lui. Felul în care se laudă cu familia sa, încercând 
să mă impresioneze. Pretinde că se simte bine ca proscris. Dar nu este 
așa. 

Nu are legătură cu banii. Orice-ar vrea de la mine are legătură cu 
numele meu de familie. 


— Dar băutura funcţionează. Am luat-o chiar eu de la un bătrân 
"Roset. 

— Și mi-o dai așa, pur și simplu? Fără să-mi ceri nimic? îl întreb, 
mijind ochii 
— Tot ce-ţi cer este să-mi iei ceva de băut. Rikken s-a săturat să-mi tot 
dea gratis. 

Pofta pe care o emană postura lui, felul în care își înfige unghiile în 
muchia tejghetei îmi spun că se abține cu greu. 

— Și? insist. 
— Şi... într-o zi, dacă ai ocazia, amintește-ți de mine, de Octos, cel 
care ţi-a făcut o favoare când ai avut nevoie. 

Pentru că sunt o Marionne. Mă citește la fel de bine cum îl citesc și 
eu pe el. Nu sunt sigură că-mi place asta. Ascunde fiola când barmanul 
îmi pune în față paharul cu apă minerală. 

— Octos, îi și împui capul cu baliverne nou-venitei, nu? 

— Doar am făcut cunoștință. Am înștiințat-o pe această domnișoară 
drăguță că, dacă va avea vreodată nevoie de ceva, îi stau la dispoziție. 
— Dă-i și lui o apă minerală, te rog. 

Îi plătesc băuturile lui Rikken și, după o clipă, îi aduce un pahar lui 
Octos, părând să aibă mai multe de spus decât o face. Octos dă băutura 
pe gât și îl privesc cu milă. Nu știu câți dintre cei de aici i-ar vorbi 
măcar politicos. Sorb din pahar cu ochii la fiolă. 

— Deci ne-am înțeles? mă întreabă și mi-o întinde, confundând 
tăcerea mea cu aprobarea. 

O zăresc pe Abby în celălalt capăt al încăperii. Duetul ei și-al lui 
Mynick s-a încheiat și acum stă în poala lui, sporovăind cu câțiva alți 
Secundus. Îmi surprinde privirea și îmi face cu mâna. 

— Miroase-o! îmi spune Octos și scoate dopul fiolei, punându-mi-o 
sub nas. 

Dacă o iau și are efect, trec de Primul Rit. Dar asta înseamnă să 
trișez. Degetele îmi zvâcnesc. Dar strâng din pumni. Oferta lui mă 
tentează. Dar n-o pot face. Nu e corect. Locul meu e aici și o voi dovedi 
dacă mă voi forma așa cum trebuie. Nu voi deveni mai puternică, nici 
nu-mi voi putea controla magia dacă trișez la prima probă. Duc mâna 
spre fiolă, vrând să-i pun dopul și să-l refuz, iar în acea clipă se 
întâmplă simultan câteva lucruri. 

O explozie de ceață neagră mă orbește. 

Fiola îmi este smulsă din mână. 

Cineva mormăie furios ceva. 

Mă clatin pe scaun uluită, încercând să văd ceva în ceața care se 
ridică. Jordan se repede la Octos. Zarva Tavernei amuţește și toată 
lumea se uită la noi. 

— Jordan? Ce vrei să... 


Se îndreaptă către o plantă în ghiveci și îmi aruncă o privire oțelită, 
apoi varsă în pământ lichidul vâscos din fiolă. Picăturile ard ca un acid 
frunzele plantei, apoi întregul ghiveci. Încerc să inspir adânc, să mă 
mișc, să spun ceva, dar nu reușesc decât să bolborosesc. Jordan mă 
privește în ochi cu maxilarul încleștat. 

— Ar fi putut să... 

Să mă rănească. Mă apropii de plantă, nevenindu-mi să cred. Dar 
brațul lui Jordan mă oprește. 

— Gazele pe care le emană pot fi și ele toxice. 

Vorbele îi sunt la fel de dure ca liniile ce-i străbat chipul. Dar felul în 
care mă cuprinde cu brațul sugerează că poate nu e întru totul de fier. 

Mă uit la Octos, care privește planta cu gura căscată, clătinând din 
cap, nevenindu-i să creadă, palid, de parcă ar fi văzut o fantomă. 

— Rikken, ajută-mă să curăț mizeria asta! 

Masca lui Jordan se solidifică pe fața lui în timp ce-și rotește 
încheietura mâinii, invocând magia. Atinge delicat, cu vârfurile 
degetelor, tulpina plantei. Dar braţele îi tremură, ca și cum s-ar lupta 
cu o forță invizibilă. Se încruntă și încearcă din nou. Din mâinile lui se 
desprinde întunericul, și ghiveciul începe să tremure, apoi dispare într- 
o grămadă de pământ carbonizat. Răsuflă ușurat. 

Mă dau câţiva pași în spate, cu ochii la dezastrul de pe podea, apoi 
la mâinile mele și din nou la cenușa care-mi amintește de propriul 
meu secret întunecat. Barmanul își face loc prin mulțime cu o mătură 
şi un mop ca să curețe mizeria. Jordan îl ridică de guler pe Octos și 
toată lumea le face loc să treacă. Ușa se deschide și cei doi dispar. 

— Eşti bine? mă întreabă Abby. 

Simt cum sângele îmi zvâcnește în urechi în timp ce privesc uluită, 

fără să mă mișc. 
— Quell? 
Abby mai spune ceva, dar deja am ieșit pe urmele lui Jordan. 


TREISPREZECE 


Afară, noaptea e rece și în aer plutește mirosul ploii. Octos nu e 
nicăieri, iar Jordan străbate parcul cu pași hotărâți, îndreptându-se spre 
domeniu. Pădurea se deslușește în faţă și îl urmez. 

— Cum ai făcut asta? îl întreb, tulburată de cele văzute. 
— La ce te referi prin cum? 

Fii atentă, Quell! 

— Adică, cum... ai știut că tipul ăla voia să-mi facă rău? 

Îmi ignoră întrebarea și sunt nevoită aproape să alerg ca să țin pasul 
cu el. Pantofii mi se împotmolesc în noroi și ploaia rece mi se prelinge 
pe piele. 

— Răspunde-mi! 
Nu dă niciun semn că l-ar durea ceva. Sau că i-ar fi foarte frig. 
— N-ar trebui să fii aici. 
— Eşti încă Supraveghetor, deci nici tu n-ar trebui să fii aici. 
— Crede-mă, nu vin aici decât dacă sunt nevoit. 

Îl urmez cu pași la fel de apăsaţi, împinsă de nevoia de-a ști ce-am 
văzut. De-a ști ce înseamnă. Ce-ar putea însemna pentru mine. A 
distrus acel ghiveci, așa cum ar fi putut-o face și toushana mea. Și 
nimeni nu l-a disprețuit pentru asta. N-a tremurat și nici n-a părut a fi 
pe punctul de a leșina. A reușit să controleze acea... orice ar fi fost, 
oricât de puternică. Un control care mie îmi lipsește. Alerg în fața lui, 
tăindu-i calea. 

— Te-am întrebat ceva! 

Mă priveşte câteva clipe, strângând din dinți. 

— Ai idee cât de mulți ar fi în stare de crimă numai pentru a fi în 
locul tău? Sau al meu? 
— Ce? 

Mă dau puțin în spate derutată, cuvântul crimă aproape sufocându- 
mă. 

— Pentru fiecare membru admis al Ordinului, refuzăm alți o mie care 

nu sunt îndeajuns de buni. Nici nu ajung să pună piciorul pe acest 
domeniu. Nicidecum să-și dezvolte magia. Te-ai gândit vreodată cum 
se simt? Cum îi afectează asta? 

Mă gândesc la Rose, fata de ia cursul de etichetă care încă nu s-a 
format. 

— Nu, nu m-am gândit. 

— Crezi că e vorba doar de mătăsuri fine și sfere strălucitoare? Există 
nenumărate familii cărora această viaţă le este refuzată. Care nu sunt 
întru totul de acord cu felul în care acționăm. 


Se apropie atât de mult de mine, încât simt că nu mai am aer. Inspir 
adânc, dar îl simt doar pe el. 

— Crezi că își înghit frustrarea și se mulțumesc să bombăne despre 
asta la cină? Dacă asta crezi, ești naivă. 

— Octos. La el te referi. 

— Bineînţeles. Știa că, făcându-ți rău ţie, face rău Ordinului. Voia să se 
răzbune, șuieră printre dinţi Jordan și duritatea lui mă ia prin 
surprindere. 

Sete de răzbunare? Am crezut că e vorba de cu totul altceva, că eu și 
Octos avem ceva în comun. Dar planta distrusă arată că e posibil să mă 
fi înșelat. Am fost acceptată în această lume. Cobor privirea, dureros de 
conștientă că ar trebui să mă număr printre miile de respinși, nu 
printre puţinii aleși. 

— Nu m-am gândit că... 

— Mi-am dat seama. Nu te-ai gândit la multe. Ce crezi că s-ar 
întâmpla dacă cineva din însăși familia Stăpânei ar fi ucis sau rănit 
grav? Ai idee? 

Oftează exasperat și se îndepărtează. E lesne de înţeles că numele 
meu de familie e ca o țintă prinsă pe spatele meu. E ironic, având în 
vedere schimbarea drastică petrecută în viața mea cu doar câteva zile 
în urmă. 

— Îmi pare rău. Încercam doar să... 

— Să trișezi. 

Cuvintele lui aspre mă rănesc. 

— Nu. 

Îi tai calea din nou, forțându-l să mă privească. 

— Nu este așa, nu voiam să... 

— Mie mi s-a părut că... 

— Dacă ai asculta mai mult și ai presupune mai puțin, poate că ai ști! 
răbufnesc, şi tonul meu îl reduce la tăcere. 

Mă studiază o clipă, apoi privește în depărtare, cu mâinile îndesate 
în buzunare. 

Nu-mi dau seama dacă mă crede. Dar nodul de groază, care mă 
chinuie de obicei când sunt lângă el, începe să slăbească. E limpede că 
datoria înseamnă totul pentru el. 

— Te-ai născut atât de puternică, dar încă nu știi cui îi ești loială, 
spune pe o voce gâtuită. Și când mă gândesc că eram îngrijorat c-ai 
putea reprezenta o ameninţare premeditată. 

Îmi dă o șuviță de păr de pe umăr și, la atingerea lui ușoară ca o 
pană, un fior îmi străbate braţele. 

— Un atac cu rachete și un uragan ucigaș n-ar putea fi mai diferite. 
Sau mai periculoase. 

— Jordan... 


— Vreau să spun că te-am judecat greșit, domnișoară Marionne. 

Nu știu ce să răspund, dar bătăile inimii mi se domolesc puțin. O 
adiere trece printre noi și febra momentului dispare odată cu ea. 
Câteva clipe rămânem tăcuţi, sub razele lunii. În parc răsună râsete 
înfundate. Undeva, pași împroșcând apa din băltoace. Jordan oftează, 
coborând puţin umerii. Masca i se dizolvă în piele și aproape că pot 
simți apăsarea expresiei lui extenuate. Este ca o furtună pe cale să 
înceapă, pe care n-o pot înţelege pe deplin. Dar, la fel ca în noaptea ce 
ne înconjoară, oricât de mult m-aș strădui să privesc, nu reușesc să-i 
detectez părțile întunecate. 

— Încerc să te fac să înţelegi că tu ești Casa. Eu sunt Perl. Tu, 
Marionne. Ești ceea ce reprezinţi. Un ideal. Un standard. Mai presus de 
orice reproș. Trebuie să fii cea mai bună în toate. 

Încerc să-mi stăpânesc emoțiile, tensiunea apăsând toate 
fragmentele din mine pe care abia dacă reușesc să le mai țin laolaltă. 
De parcă n-ar fi fost toate pe punctul de-a da pe-afară, de-a exploda. E 
prea mult, și de data asta eu sunt cea care se îndepărtează, 

— Ar trebui să fii intangibilă, Quell! mă urmează, îmblânzindu-și 
tonul. 

Ca el. Așa cum energia lui se impune oriunde s-ar afia. Aşa cum 
oamenii se dau la o parte din calea lui fără să fie nevoit să le-o ceară, 
Aşa cum totul la el este calculat, exact, perfect. Se mișcă, dominând 
totul, o siguranţă de sine care mi-e complet străină. Având mereu totul 
sub control. Îmi privesc mâinile și în mine crește furia. Eu nu sunt așa. 
Dar nu pot spune asta... Nu-l pot lăsa să vadă cât de mult mă 
străduiesc să par așa cum nu sunt. 

— Dacă tu ești vulnerabilă, Ordinul e vulnerabil. 

Deci despre asta e vorba. Frustrarea îmi taie respirația. Toată această 
presiune de a purta numele de Marionne la vedere. Mă întorc și el e 
chiar în fața mea, nu planând în jurul meu iritat. Și, pentru a doua 
oară în această seară, mă uit în ochii lui impetuoși ca o ploaie de vară. 

— Pentru că sunt mentorul tău, felul în care faci lucrurile se refiectă 
asupra mea. Succesul meu e strâns legat de al tău. 

— Fac tot posibilul. Jur. 

— Fă mai mult! Fii mai inteligentă! 

Brusc îmi dau seama cât de aproape e de mine și mă străbate un val 
de căldură. Mă dau un pas în spate. 

— ÎI știi pe Octos? întreb ca să rup tăcerea. Semnele de pe braţul lui... 

Jordan deschide gura și mă aștept să-și arate o parte dintre bunele 
intenții, să-și rotunjească unghiurile ascuţite. Dar vorbele pe care le 
rostește sunt la fel de reci ca înainte. 

— Nu în mod special, nu. 

— Atunci cum de ai știut că încerca să-mi vândă ceva rău? 


— E un Neguţător, sunt toți la fel. 

Se uită la sprâncenele mele încruntate și strânge din dinți 
nerăbdător. 

— Se cunosc douăzeci și trei de elixire: unele te pot seda, unele îți pot 
opri inima, altele fac în așa fel ca gândurile să-ți fie auzite și multe alte 
lucruri ilicite. Dar cei din Ambrose pretind că au descoperit mai multe, 
zâmbește el batjocoritor. Își etalează acele semne de pe brațe ca pe niște 
trofee. 

Iubitul lui Abby, Mynick, avea mai bine de zece astfel de semne pe 
braț. Dar felul în care Octos își ridicase mânecile în fața mea sugera că 
era posibil ca el să aibă mult mai multe. 

— De ce o spui pe tonul ăsta? 

— Casa Ambrose încearcă mereu să forțeze limitele, să exploateze 
magia pentru a confirma că ne sunt superiori tuturor. Ei nu înțeleg 
conceptul de datorie. Noi suntem în slujba magiei, nu magia e în slujba 
noastră. Nu poți avea încredere în astfel de oameni. 

— De unde știi toate astea? 

Mă priveşte în ochi și inima mi se face și mai mică. 

— De ce te interesează asta? întreabă iritat. 

— Ai intrat acolo și... 

— În primul rând, n-ar fi trebuit să intru acolo. Nu e bine să folosim 
magia astfel. 

— Atunci de ce-ai făcut-o? izbucnesc nerăbdătoare. 

— Întoarce-te înainte să intri în și mai multe necazuri! Noapte bună! 

Se îndepărtează furios. 

Aah! Dacă mă crede atât de incapabilă, atât de nepricepută la toate 
astea... 

— Atunci de ce-ai cerut să fii mentorul meu? 

Este atât de departe, încât sunt nevoită să strig și vocea mea 
ricoșează în monumentele de piatră din parc. Nici măcar nu priveşte în 
urmă. lritarea îmi arde întregul corp, în timp ce el dispare în pădure 
într-un nor negru. Pornesc grăbită înapoi spre Tavernă s-o iau pe Abby 
și să ne întoarcem acasă, liniștindu-mă cu fiecare pas. Oricât de nasoală 
a fost această noapte, există o parte bună care mă poate ajuta să-mi 
controlez nestăpânita toushana. Am în minte continuu imaginea lui 
Jordan prefăcând în scrum acea plantă. 

Voi afla cum a făcut-o. 


PAISPREZECE 


Abby e o prietenă minunată, cea mai bună colegă de cameră, 
superinteligentă, dar absolut deloc o persoană matinală. Nu s-a trezit la 
8 ca să mă ducă la bibliotecă și încă sforăia când am ieșit din cameră, 
la 8:30. Din fericire, micul-dejun era compus din lucruri pe care le 
puteam înghiți la repezeală și, în ciuda faptului că puteam face 
indigestie de la mâncatul atât de repede, la ora 9 eram în fața 
bibliotecii. 

Se află la etajul doi, între sala de mese și studioul de yoga. Ușile 
sculptate, cu mânere în formă de jumătate de soare, spun o poveste. 
Înăuntru, rafturi ce se înalță de la podea până-n tavan cu mese de 
studiu printre ele. Când intru, simt că mă cufund în cele mai comode 
șosete. Primul loc pe care eu și mama îl vizitam atunci când ne mutam 
într-un oraș nou era biblioteca orașului. Răsfoiesc un catalog digital, 
nerăbdătoare să înțeleg ce anume a făcut Jordan cu acea plantă și cum. 
Cărțile despre Dragoni trebuie să fie la secțiunea Secundus. 
Indicatoarele mă îndrumă spre o cameră micuță cu uși de sticlă, unde 
o femeie cu un păr ca de pisică, șaten, reface cotoarele unor cărți 
deteriorate prin simpla mișcare a mâinilor. 

— Îmi cer scuze, spune cu un glas subțire, dându-și jos ochelarii cu 
rame ochi-de-pisică. Trebuie să-mi arăţi permisul special care-ţi dă 
acces la cărțile de aici. 

— Nu am așa ceva. 

— E-n regulă, doamnă Loudle, e cu mine. 

Mă întorc și în spatele meu stă exact cel pe care nu voiam să-l văd, 
cu toată înălțimea lui de peste 1,80 m. Îmi încleștez mâna pe breteaua 
rucsacului când trece pe lângă mine. Pielea lui mă atinge ușor. Mă dau 
la o parte să-i fac loc, puțin mai brusc decât intenționasem, și dărâm 
un teanc de cărți de pe biroul doamnei Loudie. Le ridic grăbită. 

— Quell, mă salută el, înclinând ușor capul. 

Felul în care s-a făcut nevăzut noaptea trecută mă face să-mi doresc 
să-mi dau ochii peste cap, dar mă gândesc mai bine și îi răspund cu 
aceeași clătinare din cap. 

— Jordan. 
— Domnule Wexton, spune doamna Loudie, bibliotecara. Genialul și 
harnicul meu șoarece de bibliotecă a găsit ceva interesant azi? 

Apoi se întoarce către mine. 

— Acest băiat citește mai mult decât toţi cei pe care i-am cunoscut în 
cei treizeci de ani petrecuţi aici. 

Îi plac cărțile? 


— De data asta, chiar am găsit câteva, răspunde el, arătându-i 
doamnei Loudle teancul de cărți. 

Trag cu ochiul la titlurile de pe cotoare. Mă surprinde uitându-mă și 
îmi mut imediat privirea. 

Doamna Loudle își trece degetul mare peste un ecuson și pe el apare 
numele meu cu litere groase, în cerneală neagră. 

— Poftim! spune ea și i-l dă lui Jordan. 

Întind mâna să-l iau și degetele mi se lovesc de-ale lui. Îmi ia mâna 
și, cu blândeţe, îmi deschide degetele și îmi pune ecusonul în palmă. 

Îmi dreg glasul. 

— Mulţumesc! 

— Eşti surprinsă că-mi place să citesc? mă întreabă. 

Îmi retrag mâna și îmi pun la gât lanţul cu ecusonul. 

— Tot ce gândești ți se citește pe față, Quell. 

— Nu chiar totul, scrâșnesc din dinți. Mulţumesc, doamnă Loudle! N- 
o să stau prea mult. În scurt timp încep cursurile. 

Mă îndepărtez grăbită, sperând să evit alte întrebări din partea lui 
Jordan legate de nevoia mea de-a consulta cărțile din secțiunea 
Secundus. 

— Deci ai fost ocupat cu... știi tu? întreabă Loudle. Am auzit niște 
zvonuri urâte despre Sferă. Știi cumva dacă toushana are ceva de-a face 
cu asta? Se spune că zilele Aducătorilor Întunericului s-au stins. Dar „se 
spun“ o mulţime de lucruri. 

Mă strecor pe lângă ei înăuntru. Dacă am noroc, îl va mai ține de 
vorbă câteva minute bune, astfel încât să pot studia cu atenție, 
nesupravegheată de nimeni. 

Secțiunea Secundus e mult mai elegantă, cu fotolii cu spătare înalte 
pentru citit. Nu e nimeni aici, ceea ce e o ușurare. Rafturile de cărți 
acoperă fiecare centimetru de perete. Într-un colț, există până și o scară 
decorativă din pături. Aleg o secțiune și citesc cotoarele cărților, 
verificând din când în când dacă Jordan e în continuare prins în acea 
conversație. Nimic despre Dragoni. 

Studiez încă un raft, căutând ceva cât de cât apropiat de toushana, 
Dragoni sau istoria Ordinului. Pe rândul de jos, îmi atrag atenția câteva 
cărți legate în piele, cu cotoarele crăpate, embosate cu litere aurii. Rasa 
cea rară. Trebuie să mă așez în genunchi ca să le scot din bibliotecă. 
Când le ating, opun rezistență, de parcă n-ar mai fi fost atinse de-o 
eternitate. Trag mai tare și una dintre cărți cedează. 

Celelalte litere de pe cotor s-au șters, dar înăuntru pagina de titlu 
este intactă. Dragonii: Rasa cea rară, vol. 1 din 3. O iau împreună cu 
celelalte două. Mă uit din nou în spate; Jordan se îndepărtează de 
doamna Loudle. Pulsul mi se accelerează în timp ce mă duc la masa de 


verificare. Trec cărțile prin scanner și le bag în rucsac. Mă întorc la 
auzul unei voci șoptite. 

— Să înțeleg, deci, că și ție îți place să citeşti? Doar tocilarii sunt 
impresionați de asta. 

— Cine zice că sunt impresionată? 

— Surpriza pe care... 

— Sunt surprinsă că faci ceva de plăcere. 

Pentru o clipă, nu spune nimic, cu buzele ușor întredeschise. 

— Mă bucur să te văd atât de devreme și atât de pusă pe treabă, 
spune. 

După toate aparențele, să mă vadă nu-i face nicio plăcere în afară de 
capacitatea nețărmurită de a-mi sta în cale. 

— Trebuie să plec, adaugă el. 
— Vaai, sunt foarte dezamăgită. 

Ar trebui să-mi trag o palmă pentru că am lăsat iritarea lui să mă 
provoace. 

Îmi atinge ecusonul din piept, ignorându-mi cuvintele răutăcioase. 
— Cu plăcere. 

Îi răspund doar cu un zâmbet scurt. 

— Nu uita să dai tot ce-ai mai bun din tine, protégé, îmi spune, apoi se 
întoarce și pleacă, iar eu rămân să citesc cât pot de mult. 

Când ajung la partea despre „Moștenirea Dragonilor“, trec peste 
capitolele legate de „Primele Războaie“, dar mă opresc la: „Dragonii: 
Plurivalenți și Ucigători“. Trag cartea mai aproape de mine. Ochii 
aleargă de-a lungul cuvintelor și mintea încearcă să le pătrundă 
semnificaţia. Dragonii sunt în afara oricărei Case și își pot schimba 
loialitatea față de o Casă sau alta. Sigiliul lor universal este o gheară de 
dragon. Dragonii posedă capacitatea unică de a-și însuși mai multe tipuri de 
magie. Răsucesc între degete tivul cămășii, amintindu-mi columna 
frântă de la gâtul Dragonului care mă urmărește. Cine-ar fi putut fi 
dacă nu parte din frăție? Îmi mușc buza de jos și încerc să-mi amintesc 
ce-a spus Dexler în prima zi. Dedicarea față de un tip de magie 
estompează, de obicei, celelalte tipuri. Dragonii constituie excepția. 

Îmi îndrept spatele și dau pagina, căutând exemple sau o listă 
cuprinzătoare a tipurilor de magie stăpânite de Dragoni. Cele 
întunecate, în special. Dar nu găsesc decât un țânțar mort, strivit pe 
pagină. Închid cartea și-mi dau seama cât s-a făcut ora. Îmi arunc 
cărțile în rucsac și mă grăbesc la curs. 

Ajung în sala lui Dexler și mă așez pe locul meu. Deși am întârziat 
câteva minute, n-a început încă. Astăzi încerc pentru a doua oară să 
demonstrez că pot face asta. Nu-mi permit încă un eșec. 

— Uşurel, voinico! Nu suntem la curse aici. 

Shelby îmi aruncă o gumă de mestecat. 


— Ce amuzantă ești! îi răspund, punând guma deoparte. Nu te-am 
văzut aseară la Tavernă. 
— A, da, am fost afară, am avut treabă cu cineva. 

Rose se așază pe celălalt scaun de lângă mine, cerându-și scuze 
pentru întârziere, în continuare fără diademă. 

— Chiar voiam să te întreb ceva despre formare, îi spun lui Shelby. 
— Tot nimic? zice, uitându-se la capul meu. 

Rose tresare, asistând la conversaţia noastră, și vina mi se cuibărește 
în stomac. 

— Nu contează. Te întreb mai târziu, îi spun lui Shelby care îmi 
răspunde cu o privire de genul ești-prea-drăguță. 

— N-ai pierdut nimic, o asigur pe Rose, încercând să schimb subiectul, 
dar observ că are ochii umflați. Te simţi bine? 

Tace, și asta spune totul. Îi privesc părul în dezordine și întregul 
aspect. Hainele șifonate, aceleași pe care le-a purtat și ieri, au pete de 
machiaj pe mâneci. 

— Rose, îmi pare rău. Ceva furnicături? 

Clatină din cap cu ochii în lacrimi. 

— Cât timp mai ai? șoptesc, chiar când Dexler ne solicită atenția. 

Rose arată spre banca ei. 

— Azi?! exclam. 
Shelby îmi dă un cot să vorbesc mai încet, Dexler se uită deja la noi. 
Dar e prea târziu. 
— Domnișoară Marionne, despre ce-am vorbit adineauri? 
De data asta, nu există cale de scăpare. 
— Îmi cer scuze, nu eram atentă. 
— Și asta deoarece crezi că ceea ce am de spus nu e important sau...? 
Mă străbate un val de frig. 
— Nu, nu, este foarte important. Doar că... 
— Atunci, mă aştept să te comporți în consecință. 

După această izbucnire zgomotoasă, mă aplec asupra foilor, atentă la 
toate silabele rostite de Dexler. Lângă mine, Rose e încremenită și 
tăcută, Mă gândesc la Octos, sperând ca pentru ea să nu se ajungă la ce 
e mai rău. 

În mintea mea, ceva tot nu se leagă în privința felului în care au 
decurs lucrurile cu Octos. Avea în el ceva atât de autentic, atât de 
sincer. Felul în care și-a îndreptat umerii cu mândrie când vorbea 
despre familia lui. Surprinderea de pe chipul său când a văzut efectul 
elixirului. Mă pricep destul de bine să citesc oamenii și nu sunt 
convinsă că Jordan l-a judecat corect. 

După ce ni se împart materialele, suntem așezați în grupuri. Fac 
echipă cu Shelby și Rose, așa că mă ridic repede și pun în cerc cele trei 
scaune, formând o insulă doar a noastră în colțul încăperii. 


— Descompunerea, spun, grupând materialele, două tipuri de oase și 
un gândac. Trebuie să fosilizăm aceste ingrediente și să le strângem 
cenușa într-un borcan. 

Rose cade pe gânduri, cu mâinile împreunate în poală. 

— Vrei să pregătești tu kor-ul? Azi e din nou focul. 

— Ce sens are? Nimic n-ajută. Am încercat totul. 

Shelby se uită pe rând la fiecare dintre noi, dându-și ochii peste cap, 
gest care nu-mi scapă. Își trece degetele peste fitil ca să aprindă kor-ul. 
Iau osul și încep să-l rotesc în mâini. E ușor și fragil. Puțin flexibil. Mă 
trece un fior, gândindu-mă de unde provine. 

— Nu uita: cea mai apropiată cale naturală, spune Shelby. 

Toushana l-ar putea preface în pulbere într-o clipită, dar nu voi lăsa 
să se întâmple asta. Caut un strop de căldură și răsucesc osul deasupra 
focului. Mi-l închipui descompunându-se în pământ, într-o trecere 
accelerată a timpului. Căldura din degetele mele freamătă mai 
zgomotos când trag ușor de os. Se sfărâmă pe margini și din el încep să 
cadă bucățele. Îl strâng în mână, hotărâtă să rămân la magia curată. 
Dar ceva întrerupe totul și căldura dispare. O, nu! Am pierdut scânteia 
transformării și osul rămâne neschimbat în mâinile mele. 

— Ce s-a întâmplat? întreabă Shelby. 

Mă ridic de la masă frustrată. 

— Lasă-mă pe mine! îmi spune ea. 

Shelby își exercită magia asupra osului, răsucindu-l în scânteia de 
kor, în timp ce se concentrează pe ingrediente. Marginile i se sfărâmă și 
într-o secundă osul se preface în praf. 

— Vezi? 

Pune resturile de pe masă într-un borcan cu o pâlnie atașată. 

— În mâinile tale, pare atât de... 

— Agnes, spune bunica din pragul ușii, iar eu îmi trec degetele prin 
păr. 

— Stăpână, răspunde Dexler pe un ton care arată că e la fel de 
surprinsă s-o vadă ca și noi. Doamnelor și domnilor, avem un oaspete. 

Scaunele hârșâie podeaua, cu toții ne ridicăm. 

— Bună ziua, Stăpână Marionne! 

Să-mi aud numele rostit simultan de toată lumea îmi provoacă o 
senzaţie stranie. Nu mi se adresează mie, dar tot e ciudat. 

— Cărui fapt datorez această onoare? 

Bunica intră în sală, și nu există niciun ochi care să îndrăznească să 
privească în altă parte. Veneraţia îndreaptă toate capetele spre ea și îi 
face pe toţi să se sprijine de scaune. Ochii bunicii îmi întâlnesc 
privirea, apoi se îndreaptă repede spre Rose. Îi șoptește ceva lui Dexler 
care, la rândul ei, se uită la Rose. Postura i se frânge sub greutatea 
dezamăgirii. 


— Ro... încerc să spun, dar ea își pune deja rucsacul pe umăr. 

— Noroc bun, Quell ... nu c-ai avea nevoie. 

Bunica o conduce spre ușă, ținându-și mâna delicată pe umărul ei. 
Înainte ca ușa să se închidă, Rose se întoarce către mine; chipul îi este 
pătruns de durere, amintind de cel al Neguţătorului singuratic din bar. 
Îmi feresc privirea, dar disperarea ei zăboveşte în aer ca un parfum 
neplăcut. Mă întorc la materialele mele, însă timpul și mișcarea par 
dezechilibrate. Plecarea lui Rose mi se derulează în minte la nesfârșit, 
doar că îmi văd propriul cap pe umerii ei. 

— Să revenim! 

Vocea lui Dexler mă smulge din vortexul întunecat în care mă 
scufundasem. 

— Doar dacă vă uitaţi fix, n-o să reușiți să descompuneţi acele 
ingrediente, spune, bătând din palme. Înapoi la lucru! După ce 
terminați ce-aveți de făcut, sunteți liberi. Țineţi minte: lucraţi 
individual, căutaţi îndrumarea mentorilor. Mai aveţi multe de învățat, 

Încăperea freamătă de șoapte legate de expulzarea lui Rose. 

— Ce se va întâmpla cu ea? îi șoptesc lui Shelby. 

— N-a reușit să intre în Casa de care aparținea teritorial, deci, dacă 
familia ei nu se mută în altă parte, s-a terminat totul pentru ea, spune 
Shelby deopotrivă nepăsătoare și surprinsă. Gata, îi va fi interzis să-și 
dezvolte magia. 

— Şi cu magia ce se va întâmpla? 

— Se va micșora din ce în ce mai mult, până va deveni nedetectabilă, 

Mi se rupe sufietul de mila ei. 

— Vrei să încerci cu gândacul? Ar trebui să fie puţin mai ușor, având 
în vedere că e încă viu. Pot să mă ocup eu de restul. 

— Sigur, îi răspund, neputând să-mi ascund tristețea. 

— Se întâmplă. Cu timpul, îţi va fi mai ușor, zice Shelby, simțindu-mi 
mâhnirea. 

Nu știu dacă este adevărat. Dar trebuie să mă concentrez pe lecție și 
să-mi iasă bine. 

— Vorbesc serios. Sunt o Duncan, Quell. Nimeni din familia mea n-a 
mai fost admis aici de zeci de ani. Dar eu îmi doresc asta foarte mult, 
iar Stăpâna a cunoscut-o personal pe bunica mea. Așa că mi-a dat o 
șansă. Alte patru fete au început în aceeași săptămână cu mine. Ne-am 
apropiat imediat, am jurat să rămânem împreună, hotărâte să rezistăm. 
Mai am cam o lună până la Cotillion. Aproape c-am terminat aici și 
închipuie-ți... — își ia ingredientele — sunt singura rămasă dintre 
prietenele mele. 

— Trebuie să fi fost dureros. 

— Într-un fel. Cu timpul, începi să înţelegi că ești diferită. Și nu poți 
decât să-ți asumi și să mergi mai departe sau să te lași chinuită toată 


viața de eșecul celorlalţi. Rose a fost dată afară pentru că nu merita să 
fie aici. Tu meriți. 

Se îndepărtează și simt că hotărârea mea începe să se clatine. Dar nu 
merit. 

Cu capul în jos, îmi găsesc un spațiu de lucru separat, departe de 
Shelby și de ceilalţi. Îmi tremură mâinile; în mintea mea, plecarea lui 
Rose și cuvintele lui Shelby se întrepătrund într-un coșmar. 

Concentrează-te! 

Rose... Ieri era aici și azi nu mai e. 

Inspir adânc și strâng din dinți hotărâtă. Sub piele, o pânză de 
căldură se trezeşte la viață. Îmi încordez toți mușchii, ținând-o cât pot 
de strâns, așa cum am citit în notițele lui Abby. Gândacul se răsucește 
pe spate, abia mișcându-se. În mine căldura devine din ce în ce mai 
intensă, magia bună năvălind în interiorul meu și străbătându-mă, 
precum nisipul scurgându-se într-o clepsidră, din cap până-n picioare. 
Fiecare punct pe care-l ating mă furnică fierbinte. Un fior rece încearcă 
să pună stăpânire pe mine, dar magia care arde în tot corpul îl alungă 
în adâncurile întunecate din care a ieșit. Mă agăț cu toată forța de 
această senzaţie și magia arde prin mine ca un cuptor, furioasă și 
autoritară, mai fierbinte decât am simţit-o vreodată. 

Gândacul rămâne nemișcat. Funcționează! 

Mă încordez, concentrându-mă pe senzația magiei care-mi străbate 
tot corpul. Acum, descompune-te! 

Dar căldura se transformă, ca o rafală de vânt vara. Totul în mine 
vibrează cuprins de foc, apoi tremură de frig. Înainte și înapoi, 
temperatura oscilantă a magiei mele amenință să mă destabilizeze. Mă 
încordez, trebuie să alung toushana înapoi în adâncuri. Dar se luptă cu 
mine cu o forță glaciară pe care n-am mai simțit-o. Lumea licărește 
albă și, pentru o clipă, o răceală de moarte îmi cuprinde pieptul. Mă 
gândesc la mama și la îmbrăţișările ei strânse, când îmi șoptea la 
ureche: În tine își are locul binele, Quell. 

Ceva se schimbă și încerc să mă concentrez. 

Mă încălzesc puţin. 

În tine își are locul binele, Quell. 

Ard acum. 

Sunt atât de aproape. 

Mai tare, implor, imaginându-mi acele granule de Pulbere așezându- 
se una peste alta și încălzindu-mă până în vârful degetelor. Dar brusc 
emană frig. 

Gândacul se sfărâmă, devenind o grămăjoară de cenușă; toushana îi 
descompune corpul minuscul cu viteza luminii. Apoi se retrage la fel 
de repede cum a apărut. Mă uit la ceilalți, dar vârtejul de panică se 
roteşte doar în jurul meu. 


N-am putut s-o răpun. Am încercat, dar m-a învins. Îmi simt gâtul 
uscat. Spaima mea atrage priviri furișate din partea celorlalți și îmi trec 
degetele prin păr ca să nu-mi sfâșii pielea. Nu uita unde ești. Îmi dreg 
glasul și încerc să respir calm. 

Dezastrul de pe masă arată... corect. 

Un gândac descompus în praf. 

Am făcut asta prin toushana. 

— Quell, ești bine? mă întreabă Shelby, prinzându-mă de braț. Eşti 
albă ca varul. 

Îmi eliberez braţul din mâna ei. 

— Da... Da. Sunt bine. 

Shelby adună praful într-un borcan. 

— Arată foarte bine. Eşti sigură că n-ai nimic? 

Îmi dreg glasul din nou. 

— Da, sunt bine. 

— Bun, mă duc să-l predau. 

— Mulţumesc. 

— Ne vedem mai târziu la cină? 
— Sigur. 

Shelby strânge toate materialele noastre și i le duce lui Dexler. 
Aceasta se luminează la față când le analizează, dar asta nu-mi 
domolește greața din stomac. Nu mi-am putut opri toushana. Oricât de 
mult am încercat. 

Îmi iau rucsacul și ies pe ușă. Mă îndepărtez de grupurile care merg 
alene pe coridor și, când intru în Aripa Belles, unde se află camera mea, 
deja nu mai e nimeni în preajmă. Scot cartea luată de la bibliotecă, 
răsfoind-o în căutarea unei mențiuni despre toushana. Slabe șanse, dar 
sunt disperată. 

— A, aici erai. 

E Abby. Ascund cartea. 

— Vrei să mâncăm ceva? Îmi cer scuze pentru azi-dimineaţă. Eram 
frântă. Vreau să-mi spui mai multe despre ce s-a întâmplat aseară. În 
drum spre casă nu mi-ai zis mare lucru. Am văzut că ai ieșit după 
Jordan și... 

Se apropie de mine, lovindu-mă ușor cu cotul, dar mă îndepărtez 

repede. 

— De ce te porţi așa ciudat? mă întreabă. 

— Scuze, mă doare capul. Mă întorc în cameră să mă întind puţin. Mă 
poți lăsa câteva minute singură? 

— Sigur. Dar te căuta Jordan. 

— Dacă-l vezi, poți să-i transmiți o scuză din partea mea? Insistă 
foarte mult pe chestia asta cu mentoratul. 


— Nu e și cazul meu, mentora mea abia dacă îmi adresează câteva 
cuvinte, spune Abby, cu braţele încrucișate la piept. Bine, dar mai 
târziu vreau să-mi spui tot ce se petrece cu tine. 

Până atunci ar trebui să pot încropi ceva credibil. 

— Bine, așa facem. 

— Odihnă plăcută! Și nu uita să bei apă! 

Mă îndrept grăbită spre camera noastră și mă ascund înăuntru. 

Mă bag în pat, mă învelesc bine și îmi îngrop capul într-o altă carte, 
încercând să găsesc ceva care să-mi fie de folos. Ceva despre toushana, 
despre cum să controlez magia întunecată sau chiar despre cum să mă 
formez. Dar, pagină după pagină, după pagină nu găsesc decât și mai 
multe informaţii despre dragoni, despre cum și de ce au fost creați. 

Pentru a-i ucide pe cei cu toushana ca să „protejeze integritatea 
magiei“. 

Adorm având în minte imaginea mea expulzată de-aici cu un 
pumnal la gât. 


Pe coridor, 

Prin sălile întunecate, ceva mă urmărește. 

Pe scări în sus până la marginea balconului. 

Aerul vâjâie dedesubt. 

Mă uit la pământul aflat atât de jos, fără suflare. 

Îmi alunecă piciorul, 

dar îmi recapăt echilibrul, cu unghiile împlântate în piatra neiertătoare. 


Încerc să respir, tavanul se solidifică sub privirea mea fixă. Sforăitul 
ușor al lui Abby mă readuce în prezent. Un vis. A fost doar un vis. Încerc 
să mă ridic în capul oaselor, dar tâmplele îmi pulsează. Duc mâinile la 
tâmple și le apăs cu mișcări circulare. 

Degetele mele ating ceva rece și dur. Dau pătura la o parte și mă 
reped la oglinda de deasupra comodei. Aprind lampa și văd bucle de 
metal șerpuind din scalpul meu înalte, robuste. Diadema mea 
strălucește, împodobită cu nestemate. Dar nu de aur, nici de argint, 
nici de aur rose, nici măcar de cupru, precum celelalte diademe. 

E neagră ca moartea. Neagră ca putregaiul. 

Neagră din cauza foushanei. 

— O, Doamne! Întăresc magia greșită. 


CINCISPREZECE 


Trag, de firul veiozei. Inima îmi bate cu putere în piept și doar asta 
aud în întuneric. Vitrinele de sticlă cu diademe de pe coridor. Cea 
neagră a fost luată de la cineva care avusese toushana. Abby se foiește 
în așternuturi şi, pentru o secundă, îmi țin respiraţia. Reîncepe să 
sforăie și încerc să mă adun, luând în mână pantofii. Nimeni nu mă 
poate vedea așa. Pe cadranul ceasului din perete sclipește cifra doi, 
Încerc să-mi fac un plan. Gândește-te! Îmi vine în minte Jordan. 
Gândește-te la altceva! 

Pereţii se închid în jurul meu în timp ce pășesc cât pot de încet prin 
camera luminată de razele lunii, căutând ceva cu care să-mi acopăr 
capul. Mă opresc în dreptul oglinzii. În ciuda întunericului, diadema 
strălucește ca o mie de stele. E la fel de mare ca a lui Shelby. Poate chiar 
mai mare. Inelele de metal negru se înfășoară unul în altul ca într-un 
cuib de bucle. În jurul lor se ridică vârfuri minuscule, ca niște turle, și 
totul scânteiază în nestemate de un roz întunecat. Dar, pe metalul 
negru, pietrele par aproape roşii. 

M-am format. Mă sprijin cu o mână de comodă, privind uluită în 
oglindă. 

Curiozitatea mea încearcă să se transforme în admirație, dar îmi 
feresc privirea. Trag ușor de metalul ce-mi iese din scalp. Creierul îmi 
pulsează de durere, de parcă ar fi tras cu putere din direcții opuse, şi-mi 
mușc obrazul ca să-mi înăbuș un țipăt. 

Abby se întoarce pe cealaltă parte și mă gândesc la ceva. Aș putea 
încerca să am încredere în ea. Dar nu-mi dau seama cât de departe 
merge prietenia, loialitatea ei. Shelby? În niciun caz. Mă cuprind cu 
brațele, iar în minte îmi revine imaginea deplorabilă a lui Octos. Fac 
câțiva pași ezitanți, cântărind în minte opțiuni imposibile. Gravitatea 
variantei spre care tind îmi taie picioarele și mă așez pe pat. A spus că, 
dacă voi avea vreodată nevoie de-o favoare... 

Îmi mușc pumnul și mă uit din nou la Abby. Nu cred că Octos a 
încercat să mă ucidă. Cunosc bine duhoarea disperării, iar el o emană 
prin toți porii. Înșfac jacheta, pumnalul mamei și o eșarfă a lui Abby, 
înainte de-a mă răzgândi în legătură cu ceea ce am de făcut. 

În Chateau Soleil coridoarele sunt atât de tăcute, încât mă tem că 
scârțâitul ușii de la debara va trezi toate cele trei etaje. Peretele 
mișcător răspunde ușor la atingerea mea, așa că mă strecor prin el și o 
iau la fugă pe coridor, ţinându-mi cu o mână eșarfa pe cap. Ușa ce dă 
spre pădure e încuiată, așa că apelez la magia mea caldă, cum am 


văzut-o pe Abby făcând. Alung din minte toate motivele ca lucrurile să 
iasă extrem de rău și pășesc. Nu am nicio altă opțiune. 

Nu am privilegiul rațiunii. 

Afară, reușesc să mă strecor cu doar câteva zgârieturi prin hățișul de 
ramuri ce ascund ușa și, îndată ce pun piciorul de pământ și privesc 
înapoi spre domeniu, bătăile inimii mi se domolesc. Poteca pietruită ce 
străbate pădurea e acoperită de frunze și mă ghidez după ele până în 
parc. Monumentele de piatră îmi indică unde să mă opresc. Cum a 
reușit Abby s-o facă? Lovesc cu piciorul în piatră. Nu se întâmplă nimic. 
Încerc din nou, uitându-mă cu atenție la pietre după un semn care să- 
mi indice care e cea corectă. Îmi trec degetele peste ele, până când mă 
dor, înghețate, apoi ating una ieșită puțin în relief. 

— Oare asta e? 

Frigul din oase îmi urcă în tot corpul și îmi simt toushana cuibărită 
în mine ca o durere de care nu pot scăpa, care mă strânge cu putere. 
Ating din nou piatra și magia mea distructivă trepidează. Simt nevoia 
să mă eliberez de senzaţia bruscă a magiei atât de apăsătoare și de 
prezentă în trupul meu, ca o sferă de plumb. În schimb, lovesc piatra 
cu piciorul, îmi canalizez magia spre ea și pământul se deschide. Chiar 
a funcționat. Încep să cobor, ținând strâns în mână pumnalul mamei. 

Taverna este pustie, cu doar câteva persoane mișcându-se lent pe 
ringul de dans în ritmul muzicii. Mesele de joc sunt goale și luminile, 
aproape stinse. 

— Ultima comandă a fost acum zece minute, spune barmanul, cu 
ochii în jos. 

Octos nu se vede nicăieri. 

— Poftim? 
— Am spus că ultima... 

Își ridică privirea spre mine. 

— Prospătură, ai ieșit foarte târziu. 

Îmi strâng și mai tare eșarfa de pe cap. Barmanul șterge tejgheaua cu 
o cârpă udă, în timp ce ajutorul lui începe să debaraseze mesele. 

— ÎI caut pe tipul cu care am stat de vorbă data trecută. Avea o haină 
ponosită, era nebărbierit și cu păr lung. 

— Ai venit la ora asta ca să-l cauţi pe Octos? 

Își încrucișează brațele la piept. 

— În ce necazuri vrei să intri, fetițo? continuă el, privind către ușă. 

— E aici? 

— A dormit pe canapeaua aia ultimele câteva nopți. Dar azi nu l-am 
văzut încă, răspunde el, aruncându-și un prosop pe umăr. Trebuie să 
închid. lar tu trebuie să te duci acasă. Nu e deloc înţelept să fii aici 
singură. 


Se întoarce cu spatele și dezamăgirea mi se afundă în stomac ca o 
piatră în apa unui râu. Când ies din Tavernă, ringul de dans e deja gol. 
Barmanul stinge luminile și, în timp ce urc scările, aud cum încuie ușa 
în urma mea. Pământul se închide cu un huruit. Noaptea freamătă de 
vibraţiile sonore ale insectelor și privesc în jurul meu, cu brațele 
strânse în jurul corpului. Poate că n-a fost cea mai bună idee. Am 
senzația că mă privește cineva sau ceva și asta mă face să-mi iuțesc 
pașii. 

— Mă căutai? aud o voce când ajung din nou la adăpostul pădurii. 

Chipul lui Octos e ascuns de ramuri. Vine către mine și duc repede 
mâna la pumnalul mamei. Se retrage. 

— Dacă ai venit să te răzbuni, îţi jur că n-am știut nimic. 

Îmi îndrept umerii, atentă să țin arma între noi. 

— Am venit să-ți cer ceva. 

Face câțiva pași către un loc luminat de lună, unde îl pot vedea 
bine. Pare la fel de hăituit ca și data trecută. Liniile ce-i brăzdează fața 
sunt mai adânci în seara asta, are pungi întunecate sub ochi și umerii 
căzuți de extenuare. 

Las jos pumnalul. 

— Vreau să-ți fac o ofertă. 

— Nu înțeleg. 

— Am o presimţire că tu știi anumite lucruri. Lucruri... pe care 
probabil n-ar trebui să le știi. 

Își îndeasă mâinile în buzunare. 

— Și? 

— Și vreau să știu dacă există vreun tip de magie pentru a transfigura 
o diademă. 

— Nu vreau să mai am nimic de-a face cu tine și cu formarea ta. 

Își ridică mâinile în semn de capitulare. 

— Am încercat să-ți vând acel elixir și a ieșit cum nu se poate mai 
prost. Și am rămas și cu o datorie la nenorocitul de neguțător care mi-a 
vândut fiola stricată, continuă el. 

Știam cu. 

— Ai spus că, dacă am vreodată nevoie de-o favoare, să apelez la tine. 

Octos înclină capul. 

— Continuă! 

Mă apropii de el, ieșind din umbra copacilor, dorindu-mi să mă 
asculte. 

— M-am format. 

Se uită la eșarfa prinsă în jurul capului meu care, în mod evident, 
ascunde ceva. 

— De ce anume ai nevoie, mai exact? Și ce-mi oferi? 


Asta speram să aud de la el. Întind mâinile, ținând în palme 
pumnalul mamei și asigurându-mă că nestematele lui sclipesc în 
lumina lunii. 

— Aparține familiei Marionne și te poate îmbogăți mai mult decât ți- 
ai imaginat vreodată. 

Vrea să-l atingă, dar își retrage repede mâna. 

— De ce mi-ai oferi ceva atât de valoros? 
— Pui prea multe întrebări pentru cineva care se ocupă cu afaceri 
ilicite. 
— Întotdeauna vreau să știu ce fel de oameni sunt cei cu care fac 
afaceri, Mai ales în ultimul timp. 
— Sunt nepoata lui Darragh Marionne. 
Forţa acestor cuvinte îmi apasă umerii. 
— Un punct forte al Ordinului, cu multă influență. 

Fac câțiva paşi în jurul lui, imitând postura bunicii, cu umerii drepți 
şi bărbia ridicată. Corpul meu se revoltă neliniștit. Dar îmi țin firea, 
încercând să-i arăt cea mai puternică fațetă a mea și sperând să mă 
creadă. 

— Sunt o aliată puternică. 
Se uită la pumnal cu buzele strânse. 
— Deci, ne-am înțeles? 
— Nici măcar nu mi-ai spus ce-ar trebui să fac. 
— E nevoie? întreb, ridicându-i mâneca. 

Brațul lui e un colaj multicolor de semne și un soare cu trei vârfuri, 
mai încărcat decât mi-am imaginat. 

— Nu reprezintă astea toate lucrurile ilicite de care ești în stare, toate 
descoperirile tale din perioada în care făceai parte din Casa Ambrose? 

Își trage braţul înapoi. Strânge din buze. 

— Pot face orice ai nevoie, spune, mândria dezlegându-i limba. Dar 
prețul meu e pumnalul și încă ceva. 

— Ce anume? 

— Vreau un Potențiator de Localizare. E o piatră albastru-pal. În 
magazia Cultivatorilor trebuie să fie câteva. 

Să fur una mi se pare un preț mic pentru viața mea. Dacă e o piatră 
atât de banală, încât să fie ținută la îndemână într-o magazie, nu poate 
fi deosebit de periculoasă. 

— Bine. 
— Hai..., spune, arătând către eșarfa ce-mi acoperă capul. Arată-mi cât 
de rău e. 

Încep să-mi desfac eșarfa, dar încă ezit. Sper să nu fie o greșeală. Îmi 
descopăr creștetul, iar el trage adânc aer în piept. 

— O poți schimba într-un altfel de metal, nu-i așa? 


— Blesteme, spune printre dinți. Sola Sfenti nu te-a privit cu ochi 
buni. Ne va pedepsi pe-amândoi. Adu-mi piatra înainte de răsărit. 
Trebuie să mă folosesc de kor-ul lunii. 


Mă întorc imediat la Chateau Soleil și mă strecor pe scări până la 
subsol. Dexler a zis ceva despre proviziile aflate în pivniță. 

Treptele scârțâie oricât de ușor aș fi călcat. Nu-mi vine să cred că fur. 
Dar trepidaţia care-mi stăpânește tot corpul nu mă oprește din coborât. 
Camera cu provizii ar trebui să fie în centrul spiralei. Dar capătul 
labirintului e o fundătură. Lungimea coridorului e doar jumătate din 
cât ar fi trebuit. Împing peretele, lăsând căldura să-mi cuprindă 
degetele în caz că va fi dificil să trec în cealaltă parte. Dar piatra nu se 
clintește. 

Număr din nou ușile, apoi apăs în perete exact în același punct, de 
data asta mai tare, și piatra se clintește puțin. Căldura se dezlănțuie în 
jurul meu, se stârnește o furtună de praf, intempestivă, înfometată. 
Apoi se transformă: căldura magiei mele e dată la o parte de o furtună 
de gheaţă. Îmi încleștez pumnii. 

— Aici ar trebui să fie. 

O voce se aude murmurând pe coridor și-mi sare inima din piept. 
Sunt blocată, nu pot decât să mă îndrept către oricine ar fi acolo sau 
prin peretele de piatră. 

— Unde ar trebui să fie și unde este sunt două lucruri complet diferite, 
spune Jordan, stăbindu-mi hotărârea, pașii lui devenind din ce în ce 
mai sonori. 

Nu pot să respir. Toushana mă poate trece prin perete. Dar ar lăsa în 
urmă un dezastru. Și deja întăresc tipul greșit de... 

Va funcţiona, îmi șoptește magia, și eu o ascult în timp ce întregul 
corp mi se înfioară. 

— Ce vrei de la mine? izbucnește exasperată persoana care e cu 
Jordan. Ţi-am spus tot ce știu. 

Vocile lor sunt chiar după colț. Îmi trec în grabă degetele înghețate 
de-a lungul peretelui, sperând ca instinctele mele să nu dea greș și să 
nu las în urmă semnele unui dezastru. O grămadă de cenușă ca marcă 
personală. 

Piatra trepidează, apoi se desparte în două ca o cortină. Dincolo de 
ea se află restul coridorului cu ușile pe care nu le găsisem înainte. 
Răsucesc mânerul uneia pe care scrie MAGAZIE. Înăuntru, lăzi cu 
veselă și șiruri de lenjerii întinse sunt înghesuite în ceea ce, după 
miros, pare a fi o spălătorie. Dar nu există nicio mașină de spălat sau 
de uscat. Cât văd cu ochii, o mare de pânze ce se văluresc peste piese 
de mobilier. Închid ușa cât pot de silențios și ascult. 

— Arată-mi, spune Jordan. 


Mânerul ușii se răsucește și caut repede un loc în care să mă ascund. 
— Hai să terminăm odată cu asta, se aude cealaltă persoană în timp ce 
ușa se deschide. 

Mă strecor între două mobile, sub o pânză, și îmi acopăr gura cu 
mâna. 

— Dacă mă prinde Stăpâna aici... 
— Șșt, îl atenționează Jordan. 
Îmi țin respirația. 
— Ai auzit ceva? întreabă el. 
— Nu. Tu? 
— Nu, dar simt... 
Pantofii lui Jordan ating piatra în direcția mea. Se oprește. 
— Hmm. Nu, nu cred. Hai, continuă. Arată-mi unde e. 

Pantofii se îndepărtează. Țesăturile despică aerul, părând să se 
desfacă. 

— Aici e ceea ce cauţi, spune cealaltă voce. Chiar aici. Uite! În 
siguranţă, bine ascuns. 

Lemnul greu geme târât pe podea. 

— Este exact unde am spus că e. 

Pulsul mi se accelerează. 

— Să nu sufli un cuvânt despre asta! ordonă Jordan. 
— Dar ce pune la cale mătușa ta? 

— Vrei să spui Stăpâna Perl. Și nu e treaba ta. 

— Aşa e, îmi cer scuze. 

Pașii se aud din ce în ce mai slab până când ușa se închide. Dau la o 
parte bucata de pânză de pe mine și mă prăbușesc pe un scaun vechi, 
tapițat în catifea, încercând să-mi potolesc bătăile inimii. Încăperea e 
puţin schimbată, cu câteva mobile dezvelite, dar nu e niciun semn 
legat de obiectul pe care Jordan a vrut să-l vadă ca să se convingă că e 
aici. Faptul că se ascunde de bunica, chiar sub nasul ei, îndeplinind o 
misiune pentru Stăpâna lui nu mi se pare corect, dar n-am nevoie să-i 
dau încă un motiv să mă suspecteze. 

Piatra. Octos. 

În jurul meu sunt doar mese, scaune, fotolii cu picioare rupte și 
tapiţeria sfâșiată. Dau la o parte pânză după pânză, dar nu găsesc nimic 
în care s-ar putea afla pietre. Deschid sertarele birourilor și ale 
corpurilor de depozitare, dar toate sunt goale. Într-un final, zăresc într- 
un colț o servantă cu picioare curbate și rânduri peste rânduri de 
sertare minuscule. 

Deschid unul și sclipirea pietrelor șlefuite se revarsă asupra mea. Pe 
interiorul sertarului scrie POTENȚIATOR DE LUMENI. Îl închid și 
deschid altul. De data asta, e de un galben verzui. POTENȚIATOR DE 
DECIBELI. Încep să deschid și altele, mai multe odată, căutând o 


licărire de albastru-pal, și gândurile îmi revin la Jordan. Stochez în 
minte pentru mai târziu informaţia că l-am văzut furișându-se și încerc 
să mă concentrez pe problema imediată: metalul întunecat care-mi 
crește din cap. Șirurile de sertare par nesfârșite, dar, când îl deschid pe 
al cincizecilea, descopăr o piatră de un albastru-pal. POTENȚIATOR DE 
LOCALIZARE. O iau și mă grăbesc să ies. 

Urc scările câte două odată, strângând cu putere piatra în pumn. 
Deschid ușa către etajul de deasupra și pământul trepidează. Ce 
naiba... Mă sprijin de perete, în timp ce candelabrul de deasupra mea 
clincăne, ornamentele lui de cristal alunecând și spărgându-se pe 
podeaua lustruită. Piatra îmi alunecă din mână și se rostogolește pe jos, 
iar mie mi se taie răsuflarea. Încerc să-mi ţin echilibrul, lipindu-mă de 
perete, în timp ce pământul se cutremură sub tălpile mele. 

Când trepidaţia se oprește, mă reped la piatră. În hol se face o larmă 
asurzitoare, pe măsură ce se umple de studenți cu ochii împăienjeniți, 
abia ridicați din pat, care pun nenumărate întrebări. Strângând bine 
piatra în mână, îmi leg eșarfa pe cap și mă grăbesc spre vestibulul larg, 
prin debara, ignorând cu totul cutremurul. Am probleme mai mari. 

Sper ca Octos să se țină de cuvânt. 

Împing ușa și ies în aerul pădurii dese. 


ȘAISPREZECE 


— Octos? 

Îmi încleștez degetele în jurul obiectului furat, cercetând din ochi 

fiecare colț de pădure după el. 
— Aici, spune, ieșind dintr-un desiș. 
— Am luat ce mi-ai cerut. Acum, fă ce mi-ai promis! 

Îmi netezesc hainele și-mi îndrept umerii, apoi întind palma. Se uită 
la piatră cu ochi plini de venerație. Strâng pumnul. 

— Ce înseamnă asta pentru tine? 
— Întrebările nu sunt parte din târg. 

Are dreptate. Dar pe chip i se citește un dor mistuitor. E un 
Potenţiator de Localizare; oare ce încearcă să găsească? 

— Dacă știi câte ceva despre Potenţiatoarele de Localizare, atunci știi 
că e nevoie de douăsprezece ca să poți face ceva. 

— Am doar una. 

— Și doar una ţi-am cerut. Nu te-ai răzgândit, nu? 

Întinde mâna și îi pun piatra în palmă. 

— Nu, dar, ca să fie clar, în orice necaz încerci să intri cu asta, nu mă 
implica și pe mine! 

E de acord. 

— Acum, dă-ți jos eșarfa, domnişoară! 

Fac așa cum spune. Și abia acum observ că e mult mai scund ca 
mine. Se ridică pe vârfuri ca să-mi poată vedea creștetul și să se uite 
atent la diademă. 

Îmi dă o ramură subțire, plată. 

— Mușcă din ea cu putere și stai nemișcată. 

Își ridică mâinile într-o mișcare circulară lină. 
— Ce...? 

Capul îmi zvâcnește și strâng între dinți crenguța puţin cam târziu. 
— Aau! 

— Șt! 

Mugşc și mai tare, regretând că nu l-am ascultat imediat. Din cauza 
durerii, totul în jurul meu se vede ca prin ceață. Nu mai sunt o 
persoană sau un corp. Sunt un cap înotând într-un infern. Mușc cu și 
mai multă forță, înăbușind fiecare sunet ce riscă să-mi iasă de pe buze. 
— E-aproape gata, spune printre dinți. 

O durere ascuțită îmi sfredelește capul, puternică precum cea mai 
înfiorătoare migrenă, și abia dacă mă mai pot ține pe picioare. Am 
senzaţia că ochii îmi sunt aspirați în craniu și creierul e zdrobit. După 


aceea mă cuprinde un val de liniște. Sentimentul că lumea se rupe în 
două dispare. 
— Gata! 

Face un pas în spate, împleticindu-se, respirând greu. Chipul îi e 
scăldat în sudoare. Se așază pe o buturugă și bea îndelung din sticla cu 
apă pe care o ține prinsă la brâu. 

Clipesc, derutată de absenţa durerii și duc mâna la cap, dându-mi 
seama că ar fi trebuit să iau cu mine o oglindă. 

— Uite! 

În ciuda extenuării, Octos se ridică în picioare și scoate un ciob de 
oglindă dintr-un sac ascuns după un copac. Ridică oglinda către mine. 
Privesc uluită buclele de metal, negre cu doar câteva clipe în urmă, 
acum strălucind într-un auriu rose, presărate cu nestemate în formă de 
migdală, în culoarea fericirii, un roz intens. Sclipește la fiecare mișcare 
a capului şi-mi taie respirația ca un câmp nesfârșit de flori 
primăvăratice. Încerc să spun ceva, dar mâna îmi acoperă buzele. 

— Cât va dura? 
— Pentru totdeauna, dacă ţii sub control acea magie putredă pe care-o 
porţi în tine. 

Pentru totdeauna. 

— E-atât de... frumoasă. 
Era frumoasă și înainte, doar că e aurie acum. 
— Mulţumesc, 

Îmi răsucesc gâtul, încercând să mă relaxez. 

— XX... îmi cer scuze că m-am enervat... Doar că... 
— Nu e nevoie de explicaţii. 

În continuare respiră greu, iar pieptul lui coboară și se ridică 

zgomotos. 
— O să fii bine? 
— Da, o să fiu în regulă. 

Își ia haina și pumnalul pe care, îmi dau seama acum, l-am scăpat 
din mână în tot acest haos. 

— Eşti foarte talentat. Păcat că cei din Casa ta nu te-au lăsat să 
absolvi. 

Mă privește în ochi. 

Octos mi-a salvat viața. Cuvintele îmi stau pe buze, dar ezit să las 
garda jos. Își mișcă maxilarul, dorind parcă să spună ceva. 

— Da? 
— Majoritatea nu vor să aibă nimic de-a face cu mine, spune, 
întorcând pumnalul în mâini. 
— Nici eu n-aș fi făcut-o, înainte să vin aici. 
Ne strângem mâinile. 
— A fost o plăcere să fac afaceri cu tine. 


Îi zâmbesc scurt și îl privesc cum se îndepărtează. Când ajunge la 
marginea pădurii, intru înapoi și ascund eșarfa. 


Totul e liniștit când mă furișez spre camera mea și îmi simt 
pleoapele grele, cerând odihnă. În cap mi se învârte haosul ultimelor 
ore. Dar îmi forţez picioarele să pășească înainte, căldura așternuturilor 
îmbiindu-mă către pat. Când mă trezesc, poate am să descopăr că totul 
a fost doar un vis urât. E o minciună, dar fără ea mă tem că nu sunt în 
stare în această clipă nici să mai pun un picior în fața celuilalt, 

Puteam să fiu omorâtă. 

Duc mâna la gât, încercând să-mi descleștez maxilarul. Apoi ating 
din nou metalul de pe cap și răsuflu ușurată. E auriu rose, nu negru. 
Secretul meu e ascuns în continuare. 

Coridoarele sunt pline de cioburi date într-o parte, ca și cum 
curăţenia ar fi în desfășurare. Câteva șoapte mă fac să încremenesc, dar 
sunt prea îndepărtate și prea încete ca să le pot desluși. Mă strecor pe 
lângă balustradă și urc scara grandioasă din Aripa Belles, capul încă 
pulsându-mi ușor. E o durere aproape imperceptibilă comparativ cu 
ceea ce am simțit cu zece minute în urmă. 

Când intru în cameră, Abby e trează, strângând în mâini materialul 
unei rochii lungi. 

Mă opresc încordată. 

Ea se uită uimită la arcul de deasupra capului și rochia îi cade din 
mână, Se repede la mine să mă salute, zguduindu-mă de umeri. 

Fac un efort să-mi relaxez braţele și închid ușa în urma mea. Am 
nevoie de toată concentrarea posibilă ca să nu mă uit în jos Ia pantofii 
mei. 

— Uau! Este atât de înaltă și... 

Abby face un pas în spate, exclamând dramatic, întinzându-și 
braţele în toate direcțiile. 

— E magnifică, regală, splendidă, măreaţă! 

Se rotește în jurul meu și face o reverență. 

Rușinea îmi arde pieptul. Dar mă forțez să mă uit la ea și să zâmbesc. 
Nu-mi vine să cred că pătrund în această lume a iluziei și că sunt într- 
adevăr demnă de-o asemenea afecțiune adulatoare. 

— Hai, fă o reverență ca o adevărată lady! 

Strâmbă din nas caraghios și izbucnesc în râs, o revărsare de bucurie 
doborând digul rușinii mele. 

Îi urmez exemplu ca s-o liniștesc, dar n-am niciun chef de așa ceva. 
Când mă las în jos, genunchii încep să-mi tremure. 

— E mai greu decât pare. 
— Stai liniștită, Plume va avea grijă să fii în formă. Vei fi subiectul 
preferat întregul Sezon! 


Mă trage în faţa oglinzii și inspir adânc, privindu-mă din cap până-n 
picioare. În ciuda evenimentelor de peste noapte, străina care mă 
privește din oglindă își ține umerii drepți, și bărbia nu îi e îndreptată 
spre podea, ca de obicei. Îmi feresc privirea. E o mincinoasă. O trișoare. 
Deghizată în cineva care merită toate astea. Abby îmi rotește capul, 
făcându-mă să mă uit în oglindă. 

— Doamnelor și domnilor, spune ea, imitând vocea pedantă a unui 
maestru de ceremonii, v-o prezint de Quell Janae Marionne, nepoata 
lui Darragh Marionne, Stăpână și Cultivatoare extraordinaire. 

Abby începe să râdă, și emoţiile din mine ies cumva la suprafață 
într-un zâmbet timid. 

— Eşti caraghioasă. 

— Nu pari îndeajuns de entuziasmată. Ai trecut de Primul Rit. Mai ai 
două! 

— Chiar sunt entuziasmată, răspund, ridicând din umeri. Doar că mai 
e mult până la Cotillion. 

Se așază pe pat și ridică rochia de jos, magia ei transformând 
țesătura de un violet strălucitor într-o nuanţă închisă de verde. 

— Arată bine. 

— Mulţumesc! Partea plăcută la a fi departe de casă e că nu sunt 
nevoită să-i ascult pe ai mei cicălindu-mă continuu; consideră că 
Vestiarologii reprezintă o irosire frivolă a abilității de Morfeolog, zice 
Abby, dându-și ochii peste cap. Îmi place moda. lar ei se poartă de 
parcă ar fi un delict, 

— Mă bucur că aici poți fi tu însăți. 

Pune rochia pe un umeraș și apoi se urcă în pat. 

— Mâine am examenul de ascuţire. În sfârșit! Mi-a luat o veșnicie să 
mă calific să dau examenul. Două veri întregi. Trimite spre mine tot 
norocul din lume ca să-l trec! 

Îmi mișc degetele în direcția ei. 

— L-am trimis. Dar te vei descurca de minune. Sunt sigură. 

Căscând, se întinde să stingă veioza, iar eu mă urc în pat. 

— Mulţumesc, Abby. Mulţumesc că ești alături de mine și că te-ai 
entuziasmat... 

— Așteaptă puţin și-o să vezi că întreaga Casă se va pleca la picioarele 
tale. 

Lumina se stinge și stomacul mi se strânge de încordare. O 
încordare diferită de ceea ce-am simţit înainte. Neliniște, da, dar 
înrădăcinată în ceva bizar, nefamiliar. Nu mă gândisem la ceea ce- 
aveau să spună oamenii. Diadema mea e frumoasă. Mai minunată 
decât aș fi îndrăznit să visez. Chiar și neagră era uluitoare. Poate chiar 
mai uluitoare. 

Dar adevărul — că nu este diadema adevărată — nu-mi dă pace. 


Te-ai format, îmi șoptește conștiința. Asta e tot ce contează. 
Mă concentrez asupra acestui gând și ceva în mine se relaxează. 
— Locul meu e aici. 

Rostesc această mantră pentru mine, dar pare falsă. Încerc să-mi 
găsesc o poziţie confortabilă cu chestia asta de pe cap. Atentă să nu 
apăs prea tare în pernă. Mă învelesc până la bărbie și gândurile îmi 
zboară către Octos și semnele de pe brațele lui. Viaţa dură pe care a 
dus-o. Dar trebuie să mă împotrivesc propriei mele autodistrugeri. 
Strâng perna în braţe și capitulez în fața pleoapelor grele. 

— Locul meu e aici, repet în șoaptă ca Abby să nu mă poată auzi. 

Trebuie s-o repet până ajung s-o cred. Trebuie s-o repet pentru a 
înfrunta ziua de mâine. 


PARTEA A TREIA 


ȘAPTESPREZECE 


Dimineaţa vine prea devreme, dar, în ciuda apăsării pe care o resimt 
de la prea puțin somn, mă dau jos din pat. Abby a plecat deja. Exersez 
puţin reverenţele și studiez manierele la masă, apoi mă îmbrac și ies 
din cameră, îndreptându-mă către cursul de etichetă. Dar jos, foaierul 
este aranjat ca o sală de concerte, cu scaunele puse în semicerc în jurul 
unui podium. 

— Locul tău e aici, spune Abby, luându-mă de braț și conducându-mă 
către un scaun liber. 

— Ce se petrece? 

— Din cauza a ceea ce s-a întâmplat noaptea trecută, a convocat o 
adunare generală. 

— E vorba despre diadema mea? 

Abby râde și arată către Sfera ce atârnă deasupra tuturor, materia ei 
întunecată agitându-se în toate direcțiile. O fisură minusculă e vizibilă 
pe suprafața ei. 

— Acea fisură a fost mereu acolo? 

Abby clatină din cap. 

— A apărut azi-noapte. 

În timp ce ne îndreptăm către locurile noastre, îmi dau seama că 
foaierul nu este plin doar de studenți, ci și de adulți. E ceva grav. Îmi 
dreg glasul și mă reazem de spătarul scaunului. Frica se acumulează în 
mine. Diadema mea s-a format în aceeași noapte în care Sfera s-a 
fisurat, Sper că e doar o coincidență. 

— Pare să fie vorba de ceva important, nu? îi spun lui Abby. 
Mă privește uluită. 
— Este de o importanţă capitală. Dacă Sfera se golește, magia dispare. 
Pentru cel puţin o jumătate de secol. 
Încremenesc, cuvintele ei ricoșând în mine. 
— Dispare? 
— Da. Dispare. Nu va mai exista magie. Nicăieri. 

Sunt sigură că îi este greu să-și imagineze o lume lipsită de magie. 
Dar acest gând nu are același efect asupra mea. Dacă n-ar mai exista 
magie, aș fi eliberată, într-un fel. 

— Și se spune că Stăpânele Caselor vor suporta consecințele. 

Expresia feţei sale ascunde ceva sinistru. Își trece degetul mare pe 

sub gât. 
— E doar un zvon, dar chiar și așa, adaugă. 
— Există vreo modalitate de-a o repara sau de-a o petici cumva? 


— N-am idee. Nimeni nu știe nici măcar unde se află Sfera. După ce a 
fost făcută, a fost ascunsă pentru a proteja toate tipurile de magie. 

Mulțimea adunată aici formează o mare de diademe de aur și argint, 
iar evenimentele nopții trecute îmi revin în minte. Sfera îmi atrage 
atenţia. Micile semne — numele — inscripționate pe suprafața ei par să 
licărească furioase. Materia întunecată se lovește de suprafața sticloasă, 
feroce, amenințătoare de parcă ar încerca să-și înfigă ghearele în ea și 
să se elibereze. Strâng din dinți. Așa îmi simt și eu toushana. 

Pe măsură ce sunt cuprinsă de îngrijorare, mâinile îmi tresar 
străbătute de un fior rece. Încerc să le încălzesc, frecându-le una de 
cealaltă, fără să-mi iau ochii de la Sfera ce planează deasupra noastră ca 
o furtună prevestitoare de rău. Îmi înfig picioarele în podea și alung 
răceala care vrea să-mi pătrundă în oase. 

— Este atât de furioasă, spun și apoi mă forțez să privesc în altă parte. 

Abby ridică privirea. 

— Nu mă gândisem la ea în acest fel. Dar, într-adevăr, cred că pare 
cumva mânioasă. Tata mi-a spus că materia din ea era pe vremuri 
translucidă, cu particule strălucitoare de Pulbere în ea. 

— Deci Sfera se schimbă de ceva timp? 

— Așa cred, da. 

Înseamnă că nu are nimic de-a face cu mine. 

— Părinţii mei sunt foarte îngrijorați din cauza a ceva ce distruge 
echilibrul. 

Cuvintele ei mi se încolăcesc în jurul gâtului ca un lasou. Ridic o 
sprânceană, cerând mai multe informații. 

— Sfera reprezintă echilibrul tuturor felurilor de magie folosite, 
inclusiv cele interzise. Asta înseamnă că ceea ce s-a întâmplat azi- 
noapte, undeva în lume, a tuiburat-o. 

Inima începe să-mi bată cu putere în piept și frica pune stăpânire pe 
mine. Mă aplec în față, respirând greu. 

— Quell, ești bine? 

— Am nevoie de aer. 

les din încăpere și mă îndrept spre scări către liniște, către un loc 
lipsit de oameni și de privirile lor. 

Ceea ce s-a întâmplat azi-noapte a tulburat echilibrul magiei. Ştiu ce s-a 
întâmplat azi-noapte. Mă plimb de colo-colo, până când gheața din 
venele mele se topește. Îmi surprind chipul oglindit în geamul unui 
portret agăţat pe perete. Diadema mea este atât de strălucitoare. Ca 
luna într-o noapte senină. Nu mi-aș putea închipui că mă voi sătura 
vreodată s-o privesc. 

Nu poate avea legătură cu mine sau cu foushana sau cu diadema 
mea. E imposibil. Eu sunt o singură persoană. Abby a spus că Sfera 
cuprinde magia de pretutindeni. 


— E imposibil, șoptesc, uitându-mă de după colţ la mulțimea adunată 
în foaiet, în timp ce bunica se apropie de scenă. 

— Scuze, spune cineva, trecând repede pe lângă mine către un scaun. 

Mă dau la o parte. După aceea pornesc grăbită în aceeași direcţie. 
Locul meu e aici. 

Mă uit după Abby acolo unde am lăsat-o, dar a dispărut, și scaunul 
ei e ocupat de altcineva. Îmi trag un alt scaun chiar când bunica începe 
să vorbească la microfon. 

— Doamnelor și domnilor, vă rog să vă așezați, spune ea și toată 
lumea se îndreaptă către scaune. 

Îmi încrucișez gleznele și mă concentrez pe un fir ieșit din țesătura 
rochiei. 

— Mulţumesc că aţi venit fără întârziere, continuă bunica, privind 
mulțimea. Eu... 

Privirea ei se oprește asupra mea și buzele i se strâng într-un zâmbet 
reținut. Îmi vede diadema. 

Buzele mele se curbează într-un zâmbet. 

— Îmi cer scuze, unde rămăsesem? Mă bucur să pot spune că, în afară 
de câteva candelabre, moștenire de familie, la care țineam foarte mult, 
nimeni nu a fost rănit în incidentul de azi-noapte. 

Bunica bate din palme și în acest gest îi ghicesc tulburarea. Îmi 
îndrept spatele. Poate că zvonul de care vorbea Abby este adevărat. Ce 
altceva ar putea-o îngrijora atât de tare pe bunica? 

— Aşa cum puteţi vedea, Sfera s-a fisurat. Dar eu și celelalte Stăpâne 
ne dăm toată silința să descoperim cum de s-a întâmplat asta. Vă 
asigur că avem situația sub control, spune ea, netezindu-și blazerul. 
Apreciem răbdarea voastră pe parcursul acestui demers. Vestea bună 
este că supraveghem totul. 

O mână se ridică din mulțime. 

— Da, domnule. 

— Asta înseamnă că s-a descoperit unde se află Sfera? 

— Da. Dar, așa cum știți, acel loc e creat astfel încât să se protejeze 
singur. 

Rumoare. 

— Nu-mi place asta, șoptește cineva lângă mine. 

Bunica pufnește iritată. Mă foiesc în scaun, privind desfășurarea 
evenimentelor. Cultivatorii stau în primul rând, fiecare dintre ei 
agățându-se tacit de cuvintele bunicii. Plume își răsucește continuu în 
jurul degetului cureaua de la geantă. O desface și o răsucește din nou, 
iar și iar. 

— Deci nu s-a mutat sau..., insistă acel părinte. 

— Spun... 

Bunica ridică tonul. Vrea ca acest interogatoriu public să înceteze. 


— Situaţia e sub control. Toate semnele indică un accident legat de 
vreun dezastru natural întâmplător. 

Mă sprijin de speteaza scaunului, respirând ușurată. Relaxarea 
alungă orice urmă de răceală. 

— Noi, toate cele patru Stăpâne, considerăm că această problemă este 
de o importanţă capitală. Sfera nu se va fisura mai mult. Când vom 
avea mai multe informații, vi le vom împărtăși imediat. 

Își pune poșeta-plic la subraț. 

— Acum, Vă rog să înţelegeţi, copiii dumneavoastră au în față o zi 
plină de exerciții și studiu, așa că lăsaţi-i să-și continue treaba, Vă urez 
tuturor o zi bună! 

Coboară de pe scenă, ignorând întrebările care i se adresează. 
Întrunirea se termină la fel de repede cum a început, și bunica îmi 
face semn să vin lângă ea. 

— Eşti splendidă. 

Mă îmbrățișează și mă rotește, admirându-mi diadema. 

— Mă bucur mult că ești mulțumită. 

— Sunt mai mult decât mulțumită, draga mea. Te asigur că această 
podoabă va putea fi admirată într-o bună zi în Sala Excelenței, îmi 
spune, rotindu-mă din nou. Este... uimitor! 

— Mulţumesc, Ai vreo veste de la mama? 

— Da, chiar am. 

Scoate din buzunar brelocul meu. Îmi stă inima-n loc. 

— Am încercat de câteva ori brelocul, dar fără succes. Așa că am trimis 
câteva scrisori, dar și acelea au rămas fără răspuns. Apoi l-am rugat pe 
Marele Dragon să-i trimită pe câțiva dintre oamenii mei s-o caute, 
discret, firește. 

— Si? 

— Şi a fost văzută la aproximativ șaizeci de kilometri depărtare de aici. 
Am insistat ca oamenii mei să nu se apropie de ea, ca să n-o sperie. Nu 
părea să-și dorească să fie deranjată. 

Mama stă în apropiere. Întind mâna după breloc. Mi-l dă. O parte 
din mine se linişteşte, apoi se încordează din nou. 

— Atunci de ce nu ţi-a răspuns la scrisori? 

Bunica face o grimasă. 

— Cine poate înţelege de ce face Rhea ceea ce face? Am vrut să ştii că 
m-am ocupat de asta, așa cum ţi-am promis. 

Se uită la breloc, dar îl bag repede în buzunar. 

— Care este al doilea prenume al mamei? 

Strânge din buze. 
— Nu înţeleg ce relevanță are. 
— Mi-aș dori foarte mult să știu. 


Trag și mai tare de firul din rochie până când îl desprind complet. 
Nu vreau s-o supăr, dar e posibil ca mama să nu fi răspuns, pentru că 
scrisorile veneau de la ea. 

— Marie, îmi răspunde cu o urmă de invidie în voce. Acum, dacă nu 
mai ai întrebări, ar trebui să te duci la ore. 

Se îndepărtează înainte să pot răspunde, dar îi simt dezamăgirea. 

Neștiind ce să fac pentru a o îmbuna pe bunica, compun o scrisoare 
scurtă către mama, în care îi dau ultimele vești, îi spun ce plan am și că 
m-am format, și o las în cutia de corespondență a doamnei Cuthers 
înainte de a mă duce la curs. 


Cultivatorul Płume e deja acolo când intru. Urmărită de șoaptele 
tuturor, străbat sala de bal și mă îndrept către un grup mic de studenți 
care așteaptă, Toate privirile se întorc către mine, dar nu se uită la fața 
sau la hainele mele, nici la pantofii jerpeliți, nici la petele de pe 
hanorac. Știu să ignor astfel de priviri. Dar acum sunt îndreptate către 
diadema mea. Minciuna mea. Pașii îmi devin din ce în ce mai ezitanți, 
impulsul de-a fugi ademenindu-mă ca un vechi prieten de încredere. 

— Oo, auriul rosé cu ochii ei, șoptește cineva și în tonul ei simt mai 
degrabă respect decât dispreţ. Michelle, ai văzut? 
— La ce te-așteptai? E o Marionne. 

Michelle, oricine-ar fi ea, face o grimasă ofensată. 

Continui să pășesc cu privirea în pământ pe podeaua lustruită, 

Până când îl văd pe Jordan. 

Desfășoară cablul unui microfon de lângă o boxă. Când trec pe 
lângă el, firul atinge podeaua. Ochii ni se întâlnesc, iar el stă pe vine 
neclintit. Aerul din încăpere vibrează și podeaua de sub tălpile mele 
trebuie că a dispărut, pentru că mă simt de parcă aș pluti. Deschide 
gura și rămân nemișcată, atenția lui ținându-mă captivă. 

— Quell, spune. 

Cuvântul i se rostogolește de pe buze parcă neașteptat. Caut în 
expresia lui ceva care să-mi alunge încordarea, dar nu găsesc nimic în 
afară de liniile dure ale chipului. Curbura buzelor e ușor ascendentă, 
îmblânzindu-i linia maxilarului. Sprâncenele stufoase, de obicei 
încruntate, sunt acum arcuite, de parcă ar vedea ceva pentru prima 
dată. Respiră mai accelerat decât în mod normal, și asta face ca și mie 
să-mi bată inima mai repede. 

Are de gând să spună ceva? 

Dar ochii lui mă urmăresc ca și cum aș fi un desen la care trebuie să 
fie deosebit de atent, subliniind fiecare linie curbă și fiecare tușă de 
culoare, ca să se asigure că nu greșește. Ca să nu strice opera de artă. 
Când, în cete din urmă, mă privește din nou în ochi, verdele din ei a 
devenit mai profund. Încerc să inspir adânc. Uită-te-n altă parte! Dar 


corpul nu mă ascultă, privirea îmi e la fel de ţintuită în loc ca 
picioarele, uimită de felul în care Jordan Wexton se uită la mine. 

Spune ceva! 

Dar îmi lipseşte curajul și amândoi părem să fi rămas fără cuvinte. 

— Jordan, reușesc să rostesc încet, întrebându-mă dacă îmi poate 
simți stranietatea din ton. 

Dar privirea lui fixă nu șovăie. Ochii verzi mă cuprind mai strâns 
decât o gheară, mai cald decât o îmbrățișare. 

— Foarte frumos, domnișoară Marionne, spune Plume, pășind între 
noi şi privind cu subînțeles la diadema mea, după care mă rotește. E 
pur şi simplu regală. Stăpâna trebuie să fie din cale-afară de mulțumită 
de o asemenea podoabă! Cum te simți? 

— Bine. Diferită. E totul atât de nou. 

Căldura îmi năvălește în fiecare colțișor al corpului, de obicei 
tensionat de neliniște. 

— S-a întâmplat chiar azi-noapte. 

— Pare că ai avut o noapte mai bună decât noi, ceilalți. 

Se referă la Sferă. 

— Da. Așa pare, răspund, trăgând de tivul mânecii. 

— Acum, alătură-te celortalți! 

Mă îndrept grăbită către cei adunaţi acolo, așteptând ca măruntaiele 
să mi se strângă și mai tare. Dar sunt deja la mijlocul distanţei și nu 
simt nimic. Am pornirea de-a mă uita în jos, dar privirea fixă a lui 
Jordan îmi revine continuu în minte. Printr-un miracol, bărbia mea 
rămâne paralelă cu podeaua și îmi este mai ușor să ignor gesturile 
celorlalți către nestematele din diadema mea, comentariile legate de 
forma și tipul lor, de raritatea metalului. Îmi îndrept umerii, luându-mi 
poziția corectă. Mă duc mai aproape de partea din față a sălii și mă 
pregătesc să ascult instrucțiunile. Zilele în care încercam să fiu 
invizibilă au luat sfârșit. Am pus deja un picior în lumea magiei și nu 
mai e cale de întoarcere. 

Jordan a terminat cu cablul de la boxă și ni se alătură. Dintr-un 
motiv prostesc, risc să mă uit spre el; încă mă privește fix. Poate că 
acum o să mă lase în pace. 

— Astăzi lucrăm la postură și la mișcarea corectă, spune Plume, 
defilând dintr-o parte în alta a sălii. 

Astăzi masa nu e așezată, în schimb pe podea sunt trasate niște 
marcaje din bandă adezivă. Ridică vârful piciorului și îl întinde în 
lateral. 

— La debut, sunteți o operă de artă. 

Își întinde un picior în spate și îndoaie genunchii. 

— Faceţi o reverență, ţineţi capul sus, plutiţi în jos. 

Rămâne în poziția de reverență. 


— Acum înclinați capul, cu ochii în pământ. 

Își coboară bărbia. 

— Acum ridicaţi-vă și reveniţi pe piciorul din spate. 

Execută o mișcare lină. 

— Întindeţi, încrucișați, întindeți din nou! 

Din boxă răsună o melodie cu un ritm constant. Plume ne 
desemnează, fiecăruia dintre noi, una dintre liniile de pe podea. Jordan 
stă neclintit lângă mine, cu o energie total diferită de cea obișnuită, În 
primul rând, tace. Muzica reîncepe și imit mișcările lui Plume. Îndoitul 
genunchiului și păstrarea echilibrului se dovedesc cele mai dificile. 

— Acum întindeți, încrucișați, scandează Plume în fața clasei. 

Picioarele mi se încurcă și mă împiedic, clătinându-mă către Jordan. 
Mă prinde în braţe. Timp de câteva măsuri ne privim în ochi, apoi mă 
îndepărtez de el. 

— Îmi cer scuze. 
Își drege glasul, ferindu-și privirea. 
— Nu-i nimic. 
— Imaginează-ţi că din cap îţi iese un fir invizibil, spune Jordan, 
Mișcarea e lină. Aluneci... 
Îmi arată cum să fac și este impresionant de grațios. 
— Ca și cum ai fi trasă de un fir nevăzut, fără să vrei. 
Arunc un picior în lateral și încerc din nou. 
— Aşa? 

Sper că trupul meu reușește să execute mișcarea, dar mă simt ca o 
caracatiță încercând să imite o gazelă. 

Buzele lui schițează un zâmbet firav. 

— Uite! 

Vine lângă mine, atent să păstreze distanța. Parfumul lui mă 
învăluie; notele de vanilie afumată și cedru îmi gâdilă simțurile. 
Pocnește din degete deasupra capului meu. 

— Acum imaginează-ţi firul! 

Urmându-i exemplul, mă aplec într-o reverență. 

— Bun, acum apleacă-ţi capul într-o mișcare continuă. Nu te opri, 
încearcă să plutești! 

Mă concentrez pe instrucțiunile lui. Lasă firul în jos și cobor odată 
cu el. Apoi îl ridică din nou și vine în stânga mea. Îl urmez, 
închipuindu-mi că sunt o pană purtată de vânt, supusă voinței lui. Își 
schimbă poziția și îl urmez, spaţiul dintre corpurile noastre este acum 
aproape inexistent. 

— Acum, încrucișează! 

Îmi mut piciorul în față, în timp ce mâna lui alunecă în aer. Îi imit 
mișcarea, imaginându-mi că mâinile lui îmi controlează fiecare 
tresărire a corpului. 


— Și întinde din nou! 

Închei reverența aproape fără suflu. Pe buze îi flutură un strop de 
mândrie și asta mă atinge cumva, în interior. 
— Eşti un profesor bun. 

Se înctină. Plume ne atrage atenţia, bătând din palme. 

— Jordan, te rog! Quell se descurcă bine. Hallie e boinavă azi, iar biata 
Evelyn are nevoie de îndrumare. Ai putea s-o ajuţi? 

Jordan se îndepărtează repede, fără niciun cuvânt. Tulburarea care 
m-a cuprins mă arde, transformându-se în rușine că am fost atât de 
prostuță. Îi acord lui Plume toată atenţia mea. Restul orei, facem 
reverență după reverență, până mă dor picioarele de la statul în aceeași 
poziție. 

La final, sunt chiar transpirată. Mă uit după Jordan, dar încă ajută 
pe altcineva. Îmi pun rucsacul pe umăr, dar îmi aud numete. În timp 
ce unii dintre cursanți pleacă, câțiva se îndreaptă către mine. Persoane 
care, până atunci, nici nu catadicsiseră să-mi arunce o privire acum mă 
măsoară din cap până-n picioare. Sunt interesate mai ales de cap. De 
diadema mea. 

Respiră! 

— Felicitări pentru Primul Rit, spune o fată cu pietre de culoarea 
lavandei în arcul de argint de deasupra capului. 

— Mulţumesc, eu... 

— E o podoabă puternică, spune altcineva, un tip pe care l-am văzut 
doar în treacăt, cu o mască de bronz în pielea întunecată. 

— Mulţumesc. 

Pentru prima dată în viață, mă îmbujorez de încântare, nu de 
rușine. Fac tot posibilul să-i privesc în ochi. Sunt înconjurată din toate 
părțile, dar expresiile calde de pe chipurile lor mă împiedică să intru în 
panică. 

— Diseară, la Tavernă. Să nu întârzii, spune altcineva. 
— De ce? 

Dar cercul se destramă și dispar cu toții. Mă grăbesc către sufragerie, 

încercând să-mi ascund zâmbetul ridicol de larg ce mi s-a lipit de față. 


OPTSPREZECE 


Răscolesc șifonierul, căutând prin hainele de la bunica, dar toate 
sunt ori prea formale și serioase, ori spun prea răspicat: „Sunt disperată 
să-mi fac prieteni“. Aleg o rochie violet-închis, când Abby dă buzna în 
cameră cântând și dansând. Învârte în mână pumnalul. 

— Ai trecut al Doilea Rit! 

Nu intenționez să țip, dar trecerea de Primul Rit a fost ca lupta cu o 
moarte lentă și am lucrat la asta doar o săptămână. 

— Partea în latină aproape că m-a pus jos, dar am reușit! strigă Abby 
încântată și preț de câteva momente tot ce pot să fac e să sar și să 
exclam. 

— Mă bucur atât de mult pentru tine! Urmează al Treilea Rit. Deci 
rochii elegante, multă mâncare și dans? Asta-i tot? 

Sigur mai e ceva. Primul și al doilea rit sunt grele, deci al treilea 
trebuie să fie... 

— Şi să-mi împlânt în inimă nemernicul ăsta la Cotillion, spune ea, 
îndreptând către piept vârful pumnalului. 

Izbucnesc în râs. Dar expresia de pe chipul ei rămâne neschimbată. 

— Vorbești serios. 

Îi iau din mână pumnalul și îl răsucesc în mână și apoi îmi amintesc 
ceea ce am văzut în seara în care am ajuns aici; trebuie să fi fost un 
Cotillion. 

— De fapt, nu te înjunghii, e un gest magic, îmi explică, trecându-și 
mâna de-a lungul lamei al cărei metal pulsează în negru și roșu. 

Își înfige pumnalul în deget și vârful dispare. 

— Când îl apeși în tine, dacă inima ta e sigură, atunci sângele tău 
lucrează odată cu magia, ascuțindu-ți instinctele și amplificându-ţi 
puterile. Îţi sigitează magia în tine pentru totdeauna. 

— Şi dacă inima nu ţi-e sigură? 

— Atunci lama nu se preface în aer, rămâne metal... 

Las jos pumnalul. 

Inima mea e sigură. Vreau să fiu contopită cu magia. 

— Am auzit de oameni care au fost dați afară înainte de contopire și 
care au ratat al Treilea Rit, spune Abby, ridicând pumnalul. Pentru 
majoritatea dintre ei, magia a rămas în stare latentă, în cele din urmă 
devenind inaccesibilă. Dar pentru alții... e rău. Poate deveni 
nestăpânită, torturându-i uneori până la moarte. 

Mă gândesc la Rose, apoi la Octos. Pentru mine nu va fi așa. Voi 
trece toate Riturile. 

Se uită la rochia mea și îmi aruncă o privire jucăușă. 


— Scandalos... 
— M-au invitat în oraș. 

E-adevărat că rochia e cu spatele gol și mai scurtă decât îmi place să 
port de obicei, dar e cea mai puțin ponosită pe care o am. 

— Vin și eu, sunt gata într-un sfert de oră. 

Ia din dulap o rochie neagră și dispare în baie. Pumnalul ei e în 
suportul de deasupra biroului. Locul de pe biroul meu unde stătea 
pumnalul mamei e gol. Mă simt vinovată că am renunţat la ceva atât 
de important pentru mine. 

Când trec prin fața oglinzii, mă uit la străina pe care o reflectă. 
Capul ei strălucește, încărcat de aur și pietre preţioase. Își ține umerii 
altfel decât înainte. Bărbia e îndreptată în față, și nu în pământ. N-o 
cunosc, dar tare mi-aș dori s-o fac. 


În Tavernă e zarvă mare. Abby se îndreaptă imediat către scena de 
karaoke, iar eu, văzând câtă lume e acolo și câte capete se întorc spre 
mine, încep să regret decizia de-a veni aici. Mă duc la baie și-mi dau cu 
apă pe față. Fata din oglindă mă privește în ochi și încerc să-mi feresc 
privirea. 

Lumina pâlpâie. 

Mă duc la ușă, dar nu se clinteşte. 

Scâârţ! Uşa cabinei din spatele meu se leagănă înainte și înapoi. 

— E cineva? 

Mi se taie respirația. 

Luminile se sting și clipesc des, dar nu pot vedea nimic în întuneric. 
Mi se strânge stomacul. Se mișcă ceva lângă mine și mi se face pielea 
de găină. O mână caldă mă atinge din spate și îmi astupă gura. Două 
braţe mă ridică de la pământ și mă târăsc afară. 


NOUĂSPREZECE 


Dă-mi drumul, încerc să strig, dar mâna care-mi acoperă fața îmi 
înăbușă țipătul. Îmi înfig unghiile în brațele care mă întănțuie. 

— Primus, liniștește-te! 

Vocea răsună răutăcioasă, dar nu malefică, și bătăile inimii îmi 
încetinesc puţin. În depărtare se aude înfundat zgomotul Tavernei. O 
ușă se deschide cu un scârțâit și brusc picioarele mele ating pământul, 
Ceva mă loveşte în spatele genunchilor și mă prăbușesc pe un scaun, 
Clipesc, dar întunericul e mai dens decât robele de catifea de pe 
trupurile ce mă înconjoară. O fiacără se aprinde lângă pantoful meu și 
mă agăț cu putere de scaun. Focul pâlpâie, dansând, de parcă ar fi în 
vârful unei lumânări. O siluetă în robă își dezlănțuie magia deasupra 
flăcării și aceasta se întinde într-un fir de foc, conturând marginile 
unui soare impregnat pe podeaua din jurul meu. Îmi ridic genunchii la 
piept, în timp ce flăcările mă înconjoară, mintea și inima îmi 
galopează, încercând să înțeleg ce se întâmplă. 

Simt pe piele căldura emanată de bariera de foc ridicată între mine și 
douăsprezece chipuri strălucind sub glugi în lumina incandescentă. La 
brâu au pumnale. Unele cu mânere din lemn, altele din piele sau os, 
iar câteva din metale sclipitoare încrustate cu pietre prețioase. Reflecția 
flăcărilor dansează pe muchiile lor ascuţite. 

— Ce e asta? întreb. 

— Primus, ce sarcină ai? 

— Ascuţirea pumnalului. Intensă e munca truditorului. 

— Aşa e! 

Răspunsul meu e urmat de bătăi rapide în mese, dar nu se vede nicio 
masă. Una dintre situetele în robă vine deasupra focului și clipesc 
îngrozită, așteptându-mă ca roba să ia foc, dar nu se întâmplă asta. Îmi 
întinde o fâșie de metal și o bucată de lemn. 

— Ce i se dă cuiva nu mai poate fi recuperat niciodată, spune. Ce 
câștigă va păstra toată viața. Areya Paru, Mama Magiei, Jurnalul 
Inscripțiilor, primul volum. 

Dacă ar fi avut de gând să-mi facă rău, ar fi făcut-o până acum. Apuc 
obiectele cu mâini tremurânde. 

— Trebuie să demonstrezi că poți face pumnalul pe care îl vei ascuţi 
pentru al Doilea Rit, spune bărbatul în robă, arătând către masă. Mereri. 

Lemnul pentru mâner, metalul pentru lamă. Dintr-odată înțeleg: 
trebuie să le transfigurez într-un pumnal chiar aici, în fața tuturor. Mi 
se pune o gheară în piept la gândul că trebuie să-mi demonstrez magia 
în fața cuiva. În fața atât de multora. Iau lemnul și bucata plată de 


metal și le răsucesc în mâini. Transformările pe care le-am încercat 
până acum au reușit în mare parte. Te rog, magie, poartă-te frumos! Nu 
mă dezamăşi! 

Rotesc lemnul deasupra flăcărilor, imaginându-mi că se schimbă. 
Căldura se intensifică în stomac în timp ce magia curată răspunde cu 
furia unei furtuni de nisip. Mă clatin sub forța ei, străduindu-mă din 
răsputeri să rămân neclintită, rotind metalul constant peste kor. Pentru 
câteva momente, singurul sunet care se aude este bubuitul inimii mele 
în coaste. Dintr-odată, suprafața argintie a metalului se modifică, 
alungindu-se. Se întinde și se subțiază. Mă apropii şi mai mult de 
flăcări, vibrând în așteptarea magiei mele care acţionează rapid și 
corect. Lama se întinde până când ia forma unui vârf ascuţit 
de pumnal. 

Chipurile din jurul meu sunt neclintite, împietrite. Acum, trebuie 
să-i atașez mânerul. Rotesc lama, atentă să nu ating cu degetele muchia 
ascuțită, și o apăs în lemn, lăsând Kor-ul s-o cuprindă din toate părțile. 
Flăcările îmi ating mâinile și magia prăfoasă dinăuntru izbucnește 
violent. O ţin acolo. 

Hai odată! 

Magia mi se supune și bucata de lemn se transformă, modelându-se 
după curbura palmei mele în formă de mâner și prinzându-se de lamă, 
Lemnul se înmoaie la atingerea mâinii, preschimbându-se într-un alt 
material. Piele, după cum se simte la atingere. Strâng mânerul în 
pumn, copleșită de un zâmbet pe care nu reușesc să mi-l ascund. 

Ridic pumnalul ca să-l vadă toată lumea. E simplu, dar corect, și e 
primit cu ropote de aplauze. Luminile se aprind și, în sfârșit, îi pot 
vedea pe toți. Își dau jos glugile, iar kor-ul, scânteind în toată 
încăperea, dispare. 

— Prinde-o! Îmbracă-te cu ea! spune o siluetă în robă, cu părul lung 
împletit în codițe. 

Aruncă ceva spre mine. 

— Ce...? 

Dar se desface în mâinile mele. E o mantie de un roz prăfuit, precum 
cele pe care le poartă cu toţii. O pun pe mine și toată lumea mă 
înconjoară cu o precizie ritualică. Mâini îmi ating umerii, una după 
alta, ca zalete unui lanţ, făcându-mă să mă aplec în față. Îngenunchez 
și îmi ridic mâinile cu palmele în sus. Nu sunt sigură cum de știu ce 
trebuie să fac, dar știu. 

— Fie ca Sola Sfenti să-ți lumineze calea pentru totdeauna, spune cel 
cu părul împletit, înainte de-a mă atinge cu cotul. Rugăciunea! 

— Fie ca eu să mă dovedesc a fi un recrut așa cum trebuie. Fie ca eu să 
mă dovedesc un membru de seamă. 


— Roagă-te așa de douăsprezece ori în fiecare seară, zice el și mă ajută 
să mă ridic. Bine-ai venit, aproape că ai reușit! Supra alios! 

— Supra alios!, scandează cu toţii, apoi vin pe rând să-mi strângă 
mâna. 

— N-am reținut cum te cheamă, îi spun celui cu părul împletit, 

— Casey, al șaptelea în descendență, candidat Retentor. În acest Sezon 
mă ocup de organizarea adunărilor, sunt responsabil cu tranziția 
novicilor după Primul Rit. 

Îmi înmânează un teanc de cărți. Compendiu de latină, Declinări 
pentru începători; Jurnalul inscripțiilor, vol. 1. 

— Pentru început ai nevoie de astea. Mai târziu, vor fi și altele. 

Așază deasupra o cutiuță prinsă cu o fundă. 

— Și Ăsta e un mic dar din partea noastră. 

Înăuntru, sclipeşte o piatră de un alb lăptos, cu irizații. 

— Este un Potenţiator de Reacţie. Foarte rar. 

— Uau! Mulţumesc, spun, dându-mi seama că încă zâmbesc 
stânjenitor de larg. 

Casey îmi ia pumnalul și îl studiază. 

— Ai făcut o transfigurare frumoasă și ai schimbat și materialul 
mânerului. Nu-i rău deloc. Va trebui să-ți pui magia la lucru pentru a 
trece examenul celui de-al Doilea Rit... printre altele, dar mentorul tău 
te va îndruma la fiecare pas. 

Se uită la diadema mea. Încerc să stau nemișcată. Merit toate astea. 
Am transfigurat pumnalul exact cum trebuie. 

— Ai un debut impresionant. 

Casey li se alătură celorlalți și se îndreaptă cu toții spre ușă. Aceasta 
se deschide către întuneric, dar când pășim dincolo de ea suntem 
înapoi pe holul lung al Tavernei. 

Mă trag după ei, făcându-mi toc prin aglomerație, în timp ce brațe 
îmi ating umerii, și dau mâna cu toți, mulțumindu-i fiecărei persoane 
care e îndeajuns de amabilă să mi se adreseze. Mă străduiesc să-i 
privesc în ochi pe cei care vorbesc cu mine, fără să-mi feresc privirea, 
încăpățânându-mă să absorb toată energia acestui moment. 

— Rikken, un rând de... Kizi?, strig. 

Mulțimea din bar ne face loc și, în timp ce ei își dau jos mantiile și 
se îndreaptă spre ringul de dans, fac și eu la fel, luând paharul cu 
băutura acidulată albastră. Abby vine lângă mine și ţine un toast. 

— Pentru Quell! Domnișoara Super-șmecheră! 

Mă las cuprinsă de nesăbuință și dau pe gât paharul de kiziloxer. E 
înţepător, îl simt pe gât ca atunci când bei sifon prea repede, și un val 
de calm pune stăpânire pe mine, în timp ce toți mușchii mi se 
relaxează. Fiecare centimetru din corpul meu se liniștește, ca un nod 
care se desface, și mă uit la pahar cu sprâncenele ridicate. 


— Stai liniștită, e magie, nu alcool, râde Abby. Rikken respectă regulile 
cu stricteţe. Întreabă-mă de unde știu. 


Chicotesc. 
— Mă simt... atât de... 
— Relaaaxaaată? 


Izbucnesc în râs. Îi facem semn lui Rikken să ne aducă încă un rând, 
apoi zăresc un chip meditativ. Jordan stă singur la o masă într-un colț 
întunecat. Ridică paharul spre mine și, nu știu dacă e de la kiziloxer sau 
de la felul în care m-a privit la cursul de etichetă, dar nu simt nici cea 
mai mică urmă de indignare. Chiar e mândru de mine. Ridic și eu 
paharul spre el, apoi mă întorc cu spatele, pentru ca zâmbetul meu 
uriaș, dar sfios să rămână secret. Oare ce mi se întâmplă? Mă uit la 
pahar. De vină trebuie să fie băutura albastră. 

Peste câteva ore, stau pe o masă, legănându-mă într-un picior, în 
timp ce toată Taverna se uită la mine. O fată din Casa Oralia, cu o 
diademă excentrică din argint, cu pietre multicolore, mă privește, 
ținându-și brațele încrucișate. Lumea a devenit puţin cam tulbure după 
kiziloxerul numărul... de fapt, le-am pierdut șirul. Dar nu cred că m-am 
simțit vreodată mai vie. 

În cele din urmă mă îndrept spre bar, unde se află Jordan cel 
încruntat. Are cămașa descheiată la primii doi nasturi și riduri de stres 
îi umbresc pielea perfectă. Când mă apropii de el, se îndreaptă de spate 
și începe să vorbească, expresia chipului său devenind mai aspră. 

— Îmi strici cheful, îi zic și îi fac semn lui Rikken. 

— Cheful? 

— Da, cheful. Eşti încordat. 

— Nu sunt încordat. Mă uit doar. 

— Privirea ta e încordată. 

Rikken îmi pune băutura pe tejghea. 

— Sunt foarte relaxat, mulțumesc. Asta e starea mea naturală. 

— Ce păcat, spun, întinzând mâna după pahar, dar Jordan mi-o ia 
înainte. 

Scoate din buzunar o bancnotă mare, mult prea mare pentru o 
singură băutură. 

— Mersi, Rikken, dar se oprește aici. 
— Hei, voiam acea... 

Se apropie și mai mult de mine și este atât de înalt, încât trebuie să- 

mi dau capul pe spate ca să-l văd. 
— Hai să facem câţiva pași. 

De data asta, vocea lui e catifelată și șoptită, ca și cum mi-ar 

împărtăși un secret intim pe care n-ar vrea să-l audă nimeni altcineva. 
— Eu.. 
Ochii îi strălucesc. 


— Hai să ieşim! 

Cuvintele lui sunt doar o adiere, dar mă lovesc ca rafalele unei 
furtuni. Încuviințez din cap, dar nu mă clintesc. Nu din cauza fricii, ci 
din cauza a ceva ce nu pot identifica. 

— Te rog! 

Printre vorbele lui aud un cântec. O ia înainte și eu îl urmez, 
nesăbuit de curioasă să dansez pe acele acorduri. 

Afară, noaptea e răcoroasă, dar mie mi-e cald, poate de la Kiziloxer 
sau poate de la entuziasmul care mă stăpânește pentru că m-am format 
și mi-am câștigat pumnalul. Trecem pe lângă parc și mergem mai 
departe ca niciodată, până ajungem la o curte de marmură cu piloni 
înalți pe care sunt gravate nume. Jordan se oprește în dreptul unuia, 
trecându-și vârful degetelor peste câteva dintre nume. 

— Neînzestraţii cred că e un monument închinat eroilor din război. 
Dar e al nostru. 
Își apasă ușor pieptul cu pumnii. 
Nu recunosc niciunul dintre acele nume. 
— Sunt oameni din Ordin care au murit? 
Înclină capul. 
— În slujba protejării magiei. 
Nu știu ce să spun și după o clipă ne continuăm drumul. Jordan se 
uită la mine. 
— Ar trebui să bei niște apă. O să-ți facă bine. 
— Mă simt minunat. 
— Da, dar dimineață... 
— Ai vrut să ne plimbăm ca să-mi spui să beau apă? 
Îmi încrucișez brațele la piept, uimită de propria mea îndrăzneală. 
— Am vrut să ne plimbăm ca să... 

Se oprește, și liniile dure ale feței lui îmi întâlnesc provocarea din 

ochi. 
— Da... 
Se uită la diadema mea, apoi începe din nou să meargă. 
— Trebuie să fii mereu în gardă. Eşti diferită. 

Vocea lui este lipsită de orice urmă de dispreț. Îmi vorbește cu 
respect, cu admirație chiar. 

Pentru că m-am format. 

— Am crezut că nu vii niciodată la Tavernă. 
— Nu vin decât dacă am treabă. 

Se sprijină de o balustradă ce înconjoară un alt monument. 

— Stăteai singur la masă, arătând de parcă ţi-ai fi pierdut cel mai bun 
prieten. Ce fel de treabă ai avut în seara asta? 

Se uită la mine fără să spună nimic. 

— Eu sunt treaba ta? 


Mai facem câțiva pași în tăcere. 

— Nu bei. 

— Te surprinde? 

Zâmbesc ironic la întrebarea retorică. Jordan arată către ochii lui, 
apoi către ai mei. Tonul i se schimbă. 

— Trebuie să fii în alertă. 

— Observ mai multe decât crezi. 

Pentru că mereu am fost obligată s-o fac. 

— A, da? mă întreabă, parcă lansându-mi o provocare. 

Îmi dreg glasul. 

— Ai fost la Tavernă în seara asta pentru că așa ai vrut, nu pentru că ai 
fost nevoit. Deși te-ai autosugestionat că nu e așa. Ții în buzunare un 
fel de bomboane, ceea ce e ciudat. Nu te-ai tuns de când ne-am 
întâlnit. Și nu ai fost în stare să mă privești în ochi de când m-am 
format. 

Mă uit la el fix. Evident, își ferește privirea ca să-și ascundă 
zâmbetul. 

— Impresionant, deși nu ai dreptate întru totul, așa cum crezi. Adaugă 
modestia pe lista ta de sarcini. 

— Ce amuzant, venind de la tine. 

Pufneșşte, aproape râzând. 

— N-ai niciun... filtru. 

— Poate că ai tu un filtru prea strict. 

Dintr-odată văzduhul e străbătut de voci șoptite. Jordan mă oprește 
cu o mișcare a brațului. Trupul mi se înfioară când îi simt atingerea. 
Mă dau puţin în spate, să pun o oarecare distanţă între noi. Vedem un 
cuplu de biciclişti străbătând parcul și Jordan se relaxează. Un pic. Ne 
continuăm drumul. 

— Deci, spune-mi, cum e să fii Dragon? îl întreb. 

Poate că acum îmi va spune ceea ce vreau să știu. Se folosește de 
toushana? 

— Am citit că trebuie să stăpânești trei tipuri de magie, adaug. 

Jordan nu-mi răspunde. 

— Tu ce tipuri de magie stăpânești? 

Se oprește. 

— Dacă poți să-mi spui..., insist. 

Își ridică mâna foarte grijuliu și aproape că-mi atinge faţa. Inspir 
adânc, pentru că am impresia că am uitat să respir. 

— Închide ochii, îmi spune, și vârful degetelor lui îmi atinge 
pleoapele, iar atingerea sa e mai blândă decât o adiere. Acum ascultă! 
— Nu aud nimic. 

— Ba da, auzi. 


Este atât de aproape de mine, încât îi simt răsuflarea pe piele. E 
caldă și îmbietoare, aș vrea să mă cuibăresc in brațele lui. 
— Descrie ce auzi! 

— Vântul și foșnetul frunzelor, răspund. 

Freamătul frunzelor se transformă în ciripit de păsări. La început, 
doar unul, apoi din ce în ce mai multe, până când vântul ce biciuie 
copacii amuțește și jur că am fost transportată într-o colivie. Deschid 
ochii și mă uit după păsări, după o sursă a sunetelor. Dar nu-l văd 
decât pe Jordan, suflând printre degete. 

O amintire întunecată îmi răsare în minte și fac un pas înapoi. 
Dragonul care mă urmărește poate manipula și el sunetul. Îmi înfig 
unghiile în palme ca să rămân în prezent. 

— Poţi transfigura sunetul? 
Ciripitul se estompează, magia lui Jordan slăbește. 
— Termenul corect e Audiolog. 
a fost greu să înveţi asta? 
— O am în sânge. Stăpâna Peri e mătușa mea, magia noastră e 
puternică. 
— Și celelalte două tipuri de magie? 
De ce una dintre ele seamănă cu toushana? 
— Îmi dai voie să-ţi ating mâna? 

Întrebarea lui mă prinde cu garda jos. Blândeţea vocii sale, absența 
oricărei așteptări. Jordan mă tulbură și totul în mine vibrează. Am 
mâinile calde, țin în frâu blestemul ce-mi curge prin vene. Ideea de a-l 
lăsa să-mi atingă mâna, intenționat, trezește ceva ascuns adânc în 
mine, într-un mod care-mi dă fiori. 

— Lasă, nu contează. N-am vrut să te stânjenesc. 
— Nu sunt stânjenită, mint eu. 

— Da, bine, domnişoară Marionne. 

— Spune-mi Quell. 

— Quell. 

Numele meu se rostogolește de pe buzele lui ca o catifea, cu o 
inflexiune tandră pe care aș putea-o asculta la nesfârșit. 

— Priveşte cu atenție! 

Își trece degetul mare peste mijlocul feței și pielea i se transformă, de 
parcă ar fi deschis un fermoar dincolo de care se află altceva. Ochii lui 
verzi devin căprui, iar trăsăturile i se contorsionează până când devine 
de nerecunoscut, cu câțiva centimetri mai scund, cu o barbă lungă și 
nas coroiat. Pentru o clipă, păstrează încordat această înfățișare. Apoi 
se relaxează și deghizarea dispare. Oftează. 

— Eşti bine? îl întreb. 
— Se simte ca și cum capul ți-ar fi strivit între două plăci de metal, 
răspunde, respirând greu. Cu cât durează mai mult, cu atât doare mai 


tare. Și cu cât stăpânești mai multe deghizări, cu atât devine mai 
solicitant să le folosești. Stăpânesc două persona — chip, trup, voce, cu 
totul — care au necesitat o perioadă îndelungată în care le-am studiat, 
cu toate particularitățile personalităţilor lor, plus un strop din sângele 
lor. Dar, după ce mi-am preschimbat chipul prima dată, așa cum 
tocmai ţi-am arătat, am zăcut în pat o săptămână, spune el tremurând. 

E un Anatomolog. 

— N-am intenționat să... 
— Nu-i nimic, eu am vrut. 

Ceva se schimbă între noi. 

— E foarte tare și foarte terifiant, îi spun, ceea ce aproape că-l face să 
izbucnească în râs. 
— Și al treilea tip de magie? 

Speranța îmi tresaltă în piept, nerăbdătoare să ascult încă o 

destăinuire. 
— Spune-mi ce-ai făcut ca să te pregătești pentru ascuţire. 

Îmi mușc buzele, încercând să-mi ascund dezamăgirea. 

— Ascuţirea pumnalului e dificilă, Quell. Sper că te concentrezi. 

În mod clar evită să-mi spună ce vreau să știu. Dar s-a deschis puțin 
către mine. 

— Sunt sigură că aș putea fi Dragon, spun, schimonisindu-mi fața în 
cea mai răutăcioasă expresie, împingând buzele în față. Uite cum mă 
pregătesc! 

Mă încrunt și mijesc ochii, apoi îl lovesc cu pumnul în braț. 

— Chiar m-a durut! 
— Ți-am zis eu. 
— Crezi că doar asta facem, ne încruntăm și ne batem? 
— Doar asta mi-ai arătat. 
Își mută centrul de greutate pe celălalt picior. 
— Crezi că la asta se reduce totul? 
— Nu ştiu. Dar astea sunt cele două chestii pe care le-am înţeles. 

ÎL lovesc din nou, iar el încearcă să mă prindă de încheietură și să 

mă oprească. Dar reușesc să mă răsucesc repede. 
— Ooo, pare că sunt mai rapidă! 

Vrea să se apropie de mine, dar într-o fracțiune de secundă mă 
îndepărtez. 

— Vrei să te liniștești odată? O să atragi atenţia, îmi spune, rămânând 
pe loc, hotărât să nu fugă. 
— Fă-mă să mă liniștesc! 

Se repede din nou către mine, dar ratează. Alerg înapoi spre Tavernă, 
râzând în hohote, apoi sunt înghițită de un nor întunecat. Frigul îmi 
pătrunde în oase și Jordan reapare chiar în fața mea. 

Mă prinde cu brațul de talie. 


— Am câștigat. 

Râsul meu se transformă într-un geamăt fără suflu când îmi dau 
seama cât de aproape e de mine. Mă privește fix și e ca și cum aș sta 
prea aproape de-o flacără. 

— Și totuși, pentru o clipă te-am întrecut! 

Luna îi himinează trăsăturile aspre ale feței, unghiurile dăltuite cu 
precizie absolută, gravate ritmic, o adevărată operă de artă. Dintr- 
odată, observ că are o cicatrice minusculă pe o pleoapă. Și că nasul e 
puțin strâmb. Buzele mi se deschid într-un zâmbet. 

— Ar trebui să-ți facem rost de niște apă, spune. 

Ne întoarcem la Tavernă într-o tăcere firească și zâmbesc tot drumul. 
Când îmi urează noapte bună, buzele lui îmi ating dosul palmei și 
păstrez în mine această senzație până ajung în pat. 

Mă simt de parcă, într-un fel, m-aș juca cu focul. 

Dar, mai mult decât orice, mă simt bine. 


DOUĂZECI 


Mă trezesc cu un gong în cap. Bang! Încerc să-mi adun puterile, 
łuptând cu rămășițele de kiziloxer, apoi mă ridic în picioare ca să scap 
de starea asta delirantă. Bang! Ceva lovește fereastra. Mă apropii repede 
de ea și o văd pe mama, două etaje mai jos, într-o haină neagră, cu 
părul prins la spate. 

— Mama! 

Abby se foiește în pat, în timp ce mă încalț repede și ies din cameră, 
De unde-a știut unde sunt? Brelocul. 

Ajung jos și, biciuită de aerul nopții, alerg până sub fereastra mea. 
Mă strecor prin labirintul de mese și scaune până la poarta unde 
tocmai am văzut-o pe mama. Dar nu e nimeni acolo. Inima îmi bubuie 
în piept. 

— Mama? 

Noaptea e tăcută. Pustie. Ochii mi se umplu de lacrimi. Mama! Un 
câine urlă în depărtare, urmat de un cor de mârâituri și lătrături. O 
zăresc în depărtare și mi se taie respirația. E doar un punct la marginea 
pădurii și se îndepărtează. 

— Mama, stai! țip, alergând către ea. 
— Quell, nu! strigă cu o voce gâtuită. 

Îmi face semn să mă întorc, să n-o urmăresc. Nu înțeleg. Clatin din 
cap și încerc să descui poarta ca să fug după ea, când văd căzând o 
scrisoare pe care e trecut numele meu, ce fusese prinsă de gratii. 

— Mama, te rog, întoarce-te! 

Dar abia dacă o mai pot vedea. 

Aerul devine mai dens, se lasă o ceață stranie și noaptea se întunecă 
și mai tare. Dragonii. Mă întorc spre Chateau și intru repede ca să evit 
să fiu prinsă afară după ce s-a dat stingerea. Ajunsă în cameră, deschid 
scrisoarea și îi regăsesc scrisul de mână bine cunoscut. 


Sunt atât de ușurată să aflu că ești bine. 

Draga mea, dincolo de aceste porți, este cineva care te urmărește. 
Rămâi la Chateau Soleil până când vei fi în siguranță. 

Rămâi acolo. indiferent ce-ar trebui să faci pentru asta. 

Nu uita, ai binele în tine, Quell. <3 

Te iubesc, 

Mama 


Mă urc în pat, dar nu reușesc să adorm, scrisoarea mamei 
răsunându-mi în minte continuu. N-a făcut nici măcar o referire la 


planul meu de a mă elibera de toushana. Reflectez iar și iar la cuvintele 
ei, apoi iau o foaie de hârtie. 


AȘ fi vrut să pot vorbi cu tinel Bine, așa fac! 

Nu-ţi face griji, mama. După ce trec de Cotillion, voi fi în siguranță, 
Apoi vom putea merge oriunde ne dorim. 

Quell. 


Îi scriu numele complet pe plic și recitesc cuvintele de câteva ori, 
apoi pun scrisoarea în rucsac ca s-o trimit mâine. 


Razele soarelui se strecoară prin fereastră înainte să sune ceasul și 
mă dau jos din pat cu o nouă determinare. După o oră de exersat 
posturi corecte și reverențe, și de repetat manierele la masă, predate de 
Plume, îmi iau pumnalul și ies pe ușă. 

Astăzi începe al Doilea Rit. Lui Abby i-a luat doi ani să-l treacă. De 
parcă stăpânirea magiei și ascunderea toushanei n-ar fi îndeajuns de 
grele, în orar mi s-a adăugat și un curs de Limbi Moarte. Cumva trebuie 
să învăţ câteva cuvinte esențiale în latină înainte să termin pregătirea. 
Pe coridoare, traficul e intens și mă strecor prin coada formată la 
micul-dejun, apoi mă îndrept grăbită către curs pe coridorul 
Răsăritului. 

Azi, sala lui Dexler este aranjată cu totul altfel. Peste tot sunt puse 
mese rotunde, având în centru câte o grămăjoară de pietre colorate. 
Sunt mai multe scaune ca de obicei, iar toți cei prezenți au diademă 
sau mască. Pe câțiva îi recunosc de aseară, de la Tavernă, dar la câteva 
mese stau chipuri complet noi. Pe o masă zăresc un pacheţel de gumă 
de mestecat și mă îndrept într-acolo, căutând-o pe Shelby. Rucsacul ei 
e sub scaun. 

— Primus, care e sarcina voastră? întreabă Dexler, uitându-se în cutia 
cu inele și luând apoi unul. 
— Ascuţirea pumnalului. Intensă e munca truditorului. 

Secundus își scandează principiul, după care ușa se deschide și 
Shelby dă buzna înăuntru. 

— Cam târziu, domnișoară Duncan! spune Dexter. 
— Îmi cer scuze! 

Shelby se așază pe scaun, albă ca varul. 

Dexler își suflecă mânecile. 
— Scoateți pumnalete! 

Îmi așez pumnalul în fața mea. E simplu, banal în comparație cu 
majoritatea celorlalte, care au mânere elegante, unele poleite cu aur, 
unele cu argint în filigran, altele suple cu mâner curbat, îmbrăcat în 
piele. Fiecare model pare să fie în concordanță cu diadema sau masca 


respectivei persoane. Am emoţii. Sper să nu fie nevoie să apelez din 
nou la Octos. 

— Astăzi avem un invitat special care să ne ajute să înțelegem 
ascuțirea, spune Dexler. 

Ușa se deschide din nou și în încăpere intră un tânăr frumos, într-o 
haină gri-închis, cu ochii de un albastru pătrunzător și părul răvășit, 
semănând la mers cu Jordan. E ceva la el care mi se pare cunoscut. 
Lângă mine Shelby încremenește. 

— Eşti bine? o întreb, dar nu-mi răspunde. 

Își ține degetele încleștate pe pumnal. 

Văzându-l pe invitat, două fete așezate mai în față încep să 
chicotească, și îmi dau ochii peste cap. Tânărul își dă jos jacheta; la gât 
îi strălucește o monedă de argint cu imaginea unei cotumne frânte. 
Văzând semnul bine cunoscut, îmi înfig unghiile în masă. Toushana, 
până atunci adormită, tresare. Dar el se uită la mine fără să pară că mă 
recunoaște. 

— Întâmplător, Felix a trecut azi pe aici. Te rog să te prezinţi, Felix. 
— Felix. Clasa '23, Dragon, Casa Perl, spune el și buzele i se ridică 
într-un zâmbet încrezător în sine. 

Strâng și mai tare în mână muchia mesei. 

Casa Perl. 

Casa lui Jordan! Am crezut că sunt urmărită de vreun recrut, nu de 
un lider al Ordinului. Nu cineva cu același statut ca bunica. Recompun 
în minte seara trecută și mi se ridică părul pe ceafă când îmi amintesc 
toate schimburile de replici avute cu Jordan de când am venit aici. 

— Sunt un Morfeotog complex. 

Felix își exercită magia, își deschide brațele și un miros lemnos de 
pin umple încăperea. 

— Pot îndulci aerul pe care îl respirați, la fet cum îl pot transforma 
într-un gaz toxic. 

Îi văd buzele mișcându-se în timp ce se plimbă prin sală, dar nu-l 
ascult, sunt prea absorbită de gândurile legate de Jordan. Oare de aceea 
mă supraveghează îndeaproape? Pentru Stăpâna Casei lui? Dar, dacă ar 
ști că am toushana, aș fi deja moartă. Sunt sigură. Deci sau el și 
Dragonul care mă urmărește nu se cunosc, sau el și Stăpâna lui nu sunt 
apropiați. Sau doar ea l-a trimis pe acel Dragon pe urmele mele. 

— Magia mea este mai complexă și mai ușor de atins datorită 
potențiatoarelor pe care le-am ales pentru ascuțire. Tot ce inserați în 
pumnal vă influențează magia, continuă Felix, apropiindu-se de masa 
mea. 

Îmi dau seama că am rămas în urmă cu notițele. Felix ia o piatră 
viotet de pe masa mea și a lui Shelby. 


— Un Potenţiator de Putere va dubla impactul magiei voastre. Eu am 
inserat șase dintre acestea în pumnalul meu. 

— Șase! Doamne-Dumnezeule, exclamă Dexler. Stăpâna Beaulah e 
foarte competitivă, nu-i așa? adaugă, trăgând ușor de bluză. 

Beaulah. Mi-e cunoscut acest nume... Mama l-a menționat când ne- 
am despărțit. 

— In manu exercitus tui merces legatorum, rostește Felix, lovindu-și 
pumnii, unul peste celălalt, apoi bătându-se în piept. În mâna unei 
armate iau naștere moșteniri. 

Dexler ridică din sprâncene. 

Felix mai alege câteva pietre, descriind amănunțit ce tip și cât de 
multe a folosit, pe un ton plin de aroganță care-mi provoacă din ce în 
ce mai multă greață. 

— O demonstrație. 

Privirea i se oprește pe diadema mea. Întredeschide gura, 
minunându-se, studiindu-mă cu atenție. 

— Foarte impresionant, spune. Îmi poți arăta pumnalul tău, 
domnișoară...? 

Încă o dată, caut pe chipul lui un indiciu că m-a recunoscut. Ceva 
îmi spune că îmi știe secretul, dar nimic nu răzbate din expresia lui. 
Stăpâna Beaulah nu i-a spus. E aici dintr-un cu totul alt motiv. Oare 
chiar e posibil să-l fi trimis doar pe acel Dragon pe urmele mele? Nimeni 
altcineva nu pare a mă recunoaște ca apărând pe o listă neagră, 
cunoscută tuturor. Dar, dacă acesta e adevărul, de ce-ar ține o stăpână 
un astfel de secret? De ce nu mi-ar dezvălui numele Marelui Dragon 
pentru ca toată lumea să știe? Adevărul mă lovește atât de brusc, încât 
aproape că-mi pierd echilibrul. Pentru că nu e absolut convinsă să am 
toushana. O acuzație falsă de asemenea magnitudine ar avea 
consecințe grave. 

Îi întind lui Felix pumnalul meu. 

Shelby se tot foiește pe sub masă. 

— Shelby? 

Mă ignoră, trăgând continuu de o coajă. 

— Azi e ziua ta norocoasă, spune Felix, în timp ce ia piatra violet, o 
inserează în partea plată a lamei și apoi își trece lin mâna pe deasupra 
ei. 

Piatra violet se topește ca untul și intră în metal. Îmi dă pumnalul 
înapoi. 

— Pietrele pot fi încăpățânate. Unele sunt mai greu de încorporat. Dar 
ăsta e tot farmecul. Alegeţi-vă cu atenție potențiatoarele, într-un 
pumnal puteți insera doar un număr limitat. 

— Domnul Felix uită că în Casa noastră potenţiatoarele se primesc 
doar într-o anumită ordine, spune Dexter. 


— Așa este, am uitat, se încruntă el. 

După încă puţină lingușeală din partea lui Dexler, Felix se înclină 
politicos și îi face cu ochiul lui Shelby. 

— Poate ne vedem diseară, spune el. 

Felix pleacă, iar Shelby răsuflă ușurată. 

Aproape că o întreb dacă se simte bine, dar este evident că nu și că 
nu vrea să vorbească despre asta. 

Dexler deschide o carte groasă, îmbrăcată în piele. 

— La pagina 633 e o listă cu rolul flecărui potențiator în parte. Trebuie 
să le memoraţi pe toate. Și, până mâine, trebuie să reușiți să le 
încorporați în lamă pe primele trei. S-a înțeles? 

Aprobăm cu toții din cap. 

— Am pus pe mese câteva doar pentru a le studia. 

Scot potenţiatorul cu irizații pe care Casey mi l-a dat la Tavernă, 
încercând să-mi amintesc ce-a spus că face. 

— Mai sunt și alte Potenţiatoare de Putere? întreabă cineva. 

— Aș vrea să văd un Lumen, există vreunul aici? spune altcineva. 

lau cele trei pietre care sunt trecute primele pe listă și pe cea de la 
Casey și pun pumnalui deoparte. 

— Eu am plecat. Succes cu pumnalul! 

Shelby își pune rucsacul pe umăr și pleacă înainte să-i pot răspunde. 
Voi trece mai târziu pe la ea să văd cum se simte. 

Rotesc pumnalul în mână și lumina se reflectă în el, lama etalându- 
și undele violet. Analizez pietrele. Una este roșie, zimțată cu argintiu. 
Un Potenţiator de Rezistență, care, după cum scrie în carte, face ca 
magia să dureze mai mult. A doua este de un albastru intens, ca un 
ocean de sticlă. E Potenţiator de Purificare, care înlătură impuritățile 
din magie. lar a treia este tăioasă și verde, și se pare că e specifică 
pentru Casa Marionne, adusă din peșterile din Aronya, dintr-un loc pe 
care doar Casa noastră îl știe. 

— Potenţiator de Contopire, citesc în șoaptă. Ajută la fixarea magiei 
în sânge cu o mai mare precizie și longevitate. Ce naiba înseamnă asta? 

— Înseamnă că Marionne are cel mai bun amestec, îmi face cu ochiul 
Dexler. Mult deasupra celorlalți. 

— Mult deasupra celorlalți, repet. 

Mottoul Casei. 

— Așa e, rostesc, încă neînţelegând legătura cu piatra verde. 

Dexler merge mai departe, iar eu iau potențiatorul unic al Casei 
noastre, îl răsucesc în mână și mă gândesc cum să-l fixez în pumnalul 
meu. Apoi iau piatra roșie. E strălucitoare și are nenumărate nuanţe, în 
funcție de cum se reflectă în ea lumina. Pun pumnalul lângă piatra 
verde și cea roșie, încercând să mă hotărăsc cu care să încep. Dar îmi 


atrage atenția piatra albastră, Purificatorul. Este de departe cea mai 
frumoasă. 

Lui Felix a părut să-i fie ușor. Las deoparte celelalte pietre, o pun în 
palmă pe cea albastră și ridic pumnalul. 

Mâna îmi amorțește când degetele mele ating mânerul. Inima îmi 
bate cu putere. 

Încerc să-mi întind degetele, să le apropii de pumnal, dar sunt 
rigide. Reci. Piatra albastră îmi arde mâna și o las să cadă, ridicându-mă 
de la masă. Răceala din oasele mele se retrage. 

— Domnișoară Marionne? spune Dexler, iar la auzul vocii ei toate 
capetele se întorc către mine. S-a întâmplat ceva? 
— Eu... 

Îmi flexez degetele și, spre surprinderea mea, se mișcă, de parcă nu s- 
ar fl întâmplat nimic. Mă uit la potenţiatorul albastru de jos. Apoi la 
pumnal. ÎL ridic, după aceea mă aplec să iau piatra, dar toushana 
vibrează în mine, amenințând să revină. Nu-mi va da voie să le ating 
în același timp. Citesc din nou în carte descrierea pietrei albastre. 


Înlătură impuritățile din magie. 


— Domnișoară Marionne! 

Îmi dau seama că în graba mea de-a mă ridica în picioare am 
răsturnat scaunul. 

— Da. Îmi cer scuze, sunt bine. Aţi spus că putem lucra la asta în 
laborator? 

Dexler aprobă din cap, așa că îmi strâng lucrurile și le arunc în 
rucsac, dar aştept până când magia din mine se linişteşte complet 
înainte să iau Purificatorul și să ies grăbită pe ușă. 

Alerg pe coridor spre camera mea, când mă lovesc de o siluetă 
înaltă. 

— Quell? 

Jordan mă priveşte surprins. 

— S-a terminat deja cursul? 

— Nu, nu... Adică, da... Scuze, da, cursul s-a terminat. 

Jordan se încruntă și abia atunci observ că nu e singur. E însoțit de 
Felix. 

— O cunoști? îl întreabă Felix și jur că am văzut maxilarul lui Jordan 
încordându-se. N-a vrut să-mi spună cum o cheamă. E foarte 
îndrăzneață. 

Jordan se uită la Felix și între ei pare să aibă loc o dispută tacită. 

— În fine, trebuie să plec. Mi-a făcut plăcere să stăm de vorbă, 
Wexton. Data viitoare răspunde la nenorocitul ăla de telefon ca să nu 
mai fiu nevoit să bat drumul până în mizeria asta de loc. Ne vedem pe 


teren curând, spune Felix și își strâng mâinile într-un fel ciudat, Îi 
transmit Mamei salutările tale. 

— Mamei? îl întreb după ce pleacă Felix. 

— Se referă la Stăpâna Perl. 

Mă îndepărtez puţin de el. 

— Sunteţi apropiați? 

Jordan mijește ochii. 

— De ce mă întrebi? 

— Ca Supraveghetor, sunt sigură că apreciază o verificare corectă. De 
aceea a venit Felix aici? 

— A venit cu... ceva legat de Marele Dragon, dacă vrei neapărat să știi. 

Nu-mi dau seama dacă minte sau îmi spune adevărul doar pe 
jumătate. Dar dacă Beaulah se aseamănă câtuși de puţin cu bunica, nu 
și-ar lăsa nepotul aici fără să-l supravegheze. Privirea lui Jordan se 
adânceşte, își ține capul sus, rămâne tăcut câteva clipe, apoi se uită la 
ceas, 

— Cum merge cu ascuţirea? 

— Voiam să sar peste prânz și să lucrez în laborator la pumnal... 

Singură. Când nu e nimeni în preajmă. O iau în sens invers. 

— Vin cu tine. 

— Nu! Îmi cer scuze, dar mă descurc deocamdată. 

Într-o lume perfectă aș fi putut să-i cer ajutorul. Dar nu poate sta 
lângă mine când toushana reacționează la potenţiatoare. În plus, nu 
știu câtă încredere pot avea în el. 

Își netezește haina, părând ofensat. 

— Următorul examen de ascuţire e peste cinci zile. Te-am înscris. 

— Cinci zile? M-ai înscris ca să ratez! 

— Nicidecum. Te-am înscris ca să strălucești. 

Niciunul dintre colegii mei nu se confruntă cu așa ceva. 

— Ce ai de câștigat din asta? 

Trebuie să fie la mijloc ceva mai mult decât reputația de mentor 
bun. 

— Cine spune că am ceva de câștigat? 

— Fiind atât de atentă, am înţeles că ești foarte calculat. Ai cerut în 
mod sprecial să-mi fii mentor, mă urmărești aproape pretutindeni, iar 
acum pui presiune asupra mea să absolv repede și bine. Singurul motiv 
plauzibil ar fi că performanța mea e cumva legată de a ta. 

Ridică din sprâncene surprins, dar își ține bărbia în același fel 
arogant bine cunoscut. 

— Nu contează. N-ar trebui să ai nevoie de un motiv ca să te 
străduiești să fii exemplară. Ar trebui să-ți dorești să fii. Eşti o Marionne, 
asta se așteaptă de la tine. 

— Apreciez că te oferi să mă ajuţi, dar mă descurc. 


Unghiurile severe ale chipului său devin și mai ascuțite. Se apropie 
și mai mult de mine. 

— Dacă ai impresia că insistența mea e semn de încurajare altruistă, te 
înșeli amarnic, domnișoară Marionne, spune cu privirea întunecată. 
Miza e foarte mare, pentru amândoi. 

Am avut dreptate. Nu se uită la mine, se uită la performanţele mele. 
La ceea ce reprezint. Îmi ridică bărbia și simt că mă privește în ochi un 
străin. Nu este doar băiatul care s-a plimbat cu mine în parc. Rece și 
nemilos, poate renunța la umanitatea sa printr-o simplă apăsare de 
buton. Este un ucigaș antrenat. Antrenat să vâneze oameni ca mine. 

— Cinci. Zile. 

Îi dau mâna laoparte și mă îndepărtez de el repede. 


DOUĂZECI ȘI UNU 


— A, iată-te! 

Când întru în cameră, abia abținându-mă să nu izbucnesc în plâns, 
Abby îmi flutură în față o foaie de hârtie. 

— Ce s-a întâmplat? mă întreabă. 

— Nimic. 

Îi smulg hârtia din mână și mi se taie respirația când văd literele 
încolăcite ce anunţă că a primit aprobarea pentru Cotillion. Hârtia are 
prinsă la mijloc o panglică de satin, împodobită cu o piatră prețioasă. 

„Stăpânei Darragh Marionne i se ordonă de către Consiliul Mamelor 
Prestigiosului Ordin al Măreţelor Misterelor să o aducă pe Abilene 
Frace Feldsher la Petrecerea de Prezentare a După-amiezii, la Balul 
Anual Magnolia de la Chateau Soleil, sâmbătă, în a doua săptămână 
din iunie“, citesc. 

— Ai primit deja invitaţia! Unde sunt celelalte? Ai doar una? Vreau și 
eu să vin! 

— E doar o mostră, normal. Fiecare își pregătește singur invitațiile 
pentru oaspeți. Dar Stăpâna ne trimite oficial câte una fiecăruia dintre 
noi, invitându-ne să ne prezentăm pentru a fi primiți ca membri. 

— Ce mă bucur! I-ai spus lui Mynick? 

Abby se întristează. 

— Da, dar Stăpâna nu i-ar permite niciodată cuiva din afară să mă 
însoțească. Dar măcar eu mă voi putea duce la el la bal. Casa lui nu are 
aceleași reguli închistate ca ale Stăpânei Marionne, spune ea și apoi se 
lovește cu palma peste gură. lartă-mă, n-am vrut să te jignesc! Te rog să 
nu-i spui c-am zis asta. 

— Abby, mă bucur atât de mult pentru tine! 

— Şi asta nu e cea mai bună veste! exclamă, scuturându-mă de umeri. 

— Nu? 

— Numele meu a circulat, acum că, în sfârșit, e stabilită ziua pentru 
Cotillion, și uite! 

Îmi pune în mână un teanc de plicuri de toate culorile. 

— Am fost invitată la toate! 

Strâmb din nas. 

— Îşi vine să crezi? mă întreabă, frunzărind plicurile. Balul Chadwell, 
Serata de Vară a Senatorului Beaumont, Balul Trandafirilor. Oare e și de 
ła Tidwell? 

Se uită peste toate plicurile, apoi se încruntă. 

— Acolo au lebede adevărate. De obicei, se ține la vreun hotel elegant 
din New York sau la domeniul dintre vii al bătrânului Tidwell. Lebede, 


Quell! Și te tasă să bei șampanie adevărată. Nu te întreabă nimeni câți 
ani ai. 

N-am mai văzut-o pe Abby atât de încântată de ceva. Se aruncă pe 
pat lângă mine. 

— Quell, există „bogaţi“ și există „bogătași“. Bogătașii trăiesc într-o 
lume cu totul diferită. O lume în care ne încadrăm și noi, datorită 
Ordinului, spune ea și arată către luxul din jurul nostru, băgându-mi 
plicurile în față. 

Mi se pare ridicol și încep să râd. 

— Vorbești serios? 

— Lumea mi se deschide. E momentul să mă bucur de tot. La ce-mi 
folosește magia, dacă nu ca să am viața pe care mi-o doresc? 

Noi suntem în slujba magiei, nu magia e în slujba noastră, îmi vin în 
minte cuvintele lui Jordan. 

— Dar familia ta nu are oricum două case? Credeam că pietricelele din 
urechi sunt diamante adevărate. Ce e așa de impresionant la petrecerile 
oamenilor avuţi? încerc să-mi înăbuș râsul, dar nu reușesc. 

— Patru case. 

— lată! 

Își dă ochii peste cap și mă ia de braț. 

— Bunicul a fost adus aici când era bebeluș, fără nimic. A strâns tot 
ce-a putut și a muncit din greu să devină avocat. A cunoscut-o pe 
bunica. Era asistentă medicală la acea vreme. Uneori mint și spun că 
era doctoriță, dar să nu spui nimănui, zice Abby şi-mi dă un cot. S-au 
descurcat bine. Dar apoi tata a lăsat-o însărcinată pe mama înainte să- 
și termine liceul. Și cam tot în aceeași perioadă a început să dea semne 
de magie. Bunicului i-a fost rușine cu el. El și bunica m-au luat la ei, și 
pe el l-au dat afară. Dar tata a reușit să intre aici și totul s-a schimbat. 
Quell, tata s-a mutat într-un cartier elegant, cu barieră, la scurt timp 
după ce a debutat. Nu știu cum, nici măcar nu avea o slujbă. A cerut-o 
în căsătorie pe mama cu un diamant uriaș chiar a doua zi după 
Cotillion. Bunicul zicea că tata a intrat în afaceri cu droguri sau că s-a 
înhăitat cu oameni periculoși. Nu m-a lăsat să locuiesc cu părinții mei 
până nu s-a convins că nu era adevărat. 

— Credeam că tatăl tău e bancher. 

— Da, acum este. Cineva din Ordin i-a aranjat acest post. Dar, între 
noi fie vorba, stă mai mult acasă decât la birou. Pe perete are înrămate 
diplome de la facultăți la care n-a mers niciodată, spune Abby în 
șoaptă. 

O privesc cu ochi mari. 

— Ordinul are grijă de oamenii lui. E ca o cheie de aur care îţi 
deschide toate... opțiunile. Eşti o Marionne, sigur înţelegi ce vreau să 
spun. 


Simt fiori pe șira spinării. 

— Eu n-am crescut aici, așa că pentru mine a fost altfel. 

— Asta spun și eu. Pentru că am crescut cu bunicii, am văzut ambele 
laturi. Şi știu pe care dintre ete vreau să ajung. 

— Probabil că părinții tăi au pus ceva bani deoparte pentru tine. 

Nu așa rămân bogate familiile bogate? 

— Nu e vorba de bani, ci de experiențe, de cercurile în care te învârți, 
de felul în care te privesc ceilalți. 

Se ridică în capul oaselor să mă vadă mai bine. 

Clatin din cap, neștiind ce să spun. 

— Adică tu ce-ai sugera? Să nu mă folosesc de privilegiul pe care mi-l 
conferă poziția mea? mă întreabă, încrucișându-și brațele la piept. 

Eu nu-mi pot imagina pentru mine un viitor atât de poleit cu aur 
cum își imaginează Abby, dar e prietena mea și îmi doresc să fie 
fericită. 

— Abby, meriți tot ce-ţi poți imagina. Chiar mă bucur mult pentru 
tine! 

— Petrecerea asta e diseară! 

Îmi arată invitația, apoi se repede la șifonier. 

— Mi-aș dori să mergi cu mine. 

Mi se strânge stomacul. 

— Dar n-ai trecut de-al Doilea Rit, deci nu poți. 

Respir ușurată. 

— Fir-ar să fie! 

— Nu ştii deloc să minți, pufnește Abby. Dar gata, am vorbit destul 
despre mine. Cum a fost la curs? 

Începe să-și acționeze magia asupra rochiei, adăugând câteva detalii 
pe corset și jucându-se cu tivul. Apoi scoate o pereche de pantofi 
asortați. 

Îmi îngrop fața în pernă, oftând. Pentru o clipă, aproape că uitasem 
de acest coșmar. Mă ridic din pat. Nu va deveni mai simplu. 

— A venit un Dragon de la Casa Perl. Ne-a făcut o demonstrație. 

Tremurând, pun în rucsac lucrurile de care am nevoie. 

— Era ciudat, adaug. 

— Dragonii sunt ca niște rechini care dau târcoale. Nu e un semn bun 
când ai mulți în preajmă, spune Abby, ţinând rochia în dreptul ei și 
uitându-se în oglindă. Mă întreb dacă are legătură cu Sfera. Părinții mei 
sunt încă îngroziți de chestia asta cu fisurarea Sferei. Crezi că rochia 
asta e exagerată pentru diseară? Nu vreau să pară că m-am străduit prea 
mult. 

— E perfectă. Dar nu-i mai adăuga pietre. Deja e puţin cam prea 
sclipitoare. 

Își ridică mâinile și magia ce-i vibrează în jurul degetelor dispare. 


— Crezi că e adevărat că Dragonii stăpânesc magia întunecată? 

— Nimeni nu știe exact cum fac ceea ce fac. 

Aprob din cap și îmi închid rucsacul. 

— Trebuie să merg la laboratorul de ascuțire. 

— Baftă să găsești o masă liberă la ora asta! 

— De obicei când e mai liber? 

— Greu de zis. Ahtiaţii după pietre umblă pe-acolo și la două noaptea, 
râde Abby. Poate să încerci în timpul cinei, când e toată lumea la masă. 

Las rucsacul jos. Nu mă pot duce într-un laborator aglomerat ca să 
rezolv totul. 

— Nu sunt cea mai în măsură să dea sfaturi despre ascuțire, nu am 
fost prea pricepută. Dar poți vorbi cu mine dacă te stresează foarte tare. 

— Nu, nu vreau să-ți stric ziua. Vreau să-mi povestești totul și să te 
ajut să te pregătești pentru primul tău bal. 

Nu înțeleg care e marea chestie, dar prietena mea este atât de 
încântată, încât sunt și eu încântată pentru ea. Într-un colț al camerei 
observ un morman de pachete imense, pe jumătate deschise, din care 
se revarsă tot felul de țesături. 

— Ce sunt toate acelea? 

— Mostre trimise de ai mei. Aduc o armată întreagă de Vestiarologi 
din toate colțurile tumii. Din toate aceste aproximativ două sute de 
mostre, trebuie să aleg... treizeci, spune Abby și își dă ochii peste cap. 
Mama e copleșitoare. N-a debutat niciodată, așa că pentru ea e foarte 
important. 

— De ce n-a debutat? 

— Putea să vadă diademe și altele, dar familia ei nu știa pe nimeni în 
Ordin înainte să absolve tata, iar atunci era deja prea târziu, explică 
Abby, ridicând din umeri. Așa că mama și tata și-au pus toate 
speranţele în mine când și-au dat seama că am o șansă. Bunicul încă 
refuză să se apropie de acest loc. 

De ce? mă întreb, dar Abby continuă să vorbească. Dorința de-a 
pleca nu-mi dă pace. 

— Mă asculți? 

Aprob din cap. 

— Acum un an am fost pe punctul de-a renunța, dar mama a refuzat 
să mă lase s-o fac. A spus că voi sta aici toate Sezoanele, din mai până 
în august, oricât e nevoie. N-am vrut s-o deziluzionez, spunându-i că 
n-ai voie să participi decât două Sezoane. Știi cât de greu e să convingi 
o școală privată să-ți dea voie să absolvi cu câteva luni înainte ca să 
„studiezi în străinătate“? 

— Eu am mers doar la școli de stat. Și acolo nu prea le pasă. 

— Ai fost norocoasă. Oricum, acum mă bucur, firește, spune și mă ia 
de braț. 


— Deci vei fi alături de mine la toate pregătirile pentru Cotillion, da? 
Măcar să mă ajuţi s-o ţin la distanță pe mama. Dacă vin la ea cu scuza 
că o am lângă mine pe nepoata Stăpânei, sunt sigură că va da înapoi. 

Ar trebui să-mi petrec fiecare secundă liberă exersând la pumnal. Și 
încercând să-mi controtez toushana. 

— Sigur, îi răspund, neștiind exact la ce mă înham. 

Dar mi se pare că asta e ceea ce trebuie să fac. Mă uit la ceas, apoi îi 
pun pe pat mormanul de țesături. 

— Cred că avem puţin timp să alegem, îi zic și mă așez lângă ea pe 
pat. Dar la ora cinei trebuie să mă duc la laborator. Până dimineață, 
trebuie să inserez trei potențiatoare în pumnal. 

Abby mă strânge în braţe și mă simt învăluită în căldură, dar nu o 
căldură dată de magie, ci de un alt tip, dar la fel de străină și de 
specială. 


Laboratorul de la subsolul domeniului este cufundat în tăcere când 
cobor scările. Înăuntru, sunt mese asemenea celei din camera mea. 
Închid ușa și o încui. Pentru mai multă siguranță, trag o masă și 
baricadez ușa. Nu știu cât de urât va fi să încerc să inserez acest 
Potenţiator de Purificare, așa că nu vreau niciun vizitator-surpriză. Las 
rucsacul jos și pun lama în mijlocul stativului. Pietrele din rucsac 
sclipesc către mine. 

Trebuie s-o fac, fie ce-o fi. 

Încep cu piatra roșie, o fixez pe lamă și îmi trec mâna peste ea. 
Magia îmi înțeapă palmele, apoi se revarsă într-un șuvoi de căldură 
granulată, ca niște particule minuscule ce mi se târăsc pe sub piele. 
Piatra strălucește, apoi se contopește cu metalul. Trag aer adânc în 
piept şi repet procesul cu piatra verde, care necesită câteva mișcări de 
glisare pentru a fuziona complet. Dar, în cele din urmă, se inserează 
perfect. 

Ating piatra albastră și într-o clipită sunt cuprinsă de frig. 

Nu vrea s-o ating. 

Toushana se răsucește în mine și ating punctul în care răceala 
pulsează, imaginându-mi că aș putea-o supune, ascunde, alunga din 
mine. Fac câțiva pași, apoi încerc din nou, băgând mâna și mai adânc 
în rucsac, până când degetele ating piatra sticloasă. Magia înfiorător de 
rece mă lovește cu putere și mă clatin sub forța ei. Toushana se 
amplifică în mine și o simt strecurându-se în tot corpul, prinzându-se 
de mine cu gheare îngheţate, os după os, din piept până în gât și apoi 
în brațe. O licărire caldă vibrează în mine și răceala se repede la ea ca 
un șarpe ce-și apără cuibul. Căldura dispare. 

Îmi înăbuș un țipăt, îmi ignor durerea și strâng degetele în jurul 
pietrei albastre. Clipesc și lumea se albește, măruntaiele mele sunt atât 


de înghețate, încât mă ard ca niște flăcări. Las-o! pare să-mi șoptească 
magia, toushana împingându-mă pe marginea unei stânci înghețate. 
Dar îmi încleștez pumnul. Trebuie s-o fac. Pentru mama. Pentru mine. 

Îmi este atât de frig. 

Un frig ca un cântec de leagăn rostit de buzele morț 

Următoarea răsuflare se transformă într-un norișor și îmi adun 
puterile ca să mă târăsc până la masă, sperând să forțez această magie 
otrăvitoare să mă lase să inserez Potenţiatorul de Purificare în lama 
pumnalului. 

Toushana crește în mine. Un țipăt îmi sfâșie gâtul. Îmi tremură tot 
corpul, dar în fața ochilor îmi apare mama, așa cum am văzut-o ultima 
dată, și pun un picior înțepenit în fața celuilalt. Îmi târăsc greutatea ca 
pe un leș până la masă, în timp ce toushana încearcă să mă prefacă în 
gheaţă, os cu os. 

Ţin piatra deasupra pumnalului și o durere sfâșietoare îmi străpunge 
stomacul. Genunchii ating podeaua. În fața mea, victoria se leagănă 
ca o recompensă la care nu pot ajunge. Sus, trebuie să mă ridic. 

Încerc să-mi recapăt echilibrul pe picioarele tremurânde. 

Deși îmi simt oasele de parcă mi-ar fi smulse din corp, mă întind 
după pumnal, închipuindu-mi că e ctanța ușii de la casa de pe plajă, în 
timp ce țin Potenţiatorul de Purificare strâns în mână. Durerea ce 
pulsează în mine face ca totul în jur să se clatine. Mâna mea aproape 
că atinge pumnalul. Încerc să mă țin de masă ca să mă echilibrez, dar 
mâinile îmi alunecă de pe marginea ei. 

Lemnul din mâna mea se transformă în praf și masa se prăbușește, 
luând cu ea și ultima mea speranță. 

Cad la podea și mă lovesc de un scaun. ÎL ating cu mâinile înghețate 
şi se înnegrește, putrezind. Pumnalul alunecă în cealaltă parte a 
încăperii, lucrurile îmi scapă de sub control. Lumea se golește de 
culoare. În mine se învolburează boala. Creierul îmi zvâcnește de parcă 
s-ar rupe în două. Strâng și mai tare piatra în mână și încerc să-mi 
imaginez o ușă veche, bătută de valuri, dar e îngropată prea adânc în 
chinul sufocant. Doare prea tare. 

Piatra îmi cade din mână. 

Mă ghemuiesc la podea, cu genunchii la gură. Respiră. Inspir 
profund și aerul mă umple ca niște brațe strânse în jurul meu, ca o 
mângâiere pe creștet. O recompensă că m-am supus voinței magiei 
mele întunecate. 

Inspir și expir din nou, degetele mi se încălzesc. Le flexez și mă frec 
la ochi; lumea începe să prindă din nou contur. Nici nu-i pot supraviețui 
toushanei, mi-e imposibil s-o răpun. Stomacul mi se agită și un șuvoi 
puternic îmi năvălește în gât. Stau în genunchi, acidul îmi arde gura și 


iese din mine. Încep să plâng, un amestec de lacrimi și fiere se scurge 
de pe buzele mele. Nu pot s-o fac. Nu sunt îndeajuns de puternică. 

Clanţa ușii se mișcă. 

— Ce ciudat, se aude o voce înfundată. 
Încerc să mă ridic, dar îmi tremură mâinile. 
— E cineva aici? 
Clanţa se mișcă din nou. 
— E cineva aici? 
— Nu ziceai că e deschis? 
— Probabil că nu e. Nu știu. Încercăm mai târziu. 

Pașii se îndepărtează și mă prăbușesc la podea ca o pasăre cu aripile 
tăiate. Lacrimi fierbinți îmi inundă faţa. Din cele mai întunecate 
crevase ale sufletului meu se ridică umbre zeflemitoare: De ce sunt așa? 

— Te rog, murmur printre lacrimi. Vă rog, să mă ajute cineva! Dau orice, 
orice ca să scot din mine otrava asta! 

Încerc să-mi rețin lacrimile, dar cu cât mă străduiesc mai tare să le 
înăbuș, cu atât se dezlănțuie mai libere. Tremur din tot corpul și plâng 
până rămân fără lacrimi. 

Nu știu cât timp trece. Când mă ridic, am ochii uscați și umflați. Nu 
știu cum mă voi descurca încă cu pumnalul, dar trebuie să ies de-aici. 
Intru în panică, văzând masa de lemn pe care am distrus-o. Îmi mușc 
buzele, regretând singurul lucru care are sens. Oricât de nebunesc ar fi, 
e unica modalitate sigură de a scăpa de acest dezastru. 

Mă uit la ușă peste umăr, inspir adânc și îmi chem toushana. Răceala 
răspunde instinctiv, revenindu-și din amorțeală. O simt clintindu-se, 
întinzându-se în mine, năvălindu-mi în mâini, în timp ce îmi trec 
magia otrăvitoare peste masă până când se transformă într-o grămadă 
de cenușă. Respirația mea îngână un fel de bocet, stabil, constant. N- 
am fost niciodată mai concentrată, și cu toate astea n-am făcut 
niciodată ceva atât de periculos: să-mi folosesc toushana intenționat. 
Apuc scaunul cu ambele mâini și se prăbușește în jurul meu ca o 
găleată de nisip. De-ajuns... Fac câțiva pași până când răceala din 
degete dispare, în sfârșit magia se supune voinței mele. 

lau o mătură din debara și curăț mizeria, lăsând camera așa cum era. 
Dau la o parte baricada din dreptul ușii și reașez mesele, astfel încât să 
nu se observe că lipsește una. Fierea... lau un prosop de la chiuveta 
laboratorului, mă şterg pe față și pe mâini, apoi curăț podeaua. Înainte 
și-napoi, înainte și-napoi, până când degetele mi se albesc de efort, 
până când podeaua strălucește. Spăl totul și îmi privesc munca. 

N-am fost aici. 

Respir. 

Răceala mă furnică în tot corpul. Se mișcă în mine ca un fir de aţă, 
îmi înfășoară coloana vertebrală, gâtul, părul. Nu în mod epuizant sau 


iritant, ci cumva blând, ispititor. Pentru o clipă, simt că ameţesc și mă 
reped la oglindă. Diadema se răsucește, inelele se lungesc, crescând mai 
robuste și mai împodobite. Pe metalul ce-mi iese din craniu, pietrele 
preţioase înfloresc ca niște boboci de trandafir. Îmi privesc diadema, e 
mai impunătoare ca oricare alta văzută vreodată, disperarea îmi 
alimentează damnarea. 

Asta s-a întâmplat pentru că m-am folosit de toushana. 

Devine din ce în ce mai puternică. 


DOUĂZECI ȘI DOI 


Rușinea îmi arde obrajii în timp ce urc scările către apartamentul 
bunicii; cina începe în zece minute. Îmi va cere să-i spun cum au 
evoluat lucrurile, iar eu n-am făcut niciun progres. Un grup de Primus 
trece pe lângă mine și mă salută, dar nu mă pot uita la ei. M-am 
autosugestionat că locul meu e aici, dar poate că nu mai e suficient 
doar s-o cred. 

Intru în camera de zi a bunicii, aflată lângă sufragerie. Menajera mă 
poftește înăuntru. 

— E într-o întâlnire; termină în câteva minute și atunci vei putea 
intra. 
— Mulţumesc. 

Orice-ar fi, nu-i pot mărturisi că nimic nu e cum trebuie. Planul e să 
nu stau mult aici și să mă întorc la ascuțire. 

Încăperea e la fel de elegantă ca restul apartamentului, cu divane cu 
spătar înalt, candelabru de cristal și draperii până-n pământ. Mă 
încălzesc lângă șemineu, încă bântuită de piatra albastră pe care am 
încercat s-o inserez în pumnal, dar n-am reușit. Cu cât mă apropii mai 
mult de Cotillion, cu atât devine totul mai greu. Adevărul mă trage în 
jos ca o ancoră şi regret imediat că mi-am recunoscut-o mie însămi. 

Servitorii intră de câteva ori, oferindu-mi ceva de băut. Dar n-am 
chef să beau nimic, și nici să mănânc. Ar fi trebuit să spun că nu mă 
simt bine și să anulez cina. Fără pauză. Fără milă. Doar apăsarea 
toushanei care închide pereţii în jurul meu. Frustrarea mă face să oscilez 
între durere și furie, ca valurile în timpul unei furtuni pe mare. Urăsc 
asta. Urăsc tot ce presupune. În minte îmi răsare chipul lui Jordan. Încerc 
să-i alung privirea meditativă, dar persistă ca o pată pe pânza 
gândurilor mele. 

— Quell? 
Dexler iese pe o ușă aflată în capătul îndepărtat al camerei. 
— Cultivatoare Dexler? Ce faceți aici? 
— Nimic. Am avut o întâlnire, răspunde, ferindu-și privirea, ceea ce 
mă face să mă simt stânjenită. Merge bine cu ascuţirea? Reușești să 
inserezi totul în pumnal până dimineață? 
— Da, mă descurc. 
— Bine, atunci. Pe curând! 

Dexler mă salută printr-un gest scurt și iese, frângându-și mâinile, 
Oare venirea ei aici are legătură cu... mine? Mă ridic și mă lipesc de 
ușă, încercând să aud ce se discută. 


— E epuizant, dar nu-mi bag chiloţii-n fund pentru asta, spune o voce 
melodioasă. 

— Uneori, nu vorbeşti deloc ca o doamnă, o aposirofează o voce 
răgușită. lar în ceea ce privește această problemă, situația e sub control; 
v-am spus că mă ocup. 

Îmi mușc buzele. 

— Îmi cer scuze, dar nu cred că, de una singură, Casa voastră se poate 
ocupa de asta, spune o a treia persoană. 

— Atunci pune-ţi Dragonii să participe la căutare, Isla, dacă vrei 
neapărat! 

Mă apropii și mai mult și-mi lipesc urechea de ușă. 

— Cu toţii ar trebui să ne trimitem câțiva Dragoni. Să supunem la vot 
propunerea, 

— Nu-mi trimit Dragonii după un vis de glorie nerealist. 

— Asta nu are legătură cu Casele, Litze, spune bunica. Dacă fisura se 
adânceşte, magia și viețile noastre sunt în pericol. 

Sfera. Firește. Împing ușa puțin prea tare. 

Scârţâie. 

Vocile amuţesc în timp ce ușa se deschide. 

Mi se oprește inima în piept. 

Se aud pași îndreptându-se spre mine. 

— Vai, cât e ceasul! Doamnelor, vă rog să mă scuzați. 

Mânerul ușii se mișcă, mă îndepărtez repede. 

— Quell? 

Prea târziu. 

— Bunica! 

Ridic bărbia, o țin în paralel cu podeaua, amintindu-mi tot ce m-a 
învățat Plume. 

— Mă uitam pe fereastră. Priveliștea de aici e minunată. 

— Eşti pur și simplu regală, copila mea! 

Se întoarce către mine, admirându-mi încă o dată diadema, și mă 
rotesc, o pradă în pânza de păianjen a bunicii. 

Încerc să-mi încetinesc bătăile inimii și să uit că, doar cu o oră în 
urmă, plângeam prăbușită pe podea. Adopt cea mai bună faţă totul-e- 
bine. 

— Tocmai am ieșit dintr-o întâlnire a Consiliului Mamelor. Trebuie să 
intri să saluți pe toată lumea! Abia așteaptă să te vadă după... atât de 
mulți ani, spune bunica, netezindu-și bluza. 

Să salut... 

Stăpânele. 

— Sunt toate aici? întreb cu respirația întretăiată. 

Înăuntru, e plin de vaze cu flori proaspete prinse cu funde elegante, 
iar lângă trei femei — care n-ar putea fi mai diferite între ele — se află 


un cărucior pentru servirea ceaiului, plin de prăjituri apetisante. Toate 
femeile stau picior peste picior în jurul unei mese. Cea blondă, cu o 
diademă de argint multicoloră, nici nu catadicsește să se uite la mine, 
ocupată să tasteze pe telefon. Este îmbrăcată cu pantaloni de stofă largi 
și un taior la fel de larg, care îi conferă siluetei micuțe un aspect 
nefiresc de modular. 

Femeia înaltă și deșirată de lângă ea, cu o față și un ten care mă duc 
cu gândul la o sculptură în os, e foarte încruntată. Are părul castaniu- 
roșcat prins într-o coadă la spate și ochii ascunși de breton, ceea ce se 
potrivește în mod straniu cu rochia de un cenușiu tern. Pe cap are o 
diademă fină, minimalistă, fără nicio piatră prețioasă. Mă privește în 
ochi, apoi își încrucișează la piept braţele tatuate. Isla Ambrose. 

— Vai, ce minunăţie! spune femeia cu voce răgușită, ridicându-se în 
picioare. 

N-am nicio îndoială care dintre Stăpâne e cea mai intrigată de 
apariția mea. O privesc cât pot de amabil. Părul argintiu bogat e prins 
într-un coc în vârful capului și pe umerii poartă o blană. Silueta îi este 
în perfectă concordanță cu vocea. Are o diademă statuară, de culoare 
bronz-auriu, împodobită cu nestemate de un galben profund. Când se 
apropie de mine, observ că are prinsă de eșarfă o broșă în formă de 
coloană frântă. 

Bunica stă lângă mine ca o regină privindu-și cel mai frumos păun 
etalându-și penajul cozii. Fac un pas către ea. 

Femeia care și-a trimis Dragonul să mă ucidă îmi surprinde privirea 
și întinde către mine mâna împodobită cu pietre preţioase negre și 
roșii. 

— Beaulah, Stăpâna Casei Perl! 

Inima îmi bubuie în piept în timp ce-i sărut mâna, apoi îmi duc un 
picior în spate, îndoi genunchiul și-mi plec ușor capul precum creasta 
unui val ce se prăbușește. Dacă mă port ireproșabil, ce-ar putea să i se 
pară suspect la mine? 

— Încântată de cunoștință, Stăpână Perl, eu sunt Quell Marionne! 

Îmi șterg de pe chip orice urmă de expresie și mă uit la bunica. Cu 
gura ușor întredeschisă, mă privește făcând reverența care, după 
nenumărate exersări, îmi iese perfect. 

— Când îl văd pe Plume, trebuie să-l felicit. O transformă pe nepoata 
mea într-o adevărată operă de artă, demnă de numele ei. 

— Ce ținută exemplară! spune Beaulah, rostind cuvintele mai degrabă 
curioasă decât admirativă. Cred că ești în al nouălea cer, Darragh. 

Bunica zâmbește încântată către Consiliul care mă privește cu 
venerație. 

— Supra alios, spune și îmi face cu ochiul, iar eu mă îmbujorez, 
impregnată de mândria pe care o exprimă întreaga ei postură. 


— Deci este adevărat, zice Stăpâna Perl pe un ton tăios, dar precaut, 
strângându-și blana în jurul umerilor. 

Știu genul acesta de oameni. Atitudinea rezervată e doar o fațadă. N- 
o place pe bunica, dar nici nu îndrăznește s-o contrazică pe față. 

— În sfârșit, s-a întors moștenitoarea acestei Case. 

Caut pe chipul bunicii o scânteie de adevăr la această afirmaţie, dar 
e neclintită ca o statuie. Moștenitoarea. 

Stăpâna cu voce melodioasă se ridică și întinde mâna spre mine, în 
timp ce părul blond îi freamătă pe umeri: 

— Litze Oralia. 

O salut și pe ea și pe Stăpâna Ambrose, ale cărei sprâncene sunt 
încruntate ușor ironic. 

— Trebuie să încheiem. Am întârziat la cină, spune bunica. 

— Mi-a părut bine, Quell. Și ai grijă cu aceste scorpii bătrâne, te pot 
tulbura fără motiv, dacă le permiţi, spune Stăpâna Oralia. 

În gât îmi urcă un hohot de râs și, în ciuda efortului de-a mă abține, 
iese la suprafață într-un zâmbet. Stăpâna Oralia îmi face cu ochiul și 
apoi iese din încăpere. 

— Fie ca intelectul tău să strălucească mai puternic decât toate 
celelalte calități ale tale, domnișoară Marionne, zice Stăpâna Ambrose, 
urmând-o pe Litze. 

Încă o dată, Beaulah mă măsoară din cap până-n picioare, în timp 
ce bunica zâmbește încântată. Stăpâna lui Jordan mă privește din toate 
unghiurile și pulsul mi se accelerează. 

O avertizare dureroasă îmi înțeapă oasele, dar îmi păstrez expresia 
blândă, impenetrabilă. 

— Abia aştept să dai examenul de ascuțire. Mă aştept ca și în 
continuare să ne impresionezi, spune ea. 

Fac încă o reverență. 

— Voi face tot posibilul, Stăpână. 

Ușa se închide în urma ei. Aproape că mă prăbuşesc. Mă sprijin de 
un fotoliu. Bunica mă privește radioasă. 

— Ai fost magnifică, îmi spune și mă ciupește în joacă de obraz. 

Nu pot face nimic care să distrugă această imagine a mea pe care și-a 
format-o. Nepoata pe care crede că o are, care crede că pot fi. În umbra 
bunicii, sunt în siguranță. Aici, în casa ei, pare că Beaulah nu-mi poate 
face rău. Sau nu vrea să-mi facă rău. Chiar dacă îmi cunoaște secretul, 
odată ce voi scăpa de această otravă, odată ce mă voi elibera, nu va mai 
putea să mă acuze de nimic. 

Dar, deocamdată, ar fi minunat dacă aș reuși să trec examenul de 
ascuțire. 

— Cred că e momentul pentru ceva... 


Bunica ia de pe un raft de sus o cutie de catifea și o deschide. 
Înăuntru se află o colecţie de pietre în culori strălucitoare. Alege una de 
un verde-mentă. 

—  Potenţiator de Longevitate, spune. 

Piatra își schimbă culoarea, în funcţie de felul în care lumina se 

reflectă în ea. 

— Ce frumoasă e! 

— Pe cât e de frumoasă, pe-atât e de rară. O moștenire a familiei 
Marionne, care mi-a fost dată chiar de bunica mea. 

— Mi-o dai mine? 

— Cine altcineva ar trebui s-o aibă, dacă nu nepoata mea? 

Arată spre ușă și ne ducem în sufragerie, unde e aranjată o masă 

elegantă cu farfurii aurite pe margine și flori proaspete. 
— Am auzit că vineri dai examenul. 
— Aşa este, da. 
— Ai emoţii? 

Se așază pe scaun și îi imit postura, hotărâtă să păstrez ceea ce simt 

acum între noi, să nu stric din nou totul. 

— Nu, mint eu, 

— Foarte bine. Încrederea în sine e cel mai de preț accesoriu al unei 
debutante. 

Sună din clopoțel și servitorii intră în sufragerie cu platourile. Pe tot 
parcursul cinei, am grijă să mestec cu gura închisă și să țin paharul 
corect, aprobând din cap și zâmbind exact când trebuie, stând cu 
spatele drept, în timp ce bunica vorbește continuu despre Cotillion și 
tot ce va urma. 


Imediat ce mă eliberez de prezența ei, mă grăbesc către Aripa Belles. 
Mă opresc în fața Sferei, al cărei interior este la fel de zbuciumat ca al 
meu. Stând mai aproape de imaginea suprafeţei ei, observ că fisura cât 
un fir de păr este mult mai mare decât părea de la distanţă, cel puţin de 
lungimea unui braț. Îmi imaginez propriul nume înscris pe suprafața ei 
netedă, încă o scânteie printre alte mii de scântei. În timp ce privesc 
atentă, toushana începe să tremure și, cu colțul ochiului, îl văd pe 
Jordan stând de vorbă cu Stăpâna Perl. 

— Domnișoară Mationne, îmi zâmbește ea scurt când trec pe lângă ei, 
grăbind pasul. 

Eu și Jordan ne privim în ochi. Ai lui sunt de piatră. Odată ajunsă, 
intru în cameră și mă lipesc ușurată cu spatele de ușă. 

Trebuie să-mi șlefuiesc pumnalul. Orice-ar fi. 

Mă descalț, și rucsacul se holbează la mine dezaprobator. Îmi arunc 
lucrurile pe pat și-mi trec degetele peste scrisoarea de la mama. Piatra 


albastră își bate joc de mine. O iau și degetele îmi tresar, avertizându- 
mă. Cum voi reuși să fac asta? 
Cioc-cioc! 
— Cine e? 
— Eu sunt. 

Pentru o clipă, inima mi se oprește în piept. 
— Ce vrei? 

Clanţa se zgâlțâie ușor, apoi o ceață neagră se strecoară pe lângă 
tocul ușii și Jordan apare în fața mea, cu mina lui intransigentă. 

— Poftim! 

Îmi întinde o carte. Discite Latina. Întind mâna, dar mi-o retrag 
imediat. N-am încredere în el. 

— Te ajută să memorezi totul mai ușor, spune el. 

lau cartea și o pun deoparte. 

— Cum merge cu pumnalul? mă întreabă privind peste umărul meu. 
— Mai greu decât am crezut. Am nevoie de mai mult timp. 
— Timp pe care nu-l ai. 
Insistența lui mă scoate din minţi. 
— Dacă-mi sufli în ceafă, nu mă ajuţi deloc. 

Strâng din pumni, simțind cum începe să se reverse tensiunea 
întregii zile. Așteptările bunicii, toushana care a distrus masa, Beaulah. 
E prea mult. 

Îmi ia pumnalul de pe pat. 

— Ține-l cu vârful în sus, spune pe un ton mai blând. 

Fără tragere de inimă, ridic pumnalul. 

— Mai sus! 

Îmi face semn să ridic brațul, dar eu îl las în jos; în minte îmi 
încolțește o idee. 

Mă uit spre Purificatorul albastru de pe pat care pare să mă privească 
sarcastic și sunt cuprinsă de un curaj nebunesc. 

— Crezi că-i așa ușor? îi spun și mă întorc cu spatele la el, strângând 
din dinţi în timp ce mă întind către piatra albastră. 

Din momentul în care îl ating, voi avea la dispoziție câteva secunde, 
înainte ca toushana să mă trădeze. Dar, dacă îi pot suporta arsura doar 
o clipă, s-ar putea ca de data asta să-l pot face pe Jordan să facă ce 
vreau eu. 

Strâng piatra în mână și vuietul foushanei se trezește cu furie, 
pătrunzând în fiecare crevasă a trupului meu, înghețându-mi oasele. 
Strâng din dinți până simt gust de cupru în gură și aproape că-i arunc 
lui Jordan pumnalul și piatra. 

— Fă-o tul 

Îmi încrucișez brațele, încercând să fac față răcelii ce-și croiește 

drum prin mine. 


— Bine. Dar, de data asta, uită-te cu atenţie! 

Jordan ține piatra deasupra pumnalului și lumea pare că se clatină 
pe marginea unei stânci. Te rog, fă să reușească! 

— E ca un magnet, trebuie s-o ţii într-un anumit unghi, altfel lama o 
respinge. 

Rotește piatra din ce în ce mai jos, din ce în ce mai aproape de 
metal. 

— Când simţi că opune rezistenţă, o ţii cu putere. Arată-i magiei că 
știi exact ce vrei. Va ceda. Cu cât ai inserat mai multe potențiatoare în 
lamă, cu atât e mai dificil să inserezi încă unul. Dar ești abia la primele, 
așa că n-ar trebui să fie prea greu pentru cineva ca tine, spune Jordan, 
uitându-se la diadema mea. 

Nu-i răspund nimic pentru că face exact ce-am vrut, Lasă 
potențiatorul și mai jos și îmi dau seama că țin mâna încleștată în 
țesătura fustei. Piatra sclipește și în cele din urmă se lipește de lamă. 

— Acum, o eliberezi înăuntru. 

Își trece palma peste cele două obiecte și încordarea îmi strânge 
pieptul. Piatra albastră bolboroseşte, se contorsionează, apoi se 
aplatizează din ce în ce mai mult, până când se dizolvă complet, 
dispărând în metal. Jordan îmi dă înapoi pumnalul, a cărui lamă 
lucește albastră, apoi violet. 

— A mers, exclam cu mâna la piept. 

— Sigur că a mers. Ai făcut una, mai ai două. 

— Deja le-am făcut pe celelalte două, Domnule Inspector. 

Se abţine cu greu să nu zâmbească. 

— Atunci, îmi cer scuze. 

Strâng din buze. 

— Mulţumesc, 

Iau ultimul potenţiator pe care-l am, piatra albicioasă dată de Casey. 

— Încearcă! 

— Acum? 

Îmi face semn să continui. 

Ridic pumnalul și apropii de el piatra albă. Stomacul mi se strânge 
de emoţii. 

— ÎL ţii greșit. Schimbă poziția, înclină în sus muchia tăioasă, foarte 
puțin. 

Îmi rotesc încheietura mâinii. 

— Prea mult. 

Stă atât de aproape de mine, atât de aproape. Căldura mi se furișează 
pe ceafă. Vârfurile degetelor sale îmi ating pielea. Apoi le strânge în 
jurul încheieturii mele. O înclină puţin, mângâindu-mi mâna cu 
degetul mare. 

— Așa. 


Glasul lui e o adiere blândă care îmi răpește următoarea răsuflare. 
Mă îndepărtez de el. 

— De-aici mă descurc, serios. 

Ezită o clipă, apoi, spre ușurarea mea, se îndreaptă către ușă. 

— Data viitoare când bat la ușă, ai grijă să deschizi. 

Ușa se închide în urma lui și mă prăbușesc cu spatele lipit de ușă, 
ținând pumnalul înclinat așa cum mi-a arătat Jordan. Suprafața 
lăptoasă a pietrei devine mai închisă la culoare și se topește, dispărând 
în lamă. Încerc să înlătur zâmbetul ce mi se formează pe buze. Încă am 
multe de învățat ca să fiu pregătită pentru examen. 

Clanţa se mișcă din nou și, cu o mișcare bruscă, deschid din nou 
uşa. 

— Ți-am spus să... 

— Quell? 

E Abby, cu mâinile pline de țesături. 

— Scuze, am crezut că e Jordan. 

— Tocmai l-am văzut plecând, zâmbește ea cu subînțeles. 

— Te rog, nu pot să-l sufăr. 

— Nu s-ar zice. Când vorbeşti despre el, adică, spune, ridicând o 
sprânceană și intrând în cameră. 

— E complicat. 

— Te ascult. 

— Nu ştiu dacă pot avea încredere în el. 

Abby pare confuză. 

— Pentru că... 

Îi vânează pe cei ca mine. 

— E greu de descifrat. Nu știu niciodată ce gândește. Nu cu adevărat. 
Uneori pare să-i placă să se afle în preajma mea. Alteori, am impresia 
că pentru el sunt doar o misiune. Nimic n-are sens. 

Îmi trec mâna peste față. 

— Nu mă băga în seamă, adaug râzând. 

— Băieții nu sunt deloc complicați. Sunt ca niște cățeluşi. 

Pufnesc. 

— Jordan pare să mă vadă așa cum nu o face nimeni altcineva. Dar, 
când nu par să corespund întru totul cu imaginea pe care o are despre 
mine, pare foarte frustrat. 

— Şi vrei să corespunzi cu imaginea pe care o are despre tine? 

O parte din mine vrea să creadă că această persoană pe care Jordan o 
vede în mine chiar există. Încerc să mă văd stăpânind magia la fel ca 
el, având o poziţie într-o mare Casă magică, perfect integrată în ceva. 
Dar cealaltă parte din mine e îngrozită de ideea că întunecata bănuială 
legată de el ar putea fl adevărată. Că ar putea complota cu Beaulah. Sau 
că interesul lui de-a mă ajuta să debutez ascunde, de fapt, ceva sinistru. 


— Nu știu, Abby. 

— Ei bine, în opinia mea de expertă în băieţi, te place. Trebuie doar 
să-ți dai seama dacă îți pasă sau nu de asta. Nu te atașa prea mult, dar, 
dacă vrei să te distrezi, distrează-te, spune și mă loveşte în glumă cu 
cotul, după care trântește pe pat tot ce are în brațe. Lumea spune că 
Dragonii niciodată nu se implică emoțional cu adevărat. 

— Serios? 

— Gluma recurentă e că, dacă Ordinul ar vrea ca un Dragon să aibă o 
parteneră, i-ar desemna-o prin decret. 

Mă copleșește un sentiment pe care nu-l pot descrie în cuvinte. 

— Mă poţi ajuta cu astea, te rog? mă întreabă, desfăcând pungile cu 
care a venit și din care încep să se reverse pantofi. 

Scot dintr-o pungă câteva perechi splendide, doar ca să observ apoi 
că mai are încă trei plase pline. 

— Cât de multe ai? 

— Foarte multe. Astea sunt doar câteva dintre mostrele comandate de 
mama. Trebuie să fac o selecţie în seara asta. 

— Doamne-Dumnezeule! 

— Mă plâng eu, dar, de fapt, e drăguţ din partea ei. De obicei, mama e 
îngropată în muncă. Acum mă sună continuu. A mers bine cu 
pumnalul? 

— Cred că da. Jordan mă forțează să dau examenul vineri. 

— Adică la sfârșitul acestei săptămâni? Quell, vei fi pregătită? Ştii că 
nu ți se dă o a doua șansă, nu? 

Cum adică? Serios? Mă așez pe pat lângă ea. 

— Nu poți să ratezi, Quell. 

O, da, știu asta. 

— De fapt, mă descurc și singură, spune Abby şi-mi ia pantofii din 
mână, 

— Chiar vreau să te ajut. Suntem prietene, nu? 

— Da, prostuțo. Dar du-te să exersezi. Joi sunt la probă toată ziua, mă 
poți ajuta atunci. 

Oftez. Are dreptate, chiar dacă nu vreau s-o ascult. 

— Doar dacă ești sigură că te descurci, îi răspund. 

— Și încearcă să-l convingi pe Jordan să fixeze o altă dată pentru 
examen. 

Bunica a aflat deja data și a informat Consiliul. Sub nicio formă nu 
se poate schimba. E definitivă... înscrisă pe piatra mea de mormânt. 

— N-am cum să scap de examen săptămâna asta, Abby. 

— Atunci, asigură-te că ești pregătită! 


DOUĂZECI ȘI TREI 


În ciuda oboselii, dimineață am ajuns prima la cursul lui Dexler. Mi- 
a analizat încântată pumnalul, lăudându-mă pentru cât de bine arată. 
Apoi mi-a pus în poală alte treizeci și două de potenţiatoare. 

— Trebuie să le inserezi până la examen, mi-a spus, aruncându-mă în 
braţele panicii. 

Cu toate acestea, am reușit să inserez trei în timpul orei; Jordan nu 
glumea, spunând că fiecare piatră e mai greu de încorporat decât 
precedentele. Din fericire, Purificatorul pe care l-a inserat el nu mi-a 
făcut probleme. Dar m-am luptat o oră cu o piatră translucidă gri 
înainte ca toushana să răbufnească și să mă epuizeze pentru aproape tot 
restul zilei. Apoi am revenit la acea piatră și mi-am dat seama că 
trebuia să inserez înaintea ei alte patru potențiatoare ca să poată 
pătrunde în metal. Ce complicat! Și e deja marți. Mai sunt doar trei zile. 

Când se termină cursul lui Dexler, îmi iau cartea, îmi pun pe umăr 
rucsacul plin de pietre și mă îndrept către o zi plină de cursuri de 
specialitate, care mi-au fost incluse în orar: latină, localizarea filonului 
de cunoaștere, contopirea cu trupul, 101 elixire, epuizare și reîntinerire 
magică. Am sperat să intru la cursul de avansați în căile schimbării, dar 
n-am putut. 

Când, abia ţinându-mă pe picioare, intru la cursul de etichetă, 
creierul meu e aproape lichefiat. Toushana pândește sub piele și îmi 
strâng mai bine puloverul în jurul meu. Mă uit la pietrele de pe fundul 
rucsacului. Sunt atât de aproape. 

— Quell! mă salută Casey și alți câțiva, dornici să stăm de vorbă. Cum 
merge? 

Îi spun despre progresele făcute în pregătirea pentru examen. 

— Îmi poţi da vreun pont? Cum ar fi, în ce constă examenul, mai 
exact? 

Am studiat totul, am revăzut toate notițele. 

— O să-ți dai seama singură. Asta e tradiţia, îmi răspunde, făcându-mi 
cu ochiul. Doar să fii calmă. E crucial. 

Oare nu știe cine mi-e mentor? 

Partenera lui Casey de la Cotillion îl cuprinde cu braţele pe după 
talie și se duc la locurile lor. 

— Mi-a părut bine să te revăd, Marionne. 

Nu-l pot lăsa pe Jordan să mă epuizeze azi. 

Voi fi perfectă. Nu va avea nimic de comentat! 

Mă opresc lângă numele meu, scris pe o bucată mică de bandă 
adezivă lipită pe podea, și îl aștept. Cu capul drept, îmi retrag bărbia, 


asigurându-mă că-mi țin urechile deasupra umerilor. Îmi imaginez că 
trupul meu e o statuie elaborat dăltuită. Trag aer adânc în piept ca să- 
mi menţin postura și îi simt prezenţa lângă mine. 

Jordan se așază pe poziţia lui; îi simt în spate căldura pregnantă a 
corpului. 

— Bună ziua, îł salut, lăsând o oarecare distanță între noi. 

— A mers bine dimineaţă? mă întreabă studiindu-mi ținuta. Cu noul 
orar? 

— Da. 

Acordurile pătrunzătoare ale unei viori străpung aerul înainte ca 
Jordan să-și poată continua interogatoriul. 
— Treceți cu toții la locurile voastre! 
Plume se plimbă prin încăpere, criticând posturile. 

— Astăzi vom exersa mișcările elementare ale dansului. Secretul este 
ca cei doi parteneri să fie în armonie. 

Bate din palme, în timp ce câțiva întârziaţi se duc la locurile lor. Îmi 
sug burta. 

— Domnișoară Marionne, spune Plume, rotindu-se în jurul meu, 
Absolut ireproșabil. 

Îmi ridic bărbia. Lui Jordan i se mișcă puțin mărul lui Adam. 

— Cursul constă în trei dansuri: Primul dans, dansul de Cotillion, pe 
care îl facem în grup, și Valsul Apusului. Dar, înainte să vă puteți gândi 
la forma corectă, trebuie să înțelegeți limbajul dansului. Unul dintre 
parteneri conduce. Celălalt îl urmează. Nu putem avea doi oameni care 
se împiedică unul de cetălalt și nu fac diferența între genunchi și 
degetele de la picioare. Și-acum, o demonstrație, spune Plume, 
făcându-i semn lui Jordan, care i se alătură în mijlocul sălii de bal. Pe 
cine ai dori să ai atături? îl întreabă el. 

— Pe domnișoara Marionne, firește. 

— Dar nu știu paşii... 

— Tocmai asta e ideea, spune Plume. Dansul înseamnă să te miști 
împreună cu partenerul instinctiv. Parte din motivul pentru care vi s-a 
desemnat un mentor mai avansat cu un sezon este ca să vă pregătească 
pentru dans. 

Dar planul meu era să fiu perfectă... 

— Ce faci? îi șoptesc lui Jordan când ajung lângă el în mijlocul 

încăperii. O să te fac de râs regește. Și-o să mă fac de râs și pe mine. 
Priviri de toate felurile ne înconjoară, unele curioase, altele amuzate, 
câteva geloase. 

— Nu și dacă ai încredere în mine, îmi răspunde și încearcă să mă ia 
de mână, dar mi-o retrag imediat. 

Efectiv nu mi-ar putea cere ceva mai imposibil. 


Muzica răsună dintr-odată ca un foc de artificii, însă corpul meu 
refuză să se miște. 

— Un, doi, trei, un, doi, trei, un... 

Phume bate din palme în ritmul muzicii, dar tot nu mă pot mișca. 
Toţi ochii sunt îndreptaţi asupra noastră. 

— Un, doi, trei, un, doi, trei, un... 

Jordan face câțiva pași în jurul meu, foarte aproape, respirația lui 
atingându-mi urechea. 

— Lasă-te purtată de ritm! 

Îl iau de mână. Muzica se estompează și Jordan se mișcă de parcă ar 
fi sub vraja acelui ritm. Îi privesc picioarele, încercând să-i anticipez 
următoarea mișcare. 

— Nu, Fii aici! Cu mine, îmi spune și-mi ridică bărbia pentru a-l putea 
privi în ochi. 

Alunecăm în ritmul dansului, rotindu-ne, răsucindu-ne, fiecare 
imitând perfect pașii celuilalt, fiecare cu mâinile unite pe spatele 
celuilalt. Îmi menţin postura perfect, numărând în gând, concentrată 
să rămân în ritmul lui și al muzicii. Îmi fixez privirea pe lunile verzui 
de sub genele sale și mă închipui scăldându-mă în lumina lor, 
urmându-le oriunde m-ar duce. 

— Doi, trei, patru..., scandează Plume, bătând din palme în ritmul 
muzicii. 

Mâinile lui Jordan îmi cuprind talia, mă trage mai aproape de el. Mi 
se taie respirația, îngheț pe dinăuntru, de parcă o singură răsuflare m-ar 
putea spulbera. Tot corpul îmi este învăluit în căldură, și nu are nimic 
de-a face cu magia. Doar cu et și cu mine. Lasă-te purtată de el. Respir și 
mă topesc în îmbrățișarea lui, încercând să-i simt ritmul. 

Mișcările lui Jordan sunt ca de mătase, îmi îndrumă coapsele înainte 
și înapoi, iar eu îl urmez ca o briză, răspunzând la cel mai mic gest al 
mâinii sale. Buzele i se curbează într-un zâmbet deplin. Primul pe care- 
văd. 

Îmi țin braţele pe umerii lui fermi și alunec odată cu el, parte din el. 
Îi simt intenţia în mișcarea șoldurilor și trupul meu îi anticipează 
direcția. Îmi dă drumul și pentru o clipă mă tem că i-am pierdut 
atingerea, dar degetele lui sunt strâns legate de-ale mele. Lumea se 
învârte când mă îndepărtează de el. Acum, întoarce-te la mine, pare să 
spună corpul său, când mă trage de mână, iar eu mă grăbesc către el, 
rotindu-mă în strânsoarea sa, până când mă lipesc din nou de pieptul 
lui. Sunt în siguranţă. 

Ritmul se accelerează și mișcările lui Jordan sunt din ce în ce mai 
rapide, cerând tot mai mult de la trupul meu, iar eu mă supun fiecărei 
cerințe, răsucindu-mă iar și iar, până când Plume, sala de bal și întreaga 
łume dispar. Și tot ce rămâne sunt eu, rotindu-mă de-a lungul colinelor 


vălurite din ochii lui, eliberată. Liberă. Această senzație mă stăpânește 
ca nimic altceva până acum, și strâng mai tare în mână reverul hainei 
lui. Drept răspuns, brațul său mă trage și mai aproape. Îmi zâmbește 
din nou, atât de aproape, încât respirația lui îmi mângâie pielea. O 
simt în suflet, o căldură, o dorinţă, o tresărire în vintre. Inspir adânc. 
Voi rămâne vie în fiecare pulsație a acestui moment. 

— Acum, întoarce-te la mine, își șoptește. 

Degetele lui alunecă pe spatele meu și coloana vertebrală mi se 
curbează la atingerea sa. Se apleacă spre mine, atingându-mi cu buzele 
gâtul expus. Și mă ține acolo, strâns, în braţele lui. Corpurile ne sunt 
perfect contopite. 

— Eşti magnifică, murmură. 

Nu știu ce să spun; dintr-odată, îmi dau seama că toată lumea 
aplaudă. 

Jordan mă ridică de la podea; închei cu o reverență adâncă, iar el se 
înclină. Aplauzele îmi acoperă bătăile inimii. Mă strânge de mână. Dar 
îmi țin privirea înainte, temându-mă de ceea ce mi s-ar putea citi pe 
chip. 

— Văd că ţi-ai găsit perechea, domnule Wexton, exclamă Plume. 
Doamnelor și domnilor, luați notițe! Așa se face. Acum, reveniți la 
locurile voastre... din nou. Vreau să văd poziţiile inițiale ale dansului 
de Cotillion. 

Jordan întinde mâna către mine, dar mă retrag câțiva pași. 

— Am nevoie de câteva minute. 

Mă reped la rucsac, prefăcându-mă că trebuie să iau ceva, doar ca să 
apuc să-mi trag sufletul. 

Ce mi s-a întâmplat? Știu răspunsul, dar e atât de ridicol, atât de 
nesăbuit, atât de periculos, încât refuz să-l cred. Imediat ce respir din 
nou calm, mă întorc pe ringul de dans și intru în rând cu ceilalți. La 
acest dans nu stăm doi câte doi, ceea ce ajută să mi se domolească 
pulsul. Jordan se uită la mine o dată la câteva minute, dar, de fiecare 
dată când îi surprind privirea, îmi feresc imediat ochii. 

La sfârșitul cursului, nu știu cum să-mi strâng lucrurile mai repede. 
— Quell! 

Jordan mă urmează. 

Nu, în fiecare clipă când sunt lângă el, devin confuză. tuțesc pasul. 

— Quell, stai... 
— Am de lucru la o mulțime de potențiatoare. 

Fac un efort să-l privesc în ochi ca să înțeleagă că vorbesc serios. 
— Chiar n-am timp să stau de vorbă, adaug. 

Expresia de pe chipul său e total diferită de cea din noaptea trecută 
și asta mă face să amuțesc. Frustrarea și disprețul au dispărut cu totul, 


și-mi amintesc prima dată când m-a privit în acest fel. Când a văzut că 
m-am format. 
— Hai să luăm masa împreună! 
— Nu. 
— Quell, cred că ești... 
Își netezește cămașa. 
— Vreau să spun că... Știu că sunt dur cu tine, oftează el. 

Mă joc cu breteaua de la rucsac, fac un nod. 

— Te rog, putem s-o luăm de la început? Să mergem la prânz, putem 
mânca oriunde vrei. 
— Adică pentru prima dată pot alege eu? 

Îmi mut greutatea corpului de pe un picior pe celălalt, dar gluma 
mea nu are efectul de amortizare la care speram. Îl privesc din nou și 
simt ceva straniu. Își bagă mâinile în buzunare, așteptând. Pielea mă 
furnică, amintindu-mi de atingerea braţelor lui, de e}, în jurul meu. Aș 
putea trăi pentru totdeauna în acea senzaţie, aș putea muri în ea și nu 
cred c-aș regreta. Nu m-am simțit niciodată mai vie. Îmi mușc buzele, 
încercând să nu rostesc nesăbuința ce-mi stă pe limbă. 

— Te rog, spune da. 

E doar o masă. Aprob din cap, îmi mut rucsacul pe celălalt umăr și îl 

urmez pe Jordan. 


DOUĂZECI ȘI PATRU 


Cantina este foarte aglomerată, așa că, după ce ne luăm ceva de 
mâncare, îl întreb dacă am putea merge în clădirea de sticlă de lângă 
grădină. 

— În seră ne-am putea bucura de intimitate, e interzis accesul, 
răspunde Jordan. 

— Și atunci cum am putea intra? 

Scoate un mănunchi de chei, și atunci îmi amintesc că el 
supraveghează întregul domeniu. 

Sera este o adevărată tapiserie de flori și ierburi. Flori albe delicate 
acoperă suprafeţe întregi, iar ferestrele sunt pline de plante agățătoare. 
Deasupra, lumina pătrunde prin geamuri multicolore, soarele 
alungând astfel și ultimele rămășițe ale răcorii matinale. Ne oprim în 
fața unei bănci de piatră aflate lângă o fântână arteziană, cu sculptura 
unei mame la picioarele căreia stau două fete. 

Mă așez lângă el, lăsând o oarecare distanță între noi. Trebuie să-mi 
păstrez mintea limpede dacă vreau să trec de acest prânz fără să-i 
trezesc bănuieli. Distanţarea e binevenită. Jordan scoate din buzunar o 
punguță de bomboane multicolore și bagă în gură una verde. 

— Bomboane înainte de masă? îl întreb. 

Drept răspuns, mușcă cu poftă din ceea ce-și luase de la cantină. 

— Acum ești mulțumită? 

— Întrebam doar. E cam ciudat, nu? Să treci așa de la dulce la sărat? 
Nu știu... 

Priveşte în depărtare. 

— În copilărie, n-aveam voie să mâncăm zahăr deloc. 

lzbucnesc în râs, mai degrabă șocată decât amuzată. 

— Cum? Vorbești serios? 

Scoate din buzunar o altă punguţă cu bomboane, apoi îmi arată alte 
două pe care le ține în rucsacul de piele. Își umple mâinile cu 
bomboane și mă aştept să-mi ofere și mie câteva, dar nu o face. 

— De fapt, nici mie nu mi-e foame încă. 

Îmi scot pumnalul din rucsac și pun lângă el cele douăzeci și ceva de 
pietre. N-am timp de pierdut. 

Jordan se uită la diadema mea. 

— Nu știu dacă ţi-am spus-o până acum, dar ești foarte spectaculoasă, 
Quell. Ai abilități extrem de rare. A fost incredibil să te privesc cum 
începi să stăpânești magia. 

— Ai un mod foarte bizar de-a o arăta. 

lau una dintre pietre și o așez pe pumnal. 


Jordan se uită din nou în depărtare, părând să se afle acum în cu 
totul altă parte. 

Îmi trec mâna peste lamă și invoc căldura în vârful degetelor. Piatra 
verzuie pătrunde efervescent în pumnal fără prea mare efort. lau o alta. 

— Cum îţi dai seama de asta? îl întreb, încercând să-l fac să se 
întoarcă din spațiul în care pare transpus. 

— O simt. Acum crezi că ești mai pregătită pentru examen? 

— Voi fi. De fapt, aș vrea să plec cât mai repede de-aici. 

Cuvintele mele îl fac să-și întoarcă imediat capul către mine. 

— Ce este? îl întreb, apăsând în lama pumnalului o altă piatră, care se 
topeşte mai lent decât cele dinainte, dar se inserează până la urmă, 
făcând metalul să strălucească în nuanțe aurii. 

Mai iau câteva pietre. 

— Nu-mi pot imagina cum e să-ți dorești să părăseşti acest loc. 
Vrea să adauge ceva, dar se răzgândește. 

— De ce? îl întreb, neputând să-mi ascund curiozitatea. 
După o pauză mai lungă, spune: 

— Am fost crescut să devin Dragon încă de când eram foarte mic. 

Se uită la mine și, pentru o clipă, mă gândesc să mă apropii mai 
mult de el. 

— În Casa mea, lucrurile stau puţin altfel decât aici. Pregătirea e mai 
riguroasă, ca să nu spun altfel, 

— Ai fost obligat să mergi acolo pentru că mătușa ta e Stăpâna? 

— În parte. Trăim pe teritoriul ei. Sola Sfenti a iluminat în mine 
magia când aveam opt ani. Și imediat după aceea tata m-a încredințat 
Stăpânei Perl, răspunde, adresându-se mai degrabă unei flori din fața 
lui decât mie. 

— Când erai copil? 

— În Casa mea, asta este regula. Pentru a o onora pe Mama Magiei și 
pe copiii pe care i-a pierdut, dedicăm mai mult timp perfecționării 
magiei, nu doar studiului. De-a lungul secolelor, s-au făcut mari 
sacrificii pentru păstrarea magiei, iar Mama a plătit enorm pentru asta. 
Copiii ei și copiii copiilor ei și-au trăit viața într-o continuă fugă. Îi 
poți închipui? 

— Trebuie să fi fost îngrozitor, îi spun, ferindu-mi privirea. 

— Dacă analizezi istoria, observi că șoaptele magiei i-au incitat pe toți 
conducătorii, încă de la începutul timpurilor. Și pentru ce? Ca să se 
poată desfăta, să se joace cu ea de parcă ar fi fost o jucărie, pe care o 
abandonezi într-un colț când te plictisești de ea? În Casa mea, începem 
să manifestăm semne de magie cu șase ani înainte faţă de celelalte 
Ordine. Câte un an în onoarea fiecăruia dintre copiii Mamei Magiei. 
Stăpâna Perl examinează toți copiii de pe teritoriul nostru când ajung 
în jurul vârstei de zece ani și, dacă își arată potenţialul de a accesa mai 


mult de un filon de magie, îi ia imediat pentru a le spori șansele de a 
deveni Dragoni. 

— Adică tu ai locuit la ea? Ca un copil orfan? 

— Firește. 

— Dar îi spui Stăpână, nu mătușă. 

Poate nu sunt apropiați. 

— Și tu i te adresezi la fel Stăpânei tale. 

Nu știu ce să răspund la asta. 

— Am ştiut ce voi face încă de la început. Nici nu-mi mai amintesc de 
când, Nu-mi pot închipui cum e să vii aici așa cum ai făcut-o tu, mai 
târziu în viață. Nu mi se pare ideal. 

Îl privesc pe Dragon, încercând să găsesc în el băiatul de altădată. 
Liniile feței sale poartă în ele o precauție pe care n-am observat-o până 
acum. O apăsare profundă pe umeri. Nu mă gândisem că locul din care 
provine și-a lăsat amprenta asupra posturii sale și a mersului sigur, în 
același fel în care locul din care vin eu mi-a pecetluit destinul. Jordan 
ia încă o bomboană verde și o bagă în gură. 

— Aș fi vrut să ştiu de acest loc. 

Adevărul mi se rostogolește de pe buze, punând stăpânire pe inima 
mea. Jordan se încruntă, parcă încercând să caute o comoară printre 
cuvintele mele. 

— Deci este adevărat? Plecarea mamei tale de-aici a fost mai mult 
decât pentru un an sabatic? 

Tresar. 

— Asta spun oamenii? 

— Încerc doar să te înțeleg, să înțeleg ce fel de viață ai dus. 

Își dă jos haina și mi-o oferă. Nu mi-e frig, dar, nu știu de ce, o iau, 
pătrunsă de seriozitatea chipului său, pe care acum nu citesc decât 
onestitate. 

— Uită că am întrebat. În ce te gândești să te specializezi? 
Cultivatoare ca Stăpâna? 

— Ca să fiu sinceră, nu m-am gândit mai departe de debut. 

— Serios? 

Simt o gheară în piept și îl văd în fața mea pe Jordan cel cu fața 
oţelită care doar cu o zi în urmă m-a amenințat. Pe Jordan cel care 
vorbea în șoaptă cu Beaulah. Și totuşi. 

— Îmi doresc să ajung într-o zi să locuiesc pe plajă, lângă cele mai 
albastre ape ale oceanului, într-o casă modestă cu ferestre mici. Adică, 
foarte mici și pătrate, cu ghivece mici pe pervazul din afară. Probabil 
pare un amănunt neimportant, prostesc, știu asta, dar... 

La asta visez încă de când eram mică. 

— Aşa mi-o închipui. Eu și mama... 


Emoţiile mă copleșesc, vibrând în interiorul meu, căutând un loc în 
care să se așeze. 

— Am visat mereu să ne mutăm într-o asemenea casă. Nu trebuie să 
fie într-un loc elegant. Doar... 

— Doar să aibă ferestre mici și pătrate, am înțeles. 

— Râzi de mine. 

— Nu, chiar nu râd. 

Buzele lui se deschid într-un zâmbet, al doilea pe ziua de azi, și 
trebuie să-mi feresc privirea ca să nu zâmbesc și eu. 

— Mi se pare incredibil că ești inspirată de locul în care ai vrea să 
trăieşti. Nu m-am gândit niciodată la viață în acest fel. 

E rândul meu. 

— Și magia ta? Poate că ar trebui să iau și eu în considerare ceva de 
genul acesta. 

Pune bomboana deoparte și mă privește zâmbind amuzat. 

— Ce? Vorbesc serios. Ai spus că trebuie să fiu deschisă. 

— Quell, nu tu alegi această viață. Ea te alege pe tine. 

Niciun răspuns. Nici de data asta. 

— Deci ai știut mereu că vei veni aici? În Casa bunicii mele, ca 
supraveghetor? 

— Stăpâna Perl m-a adus, cu tot ce aveam, la poarta acestui Chateau 
când aveam cincisprezece ani. 

— Pare atât de nemilos. 

— Nu vreau să aud nicio insultă la adresa Casei mele, îmi răspunde 
tăios, dar în ochi i se citește altceva. 

— N-am vrut să... Îmi cer scuze. 

Las tăcerea să se aștearnă între noi. 

— Părinţii mei au insistat foarte mult să primesc această funcție. 
Stăpâna a muncit neobosită ca să mă pregătească pentru ea. Nu regret 
nimic. Eram dornic să-mi îndeplinesc misiunea, spune, ferindu-și 
privirea. Sunt dornic să-mi îndeplinesc misiunea. 

— Nu ţi-e greu să fii departe de casă de-atât de mult timp? 

— Acasă este acolo unde vrei să fie. Sunt multe lucruri care îmi plac 
aici, la Soleil. 

Se uită în ochii mei și un val fierbinte îmi urcă spre gât. 

lau din nou pumnalul și încep să lucrez, ca să-mi țin mâinile 
ocupate. Poate că a început ca o simplă masă de prânz, dar niciunul 
dintre noi nu mănâncă și în ultimele câteva minute i-am mărturisit 
mai multe decât am mărturisit oricui altcuiva întreaga mea viață. Îmi 
mișc mâinile repede peste lamă, agățându-mă de ceva ce pot controla 
cu adevărat, și, din greșeală, dau jos rucsacul de pe bancă și din et cade 
una dintre cărțile împrumutate de la bibiliotecă. Copertele rupte sunt 
lipite cu bandă adezivă. Mă reped s-o ridic, iar el face același lucru. 


— Ador această autoare, spune văzând numele de pe copertă. 

— Nu m-aș fi gândit că-i plac romanele în versuri, îi zic, lăsându-l s-o 
răsfoiască. Nu te supăra, dar pari mai degrabă genul care preferă 
aventura și acțiunea pură 

Îmi dă cartea înapoi și își duce mâinile la ceafă, abținându-se, cred, 
să nu râdă. 

— Pur și simplu, ador poveștile de dragoste, spune, mai amuzat ca 
niciodată în această după-amiază. Preferatele mele sunt cele de 
inspirație istorică. 

— Pentru că includ ce e mai bun din ambele lumi, îi zic, concentrată 
asupra altei pietre. Sunt povești ce conțin în ele fărâme de realitate. 

— Exact. Ce altceva îți place să citeşti? 

Continuăm să vorbim despre cărţile preferate până când soarele 
începe să apună. Eu lucrez la pietrele mele, în timp ce el îmi oferă 
sfaturi. De câteva ori, chiar râde. Când se înserează, stau pe bancă mai 
aproape de el, iar toushana începe să trepideze în piept. Mă ridic. E o 
nebunie. 

— Te-a deranjat ceva ce-am spus? mă întreabă. 

— Nu. 

E vorba de întreaga lui ființă. De felul în care mă privește. De felul 
în care ne mișcăm când suntem împreună. De felul în care își 
stăpânește partea întunecată a magiei fără să fie consumat de ea întru 
totul, De stăpânirea de sine, de concentrarea, de furtuna pe care o 
poartă în ochi. De felul în care această conversație mă face să-mi 
doresc să stau aici și mai mult. Să-l cunosc mai bine. Pe el, băiatul care 
m-ar ucide dacă m-ar putea vedea cu adevărat. 

— Atunci, te rog, stai jos! 

Când am dansat, mi-a cerut să am încredere în el, iar în această clipă 
privirea lui îmi cere și mai mult. 

Degetele mă înțeapă, toushana îmi trimite semnale că se trezește. 
Scap din mână pumnalul și piatra rubinie de pe el alunecă pe jos. 

— Ar trebui să plec. 

Ridic piatra — durerea din oase se întețește, mai am foarte puțin 
până la o răbufnire — și o fixez din nou pe lama pumnalului. Pentru 
moment, va trebui să fie ultima. Îmi activez magia și piatra intră în 
metalul care, pentru o clipă, sclipește. 

Apoi lama pumnalului se atungește. 

î scap din mână, cu răsuflarea întretăiată, iar sunetul pe care-l 
scoate când atinge pământul îmi oprește inima în piept. Mă ridic 
repede în picioare, privind îngrozită cum pumnalul își contorsionează 
lama, curbând-o, așa cum nu mi-a fost dat să văd niciodată. Amintirea 
diademei negre ca moartea ieșindu-mi din cap îmi apasă pieptul. Mă 
uit la Jordan, care mijește ochii intrigat. 


Pe mânerul pumnalului, din loc în loc înfloresc nestemate rozalii, și 
nu-mi pot stăpâni lacrimile. Ceva sau cineva îmi rostește numele, iar 
sunetele îmi izbesc urechea, în timp ce Jordan ridică pumnalul de jos. 
Fugi! Toushana creşte neînfrânată în mine, ţintuindu-mi picioarele în 
pământ. Nu pot gândi. Nu mă pot mișca. 

Jordan ține pumnalul îndreptat către mine și închid ochii, rugându- 
mă să mă străpungă. 

— Quell? 

Clipesc scurt. 

— Quell! Mă auzi? 

Deschid ochii și îl văd pe Jordan întinzându-mi pumnalul pe care-i 
ține de lamă, cu mânerul îndreptat spre mine. 

— La asta mă refeream. Acel Potenţiator de Amplificare pe care tocmai 
l-ai folosit este unul foarte capricios. Magia ta trebuie să fie foarte 
puternică pentru a-l putea folosi ca să schimbe forma pumnalului. 

I- iau din mână și îl răsucesc, uitându-mă cu atenţie la ceea ce eram 
convinsă că reprezintă o dovadă a întunericului din mine. 

— Am crezut că l-am stricat și că mi-am ratat orice șansă de-a trece 
examenul. 

Este singura parte de adevăr pe care i-o pot spune. 

— N-am mai văzut un pumnal atât de impresionant de la al meu, 
spune Jordan, privind cu uimire broderia scânteietoare de pe mâner. E 
uluitor. Tu ești uluitoare. 

Încerc să spun ceva, dar nu găsesc niciun cuvânt, așa că-mi strâng 
lucrurile și mă pregătesc să plec. 

— Ai fost pe punctul de-a suferi o criză, așa părea. Mă bucur că am 
fost aici, îmi spune în timp ce-mi ține ușa să ies din seră. 

— Și eu mă bucur. 

Îmi mușc buzele. Tăcerea planează asupra noastră. Nu știu încotro să 
mă uit, nici ce să spun. Așa că plec. 


DOUĂZECI ȘI CINCI 


Stau în pat și mă uit la pumnal, înfășurată în așternuturi, asistată de 
o pungă imensă de chipsuri, pe jumătate golită, și un trilion de 
ambalaje de la bomboanele de ciocolată mâncate. Mâine am examenul 
de ascuțire, și abia dacă m-am clintit de aici. Scrisul dezordonat de pe 
un bilet îmi atrage atenția. 


Eşti pregătită? 


Citesc pentru a nu știu câta oară cuvintele prevestitoare de rău ale 
lui Jordan, apoi arunc hârtia la gunoi. Adevărul este că nu știu dacă 
sunt pregătită. Degetele mă dor de la nenumăratele ore în care ieri am 
ţinut pumnalul în mână. Le flexez de câteva ori, apoi iau unul dintre 
cele două potenţiatoare pe care le mai am de inserat. Lama pumnalului 
nu s-a mai contorsionat. Se pare că acel Potenţiator de Amplificare pe 
care l-am folosit în seră e singurul care are puterea de a modifica un 
pumnal. Dar mi-a luat atât de mult să inserez potențiatoarele, încât s-a 
așezat praful pe notițele despre rolul fiecăruia dintre ele. Partea bună e 
că am repetat de multe ori prima și a doua declinare. 

Mă uit la ceas. Mai sunt cincisprezece minute până când Abby 
începe să probeze rochii. Am timp să mă ocup și de ultimele două 
pietre. Trag cu ochiul la notițe, apăsând piatra de culoarea bronzului în 
lamă, la doi centimetri de cel mai îngust punct. O apăs, dar alunecă 
într-o parte și-n alta, ratând punctul exact în care ar trebui să pătrundă 
în metal. 

Încă o dată. O trec din nou peste lamă, atentă să o ţin înclinată 
corect, și în cele din urmă piatra pătrunde în metal așa cum trebuie și 
se contopește cu el. 

După ce recitesc câteva adnotări făcute pe marginea unei cărți, iau 
ultima piatră. Potenţiatorul de Pecetluire: ajută la omogenizarea 
compoziției alcătuite din celelalte potențiatoare în metal. Trebuie inserat 
ultimul. Pun piatra neagră pe pumnal și, în câteva clipe, acoperă lama 
cu un strat lucios de zăpadă topită. O întorc în mână, privind cum 
lama absoarbe lacul și redevine strălucitoare. 

Îmi prind buclele dezordonate și îmi rotesc umerii, pe care îi simt 
încordaţi de când m-am trezit din cauza lipsei de somn. Apoi mă ridic 
și țin bine pumnalul de mâner, gata să încerc în sfârşit să-mi exercit 
magia asupra lamei. Nu știu exact cum funcționează, dar invoc căldura 
și un vârtej fierbinte mi se adună în vintre, granulă cu granulă, până 
când în coaste mi se așază o greutate ca plumbul încălzit. Mă 
concentrez asupra mânerului pe care-l țin strâns. Magia mă străbate ca 


un fir roșu, pulsând nerăbdătoare, urcând în piept și apoi în brațe. 
Strâng și mai tare pumnul și simt cum magia dătătoare de energie mă 
străbate, îndreptându-se către pumnal. Și acum, în lamă. Nu se 
întâmplă nimic. Mă uit din nou la ceas. Ah! Trebuie să plec. 

Astăzi este ziua în care Abby își alege rochia și nu vreau să întârzii. 
Cobor două trepte și-l văd pe Jordan. 

— Quell, spune, exact când mă pregătesc s-o iau în direcția opusă. 

Au trecut două zile de la seara petrecută în seră. 

Mă opresc și vine lângă mine. 

— Jordan, am întârziat la proba lui Abby, îi spun, jucându-mă cu 
breteaua de la rucsac pentru a evita să-l privesc. 

— Ai terminat? 

— Cu potenţiatoarele? Da. Dar mai am de exersat acționarea magiei 
în lamă pentru ca la examen să pot face o demonstraţie fără probleme. 
Și să studiez pentru partea scrisă. 

Îi arăt teancul de notițe pe care-l țin în mână. 

— Acţionarea magiei în lamă e partea ușoară. Trebuie doar... 

Un ceas bate ora exactă. 

— Chiar trebuie să plec. 

— Ne vedem mai târziu. 

— Poate... nu știu, îi răspund și mă îndepărtez în grabă. 

Încăperea în care Abby mi-a spus să vin este o sufragerie elegantă cu 
o minunată priveliște asupra domeniului. Abby ține în mână o ceașcă 
de ceai și se uită la tăvițele cu bijuterii ce-i sunt puse în față. 

— Quell, ai reușit să ajungi! 

O Morfeoloagă care pregătește un ceai dintr-o mulțime de ierburi 
proaspete și petale de trandafir îmi oferă o ceașcă; o iau, prinzând-o de 
mâner așa cum mi-a arătat bunica. 

— Abia am început. Vino, așază-te lângă mine! 

Încăperea e plină de stative pe care sunt aliniate rochii de toate 
culorile și din toate țesăturile. Unele strălucesc, altele scânteiază. 
Coliere uluitoare și cercei lungi sunt etalați pe mobile. 

— Aceasta este prietena despre care am auzit atât de multe? 

O femeie, care pare sora geamănă a lui Abby, doar puțin mai în 
vârstă, lasă jos un teanc de rochii și îmi întinde mâna. 

— Teresa, mama lui Abby. Tu trebuie să fii Quell. 

— Mă bucur să vă cunosc, doamnă Feldsher. 

Fac o reverență. 

— A, nu, nu, nu, eu ar trebui să fac o reverență în fața ta, glumeşte ea, 
ridicându-și ochii către diadema mea. Este într-adevăr atât de adorabilă 
precum ai spus, Abs. Mulţumim că ai venit s-o susții. E un moment 
îndelung așteptat. 

— Mama, serios? 


Abby îi face semn să plece unei servitoare care intrase cu o tavă de 
fursecuri glazurate. 

— Acum înţelegi de ce am nevoie să fii aici? îmi șoptește Abby. 

— Care e preferata ta? 

— Acestea sunt cele două alese de mine dintre mostre, spune mama 
lui Abby, arătându-ne o rochie cu paiete aurii și una roșie cu flori 
brodate. Au căptușeală întărită pe corset pentru o retenție magică mai 
puternică. Cum vi se par? 

— Mama, nu-mi plac. 

Abby mă trage după ea către un stativ cu rochii în nuanţe închise de 
violet și albastru, absolut uluitoare, și pentru o clipă încerc să-mi 
imaginez cum ar fi să fiu în tocul ei. Privindu-le pe Abby și pe mama sa 
concentrate asupra rochiilor, mă cuprinde tristețea. 

— Quell? 

— Da, scuze, ai spus ceva? 

— Am spus că mi se pare că aceste culori se potrivesc mai bine cu 
diadema mea, zice Abby, arătându-mi o rochie cu paiete violet. 

— E prea banală și nu are niciun fel întărire, cum au acestea, intervine 
mama lui Abby, ținând cele două rochii preferate de ea lângă cea aleasă 
de Abby. Avem nevoie de funcționalitate și de cât mai multă strălucire. 

— Mama, nu mă interesează funcționalitatea. Mă interesează cum 
arată. 

— Hai să votăm! Quell? 

— O, Doamne... Cumva sunt de acord că aceea aurie merge mai bine 
cu diadema lui Abby. Dar și cea violet, și cea albastră sunt minunate. 
Eu votez pentru asta, răspund, arătând către rochia violet pe care Abby 
o ţine, legănând-o uşor. 

Abby zâmbește. 

— Trebuia să-mi dau seama că nu voi avea nicio șansă în fața voastră. 

Mama lui Abby o îmbrățișează atât de tandru, încât simt nevoia să 
privesc în altă parte. Eu nu mă voi putea bucura niciodată de un astfel de 
moment. 

Doamna Feldsher se uită la etichetă. 

— Asta e de la Civaolin. Să văd dacă oamenii mei pot lua legătura prin 
telefon cu oamenii lui. Trebuie să rezolvăm rapid. 

— Nu poți s-o porți pe asta? întreb, trecându-mi mâna peste rochia de 
mătase și încercând să nu mă mai gândesc la mama. 

— Ce amuzantă e! râde mama lui Abby. Am nevoie de o cameră 
liniștită ca să dau acest telefon. Abs, poți să te ocupi de accesorii și de 
restul? întreabă ea înainte de-a pleca. 

— Mulţumesc că mi-ai ținut partea! 

Abby mă ia de braţ, în timp ce studiem o colecție de coliere masive 
cu pandantive în formă de fleur-de-lis. 


— Mama ta e foarte drăguță. 
— Dar e prea insistentă. 

Bag mâna în buzunar după breloc, dar nu-l am la mine. Este în 

sertarul noptierei, în camera mea. Mama, mi-e dor de tine. 
— E foarte tare că faceţi asta împreună! 

Abby continuă să vorbească despre toate pregătirile pe care le fac și 
încerc să mă arăt cât pot de entuziasmată. Dar, în cele din urmă, dorul 
mărește pauzele dintre cuvintele mele, până când amuţesc complet. 
Abby îmi arată mai multe lucruri frumoase decât am văzut vreodată, 
dar totul se estompează, transformându-se într-un sentiment apăsător. 

— Eşti foarte tăcută. 
— Îmi cer scuze. 

Rucsacul meu are o tonă și mă uit la teancul de notițe. 
— Ar trebui să plec, dacă nu te superi. 

Cuvintele îmi zdrelesc limba ca șmirghelul. Abby n-a ales nici măcar 
jumătate dintre lucruri. Merita să aibă alături o prietenă mai bună. 

— Bine, atunci, răspunde. 
— Te rog să-i transmiți mamei tale că m-am bucurat s-o cunosc. 

Abby aprobă din cap, cu umerii apăsaţi de dezamăgire. Îmi cer scuze 
încă o dată și ies grăbită pe ușă. 


DOUĂZECI ȘI ȘASE 


Străbat cât pot de repede coridoarele, ignorând toate privirile și 
cuvintele ce mi se adresează, încercând să uit — măcar peniru o 
clipă — felul în care m-am simțit acolo. Și felul în care m-a privit Abby 
când am plecat. Sentimentul acela mă urmărește ca o fantomă; mă 
grăbesc să pun un picior înaintea celuilalt, trec de coridorul ce duce la 
camera mea, de bibliotecă și de studioul de yoga. 

Traversez sala de mese și curtea. Atât de mulți oameni. Atât de mulți 
ochi. Continui să merg și mai departe, până când castelul rămâne mic 
în urma mea. Până când, în sfârșit, pot să respir. Mă îndrept către 
grădină, apoi zăresc pereţii de sticlă înalți ai serei. Apăs pe clanță. E 
încuiat. Știam că e încuiat. Mă uit prin fereastră, sperând să văd chipul 
familiar al unui Dragon care are cheia. N-am noroc. Aleg, în schimb, 
grădina de trandafiri de lângă seră. Mă așez pe o bancă și las aerul 
răcoros al dimineţii să mă aline. Mă închipui suflând ca el, condusă 
doar de propriile toane, liberă. Și apăsarea din piept începe să dispară. 
Fac asta pentru ea. Pentru noi amândouă. Dar nu pot să mă prefac că 
nu mi-ar fi plăcut să simt că aparțin acestui loc și să o am alături de 
mine. Îmi revine în minte privirea dezamăgită a lui Abby, dar încerc să 
mă eliberez de sentimentul de vinovăţie ce mi se încolăcește în jurul 
gâtului. Dacă ar şti povestea mea și a mamei, dacă ar ști pentru ce mă 
lupt, și ea ar dori să plec de-acolo și să exersez. E genul acela de 
prietenă, 

Îmi pun rucsacul în poală și scot din el pumnalul. Pentru bunica, 
faptul că trec și de al Doilea Rit ar putea reprezenta permisul de trecere 
către continuarea moștenirii ei. Dar este permisul de trecere către o 
viață care să-mi aparțină. Eșecul nu intră în calcul. 

— Acum, să încercăm din nou! 

Îmi simt pulsul regulat și calm, toushana e liniștită. Îmi dreg glasul și 
încerc să invoc magia. Un filament de căldură se răsucește în mine și îl 
țin acolo, lăsându-l să devină din ce în ce mai puternic. Cu ambele 
mâini strânse pe mânerul pumnalului, vizualizez cum căldura îmi 
pătrunde în degete. Bucla magiei se încordează ca un fir întins cu 
putere, și întregul corp mă furnică. 

— Şi acum, în lamă! 

Strâng și mai tare mâinile. Demonstrația trebuie să arate că îmi pot 
controla atât de bine magia, încât o pot îndrepta asupra oricărui lucru, 
după propria mea voință. Dar magia mea tremură și focul ei se 
diminuează. 

— Nu, nu, te rog. 


Îmi repoziționez pumnalul între degete. 
— În lamă! 
— Așa n-o să funcţioneze, aud o voce care îmi accelerează pulsul. 

Jordan. 

— Am auzit pe cineva vorbind, așa că am venit să verific. Faci ceva 
gr... 

— Greșit, firește. 

— Quell... 

Numele meu rostit de buzele lui mă atrage ca un cântec, seara 
trecută derulându-se în mintea mea continuu. Pune mâna pe poarta 
grădinii. Dincolo de arbuști, dincolo de pereții de sticlă, se vede 
fântâna arteziană lângă care am stat cu numai două zile în urmă. 

— Vreau doar să te ajut, spune el. 

Nu știu dacă e de la cadența din tonul lui, de la blândețea din jurul 
ochilor săi sau de la nevoia mea de-a crede că cineva, oricine, e de 
partea mea, dar ît cred. 

— Nu e atât de ușor. 
— Ba da, chiar e. 

Ar trebui să spun ceva, să-l fac să plece, dar în adâncul sufletului nu 
știu dacă asta îmi doresc. Nu sunt sigură cât de apropiaţi sunt el și 
Beaulah. Și, ţinând cont de toushana care acționează după bunul plac, 
e mai înțelept să păstrez distanța faţă de Jordan. Dar picioarele mă 
trădează. Pentru că undeva, în străfundul inimii, îl vreau aici. Ridic 
ivărul de la poarta grădinii. Jordan intră și, o clipă, inima mi se oprește 
în piept. 

Vine în spatele meu, atât de aproape că îi simt bătăile inimii. 

— Ține-l așa, chiar și cu șoldurile. 

Îmi lipește strâns cotul de trunchi, trasând cu mâna o linie de la cot 
până la talie. 

— Îndreaptă-l către cel mai apropiat kor, pentru a-ţi putea canaliza 
magia. 

Ridic pumnalul cu vârful către soare. 

— Acum, din diafragmă. 

Degetele lui urmează linia taliei mele, urcând peste coaste, până în 
locul în care se unesc, puțin mai jos de sâni. Apasă în acel punct, dar îi 
simt atingerea pe toată suprafața pielii. 

— Acum, invocă magia și, când o simți, direcționeaz-o, folosindu-te 
de toți mușchii, și spune-i încotro s-o ia! 

Fac așa cum mi-a zis și mă clatin sub puterea căldurii care răspunde. 
Se învolburează în mine violent și o las să zvâcnească liberă, explorând 
fiecare părticică din mine. Pătrunde în lamă! Magia se încheagă, devine 
mai densă, se mișcă mai lent, târându-se prin mine ca și cum toate 
particulele de Pulbere Solară ar fi crescut și s-ar fi îngreunat. Îmi apăs 


coatele în coaste și magia îmi țâșnește din braţe într-o singură mișcare 
lină. Mă clatin și Jordan mă ţine aproape de el. 

Îmi dă părul de pe un umăr și îmi șoptește: 

— Concentrează-te! 

Mi se taie respirația, îmi încordez toți mușchii brațului. Magia 
împinge și mai tare, de parcă ar fi trasă de un cârlig prin încheieturile 
mele. Strâng atât de tare din pumni, încât mă arde, și magia izvorăște 
din mâinile mele. Lama palpită cu lumină. 

— Am reușit! 

— Ca să vezi, spune Jordan, încă lipit de mine, dar brusc simt 
înțepături în degete, ca picături reci de ploaie într-un foc dogoritor. 

Mă îndepărtez repede de el, în timp ce toushana se dezlănțuie, și îl 
privesc în ochi să văd dacă știe. 

— Ce s-a întâmplat? mă întreabă, apropiindu-se de mine. 

— Nu face asta! Nu mă atinge! 

Îmi smulg pumnalul din pământ și mă dau câţiva pași înapoi. Poate 
că Jordan îmi e de ajutor și chiar poate fi de încredere, dar trebuie să 
fac singură asta. N-am încotro. Nu contează ce-aș putea simţi. 

Jordan deschide gura, vrând să spună ceva. 

— M-ai întrebat dacă mă poți ajuta. Și răspunsul meu este nu, Jordan. 
Doar... te rog, dacă vrei să reușesc, mă poți ajuta doar... lăsându-mă în 
pace. Ai spus s-o luăm de la început, așa că acestea sunt condiţiile mele. 

— Cum dorești, 

Cuvintele îi sunt la fel de oțelite ca înfățișarea. Dar în privirea sa îl 
regăsesc pe băiatul care a stat lângă mine pe bancă acum două zile. L- 
am rănit. 

— Mulţumesc, 

Mă îndepărtez înainte ca norii de furtună din ochii lui să dezlănțuie 
ploaia pe care-o prevestesc, 


La cină, n-am putut mânca nimic din cauza emoțiilor legate de 
examen. Din același motiv n-am putut nici să dorm. Și nu eram 
pregătită să dau ochii cu Abby. Așa că am stat la bibliotecă, revăzând 
notițele despre potenţiatoare până când, la 2 dimineața, m-au dat 
afară. Apoi am găsit o canapea pe hol, în apropiere de sala de examen, 
și acolo m-am trezit. 

Trag continuu de un fir din perna albastră și îmi ia un timp să-mi 
dau seama ce fac. Încerc să netezesc țesătura, dar nu reușesc, așa că scot 
firul cu totul, ceea ce nu face decât să destrame materialul. Pun 
rucsacul peste el și încerc să nu mă mai gândesc la asta. Am probleme 
mai mari, de pildă cum voi reuși să-mi țin în frâu toushana atunci când 
voi canaliza magia în lama pumnalului. Mai sunt câțiva care așteaptă 


să dea examenul. Își țin cu toţii pumnalele, fiecare unic în felul său, în 
poală. 

— Baftă! spun, când îi surprind privirea unuia dintre ei. 

Îmi zâmbesc încordați și îmi întorc urarea, când ne sunt strigate 
numele. 

— Vă rog să-mi arătați pumnalele, spune Dexter, salutându-ne cu un 
zâmbet luminos și luându-ne pumnalele. Le controtăm înainte ca să ne 
asigurăm că nimeni nu trișează. 

ÎI privesc încă o dată, apoi i-l dau. După aceea mă străduiesc să mă 
gândesc la ceva pozitiv. Minutele mi se par zile întregi; într-un final, 
ușile se deschid din nou și o urmăm înăuntru. Sala de examen este o 
clasă aerisită, aproape goală, cu un podium și o scenă puţin ridicată. În 
spate, la o masă lungă, sunt așezate toate Stăpânele. De data asta, 
niciuna dintre ele nu ne întâmpină cu vreun zâmbet. 

— Dacă formarea demonstrează înclinația către intensificarea magiei, 
ascuțirea demonstrează capacitatea voastră de control. 

Bunica străbate încăperea și nimeni nu se mișcă lângă mine. 

— Accesul la magie este periculos, dacă nu ești în stare s-o controlezi. 
Examenul constă într-o sută douăzeci de întrebări. Trebuie să 
răspundeți la toate. Aveţi la dispoziţie o oră. 

Încerc să-i zâmbesc, dar ea se uită fix la una dintre cele șapte bănci 
din clasă. Mă reazem de speteaza scaunului, simțind privirile 
Stăpânelor lipite de mine ca sudoarea ce-mi scaldă toată pielea. Timpul 
se scurge, răspund la fiecare întrebare cu mai multă siguranță decât la 
precedenta. Partea în latină e mult mai ușoară decât am crezut, dar am 
grijă să nu mă grăbesc. Termin ultima și îmi verific lucrarea de trei ori 
înainte de-a i-o da bunicii, care-și aruncă ochii peste ea. 

— Foarte bine. Partea orală constă în patru întrebări aleatorii, câte una 
de la fiecare dintre noi. Începem cu Quell. Vă rog să vă întoarceţi pe 
coridor și să așteptați să fiți chemați, li se adresează ea celorlalți. 

Ușa se închide în urma pașilor lor timizi. 

— Ai nevoie de câteva minute de pauză? Putem începe? mă întreabă 
bunica. 

— Sunt gata. 

Ridică din sprâncene, iar eu aprob din cap, asigurându-mă că mă 
simt într-adevăr pregătită. 

Cât de pregătită se poate. 

— Vino pe podiumul de aici. Vom pune întrebări pe rând, începând 
cu Casa Oralia, apoi Ambrose, apoi Perl și, la final, eu. Ai trei minute la 
dispoziție ca să răspunzi la fiecare întrebare. 

— Mă bucur să te revăd, Quell! spune Stăpâna Oralia, dându-și pe 
spate părul blond. Întrebarea mea este care dintre potențiatoare este 
scufundat în ceai de argala ca parte a procesului de extracție și de ce? 


Știu răspunsul. 

— Potenţiatorul de Bronz este extras dintr-un vulcan dintr-o zonă 
toxică a Pădurii Tropicale Kenetan. Este scufundat în ceai de argala 
pentru că antrachinonele din argala au un efect de neutralizare a 
tuturor toxinelor care ar putea fi absorbite de piatră în timpul 
procesului de extracție. 

Stăpâna Oralia zâmbește și se așază pe scaun. 

— Domnișoară Marionne, care sunt limitările elixirelor cunoscute? 
mă întreabă Stăpâna Ambrose, zâmbind ironic. 

Elixire. Semnele de pe braţele lui Octos mi se aprind în minte ca un 
bec. E o întrebare-capcană. Există o limită „cunoscută“ pentru noi, 
ceilalți, dar nu și pentru Casa Ambrose, întrucât ei aspiră să depășească 
limitele a ceea ce cunoaștem. Nu-i pot răspunde într-un fel care să mă 
facă să par naivă. Dar nu-i pot răspunde nici într-un fel care să arate că 
știu mai mult decât ar trebui despre secretele Casei ei. Îmi dreg glasul. 

— Singura limită e propria noastră limită. Există douăzeci și trei de 
elixire cunoscute. Dar, dedicându-ne unui studiu profund, posibilitatea 
de a descoperi mai multe este incontestabilă. 

— Hmm, Da. Cred că e un răspuns corect, spune ea, așezându-se 
picior peste picior. 

Bunica îmi face cu ochiul și în mine tresaltă bucuria. 

— Quell. 

Beaulah se ridică pentru a-și formula întrebarea și inima îmi bubuie 
în coaste. 

— Ce tipuri de magie sunt interzise? Și de ce? 

Bunica o privește pe Beaulah, mijind ochii. 

— Aţi putea repeta întrebarea? 

Îmi înfig unghiile în palmă. 

Ea repetă întrebarea. 

Dacă arăţi că ştii prea multe, te va citi imediat. 

Răsucesc tivul rochiei. 

— Nu știu decât de un tip de magie interzis. Toushana. 

Pot număra pe degetele de la o mână de câte ori am rostit cu voce 
tare acest cuvânt. Rămân neclintită, atentă să nu tresar. 

— Şi este interzisă deoarece... 

— Da...? 

Beaulah își rotește inelul pe deget și mi-o imaginez încleștându-și 
mâinile pe gâtul meu. 

— Mai ai doar un minut pentru a răspunde la întrebare, anunță 
Dexler. 

— Deoarece are un caracter distructiv. 

— Mai ai ceva de adăugat? 


— Nu, nu știu prea multe despre ea. Doar că a fost menționată la 
cursuri de câteva ori. 

Beaulah își aranjează blana pe umeri, atingându-și bijuteriile, 
aparent mulțumită de răspuns. 

— Quell, întrebarea mea este: Care este mottoul Casei noastre? spune 
bunica. 

— Mult deasupra celorlalți! 

— Excelent, exclamă şi-mi face cu ochiul. E normal să primești o 
întrebare ușoară din partea propriei Case. Te-ai descurcat foarte bine! 
Dexler s-a întrecut pe sine, pregătindu-te. 

— Pumnalul tău a fost inspectat și nu s-a găsit nicio neregulă, spune 
Dexler. L-ai ascuțit minunat. Acum, arată-ne că știi cum să-ți canalizezi 
în el magia. Dacă o faci corect, lama va străluci la diverse niveluri de 
intensitate. Și apoi cred că suntem gata. 

Îmi dă pumnalul, și bunica strânge în mână brațul scaunului. 
Beaulah se apleacă în față. 

Te rog să cooperezi! 

— Ai la dispoziție trei minute, începând de acum. 

Ţin pumnalul strâns cu ambele mâini, străduindu-mă să mă uit 
oriunde numai la Beaulah nu. Simt o scânteie de căldură și mă 
concentrez asupra ei. Toushana tresare. Ai în tine binele, Quell. Caut din 
nou căldura pe care am simţit-o de-atâtea ori înainte, implorând-o să 
se descătușeze. Magia cea bună, care știu că există aici, dar oasele mele 
răspund prin durere. 

— Două minute, spune Dexler, bătând cu pixul în clipboard. 

Beaulah își drege glasul. 

— Hai, te rog! murmur. 

Din nou. Invoc magia curată, încordându-mi partea mediană a 
corpului, concentrându-mă asupra ei, imaginându-mi că arde într-un 
nor de foc și fum, că pârjolește totul în calea ei. O rafală fierbinte crește 
în mine, dar magia nu se dezvoltă, nici nu devine mai grea. În schimb, 
un ghem de frig se desface într-o parte din mine, încercând să-și facă 
loc în tot corpul. Lumea din jurul meu se estompează. 

— Un minut. 

Bunica se ridică în picioare. Privirea ei intensă și urma de rânjet de 
pe fața lui Beaulah îmi accentuează panica și mâinile îmi alunecă pe 
pumnal. Răceala crește în mine ca un val, apoi se retrage, dar se 
apropie tot mai mult cu fiecare bătaie a inimii. Mă înfior, incapabilă să 
simt măcar o fărâmă de căldură. Frigul mă cuprinde cu totul, întregul 
corp îmi este înghețat. Căldură, am nevoie de căldură. O invoc și simt pe 
limbă cupru, în timp ce o febră bruscă îmi înflorește în abdomen ca un 
trandafir în mijlocul unui viscol. Îmi țin respiraţia, așteptând. Senzația 
se extinde și îmi relaxez toți mușchii pe care mi-i simt, încercând să 


pun stăpânire pe căldură. Partea ce pulsează în mine se înmoaie, 
toushana e împinsă înapoi în crevasa morții din care a izvorât, 
Funcţionează. Speranța îmi urcă în tâmple. 
Suspin. Lumea se crestează pe margini și culoarea dispare, în timp ce 
toushana e pregătită să câștige. Dar sunt atât de aproape. 
— Te rog... 
— Timpul a expirat, spune Dexler. 
— şt, aproape a reușit. 
Bunica își frânge mâinile. 
— Regulile sunt reguli, timpul a expirat. 

Pe chipul Stăpânei Ambrose a revenit rânjetul batjocoritor, 

amintindu-i bunicii că nu ea este cea care deține controlul absolut. 
— Este clar că n-o poate face, spune Beaulah. 

— Nu, așteptați, implor. Doar câteva... 

— Îmi pare rău, draga mea. 

Dexler îmi pune mâna pe umăr. 

— Trecerea celui de-al Doilea Rit eșuată. Decretul de expulzare va fi 
programat de către Consiliu. 

Ceva mă lovește în timp ce cuvintele ei mă aruncă într-un val de 
haos, un iureș al vidului care mă face să nu mă mai pot ține pe 
picioare. Stăpânele se ridică și discută aprins cu bunica, dar totul îmi 
bubuie în urechi. Totul depindea de acest moment. 

Și am eșuat. 


DOUĂZECI ȘI ȘAPTE 


Probabil că timpul s-a oprit în loc, pentru că nu simt nimic. Nicio 
gură de aer în plămâni. Nicio bătaie a inimii în piept. Tot ce aud sunt 
cuvintele lui Dexler. Expulzarea. Stăpânele o înconjoară pe bunica, iar 
ea gesticulează amplu, insistent, tăios. Vorbele lor roiesc în jurul meu, 
o încrengătură de șoapte, dar nu înțeleg nimic, ultimele clipe 
revenindu-mi în minte ca un cântec pe care îl detest și care se repetă la 
nesfârșit. Respiră. Spune ceva. 

Aștept lacrimile, dar refuză să curgă. Au rămas prinse într-un ghem 
în piept, atât de strâns, încât va dura probabil o viață să se desfacă. Mă 
ridic. Îmi aud bătăile inimii și mă concentrez pe sunetul lor, încercând 
să mă gândesc cum pot repara asta. Locurile în care am stat mi se 
perindă în minte și, deodată, liniștea pune stăpânire pe mine, memoria 
musculară preluând controlul. Înainte de orice, mama. Trebuie să 
ajung la ea. Cineva îmi strânge umărul cu putere. 

— Treci aici, acum! spune bunica și mă cutremur, în timp ce mă 
îndrumă într-o încăpere alăturată. 

După ce închide ușa, mă privește în ochi și nările îi pulsează de la 
respiraţia șuierătoare. 

— Nu știu ce pui la cale, dar ai făcut de rușine această Casă! exclamă, 
clocotind de nervi. 

— Bunica... 

— Taci! Ascultă-mă cu atenție, Quell! Ca să repar ce-ai stricat, am 
depășit o limită pe care n-am crezut c-o voi depăși vreodată. 

Cuvintele i se desprind de pe buze într-un șuvoi veninos și eu îi simt 
otrava. 

— Consiliul a fost de acord să-ți acorde încă o șansă de a demonstra 
că-i poți insera magia în lama pumnalului. O singură şansă. Mâine, la 
ora 8 dimineața. Acest lucru contravine regulamentului și 
protocolului... Nu vei spune asta nimănui. Voi vorbi eu însămi cu 
Jordan. Trebuie să afle ce s-a întâmplat! 

inspiră adânc și își înfige unghiile în brațele mele. 

— Mă doare! 

Mă strânge și mai tare. 

— Mâine, vei trece examenul, altfel, jur că vei regreta ziua în care ai 
pus piciorul aici! 

Îmi dă drumul, împingându-mă cu putere, și mă lipesc cu spatele de 
perete, în timp ce ușa se trântește în urma ei. Lacrimile ies din 
ascunzătoare, croindu-și drum pe obraz. Îmi duc mâna la piept, 
netezind semilunile săpate în piele, dorindu-mi să știu cum să le fac să 


dispară. Cu capul între genunchi, plâng până când mă doare în piept. 
Pot să exersez toată noaptea, dar oare asta mă va ajuta cu adevărat? Oare 
toushana va sta potolită? Îmi smulg din rădăcină câteva fire de păr, doar 
ca să simt și o altfel de durere. Caut cu degetele brelocul. Dar nu e la 
tocul lui. Mă spăl pe faţă și străbat în goană coridoarele până în camera 
mea. Aici o găsesc pe Abby, încă supărată pe mine, potrivind un colier 
pe o rochie. Minunat. Nu știu ce să-i spun și nici nu contează. Când îmi 
va răspunde mama, o să plec de-aici și am să-i explic totul. O să-i spun 
că nu sunt îndeajuns de bună pentru asta și că, oricum, n-a fost o idee 
bună. O să-i spun că nu mă mai simt în siguranță aici. 

— Bună, mă salută Abby glacial. 

Îi răspund cu un zâmbet în loc de cuvinte, temându-mă că voi 
spune prea multe. Caut prin materialele de papetărie ca să-i scriu 
mamei. Prea lent. lau brelocul, pun în rucsac cartea și tricoul pe care îl 
purtam când am venit aici, dar rușinea mă oprește în fața ușii. 

— Îmi pare rău, Abby. Îmi pare foarte rău că lucrurile au decurs în 
acest fel. 

Mă privește fără să spună nimic, așa că ies fără să mai rostesc vreun 
cuvânt, concentrându-mă pe incertitudinea care mă așteaptă. Hai, 
mama! Răspunde! Strâng în mână brelocul și îmi continui drumul pe 
coridoare. Probabil că e mai bine să ies pe ușa din spate decât pe cea 
din față. Sau poate prin pădure? 

Mă îndrept către debaraua din foaier, dar brelocul încă nu s-a 
luminat. Îi voi spune totul despre magie, despre cum uneori 
funcționează, alteori, nu. Îi voi arăta tot ce pot face. Și poate că voi 
putea folosi câte ceva din ce-am învățat ca să ne ascundem? Strâng din 
nou între degete brelocul. Te rog, răspunde! 

Mă închid în debara și aştept, cu privirea ațintită asupra inelului de 
la breloc. Dacă nu va răspunde, încotro aș putea să mă îndrept? Dacă 
nu va răspunde, cum voi putea pleca? Mama știe bine cum să plece de 
aici, cum să evadeze din Ordin. Mă uit fix la breloc. Te rog, luminează! 
Sunt copleșită din nou de nevoia de-a plânge. Dar inspir adânc, 
strângând cu putere brelocul, încheieturile degetelor mi se albesc de 
efort. Strâng din nou și din nou, până când mă dor mâinile. Până când 
îmi amorțesc cu totul. Până când adevărul mă lovește cu atâta forță, 
încât mă sprijin de perete. 

Nu pot fugi. 

Zilele acelea sunt acum departe. Nu mai pot fugi așa cum o făceam. 
Nu știu unde e mama. Vreau să cred că este bine, că e aproape și că 
așteaptă să termin, așa cum am stabilit, dar ce dovadă am în afară de 
cuvântul bunicii? Niciuna. Nu mă pot baza decât pe ceea ce fiu. Adică 
pe faptul că Stăpâna Perl știe cine sunt, cum arăt și unde mă aflu. Dar 
pare că nu mă poate atinge aici, lângă bunica. Cu siguranţă mama știe 


și ea asta, de aceea vrea să rămân aici. Trebuie să stau aici. Sau, cel 
puţin, Beaulah trebuie să creadă asta. 

Cea mai sigură variantă pentru mine este să iau examenul. Ceea ce, 
în acest moment, e imposibil. 

În timp ce strâng în mână tivul de la rochie, îmi amintesc de cineva. 
Sfatul lui a fost singurul care m-a ajutat cu adevărat. 

Doar că lângă el nu pot avea încredere în mine. Pentru că îl plac. Mă 
lipesc cu spatele de ușa debaralei. Îmi face bine s-o recunosc. Î/ plac pe 
Jordan. În timp ce reflectez la milioanele de motive pentru care să-i cer 
ajutorul e o idee proastă, simt în abdomen un fior straniu. Dar nu pot 
uita felul în care mi-a arătat cum să inserez toate acele potențiatoare, 
cum m-a făcut să înţeleg că schimbarea formei pumnalului e un lucru 
bun. Cum m-a învățat să dansez un dans care mi-era cu totul străin, 
pentru că ne potrivim atât de bine. 

— Ahhh! 

Frustrarea mă arde, mai rece decât magia mea, și lovesc cu pumnul 

în podea. Nu mai am nicio opţiune. 
— Am nevoie de el. 

Mă cuprind cu brațele. Am nevoie de ajutorul lui ca să 
supraviețuiesc. Știu ce am de făcut. 

Tes din debara și mă îndrept repede către postul de pază de la poarta 
aflată la baza colinei, și văd un Dragon ieșind de-acolo. Îmi ia o clipă 
să-l recunosc. Felix. 

— Ce faci aici? îl întreb, fără să mă gândesc. 

Felix dispare. Te-aș putea întreba același lucru, pare să spună în capul 
meu vocea lui, dar clipesc şi nu văd decât o ceață întunecată. Inima 
îmi bate şi mai tare în piept. 

— Am venit să vorbesc cu Jordan. 

Mi se taie picioarele și frigul îmi cuprinde tot corpul. De data asta, 

de vină nu e toushana, ci Felix. 
— Te rog, spune-i că... 
— Jordan e ocupat. Te pot ajuta cu ceva? 

Degete înghețate îmi ating obrazul. Clipesc continuu, dar nu pot 
vedea nimic. 

— Ce se întâmplă aici? 

E Jordan. Lumea revine la normal, Felix se arată în fața mea în 
forma obișnuită. 

— Quell, ești bine? mă întreabă Jordan și îi aruncă lui Felix o privire 
îngrijorată care se oțelește. 
— Sunt bine, doar că mi-e frig. 

Jordan îl prinde pe Felix de umeri și îl scutură cu putere, dar 
prietenul lui râde. 

— Exagerezi, îi spune Jordan. Nu trebuia s-o sperii astfel. 


— Nu m-am speriat, mint. 
— Mă distram și eu puţin cu mica moștenitoare, spune Felix. 
— Du-te imediat înăuntru! îi ordonă printre dinţi Jordan. 

Felix dispare în postul de pază și jur că aud gemete înfundate. Mă 

încrunt. 
— Dacă e un moment nepotrivit... 
— E un moment foarte bun, doar că sunt surprins să te văd. 

Las privirea în pământ. 

— Am aflat, spune el. 

Îi privesc în ochi, mulțumindu-i că nu m-a obligat s-o spun. Mi-e 
atât de rușine. Trebuia să fac o treabă bună și, în același timp, îmi 
doream să fac o treabă bună. Oare ar fi chiar atât de îngrozitor să-mi fac 
Casa mândră de mine? Oare este egoist din partea mea? 

— Stăpâna a reușit să convingă Consiliul să-mi mai dea o șansă. 

Trăsăturile feţei i se aspresc. lese din postul de pază. 

— A spus că nu e ceva ce se obișnuiește. 
— Şi eu te vreau aici la fel de mult ca ea, dar există niște reguli, Quell. 

Mă vrea aici. 

— Nu eu am cerut încă o șansă. 
— Dar ai de gând s-o accepți, spune Jordan. 
— Nu mi-a dat de ales. 
Își încleştează maxilarul. 
— Aşa că trebuie să încerc din nou. Și... 

Spune-o pur și simplu. 

— Am nevoie de tine, de ajutorul tău, ca să exersez inserarea magiei în 
pumnal până îmi reușește. 

Jordan mă ascultă fără să spună nimic până când un zgomot din 
postul de pază străpunge tăcerea ce se așternuse între noi. Oftează. 

— Trebuie să plec. Dar te voi ajuta. Vei fi pregătită la următorul 
examen. Îți dau cuvântul meu. Ne vedem în seră la apus. 

Privesc câteva clipe spre locul din care se aude zgomotul, dar nu 
reușesc să-mi dau seama despre ce e vorba, gândurile îmi sunt cu totul 
absorbite de examen. Jordan se îndepărtează de mine și încerc să mă 
alin cu promisiunea pe care tocmai mi-a făcut-o. Îmi face impresia 
cuiva care își ține promisiunile. Sunt ușurată că e dispus să mă ajute 
după ce am făcut totul ca să-l îndepărtez de mine. Dar cum mă va 
afecta pericolul apropierii sale? 


Când ajung la seră, e deja noapte. În grădină nu e nimeni și 
singurele sunete care se aud sunt țârâitul greierilor și vuietul vântului. 
Fiecare pas îmi apasă greu pe umeri, dându-mi seama că sunt cu- 
adevărat singură. În afară de Jordan, firește. Mi-am petrecut întreaga zi 
exersând, dar am fost atât de îngrijorată, încât toushana a început 


imediat să se agite. După cea de-a cincea încercare, am hotărât să mă 
odihnesc în camera mea, în timp ce Abby era la cursurile de după- 
amiază, și să mă pregătesc pentru noaptea lungă ce-avea să urmeze. 
Vreau ca Jordan să fie exigent cu mine. Pentru prima dată, anticiparea 
severității sale îmi iuțește pașii. Orice-ar fi, trebuie să iau acest examen. 

Când ajung la seră, Jordan nu e nicăieri. Mă uit înăuntru, dar 
geamurile sunt aburite de la umiditate. Răsucesc mânerul de la ușă și 
intru. În loc să calc pe alei pietruite, mărginite de iederă, pașii mei 
scrâșnesc pe nisip. Îmi trec degetele prin pulberea aspră. Interiorul serei 
este complet schimbat. Nu mai există nicio plantă. Doar aer curat, 
țărm nisipos și luna ce mângâie apa. Și, pe malul apei, fațada roasă de 
timp a unei case albe cu obloane la ferestrele mici. Trag aer adânc în 
piept şi, nevenindu-mi să cred, fac un pas înainte. 

— Ce sunt toate astea? 

Mâna lui Jordan îmi atinge ușor ceafa. 

— Încerc să te ajut. 

— Nu înțeleg. Eu... 

E imposibil să mă aflu pe o plajă, cu vântul sărat răvășindu-mi părul. 

— Unde suntem? 

— Suntem încă aici, la castel. 

Se apropie de mine, lăsând în urmă urmele pașilor săi în nisip. 
Clatin din cap, nevenindu-mi a crede. Jordan suflă peste degetele lui și 
sunetul valurilor ce se sparg la țărm și țipetele pescărușilor îmi inundă 
toate simțurile. Mi se pune un nod în gât, sunt copleșită de o emoție 
pe care n-o pot descrie în cuvinte. 

— E magic. 

Mi se taie respirația. Jordan îmi întinde mâna. Dar ezit să-l ating. În 
schimb, mă îndrept către căsuță și-mi trec degetele peste lemnul aspru, 
iar o așchie îmi intră în deget. Încep să râd. 

— Ai făcut toate acestea... pentru mine? îl întreb, întorcându-mă cu 
fața spre el. 

Aprobă din cap. Inspir adânc, privind încă o dată lumea din jurul 
meu. Toushana nu dă niciun semn. Pulsul îmi încetinește. Ritmul 
liniștitor al oceanului îmbrățișând țărmul îmi insuflă un calm pe care 
nu l-am mai simțit niciodată. Nu poate fi adevărat. Clipesc, iar ochii îmi 
arată că mă înșel. 

— De ce? îl întreb cu respirația întretăiată. 

— Magia este stângace prin chiar natura ei. Se hrănește cu indecizie și 
panică. Îţi trebuie control, Quell. De asta ai nevoie ca să poţi insera 
magia în pumnal. Nu m-am putut gândi la un mod mai bun de a-ţi 
aminti de ce faci toate astea. 

— Nu ştiu ce să spun. 


Mă privește intens, cu unghiurile cizelate ale chipului său scăldate 
în strălucirea lunii. Băiatul din spatele măștii se uită la mine și încerc 
să spun ceva, dar cuvintele refuză să vină către mine. A făcut toate 
astea pentru mine. 

— Mulţumesc, reușesc să îngaim. Pare un cuvânt prea mărunt ca să 
poată reflecta tot ceea ce simt. 

Îmi las privirea în nisip și obrajii îmi ard; am fost atât de sinceră. 

— Ar trebui să exersăm, spune el. 

Ne îndreptăm către o zonă mai plată; e foarte dificil să mergi 
încălțat pe nisip, așa că rămân în picioarele goale. Jordan menţine 
între noi o oarecare distanță, ceea ce apreciez. Data trecută când am 
stat doar noi doi, am fost copleșită de anxietate. Dar aici, cu el 
purtându-se astfel... cred că sunt mai calmă ca niciodată. 

Îmi aruncă pumnalul în nisip și vine mai aproape de mine, ridicând 
mâinile cu palmele în sus. 

— Vreau să-ți simți magia străbătându-te. Lipește-ţi palmele de ale 
mele! 

Ezit. 

Îmi cere să-l ating intenționat. Ridic mâinile și le opresc în dreptul 
mâinilor sale, ca o reflexie neclară în oglindă, temându-mă de ceea ce 
s-ar întâmpla dacă ne-am atinge. Dacă asta va trezi furia monstrului 
adormit acum în oasele mele. Sau, mai rău, dacă nu se va întâmpla 
nimic și îmi voi dori mai multe astfel de atingeri. 

E o prostie. Îmi înăbuș emoția, refuzând să-mi feresc privirea. Pot s-o 
fac. Pot să stau aici și să stăpânesc magia, fără să iau în seamă ceea ce 
simt pentru Jordan. 

Îmi lipesc vârful degetelor de ale lui, bucurându-mă de căldura pielii 
sale. Atingerea lui e de fiecare dată mai catifelată decât îmi aminteam. 

— Tremuri. 

Râd ușor, neștiind ce să spun. 
— Te temi de mine? 
— Nu. 

Mă tem de mine. Ochii lui verzi strălucesc în cerul scânteietor al 
nopții ca o pajiște nesfârșită în lumina soarelui. Un loc al verii infinite, 
unde nu plouă niciodată. Un loc spre care aș alerga dacă aș avea 
curajul. Sau nebunia. N-ar trebui s-o fac. N-o voi face. 

— Și acum, magia, spune Jordan. 

Caut magia curată, ce arde adânc în mine. Sângele pulsează în vene 
regulat, toushana e adormită, complet nederanjată. Găsesc căldura 
magiei, fierbinte și pulsatilă, și mă încordez. 

— Foarte bine, îmi șoptește Jordan. 

Îmi pune pumnalul în mâini. 

— Acum, direcţioneaz-o în lamă. 


Îmi direcționez arderea prin degete. Le străbate și muchia 

pumnalului pulsează, luminând. 
— Am reușit! 

Jordan zâmbește și raze de iumină se răsfrâng în cele mai întunecate 
colțuri ale sufletului meu. Mă lupt cu impulsul de a-l lua de gât și a 
țipa de bucurie. Chiar am reușit. Am controlat-o. Toushana n-a putut 
face nimic, pentru că am fost calmă. 

Vine lângă mine pe nisip și mă împinge ușor cu umărul. 

— Bravo, protégé! 
— Mulţumesc, mentorul meu, îi răspund cu același gest. 
Se apleacă să-și ia pantofii și îl prind de încheietura mâinii. 
— Te rog, mai stai! 
— Să înţeleg că vrei să modificăm din nou termenii înțelegerii 
noastre? 
Scoate din rucsac o punguţă cu bomboane. 
— Da. 

Bagă în gură o bomboană verde. 

Îmi îndrept spatele. 

— În noii termeni, suntem prieteni, îi spun și îi întind mâna. 

În loc să mi-o strângă, îmi pune în palmă câteva bomboane, după ce 
le alege pe cele verzi. 

— Le-ai încercat pe cele violet de la Skittles? Sunt mult mai bune. 
— Ce sacrilegiu! răspunde, întinzându-se către bomboanele din mâna 
mea, pe care le apăr strângând pumnul. Dă-mi-le înapoi! Nu le meriți. 

Mi le bag pe toate în gură, râzând, apoi ridic iar pumnalul. 

— Încă o dată! 

Aprobă din cap și îmi îndoi degetele, lăsând magia să se răcorească 
înainte de-a începe din nou. Repetăm iar și iar, întreaga noapte, până 
când tot corpul mă doare de la încordare. Ne odihnim pe nisip; îl simt 
rece sub picioare. 

— Te-ai descurcat bine, spune. 

— Mulţumesc că nu m-ai lăsat să plec. 

— Am vrut să te ajut într-un fel care să conteze cu adevărat pentru 
tine. Gândim atât de diferit. 

Îmi afund în nisip degetele de la picioare. 

— Cât mai durează până când magia se diminuează? 

— Câteva ore. 

— Crezi că e o prostie că-mi doresc să stau aici? 

— Putem sta aici cât vrei. Nu ne va deranja nimeni. 

— Vei fi acolo mâine? 

— Dacă te ajută să fiu acolo, da. 

— Vreau să spun că... nu m-ar deranja să fii acolo, îi răspund și-mi 
feresc privirea, încercând să nu zâmbesc. Dacă ai timp. 


Jordan nu-și ascunde zâmbetul. 
— Cred că pot face în așa fel încât să am timp. 
— Foarte bine. Aș vrea să modific din nou termenii noștri. 
— Vrei să faci o modificare la modificare? 
— Da, îi spun cu o expresie gravă. 
Pe chip îi apare un zâmbet firav, dar de netăgăduit și încep să râd 
nestăpânit, ceea ce eliberează ceva în mine. Îmi încrucișez picioarele, 
— Prieteni foarte buni. Aceștia sunt noii termeni ai înțelegerii, e 
ultimul meu cuvânt, îi spun și îi întind mâna. 
— Negociezi la sânge, domnişoară Marionne, răspunde, luând încă o 
bomboană verde. Dar cred că batem palma. 


DOUĂZECI ȘI OPT 


Ușa de la apartamentul Stăpânelor se închide și pereţii par să se 
strângă în jurul meu. Încerc să scap de nodul din gât. Toate Stăpânele 
sunt așezate în jurul șemineului bunicii și-mi urmăresc cu privirea 
fiecare pas. Jordan mă conduce și mă trage de mână, îndemnându-mă 
să înaintez, dar picioarele mele sunt țintuite în podea. 

— Ai făcut asta de mii de ori, n-ai de ce să fii îngrijorată, spune el, dar 
abia dacă reușesc să-l aud. 

— Vino aici, lângă fereastră, draga mea, îmi face semn bunica. 

— Vrea să trișeze, folosindu-se de kor, răspunde Beaulah. 

— De parcă am avea nevoie să trișăm, şuieră printre dinți bunica. 

— Nu despre asta e vorba? Nu asta facem, oferindu-i o șansă în plus 
față de toți ceilalți? 

— Ți-am spus că a fost bolnavă. 

— Deci facem o excepție? intervine Isla Ambrose, cu o expresie 
disprețuitoare. 

— Nu asta facem mereu, când e vorba de propria noastră familie? 

Privirea oțelită a bunicii se îndreaptă mai întâi către Isla, apoi către 
Beaulah. Stăpâna Ambrose se sprijină de spătarul scaunului. 

— Presupun că ești pregătită, îmi spune bunica, în timp ce rochia ei 
cu paiete scânteiază pe podea. 

Aprob din cap, iar ea se uită la Jordan, care stă lângă perete neclintit 
ca o statuie. 

— Consiliul nu pare să fie de acord cu asta, îi spun. 

— Nu le băga în seamă. Le știu cele mai întunecate secrete, îmi zice, 
ridicând bărbia. Hai să le dăm peste nas, să le arătăm că s-a întors o 
moștenitoare cu adevărat demnă de titlul ei. 

Moștenitoare. Din nou acest cuvânt. 

Bunica mă mângâie pe obraz, apoi se așază în scaunul ei de 
judecătoare și în minte îmi revin imagini din noaptea trecută, 
canalizându-mi magia în lama pumnalului din nou și din nou. 

Beaulah se ridică în picioare. 

— Astăzi voi supraveghea eu totul, să mă asigur că nu e nimic în 
neregulă. 
— Pentru inspecție. 

Jordan îi dă Stăpânei Perl pumnalul meu și, pentru o clipă, îmi țin 
respiraţia. ÎI răsucește în mână și îl face să strălucească, apoi îi măsoară 
toate unghiurile. Stăpâna Oralia se așază picior peste picior și cască. 

— Nu s-a observat nicio neregulă, spune Beaulah Perl peste umăr, 
adresându-i-se Islei, care notează ceva într-un registru. 


Apoi îmi înmânează pumnalul, ținându-l de lamă. 
— Mulţumesc, îi spun, dar nu-i dă drumul. 

Trag mai tare de pumnal, dar îl ține atât de strâns, încât mă aştept să 
curgă sânge. Îi observ un tremur al buzelor și răceala vibrează în mine. 
Încerc să mă calmez. 

— Dacă-i vei da drumul, mă voi bucura să demonstrez că sunt 
capabilă să-mi canalizez magia în pumnal. 

Toushana se linişteşte ca un fulg de zăpadă topit. Aproape că regret 
tonul pe care am vorbit, inflexiunea arogantă, dar Beaulah face o 
grimasă, zicând: 

— Chiar așa? 
— Chiar așa. 

Fac o reverență ca să îndulcesc împunsătura. Își aranjează blana în 
jurul umerilor. 

Jordan privește, cu mâna încleștată sub maxilar. 

— Poţi începe când dorești. 

Pot s-o fac. Azi-noapte eu am stăpânit magia. Jordan m-a ajutat cu 
postura și forma. Dar cu am făcut-o. Eu. 

În abdomen mă arde un val de căldură și nici nu e nevoie să invoc 
magia curată. E deja acolo, pregătită, binevoitoare. Strâng cu putere 
lama și ordon magiei să-mi străbată mâinile. Vârtejul de căldură se 
mișcă prin mine și se activează. Strâng din dinți, nemișcată, invocând 
căldura să se intensifice. Să se înfierbânte până când simt că îmi ia foc 
pielea. Până când clipesc și mă aştept să văd flăcări. Îmi răspunde un 
infern care îmi urcă în trup, cuprinzându-mi braţele, palmele. 

— Şi acum în lamă! ordon și mă simt mai sigură pe mine ca 
niciodată. 

Magia dogoritoare îmi perforează degetele de parcă mii de ace 
minuscule mi-ar înțepa pielea. Mai întâi blând, apoi din ce în ce mai 
puternic, până când mă străpunge și se eliberează. 

Mânerul de piele al pumnalului pulsează într-o strălucire roșie. 
Magia ce arde în mine mă trage ca de un lanț. Acum eu și ea suntem 
una. Eu sunt lama. Magia erupe din vârful pumnalului într-o explozie 
de lumină. Tresar și pe limbă simt sânge. Dar are gustul libertății. 
Încăperea se luminează de parcă soarele s-ar afla chiar în degetele 
mele. 

O învolburare de exctlamații și aplauze furtunoase mă înconjoară în 
timp ce îmi chem magia înapoi în mine și strălucirea se retrage în lama 
pumnalului. Bunica răsuflă ușurată. Jordan și toate Stăpânele se ridică 
în picioare. 

— Deci? 

Bunica își revine din șoc și se adresează Consiliului. Beaulah face un 

gest aprobator. 


— Se confirmă trecerea celui de-al Doilea Rit. 

Mi se prinde o panglică de la umăr până în talie, iar ochii bunicii se 
încrețesc într-un zâmbet. 

— Cheamă-l imediat pe Popper de la bibliotecă! spune, apoi își 
cheamă menajera și încheietura mâinii ei execută gestul Casei, 
îndemnându-mă să fac și eu la fel. A, și spune-i doamnei Cuthers să-i 
anunţe pe servitori să pregătească în continuare recepţia. 

Am reușit? Am reușit cu adevărat! 

Am trecut și de al Doilea Rit, a mai rămas doar unul. 

Lacrimile îmi înțeapă ochii și inima încă îmi bubuie în piept, dar nu 
de panică, ci de o bucurie nețărmurită. Peste câteva clipe, sunt aduse 
platouri cu gustări. 

— Nu înţeleg, am crezut că nu vrei să știe nimeni că mi-a fost 
acordată o a doua șansă, îi zic bunicii. 

— Îmi subestimezi foarte tare priceperea, draga mea nepoată. După 
examenul de ieri, toată lumea a vrut să știe cum te-ai descurcat. Unde 
erai. Și le-am spus că te-ai descurcat minunat, dar aveai nevoie de 
odihnă, urmând să sărbătorim a doua zi dimineață, îmi explică ea și 
îmi face cu ochiul. 

Clatin din cap. 

— Dar cum de ai știut că voi lua examenul? 
— Pentru că, având totul la picioare, nu ai fi riscat să fii izgonită din 
noua ta casă. 

Deschid gura ca să spun ceva, dar mă răzgândesc. 

— Acum, du-te și mănâncă ceva. Popper va sosi aici imediat. 

Sunt pe punctul de-a o întreba cine este Popper, dar îl văd pe Jordan 
rezemat de șemineu, având pe buze un zâmbet plin de mândrie, pe 
care nu și l-ar putea nicicum ascunde. Ochii lui mărturisesc mai mult 
decât toate cuvintele rostite până acum. Îi zâmbesc și alerg către el, iar 
mâinile lui îmi cuprind talia. Mă ridică într-o îmbrățișare strânsă și, 
pentru câteva clipe, orice altceva și oricine altcineva dispare în jurul 
nostru. Ochii lui au sclipiri aurii și buzele i se curbează de încântare. 

Mă lasă jos și își drege glasul. Dar atingerea lui încă îmi dansează pe 
piele. 

— Îmi cer scuze, spune. 

— Quell, a ajuns, îmi zice bunica și mă trage de braț. Te rog să ne 
scuzi, Jordan, dar nepoata mea e așteptată să facă fotografii. 

— Nicio problemă, răspunde Jordan, iar eu nu-mi dezlipesc privirea 
de a sa până când un zid de oameni nu se interpune între noi. 

Bunica defilează cu mine în centrul încăperii, strânsoarea ei 
devenind din ce în ce mai puternică, pe măsură ce tot mai multe 
persoane se apropie de noi, întrebându-mă dacă mă simt mai bine și 
felicitându-mă. 


— Zâmbește! îmi spune, arătând către un aparat foto, apoi către un 

altul. Zâmbește mai larg! 
Îi urmez instrucțiunile. 

— Prea larg. Și ai grijă cum stai. 
Mâna ei îmi apasă spatele. 

— Pentru ce sunt toate astea? reușesc să întreb după al o mielea bliț 
ce-mi scapără în față. 

— Când o moștenitoare trece de cel de-al Doilea Rit, vestea se 
răspândește imediat. 

— Va fi pe pagina a șasea din ziarul nostru, Debs Daily. 

Popper îmi întinde o carte de vizită. 
Rudy Popper, Audiolog, Debs Daily. 

— Nu ezita să mă contactezi. 

— Mulţumesc că ai reprogramat totul din scurt, Popper. 

— Cu mare plăcere, răspunde el, trăgând de cravata albastru regal. 
Ordinul are nevoie de cât mai multe veşti bune acum, cu toate 
zvonurile legate de Sferă. 

Deschide un carnet și își ridică degetele. 

— Cum se scrie Quell? 

— Q-U-E-L-L. 

Își lipește degetele strâns unul de altul, în timp ce magia sa 
transfigurează pe hârtie sunetele în litere. 

— Dar este prescurtarea de la Raquell. Folosește numele ei întreg. R- 
A. 

— Numele meu e Quell. Nu Raqueil. 

Popper își desprinde degetele și scrisul se oprește. 
Bunica mă ciupește. 

— Este așa cum am spus eu. A fost botezată după mama mea, Raqueli 

Janae. 
Da? 

— Am înţeles, spune Popper și închide carnetul. Domnișoară, într-o 
clipită, acest nume se va afla pe prima poziţie pe listele de invitații la 
toate evenimentele exclusiviste. Aţi făcut foarte mândră această Casă! 

Apoi se întoarce către bunica. 

— Am văzut că s-au stabilit datele pentru Cotillion. Le voi face 
publice cam cu o lună înainte. 

Bunica încuviințează din cap. De entuziasm, mă ciupesc singură din 
greșeală. 

— Putem da o declarație pentru articol? 

Popper își deschide din nou carnetul și o privește în expectativă. Mă 
uit în ochii bunicii și în ei se citesc simultan disperarea, teama, 
speranța și, ascunsă sub toate celelalte, bucuria. Este un moment pe 


care l-a așteptat cu înfrigurare atât de mult timp. Entuziasmul ei se 
simte în degetele care îmi strâng și mai tare brațul. 

— Quell, eu..., începe ea. 

— Am înţeles, îi răspund și îmi așez mâinile peste ale ei. 

Aprobă din cap, mușcându-și buzele îngrijorată, de parcă tot ce a 
sperat să realizeze s-ar împlini în această clipă. 

— Sunt copleșită de o mulțime de sentimente. Dacă ar trebui să le 
rezum, aș spune că sunt nerăbdătoare să fac din acest Sezon unul de 
neuitat pentru mine și pentru Casa mea, dar mai presus de toate, 
pentru Stăpâna mea, bunica mea iubită, care a muncit neobosită să mă 
pregătească pentru această zi. 

Bunica vrea să spună ceva, apoi, brusc, începe să caute în geantă și 
își duce repede ceva la ochi. Dacă înainte am făcut de rușine în vreun 
fel această Casă, cu siguranță acum mi-am răscumpărat greșeala. 
Popper, prin magia lui, notează totul, apoi îmi urează baftă și se 
îndepărtează. 

Shelby stă în pragul ușii. Îmi face cu mâna, apoi dă pe gât un pahar 
de șampanie. 

Bunica își drege glasul. 

— Ştiu că trebuie să vorbeşti cu o mulțime de oameni, dar hai să ne 
vedem după-amiază. Am ceva pentru tine. 

— Bine, ne vedem mai târziu. 

Bunica pleacă, salutându-le pe celelalte membre ale Consiliului care 
nu au plecat încă, în timp ce Dexler mă îmbrățișează și îmi dă o cutie 
învelită în hârtie. 

— Fratis fortunam. 

— A fortuna. Mulţumesc, dar nu trebuia. 

— Asta este tradiția. Deschide-o când vrei. Nu e nicio grabă, îmi spune 
Dexler și se îndepărtează. 

Zăresc prin mulțime o diademă cunoscută strălucind deasupra unui 
păr lung, negru și a unei fețe blânde. 

— Abby... 

— Quell. 

Rostim cuvintele în același timp. 

— Felicitări, asta e pentru tine, zice Abby și îmi dă o cutie mică, 
asemănătoare cu cea de la Dexler. 

— Mulţumesc, Abby. Și îmi pare rău. 

Să-mi cer scuze este o eliberare atât de benefică. 

— Trebuia să rămân lângă tine. O prietenă adevărată ar fi rămas. 

— Când ai plecat, am crezut că nu-ți pasă cât de important era acel 
moment pentru mine. Dar când m-am gândit la cum trebuie să te fi 
simțit... 

Abby oftează și o iau de mână. 


— Ceea ce încerc să spun este că am observat că nu vorbeşti niciodată 
despre mama ta sau despre viața pe care ai avut-o înainte să vii aici. 
Dar îmi dau seama că ţi-e dor de ea. Când îmi revine în minte acea zi, 
îţi citesc pe față cât de stânjenită te-ai simțit. Mă simt prost că nu m- 
am gândit la asta atunci. Îmi pare rău. 

— N-am mai făcut asta niciodată, așa că și mie îmi pare rău dacă am 
fost insensibilă sau egoistă. Chiar m-am simţit prost că am plecat. Dar 
mi-a fost foarte greu. 

Abby îmi strânge mâna. 

— Din fericire, perfecțiunea nu e pe lista de condiții cerute pentru a- 
mi fi prietenă. 

— Prietene? întreb, râzând zgomotos. 

— Prietene, îmi răspunde și mă cuprinde cu brațul pe după umeri. 


În sufrageria bunicii, focul este aprins în șemineu și dincolo de 
ferestre seara strălucește, în timp ce un domn cu degetele murdare de 
funingine prinde pe perete o ramă mare. Stau într-un scaun aflat lângă 
el, când ușa de la dormitorul bunicii se deschide. 

— O, Jerry, e minunat, spune ea, intrând în cameră. Quell, Jerry este 
bătrânul nostru cartograf. 

— Promoţia '79, Morfeolog simplu, se prezintă bărbatul, ridicându-și 
pălăria. Încântat de cunoștință! 

— Mă bucur să vă cunosc, domnule! 

— Am ordonat refacerea Cartierului Francez, spune bunica, arătând 
către ramă. Cum ți se pare? 

Mă uit mai atent și îmi dau seama că este o hartă cu centrul orașului 
New Orleans, dar acolo unde ar trebui să fie străzi sunt clădiri, iar 
unele edificii au intrările pe latura greșită. Liniile sunt trasate cu 
extraordinară precizie și fiecare loc e redat la scară cu aceeași exactitate 
precum cel de lângă el. Îmi trec degetele peste conturul unei structuri 
rotunde din spatele a ceea ce-ar trebui să fie Piaţa Franceză și mă 
încordez, dându-mi seama că știu bine acel loc. Acolo i-am văzut pe 
Dragoni omorându-l pe acel bărbat, când zidurile s-au metamorfozat. 
Bunica mă privește, parcă așteptând să spun ceva. 

— Este... foarte impresionant. 
— Nu-i așa? Jerry, adresează-te secretarei mele, va avea grijă de tot. Și 
hai să ne uităm la celelalte în hol, vrei? Îmi place tare mult rama aurie. 
— Perfect, doamnă. 

Jerry pleacă și bunica se întoarce către mine. 
— Acum, să revenim la tine! 

Un fior cald îmi străbate tot corpul. 
— Se va vorbi despre fine întregul Sezon! 


Cuvintele ei sunt un adevărat balsam. Îmi dă o cutie învelită în 

hârtie argintie. 
— Ți-am luat un mic cadou. ÎI poţi deschide mai târziu. 
— Mulţumesc! Sunt mândră că am făcut o treabă bună pentru Casă. 

Aș minți dacă aș spune că pentru mine nu contează această reușită, 
bucuria zgomotoasă a colegilor, zâmbetul lui Jordan, mândria care i se 
citeşte în ochi bunicii. Acest loc a devenit parte din mine în atât de 
multe feluri, încât nu le pot conștientiza pe toate. Nu sunt sigură dacă 
îmi doresc să rămân aici, să devin moștenitoarea ei, dar îmi doresc să- 
mi reprezint Casa cât mai bine. 

— Nu stă deloc bine. Dă-mi voie, spune bunica și îmi aranjează 
panglica la care nici n-am apucat să mă uit cu atenţie. 

— De la umărul drept până la șoldul stâng. Și pecetea Casei aici, în 
dreptul inimii. Acum vei ieși în societate, te vor privi mai mulți 
oameni ca niciodată. Gândește-te cum vrei să te perceapă, pe tine și 
Casa ta. 

Încuviinţez din cap, îmi netezesc hainele și mă privesc în oglindă. 
Nu vreau să mă expun vreunei priviri piezișe — nu doar din partea 
bunicii, ci şi a oricui altcuiva —, care să-mi stea în calea către trecerea 
celui de-al Treilea Rit. Dacă ar vedea dincolo de înfățișarea mea, ar 
începe să pună întrebări despre trecutul meu. Cotillionul este în patru 
săptămâni. Îmi verific încă o dată în oglindă postura și felul în care 
arăt, de data asta din cap până-n picioare. 

— Arăți impecabil, draga mea. 

— Mă bucur. 

— Hai să ne plimbăm puțin prin grădina de trandafiri. Apusul se vede 
minunat de-acolo. 

Abia după ce coborâm scările și ajungem afară, îmi fac un pic de 
curaj să întreb: 

— Acesta e numele meu adevărat? 

Privesc drept înainte, spre tufele de trandafiri roșii, galbeni, rozalii 
și... negri? Ce ciudat! 

— Mama ta chiar nu ţi-a spus mai nimic, nu-i așa? 

Nu știu ce să răspund. Nu am de gând să spun ceva rău despre 
mama, așa că tac. Îmi trec degetele peste pecetea brodată pe panglică, o 
fleur-de-lis din pietre prețioase scânteietoare. 

— Îmi cer scuze că m-am răstit ieri la tine. Am vrut să mă asigur că 
totul se va desfășura așa cum trebuie. 

Se opreşte în dreptul unei ramuri încolăcite de trandafiri și ia o 
floare neagră, pe care o miroase. 

— Mai este ceva pentru care trebuie să-mi cer scuze. M-am purtat urât 
cu tine după ce ai picat examenul. Quell, însemni foarte mult pentru 
mine. Nu vreau să crezi vreodată altceva. 


Asta nu scuză faptul că a fost atât de amenințătoare la adresa mea. 
Mi-a amintit de mama, în unele momente în care fugeam să ni se 
piardă urma. Disperarea îi împinge pe oameni să facă lucruri 
înspăimântătoare. Bunica a făcut primul pas către sinceritate. E timpul 
să mă deschid în faţa ei. 

— Voiam să-ți spun... Ai menționat la un moment dat faptul că eu 
sunt moștenitoarea ta, dar nu sunt sigură că sunt făcută pentru asta. 

— M-am gândit că s-ar putea să simți asta, îmi răspunde, întinzându- 
mi trandafirul. Miroase! 

Iau floarea din mâna ei, atentă la spini, și o duc la nas, dar nu simt 
niciun miros. Încă o dată, inspir adânc... nimic. Mă încrunt. 

— Nu miroase... deloc. 

— Un trandafir este și va fi mereu un trandafiri, zâmbește bunica. 
Probabil că ești prea tânără ca să știi piesa asta. 

Acum observ că trandafirii negri stăpânesc aproape toată grădina 
bunicii. 

— Ai atât de mulți, și nici măcar nu miros frumos. 

— N-a fost așa de la început, spune, rotind între degete o altă floare. 
Tulpinile lor sunt de două ori mai groase decât ale celorlalți trandafiri. 
Înfloresc de două ori mai des. Și sunt extraordinar de puternici, 
adevărați luptători care îi iau în stăpânire pe semenii lor, îmi explică, 
arătând spre grădină. Nu miros frumos, dar compensează asta în toate 
celelalte aspecte. Sunt tot trandafiri. Așa că, atunci când îmi spui că nu 
eşti făcută pentru asta, înțeleg că totul e foarte nou pentru tine. Dar 
ești mai mult decât făcută pentru asta. Te-ai născut pentru asta. Eşti o 
Marionne. Ai dovedit-o cu asupra de măsură. 

Fac câțiva paşi agitată și îi dau trandafirul înapoi. 

— În ce anume vrei să te specializezi? 

N-am idee. Mă gândesc la lecțiile lui Dexler și la tipul de magie care 
mă face să mă simt cel mai bine. 

— Mă pricep la Shifting. 

— O Shifter, chicotește. Chiar nu înţelegi, nu-i așa? 

Taie mai mulți trandafiri și îi adună într-un buchet, în timp ce 
continuăm să ne plimbăm. 

— Pentru tine nimic nu e la fel. 

— Mi-ar plăcea să fie. 

Și aici aș fi o proscrisă. 

— Asta crezi tu. Dar ai idee ce-ţi oferă faptul că ești moștenitoarea 
mea? 

Un cămin. Siguranţă. Un loc din care n-ar mai trebui să fug 
niciodată. Un trecut. O descendență. Dar mama n-ar veni niciodată 
aici. Și nici nu sunt sigură că bunica și-ar dori s-o facă. 


— Exact cum am crezut, spune bunica. De fapt, nu știi cu adevărat ce 
vrei. Vei alege să fii Cultivator, la fel ca mine și ca toate celelalte 
Stăpâne ale Casei Marionne. Ai înţeles? Specializarea ta va fi să 
intensifici magia în ceilalți. 

— Nu mă asculți. Încerc să spun... 

— Te aud foarte bine, dar tu nu înţelegi ce spun, răspunde, făcându- 
mi semn să ne întoarcem către poartă. Cred că e mai bine să-ți arăt 
decât să-ți spun. Vino! 

Bunica mă conduce înăuntru; urcăm scările și, pentru prima dată, 
intru în dormitorul ei. N-am văzut niciodată ceva mai elegant. 

Patul acoperit cu așternuturi de mătase este mărginit de o tăblie 
înaltă de lemn, în care este sculptat blazonul Casei. De cealaltă parte a 
patului se află ferestrele, cu o priveliște minunată asupra domeniului, 
un birou ornamentat și o canapea de catifea. Lângă aceasta, rânduri 
peste rânduri de cărți. Bunica își trece degetul peste șirul de coperte și 
scoate una de culoarea mierii. 

— Uite! 

O ţine deschisă în fața mea, și răsfoiesc pagini după pagini cu 
fotografii ale bunicii, înconjurată de debutante și debutanţi în 
smochinguri, în rochii de bal maiestuoase, cu toţii purtând panglicile 
reușitei. 

— Priveşte! 

Dau paginile în continuare, și în următoarele fotografii bunica arată 
din ce în ce mai tânără. Oare există și vreo fotografie cu mama? Ajung 
la finalul cărții, dar bunica mai are să-mi arate alte câteva. Nu știu cât 
stăm aici, dar în cele din urmă ajung așezată pe un scaun, având la 
picioare un teanc de cărți pe care le-am răsfoit deja. Cuthers ciocăne la 
uşă. 

— Domnișoara Shelby Duncan așteaptă să vă vadă, doamnă! 

— Ce dorește? Acum sunt ocupată cu nepoata mea, răspunde bunica 
tăios. 

— Spune ceva despre o invitație pe care o aştepta. Poate legat de 
Tidwell? 

Bunica îi face semn doamnei Cuthers să plece. Dau paginile din ce 
în ce mai repede, sperând să găsesc o poză cu mama la Chateau Soleil. 

— Pentru orice eventualitate, e timpul să mă gândesc la o 
înlocuitoare, spune bunica, strângând între degete dantela bluzei. 

O privesc în ochi. 

— Te simţi bine? 

Îmi mângâie mâinile. 

— După o vreme, lucrurile își pun amprenta asupra tuturor, asta e tot. 
Spune-mi, Quell, tu ce-ţi dorești? 


Să mă eliberez de acest blestem. Să mă asigur că mama e bine. Plajă, aer 
sărat, nisip. 

— Îmi doresc să călătoresc. 

Bunica scoate trei cărți legate în piele. Înăuntru, bunica într-o barcă 
foarte îngustă, înconjurată de o apă albastră ce strălucește mai luminos 
ca un vis. 

— Unde e făcută poza asta? 

— Trebuie să fi fost într-o vacanță de vară. Am călătorit atât de mult 
de-a lungul anilor, încât nu-mi amintesc, răspunde bunica, întorcând 
fotografia. Da, mă dusesem să mă întâlnesc cu una dintre debutante 
înainte să înceapă practica în minerit. Acum excavează potențiatori în 
minele din Aronya, printre alte locuri. Uite și aici! 

Arată către o fotografie în care apare alături de alte Stăpâne, toate 
îmbrăcate în toalete magnifice, în timpul unei ceremonii. 

— Aici, eu și Consiliul suntem numite la conducerea Ordinului. 

— Aţi fost numite Stăpâne toate în același timp? 

Nu-mi imaginasem niciodată astfel lucrurile. 

— A fost singura posibilitate, după ce membrii Biroului Superior au 
pierit în acea calamitate, îmi explică, mângâind șiragul de perle pe care 
îl poartă la gât. Nu mai eram decât noi patru la conducerea Caselor și 
Marele Dragon. Conducerea printr-un Consiliu părea cea mai la 
îndemână soluție. 

— Marele Dragon. Am auzit de el, dar nu l-am întâlnit. 

— Şi nici nu-l vei întâlni. Nu ești Dragon. 

Mă uit din nou la fotografie. Ea și Beaulah stau la capete opuse. Dar 
bunica pare destul de apropiată de celelalte. Dau pagina și mă pierd 
din nou printre poze din tot felul de locuri, printr-o viață pe care 
mama a cunoscut-o, măcar adiacent, și care pare desprinsă dintr-un 
basm. 

— Ţi-a spus mama ta că i-am serbat cea de-a șaisprezecea aniversare în 
sudul Franței? E obsedată de mare. Îi plăcea să stea pe plajă până târziu 
și să asculte sunetul... 

— Valurilor. 

— Deci ţi-a spus. 

Nu, nu mi-a spus. Mi-a spus doar că într-o zi mă va duce la mare. 
Atunci a luat naștere borcanul de economii. Atunci ne-am făcut 
planul. Mama nu mi-a oferit decât o scurtă privire prin crăpătura ușii 
Motivele pentru care a făcut asta mi se par din ce în ce mai puţin 
justificate de fiecare dată când mă gândesc la asta. Nu era nimic rău în 
a ști şi eu câte ceva despre locul din care mă trag. 

— Avem treisprezece case, Quell. Și le vei moșteni pe toate. Două în 
Franța, una în Londra, un duplex în New York și aș putea continua 
enumerarea. 


Nici nu-mi pot imagina... 

— Sezon după Sezon de debutante și debutanţi, continuă ea, părând 
convinsă că m-a câștigat de partea sa. Deși politicile Consiliului sunt 
dificile și necesită multă pricepere, mă voi strădui să te învăţ tot ce 
ştiu. 

Locurile în care a călătorit, strălucirea, fastul. A fost foarte solicitant 
să trec de examenul de azi. Dar, în același timp, am simţit că fac parte 
din ceva important. Că aparțin unei familii. Ordinul mi-a oferit mai 
mult decât un adăpost. Dar m-am concentrat exclusiv pe supraviețuire. 

— Programul tău a fost deja stabilit; vei face cursurile esențiale pentru 
Cultivatori. 

— Deci de-asta mi s-a schimbat orarul. 

Mă mângâie pe mâini. 

— Deci Cultivator rămâne, da? Trebuie să te înscrii oficial. Se trece în 
Cartea Numelor. 

Mi-aș fi dorit să am un răgaz pentru a lua o decizie atât de 
importantă. Dar bunica n-ar înțelege asta, așa că deocamdată îi spun 
doar ce vrea să audă. 

— Da, Cultivator. 

— Bravo! Asigură-te că Jordan depune toate actele necesare. Până 
diseară, vei avea în cameră toate lucrurile de care ai nevoie ca să te 
pregăteşti pentru al Treilea Rit. Și nu uita să-ți verifici corespondența; 
la toate invitațiile pe care vrei să le refuzi trebuie să răspunzi imediat 
cu o scuză politicoasă și convingătoare, spune și îmi dă un teanc de foi 
pentru scrisori nou-nouţe, pe care numele meu strălucește în partea de 
sus, între două fleur-de-lis. Nu vrem să jignim pe nimeni. Păstrarea 
relațiilor cordiale este esențială. 

— Mulţumesc, 

— Şi, Quell, ține minte: nu e vina ta! 

— Poftim? 

— N-ai crescut în această Casă sau alături de moștenitori ai altor Case, 
așa că e firesc să nu ştii ce se așteaptă de la cineva în poziția ta. Uneori 
sunt dură cu tine pentru că uit acest lucru. Dar nu te învinovățesc pe 
tine pentru asta. Mama ta este responsabilă de tot. 

Tresar, auzind această a doua învinuire la adresa mamei. Nu mă 
gândisem până acum la moștenitoarele celorlalte Case. La cum ar fi 
fost să cresc lângă ele. La cât de folositor mi-ar fi fost să știu asta în 
timp ce mă ascundeam. N-aș fi fost atât de catastrofală dacă aș fi știut 
cum arată moștenitoarea unei Stăpâne. Bunica are mai multă dreptate 
decât crede. 

— Ce-ar fi să le invităm pe moștenitoare aici într-o seară? Aș putea 
găzdui eu această reuniune, și ne sfătuim cu Dexler și Plume pentru a 
pune la punct toate detaliile ca să iasă perfect. 


Bunica își îndreaptă spatele. 
— Acum vorbeşti cu adevărat ca nepoata mea. 


1 Trimitere la piesa Arethei Franklin, A Rose Is Stili a Rose. 


PARTEA A PATRA 


DOUĂZECI ȘI NOUĂ 


YAGRIN 


Red a sărit de pe veranda casei de la țară a părinților ei și a pornit 
către Yagrin. Pălăria cu boruri largi îi ascundea mare parte din față, dar 
el recunoștea de la distanță salopeta ponosită și zâmbetul luminos, 
Vârfurile degetelor ei mângâiau firele de iarbă unduitoare în timp ce 
străbătea câmpul, îndreptându-se către el. În soarele ce apunea, părul 
ei castaniu scânteia, și Yagrin și-a înfipt unghiile în palme ca să se 
asigure că nu visează. 

Degetele de la picioare îi erau prăfuite, fără ojă pe unghii. Era 
desculță. Yagrin a clătinat din cap, zâmbind larg. A pornit către ea, dar 
telefonul i-a vibrat în buzunar, trăgându-l ca într-o lesă. 

S-a oprit. Pulsul i s-a accelerat când a văzut numele de pe ecran. 

— Alo! 
— Ai văzut anunţul de la Pagina Șase? 

Pe ceafă au început să-i coboare picături de sudoare. Văzuse. 

— Mamă, cum... 

— Ce vești ai despre Quell? 

— Ai spus s-o găsesc și s-o aduc la... 

— Ştiu foarte bine ce-am spus! Dar ce-ai reușit să faci? 

Tonul ei ridicat l-a făcut să se încordeze. 

— Am găsit-o la Tavernă. Dar era prea aglomerat ca să pot face vreo 
mișcare. 
— Nu mi-ai ascunde nimic, nu-i așa, Yagrin? 
Telefonul i-a alunecat printre degetele fine. 
— Nu. 

Minciuna era amară, un gust ce-i devenise familiar. 

— ȘI, dacă îmi permiţi să te întreb, care este stadiul primei tale 
misiuni? Au trecut deja câteva săptămâni. 

Căciuliţa Roz. 

— Misiune îndeplinită. 
— Nu mi se pare. N-am primit nicio dovadă. 
— O am la mine. 
— Este insuficient, Yagrin. 
A tras aer în piept. 
— Da, doamnă. 

Oare îl va obliga să se întoarcă la ea chiar acum? Și-a mușcat buzele. 
Detesta atât de mult asta. 

— Îmi poți spune unde ești acum? 


Red a ajuns în sfârșit lângă el, s-a cuibărit în braţele lui și i-a 
mângâiat faţa, jucându-se cu barba firavă pe care reușise să și-o lase. 

— Sunt... 

Yagrin i-a prins degetele în mâna lui, i le-a sărutat și i-a acoperit 
buzele cu un deget. Red s-a încruntat. Yagrin s-a îndepărtat puțin de ea. 

— Nu contează, a spus mama. Mă aștept să duci la bun sfârșit ambele 
angajamente și asta cât de curând. Quell trebuie eliminată înainte de al 
Treilea Rit. Nu mă interesează cât de greu e să ajungi la ea în acea Casă. 
M-ai înţeles? 

Red culegea flori și se strâmba la el, făcându-l să râdă. 

— Da, i-a răspuns mamei sale. 

— Ți se pare că sunt amuzantă, Yagrin? 

— Nu, nu, eram doar puţin distras. 

— Atunci dez-distrage-te! 

Yagrin s-a întors cu spatele la Red și i-a făcut semn să se îndepărteze. 

— Mai e o problemă. Se apropie Balul Tidwell. Am niște bunuri acolo 
și vreau ca oamenii mei să le supravegheze. Îți voi trimite toate 
detaliile în siguranţă. 

— Am înţeles. 

— A, încă ceva, Yagrin. 

— Da, Mamă. 

— Devii neglijent și oamenii încep să observe. 

Apelul s-a încheiat brusc. 

Yagrin a simţit în piept o strângere de inimă. 

— Am crezut că ţi-am spus că aici nu folosim telefoane, a zis Red, 
luându-i din mână telefonul dat de Ordin și aruncându-l în noroi. El i- 
a mângâiat faţa, apoi a oftat. 

— Trebuie să plec. 

— Abia ai ajuns ieri. Ai spus că stai toată săptămâna, cât sunt plecați 
ai mei. Yags? 

— Am ceva la muncă. 

— Muncă, a murmurat Red. Îți urăsc munca. Ți-am zis asta până 
acum? 

Yagrin nu-i spusese niciodată nimic despre munca lui, în afară de 
faptul că era angajat într-o mică afacere de familie și că, din cauza asta, 
când aveau nevoie de el, trebuia să se ducă. Îi ascunsese adevărul, 
pentru binele ei. Neînzestrații nu erau bineveniţi în lumea lui. 

— Îmi pare rău. Trebuie să mă ocup de ceva și apoi să pregătesc totul 
pentru balul care se apropie. 

— Balul? Sună foarte elegant. 

Red și-a mușcat buza de jos și Yagrin a sărutat-o încă o dată. Elegant 
doar la prima vedere, poate. Munca lui se desfășura în umbră, în timp 
ce toți ceilalți dansau și se desfătau cu delicatese. 


— la-mă și pe mine. 

— Nu pot. 

— Nu poți sau nu vrei? 

— Nu pot. 

— Uneori am senzaţia că nu te cunosc absolut deloc, a spus Red, 
ferindu-și privirea. 

Avea în ochi o sclipire pe care nu i-o mai văzuse înainte. De parcă 
frustrarea ce clocotea în ea o transformase în altcineva. 

— Nu spune asta, a zis Yagrin, luând-o de mână. Mă cunoști mai bine 
ca oricine altcineva. 
— Atunci sunt sigură că mă vrei lângă tine, indiferent unde ai merge. 

Nu se înșela. Tatăl lui promisese că Stăpâna avea să-l ajute să se 
căsătorească cu cineva dintr-o „familie bună“, după ce Yagrin avea să-și 
încheie primii ani ca Dragon. Pentru a asigura descendența familiei. 
Dar Yagrin nu reușise încă să găsească o modalitate prin care s-o 
înștiințeze că aceea era o limită peste care el n-avea să treacă. Era de 
acord să facă diverse comisioane pentru Ordinul lor și să fie monstrul 
de care aveau nevoie. Dar în orice altă privință îi era devotat lui Red. 
Atât timp cât ea îl dorea. 

— la-mă și pe mine la bal, Yagrin! 

Îi era atât de greu să-i vadă fruntea încruntată când era dezamăgită. 
Să-i vadă buzele arcuindu-se în afară. Dar nu putea s-o ia la bal. N-ar fi 
fost în siguranță. Deocamdată, vizitele la ea la fermă, clipele lui de 
eliberare erau tot ce-i putuse oferi în ultimele luni. Își dorea să aibă mai 
mult timp împreună. Dar când contase ce-și dorea el? 

— Ți-e rușine cu mine, a spus ea timid. Bine, lasă că vezi tu ce pățești! 

Red și-a încolăcit brațul în jurul lui și i-a prins capul. Yagrin s-a 
eliberat din strânsoare și a aruncat-o peste umăr. S-a prins de spatele lui 
și, cu râsul ei, i-a risipit toată încordarea. Era ca o strălucire 
melancolică a apusului, ca o pătură pufoasă în fața șemineului. Acolo, 
în mijlocul pustietății, Yagrin se simțea acasă, mai mult decât se 
simțise vreodată la Hartsboro. 

Red i-a căutat în buzunare și a scos o căciuliță tricotată. Yagrin a 
oftat. Nu trebuia să ia fesul la el. Dar n-ar fi devenit niciodată nesigură 
pe ea, întrebându-se de unde îl avea. Ea nu era așa. Red știa foarte bine 
cine era. Și niciodată nu se mulțumea cu puţin. Oricum, era ciudat să 
țină în buzunar fesul unei fete moarte. Trebuia să-l fi predat până 
acum. 

— Are sens să te întreb ce-i asta? a zis Red. 

Yagrin a băgat fesul înapoi în buzunar. 

— la-mă la bal! O să ne distrăm pe seama tuturor acelor bogătași 
plictisitori. 


A lăsat-o jos, pe vârful picioarelor, iar Red i-a cuprins gâtul cu 
brațele. S-au plimbat în tăcere până când soarele a devenit un bulgăre 
de jăratic. Asta adora la ea: îi oferea răgazul de-a se gândi. Acum Yagrin 
știa ce-și dorea: s-o facă fericită. Dar exista un risc. 

— Te temi de acei oameni? l-a întrebat, prinzându-i bărbia și 
privindu-l în ochi. 

Tenacitatea îi lumina ochii de culoarea nisipului, ochii în care 
Yagrin își imagina că vede adevărata lui reflexie. 

— Trebuie să-ți facem rost de o rochie. 


TREIZECI 


A trecut o zi întreagă de la examenul pentru al Doilea Rit și tot ce 
am făcut a fost să merg la cursuri. Sunt din ce în ce mai ocupată. Mă 
îndrept spre camera mea abia când razele lunii luminează podelele 
lustruite, și mă întâlnesc cu Jordan care are brațele pline de suluri lungi 
de hârtii și de plicuri. 

— Ai venit să mă feliciți din nou între patru ochi? 

Nu l-am mai văzut de la recepţia de ieri. 

Se uită peste umăr și intrăm în camera mea; patul lui Abby e 
nemișcat, pare să nu fi ajuns încă. 

— Nu înțeleg cum de ai voie în Aripa Belles după ora stingerii. 
— Tehnic, nu sunt un recrut. 

De pe hol răzbat voci și Jordan închide ușa repede în urma lui. 

ÎI privesc cu coada ochiului. 

— Ce era atât de important încât să încalci regula? îl tachinez. 

Pune pe patul meu toate hârtiile, în afară de una. Apoi îmi dă un 
teanc de plicuri, toate, scrisori către mine. 

— Ce sunt toate astea? 
Mă uit prin ele și deschid câteva. 
— Invitaţii? La diverse evenimente? 

Una este de la Comitetul Tidwell. 

— A, mă întreb dacă i-o pot da lui Abby pe asta. Își dorea tare mult să 
meargă. 

Jordan îmi ia plicul din mână și îl deschide. 

— Nu așa merg lucrurile. 

Citește invitația cu voce tare. E pentru mine și încă o persoană. 
Oftez și mă așez pe pat. 

— Dacă îmi mai spune cineva ce altceva trebuie să fac pentru a intra 
în Ordin, o să încep să urlu. 
— Ştii, majoritatea nu răspund astfel la o invitație la Tidwell. 

Pun plicul deoparte alături de celelalte și îmi îndrept atenția către 

sutul lung de hârtie. 
— Ce e asta? 

Jordan îl desfășoară pe biroul meu; conţine reproduceri minuscule 
ale străzilor și clădirilor. Literele mărunte din josul colii arată că este o 
hartă a orașului New York. asemănătoare cu cea pe care bunica i-a spus 
cartografului s-o refacă; reperele, edificiile și străzile sunt toate 
întortocheate și suprapuse. 

— Oare Manhattanul chiar are străzi dedesubtul clădirilor? întreb, 
privind cu atenție. 


— Acestea..., spune Jordan, atingând cu degetul patru puncte de pe 
hartă, denumite tablinum, printre care un ansamblu de clădiri între 
care pre a fi un patinoar, sunt locurile în care membrii se pot întâlni în 
oraș în deplină siguranță. 

Apoi desfășoară o altă hartă, de data asta a orașului Los Angeles. 

— Este harta orașului, dar cu lumea noastră trasată dedesubt. 

— Trebuie să memorez toate astea? 

— Da, îmi răspunde, desfășurând și mai multe hărţi. Trebuie să știi 
unde ești în siguranță când călătorești. Nu vei sta închisă pentru 
totdeauna între zidurile acestui domeniu. 

Încerc să-i citesc în priviri înțelegerea. 

— Și eu care credeam că ai venit în camera mea ca să sărbătorim, 
șoptesc și las harta să se strângă din nou. Au fost câteva zile foarte lungi. 
Am putea, măcar în seara asta, să nu vorbim despre examene, pumnale 
sau alte lucruri de genul acesta? Să stăm de vorbă ca doi buni prieteni, 
nu ca un mentor și discipola lui? 

— Am putea, răspunde Jordan și buzele i se subțiază. 

— Haide, a fost o victorie și pentru tine, ca mentor. 

— Da, cred că da, aprobă fără prea mult entuziasm. Atunci, hai să 
mergem, spune, îndreptându-se către ușă. 

— Nu pot să merg îmbrăcată așa! 

Scot din șifonier o pereche de blugi și o cămașă închisă la spate cu 
nasturi de satin. 

— Trebuie să mă schimb. 

— Bine, te-aștept afa... 

Dar de pe coridor se aud râsete, cei care se aflau acolo mai devreme 
n-au plecat încă. 

— Doar întoarce-te cu spatele! 

Se întoarce și încep să mă lupt cu bretelele recalcitrante ale rochiei, 
încercând să mă dezbrac. Jordan își tot mută greutatea corpului de pe 
un picior pe celălalt. 

— M-am tot gândit la ce-ai spus despre faptul că am fost ca un orfan, 
zice, adâncindu-și mâinile în buzunare. 

Rămân nemișcată. 

— Într-un fel, este adevărat. M-a făcut să meditez la faptul că acasă 
poate nu e un loc concret, ci 0... perspectivă ce te definește. Un fel de a 
vedea lumea. Robert Jordan s-a luptat cu asta când a ajuns în Spania. 

Eu am locuit în mai multe locuri decât îmi pot aminti. Dar, dintr-un 
motiv sau altul, aici, în casa bunicii — unde trebuie să țin atât de 
multe secrete — mă simt mai acasă decât în orice alt loc. Și nu cred că 
are de-a face cu pereții și candelabrele scânteietoare. Ci mai degrabă cu 
sentimentul de a fi ocrotită, ferită de Beaulah. E cu totul altceva. 

— Înțelegi ta ce mă refer? mă întreabă. 


— Da. Mai mult decât ai crede. 

În sfârșit, breteaua îndărătnică cedează și îmi las rochia să alunece la 
picioarele mele pe podea. Spaţiul dintre noi se modifică și pentru 
prima dată pare că suntem pe aceeași lungime de undă. 

Jordan răsuflă ușurat, coborând puţin umerii. 

— Hemingway. Îți place? îl întreb, trăgându-mi blugii pe mine. 

— Și mai zici că eu sunt snob, răspunde și printre cuvinte i se citește 
bucuria. 

— Toţi iubitorii de cărți sunt, într-un fel, snobi. 

Chicotește. 

— Nu sunt un mare fan al lui. Părinților mei nu le-a plăcut niciodată 
felul în care m-am raportat la anumiţi clasici. 

— Mama era atât de preocupată de — supraviețuire — altele, încât nici 
măcar nu stătea de vorbă cu mine despre școală. Îmi spunea mereu 
doar „să nu fac vreo tâmpenie“. 

Stau în picioare, cu mâinile strânse în jurul trupului aproape gol, și- 
mi dau seama că n-am mai fost atât de deschisă față de nimeni 
altcineva. 

Jordan dă să se uite peste umăr, așteptând să continui. 

— Sunt încă... 

— Îmi cer scuze. 

— Aproape am terminat. Să nu tragi cu ochiul! 

— N-aș face asta niciodată, zice, ridicând din umeri. Decât... dacă îți 
doreşti s-o fac. 

Mă îmbujorez toată în timp ce-mi închid fermoarul la pantaloni. lau 
bluza şi o deschei la doar câțiva nasturi, cât s-o pot băga pe cap. 

— Sunt gata. 

— Arăți foarte bine, îmi spune când, în cele din urmă, se întoarce 
către mine. 

Răsucesc între degete marginea bluzei în timp ce privirea lui 
zăbovește asupra mea. Un val de căldură îmi urcă până la gât, dar mă 
țin tare și mă îndrept către ușă. Dar Jordan nu o deschide și distanța 
dintre noi se micșorează. 

— Să așteptăm până când avem cale liberă. 

Se sprijină de ușă, ascultând cu atenție sunetele de pe coridor, și 
corpul lui îl atinge ușor pe al meu. Îmi face semn către umărul 
dezgolit, acolo unde bluza a alunecat din cauza celor câtorva nasturi 
rămași descheiați. 

—A! 

— Îmi dai voie? 

Îmi strâng părul peste celălalt umăr și mă întorc cu spatele la el. 
Atingerea sa îmi mângâie pielea, fiecare punct aprinzând în mine o 
căldură care mă ademenește ca un foc primitor. 


— Chiar ar trebui să iei în calcul câteva dintre invitațiile primite, 
spune, trecând la următorul nasture. 

— N-am chef să merg la niciun alt bal în afară de propriul meu 
Cotillion. 

Îi simt degetele pe spate și asta mă face să-mi doresc să mă apropii și 
mai mult. Închid ochii și nu mă pot gândi decât la atingerea lui atât de 
tandră, atât de atentă. Aș vrea să pot renunţa la petrecere și, în schimb, 
să rămân aici cu el și să vorbim despre cărți toată noaptea. Îmi dreg 
glasul. 

— Gata? 

— Încă doi nasturi. Să știi că e păcat să nu te duci, e bine să iei pulsul 
lumii înainte de-a te arunca în vârtejul ei. Să vezi cum e să te afli în 
preajma Neînzestraţilor și să te porți ca și cum n-ai avea nimic de 
ascuns. 

— Sunt sigură că pot ascunde totul bine, mulțumesc. 

— Cum vrei. 

Răsuflarea lui îmi încălzește gâtul în timp ce îmi încheie ultimii 
nasturi. Simt furnicături unde-mi atinge pielea. 

— Eu voi merge la câteva evenimente. Asta mi se cere și întotdeauna 
fac ce mi se cere. 

Când termină de încheiat toți nasturii, mă întorc cu fața la el și mă 
împiedic de piciorul lui. Îmi pierd echilibrul și Jordan mă ia în brațe, 
pentru o clipă ținându-mă strâns la pieptul lui. Expresia de pe chipul 
său e stoică, dar respirația i se accelerează. 

— Uneori, mă gândesc cum ar fi să fac ce vreau în loc de ce mi se cere. 

Între noi nu mai este acum niciun pic de spaţiu, nicio răsuflare. 

— Și ce-ai vrea să faci, domnișoară Marionne? 

Încerc să detectez sunete de pași pe coridor, dar e liniște deplină. 
Temându-mă că am fost mult prea sinceră, îl împing uşor și deschid 
ușa. 

— Hai să mergem! 


Afară, ne întâmpină aerul răcoros al nopții și ne îndreptăm către 
Tavernă mergând aproape unul de celălalt. 

— Chiar nu te-ai putut gândi la nimic altceva ce ţi-ar fi plăcut să faci? 
mă întreabă. 
— Ai avut ocazia să intervii. 

Braţele ni se ating în mers. Încerc să mi le țin cât mai nemișcate, 
sperând ca el să se distanțeze puţin înainte de a mă atinge din nou. 
Dar nu o face. Așa că n-o fac nici eu, 

— Trebuie să-mi declar oficial specializarea. 
— Presupun că ai ales să devii Cultivator. 
EI și bunica, jur, gândesc la fel. 


— Sunt chiar atât de previzibilă? 

— Nu, dar are sens să alegi asta. 

Degetele lui tresar, încercând să le atingă pe ale mele. 

— Şi dacă nu vreau să fac ceva ce are sens? 

Se încruntă, părând să nu guste deloc gluma mea. 

— Dacă vrei neapărat să știi, încă mă gândesc la acel lucru. Și vreau să 
aflu cât mai multe despre magia ta. Sunt foarte curioasă de ce magia ta 
seamănă atât de mult cu toushana... 

Se îndepărtează puțin fără să spună nimic. 

— Când ai insuflat în pumnal magia, a fost la fel, orbitor de 
strălucitoare? 

— Mă întrebi dacă magia mea este la fel de puternică precum a ta? 

— Nu, nu chiar. 

Se îndreaptă de spate. 

— Atunci ce vrei să știi? 

Mai facem câțiva pași în tăcere, apoi, la doar câțiva pași de Tavernă, 
Jordan se oprește. Se întoarce cu fața la mine și întreaga sa postură îi 
exprimă tulburarea, 

— Îmi pare rău dacă am exagerat cu întrebările. 

— Nu-i nimic. 

Mă ia de mână; degetele lui se joacă în palma mea și o pasăre colibri 
își ia zborul din pieptul meu. 

— Lama pumnalului meu a strălucit la fel de tare, spune, trasând 
cercuri pe încheietura mâinii mele. Dar magia mea este mult mai 
puternică decât oricare alta pe care ai simţit-o vreodată. 

— De unde știi? îl întreb, simțind că s-ar putea să mă apropii prea 
mult de foc. 

— Pur și simplu știu. 

Chipul i se îmblânzește. Oftează. 

— Munca de Dragon pe care o fac îmi impune să controlez magia 
neagră. 

Îmi desprind mâna din a lui. Deci magia lui nu doar că seamănă cu a 
mea, e chiar la fel? 

— N-ar fi trebuit să aduc vorba despre asta. Nu vreau să te uiţi la mine 
în acest fel. 

Își trece mâna prin păr. 

— Sunt doar surprinsă, atâta tot. 

Își mușcă buza de jos, vrând parcă să mai spună ceva. De data asta, îl 
iau eu de mână, hotărâtă să aflu cât mai multe. Cum controlează 
Dragonii magia? 

— Nu e periculoasă? Toushana? șoptesc. 

— Toushana este magia întunecată matură care trăiește în anumite 
persoane. Circulă prin ele ca orice alt fel de magie. Ceea ce facem noi e 


puțin diferit, adică esența foushanei, nu întregul. Emanaţia ei, sufiul. E 
ca și cum ai folosi aburul de deasupra unui vas în loc de apa din care 
provine. O invocăm din afara ființei noastre, o folosim și apoi o 
alungăm. Nu rămâne în noi. lar asta necesită puțin... control. Deci, da. 
E destul de periculoasă, îmi explică Jordan, ridicând stânjenit din 
umeri, în timp ce eu mă gândesc cum să fac să aflu mai multe, iar el se 
gândeşte cum să nu mai dezvăluie nimic. 

— S-a făcut frig, ar trebui să intrăm, spun. 

Îmi pune pe umeri haina lui, apoi lovește cu călcâiul în caldarâm. 
Pământul se deschide și coborâm scările în Tavernă. 

— Ma-Ri-Onne! Ma-Ri-Onne! 

În bar sunt o mulțime de chipuri cunoscute și câteva noi, care mă 
întâmpină cu urale. Casey și cei din echipa lui strigă peste mulțime cu 
paharele în mână. Zăresc și alte chipuri în valul de oameni care mă 
leagănă dintr-o parte în alta. 

— Am auzit că examenul tău a fost extraordinar, îmi spune Mynick, 
iubitul lui Abby. Ăsta e din partea mea. 

Duc la gură paharul de kiziloxer primit și îi ofer jumătate lui Jordan, 
care refuză, strâmbând din nas. 

— Haide, am venit să ne distrăm! 

Străbatem marea de oameni ce mă întâmpină cu entuziasm 
zgomotos. Din toate direcțiile mi se adresează diverse cuvinte, unele 
admirative, altele curioase. Le zâmbesc tuturor; nevoia de a-mi ține 
privirea în pământ este acum îndepărtată, străină. Atenţia ce mi se 
acordă nu mă agresează, așa cum mă așteptam, și să salut pe toată 
lumea nu-mi provoacă greață, cum se întâmpla înainte. 

— Pot să fac o poză? 

O Electus îmbujorată, cu o bentiță de lemn pe cap se postează în 
fața mea, înainte să apuc să răspund. 

— Mulţumesc! spune și se îndepărtează în grabă, șoptindu-le 
prietenelor că sunt foarte drăguță. 

— Voi sta acolo, îmi zice Jordan și, într-o clipă, străbate mulțimea 
înainte să-i pot răspunde ceva. 

Sorb din pahar și încerc să-mi croiesc drum prin vârtejul de oameni 
ce vibrează în jurul meu, absorbindu-le șoaptele și zâmbetele 
înflăcărate. Poate că nu e cel mai bun loc pentru relaxare. 

— A sosit moștenitoarea, spune Shelby, acum cu ochii tulburi. Ce mai 
faci, fată? Nu te-am văzut de ceva timp. 

Cineva aflat lângă ea încearcă s-o tragă de braţ, dar se eliberează din 
strânsoare. Shelby se joacă întruna cu o șuviță blondă și stă cu o mână 
în șold, aplecată ușor agresiv spre mine. 

— Ce vrei să spui? 
În jurul nostru se strâng o mulțime de persoane. 


— Am fost ocupată. A fost... mai greu decât credeam să trec al Doilea 
Rit. 

— Chiar așa? răspunde ironic, întorcându-se către ceilalți. Doamnelor 
și domnilor, moștenitoarea nu e nemuritoare. Dacă o înțepați, 
sângerează! 

Cuvintele ei îmi provoacă nesiguranță și mă trag în jos ca o ancoră, 
ce îmi îndreaptă privirea în pământ. 

— Doamne, fato, glumesc! exclamă, zguduindu-mă de umeri. Voiam 
să fac mişto de tine. Rikken, încă un rând, să sărbătorim! Serios, 
glumesc. leri-dimineață, am venit și la recepţia ta ca să te felicit, dar 
erai ocupată. 

lau o gură de kizi și simt o mână atingându-mi spatele. 

— Te rog să ne scuzi, îi spune Jordan lui Shelby. Dansezi? mă întreabă 
și îmi întinde mâna. 

Mă trage din mulțimea de ochi curioși, departe de Shelby, către 
ringul de dans. 

— Mulţumesc. 

— Regreţi deja alegerea sărbătoririi? 

— Taci din gură, îl tachinez și îi câștig un zâmbet. 

Dansurile de bal par să nu fie singurele tipuri de ritm pe care Jordan 
le stăpânește. Corpurile noastre știu instinctiv cum să se miște. Lipite 
unul de altul. Ceilalţi se holbează la noi, dar îi ignor, jucându-mi cât de 
bine pot rolul de membră a familiei Marionne. Muzica răsună în tot 
localul și o simt pulsându-mi în întregul corp. Mă mișc în ritmul ei, 
ignorând privirile mulțimii, încercând să uit ceea ce Jordan tocmai mi- 
a mărturisit despre Dragoni. După un timp, strigătele se estompează. 
Ultimele săptămâni mi se derulează în minte ca un film, dar mă 
relaxez, imaginându-mi că mă eliberez de tot. 

— Aproape că-ţi aud gândurile rotindu-se neîncetat. 

— Mă gândeam la ce-am vorbit înainte să intrăm. Nu pot spune că te- 
ai străduit să pară neinteresant. 

Muzica se aude din ce în ce mai încet. 

— Mi-e sete, îi spun, și ne îndreptăm către bar, unde îi fac semn lui 
Rikken. 

— Un kiziloxer și... 

— O apă! strigă Jordan pe deasupra capului meu, apoi dă mâna cu un 
cunoscut. 

Rikken imi umple un pahar. 

— Prospătuză, mă bucur să te văd pe-aici la o oră normală. 

Încremenesc. 

— Ce-a spus? mă întreabă Jordan. 


— A zis... ăăă... dacă vreau un pahar de sifon... 


— Apă, am spus, îi repetă Jordan, și Rikken se uită când la mine, când 
la el, mijind ochii în fața minciunii mele sfruntate. 

După ce ne umple paharele, mă îndepărtez de bar și-l trag după 
mine pe Jordan. 

— Te simţi bine? 

— Da, îi răspund. 

Mă duc spre partea din spate a barului și mă așez pe o canapea aflată 
lângă scena de karaoke, unde e mai puțin aglomerat și zgomotos. Nu 
mă pot gândi decât la Dragoni și la felul în care folosesc magia 
întunecată. Jordan se așază lângă mine. 

Ne bucurăm amândoi de tăcere, în timp ce un cântăreț mascat cântă 
la microfon, când îl zăresc pe Mynick îndreptându-se către noi. 

Jordan pufnește nemulțumit. 

— Ce e? îl întreb. 

— Casa Ambrose. Toţi sunt la fel. Nişte aroganți, au impresia că le știu 
ei pe toate. 

Ce ironie! Mynick se așază lângă noi și se uită la ceas. 

— Prietena aia a ta o să se îmbolnăvească până la Cotillion. Trebuia să 
ajungă acum o oră. 

— Baftă! Abby nu-și vede capul de atâtea pregătiri. Cred că mai are 
doar două săptămâni. 

— Douăsprezece zile, oftează el. lar eu nu pot să o însoțesc. Ţi-a spus? 

— E foarte dezamăgită, 

— Tu, ca moștenitoare... n-ai putea să pui o vorbă bună? 

Îl simt pe Jordan încordându-se la această sugestie de încălcare a 
regulilor. 

— Deci pare că antrenamentul tău merge foarte bine, îi răspund 
imediat, înainte ca Jordan să apuce să deschidă gura, arătând către 
noile semne tatuate pe brațul lui Mynick. 

— Da, mulțumesc, răspunde și își trage mâneca în jos. Sunt surprins 
să te văd aici, având în vedere toată faza cu fetele alea Perl, i se 
adresează el lui Jordan, parcă hotărât să-l provoace. 

Mă îndrept de spate. 

— Care fete Perl? 

Mynick face ochii mari. 

— Nu știi? 

Jordan se întoarce cu fața spre el. 

— Incredibil, niciunul dintre voi nu știe! 

— Hai, Ambrose, zi tot! 

— Două debutante ar fi trebuit să treacă ieri de al Doilea Rit, dar n-au 
ajuns la examen. Și nici părinţii lor nu știu unde sunt. Toată lumea 
vorbește doar despre asta. Mă rog, despre asta și despre moștenitoarea 


Casei Marionne care, la examen, a făcut să se nască soarele din 
pumnalul ei. 

Verdele din ochii lui Jordan se întunecă. Două fete din Ordin au 
dispărut. Frica pe care am simțit-o prima dată când am întâlnit un 
Dragon mi se zvârcoleşte acum în stomac. 

— Nu e posibil să se fi dus undeva? întreb. Poate că există o explicație 
perfect validă. 

Mynick ridică din umeri. 

— N-am vrut să fiu eu cel care vă dă vești proaste. Quell, încă o dată, 
felicitări! Ne mai vedem! 

Jordan se ridică în picioare și, într-o fracțiune de secundă, toată 
blândețea îi dispare. 

— Trebuie să plec, spune și își ia haina. 
— Jordan, ești bine? 
— S-a întâmplat în Casa mea. Ar fi trebuit să știu. 
Privirea lui verde este acum de un gri oțelit. 
— Trebuie să mă duc să... 
— Sunt sigură că Stăpâna Perl a trimis deja oameni să le caute, 
— N-ai cum să înţelegi. 
— Nu vreau să spun decât că nu e vina ta. 

Expresia împietrită de pe chipul său nu lasă loc de comentarii, așa că 

renunţ. 
— Trebuie să mă pregătesc să ajut, indiferent ce va urma. Trebuie să- 
mi pregătesc magia, murmură el. 
— Adică să faci... acel lucru despre care am vorbit? 
— Toate întrebările astea despre magia mea... 
— Jordan, eu... 
— E clar că încerci să pledezi pentru — vorbește mai încet — viața ca 
Dragon, dar n-am de gând să te las. Nu ţi-aș face asta niciodată. 
— Credeam că ești mândru de misiunea ta. 
— Sunt. 
Își încheie nasturii de la haină. 
— Voiam doar... 
— Trebuie să plec, Quell. Te pot conduce înapoi? 
— Sunt OK. Sper ca fetele din Casa ta să fie bine. 
Mă strânge de mână. 
— Cultivator, da? 
— Da. 
— Noapte bună! 

Se întoarce și pleacă, iar eu încerc să mă așez din nou pe canapea, 
dar mi-a dispărut buna dispoziţie. Vestea despre cele două fete 
dispărute ale lui Beaulah e foarte nasoală. Taverna vibrează în jurul 
meu, indiferentă la tot ce se întâmplă. 


Ultimele cuvinte ale lui Jordan îmi stăruie în minte, umbrind 
ultimele ceasuri ale nopții. Mă trece un fior, amintindu-mi de felul în 
care ochii Dragonului trimis de Beaulah după mine îi scăpărau 
criminal. Dragonii folosesc o formă de toushana pentru a ucide. 
Misiunea lor este să protejeze secretele Ordinului. E logic. Și nu știu să 
existe ceva mai distrugător decât această otravă ce-mi curge prin vene. 
Dar oare cum reușește Jordan să aibă „control“ asupra ei, așa cum s-a 
exprimat? 

Îmi vine o idee nesăbuită, extrem de nesăbuită. les pe ușă repede, de 
teamă să nu mă răzgândesc. Îl voi urmări. 


Jordan se oprește în pădure, mai departe decât m-am aventurat 
vreodată. Copaci înalți și subțiri — unii în picioare, alții puși unii peste 
alții — ne înconjoară ca o clădire incendiată ce se prăbușește în ea 
însăși. În depărtare nu se zărește nici vreun colț luminat din Chateau, 
nici drumul către Tavernă. De parcă am fi ajuns într-o parte a pădurii 
înghițită de întuneric și de mult uitată. Tufe de flori ofilite, 
multicolore, se chircesc dureros, iar petalele lor veștede acoperă 
pământul, 

Pășesc cu grijă să nu fiu văzută, privindu-l pe Jordan cum străbate 
pădurea sigur pe el. Se mișcă precum vântul, într-o nebuloasă de abur 
negru. Îl urmez, ascunzându-mă după copaci, încercând să calc cât mai 
ușor pe frunzele ce foșnesc. Aerul înghețat ne scrijelește pielea. Miroase 
a cedru și a fum. Brusc, Jordan se oprește și se uită de jur împrejur. 

În fața lui e o tufă de mărăcini cu flori roșii. Priveşte încă o dată în 
jur, apoi lovește cu putere petalele. După aceea inspiră adânc și își 
întinde brațele. Expiră, și în mâinile lui apar filamente de magie 
întunecată care zvâcnesc violent. 

Mă lipesc de trunchiul copacului din fața mea, atât de strâns, încât 
îmi julesc genunchii. Jordan începe să tremure, cu ceața dintr-odată pe 
buze, iar picioarele mele ameninţă să fugă de sub mine. Clipesc, este 
încă acolo, cu încheieturile mâinilor împreunate, îndreptate către 
ramurile de sub el. În timp ce planta se strânge la pământ, putrezind 
frunză cu frunză, firele de magie pulsânde din mâinile lui încep să se 
miște mai încet, mai deliberat, mai controlat. În câteva clipe, tufa și tot 
ce e în jurul ei se preface într-o grămăjoară de cenușă. Jordan răsuflă 
eliberat. Își mișcă mâinile, apoi își flexează degetele și își rotește 
umerii. Expresia de pe chipul lui s-a întunecat, masca îi străpunge 
pielea, acoperindu-i fața. Se ghemuiește la pământ și, învăluit în 
mantie, dispare în ceața neagră. 

Mă clatin, străduindu-mă să trag aer în piept. 

Suspin în abisul nopții, încercând să-mi explic ceea ce tocmai am 
văzut. Îmi înfig degetele în scalp, îmi trec degetele peste față și clipesc 


de o mie de ori. 

Așa... așa o controlează. 

Folosind-o, hrănind-o, pentru a o putea supune. 

Și o face aici, în inima îndepărtată a pădurii, unde nimeni nu-l 
poate vedea. Îmi privesc mâinile. Am atât de multe întrebări. Dacă aș 
putea vorbi cu el despre asta, dacă aș putea avea încredere deplină în 
el, mi-ar putea salva viața. Mă las în brațele unui copac, înțelegând ce 
am de făcut. Dacă vreau să-mi controlez foushana, nu trebuie să mă 
mai împotrivesc ei, nu trebuie s-o mai înăbuș. 

Trebuie să-mi folosesc toushana. 

Încerc să-mi păstrez calmul. Singura dată când toushana m-a ascultat 
a fost când am distrus masa din laborator. Ca și cum i-aș fi ostoit setea 
ce o chinuia de mult. După aceea a făcut ce i-am cerut, a ascultat când 
i-am ordonat să rămână tăcută. 

Oare chiar ar putea funcționa? Mirosul lemnos de mușchi umed îmi 
umple nările în timp ce ies din ascunzătoare. Copacii tăcuți sunt 
învăluiți de ceață și urmez potecile acoperite cu ace de pin, 
strecurându-mă printre trunchiurile de copaci prăbușite. Reușesc să 
găsesc câteva buturugi crăpate sau acoperite de ciuperci. Fie ce-o fi... 

Îmi chem toushana și, într-o clipă, un fior rece ca moartea îmi 
răspunde. Ating buturuga cu degetele înghețate și învelișul ei dur se 
sfărâmă, prefăcându-se într-un nisip înnegrit. Îmi trec degetele de-a 
lungul trunchiului, uitându-mă continuu peste umăr, ascultând cu 
atenţie. În timp ce magia mea rece, moartă năvălește afară din mine, 
tensiunea din umeri slăbește, o relaxare atât de necesară. 

Când termin, cerul e cumva mai întunecat. Mă așez în genunchi, 
dar pieptul meu e mai ușor. 

— O parte secretă a pădurii, șoptesc, zâmbind firav în timp ce trag aer 
adânc în piept. 

Asta ar putea fi pentru mine acest loc. 

Ascund dovezile, amestecând cenușa cu frunzele moarte până când 
nu se mai vede deloc. Nimeni nu va ști că am fost aici. Chem din nou 
magia, de această dată, magia cea bună. Durerea ce mă locuiește abia 
dacă mai e acolo, foushana e atât de sedată, încât nu se mai simte. În 
schimb, căldura îmi cuprinde tot corpul și mă joc cu o frunză, 
transformând-o într-o floare de hârtie. 

Asta trebuie să fac. 

Încerc să scot aerul din plămâni, dar nu pot. Când folosesc foushana, 
risc s-o fac mai puternică, pentru că, spre deosebire de a lui Jordan, a 
mea se află în mine. Simt o gheară în piept, dar sunt hotărâtă să-mi 
păstrez calmul. Nu am încotro. 

Îmi voi lăsa toushana să se manifeste în secret, dacă de asta e nevoie. 

Până la Cotillion. 


Apoi voi lăsa în urmă definitiv viața asta blestemată. 


TREIZECI ȘI UNU 


În seara următoare, când mă întorc în camera mea, mă întâmpină 
un munte de cutii, lăzi și cărți. Totul, de la geografie la speologie, 
știința care studiază peșterile, la influența perioadei victoriene asupra 
stilului și modei occidentale, câteva cărți de istorie, precum și o nouă 
listă de vocabular latin. Abby stă la biroul ei, adormită în scaun, sub un 
munte de invitații. Când închid ușa, tresare. 

— Scuze, n-am vrut să te trezesc. 

lau din teancul de pe pat o carte subțire de Emily Post, cu un nume 
cunoscut. Apoi o alta. Putting the Charm in Charming (Cum să faci 
farmece fermecătoare), A Member's Guide for Proper Living (Ghidul 
membrilor pentru o viață potrivită), The Language of Style (Limbajul 
stilului). Şi lista continuă. 

— E OK, nu voiam să dorm. 

Abby își şterge firicelul de salivă din colțul gurii, dar nu și stickerele 
cu paiete lipite de obraz. 

— Trebuie să trimit invitațiile astea, spune, venind pe pat lângă mine. 
Ce-ai făcut după ce-ai plecat din Tavernă? 

— Trebuie să le trimiți pe toate în seara asta? o întreb, luând de pe pat 
o lădiță cu cărți și așezându-le într-un teanc înalt lângă șifonier. Dintre 
ele, alunecă o agendă mică, neagră, cu emblema fleur-de-lis. 

— Caligraful rămâne în urmă, așa mi-a zis mentorul meu. Iar astea 
trebuie să plece imediat. Arta bunelor maniere, capitolul șapte: Dacă 
trimiți invitația prea târziu, s-ar putea ca destinatarul ei să fie deja 
angajat într-un alt eveniment. Douăsprezece zile nu înseamnă devreme 
deloc. Of? 

Își desprinde paietele lipite pe față. 

— Pot să te ajut și eu. 

— Eşti sigură? Ai văzut câte ai tu de făcut? 

Aici nu se înșală. Mă uit prin cutii și scot un manual mai gros decât 
un dicționar. O răsfoire rapidă e grăitoare. 

— O listă de verificare? 

— Da. 

— Are patru sute de pagini! 

— Este al Treilea Rit, Quell, spune Abby, zâmbind stânjenită. Lupta e 
necruțătoare și e pe față acum. 

Se așază pe patul ei și se lasă pe pernă. 

— Abby, ai nevoie de o pauză. 

Strânge perna în braţe, prefăcându-se că plânge. 

— N-am timp! 


— Bun, gata! 

Îmi suflec mânecile. 

— Şi eu trebuie să învăţ asta. Așa că o facem împreună. 

Tau o invitaţie din teancul ei și îi îndepărtez șnurul strălucitor, plină 
de paiete. 

— În primul rând, renunțăm la asta. Mai puțin înseamnă mai mult. 

Prind invitația cu o fundă subțire. 

— Asta e suficient. 

O pun într-un plic și iau alta din teanc. 

— Ce-ai făcut aseară după ce ai plecat de la Tavernă? mă întreabă din 
nou, în timp ce începe să pregătească invitațiile alături de mine. 

— Mynick mi-a spus că Jordan a plecat devreme, dar a durat destul de 
mult până să ajungi acasă. 

Îmi întinde o invitație, încercând să prindă de ea panglica. 

— Apropo de Mynick, răspund, ignorându-i întrebarea, îmi pare tare 
rău că nu poţi merge cu el la bal. 

— Da, e nasol. Am întrebat-o și pe Cuthers dacă Stăpâna ar putea face 
o excepție și mi-a răspuns cu un categoric nu. Deci cum a fost cu 
Jordan? Aseară? 

Îi întind o rolă de panglică. 

— Asta e drăguță. 

— Quell! Nu mai încerca să te eschivezi! 

Ta panglica din mâna mea și apoi mi-o aruncă înapoi. 

— Am simțit nevoia să stau puţin singură. 

Abby se așază pe pat. 

— Pentru că îl placi, și el te place, și amândoi vă prefaceți că nu e așa. 

În parte, da. 

— Eu... ăăă... nu știu. 

— Şi bănuiesc că te-ai dus cu Jordan la Tavernă doar așa, întâmplător. 

— E mentorul meu. Sărbătoream că am luat examenul. 

Abby face o grimasă și îmi amintesc de felul în care lui Jordan i se 
luminează ochii de fiecare dată când vorbim despre cărți. De felul în 
care m-a privit fără nicio urmă de surprindere când am trecut de cel 
de-al Doilea Rit. 

— Nu te uita aşa la mine. 

Mi-aș dori să-i pot spune totul lui Abby. 

— Uneori mă scoate din sărite. 

— Aşa numești tu asta? Faptul că te fâstâcești și zâmbești continuu 
când e prin preajmă? Faptul că nu-ți iei ochii de la el când vă aflați în 
aceeași încăpere? 

— Abby, termină! Nu fac așa. 

Îmi mușc buzele. Îmi stă pe limbă s-o întreb: Așa fac?, dar nu știu cât 
de mult pot să mă destăinui ei. 


— E ultima persoană din lume față de care ar trebui să simt astfel. 

Măcar de-ar fi așa simplu... 

— De ce? 

— Pentru că e foarte scorțos. Nu are deloc capacitatea de a se relaxa. 
Face totul perfect. Are până și buze perfecte. lar pomeţii se înalță 
perfect deasupra lor. L-ai privit cu atenție? 

— Nu, nu mă uit la buzele lui Jordan. Dar faptul că recunoști că tu o 
faci spune multe. 

Îmi dau ochii peste cap. 

— Nu este în nici un fel potrivit pentru mine. 

Din mai multe puncte de vedere decât pot explica. 

— Cu toate acestea... numai la el mă gândesc. Eu... 

— ÎL urăști, e clar. 

Mă prăbușesc pe pat lângă ea. 

— Sunt disperată. 

— Quell, e Dragon, toate fetele vor să... 

— Abilene Grace Feldsher, jur că, dacă termini fraza asta..., o ameninț 
ținând în mână o invitaţie și o foarfecă. 

— N-ai curajul să faci asta! 

— În locul tău, n-aş risca! 

Abby îmi smulge foarfeca din mână. 

— Bine, renunţ, dar știu că îl placi cu adevărat. Dacă vrei sfatul meu, e 
viața ta și ar trebui să ţi-o trăieşti cum dorești. Dacă îl dorești pe 
Jordan, de ce să eziți? 

— Nu contează sentimentele mele pentru Jordan. Nu că aș avea 
sentimente pentru el! E-adevărat, îmi place puţin de el, dar asta nu 
înseamnă că... În fine, hai să terminăm cu invitaţiile astea! 

Îmi face cu ochiul și mă prefac că-mi vine să vărs ca să-i arăt că am 
vorbit serios. Lucrăm împreună, prinzând panglicile de invitații, şi pe 
primele le prind prea strâns, cu totul absorbită de gândul că mi-aș dori 
tare mult să știu exact ce crede Abby. Dar asta ar însemna să-i spun 
întregul adevăr. Să-i spun că Jordan m-ar omori dacă ar ști ce ascund. 
Acest gând mă face să mă simt din nou nesigură pe mine și toushana 
vibrează. Când termin de lucru, Abby e prăbușită pe patul ei într-un 
morman de catifea violet, sforăind din nou. Degetele mi-au amorțit de 
la atâtea funde și abia dacă mai am energia să-mi eliberez patul ca să 
mă pot culca. O învelesc pe Abby și îi sting veioza. Răceala 
tremurătoare de sub piele îmi amintește că e încă acolo. Că va trebui să 
mă întorc în pădure. Și asta cât de curând. Chiar și gândul că îmi voi 
folosi toushana în mod intenționat îmi întoarce stomacul pe dos. 
Imaginea lui Jordan în pădure, hrănindu-și toushana, îmi stăruie în 
minte, în timp ce mă bag în așternuturi și deschid lista cu lucruri de 
făcut, dând la prima pagină. 


Planul meu de a-mi folosi toushana pentru a o controla mai bine a 
funcționat. 


Cursul lui Dexler începe cu un pocnet și îmi lipesc între genunchi 
mâinile ce încă pulsează într-o ameninţare rece. Mă dor atât de tare, 
încât am fost tentată să rămân toată ziua în cameră, până când se 
întunecă și să mă pot duce în pădure. Dar aveam nevoie disperată să 
vorbesc cu Dexler și cu Plume despre evenimentul cu moștenitoarele 
Caselor, de la sfârșitul săptămâni 

Invitațiile au fost trimise imediat ce eu și bunica am găsit un nume 
atrăgător și o descriere: Ceaiul Florilor de Vară, o după-amiază cu 
trandafiri şi răcoritoare. lar  moștenitoarele deja  trimiseseră 
confirmările. Să-i ascund adevărul bunicii era una. Bunica vede ce vrea 
să vadă. Dar aceste moștenitoare sunt Ja crème de la creme a Ordinului, 
viitoare Darragh Marionne și Beaulah Perl. Strâng pumnii. 

Am doar câteva zile la dispoziție să mă pregătesc pentru cea mai 
bună reprezentaţie din viața mea. 

Sala lui Dexler nu e chiar plină, iar cursanții lucrează fiecare la masa 
lui. 

— Aşa cum ştim din studiile noastre despre Sola Sfenti, toate tipurile 
de magie au la bază..., scandează ea. 
— Pulberea Solară. 
— În trecut, era ingerată, injectată, inserată și chiar cusută în piele. 
Dar acum... 
Îmi face semn să continui. 
— Magia este în sânge. 
Shelby se uită către mine. Îi zâmbesc, dar se întoarce la cartea ei. 
— Exact. Și a fost descoperită... 
— În timpul celor Patruzeci de Zile de Întuneric. 
— Un Cultivator poate simți Pulberea Solară din oameni sau obiecte și 
o poate extrage. Dar mai întâi trebuie să vă accesaţi kor-ul interior. 

Clatin din cap și Dexler își împinge ochelarii pe nas, apoi se așază 
lângă mine. 

— Imaginează-ţi Pulberea mișcându-se prin tine. 

Închid ochii și îmi imaginez magia arzând în mine în mod corect. 
Durerea surdă ce pândește sub piele tresare. Te rog, nu acum! 

— Deplaseaz-o către centru! Simte-o cu adevărat! Magia ta ar trebui să 
fie îndeajuns de puternică acum. 

Îmi apasă diafragma, acolo unde magia caldă vibrează, și încerc să 
uit de toushana care mă înțeapă în semn de avertizare. Dexler le face 
semn câtorva studenţi să tacă; durerea surdă din oase zvâcnește. Mă uit 
la ceas. Încerc s-o ignor, concentrându-mă pe centru, și căldura se 


răspândește în mine, particulă cu particulă, apoi îmi străbate pieptul 
într-o rafală ascuţită, dogoritoare. 

Vârfurile degetelor strălucesc, magia pulsează sub piele. 

— Bravo! Odată ce ţi-ai accesat acel kor interior, nu ai nevoie de soare 
sau de lumânare, sau de orice alt lucru de acest fel. Trebuie doar să știi 
cum să ajungi la el. Acum, scoate-o din tine! 

Mă încrunt nedumerită, dar instinctul îmi spune să mă ciupesc de 
degete. Pielea pare să-mi fie smulsă de pe mușchi bucată cu bucată, 
înfiorător de dureros, și o flacără roșie se aprinde în vârful degetului 
meu. Tresar, dar îmi dau seama că nu mă doare. 

— Nu înțeleg, spun. 

— Nu este foc, este kor-ul tău. Ai scos la suprafață propria ta energie 
magică și ai depozitat-o în deget. 

Îmi cuprinde încheietura mâinii, admirând licărirea, când flacăra 
din mâna mea crește. Mă ţin bine de marginea mesei, dar lumea se 
estompează în jurul meu. Mă clatin și panica rece din venele mele 
pulsează și mai tare, căldura pe care am simţit-o înainte diminuându- 
se. Ce se întâmplă? încerc să spun, dar nu-mi pot mișca limba, brusc 
prea grea. Flacăra din vârful degetului s-a dublat. 

— Quell! Aduceţi elixirul imediat! strigă Dexler și cineva îmi apropie 
de buze o fiolă rece. 

Lichidul îmi alunecă în corp și lumea prinde contur din nou. 

— Ce s-a întâmplat? 

Dexler și duce mâna la inimă. 

— Eşti bine, draga mea? 

— Cred că da. 

— E vina mea. Nu trebuie să-ți lași kor-ul să ardă în afara corpului prea 
mult timp, te secătuiește. 

— De magie? 

— De viață. 

Inspir adânc și îmi încteștez degetele aproape înghețate. Din fericire, 
Dexler mă lasă să stau restul cursului cu capul în jos și mă folosesc de 
acest răstimp ca să-mi încetinesc respirația și bătăile asurzitoare ale 
inimii, sperând să domolesc răceala care încearcă să prindă rădăcini în 
oasele mele. 

Când sala de curs se golește, în pragul ușii apare Plume. 

— Este valabilă întâlnirea? întreabă el, iar Dexler se uită la mine. Eşti 
sigură că te simți în stare? 

— Da. 

După ce au părăsit sala toți cursanții, le descriu ideea mea cu Ceaiul 
Florilor de Vară. Le expiic că totul trebuie să fie perfect. Înțelegători, 
aprobă amândoi din cap fără să mă întrerupă, iar când termin de 
vorbit, îmi dau seama că am mâinile încleștate pe brațele scaunului. 


— Liniștește-te, îmi spune Plume. 

— Lucrăm pentru Stăpână, zâmbește Dexler. Înțelegem perfect ce e de 
făcut. 

— Minunat, reușesc să rostesc, cumva ușurată că au rămas cu impresia 
că vreau ca totul să meargă bine doar ca s-o impresionez pe bunica. 

— Pot să propun niște jocuri distractive, spune Dexler. lar Plume cu 
siguranță te poate ajuta să faci astfel încât totul să arate perfect. 

Respir adânc și mă sprijin de speteaza scaunului. 

— Absolut, încuviințează Plume. Mă gândeam la sandviciuri din felii 
de pâine fără coajă și, pe peluză, ornamente luminoase. 

Continuă să vorbească amândoi despre fețe de masă din dantelă, 
stiluri de aranjare a mesei, iar eu nu pot decât să-mi închipui cum va fi 
să stau acolo și să încerc să le explic invitatelor unde am fost în toți 
acești ani. De ce mă întâlnesc cu ele abia acum. Orice explicație aș da, 
trebuie să fie perfect plauzibilă. În plus, va trebui să arăt și să vorbesc 
conform rolului asumat. Dar, mai presus de toate, toushana trebuie să 
rămână ascunsă. 

Ca la un semnal de alarmă, inima începe să-mi bată cu putere, 
sângele îmi pulsează în urechi și oasele îmi sunt cuprinse de răceală. 
Mă ridic în picioare cu inima bubuindu-mi în piept și mă împiedic de 
un scaun; valul înghețat e din ce în ce mai puternic. 

— Biata copilă, spune Plume, uitându-se la Dexler. 

— S-a stresat atât de mult, încât i s-a făcut rău, e palidă precum ceara. 
Cred că vom fi nevoiţi să..., spune Dexler, privindu-l pe Plume. 

— Da, și eu cred, răspunde acesta. Vom organiza împreună Ceaiul și 
ne vom asigura că bunica ta va crede că toate produsele artizanale au 
fost create de tine, adaugă, zâmbind, iar Dexler îi face cu ochiul. Dă-ne 
doar un model de invitaţie și rezolvăm totul. 

— O, Doamne, mulțumesc mult! 

Mi-am luat rămas-bun de la ei și am ieșit în grabă din sală. Când am 
ajuns afară, simțeam fierea arzându-mi gâtul. A fost periculos de 
aproape. Urăsc să fiu nevoită să fac asta iar și iar. Dar nu întrevăd nicio 
altă posibilitate. Toushana mea se vrea hrănită. 

Trebuie să ajung neapărat în pădure. 


Prima dată când mă întorc în Pădurea Secretă ca să-mi satisfac 
toushana, scoarța de copac mi se pare aspră, bizară când își pierde viața 
la atingerea mea. Adun câteva vreascuri, las toushana să mă străbată 
sfâșietor, după aceea mă întorc înăuntru cât pot de repede. Însă 
întreaga noapte m-am zvârcolit întrebându-mă dacă e posibil să obțin 
un efect mai îndelungat printr-o distrugere mai cuprinzătoare. 

În cea de-a treia incursiune în Pădurea Secretă, caut trunchiuri de 
copac mai mari, cu rădăcini puternice, și le ard până când mi se taie 


respiraţia. Până când rămân, înnegrite și chircite, ca o grămadă de 
frunze pârjolite. Îmi ia atât de mult, încât degetele înfierbântate îmi 
amorțesc și mă ustură. Dar când plec de-acolo mă simt... mai eliberată 
ca niciodată. După aceea, toushana rămâne tăcută timp de trei zile. 

Dar astăzi, când merg în pădure pentru a șaptea oară, abia dacă pot 
ieși pe ușă: toushana arde în mine nerăbdătoare să fie hrănită. Alerg, 
îmi zdrelesc pielea în crengile copacilor, încercând să mă îndepărtez 
cât mai mult de domeniu. Încercând să-mi îngrop secretele cât mai 
departe. Dar nevoia de a atinge ceva, orice, de-a simţi printre degete 
alunecarea particulelor moarte îmi arde gâtul ca o sete de nestăpânit. 
Trebuie să beau. Așa că ating primul lucru pe care-l văd, apoi pe 
următorul, și pe următorul, lăsând în urma mea un parcurs al 
distrugerii, ca niște urme de pași lipsite de viaţă. 

Când ajung în cele din urmă în Pădurea Secretă, vântul șuieră 
printre trunchiurile încovoiate. În jurul meu, cât văd cu ochii, nu sunt 
decât ramuri înnegrite, unele transformate în grămezi de cenușă, altele 
uscate și retezate. Totul e dezolant, carbonizat, ca în urma unui 
incendiu. 

Stau în genunchi și îmi privesc mâinile. Toushana murmură în mine 
ritmic, încântată, cu o satisfacție arogantă. E mulțumită. 

Mă ridic în picioare și răsuflarea mea chinuită străpunge liniștea 
încețoșată. Inima îmi bubuie în piept, încerc să ţin gura închisă. 
Întotdeauna sunt mai emoționată la sfârșit. Dacă îmi amorțesc 
simțurile și ratez un foșnet sau o răsuflare abia perceptibilă? 

Cenușa mi se lipește de mâini. Mă scutur și încep să transform toate 
rămășițele înnegrite în grămăjoare de frunze zdrobite. Ca să-mi șterg 
urmele. Ca să-mi îngrop secretele. Secrete care nu vor mai avea nicio 
importanță peste trei săptămâni. 

În timp ce mă străduiesc să lucrez cât mai repede, îmi stăruie în 
minte privirea dominatoare a bunicii. M-a stresat atât de mult în 
legătură cu acest eveniment de mâine cu moștenitoarele Caselor, încât 
tot ce-am apucat să fac în afara acestor incursiuni în pădure a fost să 
ascult lecţiile pe care mi le-a ținut. Deja nu mai știu ce scuze să 
inventez pentru momentele în care ies din Chateau. 

Magia izvorăște din degetele mele în mod controlat, instantaneu, 
magia corectă răspunzând la chemarea mea. Toată săptămâna, 
toushana nu și-a făcut simțită prezența, luându-mă prin surprindere. 
Oricât de dezgustătoare ar fi, această tehnică funcționează. 

Pădurea începe să revină la starea inițială și intru plină de frunze. Pe 
genunchi am urme de noroi. Încerc să mă curăț și îmi netezesc părul 
răvășit. Am impresia că am stat afară ore în șir. Când deschid ușa 
ascunsă, nasul deja mi s-a răcorit. Pe coridor, mă opresc să verific dacă 
nu se aud pași, apoi mă grăbesc spre camera mea. 


Dau colțul către Aripa mea, temându-mă să nu dau peste vreun chip 
familiar, dar pe hol nu sunt decât câțiva Primus. Jordan nu s-a întors 
încă din călătoria în care a plecat pentru a ajuta la căutarea celor două 
fete din Casa Perl. Nici nu s-a auzit ceva legat de ele. Când intru în 
cameră, o găsesc pe Abby dormind. În ce lume trăim? Cum e posibil ca 
două fete să dispară și viața să-și continue cursul... 

Un fior rece îmi străbate braţul. Aș fi putut fi eu în locul lor. Îmi fac 
un duș repede și mă bag în pat, luând din teanc manualul de etichetă, 
Mâine totul trebuie să se desfășoare ca la carte. Mă zvârcolesc în 
aşternuturi, citind și recitind capitolul lui Emily despre conversație. 

Trebuie să fiu perfectă. 


TREIZECI ȘI DOI 


Dimineaţă, picioarele mele ating podeaua înainte să sune ceasul. 
Ceaiul este în această după-amiază, și după ore întregi în care m-am 
sucit și răsucit în pat, am renunțat să mai încerc să adorm. Mai întâi 
trebuie să merg la secretara Casei, doamna Cuthers. Biroul ei este deja 
împânzit de studenți, deși abia a răsărit soarele. Când se eliberează, îmi 
face semn să intru și închide ușa în urma mea. În spatele ei este o tablă 
de plută pe care sunt prinse amintiri, chipuri zâmbitoare ale 
debutantelor îmbrăcate elegant, sub care scrie: Eşti cea mai bună. 
Doamna Cuthers ia de pe masă un teanc de plicuri. 

— Avem nevoie de numele întreg, domnule Blackshear, spune ca 
pentru ea însăși, aruncând un plic la coșul de gunoi. Domnișoară 
Marionne, cu ce te pot ajuta? mă întreabă, jucându-se zgomotos cu 
pixul. 

— Voiam să vă dau aceste invitaţii refuzate pentru a le trimite prin 
poștă, dacă se poate, îi răspund, întinzându-i plicurile pe care le-am 
adus. 

N-a fost ușor să născocesc atât de multe motive „politicoase“ pentru 
care nu pot participa la un eveniment. 

— Doamne Dumnezeule! exclamă, luându-mi teancul din mână. 
Există vreo invitaţie la care ai răspuns afirmativ? 

Zâmbesc încordată. 

— Eşti sigură, draga mea? Nu vrei să mergi nici măcar la un 
eveniment? Oamenii abia așteaptă să te cunoască. 

— Mă pot vedea după Cotillion. 

Când voi fi în siguranță. 

— Cum vrei. Altceva? 

— Aș vrea să mă asigur că mama e pe lista de invitați. 

Cuthers își dă jos ochelarii. 

— Micuța Rhea? Ce încântată aș fi s-o văd din nou aici! spune, 
ducându-și mâna la piept, apoi se uită pe listă. Nu, nu apare pe listă. 
Dar pot să mă ocup să... 

— De fapt, vreau să scriu eu însămi invitația pentru ea. 

— Te asigur că... 

— Doamnă Cuthers, nu vreau să par nepoliticoasă, dar vreau s-o scriu 
chiar eu, de mână, și să adaug și un bilet, ca să mă asigur că mama va 
deschide plicul, 

Voi face măcar acest lucru mărunt așa cum vreau. 

Ușa se deschide brusc, fără niciun ciocănit prealabil, și nu e nevoie 
să mă întorc pentru a ști cine a intrat. 


— Mă bucur să vă văd, Stăpână! 

— Am trecut pe aici doar ca să văd cum stau lucrurile cu Cotillionul 
lui Quell. Rochia e cel mai important element, draga mea, ai stabilit 
probele la Vestiarolog? 

— Mă pregăteam să sugerez că festivalul neguțătorilor, care va avea 
loc în curând, ar putea fi cea mai eficientă modalitate, intervine 
doamna Cuthers. 

— Nu eficiența e prioritatea noastră, îi răspunde scurt bunica și se 
întoarce la mine. Asta vrei tu? Să-ţi alegi designerul Ia un festival ta 
care are acces toată lumea? Dintr-o selecţie la care are acces toată lumea? 

Nu-mi pasă cum va arăta rochia mea. Vreau doar să-mi controlez 
magia cât de curând posibil. 

— N-aș vrea ca lucrurile să se întârzie deloc. 

— Bine. Vorbesc cu Jordan mai târziu să se asigure că la festival paza 
va fi extrem de strictă, 

— S-a întors? 

— S-a întors acum câteva zile. 

Mi se strânge stomacul. N-a venit să mă vadă. 

— A reușit să...? 

— Deci ţi-a spus, m-a întrerupt bunica nemulțumită. Fetele au fost 
găsite, dar nu cred că asta ar trebui să te preocupe. Eşti pregătită pentru 
Ceaiul de azi? E aproape ora prânzului. 

— E totul pus la punct. 

— Sper. 

Ușa se închide în urma ei și încerc să răsuflu ușurată, dar nu reușesc. 


Cu zece minute înainte de ora 12, alerg către peluza din față, în 
rochia mea cu imprimeu floral, cu panglica Casei de-a curmezișul 
pieptului. Mă îndrept spre partea din spate a luxuriantei grădini a 
bunicii, unde se pregătește petrecerea. 

— Aici erai! mă salută Plume și mă conduce către spațiul în care va 
avea loc recepţia. 

Aici, este aranjată o masă pentru șase persoane, într-un stil deosebit 
de luxos, decorată în culorile Casei, cu flori și aperitive pe platouri 
elegante. 

— Ce părere ai? 
— E uluitor! 

Verific încă o dată distanţele dintre toate obiectele de pe masă. 
Farfuriite, tacâmurile și șervetele trebuie să fie la exact 3,8 centimetri 
de marginea mesei, nici mai mult, nici mai puţin. În depărtare, o văd 
pe bunica îndreptându-se spre noi, însoțită de o fată cam de vârsta 
mea. Îmi încordez genunchii ca să-mi domolesc emoţiile, în timp ce 
ele se apropie de mine. Trebuie să fii. Perfectă. 


Chipul ei în formă de inimă e încadrat de un păr castaniu, dat pe 
spate și fixat cu o diademă simplă de argint, arcuită deasupra capului. E 
o discrepanță uriașă între rochia ei cenușie, modestă și întregul ei 
aspect. Merge încrezătoare, cu umerii drepți, făcând conversație cu 
bunica. Panglica de un albastru intens, prinsă de-a curmezișul 
pieptului, este brodată cu trei frunze ce se întrepătrund, iar mănuși 
asortate îi acoperă brațele aproape în întregime. Având în vedere 
mănușile atât de lungi, este evident ce ascunde. Trebuie să fie 
moștenitoarea Casei Ambrose. 

— Nore, ţi-o prezint pe Quell, moștenitoarea mea. 

Fata îmi întinde mâna. 

— Nore Emilie Ambrose. Mă bucur să te cunosc! 

Îmi strânge mâna ferm. 

— Și eu. Te rog, simte-te ca acasă și bucură-te de grădină până sosesc și 
celelalte invitate. Se servesc deja băuturi. 

Nore se așază la masă. 

— Moștenitoarea Drew a Ca... 

— Nu e nevoie de atâta fast, spune următoarea invitată, într-un 
costum cu pantaloni eleganți, bătându-l pe burtă pe unul dintre 
chelneri. 

— Bună, Drew, eu sunt Quell. 

Îi întind mâna, încercând să descifrez sigiliul de pe panglica ei, dar 
este acoperit de părul lung, prins în coadă, care-i cade pe umerii osoși. 
— Eşti drăgălașă, spune şi-mi dă un bobârnac. La ce oră mâncăm? 
Sunt moartă de foame. 

Bunica își netezește părul, mormăind pe sub barbă. 

— Văd că a ajuns reprezentanta Casei Oralia. Nu te aștepta la vreo 
urmă de bune maniere din partea lor. Oralia nu intenţionează să aibă 
copii, așa că moștenitoarea va fi sora ei, Drew. 

Încerc să țin minte să nu fac vreo referire la Stăpâna Oralia ca mama 
lui Drew. Ultima invitată și cea care îmi stârnește cel mai mult 
curiozitatea își face apariția la scurt timp. 

Moștenitoarea lui Beaulah Perl. Buclele strălucitoare îi cad în 
cascadă pe spate, împodobite cu pietre prețioase. Tenul de un arămiu 
cald este aproape lipsit de machiaj, punându-i în valoare frumusețea 
naturală. Rochia rubinie sclipește în razele soarelui. Nestematele de pe 
diademă strălucesc puternic, puse în umbră doar de ochii negri, 
scânteietori ca diamantele, ascunși de genele lungi. Este întruchiparea 
perfecțiunii. Pe piept are prinsă o panglică neagră și nu-mi pot lua 
ochii de la columna frântă brodată pe ea. 

— Tu trebuie să fii Quell. 
Face o reverență care mă face să mă rușinez de ale mele. 


— Adola Yve Perl. Am fost încântată să primesc invitația ta. Mătușa 
mea mi-a spus atât de multe lucruri minunate despre tine. 

— Mătușa ta? 

— Și mama a fost surprinsă, a râs, acoperindu-și gura cu mâna 
înmănușată. Prima fată din familie! Mătușa Beaulah a fost în extaz. M- 
a luat imediat sub aripa ei și m-a crescut ca pe propria sa fiică. Se pare 
că avem câteva lucruri în comun, adaugă, privind-o în ochi pe bunica 
și zâmbindu-i politicos. 

— Aşa se pare. 

Nu la asta mă așteptam din partea nepoatei celei care a încercat să 
mă ucidă. Bunica ne privește pe amândouă, îndemnându-mă din ochi 
să spun ceva. Să nu fiu pusă în umbră. 

— Mentorul meu mi-a spus numai lucruri minunate despre mătușa ta. 

— Vărul Jordan! zâmbește ea, dar privirea pare să sugereze altceva. 

Clinchetul unui clopoțel anunță servirea ceaiului. Mă așez între 
Nore și Adola, iar în fața mea stă Drew. 

— Vin imediat. Vă rog, începeți fără mine, spune bunica, 
îndreptându-se spre castel. 

— Vă mulțumesc tare mult că ați venit, încep eu, făcându-le semn 
servitorilor să înceapă și încercând să-mi aduc aminte ordinea 
lucrurilor. 

Drew îmi întinde zaharnița. 

— Mulţumesc, 

Îmi pun în ceașcă o cantitate acceptabilă de zahăr, apoi i-o ofer 
Adolei. 

— Nu, mulțumesc, spune, sorbind din ceașcă. 

Nore e tăcută și stă rezemată de speteaza scaunului. Nu se atinge de 
ceai, Câteva clipe se uită fix la scaunul bunicii. 

— S-a întâmplat ceva? Te poţi muta în altă parte, dacă vrei. 

— Sunt bine, răspunde politicos, luând, în cele din urmă, o gură de 
ceai, 

Dar nu înainte să observ tremurul ușor al ceștii până să-i atingă 
buzele. 

Sorb din ceaiul meu, iar lichidul fierbinte și sărat îmi inundă gura. 
Scuip imediat, împroșcând peste tot lichidul dezgustător. 

Drew și Adola izbucnesc în râs. 

— E sare. M-aţi păcălit toate! exclam, dând la o parte vasul cu zahăr. 

— Ei, hai, nu te supăra! Eşti novice! spune Drew cu mâna pe brațul 
scaunului. Trebuie să ne asigurăm că te simţi binevenită. 

Adola rânjește răutăcios. 

— E supărată. 

— Își revine, spune Drew. Doar ai simțul umorului, nu-i așa, 
Marionne? 


— Sunt OK. E OK. 

Dar adevărul este că îmi vine să intru în pământ de rușine, în timp 
ce servitorii schimbă fața de masă și rearanjează totul. Am nevoie de 
toată puterea de autosugestie ca să nu mă las afectată de stresul produs 
de incident. 

— A fost ideea lui Drew, spune Adola, în timp ce eu și Drew ne 
plimbăm printre trandafiri așteptând să se refacă masa atât de frumos 
aranjată de Plume. 

— Minte! protestează Drew, ascunzându-și un zâmbet răutăcios. 

— Am auzit odată spunându-se că simțul umorului e mai important 
decât cel mai fin simț al modei, spun. Nu-ţi face griji, a fost foarte 
amuzant! 

În timp ce așteptăm în grădină, Nore se plimbă singură, și jur că o 
văd dându-și ochii peste cap. Dar, când o privesc cu atenție, pare să 
admire o tufă de trandafiri negri. 

— Când ai venit la Chateau Soleil? mă întreabă Drew. 

Pulsul mi se accelerează. Nore trage de marginea mănușilor și de 
aceleași câteva fire din șal, iar și iar. 

— Așa e mereu? spun, prefăcându-mă că nu am auzit întrebarea. 

— N-am idee. E prima dată când o întâlnesc. Vei merge la Tidwell? mă 
întreabă Adola. 

— Din păcate, am avut un conflict, răspund, sperând să fiu cât mai 
convingătoare. 

— Și eu, din nefericire. Îmi pare foarte rău că îl ratez. E cel mai 
frumos, spune Adola, mijind ochii. Ai mai fost vreodată la un bal? 

— Nu. 

— De ce? întreabă Drew. 

Adola mă privește fix, așteptând să răspund, în timp ce ultimele 
tacâmuri sunt puse pe masă și ne așezăm din nou pe scaune. 

— Arată delicios! 

Mă reazem de spătarul scaunului, rup o bucăţică dintr-un sandvici și 
o bag repede în gură ca să nu fiu nevoită să răspund. 

În cele din urmă, se întoarce și bunica în grădină și se așază la masă. 

— Ce Dumnezeu s-a întâmplat? întreabă, observând noua așezare. 

— Acum e totul în regulă. 

— Quell, ce-ai făcut înainte să vii la Chateau? insistă Drew în mod 
enervant, apoi își umple gura cu un întreg sandvici. 

Privirea scrutătoare a bunicii se strânge ca un lasou în jurul gâtului 
meu. 

— Nu sunt multe de zis, nimic interesant, în orice caz. 

— la să auzim! 

Îmi încleștez degetele pe pahar și o adiere rece îmi pulsează în oase. 

— Sigur, asta dacă nu cumva nu vrei să vorbeşti despre asta. 


— N-am spus că nu vreau să vorbesc despre asta, răspund, răsucindu- 
mi panglica în jurul degetului. 

Nore îmi observă gestul și ne privim scurt în ochi. 

— Să mai bem câte o ceașcă de ceai, intervine bunica și servitorii se 
apropie de masă. 

Întrebarea lui Drew se pierde, rămânând fără răspuns, și încerc să 
stau pe scaun cât mai relaxată. Înainte să mai apuce cineva să pună 
vreo întrebare iscoditoare, mă întorc către Adola. 

— Am auzit că termini sezonul acesta. Ce culoare are rochia pe care o 
vei purta? 
— Eu? 

Degetele delicate ale Adolei ating șiragul de perle într-un fel arogant, 
care mă duce cu gândul la mătușa ei, la Beaulah Perl. Bunica oftează 
încet. 

— Da. 
— În Casa noastră, tradiţia cere să debutăm în negru. 
— A, da, așa este, uitasem. 

Bunica își drege glasul. Discuţia e pe punctul de a deveni neplăcută. 

Drew deschide gura să spună ceva, dar i-o iau înainte. 

— Nore, îţi place ceaiul? 

— E delicios, răspunde zâmbind, dar își fereşte privirea, parcă plictisită 
sau iritată. 

— Și mama ta a fost moștenitoare? întreabă Adola, întorcând atenția 
asupra mea în mod agresiv. 

— Nu, n-a fost, răspund, încercând să rezist unui val de sudoare rece. 
— De... 

— Cum stau lucrurile în Casa voastră, Adola? o întrerup, rostind 
cuvintele o octavă prea sus. Am fost foarte îngrijorată la auzul veștilor. 

Se îndreaptă de spate, tresărind ușor, dar vocea îi este la fel de 
melodioasă și de caldă ca întotdeauna. 

— A fost greu. Probabil că tu și mentorul tău vorbiți adesea. 
— N-am aflat de la Jordan. Se vorbea peste tot... 

În Tavernă, dar nu adaug asta, bunica nu trebuie să știe că am fost 
acolo. 

— Sper să-și revină toți și să poată trece peste asta. 

Adola ia încă o îmbucătură din brioșa cu cremă, apoi își încrucișează 
tacâmurile pe farfurie. Pare să i se fi schimbat complet dispoziția. Am 
atins un punct nevralgic. Și asta a făcut-o să se închidă în ea. O mică 
victorie de care mă bucur. 

Ochii pătrunzători ai bunicii urmăresc tot ce se întâmplă la masă și 
până la sfârșitul întâlnirii sunt atentă să vorbesc doar despre ceea ce 
știu și să evit să devin subiect de discuție. Conversaţia nu se mai 
întoarce la mine și poate că e mai bine așa. Încerc să intervin din când 


în când ca măcar să par interesată. Când se aduce ultimul rând de 
prăjituri, mă doare spatele și îmi dau seama că tot ce-am descoperit 
despre acest grup e că singurul motiv pentru care Drew și Adola au 
venit este ca să spioneze. 

— Eşti foarte tăcută, Nore, intervine bunica, cu grijă, de parcă ar 
încerca să amestece într-o oală cu supă fierbinte. 

— Da... speram să avem mai multe de vorbit, dar, din păcate, această 
întâlnire nu pare să mă inspire mai deloc, răspunde ea. 

Adola o priveşte fix. Bunica se joacă cu un cercel. Drew bagă în gură 
încă un macaron, aparent amuzată. 

— Cât mai ai până la Cotillion, Nore? întreb, încercând să salvez 
această petrecere ratată. 

— Abia m-am format, mă pregătesc pentru al Doilea Rit. 

— Și cum merge? o întreabă Adola. 

— Nu prea bine, mărturisește, sorbind repede din ceai, părând să 
regrete că a fost atât de sinceră. 

— Al Doilea Rit e complicat. Încearcă să fii foarte organizată și 
exersează zilnic. Baftă! îi spun. 

Îmi mulțumește cu o jumătate de zâmbet, apoi, dintr-odată, chipul 
îi devine palid. 

— Nore, eşti bine? 
— Îmi cer scuze. Unde este toaleta? spune ea. 
— Imediat pe dreapta, cum intri din curte, îi răspunde bunica. 

Nore se ridică brusc de la masă, aproape dând peste unul dintre 
servitori. Se îndepărtează vijelios. Bunica se încruntă. Probabil că se 
întreabă același lucru ca și mine. 

— Vă rog să mă scuzați, spun și o urmez pe Nore, încercând s-o ajung 
din urmă. 

Mă așez pe un scaun tapițat și aştept în fața toaletei. Aud mai întâi 
apa curgând la chiuvetă, apoi la closet, iar între cele două momente, 
multe înjurături. 

— Nore? o strig, ciocănind la ușă. 
— O secundă. 

Peste câteva clipe, ușa se deschide și Nore apare în prag zâmbind 
larg. Și-a dat jos mănușile, dar pe braţe, acolo unde mă așteptam să 
aibă tatuate semnele, nu e nimic. 

— Scuze, nu știam cum să dau drumul la chiuvetă, spune, trecând 
repede pe lângă mine. 

Are brațul rece ca gheața. 

Mult mai rece decât e normal. 

Încerc să nu-mi arăt surprinderea. Se oprește și în ochi îi văd arzând 
frica de moarte. Se îndepărtează de mine. 

— Nore... ești bine? 


— Sunt OK. 
— Unde-ţi sunt mănușile, le-ai uitat? întreb, căutând un semn care să- 
mi arate că mă înșel. 

Stă cu spatele drept, cu umerii perfect aliniați. Dar, aproape 
imperceptibil, tresare. 

— Le-am rupt din greșeală. Se trăsese un fir și ar fi trebuit să le cos de 
mult. A trebuit să le arunc. 

Minte! Încordarea din vocea ei îmi arată că vrea cu disperare să scape 
de întrebări. 

— Voiam să-ți mulțumesc pentru sfatul legat de pumnal. Vrei câteva 
sfaturi legate de supraviețuirea într-un astfel de loc? 
— Sigur. 
— Alege-i cu grijă pe cei din cercul apropiat. 
Nu știu ce să răspund la asta, așa că tac. 
— Trebuie să mă întorc. 

Nore iese din încăpere și cuvintele ei sunt sufocate de șocul a ceea ce 
cred că știu. Intru repede în toaletă și mă uit în coșul de gunoi. E gol. 
Mă uit după vreo urmă de cenușă sau orice alt semn de distrugere. Îmi 
simt ochii scăldați în lacrimi dintr-un motiv pe care nu-l pot exprima 
în cuvinte. Dar în baie nu e nimic. Nimic în afară de dovada că a 
mințit când a spus că și-a aruncat mănușile. Însă știu ce-a simțit. Știu 
prea bine expresia din ochii ei. M-a bântuit toată viața. 

A spus că se chinuie să treacă de al Doilea Rit și pun pariu că știu de 
ce, 


TREIZECI ȘI TREI 


A doua zi, după o noapte în care n-am putut să dorm, gândindu-mă 
continuu la ceea ce cred că știu despre moștenitoarea Casei Ambrose, 
mă duc în Pădurea Secretă la primele ceasuri, încă întunecate, ale 
dimineții. Sunt prea epuizată să mă concentrez pe altceva. După prânz, 
ziua își reia cursul firesc și reușesc să mă eliberez ca s-o ajut pe Abby. 

Îmi întinde o farfuriuță cu un pătrățel de prăjitură cu zmeură, în 
timp ce gândurile îmi zboară către Nore. Dacă încă o moștenitoare are 
toushana... Ochii mi se umplu de lacrimi. Gândul că s-ar putea să nu 
fiu singura aflată în această prăpastie, blocată între așteptările bunicii și 


otrava care vrea să mă ucidă, îmi atinge un punct dureros în piept. 
Trebuie să aflu. 


— Hai, încă una, insistă Abby. 

— Te gândești prea mult la asta, îi spun, și gândurile îmi zboară către 
Jordan cu o durere necunoscută. 

Mi-aș dori să pot vorbi cu el despre asta. 
— Bine, o aleg pe asta, spune Abby, arătând către prăjitura cu lămâie, 
După întâlnirea cu cofetarul, ieşim din cameră și mă surprind 
căutând printre cei aflați pe coridoare un chip familiar, meditativ. 

— În scurt timp, va fi rândul tău, spune Abby și mă ia de braţ. Ce fel 
de tort ți-ar plăcea? 

— Nu știu. Chiar trebuie să aibă fiecare masă câte un minitort? Nu e 
cam mult? 

— Cred că e foarte elegant, răspunde ea, trecându-și mâna prin păr. 
Mynick mi-a spus că cei din Ambrose nu fac așa. 

Mynick! 

— Trebuie să-mi duc pumnalul la șlefuit și să repet dansul alături de 
celelalte debutante, spune Abby, apoi se oprește brusc. Eşti bine? Pari 
foarte distrasă azi. 

— Evenimentul cu moștenitoarele a fost foarte solicitant, și Nore a 
fost... ciudată. Nu știu, îi explic, rezumându-mă la puținul adevăr pe 
care i-l pot spune deocamdată. Dar am o idee: Mynick ar putea să mă 
însoțească la Cotillionul tău. Știu că vrei să vină și el, iar eu nu mi-am 
propus să fiu însoțită de cineva. 

Mynick e în aceeași casă cu Nore, așa că s-ar putea să știe mai multe, 

— Genial! mă îmbrățișează Abby. Te va însoţi negreșit. 

— S-o anunț eu pe Cuthers? 

— Dacă poți, te rog. Eu trebuie să mă întâlnesc cu Cultivatorul Tucker. 
Apoi cei din clasa mea repetă dansul de grup. 

— Shelby e și ea printre ei, nu? 


— Nu-mi aminti! 
— În prima mea zi aici, a fost foarte drăguță. 
— Cu tine. Dar cu tine toată lumea e drăguță. 
— Mă rog, nu ştiu ce să zic... Mă duc să aranjez cu doamna Cuthers și 
ne vedem mai târziu. 
Întoarsă în camera mea, mă reped la colile pentru corespondență. 


Nore, îmi cer mii de scuze dacă te-am jignit cu insistența mea. N-am 
intenţionat asta. Însă, dacă am dreptate și... nu ești OK, te asigur că nu 
voi spune nimănui. Mulţumesc încă o dată că ai venit la Ceaiul Florilor 
de Vară. Sper să ne revedem curând. 


Adaug Nu ești singură, dar apoi rup foaia și rescriu totul. Le trimit 
bilete de mulțumire și celorlalte moștenitoare, adăugând o fleur sub 
semnătură, la fel ca bunica, și le pun pe toate în plicuri. După aceea le 
las în biroul lui Cuthers și răspund la invitația pentru balul lui Abby, 
confirmând prezența alături de Mynick. 

Când mă întorc în cameră, găsesc un bilet strecurat pe sub ușă, cu 
un scris ce-mi e cunoscut. 


Vino la ora 9. 


Încerc să-mi stăpânesc zâmbetul, dar nu reușesc. Ar trebui să-l refuz. 
S-a întors de zile întregi! Patul meu e în întregime acoperit de materiale 
pentru rochii. Aș avea un motiv serios să-l refuz. Citesc încă o dată 
biletul și corpul îmi e străbătut de acea vibrație bizară. 

Mi-e... dor de el. 

Mă întreb dacă știe ceva de Nore Ambrose... lau câteva mostre de 
material, hotărâtă să nu dau prea multă importanţă rochiei, și ies din 
cameră. 


Jordan mă așteaptă în seră și când îl văd pașii mei primesc un nou 
suflu. Orice frustrare aș fi simțit dispare cu totul când ne privim în 
ochi. Mi-a fost mai mult decât dor de el. Face câțiva pași spre mine, apoi 
se oprește, ezitând, parcă neștiind ce să facă acum, când sunt aici. 

Mă așez pe banca de piatră, dar el rămâne în picioare. 

— Cum au fost primele tale zile de Secundus? 

— OK. 

— Ai început planurile pentru Cotillion? Trebuie să trim. 
din timp. Casa ta nu e prea rapidă în astfel de cazuri. 

— Da, chiar acum ne ocupăm de asta. Dar... 

— Ce-ai făcut ieri, când ai avut timp liber? 

Rostește cuvintele tăios, succint, protocolar. Încerc să găsesc o 
explicaţie în privirea lui. De ce simt că vorbesc cu mentorul meu, și nu 


invitațiile 


cu un prieten bun? Însă îmi evită privirea, atent să desprindă petalele 
unei flori. 

— Quell? Te-am întrebat ceva. 

Asprimea vocii lui mă face să mă încordez. 

— M-am gândit la câteva locuri în care mi-ar plăcea să fac practică în 
primul an după debut. 

— Trebuie să ţii cont de prestigiul poziției tale, nu de ceea ce te 
interesează. În acest punct, e vorba exclusiv de conexiuni. Trebuie să 
cunoşti cât mai mulți absolvenţi influenți ai Casei tale. Conducerea 
unei Case presupune relații foarte bune. 

— Unde ai fost săptămâna trecută? 

— Nu-ţi pot spune. 

Nu știu la ce mă aşteptam după o perioadă atât de lungă în care nu-l 
văzusem, dar cu siguranță nu la asta. Oare m-am amăgit singură? Încă 
simt sub tălpi nisipul din momentul în care a transfigurat această seră 
într-un vis devenit realitate, ca să mă pot simți eu însămi. N-am uitat 
când mi-a arătat cum să-mi perfecționez pumnalul, înainte ca toushana 
să strice totul. Cum se însuflețește când vorbește despre cărți. Cum 
ascultă și se gândește la lucrurile pe care le spun, veghind peste ele ca 
asupra unei comori. Cum ochii i-au strălucit ca o zi senină de 
primăvară când am trecut de al Doilea Rit. Pe el îl caut, pe acel Jordan, 
prietenul meu. 

Acum chipul îi este brăzdat de linii care nu erau acolo înainte. Stă la 
doar câțiva pași distanță de mine, dar între noi pare să fie un ocean. 

— Quell? Ai auzit ce-am spus? Peste douăzeci de zile este Cotillionul 
tău. Ce altceva ai reușit să faci? 

— Am găzduit o întâlnire cu moștenitoarele Caselor. 

— Si? Cum a mers? 

— Cred că a mers foarte bine. 

— Spune-mi mai multe. 

Îmi înăbuș enervarea și îi răspund la întrebare pentru că, deși nu-mi 
place concizia din întrebările lui, sunt nerăbdătoare să-i povestesc. 

— Au venit toate și ne-am simțit minunat. Nor... 

Dacă un Dragon i-ar ști secretul, ar însemna o condamnare la 
moarte pentru ea. 

— Și bunica a fost foarte impresionantă. 

Jordan mă ascultă atent. 

— Mă descurc. Chiar dacă nu ești aici. 

— Deci Stăpâna Marionne e mulțumită? 

— Da. 

— Foarte bine. Ăsta e un semn bun pentru noi amândoi. 

Mă foiesc pe bancă, iritată. 

= Eşti... 


— Și trebuie să-ți alegi un Vestiarolog cât mai repede, spune el. Din 
fericire, mama a făcut și ceva Morfeologie de țesături pe lângă studiile 
de Audiolog, așa că smochingul meu va fi gata la timp. 

E agitat, nu-și găsește locul, ceea ce mă derutează și mă neliniștește 
deopotrivă. 

Mă ridic în picioare. 

Se dă un pas în spate. 

— Ce e cu tine? îl întreb. 

— Nu înțeleg la ce te referi. 

Se plimbă de colo-colo, și nu pot să nu mă gândesc că, de fapt, vrea 
să stea cât mai departe de mine. 

— Ai început să lucrezi la celelalte potenţiatoare? De obicei, primeşti 
câteva în plus ca daruri de ici, de colo. 

— Nu, n-am început, dar mi-am propus s-o fac, răspund, ciupindu-mă 
de mână, deși aș prefera să-mi smulg părul din cap. 

— Și nu uita de memorare. Îmi dau seama că e mult, dar trebuie să știi 
toată toată istoria Ordinului. 

— Jordan... 

— Îşi recomand să citeşti cu voce tare, de trei ori pe zi, dacă se poate. 

— Jordan. 

— Mă aştept să repeți cu mine cel puțin o dată... 

— Jordan! 

Rămâne nemișcat; un Jordan pe care nu-l cunosc mă privește plin de 
îngrijorare. Micşorez distanța dintre noi, picioarele luând-o cu zece 
pași înaintea capului. De data asta, nu se îndepărtează. Îl privesc în 
ochi, hotărâtă să nu las să-mi scape acea parte din el care încearcă să 
fugă. Lasă-te purtată de ritm, mi-a spus odată în timp ce dansam. Și asta 
vreau de la el acum. Mi-e dor de conexiunea noastră. Mi-e dor să mă 
lase să-l simt aproape. 

Când mă apropii de el, stă nemișcat, cu pieptul ridicându-se și 
coborându-se mai rapid decât ar trebui. Dar nu se îndepărtează. 

— Ce s-a întâmplat? Ce s-a schimbat? 

Expresia de pe chipul lui se înăsprește. Umerii îi sunt încordați, de 
parcă niciodată nu s-ar fi odihnit cu adevărat. Mi-aș dori să-mi spună 
totul. Și nu să mă îndepărteze. Dar Jordan pare să se simtă bine în rolul 
celui care ajută, nu al celui care cere ajutor. Dă-mi voie să te cunosc, aş 
vrea să-i spun. În schimb, îi ating degetele și, spre surprinderea mea, 
mă lasă să-l iau de mână. Degetele lui se împletesc cu ale mele, se 
întrepătrund, se prind unele de altele, mai curajoase decât cuvintele 
noastre. Îmi înghit cuvintele ce-mi stau pe limbă, încercând să le 
înăbuș. Încercând să mă conving că fiorii ce mă cuprind nu sunt reali. 
Dar nu reușesc decât să-i strâng mâna iar și iar, din ce în ce mai tare, 
iar el o strânge pe-a mea. 


— Este adevărat că te-ai întors de trei zile? îl întreb. 

Oftează și îmi dă drumul la mână. 

— Călătoria la Hartsboro m-a pus pe gânduri. 

Ne așezăm amândoi pe bancă. 

Cuvintele lui par să izvorască dintr-o fântână adâncă din care n-a 
mai băut până acum. Își ţine privirea în pământ, nu la mine. 

— M-a schimbat. 

— În ce fel? 

— Quell, sunt Dragon. Înţelegi ce înseamnă asta? 
— Da. Dar... 

— Nu există niciun dar. 

— Dar. 

Mă apropii și mai mult de el. 

— Tu ești, de asemenea, Jordan Wexton, prietenul meu bun. 

Au fost opt zile foarte lungi, și mi-a fost dor de el. Vreau să-l aud 
mărturisindu-și sentimentele, ca să știu că nu sunt singură. Dar nu 
vreau să insist. 

După un ocean de tăcere, spune: 

— Și lui i-a fost dor de tine. 

Îmi cuprinde talia cu brațul și îmi pun capul pe umărul lui. 
Rămânem așa timp îndelungat. Nu vreau să întrerup acest moment, 
dar acum, că lucrurile par să stea mai bine între noi, am atât de multe 
să-i spun. 

— Am fost ușurată când am aflat că au fost găsite cele două fete. 
— Ce vrei să spui? 

— Fetele din Casa ta. Sunt bine, nu? 

— Quell, nu le-am găsit în viață. 

Mi se strânge inima în piept. Fetele Perl au murit. 

Îmi dă la o parte părul de pe față și îmi lipesc obrazul de mâna sa, 
încercând să-i ofer puțină alinare, dar imediat mă tem că am fost prea 
îndrăzneață. Chipul lui se îmblânzește și degetele lui îmi urmăresc 
linia nasului, a obrajilor. 

— Hai să vorbim despre altceva, spune. 

— Te-ai întâlnit cu părinții tăi? 

— Altceva. 

— Spune-mi o poveste, o poveste amuzantă, de când erai mic. Și îți 
voi spune și eu una. Ce zici? 

Ar trebui să fiu în stare să scot la iveală câteva amintiri inofensive pe 
care să i le împărtășesc. 

— Bine. 

Se reazemă de mine și scoate din rucsac o pungă de bomboane. Bagă 

în gură câteva și îmi oferă și mie una verde. Îl privesc uimită. 
— Oare să dau crezare ochilor? 


— Ar trebui s-o iei, înainte să mă răzgândesc, îmi răspunde zâmbind, 
și bag bomboana în gură, apoi îmi pun capul în scobitura gâtului său, 
unde se potrivește perfect, ca o piesă de puzzle. 

Își coboară puțin umerii, încercând să se relaxeze. 

— Bine, încep eu. Odată, când aveam cinci... 

Poate că nu e pregătit să recunoască ce simte pentru mine. Dar 
deocamdată nu am nevoie de altceva. Deocamdată, este îndeajuns. 


TREIZECI ȘI PATRU 


Când a venit ora stingerii, a început să plouă, așa că eu și Jordan am 
rămas în seră, depănând amintiri. Mi-a povestit cum, odată, s-a rătăcit 
în pădurea de lângă casa părinților lui. Și, după ce a căutat îndelung 
drumul de întoarcere, a decis să-și înfrunte soarta și să trăiască, din 
acea clipă, alături de lupi. Când, în sfârșit, au reușit să-l găsească, era 
atât de hotărât să demonstreze că o putea face, încât timp de o 
săptămână a scos doar sunete de lup. Am râs până am simțit că mă 
doare burta și i-am împărtășit scurte secvențe din viața mea și a 
mamei. Fărâme din ceea ce sunt. Din ceea ce am fost. 

Ne-am întors în camerele noastre desculți, cu răsuflarea întretăiată, 
cu picioarele pline de noroi. M-am băgat în pat aproape în zori, 
conștientă că nu voi ajunge la cursurile de dimineață. Dar ceasul 
deșteptător m-a smuls din pat chiar la timp ca să mă pregătesc pentru 
o rundă de verificare cu bunica. 

Am urcat în grabă scările și am intrat în sufragerie, închipuindu-mi-l 
pe micuțul Jordan urlând ca lupul la părinții săi. 

— Ce radioasă ești azi! 

Fac o reverență. 

— Stăpână! 

Menajera lasă o tavă cu ceai pe măsuţa dintre noi și mai pune un 

buştean pe foc. 

— Mi-era teamă că nu vei veni. Ai avut o zi plină? 

— Destul de plină, da. Dar te asigur că totul e sub control. 

— Și doamna Cuthers pare să creadă asta. Ai pregătit lista cu locurile 
pentru practică? 

Scot lista scrisă pe una dintre foile cu antetul Marionne, pe care 
bunica mi le-a făcut special, încă nefiind convinsă că rolul 
moștenitoarei mi se potrivește. Nu pot pretinde că nu mi se pare 
ispititor. Nu pot pretinde că nu m-am entuziasmat făcând acea listă. 
Dar nu pot să nu mă gândesc: Cum rămâne cu mama? Gândurile îmi 
zboară către Nore, mă întreb cum i se va părea biletul meu. Dacă am 
dreptate, mă întreb cum reușește să facă tot ce trebuie. Familia ei nu e 
destrămată. Sper ca azi să pot vorbi despre asta cu Jordan. 

Bunica se uită pe foaie, apoi pocnește din degete și menajera îi pune 
un stilou în mână. Scrie ceva pe lista mea, eliminând mai multe 
opțiuni, și asta mă face să pufnesc nemulțumită. Am ales cu grijă toate 
acele locuri, toate aproape de malul mării. 

— Așa, acum avem un punct de pornire. Voi parcurge lista alături de 
Consiliu. N-ar trebui să fie nicio problemă, dar trebuie să votăm toate 


pentru repartițiile moștenitoarelor. Îmi płace să respect regulile. 

Îmi dă înapoi foaia, pe care a adăugat în capul listei „Practică în 
Casă“ și a schimbat locurile, trecându-le mai sus pe cele aflate cel mai 
aproape de Chateau Soleil. 

— Nu înțeleg. Am crezut că... 

Depinde de mine. 

— Da? 
— Nimic. 

Sorb din ceașca de ceai. Nu contează. După ce termin, eu și mama 
plecăm. 

— Cum stăm cu invitațiile? Ți-am trimis o listă de invitați 
recomandați. Ai primit-o? 

Da, trei sute cincizeci de oameni de care n-am auzit în viața mea. 

— Da, mulțumesc. Am observat că mama nu era trecută și am 
adăugat-o eu. Sper că nu e nicio problemă. 

Rămâne cu ceașca suspendată în aer, în faţa buzelor. 

— Da, da, bineînţeles. Probabil că a fost o scăpare. Sigur că trebuia să 
fie pe listă. lartă-mă! 

Bun! Las ceașca pe farfuriuță, fără nici cel mai mic sunet, și 
încuviințez din cap, zâmbind. Nu sunt convinsă că bucuria ei este 
întru totul sinceră. Dar cel puțin știe ce-mi doresc. Ştie că sunt atentă, 
Abia aștept s-o revăd pe mama când vom fi în siguranță. 

Întâlnirea se încheie fără prea multe întrebări. 

— Ne vedem mâine la aceeași oră? 
— Sigur, n-aș lipsi pentru nimic în lume, răspund, încercând să par 
cât mai entuziasmată. 

La început, mi-au plăcut aceste întâlniri. Dar, pe măsură ce au 
început să ia din ce în ce mai mult forma unor încercări de a-și impune 
viziunea asupra viitorului meu, le aştept cu tot mai puțină încântare. 

— Înainte să pleci, spune, întinzându-mi un plic. A venit azi pentru 
tine. 

Pe hârtia de un albastru intens strălucesc litere argintii și pe sigiliul 
de ceară sunt trei frunze întrepătrunse. 

— Bănuiesc că e de la Nore Ambrose. 

Mi se strânge stomacul. 

— Mă bucur că-ți faci prietene care au același statut, Quell. Ține-o tot 
așa! 

Îmi iau rămas-bun de la bunica și ies grăbită pe coridor, unde dau 
peste un bine cunoscut chip blond cu ochi albaștri al unei Secundus. 

— Bună, Shelby! 

Își încrucișează picioarele, apoi le desface, apoi le încrucișează din 
nou. 

— Eşti bine? o întreb. 


— Ce-ţi pasă ție? 

Se întoarce la caietul ei, ignorându-mă complet. O las acolo. Am mii 
de alte lucruri de care să mă îngrijorez. Când, în sfârșit, sunt singură, 
desfac sigiliul plicului. 


Vino acolo unde mor copacii. 
La miezul nopții. 


Recitesc cuvintele de câteva ori. Pe cea mai apropiată fereastră, 
privesc strălucirea soarelui coborând dincolo de pădure. În minte mi se 
învârt o mulțime de gânduri ameţitoare. Când cobor scările, recitind 
biletul, mă lovesc de Jordan. 

Mă prinde de talie și mă trage aproape de el. 

— Ce grăbită ești! 
— A, bună, voiam să vorbesc cu tine mai multe despre întâlnirea pe 
care am avut-o cu moștenitoarele. 
— Vino în camera mea diseară. 
— Jordan Wexton, vrei cumva să încalci regulile? 
Ridică două degete. 
— Bine. Dar plec înainte de miezul nopții, trebuie să învăţ. 

Ţin biletul de la Nore ascuns la spate până când Jordan nu se mai 

vede. 


Camera lui Jordan este un apartament singur pe coridor, între Aripa 
Gents și cea a Cultivatorilor. Mă invită înăuntru, unde mă izbește un 
miros de usturoi. Un dormitor separat și o baie. Totul e curat și 
ordonat. Nu pare să aibă un coleg de apartament, ceea ce nu mă 
surprinde. Mă așez la masa pe care a aranjat-o elegant; pe farfuria de 
lângă cartonașul cu numele meu, a pus o floare mică. Îmi pune un 
pahar de cidru și scoate ceva din cuptor. 

— Nu-mi închipuiam că ești un mare chef. 

— Nici nu sunt, răspunde, ținând în mână o rețetă. E singura mâncare 
pe care o fac foarte bine. Am învăţat-o de la străbunica mea. Părinții 
mei mă lăsau la ea... 

— În timpul verii, mi-aduc aminte. 

Seara trecută mi-a povestit totul despre această străbunică severă și 
pedepsele ei extrem de dure. 

— Ce este? 

— Umflăţele. Sau budincă Yorkshire, cum îi spunea buni. 

— Nu știam că ați fost apropiați. 

— N-am fost, dar eram foarte atent la ce făcea. 


Nu spune mai mult, și nici eu nu insist. 

— Deci Ceaiul a fost interesant. 

Trec direct la subiect, cu gândul la biletul lui Nore. 

— Ce știi despre moștenitoarele celorialte Case? 

Bagă în gură un dumicat. 

— Pe Adola o știu destul de bine, normal. Pe Drew n-am întâlnit-o 
niciodată. Dar am auzit că e foarte incisivă. lar pe cei din Casa 
Ambrose fac tot posibilul să-i evit. 

— Dar știi ceva despre moștenitoarea Ambrose? întreb, aproape 
ținându-mi respirația. 

— Nore Emilie Ambrose. Fiica lui Paul și a Islei Ambrose. Locuiește în 
Idaho, pe Domeniul Dlaminaugh, terenul de antrenament al Casei 
Ambrose. E programată să debuteze într-unul dintre cele două Sezoane 
viitoare. Din câte-am auzit, e un Morfeolog corect și un Retentor 
decent. Bineînţeles, urmează să fie Cultivator, așa că niciuna dintre 
aceste specializări nu contează. 

Uaul 

— M-am gândit că nu o cunoşti prea bine. Probabil că ai vorbit despre 
ea cu prietenii tăi Dragoni... 

— Treaba mea e să știu cât mai multe lucruri și să nu vorbesc despre 
ele. 

Tonul lui îmi provoacă o răceală în braţ. O răceală pe care n-am mai 
simțit-o de mult în prezența lui. 

— Şi de ce se vorbește despre ea? Există vreun motiv anume? 

— Nu, spune încruntat, ținând în mână un platou de brânzeturi. S-a 
întâmplat ceva la întâlnirea voastră? 

— Nu, răspund puțin cam prea repede. 

Îmi dreg glasul și iau o îmbucătură. 

— Se știe ceva legat de ucigașul celor două fete din Casa ta? întreb, 
luând câteva măsline și bucățele de brânză. 

Oftează și își tamponează cu șervetul colțurile gurii. 

— Nu te-am invitat aici ca să vorbim despre munca mea. 

— Te întreb doar pentru că... 

— Ajunge, bine? 

— Bine. 

Mă duc lângă el în fața gramofonului și aleg o copertă de disc alb- 
negru. După ce pune vinilul, observ lângă gramofon o cutie lăcuită pe 
care e gravată o columnă frântă. Îi ridic capacul. Înăuntru sunt șase 
insigne de aur, fiecare inscripționată cu un alt cuvânt. Îmi ia cutia din 
mână înainte să apuc să le citesc. 

— Te rog! 

— Ce sunt? 


— Casa noastră are o tradiţie. A trebuit să le câștig pe fiecare dintre 
ele, îmi spune, arătându-mi o cicatrice urâtă pe care o are pe cot, după 
care închide cutia și o pune pe un raft de sus. 

— Un gramofon, deci? încerc să schimb subiectul, dându-mi seama că 
am atins un punct nevralgic. 

— L-am luat din casa noastră din Ascot ultima dată când am fost în 
vizită. A fost al străbunicului meu. 

Apucă brațul gramofonului și îl așază cu grijă pe discul negru. 

— Ai auzit de acești The Ink Spots? 

— Nu. 

Acordurile se revarsă din pâlnia gramofonului. 

— Dar de William Congreve? 

— Îmi sună cunoscut, dar n-aș putea spune de unde. 

— „Muzica are puterea de a alina un piept sălbatic.“ Mireasa îndoliată. 
E un dramaturg englez din secolul al XVII-lea. 

Jordan își îndreaptă magia către tavan. 

— Ştii părerea mea despre clasici, dar, bineînțeles, au fost lectură 
obligatorie. 

Albul de deasupra noastră se transformă în negru, tavanul devenind 
un cer plin de stele. 

— Vrei să dansăm? 

Vreau să-l întreb mai multe despre Nore. 

— Mi se răcește mâncarea. 

Întinde mâna către mine și cedez, împreunându-mi degetele cu ale 
lui. 

— Trebuie să exersezi, spune. 

— E OK să mă placi, ştii asta, nu? 

— Nu, nu e OK. 

Mă smulg din brațele lui. 

— Îmi cer scuze, nu asta am vrut să spun. 

— Sau poate tocmai asta ai vrut să spui? pufnesc, iritată de insistența 
lui de a ține în el lucrurile despre care nu vrea să vorbească. 

Mai întâi magia, apoi munca sa, apoi fetele din Casa lui și, firește, 
propriile sentimente. 

— Ce-ai vrea să spun, Quell? 

— Aș vrea să-mi spui ce vrei cu adevărat. 

— Vreau să avem o cină plăcută. Vreau să dansăm. 

— Știi că nu asta te întreb, de fapt, nu? îi spun, îndepărtându-mă 
puțin de el. Ce-ţi dorești, Jordan? 

ÎI privesc în ochi insistent, provocându-l să-și mute privirea. 

— Quell, nu-ți dai seama ce mă întrebi. 

— Ba da, îmi dau seama. 

— Nu, nu-ți dai. Pentru că, dacă ţi-ai da seama, n-ai mai întreba! 


— Nu doar pentru tine e greu, Jordan! 

Mă uit la ceas și-mi iau puloverul de pe scaun. 

Jordan doreşte să mă aibă aproape, dar nu vrea să recunoască ce 
simte pentru mine. Mi se destăinuie, dar nu întru totul. De parcă ar 
vrea să mă aibă fără să mă aibă. Și m-am săturat de asta. 

— Cu tine aproape că a fost altfel. Aproape. 
— Quell, te rog! 

Mă apropii de ușă. 

— Nu înţeleg cum poți să te mulțumești să ţii în umbră atât de mult 
din tine. 

Se repede la mine într-un val întunecat. 

— Eu sunt umbra, Quell. 
— Am trăit în umbră toată viața, îi răspund și deschid ușa. Și nu 
recomand nimănui s-o facă. 


Las în urmă frustrarea lui Jordan și merg repede către foaier, apoi 
intru în debara și străbat în fugă coridorul, cu doar câteva minute 
înainte de miezul nopții. Aerul umed mă învăluie plăcut, în timp ce 
străbat pădurea, până când copacii se închid în jurul meu și Chateau 
rămâne doar o amintire îndepărtată. Toushana se răsucește în oasele 
mele, trezindu-se, nerăbdătoare să fie hrănită. Nu acum, îi spun. 

Mă opresc și ascult cu atenție. Dar nu se aude decât vântul. 

— Nore? 

Pădurea Secretă e întunecată și neclintită ca un cimitir. 
— Nore? o strig încă o dată. 

Dar nu răspunde. 

Nimeni nu răspunde. 


TREIZECI ȘI CINCI 


Au trecut două zile de când am plecat din camera lui Jordan și în 
mine încă mocnește nemulțumirea la adresa lui. Din fericire, sunt 
ocupată cu pregătirile de ultimă oră pentru balurile de Cotillion ale lui 
Abby şi al meu. Și acum, când în sfârșit a venit ziua balului ei, sper să 
obțin de la Mynick niște informații despre Nore. 

— Cum de ești atât de relaxată? Eu sunt un pachet de nervi de 
săptămâni întregi, spune Abby, privindu-se în oglindă din toate 
unghiurile, ca să se asigure că rochia îi stă perfect. 

— Crezi că sunt relaxată? 

Ultimele două nopți am stat trează, gândindu-mă la Nore și la 
biletul ei. Am sperat că-mi va scrie din nou după ce n-am reușit să ne 
întâlnim. Dar n-am primit nimic de la ea. Ultimele câteva zile mi-au 
debusolat mintea, mi-au accelerat bătăile inimii și mi-au însetat 
toushana. În plus, m-am întors în pădure să-mi folosesc magia 
interzisă. Avertizarea lui Octos, de a-mi ține sub controli magia 
întunecată, mă bântuie, căci mă tem că o folosesc mai mult decât ar 
trebui. 

— Abby, sunt departe de-a fi relaxată. 

— Atunci, te prefaci bine, răspunde, luând în mână panglica. Ajută- 
mă să-mi pun asta, nu pot să ridic brațele. 

Îi prind panglica și îi aranjez emblema cu fleur pe piept. 

— Arăţi perfect, îi spun. 

— Serios? Să nu-mi spui asta doar pentru că suntem prietene! 

— Încetează! Eşti minunată! 

— Pumnalul, unde e pum... 

— E-aici, 

Întind mâna după pumnal, atentă să-i țin în pânza în care e 
întășurat, și i-l dau. 

— Bun, cred că sunt gata. 

— Ai pus în geantă jurământul, în caz că te blochezi? 

— Da. 

— Bandă adezivă și boliduri? 

Scoate din geantă o cutiuță plată cu bandă adezivă și bolduri. 

— Da, kitul-de-urgenţă-pentru-vestimentaţie! 

— Buzele? 

— Rujate. 

— Diadema? 

— Lustruită, răspunde, înclinând capul spre mine ca să verific. 

— Sânii? 


— Ridicați. 

— OK, ești absolut pregătită. 

— O, Queli! exclamă Abby, luându-mă în braţe. Promite-mi că vei 
veni în vizită. Un an trece greu. Dar Staţiunea de vindecare la care fac 
practică permite vizitatori, așa că trebuie să vii! 

Gândul că, de mâine-seară, în această cameră nu va mai răsuna 
vocea cristalină a lui Abby mă strânge ca o gheară în piept. Îmi va fi 
dor de ea. 

— Voi face tot posibilul, îi spun. 

Dar adevărul este că, probabil, e mai ușor așa. Să plece ea prima. 
Pentru că eu nu știu încotro o voi lua după Cotillion. 

O bătaie în ușă. 

Deschid, și blițurile a trei aparate foto se declanșează simultan. 

— A, scuze, pe ea o așteptați, le spun și mă dau la o parte, încercând 
să alung de pe retină sclipirile albe. 

Doamna Fledsher dă buzna înăuntru, alături de alte câteva persoane 
care seamănă cu Abby. Au braţele pline de flori și chipul tatălui ei 
strălucește împodobit de o mască fină. Mă retrag, făcându-le loc s-o 
înconjoare cu urări, și mă uit după Mynick. 

— Hei, ai grijă! 

E Mynick, am dat peste el chiar când intra pe ușă. 

— Abs, ar trebui să plecăm, intervine domnul Feldsher, apoi își 
verifică masca în oglindă. 

— Ne vedem acolo, spune Abby către mine și Mynick, în timp ce iese 
pe ușă însoțită de familia sa. 

— Mersi că m-ai invitat, îmi zice Mynick, oferindu-mi brațul. 
Mergem? 

— Dar vă mulțumesc, răspund ironic la gestul lui formal și îl iau de 
braț. 

Mynick chicotește. 

— Mulţumesc încă o dată că faci asta pentru mine. Rămân dator. 

— Mă voi gândi la o modalitate de a mă recompensa. 

Prin a-mi spune totul despre Nore Ambrose. 


Marea Sală de Bal este împodobită în nuanţe de roșu și auriu. La 
ferestrele arcuite sunt puse perdele dintr-un material lucios care 
coboară în cascadă până la podea. Totul strălucește. 

Pe mica scenă din centru sunt șase scaune, dar numai cinci 
pumnale. Mă uit pe program. 

— Lipsește Shelby, 

— Cine? mă întreabă Mynick, făcându-și loc printre mese până la cea 
pe care e trecut numele de familie al lui Abby. 

— Nimic, nimic. 


Ne așezăm pe locurile noastre. Începe muzica și se sting luminile. 
Publicul tace și ușile se deschid. Mă aplec spre Mynick și îi șoptesc: 
— Spune-mi despre Nore Ambrose. 
Se foiește pe scaun, încercând să se uite la debutantele care își fac 
intrarea în pași de dans. 
— Ce să-ți spun despre ea? 
Abby se uită la noi și îi facem cu mâna. 


— Așa... cum €? Ai vreun curs împreună cu ea? 
Are toushana? 


— Mă întrebi de parcă aș ști ceva despre ea. 

— Nu ştii? 

— Ştiu mai multe despre tine decât despre ea, râde el. Nimeni nu se 
apropie de Nore. Stăpâna s-ar înfuria. 

— Deci e protejată? 

— În mod extrem. 

Înainte să-i pot pune o altă întrebare, ne ridicăm în picioare odată 
cu toți cei din sală, aplaudând dansul de grup ce tocmai s-a încheiat, 
iar Abby rămâne pe ring, alături de partenerul ei. Mynick se reazemă în 
scaun și își unge o felie de pâine cu unt, în loc să se uite la ei. 

— Ce spuneai? îl întreb. 
— De ce te interesează atât de mult Nore? 

Pentru că s-ar putea să fie o oglindă a supraviețuirii în această lume 
la care nu m-am gândit. Pentru că n-am mai întâlnit până acum pe 
cineva care să sufere același chin ca mine. Pentru că gândul că mai 
există o moștenitoare cu același defect ca al meu îmi dă curaj. Face 
aerul mai respirabil. Mă face să mă simt mai puţin defectă. 

— Am motivele mele. Și, oricum, îmi ești dator. 

Zâmbește. 

— Dar nu o văd niciodată. 

— A spus că e și ea recrută. Nu ai cursuri comune cu ea? 
— Nu locuiește pe domeniu. 

— Ce? Cum adică? 

Câteva capete se întorc către mine; dansul lui Abby se termină. 

— Din câte-am auzit, n-a pus piciorul în Dlaminaugh de ani de zile. 

Sala de bal răsună de aplauze furtunoase și se aude clinchetul unui 
clopoțel. Publicul amuţește în timp ce Abby se urcă pe scenă pentru a 
se contopi cu propria ei magie. Un reflector o urmărește până la un 
mic podium înconjurat de aranjamente florale. 

— Abilene Grace Feldsher! anunţă bunica la microfon, și Abby face un 
pas în față. 

Nore n-a mai pus piciorul în Dlaminaugh de ani de zile. 

Dar a venit la Ceai și s-a purtat ca și cum n-ar fi fost nimic în 
neregulă. 


Îmi ţin privirea aţintită înainte și îmi înfig degetele în tapiţeria 
scaunului, încercând să-mi dau seama ce înseamnă asta pentru mine. 

— Am deosebita onoare..., spune bunica mai tare, și o privesc pe 
Abby urcând pe scenă. 

Dar restul cuvintelor se pierd în învălmășeala de gânduri din capul 
meu, toate legate de Nore. Pumnalul dispare în pieptul lui Abby cu un 
sunet spart; luminile tremură. Aproape că ratez momentul. 

— În numele Casei Marionne, Prestigiosul Ordin al Mărețelor Mistere 
îți urează oficial bun-venit în rândurile noastre, Abilene Grace 
Feldsher! Supra alios. 

Bunica face o reverență în fața lui Abby. 

— Supra alios! scandează publicul. 

Supra alios, Stăpână! rostește Abby, iar bunica o îmbrățișează. 

Îi fac cu mâna, sperând să mă vadă când se întoarce către public 
zâmbitoare, dar puţin confuză. 

Mama ei izbucnește în lacrimi, iar Mynich lovește scurt aerul, 
radiind de entuziasm. Abby clipește de câteva ori, atingând cicatricea 
minusculă rămasă în locul în care pumnalul a dispărut. Pentru o clipă, 
pielea pare să strălucească. Bunica o îndrumă în afara scenei și anunță 
următoarea debutantă. 

Mynick se ridică s-o întâmpine pe Abby. ÎI prind de braţ. 

— Îmi mai poți spune și altceva? 

— Chiar nu știu mare lucru. Are propria ei căsuță pe domeniu, pentru 
că face cursuri private. Și nu iese niciodată. De parcă i-ar fi frică să 
socializeze. La începutul Sezonului, Stăpâna ne-a spus tuturor că Nore 
ar trebui să plece într-un turneu diplomatic. Se pare că Debs Daily 
trebuia să relateze totul despre asta, dar n-a apărut nimic în ziar. Totul 
e foarte ciudat la ea. 

Mă cuprinde teama. 

— Mynick, Consiliul a venit vreodată în vizită la Dlaminaugh? 

— O singură dată, și nu întregul Consiliu. Doar una dintre Stăpâne. 

— Cine? 

— Stăpâna Perl. Îmi pare rău, mi-aș dori să fi știut mai multe, spune 
el, ridicând din umeri, apoi se îndepărtează s-o caute pe Abby. 

Ceremonia continuă, dar cuvintele lui Mynick mă țintuiesc în 
scaun. Dacă eu am putut mirosi secretul lui Nore în timpul unui prânz 
scurt, Beaulah ar recunoaște imediat semnele. Îmi încleștez mâinile pe 
scaun, în timp ce sala de bal se golește. Pereții se strâng în jurul meu. 

Oare Beaulah a ajuns la Nore? Dacă e așa, ar putea ajunge și la mine. 


TREIZECI ȘI ȘASE 


A doua zi dimineaţă, joi, primesc pe sub ușă un bilet și, pentru o 
clipă, îmi stă inima în loc. Dar e un bilet de la Jordan în care îmi spune 
că aseară arătam foarte bine. Îi rup şi îl arunc la gunoi. Vineri nu 
primesc nimic prin poștă și, nemaiputând suporta suspansul, îi trimit 
încă un bilet lui Nore Ambrose. De data asta, mult mai scurt. 


Eşti bine? 


Sâmbătă dimineață, niște bătăi puternice în ușă mă fac să sar din 
pat. Îmi pun repede un halat și aprind lumina, realizând că este atât de 
devreme, încât afară e încă întuneric. Deschid ușa, sperând să fie un 
răspuns de la Nore Ambrose. 

— Bună dimineața, draga mea! 
— Bunico! 

Intră vijelios în cameră și îmi ia o clipă să-mi dau seama că nu e 

singură. 

— Este... 6 dimineața. 

— Da, și azi e prima zi în care vei fi consumată de public. Și trebuie să 
fie totul perfect. 

Consumată? 

— Astăzi este Festivalul Neguţătorilor Magnolia. Și diseară e recepţia 
pentru părinți. 

A, da. Vânzătorii se vor alinia în curte oferindu-le debutantelor 
produsele lor. Debutante care nu vor debuta ani întregi de-acum încolo 
vin de peste tot ca să-și facă provizii de mărfuri, să strângă cărți de 
vizită şi să socializeze la domeniul Marionne. Pe lângă alegerea unei 
rochii, am o listă întreagă de lucruri pe care trebuie să le mai fac. 
Morfeoloaga de frumuseţe care a venit cu bunica așază un scaun și 
scoate un teanc de reviste. 

— Chiar e nevoie de toate astea? o întreb pe bunica, dar nu-mi 
răspunde, prea ocupată să răscolească prin dulapul meu. 

Morfeoloaga îmi dă jos boneta și îmi face semn să mă așez pe scaun. 

Bunica scoate două rochii pe care le-am pus intenționat în fundul 
dulapului. 

— Cum ți se par? întreabă, ridicând din sprâncene provocator. 

Nu am puterea să mă opun la această oră a dimineţii. Nu când mă 
gândesc continuu la Nore și când Abby nu mai e aici. Și când alte 
persoane enervante îmi trimit bilete pe care nu le vreau. Mă dau bătută 
și mă așez pe scaun. 

— În sus sau în jos? mă întreabă Morfeoloaga. 


— Cum e mai rapid. 

Mă prăbușesc în scaun cât pot de jos. Durează o oră să-mi facă părul 
și să mă machieze așa cum vrea bunica. Măcar a ținut cont de alegerile 
mele cromatice și nu arăt ca un clovn. În tot acest răstimp, bunica a 
stat la biroul meu, în ciuda faptului că i-am spus că nu e nevoie să 
rămână aici. Dacă e aşa dis-de-dimineață, urmează o zi łungă. 

— Voi rata prima oră a festivalului pentru că iau ceaiul cu Fiicele lui 
Duncan. Au impresia că reabilitarea lor depinde de mine, dar se înșală 
amarnic. Te prind din urmă în a doua parte a dimineții și terminăm, 
împreună, ce mai rămâne de făcut. 
— Nu vii cu mine? 
Zâmbește, interpretându-mi întrebarea exact pe dos. 
— Ne vedem în scurt timp. 

Ușa se închide în urma ei. A spus o oră? Mă uit pe listă. Trebuie să 

mă asigur că termin cu toate până atunci. 


Curtea e ticsită de oameni, chiar și la acea oră a dimineții. Nu mă 
pot gândi decât la Nore. Are propria ei căsuță pe domeniu. Oare asta 
înseamnă că Isla Ambrose știe despre toushana ei și încearcă s-o protejeze? 
Sau Nore îi ascunde adevărul Stăpânei sale așa cum fac și eu? Vânzătorii s- 
au aliniat pe peluza din față, devenită o mare de corturi. O trupă cântă 
live o muzică lentă, liniștitoare, și mirosuri delicioase îmi fac poftă de 
mâncare. M-am gândit că, dacă ajung aici înainte de micul-dejun, voi 
putea alege mai repede ce-mi trebuie. Dar în fața tuturor tarabelor sunt 
cozi șerpuitoare. Părinți și rude au venit de departe să cerceteze 
bunurile puse în vânzare. Nu va fi nici simplu, nici rapid. Mă uit din 
nou pe listă. Mai întâi, un Vestiarolog. Apoi am nevoie de pantofi, 
platouri pentru torturi și un fel de cadouri pe care să le ofer celor trei 
sute și ceva de invitaţi. Va fi un adevărat circ, iar eu voi fi atracţia serii. 

Găsesc cortul albastru pe care scrie Vestiser Victor, unde un tip 
corpolent într-un costum impecabil le împarte trecătorilor cărți de 
vizită. 

— Monsieur Victor Laurent, se prezintă și-mi sărută mâna. Vestiarolog 
în slujba dumneavoastră, adaugă, privindu-mi insistent diadema. 
Trebuie să fiți Quell Marionne. 

Împinge către mine un stativ cu rochii pe umerașe și îmi oferă un 
pahar de șampanie. Aproape că-l scap din mână când în minte îmi 
revine Nore. Data trecută a răspuns atât de repede. 

— Domnișoară? 

— Îmi cer scuze, spun, dând pe gât toată șampania. 

Nu pot face nimic legat de Nore până nu-mi răspunde. 

— Ce spuneaţi? 

— Ce culoare sau model căutați? mă întreabă legănându-se pe călcâie. 


— Nu ştiu exact. 

— Avem o selecție minunată, spune și aduce încă două stative cu 
rochii, așteptând nerăbdător. 

— Ce mi-aţi sugera la culori? Dacă mă convingeți, s-ar putea să nu 
mai am nevoie de alți vânzători. 

— O rochie verde sau albastră v-ar scoate ochii în evidență minunat! 
spune, luând de pe suport o rochie cu broderie de mărgele foarte 
încărcată. 

— Nu chiar. 

— Sau... 

De această dată, alege o rochie scânteietoare de un roz pudrat. 

— Am modelat magia scânteierilor după constelaţiile adevărate. Pot s- 
o realizez exclusiv pentru dumneavoastră. 

Ţin rochia în dreptul meu și mă rotesc de câteva ori în fața oglinzii, 
aproape fără s-o recunosc pe fata care mă priveşte insistent de cealaltă 
parte. 

— Nu știam că o rochie mă poate lăsa fără cuvinte. O iau. Dar staţi! 
Cât costă? 

— Se trece în contul Casei, domnișoară, îmi răspunde el, râzând. 

Am rezolvat cu rochia. Dacă toate celelalte merg la fel de repede, 
sigur termin înainte ca bunica să vină să mă hărțuiască. 

Peste aproape o oră, termin şi cu ornamentele de pe mese, cu 
darurile pentru invitați și cu pantofii, şi mă îndrept repede către ultima 
oprire: florile. Vânzătorii de flori s-au instalat în curtea de lângă 
grădina cu trandafiri, le simt mirosul înainte de-a ajunge la ei. Mesele 
sunt pline de buchete, corsaje şi cocarde, iar în jurul aranjamentelor 
florale pentru mese roiesc zeci de debutante și familiile lor. lau o floare 
albă dintr-un vas cu fire care se vând la bucată. Leandru. 

— Sunt niște flori speciale, doamnă, spune un domn în salopetă, cu o 
pălărie de paie cu boruri largi. Trebuie să fiți Quell Marionne. 

— Da, am nevoie de... 

Mă uit pe listă. 

— O cocardă, multe aranjamente florale pentru masă și două pentru 
scenă. 

— Trebuie să alegeți cele mai frumoase flori. 

Îmi dă o floare de un violet-închis, dar rămân înmărmurită când văd 
eticheta cu prețul. 

— Este dalia neagră. Extrem de dificil de realizat. O doamnă cu poziția 
dumneavoastră trebuie să aleagă ceva la fel de rar și de frumos. Bună 
dimineața, domnule, se adresează apoi cuiva aflat în spatele meu și își 
netezește hainele cu mâinile. 

Nu e nevoie să mă întorc pentru a ști că e Jordan. 


— Le iau pe acestea și pe cele de leandru, îi spun vânzătorului de flori. 
Va trebui să vorbiți cu doamna Cuthers, secretara Stăpânei, pentru 
numărul exact de aranjamente pentru mese. Totul se trece în contul 
Casei. 

— O alegere minunată, doamnă! 

Vânzătorul se înclină în fața mea și mă îndepărtez de el, în direcția 
opusă față de Jordan. Acesta mă urmează. 

— Ce mai ai de luat? 

— Un șlefuitor de pumnale. 

— Alege Rollins Shine. Se ocupă de mult cu asta. 

Oftez și mă opresc cu fața la el. 

— Bine, mulțumesc. Asta e tot? 

— Quell! 

— Jordan! 

Îndepărtează-te! Dar picioarele nu mă ascultă. Mă uit ła câteva rochii 
expuse în apropiere, doar ca să nu fiu nevoită să-l privesc. 

— Ai primit biletul meu? 

— Da. Mi-am împodobit cu el coșul de gunoi. 

Își încleștează maxilarul și savurez momentul. Ca să vezi și tu cum e 
să se joace cineva cu sentimentele tale. 

— Jordan! se aude cineva strigând. Jordan, tu ești? 

— O, Doamne, murmură el, în timp ce eu mă întorc cu spatele, gata 
să plec, 

— Quell? strigă aceeași voce pițigăiată. 

— Cine e... 

Dar o singură privire spre respectiva femeie îmi răspunde la 
întrebare. Mama lui Jordan nu e mult mai înaltă decât mine. Se 
îndreaptă spre noi, îmbrăcată într-un sacou elegant și purtând pantofi 
cu toc. Părul ondulat îi strălucește, perfect aranjat. La urechi îi atârnă 
cercei masivi. 

— Mă bucur să te cunosc! Lena, mama lui Jordan. Ne-a povestit multe 
despre discipola lui. Dar nu ne-a spus că ești atât de frumoasă. 

— Sunteţi foarte amabilă, mulțumesc. 

În spatele doamnei Wexton, cu un telefon lipit de ureche, merge o 
versiune fantomatic de palidă a lui Jordan. Doamna Wexton încearcă 
să-i spună ceva, dar el o oprește, ridicând un deget. 

— Nu se oprește din muncă niciodată, zâmbește ea. 

— Ce faci aici, mama? 

— O spui de parcă nu te-ai bucura să mă vezi. 

— Ăsta nu e un răspuns. 

— Am citit articolul din Pagina Șase! Bravo! spune ea, ignorându-i 
complet. 

— Şi cine este domnișoara? 


Domnul Wexton se alătură conversaţiei și expresia de pe chipul lui 
Jordan se înăsprește. 
— Nepoata și moștenitoarea lui Darragh Marionne, Richard. 
Acesta mă privește cu indiferenţă, apoi se uită din nou la Jordan. 
— E totul în regulă aici, fiule? 
Aroganța din tonul lui îmi face greață. 

— Richard! Îmi cer scuze, mi se adresează doamna Wexton, 
atingându-mi umărul. 

— Dacă toată chestia asta cu mentoratul o ia razna, voi vorbi cu 
Stăpâna, continuă domnul Wexton. 

— Îmi cer scuze, ce presupuneți, mai exact? îl întreb, cu brațele 
încrucișate la piept. 

Jordan îmi atinge încheietura mâinii. 

— Nu vorbi cu nimeni! 

Scuipă cuvintele, pentru prima dată privindu-l în ochi pe tatăl său. 

— Stăpâna Perl e mulțumită de munca mea aici. 

— Mă rog, dacă ești sigur de asta. 

Apoi își îndreaptă colții către mine: 

— Atâta vreme cât ea își știe locul. 

Șocul grosolăniei lui îmi dezleagă limba. 

— Îmi cer scuze, domnule, dar am impresia că vă aflați pe domeniul 
familiei mele. 

Jordan oftează. 
Tată lui mă privește atât de tăios, încât mă aștept ca vorbele lui să 
mă străpungă. Dar virulența sa nu e îndreptată către mine. 

— Jordan, Marele Dragon abia așteaptă să vă întâlniți săptămâna 
viitoare ca să discutați despre repartiție. Sper că n-am motive să ezit 
când ți se rostește numele. 

— Nu ai. Și nu vei avea. 

— Poate. 

Își privește fiul mustrător. Jordan strânge din dinţi, dar nu spune 
nimic. 

— Hai, Lena, plecăm, iar tu — și domnul Wexton arată spre mine — 
vezi cum te porţi, domnișorico! 

Se îndepărtează urmat de doamna Wexton care nu ne aruncă decât 
o privire stânjenită. 

— Onoarea fiului meu nu va fi pătată de bastarda unei fiice risipitoare, 
îi spune soției, în timp ce calcă apăsat. 

— Quell, îmi pare rău. Nu-l băga în seamă. Nu băga în seamă pe 
niciunul dintre ei. Eu încerc din răsputeri să n-o fac. 

Îmi înăbuș furia cât pot de bine, când Jordan vine în faţa mea. 

— Te rog! 

— Dar despre ce vorbea? întreb, încrucișându-mi brațele la piept. 


— După ce plec de-aici, sunt propus la conducerea frăției Dragonilor, 
sub conducerea directă a însuși Marelui Dragon, un lucru nemaiauzit 
pentru cineva de vârsta mea. Însă, datorită abilităților mele și 
performanţelor de mentor care mi-au demonstrat capacităţile de lider, 
am șanse mari. Și tata a promis să mă susțină. 


— Şi ce-a vrut să spună? N-are de gând să te mai susțină? 
— Pentru un Dragon, relațiile nu sunt văzute deloc cu ochi buni. 
Rostește aceste cuvinte pe un ton ce amintește de liniștea dinaintea 
furtunii. 


— Chiar ar fi în stare să-ţi refuze ceva pentru care ai muncit atât de 
mult? 

— M-a avertizat să nu permit ca noi... relația..., spune, ferindu-și 
privirea, să scape de sub control. 

Părinții lui au dispărut în mulțime și Jordan se uită în urma lor. 

— Trebuie să discut cu el despre asta. 

— Da? 

— Da, chiar trebuie. 

— Ba nu, nu trebuie. A fost complet deplasat. 

Vreau să mă înfurii, dar singura emoție ce mă încearcă este mila. 
Poate că eu și mama n-am avut parte de prea multe și ea e departe de-a 
fi perfectă, dar nu m-ar manipula niciodată în acest fel. Nu ar încerca 
să mă condiționeze, să mă controleze. Și-a sacrificat întreaga viață ca să 
mă protejeze. Îi doresc și lui asta. Acest tip de iubire. 

— N-ai cum să înţelegi, tu nu... 
— Nu am părinți?! Asta urma să spui? 

Ridic braţul ca să-l lovesc în piept. Dar mă prinde de încheietură și 
în acea clipă îmi dau seama cât de dor mi-a fost de atingerea lui. 

— Voiam să spun că tu trebuie să te supui regulilor Dragonilor. 
— Nu te duce după el, Jordan! Nu-i face jocul! 

— Nu e-atât de simplu. 

— Nu? 

Mila mi se transformă în frustrare și simt din nou enervarea 
provocată de felul în care s-a purtat. 

— Jordan, pentru prima dată în viață, fă ceva pentru tine! 

Îmi eliberez brațul din strânsoarea lui și plec. 


Se lasă înserarea. Strălucirea ei roz-aurie coboară sub fereastra de la 
dormitorul meu, și un căscat îmi dă târcoale. Fără niciun răspuns de la 
Nore, încă iritată din cauza celor întâmplate mai devreme, m-am retras 
în cameră și m-am îngropat în singurul lucru care contează: să învăţ 
pentru Cotillion. 

O bătaie ușoară în ușă mă face să ies din pătură. Bunica n-a mai 
apucat să se întâlnească azi cu mine; am terminat tot ce aveam pe listă 


înainte ca ea să se elibereze. Cu siguranță, n-a fost prea încântată de 
asta. Deschid ușa și mă aplec într-o reverență, când observ pantofii 
bărbătești lustruliți. 

Jordan. 

Încerc să închid la loc ușa, dar mă oprește cu o mișcare a mâinii. 

— De ce ai venit? 

— Ca să vorbim, 

— Jordan... 

— Ca să-mi cer iertare. 

— N-ar trebui să fugi după tatăl tău? Cred că e încă aici la acea 
recepție pentru părinți sau ce e... 

— N-am vorbit cu ei. În schimb, m-am gândit îndelung la ce mi-ai 
spus, 

— $i? 

— Pot intra? 

Îşi ridică sprâncenele rugător, şi asta îmi înmoaie inima. 

— Te rog! spune. 

Ar trebui să închid ușa și să nu mai privesc niciodată în urmă. Dar, 
în loc să fac asta, o deschid larg. 

— Doar puţin! îi răspund. 

Intră în cameră și eu mă așez pe pat. 

— Am greșit nefiind sincer cu tata în ceea ce privește sentimentele pe 
care le am pentru tine. 

Ochii lui mă privesc intens și îl simt căutând un semn că îi accept 
această recunoaștere a vinovăției. Că îl iert. Dar nu sunt convinsă că 
scuzele sunt îndeajuns. Se uită la picioarele mele, ghemuite unul peste 
celălalt. Înghite în sec, iar eu mă învelesc cu pătura. 

— Tata e un om greu de mulțumit. Dar are multă autoritate în cadrul 
Ordinului. Nu-mi pasă ce crede, nu cu adevărat. Dar am nevoie să 
creadă că îmi pasă. 

— Dar chiar îți pasă. 

— Ba nu. E ceva mai presus decât el. 

— Deci îți pasă de Ordin? Nu de părerea lui? 

— Quell, asta e viața mea. lar deocamdată, depind de el. Sigur înţelegi 
asta. 

— Deci ce vrei să spui? Că n-ai face nimic altfel decât ai făcut? 

— Nu, eu... 

— Pare că exact asta spui. Vii aici de parcă aș fi un animăluț de 
companie pe care îl ţii pe lângă tine și îl liniștești cu două-trei cuvinte 
potrivite. 

Mă ridic din pat și mă îndrept către ușă. 

— Pentru că, dacă de-asta ai venit... 

— Încetează! 


Degetele lui îmi ating mâna, mai degrabă dominatoare decât 

rugătoare. Mă trage spre el, între noi nu mai există niciun pic de aer. 
— Nu așa te văd. Nu te-aș putea vedea astfel niciodată. 

Oftează. 

— Pentru că te respect și pentru că știu că nu-ţi pot oferi tot ce-ţi 
dorești, de aceea păstrez distanța. 

Îi simt în piept bătăile inimii, din ce în ce mai accelerate. 

— Doar din acest motiv m-am abținut să spun și să fac ceva stupid. 

Privirea i se oprește pe buzele mele. 

— Jordan, trebuie să știu că nu-mi imaginez ceea ce se întâmplă între 
noi, că e real, orice-ar fi. 

Breteaua subțire de la cămașa de noapte îmi alunecă de pe umăr, iar 
el o ridică, atingerea sa, mai blândă ca o ploaie de vară. Degetul lui îmi 
mângâie obrazul și aprinde în mine o flacără, o pulsaţie caldă, o 
dorinţă pe care n-am mai simţit-o niciodată. 

— E real. 

Degetele sale îmi coboară pe gât, conduse parcă de ritmul unei 
muzici, atingerea lui, moale ca o pană. Pe claviculă și peste umărul gol, 
de parcă ar admira o sculptură. Își strânge braţul în jurul taliei mele și 
ochii îi strălucesc ca un răsărit înflăcărat. Pentru că îl cunosc atât de 
bine, ştiu că ar vrea să rostească mai multe. 

— Spune-mi, orice-ar fi! 
— Nu pot. 

Îi întorc privirea către mine. 
— Ba da, poți. 

Își mușcă buzele. 

— Te doresc, șoptește și, cumva, ne apropiem și mai mult. 

Îi simt pe buze răsuflarea caldă și mă agăț de ea, clătinându-mă pe 
marginea unei stânci, implorându-l să sară odată cu mine. 

— Lasă-te dus de val, îi spun, așa cum îmi spusese și el odată. 

Ezită, apoi capitulează în fața focului ce-i arde în ochi. Degetele lui 
se curbează în jurul șoldului, conștiente de ceea ce provoacă în mine. 
Mă abandonez atingerii sale, în timp ce cealaltă mână îmi răvășește 
părul, apoi coboară pe spate. 

— Pot să te sărut? 

Mă las în voia lui, și gura lui o întâlnește pe a mea, tandră și caldă. 
Tresar când îi simt dulceața, și lumea dispare în jurul nostru. Îmi apasă 
buzele înfometat, implorându-mă să le pecetluiesc contopirea. Tremur 
din tot corpul și simt în mine o durere profundă, aproape magică, pe 
care n-am mai simțit-o niciodată. Ne contopim unul cu celălalt, și mă 
simt din nou ca atunci când am dansat împreună. 

Își desprinde buzele de ale mele și în ochi i se citește foamea. 


Dar apetitul lui mi s-a transmis și mie, și mă lipesc din nou de el, în 
așteptarea a încă unui moment în care nu mai există nici lumea, nici 
otrava din venele mele, nici Cotillion, nici Stăpânele. Doar eu și el. 
Buzele ni se contopesc din nou, puţin stângaci din cauza nerăbdării, și 
las această clipă să mă consume. 

Dorința, pasiunea, viața pătrunde în cele mai întunecate și mai 
pustii părți din mine, vindecând ce-a fost frânt. Deschid și mai mult 
gura, abandonându-mă acestei senzaţii, acestui moment, care mă 
atinge mai profund decât a pătruns vreodată magia mea. 


TREIZECI ȘI ȘAPTE 


A doua zi dimineaţă mă trezesc convinsă că am visat. L-am sărutat 
pe Jordan. L-am sărutat pe Jordan! Mă întorc pe partea cealaltă și mă 
încrunt la patul gol al lui Abby, apoi îmi afund capul în pernă, 
încercând să-mi amintesc și altceva în afară de ziua de ieri. Dar mi-e 
imposibil. Așa că fac un efort și mă ridic în capul oaselor, mă dau jos 
din pat și mă duc la cursuri. 

Dexler vorbeşte pe un ton monoton, iar eu sunt cu mintea departe, 
în camera mea, cu buzele lipite de buzele catifelate ale lui Jordan. De 
data asta îmi e mai ușor să canalizez magia într-un deget. Arătătorul 
meu dansează cu o flacără roșie, când un chip bine cunoscut își face 
apariția în cadrul ușii. 

— Cultivator Dexler, voiam să văd cum se descurcă domnișoara 
Marionne, dacă îmi permiteți, spune Jordan. 

Dexler deschide ușa larg, iar el vine la masa mea. Îmi las kor-ul să se 

afunde din nou în mine, iar flacăra se micșorează, apoi dispare. 
— Cum ai dormit? 

Îi văd buzele mișcându-se, dar sunt acaparată cu totul de mâna lui 
care-mi atinge talia și care mă face să-mi doresc atât de mult să-l sărut 
din nou. 

— Eşti bine? 
— Da, reușesc să îngaim timidă, încercând să-mi amintesc unde 
rămăsesem cu lecţia. 
— Am făcut ceva greșit? 
— Nu. 
N-am mai sărutat pe nimeni până acum. 
Jordan zâmbește cu subințeles. 
— Ai fost perfect. 

Îmi mușc buza de jos, stânjenită că sunt atât de transparentă, și mă 
concentrez asupra notițelor despre munca de cultivator. 

— N-ai venit niciodată la cursul lui Dexter. Ce s-a întâmplat azi? 

Jordan îmi strecoară în mână un bilet. E semnat de bunica, am 
permisiunea să ies de pe domeniu diseară, până la ora stingerii. 

— Am ținut cont de ce-ai spus. leri, rostește, luându-mi mâinile într- 
ale sale. Îmi dai voie să te scot în oraș? 
— În oraș? Adică, la o întâlnire? 
Încuviinţează din cap. 
— Jordan, sunt în timpul cursului! Nu puteai aștepta? 
— Nu, nu cred că puteam și nici nu trebuia. 


— Jordan Wexton întrerupând un curs pentru ceva atât de frivol. Nu- 
mi vine să cred! exclam, în timp ce degetul lui trasează cercuri pe mâna 
mea. Unde mergem? 

— Surpriză! Deci accepți invitația? 

Se apleacă asupra mea cu o expresie nerăbdătoare. 

Vrea să mă ducă departe de acest loc, departe de presiunea bunicii, 
departe de grijile legate de Nore? Vrea să lăsăm totul în urmă, măcar 
pentru o clipă, să respirăm în tihnă? 

— La ce oră plecăm? 

— Ne vedem în foaier la 7. Îmbracă-te cu o rochie de seară. 


N-aș fi vrut să mă întorc atât de curând în Pădurea Secretă pentru a 
hrăni toushana, dar nu pot risca să-mi facă probleme în seara asta. 
Afară e cald și înăbușitor, mai cald decât până acum, ceea ce-mi 
amintește că Sezonul se va termina în câteva săptămâni. Când ajung la 
locul întâlnirii, Jordan este deja afară, în fața ușii. Poartă un smoching, 
haina Casei lui, cu tighele roșii și mici sori brodați pe rever. E mai 
elegant ca niciodată. La guler îi strălucesc emblemele de aur ale Casei 
lui. Eu am ales o rochie cu paiete aurii și mi-am strâns părul, lăsând 
doar câteva șuvițe să-mi încadreze fața. 

— Arăți uluitor, 
Îmi oferă un trandafir și îi mulțumesc, încercând să ghicesc unde 
mergem, dar nereușind să găsesc niciun indiciu. 
— Nu ne folosim mantiile pentru a ajunge acolo? îl întreb când în 
fața noastră oprește o mașină acoperită cu un strat fin de pulbere 
familiară. 
— Vor fi și Neînzestraţi acolo unde mergem. Așa că în seara asta ne 
pierdem în mulțime. 
Trag cu ochiul la ceasul lui de buzunar. 10 iulie. 
— În seara asta e balul Tidwell! 

Zâmbește mândru de el, în timp ce șoferul ne deschide portiera. 
— În secunda în care mă plictisesc, plecăm. 
— Îți dau cuvântul meu. 

Jordan se urcă în mașină lângă mine și portiera se închide. Lumea se 
transformă și Chateau Soleil rămâne în urmă, domeniul bunicii făcând 
loc luminilor strălucitoare ale blocurilor-turn. Orașul pulsează de viață, 
oamenii roiesc pretutindeni, intrând și ieșind din trafic, mașinile 
claxonează în depărtare. Mă lipesc cu nasul de geam. Nu mai suntem 
în Louisiana. Jordan mă ia de mână. În seara asta, mă voi lăsa dusă de 
val, 

În seara asta, voi fi liberă. 


Ușile de la intrarea în hotelul Q se deschid când ne apropiem, și 
Jordan mă ia de braț. Rubinele inetului cu emblema Casei lui sclipesc 
în blițurile fotografilor aliniați în fața ușii. Câţiva dintre ei ne strigă pe 
nume din spatele cordonului de catifea roșie. 

— lgnoră-i, îmi șoptește Jordan, și buzele lui îmi ating urechea. 

— Domnule Wexton, spune portarul, să pregătesc duplexul? Vine și 
tată! dumneavoastră în această seară? 

— Nu, suntem doar eu și domnișoara Marionne. Nu e nevoie. 

Înăuntru, hotelul este de o eleganță maiestuoasă. Coloane și 
mobilier lăcuit, podele lustruite și lumini difuze. Inscripțiile de pe 
marginea tavanului ornamentat îmi amintesc de Chateau Soleil. 

Jordan mă vede privind uluită și îmi arată sorii tăiați pe întregul 
perimetru al unei oglinzi aurite aflate lângă o zonă de relaxare. Fiecare 
soare este înnegrit în centru. 

— Se văd influenţele lui Dysiis, pe lângă cele ale lui Sfenti. 

— Dysiis n-a fost acel membru al Ordinului căruia i s-a interzis să 
studieze magia? 

— Dysiis considera că, pentru a cunoaște întru totul capacitatea 
magiei de a face bine, trebuie să-i înțelegem părțile întunecate. A 
studiat toushana întreaga viață. De la el provine tot ce știm despre ea. 

— Pare să fi fost un rebel. 

— Da. Pentru unii. 

Ușile lucioase ale liftului se deschid și pășim înăuntru. 

Jordan îmi strânge mâna într-a lui după ce se închid ușile. Când se 
redeschid, urmărim indicatoarele pentru Sala de Bal Yaăuper Rea. Este 
imensă, o explozie de culori. Țesături bogat drapate, candelabre 
sclipitoare, tăvi de argint și o mulțime de oameni îmbrăcați foarte 
luxos, ÎI strâng de braț pe Jordan. 

— Domnule Wexton! 

Un bărbat burtos, cu mustața încovoiată, care mi se pare cumva 
cunoscut, îl ia pe Jordan de umeri. 

— Tocmai vorbeam despre tine cu Charlie și Sand. 

— Marcius Walsby, mă bucur să te văd! 

— lar aceasta trebuie să fie domnișoara Marionne. 

Îmi întinde mâna și îi răspund amabil, abținându-mă cu greu, nu 
care cumva să fac o grimasă atunci când buzele lui îmi ating pielea. 

— Încântată de cunoștință! 

Am mai văzut acest chip undeva. 

— Plăcerea e de partea mea. Domnișoară, fotografia din ziar n-a făcut 
pe deplin dreptate alurii dumneavoastră regale. 

Îmi smulg mâna din strânsoarea lui. 

— Ca întotdeauna, mă bucur să te văd, spune Jordan, trăgându-mă 
deoparte. Ar trebui să facem un tur. 


— EI face parte din Or...? 

— Când suntem departe de casă, folosim termenul membru. Și nu, nu 
este. Walsby e guvernatorul. 

— Ştiam eu că l-am mai văzut undeva. Este... 

— Un nemernic ignorant, corupt și dezgustător. Evident, e foarte 
popular și influent. 

— Ştie despre... noi? 

Știe că suntem un grup exclusivist cu resurse extinse. Și pentru un 

politician e suficient ca să-i pese de noi. 

Un servitor cu o tavă încărcată de pahare cu șampanie trece pe lângă 
noi și iau unul, încă nevenindu-mi să cred. Toată această lume, avuția, 
accesul, puterea. Toate există pentru că așa vrea Ordinul, 

— Și el? întreb, arătând către un tip perfect bărbierit, într-un costum 
închis la culoare, cu părul ușor grizonant. 

Această lume, cu totul diferită de cea în care am trăit, îmi stârnește 
curiozitatea. 

— Este Emerson Tidwell, în persoană. Membru. Casa Oralia. 

Cuvintele lui Jordan îmi mângâie urechea și îi simt trupul lipit de 
spatele meu. Acordurile muzicale devin mai lente, iar el mă ia în brațe, 
legănându-se. 

— ÎI cunoști? 

Îmi îndreaptă bărbia în direcţia lui Emerson, care își șterge ochelarii 

cu o batistă turcoaz. 
— Uită-te cu atenție! 

Ne apropiem de Emerson în pași de dans și observ pe batistă o mică 

broderie cu emblema Casei Oralia. 
— Și ea? 

Arăt către o fată cam de vârsta mea care se mișcă plină de grație de 

la o conversație la alta. 
— Casa Marionne. 
— Cerceii cu fleur? 

Jordan zâmbește. 

— Și el? 
— Tu să-mi spui. 

ÎL studiez pe respectivul bărbat câteva minute, cât pot de discret, dar 

nu reușesc să identific niciun semn. 

— Nu-mi dau seama. 

— OK, n-a fost prea corect. E un Neînzestrat, chicotește Jordan, și îl 
lovesc în joacă cu cotul. 

— Ea e din Casa Perl, nu-i așa? arăt către o fată cu o piele arămie 
strălucitoare și ochi negri ce sclipesc ca diamantele. 

Are o rochie neagră cu paiete, iar pe un umăr e prinsă o fundă roșie. 
Jordan o privește, apoi mă întoarce repede cu faţa la el, și începem să 


dansăm. 

— Presupun că o cunoşti bine. 

— N-am spus asta. 

— Nu era nevoie. 

Se foiește stânjenit. 

— Nu e nicio lebădă; Abby se va bucura să audă că nu le-a ratat, spun, 
încercând să destind atmosfera. 

Dar Jordan privește atent în toate direcțiile, evitându-mi privirea. 

— Jordan, nu-mi pasă de nicio fată cu care... 

Ne oprim din dans și mă conduce într-un colț întunecat, lângă o 
masă pe care se află o sculptură în gheață. 

— Te simţi bine? Vrei să plecăm? spune, uitându-se peste tot, numai 
la mine nu. 

— Tu vrei să plecăm? Ce se întâmplă? 

Privirea lui îngrijorată scanează mulțimea. 

— Trebuie să-mi spui ce se întâmplă. Doar așa putem continua. 

— Cred că în seara asta va avea loc un raid, îmi șopteşte. În ultimul 
timp au fost mai multe, din cauza îngrijorărilor legate de Sferă. N-ar fi 
trebuit să venim aici. 

— Un raid? 

Dar, înainte ca Jordan să apuce să-mi răspundă, zăresc un bărbat 
cunoscut, neras, cu părul negru. E îmbrăcat mai frumos decât în acea 
după-amiază în care l-am văzut la Piaţă, dar nu i-aș putea uita chipul. 
Lângă el stă un alt tip pe care îl recunosc vag. Mă sprijin de perete, în 
timp ce-mi revine în minte amintirea încețoșată a unui bărbat legat de 
un scaun care ţipă. Fumul care îl sufocă, felul în care îi atârnă capul. 
Bărbatul aflat în cealaltă parte a sălii de bal e cel care a stat aplecat 
peste el, pufăind din trabuc. Dacă și ceilalți bărbaţi de la Piaţă sunt aici, 
înseamnă că este și Dragonul care mă urmărește. 


TREIZECI ȘI OPT 


YAGRIN 


Candelabre cu lumânări aprinse se leagănă ușor din tavanul Sălii de 
Bal Yaăuper Rea. Yagrin și-a aranjat jacheta smochingului, apoi s-a 
uitat la îmbinarea ușilor după vreun semn că au fost forțate. Dar n-a 
văzut niciunul. S-a întors ușor pe călcâie, înălțându-și magia prin tot 
corpul, până la cap, pentru a-și ascuți simţurile de Dragon. Dacă ar 
pătrunde în sala de bal chiar și cea mai măruntă informaţie despre 
schimbul de bunuri dintre Stăpâne care are loc la subsol în această 
seară, ar trebui să plece de-acolo imediat. Blestemată fie mama! Dar 
pare că la Tidwell totul e în ordine, sclipitor și decadent. Se uită la ceas. 
Zece minute. 

— Ce tare-ți bate inima! spune Red, luându-i mâna transpirată în 
mâna ei. 

— Şi a ta la fel. 

— Nu trebuie să fii atât de agitat. Voi fi bine. 

O conduce prin mulțime, zâmbind către chipuri cunoscute. 

— Nu te uita în ochii nimănui, decât dacă e absolut necesar. 

— Yagrin, doar pentru că locuiesc la o fermă, nu înseamnă că... 

— Red, nu e un joc! spune el, îndreptându-se către un colț întunecat. 

— Nu, e o petrecere. 

Red își trece degetele peste conturul feței lui și asta îi înmoaie inima. 
Și-ar dori atât de mult ca nimic din astea să nu conteze. Ca în seara 
asta cea mai mare grijă a lui să fie faptul că nu e-n stare să danseze. Dar 
vălul pe care îl poartă când e cu ea s-a destrămat când au intrat pe ușile 
hotelului Q. 

— Spune-mi din nou regulile. 

Red a oftat. 

— Să nu vorbesc cu nimeni; dacă cineva încearcă să vorbească cu 
mine, inventez imediat o scuză și mă retrag. Dacă mă întreabă cineva 
de unde te cunosc, trebuie să spun că nu te cunosc. Că nu știu nici 
măcar cum te cheamă. Și să nu dau nicio explicație. A, și, sub nicio 
formă, să nu ies din sala de bal. 

— Promite-mi! 

— Yag... 

— Te rog, promite-mi! 

— Promit! 

Yagrin a încercat să respire ușurat, dar n-a putut. Voia să creadă că se 
poate bucura de acest moment alături de Red, că-i putea oferi ce-și 


dorea și că, în același timp, o putea linişti și pe Stăpâna lui. Că, de fapt, 
cele două lumi ale lui ar putea coexista fără să se ciocnească, chiar dacă 
seara asta ar fi aproape un eșec. S-a uitat din nou la ceas și a încercat 
să-și repereze colegii și pe fata pistruiată despre care Mama i-a 
reamintit de două ori că s-ar putea să fie acolo în acea seară. Dar când 
un coleg solid s-a îndreptat către el cu ochi mari, Yagrin a condus-o pe 
Red în direcția opusă. 

— Du-te lângă sculptura de gheață și rămâi acolo până vin să te iau, 

A lăsat-o acolo, simțindu-se cuprins de rușine. Nu asta își dorise Red 
atunci când insistase să vină cu el. Dar asta era tot ce-i putea oferi. Nu 
putea permite ca familia lui sau cineva din Casă să afie că venise 
însoțit. Ar începe să pună întrebări, ar afla că e Neînzestrată și ar 
presupune că i-a împărtășit secretele lumii lui. 1 s-a strâns stomacul, 
gândindu-se la ce-ar fi putut să se întâmple în acel caz. 

Când a ajuns lângă el, tipul corpolent a scos o țigară de foi violetă 
dintr-o tabacheră strălucitoare, pe care era gravată o columnă frântă. 

— Mi s-a părut că tu eşti. E atât de slabă lumina în sălile astea. Ce-ai 
mai făcut, băiatul meu? N-am știut că veți fi cu toții aici în seara asta. 
— Bine, domnule, a răspuns, uitându-se după alți frați Dragoni. 

— E totul cum trebuie? 

Yagrin i-a zâmbit politicos. Nu era atât de nesăbuit încât să 
recunoască sau să nege treburile personale. 

— Nu te mai rețin, văd că ai multe de care să te ocupi. 

L-a privit pe Yagrin, așteptând un răspuns de la el, dar, 
imperturbabil, acesta și-a luat rămas-bun de la discipolul curios. 

Se îndrepta către sculptură, pentru a reveni la Red, care zgâria 
gheața cu unghiile, când a surprins cu coada ochiului o rochie cu 
negru și roșu. S-a îndreptat în direcția colegei sale de Casă, dar aceasta 
a dispărut. Unde erau ceilalți? S-a uitat prin mulțime. Sala de bal era 
uriașă, de două ori cât cele de la Hartsboro. S-a strecurat printre 
numeroșii oameni care sporovăiau, cu capul în jos, bucuros că măcar 
dimensiunile mulțimii erau în favoarea lui. A zărit un alt coleg de 
Casă, cu părul negru și ciufulit, îmbrăcat într-un costum făcut pe 
comandă. Acesta a lovit ușor cu degetul în cadranul ceasului de la 
mână, apoi a ridicat trei degete către Yagrin. 

În trei minute, trebuie să cobor. 

Yagrin a dat cu banul și a tras aer adânc în piept, apoi s-a dus puțin 
la Red. Aceasta desprinsese o bucăţică de gheaţă pe care și-o pusese în 
pahar. 

— Deci avem o problemă, a spus ea. 

Yagrin a tresărit. 

— Ce s-a întâmplat? 
— Mă dor picioarele. Tocurile astea, eu... 


— Te rog, încearcă să te amesteci în mulțime. Trebuie să mă ocup de 
ceva. Și nu uita regulile. 

A lăsat-o acolo, jurându-și să nu mai facă asta niciodată și cumva, 
după ce-aveau să plece, să se revanșeze în fața ei. 

Yagrin a urcat în lift și încă trei colegi i s-au alăturat fără niciun 
cuvânt, toți Dragoni care absolviseră odată cu el, Sezonul trecut. Cea 
de lângă el și-a încrucișat brațele la piept. 

— Ce s-a întâmplat? 

Yagrin a apăsat pe butonul ascuns pentru cel mai de jos nivel al 
parcării subterane, accesibil doar membrilor. 

— Nu s-a întâmplat nimic, a spus ea, evident mințind. 

— Orice ți-ar trece prin cap uită! În seara asta facem totul ca la carte, 
lin, fără gafe, fără escaladări. Officium est honor quis. 

— Vorbeşte tot așa, și oamenii s-ar putea să creadă că îți dorești într- 
adevăr să fii aici, i-a răspuns tânăra. 

Cei doi de lângă ea au râs. Când s-au deschis ușile, Yagrin a ieșit cât 
a putut de repede și, după ce a străbătut un coridor lung, a intrat în 
sala de întâlnire cu pereți de sticlă. 

— Yagrin! l-a salutat cel care se afla la conducere în acea seară, deja cu 
masca pe față. Sunt surprins să te văd aici. 

— Charlie! a ridicat din umeri, confuz. 

Privirea lui Charlie s-a înăsprit, dar și-a întors atenția asupra 
celorlalți și Yagrin a putut să răsufle ușurat. 

— Apropiați-vă! a spus Charlie și toată lumea s-a strâns în jurul lui. 
Suntem aici să schimbăm aceste lăzi — a arătat spre turnul de paleți de 
lemn înfășurați în folie de plastic din camera alăturată, despărțită 
printr-o fereastră de sticlă — pe bani. După ce încheie afacerea, dacă 
mirosiți toushana printre oamenii lor, nu ezitaţi! Dar nu mutilați mai 
mult decât e necesar! Este Ordinul Mamei. Marele Dragon nu știe 
nimic despre asta. Întrebări? 

Colega în rochie lungă și-a trosnit degetele. 

— Niciodată nu ne lasă să ne distrăm. 

— Cine e clientul? a întrebat Yagrin. 

Charlie și-a supt gingia înainte să răspundă. 

— Bătrânul Manzure. 

Yagrin și-a mutat greutatea corpului de pe un picior pe celălalt. 
Manzure era un șarpe. 

— Trebuie să deţinem controlul. 

— Evident, Yagrin, l-a apostrofat Charlie. Să mergem! a spus, 
atingându-și pumnii și ducându-i apoi la piept. 

— Da! a exclamat Yagrin alături de toți ceilalți, simțind mai mult ca 
oricând că trebuie să-și facă datoria. 


Avea să fie un monstru, nu în ochii Mamei, ci într-ai lui Red. În 
timp ce se îndepărtau, Charlie l-a tras de haină. 

— Să stai deoparte, ai înțeles? Nu vrem să strici ceva. 

Avertizarea l-a durut, dar și-a îndreptat umerii și i-a urmat în 
încăpere. Acolo, un tip mărunțel cu o coamă de păr alb și o mască 
asortată pe faţă stătea pe un scaun, ținând în poală o servietă mică. 
Yagrin a simțit că i se strânge stomacul. Manzure n-a venit însoțit de 
niciun bodyguard la întâlnirea cu un grup de Dragoni? Ceva nu era în 
regulă. Tovarășii lui priveau cu toții impasibili. 

— Charlie, mă bucur să te revăd, a spus Manzure. Ce-ai mai făcut? 

— Am venit să încheiem o afacere deja stabilită, nu să pălăvrăgim! i-a 
răspuns Charlie. Ai adus banii? 

A întins mâna spre Manzure, dar acesta și-a încleștat degetele pe 
servieta din poală. 

— Ai crescut foarte mult, cu câțiva centimetri, aș zice, i-a răspuns 
Manzure, trecându-și mâna peste servietă. 

Charlie s-a uitat la ceas. 

— Ai la dispoziție trei minute să respecţi înțelegerea, altfel cade 
definitiv. 

Yagrin și-a încleștat pumnul. 

— Știi, obsesia tinereții e cea care îi face pe majoritatea să 
înnebunească atunci când îmbătrânesc, a spus Manzure, încrucișându- 
şi braţele la piept. Dar nu cred că are sens. Când ești tânăr, forța îţi este 
la îndemână, magia răspunde mai repede la comenzi, te deplasezi mai 
rapid, îți încordezi mușchii. Dar când ești bătrân — continuă el, 
ducându-și mâna la tâmpla de pe care firele de păr s-au retras de 
mult —, puterea ta este înțelepciunea. Dacă vei supraviețui îndeajuns 
de mult, vei înțelege la ce mă refer. 

— Două minute, spune Charlie. 

— Am analizat din nou termenii ofertei și am ajuns la concluzia că 
prețul pentru Kor-ul lichid este exorbitant. Pentru întreaga cantitate, 
ofer jumătate din preț, a spus Manzure, jucându-se cu încuietoarea 
servietei, iar lui Yagrin i-a stat inima în piept. 

— Tu... 

Zgomotul ascuţit al încuietorii de la servieta care s-a deschis l-a 
amuţit pe Charlie și l-a făcut pe Yagrin să simtă fiori pe șira spinării. 

Manzure a scos o unghieră și o pilă, apoi a început să-și facă 
manichiura. 

— Şi dacă te gândești să-ți asmuţi câinii asupra mea, să știi că, dacă nu 
mă întorc sus într-o oră, Morfeologii mei — plasați strategic în tot 
hotelul — au primit ordinul de a bloca toate ieșirile și de a transforma 
aerul în clorometan. Întreaga sală de bal, toți oaspeţii tăi minunaţi vor 
muri în câteva minute. Ca să nu mai vorbesc de consecințele legale 


pentru dragul domn Wexton și scumpul lui hotel. Ar ţine prima pagină 
a tuturor ziarelor. Ce scandal! a încheiat Manzure, cuprinzându-și fața 
în palme, parcă uluit de propriile cuvinte. 

Yagrin şi ceilalți s-au uitat mai întâi unii la alții, apoi la Charlie. 

— E-aşa cum spun, Charlie, a spus Manzure cu un deget la tâmplă. 
Când îmbătrânești, plănuiești totul cu mintea, nu doar cu mușchii. 

Yagrin s-a uitat încordat la ceilalți, sperând să primească o indicație, 
oricât de mică. Dar erau cu toții copleșiți, privind în gol. Inima îi 
bubuia în piept. Trebuiau să facă ceva. Rapid. Red era sus. 

— Charlie, individul ăsta blufează! i-a șoptit Yagrin la ureche, dar 
fratele lui Dragon era încremenit, incapabil să ia o decizie. 

Yagrin putea să aștepte ca altcineva să hotărască soarta lui Red sau 
putea s-o facă el însuși. A invocat întunericul rece ca moartea și și-a 
răsucit trupul până când a dispărut. Charlie l-a privit înmărmurit cum 
a învăluit încăperea într-o ceață întunecată. Marginile lumii s-au 
înnegrit, iar el și-a înfășurat sinele devenit umbră în jurul lui Manzure. 
Yagrin și-a încordat trupul și mantia lui s-a înfășurat în jurul gâtului lui 
Manzure, sufocându-l în întuneric. Manzure a încercat să-l lovească, 
dar Yagrin nu era decât aer pur. 

Poate că Manzure era într-adevăr mai bătrân și mai înțelept, dar era 
un simplu om și, ca oricine altcineva, la nevoie, se salva pe sine însuși. 
Cu toții erau niște lași în ultimă instanță. La fel ca el. 

— Dă-mi... drumul..., a îngăimat el sugrumat. 

Yagrin a strâns şi mai tare. Nu-și adusese nici măcar un bodyguard 
cu el la locul de întâlnire. Blufase. Și putea jura că amenințarea cu 
Morfeologii era tot un bluf. 

Lumea s-a estompat și pentru o clipă strânsoarea lui Yagrin a slăbit 
puțin; magia îl scurgea de vlagă, de parcă ar fi stat prea mult cu capul 
în jos. Manzure a început să ameţească. Dar Yagrin se simţea și el rău. 
Trebuia să-i dea drumul, în scurt timp. Odată ce Manzure s-a prăbușit 
moale în scaun, Yagrin și-a făcut din nou apariția, cu răsuflarea tăiată. 
S-a clătinat puţin, apoi a reușit să-și recapete echilibrul și l-a prins pe 
Manzure în gheara Dragonului: l-a apucat de ceafă, cu degetul mare 
apăsat în bărbie. Manzure s-a zbătut ca un pește în cârlig, apoi corpul i- 
a înțepenit, pe măsură ce magia paralizantă a început să acționeze. 

— Telefonul lui, i-a spus Yagrin lui Charlie, care i l-a aruncat. Sună-ţi 
acum Morfeologii! Hai, imediat! i-a ordonat lui Manzure. 

Cei din încăpere priveau atenţi în toate direcțiile. Charlie se uita la 
el necruţător. Dar Yagrin şi-a încleștat și mai tare mâna pe gâtul lui 
Manzure. Ştia ce face. Nu exista niciun Morfeolog. Și avea s-o 
dovedească. A slăbit puţin strânsoarea, și Manzure s-a prăbușit în 
scaun. Apoi a luat telefonul și a sunat. 

— Domnule! s-a auzit o voce. 


Lui Yagrin i-a sărit inima din piept. Nu blufa. Trebuia să salveze 
situația. 

— Eu..., a început Manzure, dar Yagrin a fost mai iute. 

Și-a invocat toată magia pe care o putea stăpâni. Căldura i s-a 
adunat în stomac și i-a urcat în piept, apoi în cap, până când a început 
să ardă în spatele urechilor, pe gât și pe buze. A suflat, aerul a vibrat 
printre degetele lui și s-a vizualizat preluând notele vocii lui Manzure 
una câte una, imitându-i perfect timbrul și tonul. Manzure a deschis 
gura, dar Yagrin era cel care vorbea. 

— Am încheiat afacerea, abandonaţi-vă poziţiile, a spus el cu vocea lui 
Manzure. 

Ochii acestuia s-au mărit uluiți, de parcă ar fi văzut o fantomă și 
servieta i-a alunecat din poală. Colega lui Yagrin în rochie lungă a scos 
plicul din servieta căzută. 

— Mulţumim pentru donaţie, a spus ea. 

Yagrin s-a prăbușit ușurat. 

Până a reușit să stea în picioare fără să se clatine, Manzure și aproape 
toți colegii săi plecaseră. S-a uitat la ceas. Era trecut de miezul nopții. 

— Hai, să mergem, a spus Rochia Lungă, luându-l pe după umeri ca 
să-l ajute să meargă. Cred că te-am judecat greșit. 

— Da? a spus încruntat Charlie, apărând în spatele lor. Sau poate l-ai 
ghicit la fix? 

Yagrin și-a recăpătat echilibrul și și-a scuturat jacheta de praf. 
Trebuia să se întoarcă sus, la Red. 

— Manzure voia să distrugă toată sala de bal. Am făcut ce trebuia. 
— De când sunt mai importanți niște Neînzestrați în costume de 
mătase decât plata ce i se cuvine Mamei? 

Yagrin o vedea în fața ochilor pe Red. 

— Se aflau acolo și câțiva dintre ai noștri. Nu erau toți Neînzestraţi. 

O scuză, dar una adevărată. 

— Uită-te în jur, Yagrin! Toţi oamenii noștri sunt aici jos. 

A simțit cum îl cuprinde răceala. Oamenii Mamei. Casa lor. Regula 
nespusă: Casa înainte de toate. 

— Trebuie să plec, a spus Yagrin, trecând pe lângă Charlie. 
— Încotro te îndrepţi în seara asta? l-a întrebat acesta. 

Yagrin l-a ignorat. După ce s-a închis ușa, a alergat către lift. Ajuns 
în sala de bal de la parter, a străbătut mulțimea, căutând-o pe Red. 
Trebuiau să plece de-acolo. Fusese naiv să creadă că puteau petrece acea 
seară fără probleme. A văzut-o pe Red chicotind în spatele mâinilor 
înmănușate alături de o fată blondă, musculoasă, într-o rochie turcoaz 
înflorată. 1 s-a tăiat respirația. 

— Îmi cer scuze că vă întrerup, a spus, trăgând-o de mână. 
— Mai încet! 


Red trebuia aproape să alerge ca să țină pasul cu el. 
— Ți-am spus să nu vorbești cu nimeni. 
— M-ai lăsat singură aici o veșnicie. Încă puțin, și plecam acasă. 
Yagrin s-a frecat la tâmple. 
— Îmi pare rău. Hai să plecăm de-aici! 
Când coborau scările, a dat peste unul dintre tovarășii lui de Casă 
care fuseseră la subsol. 
— Yagrin, îmi cer scuze că vă întrerup! a spus acesta, un tip cu părul 
blond. Și tu ești...? 
Red s-a uitat încurcată la mâna întinsă a acestuia, apoi la Yagrin. 
— Nu le-ai spus fraţilor tăi că ai o prietenă, Yags? a zis blondul. Ar 
trebui să fim o familie, a adăugat, lovindu-l ușor pe Yagrin în umăr. 
— Abia ne-am cunoscut, a spus Red. 
— Am auzit din surse sigure că vă știți de ceva timp, a răspuns tipul, 
privind peste umăr la fata în rochie turcoaz cu care Red vorbise mai 
devreme. 
Red l-a săgetat cu privirea. 
— Yags, a sunat Mama. A intervenit o urgență. Trebuie să vorbească 
cu tine. 
— Mă duc la ea imediat după ce o conduc pe Red acasă. 
— O conducem noi acasă. 
Blondul a făcut un pas în față. Charlie și ceilalți au apărut în spatele 
lui. 
— Tu trebuie să te duci la Mama. Te așteaptă un elicopter pe acoperiș. 
Charlie a încercat să-l tragă după el, dar Yagrin s-a smucit din 
mâinile lui. Oamenii au început să se uite la ei insistent, 
— Nu face o scenă! l-a avertizat Charlie. 
Yagrin a pufnit. Nu trebuia să reacționeze exagerat, altfel își dădeau 
seama că între el și Red e mai mult. 
Red zâmbea. Dar în ochii ei căprui Yagrin a citit îngrijorarea. 
— E OK, mă pot duce singură acasă. Sper că mama ta e bine. 
Red s-a îndreptat spre ușă, dar tipul blond i-a tăiat calea. 
— Te conduc afară, a spus el, oferindu-i brațul. 
Red a ezitat o clipă, apoi l-a luat de braț. 
— Anunţă-mă când ajungi acasă, i-a zis Yagrin, îmbrățișând-o. 
Încearcă să scapi de ei cât mai repede, i-a șoptit la ureche. 
Red s-a desprins din brațele lui și i-a zâmbit scurt, apoi s-a 
îndepărtat. Yagrin și-a strâns haina în jurul corpului și s-a îndreptat și 
el către uşă. 


TREIZECI ȘI NOUĂ 


Toate capetele sunt îndreptate către agitația din fața ușilor, dar este 
atât de aglomerat și intrarea este atât de departe, în capătul celălalt al 
încăperii, încât nu-mi dau seama ce se întâmplă. 

— Rămâi aici, spune Jordan, uitându-se prin mulțime. 
— Nu. 

ÎL strâng de mână, încercând să înţeleg ce se petrece, temându-mă 
de ce e mai rău. 

— Dacă are loc un raid, poate să se termine urât. 

ÎL trag de mână, apoi încremenesc, zărind un cap cu păr castaniu, 
deasupra unor umeri laţi, pe care îl recunosc. 

Dragonul care m-a prins în benzinărie. 

Dragonul care mă caută. 

Mă dau câțiva pași în spate și mă împiedic de o masă. Pulsul mi se 
accelerează în timp ce-l privesc pe Dragon având o discuție aprinsă cu 
doi bărbaţi din Casa Perl și cu o fată cu părul roșcat, Discuţia se 
transformă în ceartă și am grijă să-mi țin ochii în pământ. Îi trag după 
mine pe Jordan în direcția opusă. 

— Putem merge în altă parte? 
— Știu locul perfect. 

Mă ia de mână și mă conduce către o ușă din spate pe care intră și 
ies chelnerii. Intrarea de serviciu a sălii de bal dă într-un coridor lung, 
unde nu e nimeni. Străbatem măruntaiele hotelului și, în cele din 
urmă, ajungem la un ascensor de serviciu. 

— Sper că nu te superi că luăm liftul. Aici e riscant să ne folosim 
mantiile. 
— Jordan, când nu sunt cu tine, merg peste tot cu liftul sau pe scări. 

Râde. leșim din lift într-o terasă amenajată pe acoperiș, cu mobilier 
de grădină și un pian mare, de unde se vede strălucind întregul oraș. În 
depărtare, decolează un elicopter. Zarva din hotel pare să se fi mutat pe 
trotuarul de dedesubt. Când bărbații se urcă în mașină, mă relaxez și 
slăbesc strânsoarea degetelor pe balustradă. Lângă mine, Jordan 
privește cu atenție, până când mașina se pune în mișcare. 

— Orice s-ar fi întâmplat, pare că acum s-a terminat, spune el, 
netezindu-și jacheta. 

Răsuflu ușurată, simțindu-mă puţin mai liniștită. Mă așez lângă 
Jordan pe bancheta de la pian. Această seară s-ar fi putut desfășura cu 
totul diferit. Cu toate acestea, iată-mă aici, într-o rochie elegantă, 
dansând, bând. 

— Mă bucur că am venit aici în seara asta. 


— Tidwell este... 

— Nu mă refer la bal. Ci ła faptul că mă aflu aici... fără să mă ascund. 

Într-o lume unde înainte eram doar o umbră. 

— Nu ştii cât de mult înseamnă asta pentru mine. 

— Aş vrea să ştiu. 

Ating câteva clape ale pianului. Sună îngrozitor și izbucnim 
amândoi în râs. Asta mă face să-mi relaxez poziția. Mă trag mai 
aproape de el. 

— Aş vrea să-ți spun atât de multe, spune Jordan. De foarte mult 
timp, vreau să-ți spun atât de multe, oftează. Nu-mi pot imagina ce-mi 
va aduce ziua de mâine, iar pentru cineva ca mine asta e de 
neconceput. Înțelegi? Tot ce fac trebuie să fle atent calculat. Și cu tine e 
ca și cum... 

Mă privește insistent și adorația din ochii lui îmi încălzește întregul 
trup. 

— Ca și cum? 

Mă joc cu o șuviță de păr, încercând să alung neliniștea ce mă 
străbate. 

— Când sunt cu tine... 

Îi strâng mâna. 

— Continuă! 

— E ca și cum... n-ar mai exista viitor sau trecut. Totul la tine mă 
țintuieşte în prezent. 

Zâmbește șovăitor. 

— Eşti puternică, dar puterea nu te posedă. Te potrivești în această 
lume de parcă ar fi fost făcută special pentru tine. Cumva, respectând 
propriile tale condiții. 

Privirea i se mută către orașul de sub noi. 

— invidiez asta, adaugă, uitându-se la mine de parcă aș fi un puzzle 
din care îi lipsesc câteva piese pentru a-l completa. 

Simt că-mi arde fața. 

— Într-o zi, vei conduce un sfert din acest Ordin. Asta îmi dă speranță 
că... 

O pală de vânt alungă ceea ce urma să spună. Clatină din cap. 

— Te rog, continuă! 

— Lumea noastră e făcută din sticlă, Quell. 

În crăpăturile dintre cuvintele sale se ascunde ceva ce pare să poată 
sparge acea sticlă despre care vorbește. 

Degetele noastre se caută unele pe celelalte și se întrepătrund. 

— Te-am ţinut la distanță intenţionat. Îmi pare rău pentru asta. 
Întreabă-mă orice, sunt o carte deschisă pentru tine. 

Se foiește stingher, îi simt mâna în mâna mea și tulburarea lui îmi 
spune că n-a avut niciodată încredere în cineva cum are acum în mine. 


Aș putea profita de acest moment și aș putea încerca să aflu tot ce 
vreau să știu despre toushana. Nu. Trebuie să știe că pentru mine el este 
important nu pentru informaţiile pe care mi le dă sau pentru ceea ce 
poate face pentru mine. Ci pentru ceea ce este. Atâta tot. 

— Continuă să-mi vorbești. 

— Despre orice? 

— Despre orice. 

Se încruntă, căzând pe gânduri. 

— Ai avut dreptate în ceea ce mi-ai spus despre tata zilele trecute, 
spune, privind către claviatura pianului. Cred că până acum credeam 
că nu contează atât de mult. 

Îi mângâi părul și îl simt relaxându-se la atingerea degetelor mele. 
Dacă acasă ar putea însemna o clipă, o emoție, sunt sigură că aceasta ar 
fi. 

— Când eram mică, ne-am mutat adesea, rostesc dintr-o suflare. 
Mama se temea mereu că... cineva ar putea afla despre magia mea. 

Inima îmi bate cu putere în piept, sunt atât de aproape să-i dezvălui 
întregul adevăr. 

— Mă bucur că ai reușit să te întorci la noi. 

Îmi las capul pe umărul lui. 

— Cântă-mi ceva! 

Degetele lui dansează pe claviatură și încordarea permanent 
întipărită pe chipul lui dispare. Notele muzicale îmi accelerează pulsul, 
mai întâi grave și rapide, apoi înalte și liniștitoare. Mă legăn în ritmul 
muzicii. Melodia se dezvoltă într-un mănunchi de sunete ca un cer 
înstelat, apoi se încheie cu un tempo vioi, revigorant. 

— Unde-ai învăţat să cânți atât de bine? 

— Aveam opt ani și am început să iau lecții de pian atunci când am 
simţit în mine pentru prima dată magia de Audiolog. Am... 

Pentru a doua oară în această seară, expresia i se înăsprește când 
gândurile i se îndreaptă spre acasă. 

— În acea zi am văzut ceva ce încercam să-mi scot din minte. Cântam 
atât de nestăpânit și de repede, iar când degetele mi s-au oprit, muzica 
a continuat să răsune, magia mea transfigurând sunetele din aer. 
Părinţii mei m-au dus imediat la un test. 

— La un test? 

— Da. 

I-am simțit în degete încordarea umerilor. 

— Pentru că puteam accesa două forme de magie la o vârstă atât de 
mică, în aceeași zi m-au trimis să locuiesc cu Stăpâna Perl. 

Nici el nu a știut niciodată ce înseamnă acasă. M-a privit în ochi cu 
îngrijorare. 


— Abia după ce am plecat de-acasă, am aflat despre al treilea fllon de 
magie. 

— Toushana. 

— Nu, Quell. Asta e ceva ce atingem când vrem, nu ceva ce cultivăm. 

— A, nu mi-ai explicat asta până acum, răspund râzând ca să nu stric 
dispoziția relaxantă, dar, când se întoarce către mine, strâng în mână 
cu putere marginea scaunului. 

— Nu vorbesc despre aceste lucruri, pentru că nu vreau să-ți fie frică 
de mine. 

Un fior rece mă străbate. 

— Nu mi-e frică. 

Își trece degetul mare peste linia maxilarului meu. 

— Ar trebui să-ți fie. 

Îmi încrucișez picioarele, apoi le desfac iar, poruncindu-i să se 
retragă răcelii ce se răsucește în mine. Nimic nu trebuie să ne strice 
acest moment. 

— Există un motiv pentru care Dragonii socializează doar între ei. E 
ușor să te pierzi pe tine însuți în toată această putere. În proximitatea 
magiei interzise. Toushana e diferită, pentru că se hrănește din cineva 
pentru a deveni mai puternică. Îi otrăvește capacitatea de a ajunge să 
stăpânească magia adevărată. Unul dintre motivele pentru care 
Ordinul este atât de hotărât să-i vâneze pe cei cu foushana este că 
limitele puterii ei nu sunt cunoscute. Nu se știe când încetează să se 
dezvolte. Dar, odată ce pune stăpânire în întregime pe o persoană, 
aceasta pierde cu totul controlul în fața toushanei. Multe dintre 
descoperirile lui Dysiis au fost arse. Mă joc cu tivul rochiei, foindu-mă 
pe scaun. 

— De ce? 

— Aducătorii Întunericului. 

Diademele din casetele de sticlă expuse peste tot în Chateau Soleil. 
— Adoratorii toushanei. Au fost vânaţi de Primii Dragoni, Aducătorii 
Luminii, cred că erau numiţi. 

Îmi strâng braţele în jurul corpului. Jordan încuviințează din cap. 

— Cu secole în urmă, câțiva studenţi într-ale magiei au descoperit 
învățămintele lui Dysiis și le-au denaturat complet, spunând că nu 
trebuie să ne temem de toushana, ci să ne folosim de ea. O armă cu care 
Înzestrații au fost binecuvântați de Sola Sfenti s-o folosească după 
bunul plac. 

Asta se tem că aș face? De aceea vor să mă ucidă? 

— Bineînţeles, ideea învățămintelor lui Dysiis a fost cu totul alta. Dar 
atunci s-au născut Aducătorii Luminii. Și în acest scop. 

Îmi țin respirația. 


— Deci, da, îmi pot invoca toushana în afara mea și mă pot folosi de 

ea. Dar e nevoie de multă concentrare și de mult antrenament ca s-o 
împiedic să-mi pătrundă în oase și să se contopească cu mine. Însă, 
având în vedere fisurile din Sferă, există mai multe persoane care au 
toushana. 

În minte îmi revine chipul lui Nore. 

— Prin uciderea celor cu toushana, Sfera e ținută în echilibru, asta 
credem noi. 

Tresar, auzind cuvântul uciderea. Aș vrea să-mi astup urechile sau să-i 
spun să continue să cânte la pian. 

— În ultimul timp, colegii mei au fost foarte ocupați să identifice mai 
multe persoane cu toushana, continuă Jordan, cu o grimasă. 

— Da? 

— Brooke și Alison, cele două fete din Casa mea, au fost ucise de 
cineva care le-a suspectat de asta. Dar, Quell, nu aveau toushana. Și ca 
ele au fost atât de mulți de-a lungul anilor. 

— Atât de mulți.. 

— Sute de membri, poate și mai mulți, au fost uciși în ultimii zeci de 
ani fără nicio explicație. Presupunerea este că membrii care se 
autointitulează Aducătorii Luminii iau problema în propriile mâini și 
se ocupă de cei pe care îi suspectează că au toushana. În loc să ne lase 
să ne facem treaba, ceea ce presupune un anumit protocol. 

Asta crede Beaulah că face, ajută... 

— Dar nu știu dacă să cred această variantă. Brooke și Alison erau 
nevinovate. Nu a existat niciun zvon legat de magia interzisă. 

Jordan își mușcă buzele, reflectând la ultimele sale cuvinte, de parcă 
ar analiza două piese ale unui puzzle care nu se potrivesc. Apoi începe 
să râdă și tresar uimită. 

— Ce este? 

— Ştii ce mi-ar face frații mei dacă ar ști că ţi-am spus toate astea? 
spune, trecându-și mâna prin păr. Jur că nu înțeleg cum reușești. 

— Nu trebuie să-mi spui dacă nu vrei. 

— Quell, aș vrea să-ți împărtășesc totul dacă aș putea, oftează și toată 
greutatea lumii pare să-i apese umerii. La sfârșitul verii, termin. Și 
poziția pe care o voi avea îmi conferă mai multă libertate decât 
majorității celorlalți. Din câte am înţeles, Sfera va constitui principala 
mea preocupare. Trebuie s-o localizăm ca să înțelegem cum s-a fisurat, 
îmi explică, mușcându-și pumnul, în timp ce în ochi îi citesc ceva ce-l 
poartă departe. 

— Poate că n-ar trebui să mai vorbim despre asta. 

Îl iau de mână. 

— Ştii, o parte din mine își dorește să fle deja acolo. 

— Dar atunci cum ai mai putea fi aici? 


— Exact asta e problema. 

Își fereşte privirea, îndepărtându-se din nou. 

— Vreau să mănânc tort. 

Mă ridic în picioare, dorindu-mi să se întoarcă la mine, disperată să 
prelungesc acest moment. 

— Sunt sigur că bucătăria s-a închis, dar... 

— Hai! 

ÎI trag după mine și începem să coborâm scările. 

— Quell, n-ar trebui să facem o scenă, chiar... 

Aproape că trebuie să alerge ca să țină pasul cu mine, în timp ce 
cobor în grabă. Încearcă să mă ajungă, dar mă strecor pe ușă și intru în 
hol. 

— Domnule Wexton, spune cineva de la recepție. Aveţi nevoie de 
ceva? 

— Nu... 

— Îmi puteți spune unde este bucătăria? întreb dintr-o suflare. 

— Ce faci? îmi șoptește Jordan, dar recepționerul îmi indică o direcție 
și îl trag pe Jordan după mine, de-a lungul unui coridor cu multe 
camere, apoi printr-un hol mai mic și printr-o sală de mese în care se 
află câțiva clienţi. 

În spatele barului, se vede bucătăria și mă îndrept într-acolo, dar, în 
grabă, mă izbesc de ceva. 

— Vai! 

Un ospătar se ferește din calea mea, abia reușind să nu răstoarne 
tava pe care o ține în mână. 

— Îmi cer scuze! îi strig și mă reped în bucătăria goală. 

— Şi acum, tort! 

Deschid frigider după frigider până găsesc un tort îmbrăcat în 
ciocolată. 

— Ai de gând să... 

Iau cu mâna o bucată de tort, simțind pe degete ciocolata lipicioasă, 
și mușc din ea. 

— Mmm, Doamne, e minunat! 

Jordan mă privește cu ochi mari. 

Îi întind și lui o bucăţică. 

— Qu... 

Îi îndes în gură deliciul ciocolatiu și glazura i se întinde pe buze. 
lzbucnesc în râs, în timp ce el mestecă. 

— E... chiar bun. 

Încearcă să se șteargă la gură, dar nu reușește decât să întindă și mai 
mult crema. 

— Mi se pare că am ceva pe faţă. 

Mă prăpădesc de râs în timp ce el își tot duce mâna la obraz. 


— Am...? E ceva pe. 
Îi dau încă o bucăţică. Izbucnește și el în râs și mă lipesc de perete ca 

să nu mă prăbușesc de la atâtea hohote. Mai iau o îmbucătură, apoi 

ling glazura de pe degetul său și îmi lipesc buzele de ale lui. Gura lui se 

topește într-a mea și corpurile ni se lipesc strâns. Se relaxează în brațele 

mele. 

— Tata se va înfuria când va afla asta. 

— Foarte bine. 


Ne întoarcem la Chateau Soleil la o oră după ce s-a dat stingerea. 
Din fericire, reușim să ne strecurăm înăuntru fără să dăm ochii cu 
bunica. Mă conduce până la camera mea și îmi urează noapte bună cu 
un sărut prelung, lent. În cameră, mă pregătesc să trag cuvertura de pe 
pat, când observ un plic pe care l-am mai văzut. E cel pe care i l-am 
trimis lui Nore. 


A se returna la expeditor. Nu s-a găsit destinatarul. 


PATRUZECI 


YAGRIN 


În timp ce orașul devenea din ce în ce mai mic sub elicopter, Yagrin 
era cuprins de gânduri negre. | se părea că propria lui inimă bate 
vijelios deasupra capului. Se juca cu telefonul, în timp ce pilotul, 
Charlie, îl privea în oglindă. Abia a cunoscut-o pe Red. A respectat cel de- 
al Treilea Rit la fel ca toți ceilalți. A repetat aceste minciuni. Avea să se 
poarte ca și cum totul ar fi fost în regulă, până când aveau să 
demonstreze că nu era așa. 

Lumea se clătina ca un iaht în timpul unei furtuni pe mare, în timp 
ce elicopterul a întors, iar el a zărit întinderea nesfârșită a domeniului 
Hartsboro, dar n-au început să coboare. Când au atins pământul, o 
strălucire arămie învăluia apele golfului Cape Code, lăsate în urmă. 
Fusese o singură dată la casa Mamei din Massachusetts. 

— Stăpâna va veni în bibliotecă imediat. 

Yagrin s-a uitat la telefon. Încă nu primise niciun semn că Red 
reușise să scape de ceilalți și să ajungă acasă. În timp ce intra repede în 
casă, emoțiile îi strângeau stomacul. 

— Fratris, fortunam, a spus cineva. 
— A fortuna. 

S-a întors. Era Felix. 

Au dat mâna, apoi și-au atins pumnii și i-au dus la piept. 

— M-am gândit că vei fi aici. L-am văzut pe tatăl tău cu puţin timp 
înainte. 
— Tata? 

I s-au tăiat picioarele. Stăpânei îi putea face față, dar tatăl lui își 

dădea seama întotdeauna când mințea. 
— Tu ce faci aici? 

Oare Felix ştia ceva despre acest interogatoriu la care Yagrin urma să 
fie supus? 

— Am crezut că Marele Dragon te-a trimis în Vest cu o misiune 
importantă la familia Duncan. 
— Mama mi-a cerut o favoare. 

Felix s-a uitat peste umăr, apoi și-a ridicat coada fracului, dezvăluind 
foile mototolite pe care le îndesase în buzunarul de la pantaloni. 

— Coordonate de urmărire, a șoptit înainte să le etaleze, ridicând din 
sprâncene. 

Urmărire... 

— Caută Sfera? 


— Da. Am făcut rost de o listă cu locurile în care s-a aflat înainte. 
Încep de-aici. 

Mama căuta Sfera... de ce? 

— Îmi mai poți spune și altceva? a insistat Yagrin. 

— Deocamdată n-am nimic de raportat. E hotărâtă s-o privească cu 
ochii ei ca să înțeleagă ce-i cauzează transformarea. Nimeni nu vrea să 
se spargă. 

Felix era nestăpânit, ceea ce-l făcea un Dragon foarte eficient. Dar, 
când era vorba despre Mama, era naiv. Dacă îl pusese în secret să caute 
Sfera, n-o făcuse doar pentru că era curioasă. În minte i-a revenit 
avertizarea lui Rikken legată de o Stăpână care încearcă să găsească 
Sfera. Chiar în acea clipă, Charlie a băgat capul pe ușă și Yagrin s-a 
simțit străbătut de un fior rece. 

— Trebuie să plec. 

EI și Felix au dat mâna încă o dată. 

— Transmite-i salutări tatălui tău! 

Yagrin a intrat în camera de zi de lângă bibliotecă și i s-a tăiat 
respiraţia. În fotoliul de piele stătea tatăl lui, răsfoind o revistă de 
vânătoare. Și-a dres glasul și tatăl său l-a măsurat din cap până-n 
picioare, fără să spună nimic, apoi s-a întors la revistă. 

Și într-o clipă, Yagrin s-a simţit din nou ca la cina dată de ziua lui, 
când a împlinit șaptesprezece ani. În acel an, tatăl său reușise să 
ajungă. Îi adusese chiar și un cadou. Dar, când a auzit că Yagrin fusese 
pedepsit cu trei nopți în frig pentru notele mici obținute la Hartsboro, 
l-a amenințat chiar acolo, în fața tuturor și a nimănui. I-a spus că, dacă 
mai greșea cu ceva, familia îl renega cu totul. În acel moment, Yagrin a 
hotărât că pentru el tatăl lui era mort. 

S-a uitat din nou la telefon. Niciun semn de la Red. Sângele îi fierbea 
în vene. Dacă-i făceau ceva... Ușile de la biblioteca Stăpânei Perl s-au 
deschis. Yagrin s-a ridicat în picioare. La fel și tatăl său. Dar nu a apărut 
decât asistenta ei. S-a apropiat de tatăl lui, i-a șoptit ceva la ureche și 
acesta s-a încruntat și mai tare. 

— Spune-i și lui! s-a răstit tatăl, aruncând revista și apoi ieșind din 
încăpere. 

Asistenta și-a dres glasul. 

— La Stăpâna Perl s-a ivit o urgență. Dar trebuie să discute cu tine 
ceva important. Te va chema din nou foarte curând. Între timp, m-a 
rugat să-ți înmânez acest mesaj. 

I-a dat un plic, apoi s-a retras în spatele ușilor duble. 

Yagrin ar fi trebuit să se liniștească, aflând că nu trebuia să aibă de-a 
face azi cu Beaulah Perl și cu tatăl lui, dar inima îi bubuia în piept în 
timp ce deschidea scrisoarea. 


Datoria este onoarea voinței. 


Știa. Cu siguranţă. La fel de tulburat, a băgat biletul în buzunar. Aer, 
avea nevoie de aer. I-a făcut semn uneia dintre menajere. 

— Trimite un pilot pe peluza din față ca să pregătească elicopterul. 
— Domnule, sunteți binevenit să rămâneți... 
— Fă ce ţi-am spus, imediat! 

Femeia a ieșit în grabă și Yagrin a simţit cum vina îi sfredelește 
sufletul. N-ar fi trebuit să țipe la ea. A ieșit repede din casă și s-a uitat 
după luminile elicopterului. În piept, frustrarea îl înțepa ca un ghem 
de sârmă ghimpată. Se bucura că nu fusese nevoit s-o vadă azi pe 
Mama. Nu era pregătit să se confrunte cu nimic din ce-ar fi putut afla 
ea. Pentru prima dată în viață, trebuia să ia o hotărâre. Să lupte pentru 
ceva sau nu. Deoarece, când avea să-l cheme următoarea dată, trebuia 
să dea socoteală în fața ei și a tatălui său. 

Razele soarelui au dispărut dincolo de linia orizontului, amintindu-i 
de un păr arămiu. Putea să-și termine misiunea, să pună mâna pe fata 
pistruiată înainte ca aceasta să-și facă debutul, să se supună ca un bun 
Dragon ce era. Sau... i-a venit o idee. 

Luminile elicopterului s-au aprins și Yagrin a alergat către el. Și-a 
verificat din nou telefonul, încercând s-o sune pe Red, dar a închis 
când a auzit intrând căsuţa vocală. 

Dacă reușea să găsească Sfera înaintea lui Felix, avea ce să-i ofere la 
schimb Stăpânei următoarea dată când se vedeau. Îi putea mărturisi ce- 
şi dorea cu adevărat: să părăsească Ordinul. Și ea ar fi fost obligată să 
accepte. S-a urcat în elicopter și și-a pus centura de siguranță. 
Localizarea Sferei era singurul lucru prin care Yagrin îi putea depăși pe 
toți cei antrenați să devină Dragoni. Chiar și pe cei din propria lui 
familie. 

A cântărit în minte opțiunile, uitându-se din nou la telefon. A trimis 
un SMS care a rămas fără răspuns. A strâns din dinți. Nu mai putea 
continua astfel mult timp. Acum știau de Red. Era doar o chestiune de 
timp să afle ce însemna pentru el. Și să găsească un motiv s-o omoare. 
Vocea pilotului i-a răsunat în ureche. 

— Deci, încotro? 
— La Tavernă. 
Trebuia să se întâlnească cu un Neguţător. Se hotărâse. 


PATRUZECI ȘI UNU 


M-am trezit cu mâna bunicii pe spate. 

— Ce faci aici? întreb, încercând să mă ridic în capul oaselor. Adică... 
bună dimineața, bunica! 

— Ai ajuns foarte târziu aseară. După ora stingerii. 

Nu-i pot răspunde nimic. 

— Pentru asta, pedeapsa e trei lovituri de bici. 

Tresar îngrozită. 

— Stai liniștită, s-a renunțat de mult la această practică, cel puţin în 
Casa noastră. Dar vreau să înţelegi că ora stingerii există cu un motiv și 
nu vreau ca moștenitoarea mea să dea un exemplu prost. Oamenii iau 
exemplu de la noi. Trebuie să fi 

Face o pauză, așteptând să-i termin propoziţia. 

— Mai presus de orice reproș. 

Se așază lângă mine pe pat, cu o expresie gravă. 

— S-a întâmplat ceva și am vrut să fiu eu cea care îți spune. 

Umaerii îi sunt apăsați de o greutate care mă neliniștește. Mă frec la 
ochi. 

— Nore Ambrose a dispărut. 

Îmi îngheață sângele în vene. Deschid gura, un oftat mă sufocă. 

— Quell, trebuie să-mi spui dacă, atunci când a plecat în grabă de la 
Ceai, ai observat ceva neobișnuit? 

Privirea scrutătoare a bunicii îmi accentuează sentimentul de 
nesiguranţă. 

— Şi-a rupt mănușile și a fost nevoită să le arunce. Dar, în afară de 
asta, n-am observat nimic. 

— Și scrisorile pe care vi le-aţi trimis? A menționat ceva care ți s-a 
părut suspect? 

Încerc să găsesc pe chipul ei înnegurat un semn legat de motivul 
pentru care mă întreabă asta, dar tot ce pot citi în ochii ei este 
insistența inflexibilă. 

— Voia să ne vedem din nou. Nu mi s-a părut nimic ciudat în asta, 
spun și îmi feresc privirea, încercând să evit expresia de piatră a 
bunicii. 

— Ar fi foarte regretabil ca Nore să aibă probleme și să fi spus cuiva, 
iar acel cineva să nu spună nimic. Ar părea că respectiva persoană i-a 
vrut răul. 

— Jur că nu știu nimic. 

Scrâșnește din dinți. 

— Deci nu ţi s-a confesat? Nu ţi-a spus că se teme de cineva? 


— Nu, nimic de acest gen. 

— Bun. 

Se ridică în picioare și, când se întoarce cu spatele, eu împing sub 
pat coșul de gunoi în care se află scrisoarea; nu vreau să flu nevoită să 
explic anumite Iucruri. 

— Consiliul a amânat toate evenimentele, inclusiv balul tău de 
Cotillion, până când nu e găsită Nore. Sunt sigură că înţelegi. 

— Da, firește. 

— Va trebui să plec pentru a supraveghea investigația. Dacă ai nevoie 
de ceva, te ajută doamna Cuthers. 

— Bine. Mulţumesc. Sper ca Nore să nu fi pățit nimic. 

Bunica privește în gol, apoi la mine. 

— Da. Și eu sper. A, tocmai ai primit asta. 

Îmi întinde un plic pe care îl deschid imediat. 

— E de la mama, spun, înainte să-mi dau seama că în scrisoare ar 
putea exista lucruri pe care mama n-ar vrea ca bunica să le știe. 
Mulţumesc încă o dată! 

Ţin scrisoarea la piept, iar bunica iese din cameră iritată. 


Nu uita, trebuie să rămâi unde ești. Ne vedem curând. 


Strâng scrisoarea în mâini ușurată, apoi o pun într-un sertar, 
îngrijorată de dispariția lui Nore. Odată ce sunt sigură că bunica s-a 
îndepărtat îndeajuns, mă grăbesc să ies din cameră. Trebuie să-l caut pe 
Jordan. Coridoarele sunt aglomerate, dar nu dau atenție nimănui. 
Jordan nu e nici în sala de mese, nici în postul de pază. Mă duc chiar și 
în Aripa Gents și bat la ușa lui. Nimic. 

Începe să mă cuprindă panica și toushana dă semne că se trezește. 
Mă încordez, încercând s-o potolesc, dar n-am în fața ochilor decât 
chipul palid al lui Nore. Alerg în foaier, trec prin ușa debaralei și o iau 
pe coridor, îndreptându-mă către pădure, făcând eforturi să-mi 
potolesc senzația de vomă. Împing ușile cu putere, iar afară mă 
întâmpină ceața dimineţii îmbrățișând copacii. 

Simt o apăsare puternică în piept, oasele îmi sunt din ce în ce mai 
reci, în timp ce Pulberea încearcă să riposteze, dar nu reușește să-mi 
potolească panica ce galopează în mine. Trebuie să-l găsesc pe Jordan. 
Am nevoie de răspunsuri. Dar mai întâi... intimitatea Pădurii Secrete, cad 
în genunchi și îmi afund mâinile în pământ, lăsând răceala să mă 
străbată. Descompunerea se întinde în jurul meu ca o mare de sânge și 
pulsul îmi devine mai lent. Răsuflu ușurată și rămân acolo până când 
mă dor genunchii, până când toushana se linişteşte, în sfârșit, ca o 
pană pe care vântul o lasă să se odihnească. Diadema mea neagră îmi 
străpunge memoria. Sper să nu regret asta. 


Inspir adânc parfumul lemnos al dimineții, parfum de chiparos și 
pământ, amintindu-mi că trăiesc. Că încă sunt aici. Mă ridic în 
picioare și îmi scutur hainele, alungând de pe ele rușinea. 

— Quell? 
Mă întorc. E Jordan. Încremenesc. 
— Ce faci aici? 
— Te... căutam, 
— Aici? întreabă cu o grimasă bănuitoare. 

Doar recunoscând o parte de adevăr pot ieși din încurcătură. 

— Te-am urmărit până aici în acea noapte, după ce ai plecat de la 
Tavernă. Am... am văzut ce-ai făcut cu... știi tu. 

Las privirea în pământ, temându-mă să nu-și dea seama cât de 
multe îi ascund. 

Oftează. 

— Urăsc că ai văzut acel lucru. Urăsc că știi ce reprezintă acest loc, 
— La ce te referi? 
— Priveşte în jur! 

Cuvintele lui se strecoară în mine și pentru prima dată privesc cu 
atenție pădurea în lumina dimineţii. Jur-împrejur, copaci prăbușiți. 
Majoritatea nu doar prăbușiți, ci și rupți în două, cu ramuri putrezite. 
Pământul e plin de pete de cenușă, nu doar unde stau eu, ci aproape 
peste tot, 

Nu sunt prima persoană care vine aici să-și folosească toushana. Și nici 
Jordan nu e primul. 

Îmi strâng braţele în jurul corpului. 

Jordan se apropie de mine, înțelegând greșit tulburarea mea. Dar e 
un balsam care mă alină, un scut care mă protejează. 

— Am auzit de Nore de la bunica, dar nu mi-a spus prea multe. 

Îi aștept răspunsul cu inima strânsă. 

— Are și ea..., continui. 
— Să nu mai spui asta nimănui. 

Încuviințez din cap. 

— Am auzit zvonuri despre ea. Dar n-am primit ordin s-o urmărim 
oficial, așa că n-am făcut-o. Dar, Quell, pare să fie mâna cuiva din 
interior. Mă voi oferi voluntar să ajut la investigaţie. Nu e Casa mea, 
așa că, teoretic, nu am motiv, dar... 

— Dar vrei să faci asta. 

— Da. 

— Deci pleci din nou. 

— Trebuie s-o fac. Cred că e vorba despre un act de trădare. 

Cu cât stă mai mult cu ei, cu atât cresc șansele să dea peste Dragonul 
care mă urmărește. Nu-mi place asta. Vreau să-l țin lângă mine, să-i 
astup urechile cu degetele mele. Vreau să-i protejez ochii de lumea care 


ne-ar putea despărți. Vreau să mă ţin strâns de ceea ce avem, cu ambele 
mâini, în mod egoist. Și refuz să cred că e ceva rău în asta. 

— Te rog, nu pleca! 

— Nu voi fi plecat mult. Probabil că e... știi tu... 

Moartă. 

Trag aer în piept și aprob din cap. 

— Și, dacă este așa, vreau să aflu cine a ucis-o și de ce. Aceste crime 
trebuie să înceteze. 

Mă crispez în brațele lui, și el mă strânge și mai tare la piept. 

— Te rog, cât sunt plecat, nu te duce nicăieri și... 

Se desprinde de mine. 

— Trebuie să-ţi arăt ceva. Dar nu poți spune nimănui. 

Își apasă mâna cu putere în torace. Apoi pumnul îi dispare în piept. 
Privesc uluită cum își trage mâna înapoi. Kor-ul îi licărește pe vârful 
degetului. Cu cealaltă mână strânge un pumn de aer. În jurul buzelor 
sale se formează ceaţă și în câteva secunde în palma lui apar umbre. Își 
unește toushana cu flacăra roșie și aceasta devine argintie. 

— Îmi pot preschimba kor-ul dintr-o simplă sursă de energie într-una 
magnetică. Se numește Urmărire. 

— N-am auzit niciodată de... 

— Și nici nu vei mai auzi. E un mister înscris în vechile cărți ale 
Dragonilor. 

— Ce poate face? 

Apropie focul argintiu de pieptul meu. 

— Magia devine cea mai puternică în inimă, de aceea când te 
contopești, înfigi pumnalul în ea. Dacă mă lași să introduc o bucăţică 
din kor-ul meu în tine, inimile noastre vor deveni asemeni celor doi 
poli ai unui magnet, legându-ne permanent, astfel încât, de fiecare 
dată când te vei afla în pericol, eu voi simţi și voi veni imediat la tine. 
— Crezi că sunt în pericol? 

— Nu, dar e suficient să existe un nesocotit exagerat de ambițios, îmi 
răspunde dur. Te rog! 

— O să doară? 

— N-ar trebui. Doar că nu mai poate fi îndepărtat. Niciodată. 

Mă pot gândi la o mie de motive pentru care să refuz, dar și la 
câteva pentru care să accept. 

— Bine. 

Ține flacăra argintie la pieptul meu și simt o presiune în punctul în 
care mi se unesc coastele. Pocnește din degete la baza focului și 
flăcăruia se desprinde din mâna lui, intrând în pieptul meu. Jordan 
atinge cu mâna acel punct și kor-ul lui pătrunde în mine, licărindu-mi 
sub piele. După aceea pune flacăra rămasă înapoi în corpul său. Câteva 
clipe, mă simt ameţită. Apoi întregul corp îmi vibrează în timp ce kor- 


ul lui Jordan pătrunde adânc în mine, dându-mi fiori; strălucirea 
metalică se estompează. Îmi duc mâna la punctul prin care a dispărut 
magia lui. Nu mai e cale de întoarcere. Trebuie să mă controlez, să-mi 
păstrez calmul. Și să trec de Cotillion. 
— Promite-mi că nu vei ieși de pe domeniu cât sunt plecat. 
— Îşi promit. 
Se întoarce să plece, și inima începe să-mi bată cu putere. 
Se oprește. 
— O să fie bine. 
— Simți tu asta? 
Îmi zâmbește și se îndepărtează. 


PATRUZECI ȘI DOI 


Îngrozită, mă întorc în camera mea. Nu pot să nu mă gândesc la 
Nore. Oare Beaulah a ajuns la ea? Oare de aceea n-a venit în acea 
noapte să ne întâlnim? Oare ar fi trebuit să-i spun lui Jordan? Dar cum 
aș fi putut să-i explic obsesia mea legată de Nore? Pulsul mi se 
accelerează. Încerc să inspir adânc. Calmă, trebuie să fiu calmă, pentru 
ca Jordan să nu primească un semnal greșit. Asta trebuie să fie 
principala mea preocupare. Mă bag în pat și mă învelesc bine, dorindu- 
mi să mă pot trezi din nou și să aflu că totul a fost doar un coșmar 
îngrozitor. 

În prima zi care a trecut fără nicio veste, reușesc să merg la cursul de 
latină și să exersez pentru specializarea de Cultivator. Dar să simți 
magia în ceilalți e mult mai complicat decât pare. Și nu mă ajută nici 
faptul că Shelby îmi distrage atenția aruncându-mi continuu priviri 
înveninate. Încă n-am aflat de ce a fost programată să debuteze, dar n- 
a făcut-o, nici de ce este atât de rea cu mine. 

După încheierea cursului, refuz invitația câtorva Secundus de a ne 
distra împreună și rămân tot restul zilei în camera mea, sperând să 
primesc de la Jordan o veste legată de ceea ce se întâmplă dincolo de 
Chateau Soleil. Patul gol al lui Abby mă ceartă. Ar trebui să-i scriu. 

A doua zi, fără nicio veste de la bunica și nici de la Jordan, mă duc la 
un singur curs de etichetă, după care mă retrag din nou în solitudine. 
Oamenii sunt cei care mă fac să mă simt acasă în acest loc. lar acum 
cei mai apropiaţi nu sunt aici. Gândurile îmi sunt absorbite în vârtejul 
tăcerii și panica încearcă din răsputeri să pună stăpânire pe mine. 

După cinci zile în care n-am primit niciun cuvânt de la Jordan, iar 
pe bunica am văzut-o doar o clipă înainte de-a pleca din nou, simplul 
gând de a mă da jos din pat mă face să simt că pereții se strâng în jurul 
meu. Așa că nu ies în acea zi. Nici în următoarea. Soarele răsare și 
apune de nu știu câte ori. Singurul lucru care nu mă lasă să-mi pierd 
minţile este să stau în camera mea și să-mi exersez magia, ferită de 
orice privire, întrebare sau oameni în fața cărora trebuie să mă prefac. 

M-am închis ca într-o temniță. 

Pentru că nu-mi pot imagina în afara ei o lume în care să fiu în 
siguranţă. 


A trecut o săptămână sau chiar mai mult înainte ca Dexler să 
ciocăne la ușa mea. 
— Quell, draga mea, te caută la telefon Abby, vechea ta colegă de 
cameră. 


Ies din așternuturi. 

— A sunat la mine probabil pentru că știe că ești la cursurile mele. 
Dacă vrei să vorbești cu ea, trebuie să vii în biroul meu. 

— Da, vreau! 

O urmez până la telefon. 

— Greu mai dă omul de tine! răsună în receptor vocea lui Abby, 
încălzindu-mă ca un soare ce iese din nori. 

— Mă bucur atât de mult să te aud. Abia aşteptam să aflu ceva. Totul 
e-atât de sumbru! 

— Înţeleg ce spui. Când am aflat de Nore Ambrose, eram cu un 
pacient și, din greșeală, i-am rupt osul în două. 

— O, Doamne! 

— E din ce în ce mai ciudat aici. Aud tot felul de lucruri. Sfera i-a 
tulburat pe toți. Toată lumea e disperată să facă ceva, orice, ca s-o 
repare. 

— Și eu am auzit cam aceleași lucruri, îi spun, trăgând cu ochiul la 
Dexler care mă privește atentă, apoi îmi mușc limba. Dar tu ești bine? 

— Mi-e dor de casă, dar da. Nu-mi vine să cred că trebuie să rămân 
aici un an întreg. 

— Ziceai că o să-ți placă. 

— Îmi place... doar că... mi-e dor de Mynick și de tine, de sfaturile lui 
Deda și chiar și de mama, dacă-ţi vine să crezi. Nimeni n-a avut timp 
să vină în vizită. 

De pe hol se aude gălăgie și Dexler scoate capul pe ușă să vadă ce se 
întâmplă. 

— Jordan a plecat s-o caute pe Nore, șoptesc. Crede că e mâna cuiva 
din interior. 

— Ce înfricoșător! Pare că toată lumea acuză pe toată lumea... 

Abby nu apucă să-și termine fraza. Zgomotul de pe hol devine din 
ce în ce mai puternic, tunător. 

— Ce se întâmplă? o întreb pe Dexler când revine în birou 
transfigurată. 

— Căutarea a luat sfârșit, îmi răspunde. Stăpâna s-a întors. Ne-a 
convocat pe toți. 

— Abby, nu mai pot vorbi. 

Închid telefonul și urmez mulțimea care se îndreaptă spre foaier. 
Bunica stă în spatele unui podium și încăperea e ticsită de colegi și 
câțiva părinți îngrijorați. Am emoții prea mari ca să mă așez, așa că 
rămân în spate. Te rog, fă să fie vești bune! 

— Nore Ambrose a fost găsită, în viață, spune bunica. 

La unison, toți cei prezenți răsuflă ușurați. 

— Așa cum vă puteți închipui, a trecut prin multe. Așa că, în viitorul 
apropiat, va lua o pauză. 


— Stăpână, pot să pun o întrebare în legătură cu Sfera? întreabă un 
Electus. 

— De această dată, fără întrebări legate de Sferă. Însă mai am un 
anunț de făcut. A fost o săptămână lungă, dar mă bucur să vă spun că 
data pentru recepţia de încununare a acestui Sezon rămâne valabilă. 
Balul de Cotillion va avea loc așa cum am stabilit. Nu se modifică nici 
data, nici ora. Prin urmare, cei care debutați vă rog să vă asiguraţi că 
totul e pus la punct. 

Bunica părăsește scena, ignorând torentul de întrebări. O privesc 
șoptindu-i ceva doamnei Cuthers. Conștiincioasa secretară aprobă din 
cap și se îndepărtează. 

— Bunico! 

Mă grăbesc s-o prind din urmă. 

— Quell. 

— Mă bucur că te-ai întors. 

— Da. Ai auzit? 

— CĂ Nore e bine? Da! E minunat. 

— Că balul de Cotillion va avea loc așa cum s-a stabilit. Mai ai șase 
zile. 

— A, da. 

Încerc să-i citesc pe chip mai mult decât lasă să se vadă, un semn cât 
de mic despre cum s-a simțit în ultimele zile. Dar nu pare cu totul 
ușurată. 

— Atunci, nu mai pierde vremea, îmi spune aspru. 

Fac o reverență și pleacă. Nu mai adresează niciun cuvânt nimănui. 
Mă duc direct la doamna Cuthers. Cum am revenit iar la atât de 
apropiatul meu debut, trebuie să mă asigur că totul e pus la punct. Ușa 
de la biroul doamnei Cuthers e întredeschisă și îmi face semn să intru. 
— Am vrut să verific dacă a venit ceva pentru mine. 

Doamna Cuthers se uită în cutia de corespondență. 

— Trebuie să fac rost de treizeci și șase de suporturi pentru tort. 

Își trece degetul de-a lungul foii. 

— Pantofi mănuși... rochie nu... Trebuie să vorbesc cu 
Vestiarologul. 

— Și răspunsuri la invitații? 

— Ai ajuns la..., spune, dând câteva pagini, în timp ce, peste umărul 
ei, citesc nume după nume, toate persoanele care au primit invitație și 
răspunsul tor. Două sute șaptezeci și patru. 

— Pot să mă uit? 

— Sigur. 

Îmi dă registrul și parcurg toate numele, căutându-l pe singurul pe 
care l-aș recunoaște, cel al mamei. Dar nu e acolo. 


— Doamnă Cuthers, n-o văd pe listă pe Rhea Marionne. V-am dat o 
invitație pe care să i-o trimiteţi. 

— Da, așa este, spune, uitându-se cu atenţie pe listă. Ce ciudat! 
Stăpâna a vrut s-o trimită chiar ea. lar asta este lista finală pe care mi-a 
dat-o. 

Văd roșu în fața ochilor. 

— Trebuie să împrumut lista. 

Tes din birou și urc scările către apartamentul bunicii. Oricât de 
multe ar ascunde, pentru asta trebuie să dea o explicație. 


PATRUZECI ȘI TREI 


La ușa apartamentului, nu mă întâmpină nimeni. Încerc s-o 
deschid, dar e încuiată. Mai încerc o dată, dar degeaba, nu reușesc 
decât să mă enervez și mai tare. N-a trimis invitația pentru mama. 
Intenţionat. Răsucesc iritată mânerul, simțind în degete înțepături reci, 
apoi răsucesc încă o dată, mai tare. Ușa se deschide. 

— Bunico! E cineva? 
Intru. În șemineu arde focul, pe scaun e un ziar deschis. 
— Sunt eu, Quell! 

Dar nu-mi răspunde nimeni. Dacă nu e aici, se va întoarce în scurt 
timp, așa că mă așez pe scaun și aştept. Împăturesc ziarul, apoi îl desfac 
iar, răsfoiesc cărțile de pe măsuţă, din ce în ce mai curioasă. Pe biroul ei 
se află un aranjament din flori negre. Mă apropii cu nasul de ele, 
amintindu-mi că nu au parfum, și din buchet se desprinde un bilet. 


Îmi pare rău, nu pot. 


Nu este semnat. ÎI pun înapoi și mă îndepărtez de lucrurile bunicii. 
Timpul trece și ea nu apare. Scot capul pe hol, dar e pustiu. Bat ușor la 
ușa dormitorului. 

— Bunico, sunt eu, Quell! Am venit să vorbesc ceva cu tine. 

Tăcere. Deschid ușa și mă uit în dormitor. E la fel ca înainte, 
canapeaua și fotoliile de catifea încadrate de priveliștea asupra 
domeniului ce se deschide prin fereastra arcuită. Patul e perfect 
aranjat, de parcă ar fi într-un palat-muzeu. Pășesc înăuntru, inima îmi 
bubuie în piept. N-ar trebui să mă furișez în camera ei când nu e aici. 

Mă apropii de măsuța de toaletă și îmi trec degetele peste peria de 
păr și oglinda de mână, ambele aurite. Mă uit peste umăr, apoi le ridic 
și mă imaginez crescând în această cameră, așteptând să debutez. Aici 
ar fi fost casa mea, dacă nu eram defectă. Deschid un sertar al 
noptierei. E capitonat cu catifea, iar înăuntru sunt o mulțime de 
bijuterii sclipitoare și o cheiță de aur. Ridic un colier în dreptul gâtului 
și un cercel la ureche și mă rotesc în fața oglinzii. Reflexia mă 
înmărmurește. Nu pentru că mă surprinde ceea ce văd, ci pentru că nu 
mă surprinde. Bărbia ridicată, umerii drepți, țesătura bogată ce-mi 
acoperă pielea. Arăt ca și cum aș aparține acestui loc. 

Oare mama a simțit asta vreodată? Îmi îndrept atenția către raftul cu 
albumele pe care mi le-a arătat bunica. Sunt atât de multe. Întreaga 
sufragerie e ticsită de ele, la fel și dormitorul. Pun la loc bijuteriile și 
cosmeticele bunicii și îmi trec degetele peste un rând de albume de pe 
unul dintre rafturile de sus, apoi aleg unul cu coperte de piele. E cu 


fotografii, ca și celelalte. ÎI răsfoiesc repede, încercând să-mi dau seama 
când au fost făcute. Dar singurele fotografii cu bunica sunt de când era 
mult mai tânără. Am nevoie de unele mai recente. Pun albumul la loc 
și deschid altul, dând paginile în grabă. Fotografiile sunt tot foarte vechi. 

Las albumul pe masă și scot alte câteva, devenind din ce în ce mai 
nerăbdătoare. După ce parcurg jumătate de raft, găsesc, în cele din 
urmă, o poză cu mama: are pe cap o diademă de aur regală cu pietre 
preţioase verzi. Ochii mi se umplu de lacrimi. E îmbrăcată într-o rochie 
lungă de satin și pe piept are o panglică în culorile Casei, decorată cu 
sigiliul fleur. La brațul ei, un bărbat cu mască. O privesc cu mare 
atenţie. Îmi șterg lacrimile de pe obraji și mă uit din nou la o întreagă 
viață ținută secret. Încerc să deslușesc sigiliul de pe costumul 
bărbatului, dar fotografia e prea veche și prea întunecată ca să-mi dau 
seama. Îi studiez chipul, nu pare să semene deloc cu mine. Mama nu 
mi-a spus niciodată cine e tatăl meu. Suntem doar noi două, de când 
mă știu, de când am plecat de-aici. Mai dau o pagină, și încă una, dar 
nu este nicio altă fotografie cu ea. 

Mă duc din nou la bibliotecă, însă nu găsesc decât texte istorice. Mă 
îndrept către un alt perete cu rafturi din podea până în tavan, pline de 
volume legate în piele, cu litere mici, aurii pe cotor. Acestea sunt 
încuiate. Trag de lacăt, dar ușa cu geam nu se lasă deschisă și îmi 
amintesc de cheița de aur din caseta cu bijuterii. 

Pun pariu că aici a pus tot ce e legat de copilăria mamei. O iubește, 
în ciuda faptului că o ține la distanță. 

Cheia din caseta cu bijuterii a bunicii se potrivește perfect în 
încuietoarea bibliotecii și un fior rece de avertizare îmi trece prin oase. 
Scot din raft trei, patru volume dintre vreo douăsprezece care arată 
identic. 

Dau paginile, mușcându-mi buzele de nerăbdare. Dar nu e nicio 
fotografie. Doar un nume, notițe pe care nu le înțeleg și ceea ce pare a 
fi o pată de cerneală roșie. Cartea Numelor în care am semnat ca să fiu 
admisă era plină de pagini goale și o singură listă scurtă. Paginile 
acestea sunt pline. Mă uit dacă e trecut vreun nume pe cotor. Nu există 
nicio pagină de titlu. Răsfoiesc în continuare, dar tot ce găsesc sunt 
pagini cu puncte roșii. Miros una dintre ele și durerea din oase mi se 
accentuează când simt mirosul de rugină. 

Sânge. 

Trec peste alte câteva file și dau peste și mai multe date. Atât de 
multe nume. Deschid un alt volum, sperând să înţeleg de ce ar păstra 
bunica mostre de sânge. Dar e la fel. Și următorul. Și următorul. 
Sângele îmi năvălește în tâmple, amețindu-mă; atunci observ că pe 
noptiera bunicii e o carte identică cu cea pe care o țin în mână. 


Inima îmi bate nebunește în piept. Trebuie să ies din această cameră 
cât mai repede. Dar picioarele mele se îndreaptă către noptieră. 
Deschid volumul și dau pagini după pagini de nume, până ajung la 
cele mai recente consemnări. 


Brooke Hamilton, Casa Peri — 0624 
Alison Blakeweli, Casa Peri — 0624 


Fetele din Casa lui Jordan. Numerele din dreptul numelor par a fi 
date. 

Bunica ţine evidenţa persoanelor decedate... 

Încerc să-mi opresc tremurul mâinilor, dar nu reușesc. Mă uit din 
nou pe aceeași pagină, sperând să nu găsesc ceea ce mă aştept să 
găsesc. Dar iat-o, scrisă cu cerneală neagră. 


Nore Ambrose, Casa Perl — 0710* 
"rănită 
10 iulie. 


Lângă numele lui Nore e o pată roșu-închis și sunt convinsă că este 
sângele ei. Bunica a spus că Nore ia o pauză în viitorul apropiat. Dar nu 
este așa. Dacă numele ei apare aici, alături de numele fetelor decedate, 
înseamnă că a murit. 

Nore a murit. De aceea s-a întors scrisoarea pe care i-am trimis-o. 
Privesc mulțimea de rânduri pline de albume identice cu acesta și 
adevărul mă străpunge ca un cuțit. Atât de multe date. Nume peste nume 
de debutante decedate. Trebuie să fie ani, generații întregi consemnate aici. 
Deschid încă trei, patru, zece registre, să mă asigur că nu mi-am 
pierdut mințile. Dar totul e scris aici. Sute de date și de pete roșii. 
Clipesc și în fața ochilor îmi apare pădurea de copaci morți. Clipesc 
din nou și îmi amintesc de Jordan, spunându-mi de sufele de dispariţii. 
Îmi astup gura cu palma, de parcă acest gest m-ar putea feri de 
greutatea celor descoperite aici. 

Las jos registrul și mă întorc. Fațada afișată de bunica începe să se 
crape și ipoteza care ia naștere în mintea mea este anihilantă. Faptul că 
n-a părut cu adevărat ușurată atunci când ne-a anunțat întoarcerea lui 
Nore. Faptul că a insistat să afle dacă Nore menţionase numele cuiva 
de care se temea. De fapt, încerca să afle dacă o bănuiam de ceva. 
Faptul că a vrut să „supravegheze“ investigația. Camuflarea perfectă 
pentru a se asigura că nimeni nu-și îndrepta atenția asupra ei. Bunica a 
ucis-o pe Nore. 

Ochii mi se umplu de lacrimi, amintindu-mi acel semn de avertizare 
asupra cruzimii ei pe care i l-am citit pe chip în clipa în care a crezut că 


nu eram pregătită pentru al Doilea Rit. Faptul că m-a amenințat fără să 
clipească. Mă uit din nou la pagină, de parcă ar putea exista aici un 
răspuns care să-i ofere o justificare pentru toate astea. Doar câteva 
dintre nume au în dreptul lor un asterisc, semn că au toushana. Jordan 
a spus că Dragonii atribuiau sutele de dispariții unor membri ai 
Ordinului hotărâți să ia legea în mâinile lor. Dar bunica nu e orice 
membru, e o Stăpână. 

Am senzația că pereții se strâng în jurul meu în timp ce caut o altă 
explicație. Un alt motiv pentru care bunica ar ține sub cheie în 
propriul ei dormitor pereți întregi de registre cu debutante și debutanţi 
decedați, de-a lungul atâtor ani. Dar nu există nicio altă explicație. 

Ies în fugă. 

Ies din dormitorul ei, din apartamentul ei, străbătând coridorul cu 
pulsul din ce în ce mai accelerat de efort. Cobor scările, trebuie să dau 
de mama. Lumea se întunecă în jur și în fața mea apare Jordan. 

— Quell! 
Încerc să rostesc ceva. 
— Eşti bine? 

Se apropie de mine. Oamenii se holbează la noi. Ascultă ce spunem. 
ÎI prind de încheietura mâinii și îl conduc afară, în curte. Când aerul 
proaspăt îmi atinge fața, încep să alerg cât pot de repede către seră. 

— Quell! 

Jordan mă urmează. Nu mă pot opri. Nu pot. Dacă mă opresc, aş 
putea claca. Ajung la ușa de sticlă care, spre ușurarea mea, e descuiată. 

Mă reped înăuntru, cad în genunchi și încep să urlu. 


PATRUZECI ȘI PATRU 


— Quell, ce s-a întâmplat? 

Mă legăn înainte și-napoi, încercând să-mi alung din minte ultimele 
câteva ore. Îmi cuprind trupul cu braţele, în timp ce lacrimile îmi 
șiroiesc pe obraji. Nu mai pot rămâne aici. Am trecut dincolo de orice 
motiv rezonabil pentru care ar merita. Chiar dacă nu-mi descoperă 
secretul, chiar dacă reușesc să termin, nu pot fi moștenitoarea unui 
monstru. 

— Quell, te rog! Eşti foarte tulburată. 
Nu-l privesc. Nu mă pot mișca. Se așază pe jos lângă mine și-mi 
acoperă umerii cu haina lui. 
— Ce s-a întâmplat? 
Sunt pe punctul de a rosti cuvinte fără niciun sens. 
— Atât de multe morți. 

Jordan mă prinde de umeri și tresar. Mă uit în ochii lui și îmi arunc 
braţele în jurul gâtului său, întrebându-mă dacă e îndeajuns de 
puternic să suporte greutatea pe care mă roagă să i-o încredințez. 
Lumea se clatină. Mă trage mai aproape de el. 

— Orice-ar fi, promit c-o să rezolv. 
— Nu poți. 

Se desprinde de mine și îmi mângâie fața. 

— Pune-mă la încercare! 
— Jordan, bunica mea... 

Mă simt sufocată de cuvintele ce vor să-mi iasă de pe buze. Ce se vor 
rostite pentru a nu mai fi nevoită să duc singură această povară 
înfiorătoare. 

— Cred că ea e de vină pentru toți membrii dispăruți. 

Mijeşte ochii, nevenindu-i să creadă. 

— Am găsit în camera ei registrele în care sunt trecute toate decesele. 

Vocea mi se gâtuie. Nu-mi vine să cred ce spun. Următoarele cuvinte 
îmi ies din gură printre hohote de plâns, dar am eliberat șuvoaiele și 
acum nu le mai pot opri. 

— Nore. Cele două fete din Casa ta. Și sute de alte persoane. Nu cred 
că are nimic de-a face cu toushana. 

Îi privesc, căutând în expresia de pe chipul lui șoc sau furie, sau 
orice altceva. 

— Tocmai ne-a anunţat că Nore... 
Jordan se ridică în picioare, strângând buzele, plin de dubii. 
Fac câțiva paşi. 


— Trebuie să plecăm de-aici. Hai cu mine. Hai să mergem undeva, 
oriunde, o găsim pe mama și, în ceea ce mă privește, putem dormi și în 
pădure. 

Mă opresc, și Jordan mă strânge în brațe cu putere. 

— Trebuie să existe o explicație. Știu că Stăpâna Marionne este o 
femeie cu o înaltă ținută morală. 

Mă las învăluită de cuvintele lui, deși sunt de un optimism nesăbuit. 
Știu ce-am văzut. Mă mângâie pe păr și încerc să mă liniștesc, dar 
durerea din oasele mele se ridică amenințătoare. Pentru orice 
eventualitate, mă îndepărtez de el. 

— Dacă e adevărat, continuă, poate fi trasă la răspundere. 

— Nu, Jordan, nimeni n-o va trage la răspundere pe Darragh 
Marionne. 

— Nu putem pleca, spune, frecându-și fața. Sola Sfenti, te rog, fie să te 
înșeli! 

— Nu mă înșel! 

Pe buze i se citește scepticismul. 

— Dacă e așa cum spui, atunci Ordinul are nevoie de noi mai mult ca 
oricând. Înţelegi asta, nu? 

— N-am venit aici ca să pornesc un război cu bunica mea. 

— Lucrurile trebuie făcute într-un anumit fel. Cinstim Ordinul, Quell, 
cu orice preț! Ascultă-mă! Ai încredere în mine? 

— Ascultă-mă tu! 

Mă apropii de el, dar durerea din oase se transformă în spasme și 
brațul îmi îngheață exact când mi-l atinge. Mă cutremur de frică: 
Jordan pune mâna pe brațul meu în timp ce toushana mă arde cu un 
fior glacial. Încerc să mă îndepărtez de el, dar strânsoarea lui devine 
mai puternică și privirea mai pătrunzătoare. 

— Dă-mi drumul! 

Mă smucesc de lângă el și mă distanțez puțin, sperând să fi fost 
îndeajuns de rapidă. Sperând ca el să fi fost îndeajuns de distras ca să 
nu observe schimbarea anormală de temperatură a corpului meu. Dar 
pe chip i-a împietrit o expresie pe care nu i-am mai văzut-o niciodată. 

Devastare. 

Inima mi se oprește în piept. 

Știe. 

— Quell? șoptește. 

Mă uit spre ușă. N-are rost să fug. 

— Te rog, rostesc, vulnerabilitatea spulberându-mi orice urmă de 
rațiune. 

Îngheț cu totul, toushana pune stăpânire pe mine și îmi zdrobește 
orice dorință de a lupta. Simt că mă sufoc, inima îmi bubuie în piept, 
în timp ce încerc să fac câțiva pași înapoi. Dar n-am unde să mă duc. 


Ochii îi sclipesc atotștiutori. Îmi poate simți panica. Nu am cum să 

neg nici dacă aș vrea. O lacrimă mi se prelinge pe obraz. 
— Te rog, spune ceva. Te rog, Jordan! 

Vocea îmi este la fel de vlăguită cum mă simt și eu. 

Jordan clatină din cap și își trece mâna prin păr, plimbându-se de 
colo-colo. 

— Ai... minţit? 
Încearcă să rostească ceva, îi tremură gâtul, ochii îi devin sticloși. 
— Am... 
Clatină din cap. 
— Am crezut că ești diferită. Am crezut... 
Dar cuvintele îl sugrumă și se întoarce cu spatele la mine. 
— Jordan! 

Încerc să mă apropii de el, atingându-l cu mâna mea înghețată. Dar 
când se întoarce spre mine, expresia îndurerată de pe chip i-a devenit 
feroce. Încearcă să respire calm, dar se încruntă, neputând să-și 
ascundă durerea, cu ochii înotându-i în lacrimi. Îmi privește mâna 
care-i atinge brațul. Mi-o retrag și pășesc înapoi. 

Vine spre mine. 

Simt cum spațiul dintre noi se închide ca o gheară ce mă strânge de 
gât. Trăsăturile i se înăspresc, furia îi deformează suferința din ochi. 
Răceala din oase pune stăpânire pe mine, dar nu de la toushana, ci de 
la frica ce-mi îngheaţă sângele în vene. 

Se apropie și mai mult de mine și groaza îmi săgetează coloana 
vertebrală, Masca îi străpunge pielea și își încteștează maxilarul. Caut 
pe chipul său un semn al băiatului care m-a ținut de mână. Care mi-a 
dat bomboane verzi și care, în acel moment, a văzut în mine mai mult 
decât puteam vedea eu însămi. 

Dar acel băiat a dispărut. 

Acum, în fața mea, stă un Dragon. 

— Jordan, te rog! 

Pentru prima dată de la atingerea noastră, se uită în ochii mei, dar 
privirea lui este doar fantoma celui pe care-l știam, acum ascuns. Mă 
așteaptă o moarte îngrozitoare. 

Mă va ucide. 

Respirația i se accelerează. 

— Am făcut-o doar pentru a mă proteja. Totul a fost ca să... 

Buzele îi tremură în timp ce-și invocă magia. Pe vârful degetelor îi 
vibrează întunericul. 

— Jordan, te iubesc. Și tu mă iubeşti! 

Vocea mi se curmă și își lasă privirea în jos. 

— Știu că sunt cuvinte mari și că totul e tulbure, și că, într-un fel, pare 
greșit. Dar nu schimbă acest adevăr. Mă iubești, Jordan Wexton, te 


provoc să mă contrazici, rostesc cu greu printre lacrimi. Te rog, nu face 
asta! 

Jordan își ferește privirea încă o dată. 

Apoi degetele i se strâng în jurul gâtului meu. 

Și lumea dispare. 


PARTEA A CINCEA 


PATRUZECI ȘI CINCI 


Clipesc, întrebându-mă dacă asta e viața de apoi, ceața neagră din 
jurul meu. Dar apoi respir și-mi dau seama că plămânii mi se umplu cu 
aer. N-am murit. Jordan mă înconjoară într-un nor întunecat, lumea e 
abia perceptibilă prin această ceaţă. Are o mână în jurul gâtului meu, 
dar nu mă strânge, doar mă ţine aici, și, astfel, nu mă pot mișca. 

În atingerea lui nu e iubire. Nu mai e iubire. Dar, pentru că sunt 
încăpățânată și rănită, și pierdută, atât de pierdută, numele lui îmi 
persistă pe buze. Îmi doresc să mă privească încă o dată cu răsăritul 
soarelui în ochi. Să-mi promită că, după această noapte neagră, va veni 
dimineaţa. Întregul meu corp e încremenit când ceața se împrăștie și 
ajungem în fața ușilor de la apartamentul bunicii. 

Strânsoarea lui nu mă lasă să fac nimic în afară de a gândi. Încerc să- 
i privesc chipul ca să ghicesc ce are de gând. Nu m-a dus la Beaulah. 

— Ce înseamnă asta? întreabă bunica și evită să se uite la noi, 
cercetând coridorul în ambele direcții. 

Nu mai e nimeni altcineva în afară de noi. Niciun martor al morții 
mele iminente. 

— Treceţi aici, imediat! spune ea. 

Ne mișcăm, deși eu nu simt nimic. 
— Eliberează-ți magia, Jordan, acum! 

Jordan ascultă și viața îmi revine în tot trupul. 
— Ce înseamnă asta? 

Sufrageria bunicii arată cu totul diferit decât înainte. Focul din 
șemineu s-a stins. Ziarul pe care l-am lăsat deschis a dispărut. Buchetul 
de flori de pe biroul ei a dispărut și el. Dormitorul. 

— Jordan, registrele! Sunt toate acolo! 

Mă reped către ușile de la dormitor și mă opresc. Podeaua, pe care se 
aflau munţi de volume, este acum goală. 

Pe rafturi stau frumos aranjate tot felul de ornamente și plante. Nu 
mai există nici măcar un volum legat în piele. 

— Quell Janae Marionne, te pot ajuta cu ceva? mă întreabă bunica din 
pragul ușii, și expresia îi devine atotștiutoare când ridică o sprânceană. 

Acum știe că eu am fost. 

Jordan îş mută privirea de la una la alta, neștiind ce să creadă. 

— Erau aici toate. Era plin de... 

Registre, Rafturi, 

Trag de ușile bibliotecii, dar sunt încuiate. 

— Îmi cer scuze că am dat buzna aici, Stăpână, spune el. Dar am aflat 
niște vești îngrijorătoare despre Quell și trebuia să vi le spun imediat. 


Se uită în ochii mei încă o dată și, când își mută privirea, îmi 
zdrobeşte inima. 

— Trebuie să vorbim între patru ochi. Nepoata dumneavoastră e 
bolnavă, spune Jordan de cealaltă parte a ușii și încremenesc, 
închipuindu-mi fața bunicii. Are toushana. Am simțit-o eu însumi cu o 
clipă în urmă. 

Se îndepărtează de ușă, nu le mai pot auzi vocile, așa că încep să 
răscolesc prin lucrurile bunicii în căutarea unei fărâme de adevăr. 
Bunica revine în încăpere urmată de Jordan și îmi afund degetele în 
buzunare, căutând brelocul. Vreau să-i pot spune mamei încă o dată că 
mă gândesc la ea. Nu am nicio cale de scăpare. Moartea e destinul meu 
și cred că așa a fost mereu. Un destin pe care am sperat să-l pot 
deturna. Bunica mă strânge de încheietură atât de tare că ţip. Își trece 
unghia peste degetul meu și o simt ca pe o flacără. 

— Au! 

Încerc să-mi trag mâna, dar strânsoarea ei de fier nu-mi dă drumul; 
o picătură de sânge se strânge sub vârful degetului meu, răspunzând la 
magia ei. ÎI atinge cu degetul și se simte de parcă ar freca cu șmirghelui 
o rană deschisă. 

— E imposibil, șoptește ca pentru sine. Am luat o mostră când ai 
ajuns aici. 

Mă zbat în strânsoarea ei, durerea mi se răspândește de-a lungul 
coloanei vertebrale până în cap. Mă ajută să rămân în picioare, 
zguduindu-mă cu putere, și închid ochii ca să fac față durerii, Sângele 
din deget strălucește într-un roșu-aprins, apoi se înnegrește. Bunica 
oftează. 

— Cum de mi-a scăpat? murmură, apoi 
arată ce s-a folosit ultima dată. 

Inima îmi bate cu putere și nu mă pot gândi la niciun cuvânt pe 
care să-l rostesc. Mă uit către ușă, dar nu există nicio posibilitate de a 
pleca de-aici fără să-mi găsesc sfârșitul. Câteva momente, singurul 
sunet pe care-l aud sunt bătăile asurzitoare ale inimii. Mă uit în 
pământ, încercând să mă gândesc la ceva ce-aș putea spune sau face. 
Toushana începe să se trezească, dar nici măcar nu încerc s-o liniștesc, 
Nu mă simt în stare. 

— Jordan, mă ocup eu de asta. Te rog să pleci. 

— Dar, Stăpână, am spus că aș putea face... ceea ce mi se cere. 

Își drege glasul. Caut pe chipul lui semnul vreunei stratageme, dar 
nu găsesc decât un neclintit simț al datoriei. Clatin din cap, disperată 
să accept ceea ce văd. N-ar face așa ceva! 

Ba da, ar face-o. 

A făcut-o. 


i dă seama de ceva. Testul 


— Niciodată nu ţi-aș pune la îndoială simțul datoriei, domnule 
Wexton. Mi-ai fost mereu credincios. Dar acum te rog să te retragi. 

Jordan ezită o clipă, apoi se întoarce și iese luând cu el ultima mea 
suflare. Lumea se învârte în jurul meu, în timp ce bunica mă conduce 
către fotoliul ei de catifea de lângă șemineul din dormitor. Aprinde 
focul și îmi face semn să mă așez. Mă dau un pas în spate. 

— Quell, vino mai aproape de foc și relaxează-te! 

Ezit. Inima îmi bate cu putere, dar nu pot ignora focul ispititor ce-ar 
putea alunga această otravă din mine. Mă apropii timid și de pe buze 
îmi scapă un oftat. Căldura este o ușurare de netăgăduit. Toushana se 
liniștește, începe să se retragă. Bunica stă și ea lângă foc, încălzindu-și 
mâinile. 

— E mai bine? 

Îmi oferă un ceai. Nu spun nimic. 

— Sunt surprinsă că n-am observat semnele. Uneori, ne pricepem de 
minune să vedem doar ceea ce vrem să vedem. Întoarcerea ta aici, 
Quell... Nu pot exprima în cuvinte cât de mult înseamnă pentru Casa 
noastră. Și pentru mine, desigur, dar mai ales pentru Casa noastră, lar 
acum să aflu asta... 

Soarbe din ceai, apoi scoate din sertar o agrafă de păr, în formă de 
fluture, cu ochi din perle, dintre care unul lipsește. 

— Sunt profund îndurerată. Dar, din fericire pentru tine, sunt 
obișnuită să port pe umeri durerea. 

— Poftim? reușesc să îngaim. 

— Aveam zece ani când, în toiul nopții, mama a dat buzna în camera 
surorii mele mai mici și m-a prins ajutând-o să-și încălzească mâinile la 
foc. Pe-atunci nu știam cum îi spune. Știam doar că sora mea avea 
dureri și că îi era frig. 

Deși stă la doar câțiva pași de mine, bunica e în cu totul alt loc. 

— La acea vreme, pe mine nu mă durea, dar pe Moriette, da, 
continuă, jucându-se cu agrafa. N-o să te plictisesc cu toate detaliile, 
dar atunci am văzut ce li se întâmplă celor cu toushana. Așa că, 
imaginează-ţi cât de surprinsă am fost când, în noaptea propriului meu 
Cotillion, după ce m-am contopit cu magia, mâinile mele au devenit 
reci ca gheața. 

Mă îndrept de spate, atentă. Nu se poate să fi auzit asta. 

— Ştiam că e toushana, deși n-ar fi trebuit să fie posibil din moment ce 
deja eram contopită. Dar toushana e un mister mereu înșelător. Încă 
știm atât de puține despre ea. Din câte știu acum, situația mea este 
extrem de rară. 

O ascult, agățându-mă de fiecare cuvânt pe care-l rostește. 

— În acea noapte, am mințit-o pe mama, i-am spus că am o migrenă 
și m-am ghemuit pe podeaua băii. Mi-a luat ceva timp, dar am învățat 


s-o controlez. 

— Ai... toushana. 

Acest cuvânt mă sfâșie pe dinăuntru. 

— Vino mai aproape de foc, draga mea. Chiar te va ajuta. 

Mă trag lângă șemineu, încercând să deslușesc ce semnifică acest 
adevăr, 

— Toată viața m-am chinuit să păstrez secretul și să ridic o fortăreața 
în jurul meu și al Casei mele. Ai avut noroc că la tine toushana s-a 
arătat înainte de cel de-al Treilea Rit. Ar trebui să ai câteva opțiuni. 

O privesc cu ochi mari pe această femeie pe care credeam că o 
cunosc. 

— Eu trebuie să-mi fac datoria față de Casa Marionne. Nu față de 
Ordin. Asta a fost greșeala mamei mele, continuă, oftând prelung și mă 
privește în ochi cu o expresie de nesupunere mândră. Așa că am 
adăugat puțină magie celui de-al Treilea Rit pentru toți cei care 
debutează în Casa mea. Aici, atunci când cineva își înfige pumnalul în 
inimă, se contopește nu doar cu propria sa magie, ci și cu această Casă, 
prin servitute. 

Pulsul mi se accelerează. 

— Faptul că Plume a venit aici din Casa Ambrose are avantajele lui, 
Am pus mâna pe una dintre descoperirile lor cele mai tăinuite: o 
modalitate de a învălui scena ceremoniei în magie de urmărire 
inversată. 

— Magie de urmărire... 

Duc mâna la piept, amintindu-mi flacăra argintie. 

— Cum? 

— Un dispozitiv de urmărire inserat într-o persoană o leagă de o alta, 
permițându-i acesteia din urmă să-i vină în ajutor, indiferent unde s-ar 
afla, de fiecare dată când simte o emoție extremă. Casa Ambrose a 
forțat limitele acestei magii, făcând posibilă urmărirea mai multora în 
același timp şi inversarea direcției. Graţie celui de-al Treilea Rit, îi pot 
chema la mine pe toți absolvenții, iar ei vor veni instantaneu. Sunt 
legați de această Casă. Astfel îi pot folosi, le pot folosi magia, așa cum 
cred de cuviință și împotriva celor cărora cred de cuviință. 

Își netezește gulerul rochiei. Mă îndepărtez de ea. 

— Sfera se afiă sub o presiune imensă, Quell. Și, cu toate tensiunile 
dintre Case, aruncarea vinei asupra celorlalți este din ce în ce mai 
agresivă. Stăpânele și-au unit și în trecut forțele pentru a comite 
atrocități. Nu m-ar mira s-o facă din nou. Dacă relațiile dintre Case se 
deteriorează, Marionne se va apăra cu o armată întreagă. 

Simt fiori reci în brațe. 

— Nimic din toate acestea nu explică acele nume de persoane care au 

murit. Din registrele tale, îi spun, îndreptând către ea un deget 


tremurător. Ai încercat să-ți ascunzi mizeriile, dar am văzut totul. 

— Ştii, totul a început cu un accident. Eu sunt Cultivatoare, draga 
mea. Când am început să lucrez, recruții se înrolau aici și eu îi 
pregăteam. Dar, uneori, din greșeală, toushana mea se depunea. Și n-o 
puteam lăsa să crească în ei, îmi explică foindu-se pe scaun. Trebuia să 
fac puţină curățenie. 

Stă atât de aproape de mine, încât îi pot simți mirosul. Miere, 
lavandă, iasomie, și cu toate astea inima ei e alcătuită din putregai. 

— Dar am angajat-o pe Dexler și acum ea se ocupă de pregătirea 
Cultivatorilor. Nu eu. Am făcut-o pentru a remedia situația, înţelegi? 
Pentru a nu mai fi eu cea care lucrează direct cu recruții. 

Clatin din cap, nevenindu-mi să cred ce aud. 

— Am sperat ca mama ta să preia acest rol, dar, din păcate... a plecat. 

— Pentru că n-a vrut ca Ordinul să mă omoare! 

— Mama ta n-a înțeles niciodată că sunt de partea ei. 

— Și de ce oare? Fetele Perl și Nore nici măcar nu erau din Casa ta! 

Bunica se așază picior peste picior și simt cum îi crește iritarea. 

— Nore avea toushana, Quell, şi cred că știi asta. 

Îmi feresc privirea. 

— Deci nu sunt singura care minte din această încăpere. 

— Nu suntem deloc la fel. 

Nu știu ce joc încearcă să facă, dar nimic din ce-ar putea spune nu ar 
îndrepta lucrurile. Refuz să cred asta. 

— Nu trebuia să-i faci rău. 

— Nu i-am făcut niciun rău lui Nore. 

— Apare în registrul cu decese. l-am văzut numele. 

— Așa este, a murit. Am minţit când am spus că și-a luat o mică 
vacanță, pentru că așa mi s-a cerut. Și cu asta am încheiat subiectul, 
oftează exasperată. Nu-ţi doresc răul, copilă, și înțeleg că ai întrebări, 
dar sunt la capătul răbdării. Nu îți sunt dușman. Ce altceva vrei să știi? 

— Atunci, asta e ceea ce face Ordinul? Omoară pe oricine îi stă în 
cale? 

Simt că începe să mi se facă greață. 

— De ce ţii acele registre? 

— Pentru că... 

De data asta, bunica e cea care își ferește privirea. 

— Am început să observ schimbări la Sferă în timp ce mă ocupam de 
curățenie. 

Mă înfior la cuvântul „curățenie“, de parcă ar fi făcut cuiva o 
favoare, strângând mizeria lăsată în urmă de altcineva. A comis crime. 

— Faptul că ai găsit rafturile vizibile azi a fost o scăpare. Am primit o 
livrare de care a trebuit să mă ocup imediat și am neglijat să le ascund. 
Legat de fetele Perl, dintr-un motiv sau altul dădeau târcoale, bănuiesc 


că din ordinul lui Beaulah, și s-au apropiat puțin cam mult de adevărul 
dispozitivului de urmărire din cel de-al Treilea Rit, pe care îl foloseam. 
Dacă se afla, ne distrugea Casa pe loc. Toate celelalte Case s-ar fi întors 
împotriva mea. Chiar și propria mea casă. Trebuia să fac ceva. Și deja se 
zvonea că au toushana, așa că... 

— Ai construit în jurul tău o fortăreață ca să-ți protejezi toushana, dar 
o condamni la alţii. Eşti ipocrită și mincinoasă. Un monstru. Nu e de 
mirare că mama a plecat de-aici. 

— Ajunge cu asta! La Cotillion, ai grijă să te contopești cu magia 
curată. Vei face totul așa cum am stabilit. Asta îți va îngropa toushana 
și atunci vom putea să uităm toate prostiile astea! 

Ăsta a fost și planul meu. Dar cum să rămân aici, știind toate astea? 

— Nu, n-o voi face. 

— Ba o vei face. 

— N-o voi face! 

Mă ridică de guler, dar reușesc să mă eliberez din strânsoare. lau de 
pe masă un cuţit de desfăcut scrisori. E cel mai ascuțit lucru din jurul 
meu. Aerul se vălurește întunecat în vârful degetului ei. Cuţitul se 
descompune în mâna mea. Mă uit după un alt obiect. O carte. O vază. 
Răstorn un taburet în calea ei, să nu mă poată urma, dar, dintr-o 
mișcare a mâinii ei, și acesta se preface în praf negru. 

— N-am făcut nimic, doar ţi-am dat mai mult decât ai avut vreodată! 

Mă ajunge din urmă și mă prinde de gât, așa cum o făcuse Jordan. 
În mine, totul încremenește, magia ei mă paralizează din cap până-n 
picioare. 

— Jordan te-ar fi omorât dacă îi ordonam s-o facă! Să fii sigură de asta! 
Ți-am salvat viața în seara asta și tu îndrăznești să mă judeci? Sunt de 
partea ta! De partea noastră! 

Deschide o ușă și mă împinge într-o cămăruță. Mă prăbușesc la 
podea și o durere îmi străpunge coloana vertebrală. 

— Vei face cum ţi-am spus, dacă nu, te voi preda Marelui Dragon și 
soldații lui se vor ocupa de tine. Tu alegi! 

Trântește ușa în urma ei. 

Rămân ghemuită pe podeaua temniței mele. 

E mai greu de îndurat decât moartea. 


PATRUZECI ȘI ȘASE 


Într-un spațiu fără ferestre, timpul este o iluzie. Întunericul a 
devenit învelitoarea mea. Am plâns atât de mult, încât suferința mi-a 
devenit uscată ca un os. La un moment dat, dorința de a plânge a 
dispărut, înlocuită de dorința de-a nu mai simți nimic. De a nu mai fi 
nimic. 

Am primit mâncare, dar am refuzat-o. Nu voi mai accepta nimic din 
mâinile ei. 

Furia clocotește în mine, chinuitoare, extenuantă. O potolesc doar 
prin somn. Dar acum mintea mea e trează în întuneric, fără o clipă de 
răgaz. Mă ridic din păturile în care m-am tot zvârcolit și aprind o 
veioză. Încăperea în care m-a încuiat bunica a fost înainte un fel de 
dormitor. E aproape gol, cu urme minuscule de mobilă în covor ca 
urmele de pași ale unor fantome. Nu înţeleg de ce are un dormitor 
lângă dormitorul ei. Îmi trec degetele peste marginile sculptate ale unei 
comode impunătoare, deplângând opțiunile pe care mi le-a dat. Îmi 
invoc toushana, doar ca să simt ceva puternic. Îmi vine în minte chipul 
lui Jordan și toushana cere să fie potolită. A trecut mult timp de când 
am fost ultima dată în pădure. Ce n-aș da să mă duc acum acolo, chiar 
dacă n-aș face-o în secret. 

O urăsc pe bunica pentru că-mi face asta. Pentru că știe cum e, a 
simțit-o pe pielea ei și, cu toate astea, mă forțează să continui. Și pe 
Jordan. Îi revăd chipul în minte și simt o durere profundă. Nu pot 
exprima în cuvinte ce simt pentru el. Rana e prea adâncă. Și încă 
proaspătă. 

Deschid unul dintre sertarele noptierei elegante a bunicii și apoi îl 
trântesc. Zgomotul lemnului pe lemn e satisfăcător. Toushana dă semne 
de trezire, mă imploră s-o eliberez, și îi dau drumul. Îmi trec degetele 
peste comoda antică și las în urma lor o dâră de lemn înnegrit. După 
ce partea de sus e carbonizată, de parcă ar fi fost cuprinsă de flăcări, îmi 
las toushana să se dezlănțuie asupra picioarelor mobilei. Comoda 
cedează sub propria greutate și se prăbușește la podea. Habar nu am ce 
semnificaţie are pentru bunica. Sau de când e aici. Sau dacă e specială. 
Dar mă delectez cu lemnul zdrobit la picioarele mele. 

Caut altceva. Închisă în spatele gratiilor furiei, apetitul toushanei 
crește. Polița șemineului e din lemn, sculptată laborios. O dau jos și o 
distrug până rămân din ea doar fărâme de nerecunoscut, La scaun și la 
birou n-am mult de lucru. Covorul, un raft de cărți, un balansoar, o 
statuetă de porțelan. Încerc chiar și pereţii. Dacă aș fi în afara acestei 
camere, aș da foc întregului loc, transformându-l într-o grămadă de 


cenușă. Din gât îmi iese un țipăt sfâșietor și mă agăț de peretele care-ar 
fi trebuit să fie o ușă. 
— Lasă-mă să ies! 

Lovesc iar și iar, dar degeaba. Respir greu. Cenușa rămasă în urma 
activității mele distructive plutește în aer și mă delectez privind-o ca pe 
zăpada proaspăt așternută. Toushana vibrează satisfăcută în mine și 
brusc îmi dau seama de ceva și sunt cuprinsă de o senzație stranie. 

— Tu nu m-ai dezamăgit niciodată, îi spun toushanei, iar ea îmi 
răspunde cu un val rece. 

Prima amintire cu ea este de când aveam opt ani. Eram pe punctul 
de-a traversa strada, când a trecut o mașină în viteză. Toushana s-a 
desfăcut în oasele mele atât de acut, încât durerea m-a făcut să rămân 
pe loc. Mașina a trecut la câțiva milimetri de mine. M-am panicat atât 
de tare, încât m-am ascuns în spatele unei mașini parcate, încercând 
să-mi recapăt sufiul. Fiind atât de speriată, cât am stat acolo, încercând 
să mă liniștesc, am distrus acea mașină pe jumătate. Deși am părăsit 
acel oraș, acea școală, în acel moment toushana m-a apărat. 

Nu s-a răstit niciodată la mine. A rămas calmă când m-am format. 
Mi-a fost de ajutor când am furat pentru Octos acel fleac ca să-mi fac 
diadema să arate acceptabil. A fost precaută față de pumnal când 
încercam să-l ascut pentru că simțea că am de gând să-l folosesc într- 
un mod distrugător. Dar toushana nu m-a rănit și nu m-a mințit 
niciodată. A fost singura mereu sinceră față de mine. 

Toushana înseamnă furie și determinare, uneori insaţiabilă și extrem 
de puternică. 

Înseamnă, de asemenea, distrugere. 

Dar unele lucruri merită să fie distruse. 

O ascund pentru că sunt nevoită. Dar acum, că o înţeleg, nu mai e 
de necontrolat. Cumva, e singurul lucru din viața mea pe care îl pot 
controla cu adevărat. Tremur atinsă de răceala ei și mi se pare 
încântător. Mă arde din ce în ce mai înghețată, mă las în voia ei, și asta 
mă satisface așa cum doar ea reușește. Îmi privesc mâinile încântată că 
simt ceva. Că pot face ceva. Și atunci îmi dau seama. Cred că știu ce 
am de făcut. 

Nu mă voi lăsa controlată de toanele bunicii. Nu voi fi înlănțuită în 
versiunea destinului ei — sau al altcuiva — asupra destinului meu. 
Dacă ajung la Cotillion și mă contopesc cu magia mea corectă, atunci 
voi fi legată pentru totdeauna de bunica și de această Casă, 
credincioasă intereselor lor, trecând astfel dintr-o temniță în alta. 

Să-mi distrug toushana înseamnă să distrug o parte din mine. O 
parte din mine care e puternică. Poate că până acum am privit-o 
complet greșit. Poate că, în schimb, ar fi trebuit să caut curajul. 

Poate că singurul mod de a fi perfect liberă... 


Este să încetez a lupta împotriva a ceea ce sunt. 

Înţelegând acest adevăr, mă sprijin de perete ca să-mi țin echilibrul. 
Mă cuprind cu braţele și încerc să pun cap la cap ceea ce cred că spun. 
Ceea ce cred că am hotărât. Ciocănesc în perete. 

— Bunica, te rog, am luat o hotărâre. 

Voi trece prin cel de-al Treilea Rit. 

Și mă voi supune dorințelor bunicii. 

Dar ajunsă în acel punct mă voi contopi cu toushana. 

Cu ea, sunt liberă. 


PATRUZECI ȘI ȘAPTE 


Ușa camerei se deschide puţin și văd chipul bunicii. 

— Sunt pregătită să vorbesc, te rog! 

Bunica poartă un sacou și o fustă, și are o broșă fleur și mănuși. Intră 
în încăpere și lumina strălucește în spatele ei. Dintr-odată îmi dau 
seama că nu știu cât am stat închisă aici. Ajunsă în mijlocul camerei, 
expresia de pe chip i se schimbă. 

— Te pregătești să pleci? 

— Da, la o întâlnire. 

Strânge din buze, observând cum am distrus lucrurile ei îndrăgite. 

— N-am vrut să te las să aștepți, în eventualitatea în care ţi-a venit 
mintea la cap pentru Cotillion, care e mâine. 

Mâine! Încă am o șansă. 

— Da, m-am gândit. 

— Te ascult. 

Mă privește fix, severă și impenetrabilă, ca de obicei. Mă uit la ea o 
clipă și îmi dau seama că e ca și cum m-aș privi în oglindă. Dar, pentru 
că n-am crescut aici, modelată de această lume, nu-i sunt îndatorată în 
niciun fel. Nu încă. 

După cum își ține mâinile împreunate și umerii drepți, îmi dau 
seama că e emoționată. Precaută. Orice-ar urma să spun trebuie s-o 
convingă pe deplin. Nu trebuie să bănuiască că mint, altfel cine ştie de 
ce ar fi în stare. Acum îi știu secretul murdar și a demonstrat că nu 
ezită să-i elimine pe cei care i-ar putea cauza neplăceri. Îmi încleștez 
mâinile la spate și îmi înfig unghiile în carne de parcă în ele ar fi 
îngropate rădăcinile curajului. 

— Ai avut dreptate. 

Îmi iau o mină tristă și-mi frâng mâinile. Ba chiar fac câțiva pași de 
colo-colo, ca să par mai convingătoare. 

— Șocul celor întâmplate m-a împiedicat să gândesc limpede. Nu-mi 
pot închipui un loc în care să fiu mai în siguranță ca aici. Acasă. Cu 
tine, aici, la Chateau Soleil. 

Cuvintele mă sugrumă. 

Acasă înseamnă mama. Acasă înseamnă toushana. Acasă este oriunde 
aleg să fie. 

Magia mea interzisă vibrează în mine și răceala ei mă linişteşte. 

— Voi trece prin cel de-al Treilea Rit și mă voi contopi cu magia mea, 
anihilându-mi toushana pentru totdeauna. 

Bunica se plimbă în cerc în jurul meu și inima îmi bate din ce în ce 
mai repede. 


— Te rog să mă ierţi, încă aș vrea să mă înrotez dacă ești de acord să 
mă primești în Casă. 

Atinge cu degetele grămada de scânduri arse care au fost odată 
comoda ei. 

— Regele Ludovic al XVI-lea i-a dăruit-o stră-stră-străbunicii mele. Un 
dar de Cotillion din propria lui colecție. 

Știam că era ceva special, arăta prea elegant ca să nu fie. Dar refuz să 
mă simt vinovată. 

— La vremea aceea, era un mare iubitor de artă și fascinat de magie. 
Ceva ce nu putea supune niciodată voinței sale. Așa că s-a împrietenit 
cu familia noastră. Oamenilor le place să se afle în apropierea lumii 
noastre. Dar pentru a fi în ea, preţul e foarte mare. 

Bunica se întoarce cu fața la mine și mă privește dispreţuitor și 
întrebător deopotrivă. 

— Nu știu dacă ar fi avut tăria să se înroleze. Era prea slab de înger. 
Monarhia lor s-a prăbușit când pe tron era el, ştiai? 

Își trece degetele prin rămășițele de lemn și cenușa se ridică ușor, 
mișcată parcă de o pală de vânt. Apoi degetele sale magice aduc 
laolaltă fragmentele mobilei și suprafața înnegrită dispare, făcând loc 
luciului auriu originar. Rămân înmărmurită. 

— O ţin aici ca să-mi amintească de asta. 

Un mâner care se rostogolise în celălalt colț al camerei revine la 
sertarul lui și se prinde de el perfect, de parcă n-ar fi fost niciodată 
distrus. 

— Regii pot fi curajoși, pot face lucruri minunate, lucruri frumoase. Și, 
cu toate astea, monarhia poate eșua, iar moștenirea lor continuă fără 
ei. 

Se privește în oglinda care s-a recompus și ea. 

— Peste o sută de ani, Casa Marionne va fi mai mult decât mobile 
elegante și săli de bal aurite. 

Se apropie de mine. 

— A conduce Ordinul se aseamănă cu a conduce un regat. Faci tot ce 
trebuie pentru binele suprem. În acest caz, familia noastră. 
Descendenţa noastră. Viitorul acestei Case. Înțelegi? 

— Da. 

Impasibilă, se întoarce cu spatele ia mine. 

— De aceea este atât de importantă contopirea cu Casa printr-o 
legătură invincibilă, spun, sperând să-i înlătur orice îndoială. 

Cuvintele mele o fac să mă privească. 

— Arată că loialitatea mea este absolută, că voi fi credincioasă acestei 
Case, orice s-ar întâmpla. 

Își încrucișează brațele Ia piept. 

— Dacă voi fi parte din asta, voi fi absolut devotată. 


— Atunci, demonstreaz-o! Dă-mi brelocul! Rhea n-ar accepta 
niciodată să faci parte din această lume. Trebuie să renunți la visul de a 
fi lângă ea. Dacă într-adevăr vrei să te dedici, așa cum spui... 

Întinde mâna către mine. La asta nu mă așteptam. 

Dacă îi dau brelocul, nu voi mai avea nicio modalitate să comunic 
cu mama. Dar bunica va fi convinsă că vorbesc serios. 

— Deci? 

— Da, bunica, sigur. 

Scot brelocul din buzunar. Trebuie să existe o altă modalitate de a o 
găsi pe mama după ce plec din acest loc îngrozitor. I-l dau și, 
instantaneu, îl transformă în praf. 

Ceva se rupe în mine. Sper să nu fi fost o decizie proastă. 

— Foarte bine, spune, ridicându-și bărbia. Acea comodă a fost întărită 
de magia protectoare. Toushana ta nu e suficient antrenată, dar e 
puternică. S-ar putea să ai de luptat cu ea pe scenă. Inima ta trebuie să 
fie absolut convinsă, altfel, se va preface în metal. Trebuie să fii 
rezistentă și să i te opui cu toată forța. Și, în același timp, să-ți păstrezi 
calmul. Nimeni nu trebuie să știe cu ce te confrunți. 

— Înţeleg. Pot s-o fac, îi spun. 

— Quell, sper că înţelegi cât de mult te iubesc. 

— Și îţi sunt extrem de recunoscătoare. 

Îmi duc un picior în spatele celuilalt și mă înclin într-o reverență 
perfectă. 

Bunica deschide ușa. 

— Ar trebui să te odihnești bine. Mâine e Cotillionul. Te aștept în 
camera mea la ora 6 dimineața. Nu mă face să fiu nevoită să vin să te 
iau. 

— Am înţeles. 

Își pune pe deget un inel luat dintr-un sertar al biroului. Apoi își 
trece mâinile peste fața mea, peste ochi și peste păr, iar eu simt cum 
începe să mi se facă greață la atingerea ei. 

— Acum, du-te! 

Când trec prin dreptul unei oglinzi, mă uit la rezultatul muncii ei de 
Morfeolog, darul pe care mi l-a făcut pentru a ascunde adevărul. Pe 
chipul meu nu mai există niciun semn că am plâns zile în șir. 

Când străbat coridorul către camera mea, e deja târziu și majoritatea 
s-au dus la culcare. Le dau un „bună seara“ anemic celor câțiva colegi 
pe care îi întâlnesc. Unii mă întreabă unde am fost și le răspund doar 
printr-un zâmbet. Ajunsă în cameră, închid repede ușa. După ce voi 
pleca de-aici, nu știu cât timp voi avea la dispoziție înainte ca bunica 
să-mi denunțe toushana Marelui Dragon. Va trebui s-o găsesc pe mama 
foarte repede. Și voi avea nevoie de ajutor. 


Există o singură persoană în care am încredere să mă ajute cu ceva 
atât de periculos. Dar habar n-am cum îi pot trimite un mesaj, 
neștiindu-i numele întreg. Deschid puțin ușa, dar unul dintre Dragonii 
bunicii stă de pază în faţa ei. Nu mă voi putea furișa până la Tavernă. 
În cine altcineva aș putea avea încredere? În Abby? lau o foaie ca să-i 
trimit un bilet, dar ezit când penița atinge hârtia. Niciodată nu i-am 
cerut mai mult de un sfat din când în când. Încep să-mi rod unghiile, 
sperând că iau decizia corectă. 


Abs, am atât de multe să-ţi spun! Aici nu mai sunt în siguranţă. 
Deocamdată, te rog să faci exact cum iţi spun. Du-te la Tavernă și 
caută-l pe neguțătorul numit Octos. Spune-i că am nevoie de ajutorul 
lui. Va merge cu tine. Nu veni la Cotillion. Vino, după ce se termină, în 
pădure, pe cărarea pe care mergeam de obicei la Tavernă. Îţi voi explica 
totul. 


Quell 


lau încă o foaie de hârtie și îi scriu mamei, spunându-i că a 
intervenit o schimbare de planuri și o rog să vină să ne întâlnim în 
același loc în care am chemat-o și pe Abby. 

În timp ce închid plicurile și le scriu numele pe ele, devin din ce în 
ce mai tensionată. Ascund scrisorile în cămașă și deschid din nou ușa. 
Dragonul nu spune nimic, așa că nici eu nu-i adresez niciun cuvânt. îi 
recunosc ca fiind cel pe care l-am găsit de câteva ori la ușa bunicii. Trec 
pe lângă el, iar ei mă urmează ca o umbră. 

— Mă duc până la doamna Cuthers să mă asigur că e totul pregătit 
pentru mâine. 

Îmi face semn să continui, dar, imediat ce pornesc din nou, vine 
după mine. Ușa de la biroul doamnei Cuthers nu e încuiată. Dragonul 
rămâne în prag în timp ce eu răvășesc totul, prefăcându-mă că mă uit 
prin toate teancurile de cutii. Biroul ei e ordonat, așa că mă prefac că 
verific în cele câteva lucruri de pe el, atentă să mă poziționez astfel 
încât să nu poată vedea tăvița de lemn pentru corespondenţă. Inima 
îmi bubuie în piept, în timp ce scot plicurile din cămașă și le pun în 
tăviță. Dispar instantaneu. 


PATRUZECI ȘI OPT 


Bunica a trimis aseară târziu personalul să-mi aducă rochia, pantofii, 
accesoriile și toate celelalte. A doua zi dimineață, mă trezesc înainte să 
sune ceasul, dureros de conștientă că în seara asta voi părăsi acest loc. 
Confortul acestui pat, siguranța acestor pereţi, râsetele din această 
cameră. S-a terminat. O parte din mine suferă, dorindu-și să pot trăi 
încă o clipă în acest coșmar și să mă prefac că e un vis. E un gând naiv, 
dar de netăgăduit. 

Îmi iau pumnalul, câteva potenţiatoare rămase, niște cărți și cartea 
poștală cu plaja. După ce-mi umplu rucsacul, ies din cameră și închid 
ușa. Mâna mi se încleștează pe mânerul ușii. De-a lungul timpului, am 
plecat din nenumărate locuri. Dar, de data asta, e diferit. Pentru că am 
crezut că acest loc avea să fie diferit. 

Rațiunea îmi desprinde degetele de pe ușă și fac un efort să mă 
îndepărtez. Să văd lucrurile așa cum sunt cu adevărat. Am fost 
fermecată de strălucirea din Chateau Soleil, de gândul că mi-aș putea 
găsi locul într-un spațiu atât de magnific. Că a fi aici mi-ar putea 
dezvălui cine este fata din oglindă, când, de fapt, trebuia să schimb 
felul în care o priveam. Încă încerc să înţeleg cine este. 

Dar, oricine-ar fi acea fată, e liberă. 

Casa e la fel de cufundată în liniște ca atunci când m-am dus la 
culcare. Trec pe lângă coridorul ce duce în Aripa Gents și furia mi se 
transformă în durere. Nu vreau să-l revăd până când nu voi fi absolut 
nevoită. Nu știu cum voi putea suporta să mă uit la el, nici cum mă voi 
simți. Uită-l! Uită totul! 

Urc scările și bat la ușa bunicli. 

— Ai venit chiar la timp, spune, cu părul încă pe bigudiuri. Nu pari 
prea încântată. Azi e ziua cea mare. 

Încerc să schițez un zâmbet, dar mi se strânge stomacul de iritare că 
trebuie să mă prefac din nou. Bunica și marionetele ei vor roi în jurul 
meu și va trebui să îndur. Va trebui să joc rolul moștenitoarei 
ascultătoare. Încă o dată. Respir adânc și simt cum îmi arde gâtul. Dar 
acesta este începutul sfârșitului. Buzele mi se întind într-un zâmbet. 

— Așa e mult mai bine, spune bunica, deschizând larg ușa ca să mă 
lase să intru. 


Rochia mea e agățată de fereastra din sufragerie, luminată de soarele 
dimineţii. Îmi trec degetele peste țesătura în care fiecare punct 
strălucitor e pus cu grijă, și îmi închipui cum ar fi să mă îmbrac cu 
această rochie fără să știu. Să mă duc acolo învăluită în frumuseţea și 


parfumul acestei lumi a bunicii, fără să am habar de putregaiul ascuns 
printre straturile ei. Cât de minunat m-aș simţi! Oare mama a ajuns 
atât de departe? O voi întreba. O voi întreba o mulțime de lucruri când 
ne vom reîntâlni. 

Mă uit la toate celelalte lucruri pregătite pentru mine. Pantofi 
strălucitori și o poșetă de satin roșu cu o închizătoare fleur, făcută 
special pentru ceremonia din seara asta. Totul e încântător. Poate că azi 
mă voi preface că toată această desfășurare de forțe, tot fastul și 
ceremonia sunt o celebrare a eliberării mele. Bunica mă privește cu 
atenție, stând la masa pentru micul-dejun, și pentru o clipă mă tem că 
mi-a putut auzi gândurile de trădare. 

Lângă o cocardă din bujori roz și dalii negre e așezată o cutie de 
lemn pe care e gravat numele Rollins Shine. O deschid și lama 
pumnalului scânteiază în fața mea mai puternic ca niciodată, 

— E totul în regulă? mă întreabă bunica. 

— Cred că da. 

— Plume supraveghează aranjarea sălii. Am văzut aranjamentele 
florale pentru mese, sunt minunate. 

— Mulţumesc. 

Sunt chemată la baie de către Morfeoloaga de frumusețe care mă 
învăluie într-o mulțime de elixire, îmi împodobesc unghiile, îmi fac 
pielea catifelată și strălucitoare. Când termin cu baia, Morfeoloaga mă 
face să miros ca o grădină de trandafiri. După ce mă îmbrac, îmi pun o 
mantie și mă duc la bunica, în sufragerie, unde e pregătită masa. 

— Ai mâncat? 

Îmi întinde o farfurie și câteva îmbucături, prea preocupată de ceea 
ce urmează ca să pot mânca. 

Se aude un clopoței și ușa se deschide. Doamna Cuthers intră, 
aducând un plic, pe spatele căruia recunosc scrisul de mână înclinat al 
lui Abby. 

— Ai primit asta, Quell. 

Mă aștept ca toushana să mă sufoce, intrând în panică, însă doar 
vibrează sub piele cu un calm mut. Ştie că nu încerc să scap de ea și e 
perfect liniștită. 

— Domnișoara Feldsher nu va veni diseară? întreabă bunica, luând 
plicul și încercând să-l deschidă. 

Îmi sare inima din piept. Dar magia funcționează așa cum trebuie și 
plicul nu se deschide. Mi-l întinde nervoasă. 

— Hai, spune-mi ce vrea! 

Dacă deschid scrisoarea, bunica o va citi. Toushana mă aprobă 
tremurând. Dacă mint, s-ar putea să-și dea seama. Magia mea 
întunecată răspândește în mine o adiere îngheţată. Nu, nici eu nu cred 


că e o idee bună. Cel mai bine ar fi să încerc să-i distrag atenția. Răceala 
din venele mele murmură mulțumită. 

— Nu știu, îi răspund, lăsând scrisoarea deoparte. Doamna Cuthers, 
înainte de-a pleca, trebuie să-mi vedeți rochia! 

Mă ridic de ia masă mai entuziasmată ca niciodată și o trag lângă 
fereastră ca să-i arăt minunăţia pe care Vestiarologul Laurent a creat-o 
special pentru mine. 

— O, Quell, e superbă! 

Dă jos umerașul și ține rochia în dreptul meu, în timp ce fac o 
piruetă. 

— Și pantofii! 

Îi arăt fiecare obiect în parte, până când bunica începe o conversație 
cu propria ei Morfeoloagă de frumuseţe pentru azi. Atmosfera de 
entuziasm umple întreaga încăpere și, când bunica nu e deloc atentă, 
iau plicul și îi dau drumul în rucsacul pe care îl ascund într-un colț. 

Bunica se uită la ceas. 

— E timpul să te ocupi de machiaj și de coafură. Se vor face fotografii 
cu două ore înainte de ceremonie. 

Mă așez pe scaun și o recunosc pe Morfeoloaga de frumusețe care m- 
a ajutat și în ziua festivalului. 

— Sam, nu-i așa? 
— Da, domnișoară. 

Se îmbujorează și își exercită magia asupra feței mele, atrăgându-mi 
atenția de o mie de ori să mă uit la ea, și nu la colţul în care am ascuns 
rucsacul. După aceea trece la păr. Aleg o coafură simplă, pentru că voi 
purta o pereche de cercei imenși, aparținând bijuteriilor Casei. În timp 
ce Sam își îndreaptă magia asupra părului meu, încercând mai multe 
variante până ajunge la una care să-i placă, o surprind pe bunica ieșind 
pe coridor să vorbească între patru ochi cu cel care se ocupă de 
catering. Mă dau jos de pe scaun. 

— Domnișoară, încă n-am... 
— O secundă! 
Alerg la rucsac, scot plicul și îl deschid. 


Doamne Dumnezeule, sper că ești bine! Voi face așa cum spui. Și eu 
trebuie să-ţi zic ceva. Am auzit că Nore Ambrose s-ar putea să fi murit! 
Ne vedem diseară! 

Abby 


Ușa de ia camera bunicii se deschide și îi poruncesc toushanei să 
transforme biletul în scrum. Ascund resturile în rucsac și mă întorc pe 
scaun. 


— Sper că suntem aproape gata, nu? întreabă bunica, uitându-se încă 
o dată la ceas. 

— Da, doamnă, îi răspunde Sam și îmi întinde o oglindă. 

Bunica mi-o smulge din mână. 

— Nu e timp. Toată lumea afară, vă rog! 

După ce încăperea se golește, dă jos rochia de pe umeraș. 

— Mi se pare corect ca eu să te văd prima îmbrăcată în rochie, spune 
și îmi face cu ochiul. 

Îmi înghit cu greu nodul din gât și îmi pun rochia pe mine. 

Bunica strânge din buze nemulțumită. 

— E ceva în neregulă? 

Încerc să mă întorc către oglindă, dar mă trage de mână să rămân pe 
loc. 

— Nu, nu, nu cred. 

Mă uit la marea de șifon scânteietor care foșnește în jurul meu. 

— Mi se pare uluitoare, buni... 

— Cheamă-l imediat pe Vestiarologul Laurent! poruncește cuiva aflat 
în fața ușii. 

— Nu vreau să deranjez pe nimeni, e-n regulă. 

— Prostii, lui Laurent i s-a spus să fie pregătit pentru modificări în 
ultima clipă. 

Modificări în ultima clipă? Acest nou obstacol în ceea ce credeam că 
se întâmplă mă neliniștește, dar îmi mușc limba când intră 
Vestiarologul Laurent. 

— Îmi cer scuze, Stăpână, ceva nu este pe placul dumneavoastră? 
întreabă el îngrijorat. 

— Rochia nu e așa cum trebuie. 

— Nu înţeleg. Am cusut-o de mână cu firul în patru, cea mai bună 
variantă pentru transmiterea magiei. Materialul este căptușit cu factori 
speciali pentru Cultivatori, astfel încât magia pe care o folosește în 
timp ce e îmbrăcată în această rochie să dureze mai mult. Pe partea 
interioară a mânecilor am inserat rezistențe la magia oricărui Retentor, 
mascate de acele paiete, pentru a fi siguri că magia ei nu poate fi ușor 
înlăturată. Am pus tot ce-am avut mai bun în această rochie. 

— Ce importanță are că ai pus tot ce-ai avut mai bun dacă e urâtă? E 
prea banală. Prea previzibilă. 

Bunica mă întoarce cu spatele la ea și reușesc să mă văd în oglindă. 
Arăt bine. Mai mult decât bine. Sunt chiar frumoasă. Dar nu spun 
nimic. E spectacolul ei și trebuie să creadă că mă supun întru totul. 

Vestiarologui Laurent îmi zâmbește timid și încerc din răsputeri să-i 
întorc zâmbetul astfel încât să-i transmit: E chiar OK, nu fiţi stânjenit. 

— Trebuie s-o modifici astfel încât să-mi placă. Altfel, mă tem că nu 
vei putea fi recompensat. 


— O pot face așa cum doriți. 

Își dă jos haina și atinge poalele rochiei. 

— Spuneţi-mi la ce vă gândiţi. 

Bunica încearcă să-și găsească cuvintele de parcă acestea ar pluti în 
aer. 

— Quell este moștenitoarea acestei Case. Nimeni nu va reține această 
rochie. Quell trebuie să constituie o imagine de care celorlalți să le fie 
dor după ce n-o mai văd, ca o frumoasă lucrare de artă. De asta nu-mi 
poate fi dor! 

Mâinile lui Laurent se mișcă cu efervescenţă deasupra țesăturii, în 
timp ce fruntea i se acoperă de broboane de sudoare. Privesc 
înmărmurită cum magia lui transformă materialul subțire, străveziu 
într-unul mai dens, cu fleurs care strălucesc în funcție de cum se mișcă 
rochia. 

— Poate că... mai multă luminozitate selenară ar conferi o strălucire 
mai frumoasă decât nestematele cusute pe ea. 

Magia lui atinge fiecare pietricică și, una câte una, încep să 
sclipească mai puternic. 

Bunica zâmbește în colțul gurii. 

— Ai auzit de Vardena Toussaint? mă întreabă pe un ton vădit mai 
relaxat. 

— Prima debutantă a Casei noastre, nu? Fiica lui Bradley Toussaint, 
membră în Cabinetul Superior, a doua din douăsprezece, membră 
fondatoare a Ordinului. 

— În epoca ei, ea a impus standardul la care să aspire debutantele. 

Îmi ridică bărbia, 

— Acum, tu vei impune standardul. Ai înțeles, Vestiarolog Laurent? Nu 
creezi o simplă rochie. Definești o epocă. 

Laurent termină lucrul și bunica îmi încheie fermoarul de la rochie, 

— Cum vi se pare? întreabă el. 

Bunica nu spune nimic, îmi face semn să mă întorc și să mă uit în 
oglindă. Când îmi văd reflexia, scot un sunet de uimire, încerc să 
rostesc ceva, dar nu reușesc să-mi găsesc cuvintele. 

— Quell? 

— Înainte era frumoasă, minunată chiar. Dar acum... acum... eu... 

Este uluitoare. 

Eu. 

Eu sunt uluitoare. 

— Ai rămas fără cuvinte. Exact reacția pe care ne-o doream. 

Se întoarce să-i mulțumească lui Laurent și mă privesc din nou în 
oglindă. Țesătura de un roz-pal are o strălucire extraordinară și, la 
fiecare mișcare pe care o fac, scânteiază mai puternic decât cerul 
înstelat al nopții. Decolteul adânc dansează pe umerii mei și pietrele 


preţioase îmi coboară pe brațe, cusute parcă într-un tul invizibil. Dacă 
înainte eram îmbrăcată pentru un bal elegant, acum sunt atât de 
elegantă că aș putea fi încoronată. 

Laurent pleacă și eu rămân cu ochii pironiţi în oglindă până când 
bunica mă cheamă să mă ajute cu pantofii. Nu pot lăsa asta, orice-ar 
reprezenta, să mă farmece. Am un plan și, oricât de feeric ar arăta 
aceste veșminte, nu trebuie să mă las prinsă în capcana lor. 

— Şi legătura? Cum funcționează, mai exact? întreb, încercând să mă 
concentrez pe ceea ce este important. 

— Ai grijă ca, atunci când te contopești cu magia, să stai chiar în 
centrul scenei, ca să poată avea efect, îmi explică bunica, trăgând de 
cordonul rochiei ca să o încheie cât mai strâns. Magia este ascunsă 
deasupra scenei. 

Încuviinţez din cap. Deci trebuie să mă contopesc cu magia în afara 
scenei. Am înţeles. 

Bunica mă prinde de umeri și mă forțează să-mi ridic privirea către 
ea. 

— Quell, astăzi este prima zi din restul vieții tale. O viață foarte 
diferită de cea pe care ai trăit-o până acum. Sunt foarte mândră de tine. 
Eşti pregătită, draga mea? 

— Mai pregătită decât ai crede. 

— Atunci, să mergem, da? 

Bunica îmi deschide ușa și iată-l pe Jordan în smoching, ținând în 
mână corsajul pentru mine. 


PATRUZECI ȘI NOUĂ 


— Stăpână, Queill! 

Se înclină în fața noastră, iar eu rămân înmărmurită. Poartă un 
smoching cu o haină bogat împodobită cu broderie roșie la manşete, 
mai frumoasă decât cea pe care a avut-o la Tidwell. De revere sunt 
prinse insigne de aur, la gât are un papion alb, iar pe piept este prinsă 
panglica cu însemnele Casei lui. Simt în ceafă un val de căldură și în 
mine vibrează ceva arzător care îmi mistuie furia. Î] urăsc. 

Sunt surprinsă că a vrut să continue conform planului inițial. Sunt 
surprinsă că vrea să mai aibă de-a face cu mine. Silueta lui înaltă umple 
cadrul ușii, iar eu mă simt din nou mică. Slabă. Îmi amintesc cum m- 
am adăpostit în umbra lui. Cât am tânjit după ea. 

— Eşti uluitoare! 

Aș vrea să-i spun să tacă, dar nu pot lăsa să se vadă nici cea mai mică 
fisură în calmul meu. Trebuie să fiu hotărâtă și concentrată. Refuz să 
mai simt ceva pentru el după tot ce-a făcut. Mă ia de mână și îmi 
prinde la încheietură florile pe care mi le-a adus. Aș vrea ca atingerea 
lui să mă dezguste. 

— Acum, cred că e rândul tău. 

la cocarda de pe masă și mi-o întinde. E întotdeauna cu doi pași 
înaintea mea. Mă privește; uitasem cum e. Să privesc soarele la orizont 
şi să nu clipesc. Îmi mușc buzele și îi prind florile în piept, cât de 
repede pot. Sunt sigură că le-am pus strâmb, dar nu-mi pasă. 

— Suntem gata pentru fotografii? întreb. 

Hai să terminăm odată cu circul ăsta. 

Bunica zâmbește, privindu-mi admirativ părul, rochia. Se apropie de 
Jordan să-i aranjeze florile din piept, dar acesta se ferește ușor. Nu e 
chiar atât de încântat de planul bunicii aşa cum credeam. Chiar dacă i-aş 
putea vorbi rațional, e prea riscant să mă deschid în fața lui. Nu pot 
săpa prin nisipurile mișcătoare ale emoțiilor pe care le-am dezgropat 
fără să risc să mă scufund. Cel mai bun lucru pe care-l pot face este să-i 
ascund și lui totul, ca și bunicii, și să termin odată cu acest Rit. 

— Mergem? 

Îmi oferă brațul și, pentru ca bunica să nu pună vreo întrebare, îl 
accept. Străbatem domeniul în tăcere și coborâm scările. Fotograful e 
instalat în foaier, unde se aude o muzică în surdină. Ne luăm pozițiile 
corecte și zâmbim, iar, de fiecare dată când Jordan se uită spre mine, 
fac tot posibilul să-mi feresc privirea. Ne ia o oră, poate și mai mult, 
dar, când terminăm, simt o gheară în piept. Toushana îmi trimite un 
fior rece, încercând să mă încurajeze. Inspir adânc. Pot s-o fac. 


Bunica își ia rămas-bun de la noi cu o fluturare a mâinii, apoi 
dispare în sala de bal, unde roiesc oaspeții grăbiţi să se așeze ia locurile 
lor. Un șir de rochii de bal și măști în smochinguri șerpuiește în fața 
ușii. 

— Felicitări! spune unul dintre ei. 

Cea care îl însoțește face o reverență în faţa mea și, pentru că sunt la 
braţul lui Jordan și nu vreau să-mi bănuiască adevăratul plan, execut 
toate mișcările cerute. 

— Arătați amândoi minunat, le spun. Baftă la Primul Dans! 

Tânăra se îmbujorează și cuplul aflat în fața ei se întoarce, dându-și 
seama că moștenitoarea Stăpânei e lângă ei. Ne felicită pe mine și pe 
Jordan. 

— La fel și vouă! le răspunde Jordan, înainte să apuc să spun ceva. 
— Mulţumesc, dar pot vorbi în numele meu. 
— Eşti foarte încordată. Te simt, îmi spune. 

Urmăritorul! Ah, asta complică lucrurile. Încrederea în propriile mele 

forţe e pavăza mea. Voi reuși doar dacă nu-l las să afle nimic. 
— N-am putut ajunge la tine în ultimele zile. 

Mă joc cu câteva pietre de pe rochie. 

— Am sperat să mă înșel. Sau să existe o explicație. Sau... 

Se apropie de mine și mai mult, dar nu cu trupul, ci cu căldura grijii 
din cuvintele lui. Prea aproape. Clatină din cap și ridurile de îngrijorare 
de pe chip i se adâncesc. Îmi mut greutatea corpului de pe un picior pe 
celălalt; sunt strigate numele primului cuplu și înaintăm. Cei doi încep 
direct cu Primul Dans și stomacul mi se strânge de emoții. Mi-e groază 
de ce va urma. Între noi se așterne tăcerea și simt nevoia de-a spune 
ceva. Mă uit în ochii lui și îl văd pe băiatul pe care îl știam. Băiatul pe 
care îl iubesc. Pe care I-am iubit. Nu-i pot accepta atracția, nu mă pot 
lăsa sedusă de speranțele lui. Între noi s-a căscat o prăpastie mai 
adâncă decât o viață întreagă. Dar e mai bine așa. 

După ce sunt anunțate următoarele două perechi, mai avem una 
singură înaintea noastră. Încerc să-mi conving umerii să se relaxeze. 
Aproape că s-a terminat. Jordan se satură să aștepte un răspuns. 

— Dar se pare că am avut dreptate, spune el. Trebuia să-mi dau seama 
că ceva nu e în regulă când Stăpâna Perl m-a întrebat de tine. 

Încerc să-mi mușc limba, dar nu pot. 

— Ce-ar spune Stăpâna Peri dacă ar ști că acum îi ești credincios lui 
Darragh Marionne? 
— Îi prezentăm pe... 

Crainicul ne face semn să ne apropiem. 

— Quell Janae Marionne, a șasea în descendența sa, candidată la 
funcția de Cultivatoare și moștenitoarea Casei Marionne! 

Toată sala se ridică în picioare, întâmpinându-ne cu aplauze. 


— Însoțită de Jordan Richard Wexton, al treisprezecelea în 
descendența sa, candidat Dragon, Supraveghetor al Casei Marionne, 
din Casa Peri și, începând de ieri, adjunct al însuși Marelui Dragon. 

Îi privesc mută de uimire. 

Marea Sală de Bal este împodobită cu ţesături fine, șervete frumos 
împăturite, scaune învelite în satin, peste tot, aranjamente florale 
exuberante, iar deasupra instalații scânteietoare de lumini. Totul e mai 
mult și mai mare decât la ceremonia lui Abby: scaune, torturi, mese, 
oameni. Ospătarii străbat mulțimea cu pahare de șampanie. Pe mese, 
sticle de vin cu monograma Casei. O orchestră cântă pe o scenă 
adiacentă îmbrăcată în dalii și trandafiri din grădina bunicii. 

Pumnaiul meu e pe scenă lângă alte patru. Trag aer adânc în piept, 
în timp ce muzica ne învăluie și picioarele noastre răspund la 
chemarea ei fără niciun efort. Jordan mă trage aproape de el și mâinile 
ni se unesc. El dansează, și corpul meu îi imită mișcările, se lasă condus 
de mâinile lui, în timp ce mă rotește, îndepărtându-mă de el, apoi mă 
prinde din nou în braţe, punându-și mâna pe șoldul meu. Melodia 
devine mai lentă și mă lipesc de el, piepturile noastre, inimile noastre 
bătând în același ritm. Obrazul lui îl mângâie pe al meu. 

— Nu vreau să mă lupt cu tine, Quell! îmi șoptește. 

Aştept ca muzica să revină la o cadență care să mă lase să mă 

îndepărtez de el. 
— Înţeleg ce trebuie să însemne pentru tine trecerea prin cel de-al 
Treilea Rit. 
Cuvintele lui mi se răsucesc în stomac. 
— Şi da, acest plan al Stăpânei e greșit. Dar înţeleg de ce o faci. 
Îi privesc în ochi. 
— Aici e acasă, ești în siguranță. Spune-mi că mă înșel! 

Ritmul melodiei se accelerează și trupurile noastre se îndepărtează, 
spre marea mea ușurare. Preiau controlul, legănându-mi șoldurile, 
trecând la următoarea mișcare înainte ca el să apuce s-o facă. Confuzia 
îi întrerupe pașii și îi ia o clipă să intre în ritmul meu. Dar o face și 
suntem din nou perfect sincronizați, dar în dansul meu. În cântecul 
meu. Se încruntă derutat când îl îndepărtez printr-o rotire. Pe chipurile 
celor din public se citește, de asemenea, uluirea. î trag din nou către 
mine. 

— Queill, ce pui la cale? 
— Taci din gură și dansează cu mine! 

Înţelegând, deschide gura să spună ceva, și greșește următorul pas, 
mâinile ni se desprind și se rotește mult prea departe de mine. Întreaga 
sală înmărmurește. Ochii lui Jordan se îngustează și pulsul mi se 
accelerează. Știe. Zâmbesc și fac o reverență în timp ce muzica se 
oprește stânjenitor. Jordan se înclină și el. Părăsim ringul de dans. 


În spatele scenei, vine după mine. 

— Quell! 

Mă îndrept repede către toaletă, înainte de-a trebui să ies din nou pe 
scenă pentru contopire. 

— Quell! 

Se întrupează în fața mea. 

— Crezi că ești singura care poate citi gândurile oamenilor? Ce pui la 
cale? 

Ochii îi sunt aprinși de furie. Nu vrea să creadă că aș face ceva atât 
de îngrozitor, că m-aș contopi cu foushana. Și, dacă aș face-o, nu știe ce 
să facă. 

— Spune-mi că mă înșel! Spune-mi că... vei face ceea ce Stăpâna se 
așteaptă să faci și că vei renunța la asta. 

Nu-i răspund nimic, dar inima îmi bubuie în piept, dându-mă în 
vileag. 

Inspiră adânc și face un pas în spate, în cele din urmă băiatul din 
spatele măștii uitându-se la mine. Mă întorc ca să mă duc la ceremonie 
înainte să-mi fie strigat numele pentru contopire. 

— Quell, te rog? 

Disperarea îi fracturează cuvintele și, dintr-un motiv nebunesc, mă 
opresc și mă întorc să-l privesc. 

— Dacă faci asta, va cădea în seama mea. Va trebui să... te caut și să... 

O lacrimă îi alunecă pe obraz. Mă apropii de el și smulg răspunsul la 
toate întrebările legate de ceea ce însemn pentru el. 

— Quell, te... te iubesc! 

Cuvintele îi alunecă de pe buze ca o bucată de ciment sfărâmată. 
Aspre, dure, grele. Și adevărate. 

Sunt fericită să-l aud recunoscând-o. Întind mâna către el. 

— Am nevoie de tine! 

Degetul lui îmi mângâie obrazul și pieptul i se zbate, de parcă să 
recunoască asta l-ar fi descompus în bucăți. 

— Toată lumea să ia loc! Debutanţii își vor ocupa pozițiile pe scenă și 
vom începe ceremonia, apoi vom încheia cu un dans de grup, urmat 
de o recepție şi un spectacol al extraordinarei Audioloage din promoția 
15, minunata Lomena. 

Publicul aplaudă, chemându-mă, dar sunt încremenită față în față 
cu un băiat care mă iubește. Și care tocmai și-a făcut curaj să mi-o 
spună. 

Degetele lui îmi mângâie fața și îmi lipesc obrazul de palma lui, 
savurându-i tandrețea. 

— Sunt sigur că pot găsi o cale de-a ocoli legea. Am putea fi împreună, 
Quell. Am putea avea tot ce nu puteam înainte. 


Aș putea avea totul. Printr-o singură mișcare a pumnalului, aș putea 
renunța cu totul la trecut, l-aș putea șterge. Aș putea uita cine sunt și aș 
deveni cine își doresc ei să fiu. 

Dar asta nu e libertate. 

Încă o lacrimă alunecă pe chipul lui Jordan și, pentru o clipă, mă 
gândesc să încerc să-l conving să vină cu mine. Dar inima lui nu vrea 
să se elibereze din această închisoare, vrea să mă țină captivă aici, cu 
el. 

MĂ uit în spate la publicul încărcat de bijuterii; în privirile tuturor se 
citește venerația. Cu toţii merită să ştie adevărul. Nu e suficient să mă 
contopesc cu toushana. Trebuie să le spun despre dispozitivul de 
urmărire. 

Dacă această lume e alcătuită din sticlă, voi dansa cu un ciocan în 
mână, 

Degetele lui Jordan încearcă să se împletească cu ale mele, dar le 
resping și îmi lipesc buzele de ale lui, bucurându-mă de iubirea sa, 
închipuindu-mi că o pot ține în mână, că o pot lua cu mine în 
buzunar. Brațul lui se strânge în jurul meu și îmi doresc să pot simţi 
asta pentru totdeauna. Mă desprind din sărutare. 

— Jordan, nu pot trăi într-o temniță. 

Mă îndepărtez de el. 

Deodată se clatină. Doar peretele de care se sprijină îl mai ţine în 
picioare. 

— Unde te vei duce? Ce vei face? 

Glasul i se frânge. 

— Voi îndrăzni să cuceresc cerul. 

Mi se rostește numele și mă îndrept către scenă. 

Când ies de pe coridor, bunica e acolo, iar o altă debutantă e pe 
scenă cu mâinile încleștate pe pumnal, cu lama îndreptată asupra 
pieptului. Bunica așteaptă, în timp ce tânăra expiră și mânerul dispare. 
Pentru o clipă, pieptul îi strălucește. Un simptom al dispozitivului de 
urmărire. Urmează aplauzele și bunica îmi face semn să vin lângă ea pe 
scenă. 

— Și acum, o debutantă foarte specială, ultima, dar cu siguranţă nu și 
cea din urmă, propria mea nepoată, moștenitoarea și următoarea lideră 
a acestei mărețe Case, Raquell Janae Marionne. 

Aplauzele îmi însoțesc pașii în timp ce urc lângă ea. Îmi dă 
pumnalul și mă uit după ceva care să-mi arate unde se află acel 
dispozitiv invizibil, ceva care să vibreze sau să pulseze și care n-ar 
trebui să fie acolo. 

— Dacă veți deschide programul, veţi putea afla toate realizările 
deosebite ale lui Raquell, inclusiv potențiatoareie pe care le-a infuzat în 
magia ei. De asemenea, a trecut de cel de-al Doilea Rit cu cele mai mari 


note din această Casă, adaugă bunica, și zâmbetul îi îngustează ochii. 
Raquell va fi stagiară aici, lucrând sub supravegherea mea să devină 
Cultivatoare. 

Se întoarce către mine. 

— Te rog să ridici mâna dreaptă și să pui mâna stângă pe pumnal, 
apoi să rostești jurământul! 

— Prin sânge și strădanii, jur să păstrez și să apăr adevărul Ordinului. 
Să cinstesc, să fiu loială și să nu provoc dezbinare niciodată. Dacă mă 
voi abate de la drumul Legii, tăișul fratelui meu mă va întoarce la calea 
adevărului. Pentru că datoria e pe viață, iar un jurământ încălcat e 
îndreptat doar prin moarte. 

— Când ești pregătită, te poți contopi cu magia ta pentru a completa 
al Treilea Rit, spune bunica și îmi dă pumnalul. 

Mă uit către public, generații întregi de membri, părinți, bunici. 
Trecuturi și descendențe. Le voi zdruncina pe toate din cauza trădării 
unei femei. Încerc să respir calm. 

Anumite lucruri merită să fie distruse. 

Hai să facem asta, şoptesc către toushana. Invoc magia mea, cea în 
care am încredere. Există o magie care învăluie această scenă. Arată-mi 
unde este! Îmi păstrez echilibrul, somându-mi toushana să se trezească, 
iar ea se desface din locul în care dormita. Din degete mi se ridică 
întunericul. Șoapte roiesc în jur, în timp ce întunericul se încolăcește 
în aer ca o dâră de fum, umflându-se până înghite toată scena, 
cuprinzând bariera invizibilă pe care bunica a ridicat-o în jurul scenei. 

— Stăpâna voastră a instalat un dispozitiv de urmărire în această 
ceremonie, încep să spun, și adevărul iese din mine, nimicind parcă 
zăgazurile unui baraj. În acest fel, contopirea nu vă leagă doar de 
propria magie, ci și de această Casă! 

Bunica se repede la mine, dar mă feresc din calea ei, strângând cu 
putere pumnalul. 

Acum! 

Îmi încordez tot corpul, îmi fiexez brațele și invoc toushana să mă 
cuprindă. Răceala îmi pătrunde în oase, ajungând în toate 
extremitățile, în brațe și în palme. Întunericul din jurul meu devine 
mai dens. Bariera încearcă să țină piept magiei mele. Distruge-o! Inspir 
și expir, cufundându-mă în calmul frigului, relaxându-mi toți mușchii 
pentru a evita să mă împotrivesc în vreun fel eliminării toushanei. 

Bariera ridicată în jurul scenei se destramă într-un nor de fum. 

Când cobor de pe scenă, aproape că nu mai am suflu și îmi croiesc 
drum prin mulţimea de oameni care protestează zgomotos. Vazele se 
sparg. Mesele se răstoarnă. Strigăte și țipete răsună ca niște sirene. Dar 
nu le iau în seamă. N-am terminat. Cu pumnalul îndreptat către piept, 


îmi chem din nou toushana. Năvăleşte în mâinile mele înghețată, 


pregătită, așteptând. Îi poruncesc să intre în lamă și zvâcnește 
luminând. 

Acum, în mine! 

Mâinile îmi tremură. 

Prin ceață, îl văd pe Jordan, încremenit de șoc. Se uită în ochii mei. 
Nu-mi pot feri privirea de a lui, nu pot să nu văd pentru ultima oară 
ceea ce suntem, ceea ce am sperat să putem fi. Cu achii la el, înfig 
pumnalul în mine, pecetluindu-ne soarta. Îmi străpunge pielea fără cea 
mai mică înțepătură. Tremurând ușor, dispare cu totul în pieptul meu. 

Expiră! Încerc, mai întâi cu teamă, așteptându-mă să simt durere în 
timp ce toushana se rostogolește în mine. Dar aerul îmi iese din 
plămâni fără să simt nicio durere. Fără să simt nimic. La următoarea 
răsuflare, în jurul buzelor mele apare un abur, în timp ce un fior rece ca 
moartea mă învăluie precum cea mai moale pătură. În mâinile mele, 
mânerul pumnalului se transformă în praf și pulbere. 

Lumea se întunecă în jurul meu și merg împleticindu-mă, ținându- 
mă de o masă. Clipesc și duc mâna la punctul prin care a dispărut 
pumnalul. Îmi trec degetul peste cicatricea aspră, deja vindecată. În 
timp ce răceala mi se instalează în sânge, culorile ceremoniei prind 
viață. Vocile din încăpere devin mai clare și, cumva, se descâlcesc. Pot 
auzi toate conversațiile în același timp. Și mirosurile, sunt atât de 
multe! Nu m-am simţit niciodată mai vie. Îmi privesc mâinile goale, 
dar atenția îmi e atrasă de rochia mea. Materialul de un roz-pal a 
devenit negru, iar nestematele cusute pe ea strălucesc ca stelele. Tulul 
de pe braţe s-a prefăcut în piele, iar când duc mâna la diademă, simt 
câteva pietre noi; mă uit repede în oglinda unei tăvi lustruite. 

Pe cap am acum diadema mea neagră. 

Privesc către locul în care a stat înainte Jordan. Dar a dispărut. 

Pleacă de-aici? 

Înșfac un şal de pe un scaun și-mi acopăr capul, făcându-mi loc prin 
haosul mulțimii, apoi deschid ușile sălii de bal. Sunt la doi pași de 
debara, când o mână plină de inele mă apucă de gât. 


CINCIZECI 


Mă dau înapoi și prind între degete încheietura care îmi strânge 
gâtul. Începe să se înnegrească. Clipesc, încercând să văd chipul atașat 
acelui braț care încearcă să mă oprească. Stăpâna Perl. Se înfioară, 
slăbind strânsoarea. 

— Ştiu ce-ai făcut, spune ea, uitându-se la șalul de pe capul meu și 
strângând din pumni. 

Mă îndepărtez de ea, cu brațul ridicat amenințător și îmi dau seama 
că vârfurile degetelor mele sunt rănite. Ce i-am făcut ei mi-am făcut și 
mie. Dar o voi face din nou dacă trebuie. 

— M-ai judecat greșit, îmi șoptește, privind în jur, înainte să-mi dea 
un bilet. Alea iacta est. 

Zarurile au fost aruncate. 

— Dacă ai vreodată nevoie de un adăpost, asta e adresa mea. 

Mă uit la hârtie, apoi ies în fugă prin ușa debaralei, sperând să-i 
găsesc pe Abby, pe mama și pe Octos așteptându-mă. 

Sub lumina lunii, pădurea e răcoroasă. Șocul celor întâmplate mă 
face să-mi pierd echilibrul și mă sprijin de un copac. Poteca spre 
Tavernă trece prin pădurea din față. Abby nu e nicăieri. Îmi dau seama 
că dezastrul pe care l-am provocat a scurtat ceremonia. Simt înțepături 
în degete și mă chinuie o sete mai sfâșietoare ca niciodată. Am timp. 
Mă îndrept către Pădurea Secretă. Ajung acolo răsuflând greu. Oare câți 
au venit aici îngroziţi, disperaţi să ascundă un secret pe care nu și l-au 
dorit niciodată? Câţi au murit pentru că n-au reușit să-l ascundă? 

Un foșnet printre ramuri mă face să rămân nemișcată. 

— Ai spus că, dacă te ajut să te întâlneşti cu Marionne, în seara asta 
vei fi pe scenă, debutând ca moștenitoarea ei, se aude o voce de bărbat. 

Mă aplec și mă furișez în întuneric ca să văd cine vorbește. 

— Și am încercat. Tu mi-ai spus că vei scăpa de fata pe care o căuta 
Stăpâna Perl. 

Trag cu ochiul pe lângă copacul după care mă ascund și o văd pe 
Shelby. Și pe Felix. 

— Ar fi trebuit să te străduiești mai mult să te împrietenești cu ea, în 
loc să te lași condusă de sentimente. 
Ea îl împinge și îmi înfig unghiile în scoarța copacului. 
— Eu m-am lăsat condusă de sentimente?! 

Vocea i se frânge și Felix o trage la el. 
— E-n ordine. Liniștește-te! îi spune. 

Apoi se uită în jur, în timp ce eu mă fac și mai mică în ascunzătoare. 
— Mi se pare că îmi întuneci judecata. 


El îi mângâie faţa lipită de pieptul său. 

— Nu spune asta! Mă iubeşti. 

— Te iubesc, dar e vorba de Casa mea. De faptul că Duncan urma s-o 
înlocuiască pe Marionne. Și am fost aproape, atât de aproape, îi eram 
ca o fiică înainte ca ea să se întoarcă, spune Shelby, lovindu-l în piept. 
Darragh Marionne mă pregătea pe mine să-i fiu moștenitoare! 

Fac ochii mari. 

— Șt! 

Felix o mângâie pe Shelby, dar ea se desprinde din brațele lui. Felix 
își încleștează maxilarul. 

— Vorbesc serios, Felix, ce-ar trebui acum să fac? Nu mă pot duce în 
altă parte. Vreau ceea ce mi s-a promis. 

— lubita mea, liniștește-te, liniștește-te, o să fie bine, îi spune el, 
mângâindu-i părul, apoi o ia în brațe și ea oftează, cu capul lipit de 
pieptul lui. Vei avea tot ce ţi-am promis, ba chiar mai mult. Am nevoie 
doar de puțin timp de gândire. 

Shelby își încrucișează braţele la piept. Felix îi ridică bărbia, 
trecându-și un deget peste buzele ei. Fata își ferește fața, dar el o 
readuce către buzele lui și ea cedează, chipurile lor unindu-se într-un 
sărut. 

— Ar fi trebuit să ai încredere în mine, spune el, ștergându-i lacrimile. 

— Încerc. 

Telix îi ține capul în mâini ca un îndrăgostit, apoi expresia de pe 
chip i se înăsprește. 

Shelby dispare în mâinile lui într-un nor de praf. 

Felix lovește cu piciorul grămăjoara de cenușă căzută pe jos, apoi 
dispare. Mă ridic împleticindu-mă și alerg, încercând să-mi scot din 
minte ceea ce tocmai am văzut. Când zăresc din nou poteca ce duce la 
Tavernă și la Chateau, încetinesc mersul, gâfâind, și o văd pe Abby. 

— Quell? 

Privește către mine curioasă. 

— Ai venit! 

O iau în brațe și, în acea clipă, ceva în mine cedează. Poate că nu voi 
fi singură în toate astea. Poate că n-am renunțat la tot ce conta pentru 
mine. Dar, odată ce va afla adevărul, întregul adevăr, probabil că și ea 
mă va ur. 

— Sigur că am venit. Ești palidă ca o stafie. Te simţi bine? 

Se uită la rochia mea, strâmbând din nas. 

— Ai debutat în negru? 

— Îşi voi explica totul, îi spun și apoi îmi dau seama că e cineva în 
spatele ei. 

Mynick. 

— Sper că nu e o problemă că l-am adus și pe el. 


Îmi îndes mâinile în buzunarele rochiei. 

— Ai reușit să-l găsești pe Octos? o întreb, frecându-mi braţele, 
închipuindu-mi că așa pot înlătura oroarea la care tocmai am fost 
martoră. 

— Da, răspunde o voce din spatele meu. 

Mă întorc și oftez, văzându-l. Simt nevoia să-l îmbrățișez. 

— Mulţumesc mult că ai venit! 

Octos aprobă din cap, păstrând distanța. Sunt aici aproape toți. Mă 
uit după mama printre copaci, dar n-o văd. Abby își pune o mână în 
șold, așteptând o explicaţie. O trag deoparte. 

— Abby, nu știu ce să zic despre Mynick, nu €..., îi spun, strângându- 
mi șalul pe cap. 

— A venit aici cu mine. A încălcat regulile orei de stingere. E alături 
de noi. Orice am face. Poţi avea încredere în el. 

— Nu știi ce urmează să-ți spun. 

— Dacă e o problemă că sunt aici, pot pleca. 

Mynick își încrucișează la piept brațele tatuate și observ că are mai 
multe semne decât înainte. 

Octos îl privește cu coada ochiului, dar nu-mi dau seama dacă 
admirativ sau disprețuitor. 

— Nu, e OK, îi spune Abby. E OK, nu? insistă către mine. 

Aș putea să le spun despre dispozitivul de urmărire — zvonul s-ar 
răspândi imediat —, dar nu știu cum ar reacționa Mynick aflând că am 
toushana? Dacă Abby insistă ca el să fie aici, atunci nu-i pot spune 
totul. 

— Da, sigur. 

Le explic ce-am descoperit în rafturile bunicii, despre fetele Perl, 
despre Nore Ambrose, despre cum bunica a modificat cel de-al Treilea 
Rit, despre ce s-a întâmplat la Cotillion. Dar nu și despre toushana. 
După ce termin de vorbit, Abby îl ia de mână pe Mynick șocată. 

— Deci sunt... legată? 

În ochi i se citește teama. 

— Da. 

Ochii lui Octos scânteiază. 

Mynick începe să se plimbe de colo-colo. 

Abby îi dă un ghiont. 

— l-am spus că poate avea încredere în tine. 

— Este adevărat. Mă gândeam doar că poate ar fi bine să-i spunem 
Stăpânei Ambrose. 

— Bunica mi-a zis că a mințit în legătură cu Nore, spunând că e 
plecată în vacanță, pentru că așa i s-a cerut. Aveţi idee cine i-ar fi putut 
cere așa ceva? 


Pulsul mi se accelerează, neavând încă niciun semn de la mama. Mă 
uit la Octos, care deocamdată n-a spus nimic, și îmi dau seama că în 
ochi îi licărește ambiția. Oportunitatea. 

— Şi ce-o să facem? întreabă Abby, trăgând de pulover. 

Încerc să detectez vreun semn că se apropie cineva, dar nu văd decât 
întunericul. 

— În primul rând, trebuie s-o găsesc pe mama. Octos, speram să mă 
poți ajuta tu cu asta. 

Privirea îmi cade asupra mânecilor, care azi îi acoperă braţele în 
întregime. 

— Se așteaptă la asta, spune el. 

— Cine? 

— Darragh Marionne. Îi poate influența pe toți cei pe care i-a legat de 
Casa ei, indiferent că vor sau nu. Inclusiv pe cei care au devenit 
Dragoni. Pun pariu că îl va convinge pe Marele Dragon și îi va trimite 
pe urmele tale pe Dragonii care au absolvit la ea, având în vedere ce ai 
făcut, spune el, privind scurt către diadema mea încă ascunsă de șal. 
Mă refer la dezvăluirea secretului, îi explică lui Abby, care privește 
perplexă. Îmi imaginez că se așteaptă să-ţi cauţi mama. 

— Are dreptate. Și eu aș gândi la fel, intervine Mynick, trăgând puţin 
în jos jacheta și dezvăluind medalionul de la gât, identic cu al lui 
Jordan. 

— Ai fost invitat să fii Dragon al Casei tale! exclamă Abby, lovindu-i 
ușor peste braț. Când aveai de gând să-mi spui? 

— N-am fost. Urma să-ţi spun când eram sigur. N-am terminat încă. 

Lui Abby i se umplu ochii de lacrimi. 

— Cum ai putut? 

În timp ce ei continuă să se certe, Octos se apropie de mine și îmi 
șoptește: 

— Trebuie să te concentrezi pe recăpătarea controlului, îmi spune, 
ridicându-mi degetele rănite. Înainte să te pierzi complet. Pot să te 
învăţ. 

Am încredere în foushana mea, dar nu știu cum s-o controlez. Și am 
nevoie de asta pentru a mă proteja pe mine și pe mama. Octos are 
dreptate. 

— Abby, tu și Mynick ați putea s-o căutați pe mama? 

Îl privește cu coada ochiului. 

— Eu, da, dar el nu poate. 

— Abby, te rog! Îmi pare rău. O să refuz, bine? O să pic la examen sau 
nu știu... 

— Deci o veți face? întreb. 

— Da, răspunde Mynick emfatic. Dacă asta o va face pe Abs să 
vorbească din nou cu mine. 


— Și tu? Ce ai de gând să faci? mă întreabă ea. 

— Octos mă va ajuta să-mi întăresc magia. 

Abby se încruntă. 

— Pentru că nu-și mai poate ascuți măiestria aici, îi explică Octos, 
protejându-mi secretul. 

— Dar ce-ar putea ști el despre magie? Nici măcar n-a absolvit. 

— Scoate-ți cămașa, Octos! Arată-le! îi spun. 

Mai întâi se împotrivește, dar apoi își ridică mânecile și își dă jos 
cămașa. Mynick îl privește cu ochi mari. Nu există centimetru de piele 
care să nu fie acoperit de semne. Mynick e pe punctul de a spune ceva, 
dar rămânem cu toții tăcuți. 

— Deci așa rămâne, da? întreb. 

Cu toții încuviințează din cap și o îmbrățișez încă o dată pe Abby, 
mulțumindu-i, înainte de a pleca. La un moment dat, va trebui să-i 
mărturisesc întregul adevăr. Așa ar face o prietenă bună. Dar pe Mynick 
nu-l știu îndeajuns de bine și nu suport gândul de-a o pierde dacă o 
sperii. 

— Mulţumesc, îi zic lui Octos, după ce Abby și Mynick se 
îndepărtează. Chiar îți sunt îndatorată. 

— M-am bucurat să aud că ai nevoie de mine încă o dată. Chiar am 
vorbit serios. Trebuie să te antrenăm ca să te obișnuiești cu toushana. 
Nu știi cu ce vei avea de-a face. 

— Și bănuiesc că tu știi. 

— Știu îndeajuns cât să fie periculos. 

Scoate din buzunar o bucăţică de hârtie. 

— Aceasta este una dintre ultimele Case sigure rămase. Ne vedem 
acolo. 

— Nu vii cu mine? 

— Mai întâi trebuie să rezolv ceva. Acoperă-te! Altfel, nu ești în 
siguranță când călătorești. 

Nu mă așteptam să plec singură, și chiar atunci. Către un loc unde 
nu cunosc pe nimeni. 

— Cum mă acopăr? 

— Apelează la toushana, implor-o să te facă să dispari. Concentrează-te 
pe locul în care vrei să ajungi. Magia ta e mai puternică acum, că te-ai 
contopit cu ea. Ar trebui să funcționeze. 

Aprob din cap, repetându-mi instrucțiunile în minte. 

— Mai ai vreo întrebare? 

— Nu, cred că am înţeles. 

— Festina lente. 

— Atentă, voi fi atentă. 

— Bun. Ne vedem în curând! 


Octos dispare într-o mantie de negru. Îmi invoc magia și ea vibrează 
rece, ferm. Ţin în mână adresa și arunc o ultimă privire în depărtare 
către Chateau Soleil. 

Sunt șocată cât de mult s-a schimbat. 

Ceea ce era odată o capodoperă arhitecturală imensă și impunătoare 
acum este o clădire decrepită, veche. Pe metereze nu mai strălucesc 
lumini. În schimb, par pe punctul de-a se dărâma, prăbușindu-se în ele 
însele. Clipesc şi e ca și cum un văl mi s-ar fi ridicat de pe ochi. Dar 
această revelaţie sângerează ca o rană deschisă. 

Chateau Soleil a fost mereu așa. 

Doar că abia acum pot vedea. 

Mulțumită toushanei. 

Închid ochii și o chem, singura mea prietenă de încredere, iar ea îmi 
răspunde cu o răceală liniștitoare. Ia-mă! Murmur destinația, și lumea 
dispare într-un nor de întuneric binevenit. 


CINCIZECI ȘI UNU 


YAGRIN 
După o lună 


Sfera a strălucit în ochii lui Yagrin și el a pus jos rucsacul înainte să 
bea apă. Urcușul pe Muntele Eurajny a fost lung și anevoios. Vârful 
muntelui fusese fortificat cu un câmp de forță magică. Câmp care nu i- 
a permis să se ascundă când s-a apropiat de el. lar acum avea în față un 
kilometru sau mai mult de pustiu pângărit, acoperit cât vedeai cu ochii 
de oase și rămășițe. Butoaie sparte de elixir kor, rămase de când alții 
încercaseră, fără succes, să folosească o concentrație ridicată de energie 
lichidă pentru a sparge apărarea Sferei, a bănuit el. 

Soarele îl ardea cu putere, în timp ce-și prindea sticla de rucsac și-l 
punea pe umăr. Îl sfârșit, o găsise. Dar acum trebuia să ducă misiunea 
până la capăt. O misiune care, pentru prima dată în viață, îl umplea de 
încântare, și nu de groază. O încântare născută din furia și durerea 
ultimelor săptămâni. O încântare hrănită cu sângele lui Red. 

O omorâseră. 

A mângâiat fotografia cu mormântul ei, pe care o ţinea în buzunar. 
Lipită pe spatele ei era o șuviță din părul ei însângerat, I-o trimiseseră 
ca să-l sperie. Cu toate acestea nu o aruncase. Nu știa exact cine o 
ucisese. Oricare dintre frații lui Dragoni s-ar fi putut întoarce să-l 
pârască. Sau poate că a fost acel bărbat cu inima de piatră care-i era 
tată, Sau Stăpâna. Pe oricare dintre ei îl vedea în stare de asta. Dar 
acum erau cu toții morți pentru el. La fel de morți ca Red. 

O durere profundă a coborât în el ca o lespede prea grea, prea 
înțepenită pentru a fi mutată. Suferința era un nou tip de ancoră. În 
această viață nu exista libertate fără ea. Exista doar răzbunare. Singurul 
lucru de care părea capabil era o hotărâre de fier. Astăzi avea să sfărâme 
Sfera. Cu o singură lovitură, avea să pună capăt folosirii magiei pentru 
cel puțin jumătate de secol și să-i pună lui Beaulah cuțitul la gât. 
Dintre toți, pe ea o ura cel mai mult. 

Și-a aruncat magia ca pe un lasou în jurul Sferei scânteietoare, care 
plana în fața lui ca o lună. Înăuntrul ei, materia întunecată se 
învolbura violent. De când începuse căutarea, o găsise de două ori, dar 
o pierduse. 

Aproape că renunțase, dar primise acel apel pe telefonul mobili de 
urgenţă pe care i-l dăduse iui Red. Cineva o găsise. Red dispăruse. 
Trecuseră patru zile. Yagrin știuse. Chiar atunci, în acea clipă. A trimis 
un camion de flori la ferma familiei ei. N-a avut puterea să meargă 


acolo. Dar asta n-a adus-o înapoi pe Red. Nimic n-o putea aduce 
înapoi. Era încă o victimă a narcisismului sociopat al Ordinului. 

Sfera a început să trepideze când magia lui a atins-o, iar pământul s- 
a cutremurat și a fost pe punctul de a-și pierde echilibrul. Trebuia să se 
apropie puțin mai mult ca să-și dezlănțuie furia asupra ei. Dacă n-o 
făcea îndeajuns de puternic, Sfera avea să dispară și să-și găsească un 
alt adăpost. 

A zâmbit, văzând fisura mică de pe învelișul ei de sticlă, deși nu era 
meritul lui. Aceea era opera altcuiva. Semăna cu un arc întors, și și-a 
închipuit că era o încruntare pe chipul Sferei. Ca și cum ar fi fost 
supărată că urma să fie distrusă. 

— Nu vrei asta, a murmurat el. Uite ce nefericită ești, captivă aici! 

O elibera. Și îi făcea pe toți cei pe care îi ura să se căiască pentru ziua 
în care îi răpiseră viața. A ocolit o zonă plină de rămășițe de schelete, 
înainte de-a se putea apropia de Sferă îndeajuns ca să poată face ceva. 
Oare câți muriseră într-o misiune similară? Nu știa exact, dar n-avea de 
gând să se numere printre ei. 

Când s-a apropiat de Sferă, strălucirea ei s-a reflectat în pielea lui 
plină de funingine. Era mai mare decât își închipuise, soarele se putea 
ascunde în spatele ei. O priveliște la care să te tot uiţi. Întruchiparea 
puterii. Reprezentarea echilibrului magiei. Sau a dezechilibrului. După 
cum sugera interiorul ei învolburat. Dar contaminarea aspectului ei 
nu-i răpea măreția. 

Cum avea să arate când se crăpa cu totul? Când începea să sângereze 
și timpul magiei lor se scurgea? Avea să mai strălucească, emanând 
putere? Într-o zi, cineva avea să-i aprecieze geniul și să-i mulțumească. 

— Nu face asta! 

Yagrin n-a trebuit să se întoarcă, știa că e vocea fratelui său. Oare îl 
adusese și pe tatăl lor? Pentru o secundă, i s-au înmuiat genunchii și l-a 
cuprins furia pentru că și-a permis să simtă asta. Dar, când s-a întors, 
tatăl lui nu era acolo. 

— Te rog, nu face asta! l-a implorat Jordan. 

Ar fi trebuit să știe că venea. Dispozitivul de urmărire. ÎL lăsase pe 
fratele lui să îl pună în el când erau copii, în joacă. Dar în acest fel 
fratele lui știa mereu când era tulburat. Și-a odihnit mâinile o clipă, 
dându-i lui Jordan posibilitatea de a veni lângă el. Mai mult decât 
oricine, Jordan trebuia să vadă Sfera spartă și sângerândă. Mersul 
obișnuit al fratelui său era plin de demnitate și curaj, dar azi o oboseală 
profundă îi apăsa umerii. De parcă ar fi fost extenuat din toate 
punctele de vedere. Yagrin aproape că nu l-a recunoscut. 

— Cum de-ai găsit-o atât de repede? l-a întrebat Jordan, apărând lângă 
Yagrin, cu mâinile întinse, de parcă s-ar fi putut ajunge la lovituri. 


Nu i se părea exagerat ca fratele lui să încerce să-l rănească pentru a 
proteja Sfera. Era hotărât să calce pe urmele distructive ale tatălui lor. 
Pentru care datoria față de Ordin era altarul lui. Yagrin terminase cu 
asta. Răzbunarea avea să fie la fel de bună ca libertatea. 

— Un oarecare neguțător mi-a adus un pumnal și un Potenţiator de 
Localizare, a spus Yagrin. Am dat pumnalul în schimbul ultimelor 
ingrediente de care aveam nevoie pentru un elixir de anulare a 
chemării la ordin. 

— Te rog, pleacă de-aici! Nu vreau să te opresc, dar o voi face dacă 
sunt nevoit. 

— Nu l-ai adus și pe tata cu tine. De ce? 

Jordan a lăsat privirea în pământ. 

— Știi bine de ce. 

— Eşti la fel ca el. Nu mă ajută cu nimic că nu l-ai adus. 

Jordan l-a prins de gulerul cămășii. Putea să riposteze. Cunoștea 
bine mișcările fratelui său. Flancul stâng rămânea mereu descoperit. 
Când se supăra, reacționa emoţional fără să se gândească, ceea ce îi 
făcea mișcările grăbite, lăsându-l vulnerabil. Yagrin era fratele mai 
mare, dar își petrecuse întreaga viață privindu-l pe Jordan, mereu în 
umbra lui maiestuoasă, și îl cunoștea mai bine ca oricine. Mai bine 
decât se cunoștea pe sine. 

Ar fi putut să-i umple fața de sânge, să-i dea o bătaie sănătoasă, ca 
între frați, de care avea probabil nevoie. Dar asta n-ar fi însemnat 
nimic comparativ cu durerea pe care Jordan o simțea acum în legătură 
cu acea fată. I-o arăta postura prăbușită. I-o arăta privirea sumbră, pe 
care încerca s-o ascundă în furie. Și trecuseră săptămâni întregi. Să-l 
vadă pe Jordan chinuit de acea durere era mai satisfăcător decât orice i- 
ar fi putut face vreodată Yagrin. 

Și nu pentru că nu-și iubea fratele. 

Îl iubea. 

— Am sperat că acea fată îţi va înmuia inima de piatră, a spus Yagrin. 
— Nu vorbi despre ea! 

— Dar pari hotărât să-l faci mândru de tine pe tata. 

Jordan l-a îmbrâncit. 

— Am venit aici ca să te opresc să faci o greșeală. 

— Nu mă vei opri cu vorbe. 

Expresia lui Jordan s-a înăsprit, dar Yagrin vedea prin el. Furia ce 
ardea în Jordan nu era decât cenușă. Era mai mult rănit decât furios. 
Mai degrabă derutat decât hotărât. Suferea mult prea tare din cauza 
acelei fete ca să-i facă ceva lui Yagrin. Nu avea forța să-l oprească. Ăsta 
era un lucru bun, s-a gândit Yagrin. Însemna că fratele lui avea ceva ce 
semăna cu o inimă. Nu era cu totul putred. 


Și-a suflecat mânecile ca să-și continue planul, închipuindu-și fața 
lui Beaulah. Devastarea care avea s-o schimonosească atunci când avea 
să audă ce se întâmplase cu Sfera. Cum avea să se teamă pentru viața ei 
până la sfârșit. Un zâmbet întunecat i-a curbat buzele. Yagrin și-ar fi 
dorit să poată fi acolo s-o vadă cu ochii lui. Dar trebuia să meargă în 
alte locuri. Îl așteptau alte misiuni. 

— Yags! l-a implorat Jordan, alintându-l ca în copilărie. 

Dar acel punct sensibil împietrise de mult. Nu avea să funcționeze. Va 
goli Sfera. 

Magia lui Yagrin clocotea în el ca o furtună ce se apropie. A ridicat 
mâinile și s-a năpustit asupra globului ce se legăna deasupra lor. 
Genunchii fratelui său au lovit pământul și hohote de plâns i-au rănit 
urechile, dar nu-și putea lua ochii de la magia întunecată ce asalta 
suprafața sticloasă a Sferei. 

A crăpat ca un ou și lui Yagrin i s-a tăiat respirația. A așteptat ca 
prima bucăţică să cadă la pământ și măruntaiele să se reverse în afară. 
Dar Sfera strălucea și mai puternic. A tresărit, plin de frustrare, și a 
atras din nou asupra ei magia distructivă, de data asta cu și mai multă 
forță. S-a dezlănţuit. Sfera s-a crăpat și mai mult, într-o țesătură de 
pânze de păianjen, dar și-a păstrat forma. lritarea îi ardea în tot corpul 
și extenuarea îi apăsa umerii. A invocat rămășițele toushanei, tot ce mai 
putea aduna, ultimele lui puteri, și a atacat încă o dată. Dar Sfera a 
rezistat din nou. Spartă, distrusă dincolo de orice reparație posibilă, dar 
niciun fir de materie n-a căzut din ea. 

— Sângerează, fir-ai să fii! 

A lovit cu pumnul în pământ și a zărit o licărire de speranţă în ochii 

verzi ai fratelui său. 
— E un început. 

Buzele lui Jordan au părut pe punctul de-a rosti ceva, dar nu s-au 
auzit decât hohote de plâns. Yagrin s-a gândit să-l ia în braţe, dar 
fratele lui era la fel ca tatăl lor: era nevoie de mai mult decât de o 
slăbiciune de moment ca să-i înmoaie inima. 

— Aș mai sta să vorbim, dar trebuie să mă ocup de antrenarea cuiva. 

Yagrin și-a invocat magia de Anatomolog și trupul a început să-i 
vibreze, în timp ce intra în cealaltă piele, cea în care ajunsese să se 
simtă confortabil în ultimul timp. De când descoperise o moștenitoare 
maleabilă într-o Tavernă. Chipul de care fetei nu-i era teamă: Octos. 

După ce o văzuse de-aproape, după ce-i scăpase printre degete, nu 
mai era convins că merita să moară. Așa că, atunci când trecuseră unul 
pe lângă celălalt pe scările Tavernei, se preschimbase într-una dintre 
celelalte persona ale lui pentru a ajunge s-o cunoască. Să-și formeze o 
părere. Când i-a oferit poțiunea pentru a o tenta, iar ea l-a refuzat, a 


știut că era diferită. Când l-a văzut pe fratele lui sărindu-i în ajutor, s-a 
întrebat ce-l împinsese să facă asta. 

Yagrin hotărâse că avea să se gândească bine dacă s-o ducă pe fată în 
fața lui Beaulah, așa cum îi ceruse. Dar când fata s-a format și a ales să 
aibă încredere în el, când i-a spus că-i pare rău că nu putuse să-și 
termine pregătirea — el, un nimeni —, atunci luase decizia. Fata avea să 
trăiască, iar el avea s-o ajute să scape. Când i-a scris, rugându-l să-i 
caute mama, care era ținută prizonieră de frații lui Dragoni, el i-a 
răspuns, imitând scrisul mamei ei, îndemnând-o să rămână sub 
protecţia bunicii sale. lar când, în cele din urmă, a reușit să copieze 
chipul mamei ei, i-a făcut din nou o vizită lui Quell pentru a o 
convinge. 

Nu era doar diferită, avea să fie și puternică. 

Mai târziu, când și-a dat seama că fratele lui s-a îndrăgostit de ea, a 
știut că fata trebuia să trăiască și să fie protejată mai mult ca oricând, 
nu doar de dragul vieții ei, ci și a lui Jordan. Se gândea la o modalitate 
de a face asta, încercând să ticluiască o scrisoare, când prietena ei 
Abilene îl descoperise. Contopirea cu toushana fusese o încântare 
neașteptată. 

Yagrin putea fi invinuit de multe lucruri îngrozitoare, dar lipsa de 
iubire pentru fratele lui nu se număra printre ele. Fata îi făcea bine lui 
Jordan. Le făcea bine tuturor. S-a uitat la Sferă, la misiunea lui 
neterminată. Ea avea să poată face mult mai multe decât el. Și-a tras 
mânecile peste brațele tatuate ale lui Octos. 

— Pe data viitoare, frățioare! 
Yagrin s-a îndepărtat, lăsând în urmă suspinele fratelui său, 


Casele și istoriile lor 


MEMENTO SUMPTUS 


CASA PERL 


Fondată în 1822 
Domeniul Hartsboro 
Teritoriu: Est și Nord-Est 


Domeniul Hartsboro, aflat în Connecticut, a fost la început Sediul 
operațional al guvernului Ordinului: Cabinetul Superior. În 1822, în 
urma Anilor de Triere, pentru a ajuta la mărirea numărului de membri 
ai Ordinului, Cabinetul Superior a ratificat un sistem formal de 
studiere a magiei, pe modelul școlilor-internat. Membrii urmau să 
continue tradiția debutului, care data de la începutul Revoluţiei 
Industriale, dar fiind organizaţi în Case și teritorii. Casele aveau să fie 
conduse de câte o Stăpână. Cabinetul Superior și-a mutat Sediul și a 
comisionat prima Casă: Casa Perl, numind-o ca primă Stăpână pe 
Beatrice Perl. În acel moment, Beatrice făcea parte din Cabinet. Înainte 
de a accepta noua poziție, a insistat ca poziţia de Stăpână a Casei să se 
transmită pe linie maternă. Cabinetul Superior a aprobat cererea ei, și 
așa a rămas. Sigiliul Casei Perl este o columnă frântă. 


SUPRA ALIOS 


CASA MARIONNE 


Fondată în 1874 
Chateau Soleil 
Teritoriu: Sud 


Casa Marionne a fost cea de-a doua Casă a Ordinului, numărul 
acestora crescând pe măsură ce tot mai mulți și-au arătat propensiunea 
spre magie. Originile filosofiei care a conturat Casa Marionne sunt 
înrădăcinate în Era Desfrâului. După prăbușirea Yaăuper Rea 
Universitas, au urmat Anii Tăcerii. Sistemul formal de studiere a magiei 
se prăbuşise brusc, fiind obligat să devină clandestin. S-a spus că 
generații întregi de posesori ai magiei și-au pierdut puterea din cauza 
accesului restrâns la formare, studiu și dezvoltare, până când Loken, un 
membru al Ordinului — modest, dar dedicat studiului —, a fost 
chemat de Regele George l al Angliei. Acesta voia să-i intre pe sub piele 
lui Loken, pentru că auzise niște zvonuri potrivit cărora familia sa ar fi 
stăpânit magia solară. George se afla de mult în război cu Franţa și avea 
nevoie de toate avantajele pe care le putea găsi. Cam în aceeași 
perioadă, Regele Ludovic al XIV-lea, „Regele Soare“, a aflat de interesul 
Regelui George pentru Loken și și-a trimis propriii emisari să-l curteze. 
Fiind un mare iubitor al luxului, Ludovic a pus nenumărate daruri și 
semne de ospitalitate la picioarele familiei, prietenilor și tuturor 
cunoscuților lui Loken care îi puteau oferi compania acestuia. Regele 
Ludovic al XIV-lea a fost foarte insistent și, în cele din urmă, a făcut el 
însuși presiuni asupra lui Loken pentru a-l învăța mai multe despre 
magie, dar Loken a refuzat. A respectat principiul străvechi conform 


căruia magia trebuie ținută departe de guvern. Ludovic l-a decapitat. 
Ordinul a fost împărţit în ceea ce privește raportarea la anii de curtare 
de către francezi și de către englezi. Însă anii apropierii de Franța au 
lăsat urme clare în arhitectura, cultura, tradiţiile și arta Casei 
Marionne. Cabinetul Superior a numit-o ca primă Stăpână pe 
Claudette Marionne. Sigiliul Casei Marionne este o fleur-de-lis. 


COGITARE DE PRETIO 


CASA DUNCAN 


Fondată în 1875 
Domeniul Wigonshire 
Teritoriu: Vest & Centru- Vest? 


Casa Duncan a fost fondată imediat după Casa Marionne, sub 
presiunea membrilor Cabinetului Superior despre care se zvonea că ar 
prefera influențele Dysiianilor Casei Perl. Casa Duncan a fost 
concepută ca o copie culturală și arhitecturală a Casei Perl, localizată în 
Colorado. Prima Stăpână a domeniului a fost Maisie Duncan. În 1938, 
o explozie izbucnită în regiunea central-vestică a ucis mii de 
Neînzestrați. La știri s-a spus că accidentul a fost rezultatul unei 
explozii industriale. Cu toate acestea, în spatele tragediei a stat Casa 
Duncan, a cărei nouă Stăpănă făcea experimente cu toushana pentru 
extracția aurului. Magia neagră pe care o folosea ilegal a scăpat de sub 
control și două mii trei sute de barili de elixir kor s-au vărsat pe un vas 
care transporta petrol spre Vest. Rezultatul a fost catastrofal. Cabinetul 
Superior a închis imediat Casa și le-a cerut tuturor celor aflați pe 
teritoriile ei să se reînscrie. Mulţi au fost respinși pe motiv că nu 
inspirau încredere. Maisie Duncan a fost decapitată public, un act rar, 
dar simbolic la acea vreme. Sigiliul Casei Duncan a fost o balanţă și un 
soare întunecat. 


2 Teritoriul central-vestic, aparținând anterior Casei Duncan, a fost iniţial predat Casei Ambrose. 
Însă în anii ce-au urmat, a fost împărțit, partea de nord rămânând teritoriu al Casei Ambrose, 
iar partea de sud devenind teritoriu al Casei Oralia. 


INTELLECTUS SECAT ACUTISSIMUM 


CASA AMBROSE 


Fondată în 1877 
Domeniul Dlaminaugh 
Teritoriu: Nord-Vest și parte din Centru- Vest 


Casa Ambrose, situată pe cele mai înalte culmi din centrul statului 
Idaho, a fost cea de-a patra Casă înființată a Ordinului. Prima Stăpână 
a fost Caera Ambrose, membră bine-cunoscută a Ordinului, care își 
făcuse o reputație din eforturile susținute de a extinde limitele magiei 
cunoscute. Părerile ei erau considerate excentrice, dar a primit voturile 
necesare din partea Cabinetului Superior. Strămoșii ei au fost imigranţi 
în America, având o istorie bizară și ostilă față de europeni. Astfel, 
Domeniul Diaminaugh a fost ridicat ca o replică neogotică la Yaäuper 
Rea Universitas, gândit ca prima Casă a Ordinului care s-a îndepărtat 
cu totul de influența europeană. Caera a dorit să formeze o generație 
de debutanţi care să fie cunoscuți pentru intelectul extraordinar, nu 
pentru etalările ostentative ale avuţiei. Sigiliul Casei Ambrose 
reprezintă trei frunze întrepătrunse. 


gm 


UTI VEL AMITTERE 


CASA ORALIA 


Fondată în 1942 
Begonia Terrace 
Teritoriu: Vest & parte din Centru-Vest 


Casa Oralia a fost cea de-a cincea și ultima Casă înființată, în nordul 
Californiei. Prima Stăpână a fost Donya Oralia. Bunica ei fusese 
candidată pentru Cabinetul Superior, dar, în cele din urmă, a fost 
respinsă prin prisma ideilor progresiste asupra drepturilor femeii la 
acea vreme. În 1942, Casa Oralia a fost acreditată prin vot cu 
majoritatea minimum necesară, în timp ce Întreaga lume era implicată 
în Cel de-Al Doilea Război Mondial. Membrii acestei Case sunt 
cunoscuți pentru folosirea magiei ca mijloc de exprimare artistică, 
socotind că magia trebuie să-l servească pe individ, și nu invers. Sigiliul 
Casei Oralia este alcătuit din două pete de vopsea. 


Mulţumiri 


Casa Marionne este o poveste la care am visat cu mult înainte să pot 
scrie măcar un singur cuvânt din ea. Și nu s-ar fi transformat niciodată 
în realitate fără dragostea și susținerea a numeroase persoane. 

Îi mulțumesc lui Dumnezeu că m-a înzestrat cu darul cuvintelor, Îi 
mulțumesc soțului meu, care mă încurajează și mă susține mereu, în 
timp ce încerc să navighez temătoare pe apele vieții de scriitoare, 
Mulţumiri superspeciale celor trei omuleți ai mei, cu toții liberi, spirite 
neînfricate, fiecare în felul său. Mariah, mă inspiri să-mi revărs sufletul 
în arta mea, așa cum o faci tu. Daniel, tu mă inspiri să-mi dau frâu 
liber pornirilor copilărești, zgomotoase și sensibile, fără să simt nevoia 
de a-mi cere scuze. lar tu, Sarah Grace, mă inspiri să fac totul cu 
bucurie. 

Mulţumiri bunicului meu, care este uimit de fiecare dată când dau 
viață unei alte povești. Bunico, iubirea ta necondiționată și hotărârea 
de a umple toate golurile mi-au arătat cât de important este ca un copil 
să aibă șansa de a explora liber ceea ce vrea să devină. Mi-e dor de tine, 
bunica, dar știu că ești mândră de mine. 

Mulţumiri lui Emily, care m-a ajutat să trec cu bine prin procesul 
creării acestei cărți. Nu există îndeajuns de multe cuvinte și lacrimi 
care să arate cât de mult din existența lui Marionne ți se datorează. Eşti 
cealaltă jumătate a creierului meu de scriitoare. N-aș fi ajuns niciodată 
la linia de sosire fără disputele noastre nebunești, fără crizele mele de 
plâns, șosetele pufoase, serialele la care ne-am uitat cu răsuflarea tăiată, 
continuu, PEAKKYYYY, și tot efortul tău de a mă ajuta să jonglez cu 
haosul general pe care îl reprezintă mereu viața mea, ha ha! Faptul că 
mi-ai amintit să fiu blândă cu mine însămi și să am grijă de mine m-a 
ţinut pe linia de plutire atunci când eram pe punctul de-a mă îneca, Îți 
mulțumesc că ai fost întotdeauna de partea mea. Abia aştept să-ți vină 
rândul să faci asta și, astfel lumea să-ți poată vedea geniul scriitoricesc! 

îi mulțumesc lui Jodi Reamer, extraordinara mea agentă, care nu 
doar că mi-a schimbat viaţa, dar se și luptă să am libertatea despre care 
scriu. Eşti o adevărată comoară. Și, da, într-o zi te vom sui pe cal în 
Texas. Și lui Ruta, care este genială, o susținătoare și o editoare 
incredibilă. În adevăratul stil Rac-Săgetător, voi fi superemotivă și sper 
să te fac să te simți stânjenită, ha ha! Mulţumesc pentru tot ce faci 
neobosită, cu entuziasm și bucurie. Nu-mi pot imagina că fac alături de 
altcineva călătoria în lumea epică a acestor personaje. În timp ce scriu 
aceste cuvinte, ochii îmi sunt literalmente plini de lacrimi! Ai insuflat 
o nouă viață speranței mele de a putea făuri o... armată de povești. 


Lui Jen Loja, Jen Klonsky și Casey Mclntyre, care au crezut în 
Marionne încă de la început, mulțumesc că ați intuit ce ar putea deveni 
această carte! Sper că sunteți mândri de ea. Lui Simone, tovarășa mea 
iubitoare de romane de dragoste, cu șosete trăsnite și păr ondulat, 
mulțumesc că ai leșinat la scena dansului, ha ha! Ești o parteneră de 
lucru minunată. Domeniul editorial e norocos să te aibă. 

Le mulțumesc echipelor editoriale, de promovare, de design, de 
marketing și vânzări — Kaitlin, Jaleesa, Shanta, Felicity, Shannon, 
James, Theresa, Alex, Emily R., Carmela, Christina, Bri, Olivia, Laurel, 
Michelle C. și celor pe care încă n-am avut ocazia de a-i cunoaște —, vă 
sunt recunoscătoare pentru fiecare clipă petrecută pentru a aduce pe 
lume această carte. Mulţumiri speciale pentru Virginia, care a realizat 
această minunată hartă! Împreună, chiar am realizat ceva magic, și 
acest lucru ar fi fost imposibil fără vrăjile tale! <3 <3 <3 

Lui Sabaa, care continuă să se asigure că rămân întreagă la minte, 
mulțumesc că mergi alături de mine și că ești lângă mine în cel mai 
semnificativ mod. Ayanei, sora mea, pe care o iubesc la nebunie, 
mulțumesc pentru telefoanele, iubirea și susținerea ta fără sfârșit. Lui 
Stephanie Garber, al cărei suflet blând e o raritate, mulțumesc că m-ai 
încurajat în momentele grele, mereu cu idei strălucite și experiență 
editorială. Sunt foarte norocoasă să te pot numi prietenă. Lui Nic, sora 
mea geamănă, care vrea să mă vadă mereu câștigătoare, ești un ideal de 
rezistență pentru mine. Te iubesc! Lui Nicola și Karen, care își fac 
mereu timp să-mi aducă aminte că poveștile mele contează, 
mulțumesc! Celor trei Jessica ale mele — Olson, Froberg și Lewis —, ce 
m-aș face fără voi? Cu siguranță, n-aş activa în acest domeniu. 

Familiei mele! Diarra, care mă sprijină mereu, Jennifer, a cărei idee 
legată de coroanele prințeselor a inspirat conceptul de diademă, 
Andonnia, pentru că a fost mereu lângă mine, Stephanie Jones, care 
mi-a fost mereu alături, Sandra B., pentru geniul în marketing și 
iubirea neîntreruptă. Verișoarei mele Roslyn, lui Rocqell, mătușii 
Regina, mătușii Jackie, Kotomi, Trent, Mom, Paige și Naomi, voi m-aţi 
ajutat să trec cu bine prin tot. Laura W., Amy D., Alyssa, unchiul 
Chuck, Micah, Sydney și drăguța de Sara Kate, care a fost atât de 
entuziasmată în legătură cu această carte încă de când era în stadiul de 
idee, mulțumesc că aţi exercitat asupra mea o asemenea influență 
pozitivă pe parcursul traseului de scriere a acestei povești. 

Prietenilor mei scriitori, care au fost atât de generoși să-și exprime 
entuziasmul, să mă încurajeze, să citească, să comenteze, să vorbească 
despre carte în social media. Rachel, Alexandra, Schwab, Dhonielle, 
Marie, Tiffany, Leigh, Victoria, Shelby, Adalyn, Brigid, Kerri, vă sunt 
recunoscătoare pentru tot, pentru toate gesturile aparent 
nesemnificative. Nu sunt așa! Și Marissei, care a fost lângă mine încă 


de la început, te ador! Le sunt nespus de recunoscătoare tuturor celor 
ale căror nume este posibil să fi uitat să le menţionez. Sunteţi parte 
integrantă din succesul acestei povești. 

Și nu în ultimul rând, cel mai mare mulțumesc vouă, cititorilor mei 
incredibili, care vă întoarceți credincioși la poveștile mele, iar și iar. 
Sunteţi cel mai mare dar pe care și-l poate dori cineva. Vă mulțumesc 
pentru susținere! Abia aştept să vă frâng inimile (şi poate să le 
recompun) de mult mai multe ori. 

Vă îmbrățișez! 

-Jess 


